# verses

text:
Ba hiza niha si lö mangokhögö ngawalö gamuata simanö, tobali sau'a ia ma sabösi, olifu sa ia wa ba zi numalö no te'ehaogö ia moroi ba horönia.


text:
Andrö, ya'ami ira talifusö, akha abölö na sa miforege, ena'ö itugu te'a'aro'ö wogaonimi ba fanuyumi (faoma amuata si sökhi). Na mifa lua sa zimanö, lö irai te'ala ami.


text:
Andrö wa lö mamalö ufasugi ba dödömi sanandrösa ba ngawalö da'ö fefu, heŵa'ae no mi'ila ia ba no aro ami ba wa'aduhu andrö si no mitema.


text:
U'ila sa wa no fo'ömögu da'ö, ya'ia wa lö tola lö'ö ufasufasugi ba dödömi da'ö fefu, gasagasa we'asogu ba nose mboto tanö andre.


text:
Börö me u'ila wa lö ara tö tedudugö nose mboto tanögu andre, faudu ba dandra si no Ibe'e khögu So'aya ya'ita, Yesu Keriso.


text:
Ba hiza u'odödögö [si fao suragu andre], ena'ö na no aefa wofanögu, lö mamalö mitörötörö tödömi da'ö fefu.


text:
No tatu wa mangawuli Zo'aya Lö sa ma'o'ö hikaya nikarangaini niha, me maturiaigö khömi kuaso Zo'aya ya'ita, Yesu Keriso, awö wa'atohareNia, ba hiza ya'aga samösa zangila faoma höröma wa'asalaŵaNia.


text:
Itema sa zumange awö lakhömi moroi khö Lowalangi Ama, me terongo yaŵaNia li si'otarai [Lowalangi] fondrege zalaŵa, sanguma'ö: "OnoGu da'ö, Ono ni'omasi'ö, wa'omasiGu Ia, mifondrondrongo liNia!''


text:
Andrö wa abölö na sa aro daroma li Lowalangi si no lafa'ema ira sama'ele'ö. Ha wa'asökhi na mihaogö mitöngöni, hulö wanöngöni fandru sohaga ba zogömigömi, irugi wa'amoluo na tohare Madala si haga bakha ba dödömi.


text:
Da'e zi lö tola lö'ö abölö mitöngöni: Ma'ifu lö hadöi fama'ele'ö ba zura ni'amoni'ö si tola tefo'eluaha molo'ö era'era zamösana,


text:
börö me ma'ifu lö hadöi fama'ele'ö si tumbu ba wa'edöna dödö samösa niha, ba hiza fahuhuo niha ba döi Lowalangi si fao famarou Geheha Ni'amoni'ö.


text:
Ira samaha'ö sofaya ba fanguhuku ya'ira Hulö simane fe'aso ndra sama'ele'ö sofaya ba gotalua soi Lowalangi me föna, simanö göi dania so ba gotaluami ndra samaha'ö sofaya. Lafa'ema wamaha'ö selungu samakiko niha. La'ositengagö Zo'aya si no mangöhöli ya'ira, ba ba zimanö la'alio'ö wa'atohare wa'atekiko sangahawui ya'ira.


text:
Ba börö wa'olu'alu'a ndra samaha'ö sofaya andrö la'alui harera ba khömi faoma hikaya nikarangaini niha. Ba hiza no tohöna tefa'anö wanguhuku ya'ira, ba no ibalobaloi ira fa'atekikora.


text:
Lö sa alimagö khö Lowalangi ndra mala'ika samalua horö, ba hiza Ifazaumba ira bakha ba narako ba tebe'e ira bakha ba naha sogömigömi ba tekuru ira irugi luo wanguhuku.


text:
Simanö göi wa lö alimagö khöNia nösi gulidanö andre me föna. Ha Noakhi, sanuriaigö si duhu andrö, ni'orifiNia, si fao dafitu niha bö'ö, me Ifatörö molö sebua khö ndra niha si lö ba dödö Lowalangi.


text:
Simanö göi wa Ibali'ö awu mbanua Zodoma awö Gomora Lowalangi, ba Ihonogöigö wa tefakiko tobali famangelama khö ndra niha si lö ba dödö Ya'ia ba ginötö si so föna.


text:
Ba hiza sa I'orifi Loti, niha satulö tödö andrö, salangu tödö börö lala wa'auri si lö enahöi khö ndra niha si lö ba dödö Lowalangi.


text:
Börö me toröi ia ba gotaluara, ero ma'ökhö lö tola lö'ö i'ila ba irongo gamuatara si lö atulö, irege tefakao sibai dödönia satulö andrö.


text:
I'ila sa So'aya hewisa wangorifi niha satulö tödö moroi ba wanandraigö ba I'ila göi hewisa wangirö'ö ira niha si lö sökhi ba wanguhuku ya'ira ba luo wanguhuku,


text:
töratöra ndra niha si ha molo'ö fangisö dödö sana'unöi fa'aurira ba sangosilö'ögö fa'asalaŵa Zo'aya. "Ba mbuabuara aboto ba dödömi haniha ira"Lö ata'u ndra samaha'ö sofaya andrö ba wanandraŵaisi si so ba zorugo,


text:
ba hiza sa ira mala'ika sabölö ba sebua moroi khöra, lö manandraŵa ira föna Zo'aya ba wangadugö ya'ira.


text:
No fagölö ira ba gutu ndru'u si lö hadöi fangerangera, tumbu ira ena'ö tera'u ba tehorigö ira. La'o'aya zi lö la'ila, irege ba gamuatara si lö sökhi andrö, tekiko ira hulö gutu ndru'u safaito,


text:
ba lala wa'auri si lö sökhi tobali sulö ba gamuatara andrö. Laŵa'ö tödöra wa fa'omuso dödö wemangamanga ba famadumadu ba zi ma'ökhö. No si ta'unö ba si ra'iö ira, safönu fangisö dödöra na fao ira khömi ba wemanga.


text:
Lö mamalö afönu höröra fangisö ba wohorö ba lö irai aföli ira wamalua si lö sökhi. Lalakhöi niha sambö aro famati ba wolo'ö ya'ira ba lö irai faefa dödöra ba wangisö ba gefe. Ono wa'atekiko ira!


text:
Börö me no laröi lala si duhu, andrö wa elungu ira ba la'o'ö lala nitörö Mbileamo, ono Mbeori, somasimasi wanema gazi ba zi lö atulö.


text:
Ba hiza no itema wamangelama sabe'e ba gamuatania si lö atulö andrö, me fahuhuo gurifö sonoro ya'ia si tebai muhede, ba muhede sa'atö hulö niha, ba ibatogö wa'a-lö-tödö zama'ele'ö andrö.


text:
Fa'amerdeka si tobali fa'asawuyuIra samaha'ö sofaya andrö no amaedola gumbu nidanö sogö'ö ba hulö lawuo si lö ösi ni'oloi'ö nangi sabölö; noa sa tehönagö khöra na hia ba zogömigömi fondrege zabölö.


text:
Lalau huhuo fayaŵasa awö huhuo si lö ösi ba si fao fa'auri safönu fangisö ladönisi niha sawena teheta moroi ba lala wa'elungu.


text:
Lafabu'u wa'amerdeka ba niha, ba hiza sa ya'ira samösa no sawuyu wa'atekiko, börö me niha si no te'alani no sawuyu zangalani ya'ia andrö.


text:
No la'efasi ira moroi ba wa'ara'iö gulidanö andre, me aboto ba dödöra Zo'aya ba Sangöhöli ya'ita, Yesu Keriso, ba hiza na lafuli zui lafa'u'u ira, irege te'alani ira, abölö lö sökhi moroi ba zi föföna lualuara.


text:
Andrö wa ba khöra abölö sökhi, na lö irai la'ila lala si duhu, moroi na no aefa la'ila lala si duhu andrö la'erogö goroisa ni'amoni'ö si no tebe'e khöra.


text:
Alua sa ba khöra wa'aduhu si no teŵa'ö ba gamaedola andre: ''Mangawuli nasu ba gutania'', ma ''mangawuli mbawi si no musasai ba getunania.''


text:
Fe'aso Zo'aya No suragu si mendrua da'e nifa'ohe'ö khömi, ya'ami ira ni'omasi'ö, ba wamasugi ba dödömi fa'a-lö-sinegu gera'erami si fao famangelama,


text:
ena'ö mitörötörö tödömi daroma li si no laŵa'ö ira sama'ele'ö ni'amoni'ö me föna awö goroisa nibe'e Zo'aya ba Sangorifi, si no lafa'ema khömi ira rasul.


text:
Si'oföna sibai zi lö tola lö aboto ba dödömi, ya'ia wa ba ngaluo ginötö safuria andrö so niha sango'aya ba wehede si lö sökhi, ya'ia niha sauri molo'ö isö'isö dödöra,


text:
ba lamane: ''Hezo ae we'asoNia andrö si no tefabu'u? Börö me i'otarai me no mate ndra furugöda, lö si tebulö fefu hadia ia simane ba wamobörö, me te'a'asogö gulidanö.''


text:
Ba wanguma'ö simane da'ö, hulö no tobini khöra wa si fao taroma li Lowalangi tewöwöi mbanua si yaŵa awö danö, awö wa ulidanö andre tedöni yaŵa moroi ba nidanö ba te'a'aro'ö ba gotalua nidanö,


text:
Ba hiza si fao taroma li andrö göi te'irö'ö mbanua si yaŵa awö danö si so iada'e ba wamatörö ya'ia ba galitö, tetenagö ia irugi luo wanguhuku ba famakiko ira niha si lö ba dödö Lowalangi.


text:
Böi zi lö aboto ba dödömi zi sambalö andrö, ya'ami ira ni'omasi'ö, ya'ia wa ba hörö Zo'aya sara ngaluo hulö zi hönö fakhe, ba si hönö fakhe hulö zi ha ma'ökhö.


text:
Lö arörö dödö Zo'aya ba wamönui amabu'ula liNia, simane niŵa'ö niha ösa wa no fa'arörö dödö, ba hiza no Ibologö dödöNia khömi, börö me omasi Ia na samösa lö si tekiko; omasi sa Ia na fefu niha lasöndra wamalalini era'era.


text:
Banua si yaŵa awö danö si bohou Ba hiza hulö we'aso zanagö wa'atohare luo Zo'aya andrö. Ba ngaluo da'ö taya dania mbanua si yaŵa si fao fe'ugu'ugu sabölöbölö, ba fefu zi so ba mbanua si yaŵa tekiko ba wa'akhozi, ba taya gulidanö awö nö sinia ma'afefu.


text:
Na tedudugö sa da'ö fefu, hadia, lö abölö sökhi na miforege wanörö lala satulö ba wolo'ö somasi Lowalangi,


text:
ba ba zimanö mibalobaloi wa'atohare luo Zo'aya ba mi'alio'ö na'i we'asonia? Ba ngaluo da'ö dania akhozi mbanua si yaŵa ba galitö, ba ba holaholania ahori gulidanö ma'asagörö.


text:
Fa'atalifusö Wetero ba Faulo Börö da'ö, ya'ami ira ni'omasi'ögu, fao wa mibalobaloi da'ö fefu, mi'oigö dödömi, ena'ö si lö sinegu ba sohauhau dania ami fönaNia, irege ahono dödömi.


text:
Mi'oguna'ö wa'ebolo dödö Zo'aya andrö ba wanö ndra fangorifimi, simane si no isura khömi Faulo göi, talifusöda ni'omasi'ö andrö, faudu ba wa'atuatua si no tebe'e khönia.


text:
Izarazara da'ö bakha ba ngawalö zurania fefu, na fahuhuo ia sanandrösa ba da'ö. Duhu sa wa bakha ba ngawalö zurania andrö so göi ösa zagabua famoto khi, irege lafuta da'ö ira niha si lö tödö ba si lö aro famati, tobali famakikora samösa, simane nilaura göi ba ngawalö zura tanö bö'ö [ba zura ni'amoni'ö].


text:
Fangasiwai sura Ba ya'ami, ira ni'omasi'ögu, me no tohöna mi'ila da'e fefu, mi'angelama, ena'ö lö tedönisi ami ba wa'elungu niha si lö aboto ba dödö oroisa Lowalangi, ba böi taya khömi lohelohe saro andrö.


text:
Ya itugu tedou ami bakha ba kharasi ba fa'aboto ba dödö Zo'aya ba Sangorifi ya'ita, Yesu Keriso. KhöNia sa lakhömi i'otarai da'e irugi zi lö aetu. Amen.


text:
Taroma Li Wa'auri Hadia ia zi no so i'otarai wamobörö, si no marongo, si no ma'ila faoma höröma samösa, si no anehe ndra'aga ba si no mababaya faoma tangama samösa, sanandrösa ba Daroma Li Wa'auri andrö,―


text:
no to'ele wa'auri andrö, ba no ma'ila, ba fasasi ndra'aga ba maturiaigö khömi wa'auri si lö aetu andrö, si faofao khö Nama ba si no tefa'ele'ö,―


text:
hadia zi no ma'ila ba si no marongo, da'a göi nituriaigöma khömi, ena'ö ha sambua ami khöma. Fa-ha-sambua andrö si so khöda, no fa-ha-sambua khö Nama ba ba khö NonoNia, Yesu Keriso.


text:
Lowalangi ba no haga Da'e sa duria si no marongo moroi khöNia, irege maturiaigö göi khömi: Lowalangi andrö no haga, ba ba khöNia ma'ifu lö hadöi sogömigömi.


text:
Na taŵa'ö ha sambua ita khöNia, ba hiza sa tatörö lala wa'auri da ba wa'ogömigömi, no si falimo ita ba lö atulö nifaluada.


text:
Ba hiza, na tatörö lala wa'aurida ba haga, simane Ya'ia si no so bakha ba haga, ba tasöndra wa-ha-sambua; ba do Yesu Keriso, OnoNia, zangehao ya'ita moroi ba horöda fefu.


text:
Na ta'akui wa si so horö ita, ba satulö Ia ba si lö faröi, irege I'efa'ö fefu horöda ba I'ehaogö ita moroi ba zi lö sökhi fefu.


text:
Na taŵa'ö wa lö irai tafalua horö, no tabali'ö si falimo Lowalangi andrö ba lö bakha ba dödöda taroma liNia.


text:
Keriso zama'ema khöda He ya'ami iraonogu, usura khömi da'e, ena'ö lö mifalua horö. Ba hiza na so zamalua horö, so khöda samösa zama'ema khö Nama, ya'ia Yesu Keriso, satulö tödö andrö.


text:
Dozi sanguma'ö no aboto ba dödögu Yesu Keriso, ba lö sa i'o'ö goroisaNia, no si falimo ia ba lö si duhu ba dödönia.


text:
Ba hiza, dozi solo'ö taroma liNia, ba khönia sindruhundruhu no afönu wa'omasi si'otarai Lowalangi; ba da'ö aboto ba dödöda wa ba khöNia so ita.


text:
Dozi sanguma'ö wa no ha sambua ia khöNia, mo'ömö ia ba wanörö lala wa'auri simane lala wa'auri Yesu Keriso.


text:
Oroisa si bohou Ya'ami ira ni'omasi'ö! Tenga sa oroisa si bohou nisuragu andre khömi, no oroisa si no so khömi i'otarai wamobörö. Oroisa si tohöna andrö, ya'ia daroma li si no mirongo.


text:
Heŵa'ae simanö, oroisa si bohou sa'atö nisuragu khömi, ya'ia goroisa si no tefaduhu'ö ba khöNia ba ba khömi, börö me itugu taya wa'ogömigömi ba no ibörögö humaga haga sindruhu.


text:
Niha sanguma'ö wa bakha ba haga so ia, ba afökhö sa dödönia khö dalifusönia, bakha ba zogömigömi na sa so ia.


text:
Ba hiza, niha si fatuwu khö dalifusönia, bakha ba zogömigömi so ia, ba ibayaisi lalania ba wa'ogömigömi ba lö i'ila hezo möi ia, börö me ibalugö hörönia sogömigömi andrö.


text:
Usura khömi, ya'ami ira ama, börö me no aboto ba dödömi Ia si no i'otarai mböröta. Usura khömi, ya'ami si bohou ebua, börö me no mi'alani zi lö sökhi.


text:
Usura khömi, ya'ami iraono, börö me no aboto ba dödömi Nama. Usura khömi, ya'ami sagawuyu boto, börö me mitema wa'abölö moroi ba daroma li Lowalangi ba wangalani si lö sökhi.


text:
Böi mi'omasi'ö gulidanö andre ma hadia ia ngawalö nösinia. Niha sangomasi'ö ulidanö andre, lö sa'ae ba dödönia fangomasi'ö Ama.


text:
Börö me fefu zi so ba gulidanö andre, ya'ia wangisö dödö ba nösi niha ba fangisö si tumbu ba wamaigi hadia ia ba fayaŵasa ba wehede ba ba gamuata, fefu da'ö tenga si'otarai Nama, no si'otarai gulidanö.


text:
Taya sa gulidanö andre si fao awö ngawalö zomasi la'okhögö niha, ba hiza niha samalua somasi Lowalangi lö tebulö irugi zi lö aetu.


text:
Si fa'udu khö Keriso Ya'ami iraonogu, no amozua ginötö iada'a, ba simane si no mirongo, wa tohare dania zi fa'udu khö Keriso, simane iada'e no ato zi maoso ba wolaŵa Keriso. Moroi ba da'ö aboto ba dödöda, wa no inötö safuria ginötö andre.


text:
Awöda sa ira me föna, ba hiza sindruhunia tenga sa awöda ira, börö na awöda mena'ö ira, tatu lö tobali ira laŵada, ba hiza alua da'ö, ena'ö oroma wa lö dozi ira awöda.


text:
Ba no mitema wombayoini [Geheha] moroi khö [Keriso] Ni'amoni'ö, irege aboto ba dödömi zi duhu andrö fefu.


text:
Usura khömi da'e, tenga börö me lö aboto ba dödömi zi duhu, ba hiza mendrua manö börö me no aboto ba dödömi ba aboto göi dödömi wa lö tumbu waya moroi ba zi duhu.


text:
"Ha sambua Ndra'aga Nama" Haniha sa zi falimo andrö baero niha sangosilö'ögö wa Yesu andrö no Keriso? Da'ö zolaŵa Keriso, ya'ia zangosilö'ögö Ama he göi Ono.


text:
Ba ya'ami, hadia zi no mirongo i'otarai wamobörö, akha lö mamalö so ba dödömi. Na lö mamalö so ba dödömi zi no mirongo i'otarai wamobörö andrö, soso ami ba khö Nono ba he göi khö Nama.


text:
Sanandrösa khömi samösa, no mitema wombayoini [Geheha] moroi khöNia, irege lö moguna khömi samösa niha ba wamaha'ö ya'ami, börö me fombayoini [Geheha] andrö zamaha'ö ya'ami sanandrösa ba hadia ia fefu; atulö wamaha'öNia ba lö falimosa khöNia; ba simane si no Ifaha'ö khömi Eheha, mi'iagö ba khö Keriso.


text:
Iada'a, ya'ami iraonogu, böi mibulö'ö ami ba khö Keriso, ena'ö lö aiwö ita na to'ele Ia dania, ba ena'ö lö aila ita wangondrasi Ya'ia ba ginötö wa'atohareNia.


text:
Na aboto ba dödö mi, wa no satulö Ia, akha göi aboto ba dödömi, wa dozi samalua satulö, tefatumbu'ö moroi khöNia.


text:
Hewisa lala wa'auri ndraono Lowalangi? Mifaigi atö, ha wa'ebua wa'omasi ni'amualagö Nama khöda, irege tetötöi ita ono Lowalangi, ba duhu wa no ono Lowalangi ita. Andrö wa lö aboto ba dödö niha gulidanö ita, börö me lö aboto ba dödöra Ia.


text:
Ya'ami ira ni'omasi'ö! No tobali ita ono Lowalangi iada'e, ba hiza lö na sa soroma hewisa ita dania. Ba hiza, aboto ba dödöda wa ba ginötö wa'atohare Keriso, tobali fakhilikhili ita khöNia, ba da'ö dania anehe ita hewisa Ia.


text:
Ba no mi'ila, wa no tefa'ele'ö Ia, ena'ö Ilu'i fefu horö nösi gulidanö, ba lö sa falemba khöNia horö.


text:
Dozi sangiagö khöNia, lö sa'ae ifalua horö; ba dozi samalua horö, lö i'ila ba lö aboto ba dödönia Ia.


text:
Ya'ami iraonogu, akha samösa lö samaelungu ya'ami. Dozi samalua satulö no satulö ia, simane Ya'ia no satulö.


text:
Niha samalua horö no si'otarai gafökha, börö me i'otarai wamobörö ifalua horö afökha. Börö da'ö ae wa tohare Nono Lowalangi, ya'ia ba wanudugö halöŵö gafökha.


text:
Dozi ni'adonogö moroi khö Lowalangi, lö ifalua horö, börö me lö tebulö danömö andrö bakha ba dödönia, ba lö ifalua horö, börö me te'adonogö ia moroi khö Lowalangi.


text:
Ba da'ö oroma haniha nono Lowalangi ba haniha nono gafökha: Dozi si lö mamalua satulö, tenga si'otarai Lowalangi, ba simanö göi zi lö mangomasi'ö talifusönia.


text:
Tandra wa'auri si bohou Da'a sa duria si no mirongo i'otarai wamobörö: Datafaoma ta'omasi'ö nawöda faoma fatambai,


text:
tenga simane Ka'ino, solo'ö si lö sökhi [ba dödönia], irege ibunu dalifusönia. Hadia mbörö wa ibunu ia? Börö me lö sökhi gamuatania, ba no atulö gamuata nakhinia.


text:
Noa sa aboto ba dödöda, wa no awu'a ita moroi ba wa'amate ba tasaŵa wa'auri, börö me ta'omasi'ö nawöda. Niha si lö mangomasi'ö awönia, no ba wa'amate na sa so ia.


text:
Niha si fatiu tödö khö dalifusönia no fagölö ba zamunu niha. Ba no aboto ba dödömi, wa lö hadöi samunu niha so'urakha ba wa'auri si lö aetu.


text:
Ba da'ö aboto ba dödöda wa'omasi andrö, ya'ia me no Itehegö wa'auriNia [Keriso] salahida; ba mo'ömö göi ita ba wanehegö fa'aurida salahi dalifusöda.


text:
Gofu haniha zokhö harato gulidanö andre, ba i'ila so zo'amböta khö dalifusönia, ba iduhö sa dödönia khö dalifusönia andrö, hewisa wa tola so ba dödönia wa'omasi Lowalangi?


text:
Fa'afaduhu dödö ndraono Lowalangi Ya'ami iraonogu! Datafalua wa'omasi tenga si fao fehede si lö ösi, ba hiza akha si fao amuata ba ba wa'aduhu.


text:
Na itegu ita tödöda, [akha aboto ba dödöda] no abölö ebua Lowalangi moroi ba dödöda andrö, sangila hadia ia fefu.


text:
Ba tatema gofu hadia ni'andröda khöNia, börö me ta'o'ö ngawalö goroisaNia ba tafalua zi faudu ba dödöNia.


text:
Da'a sa goroisaNia andrö, ya'ia ena'ö faduhu dödöda ba döi NonoNia, Yesu Keriso, ba ena'ö faoma ta'omasi'ö nawöda faoma fatambai, faudu ba goroisa si no Ibe'e khöda Keriso.


text:
Haniha zolo'ö oroisaNia, no ba khö Lowalangi so ia ba so ba khönia Lowalangi. Ba si fao fama'ema Geheha nibe'eNia khöda, aboto ba dödöda wa so Lowalangi ba dödöda.


text:
Eheha wa'aduhu - Eheha sofaya Ya'ami ira ni'omasi'ö! Böi alio faduhu dödömi khö ndra niha sanguma'ö wa so khöra geheha, ba hiza mifareso ua ira, ba wamaigi hadia si'otarai Lowalangi geheha si so khöra andrö, börö me ato ndra sama'ele'ö sofaya si no muzawili ba zi sagö rö ulidanö.


text:
Ba da'ö aboto ba dödö mi wa si'otarai Lowalangi gehehara andrö: Dozi sangakui wa no tobali ösi niha Yesu Keriso andrö, no si'otarai Lowalangi.


text:
Ba hiza niha sangosilö'ögö da'ö, tenga si'otarai Lowalangi ira; eheha si so khöra no eheha zi fa'udu khö Keriso. Ba sanandrösa ba da'ö, no mirongo wa so ia dania, ba no göi so ia ba gulidanö andre.


text:
No si'otarai khö Lowalangi ami, ya'ami iraonogu, ba no mi'alani zi fa'udu andrö, börö me abölö Geheha si so khömi moroi ba zi so khö ndra niha si'otarai gulidanö andre.


text:
No si'otarai gulidanö andre ira, andrö wa fa'a'ulidanö huhuora, ba lafondrondrongo wehedera niha si'otarai gulidanö.


text:
No si'otarai Lowalangi ita, andrö wa dozi saboto ba dödö Lowalangi, lafondrondrongo niŵa'öda. Haniha zi tenga si'otarai Lowala ngi, lö ifondrondrongo niŵa'öda. Da'ö dandra Geheha wa'aduhu ba eheha sofaya.


text:
Lowalangi no fa'omasi Ya'ami ira ni'omasi'ö! Datafaoma ta'omasi'ö nawöda, börö me fa'omasi andrö no moroi khö Lowalangi, ba dozi niha samalua fa'omasi, no ni'adonogö moroi khö Lowalangi ba aboto ba dödönia Lowalangi.


text:
Ba da'ö sa to'ele wa'omasi Lowalangi khöda, ya'ia wa Ifatenge ba gulidanö NonoNia si ha samösa, ena'ö auri ita si fao fama'emaNia.


text:
Da'e wa'omasi andrö: Tenga ya'ita zi no mangomasi'ö Lowalangi, ba hiza Ya'ia zi no mangomasi'ö ya'ita ba si no mamatenge OnoNia tobali höli ba ngawalö horöda.


text:
Ya'ami ira ni'omasi'ö! Na no simanö wangomasi'ö Lowalangi ya'ita, mo'ömö göi ita ba wangomasi'ö awöda faoma fatambai.


text:
Samösa lö si no irai mangila Lowalangi, ba na faoma ta'omasi'ö nawöda, lö tebulö Ia bakha ba dödöda, ba mo'ahonoa wa'omasiNia bakha ba dödöda.


text:
Ba da'ö aboto ba dödöda, wa ba khö Lowalangi so ita awö wa so Ia ba dödöda, ya'ia wa no Ifo'urakha ita ba GehehaNia.


text:
No anehega ba fasasi ndra'aga, wa no Ifatenge NonoNia Ama ba gulidanö tobali sangöhöli ösi gulidanö.


text:
No aboto ba dödöda ba no faduhu dödöda wa'omasi Lowalangi khöda. Lowalangi andrö no fa'omasi; ba niha samalua fa'omasi, ba khö Lowalangi so ia ba ba dödönia so Lowalangi.


text:
Lö fa 'ata'u na so wa'omasi Mo'ahonoa sa wa'omasi andrö bakha ba dödöda, na ba wa'aurida ba gulidanö andre fakhilikhili ita khö Keriso [ba wa'omasi khö Lowalangi], irege lö fa'ata'uda na luo wanguhu ku andrö.


text:
Lö fa'ata'u ba wa'omasi andrö, börö me itimbagö wa'ata'u fa'omasi sindruhu andrö. Fa'ata'u sa zamobörö famakao, irege niha sata'u lö na sa nikhamönia fa'omasi sindruhu.


text:
Na so niha sanguma'ö: ''U'omasi'ö Lowalangi'', ba fatuwu sa ia khö dalifusönia, no si falimo ia, börö me niha si lö mangomasi'ö talifusönia ni'ila hörönia, lö tola i'omasi'ö Lowalangi, si lö i'ila hörönia.


text:
No tatema goroisa da'e moroi khö Keriso, wa dozi sangomasi'ö Lowalangi, lö tola lö'ö göi i'omasi'ö dalifusönia.


text:
Fa'amöna wolaŵa fa'abölö gulidanö Dozi si faduhu tödö wa Yesu andrö no Keriso, no si te'adonogö moroi khö Lowalangi; ba dozi sangomasi'ö samösa Ama, i'omasi'ö göi ndraonoNia.


text:
Ba zimanö aboto ba dödöda wa ta'omasi'ö ndraono Lowalangi andrö, na ta'omasi'ö Lowalangi ba tafalua ngawalö goroisaNia.


text:
Börö me da'ö sa wa'omasi khö Lowalangi, ya'ia wa tafalua fefu goroisaNia. Lö sa abua wolo'ö ngawalö goroisaNia andrö,


text:
börö me dozi ni'adonogö moroi khö Lowalangi, tola la'alani gulidanö. Famati andrö zangabölö'ö ya'ita ba wangalani ulidanö.


text:
Fasasita sanandrösa khö Nono LowalangiDa'a Ia si tohare faoma idanö [me Itema wanasa] ba faoma do [me mate Ia ba röfa], ya'ia Yesu Keriso, tenga manö ha faoma idanö, ba hiza faoma idanö ba faoma do; ba Eheha zame'e fasasita sanandrösa ba da'ö, ba no sindruhu wasasitaNia.


text:
Na faduhu dödöda ba wasasita niha, mendrua manö wa abölö faduhu dödöda ba wasasita nibe'e Lowalangi. Da'a sa wasasita Lowalangi: Ibe'e wasasita sanandrösa khö NonoNia.


text:
Gofu haniha zi faduhu tödö khö Nono Lowalangi, no i'okhögö wasasita andrö bakha ba dödönia; ba gofu ha niha zi lö faduhu tödö ba wasasita Lowalangi, no ibali'ö sofaya Lowalangi, börö me lö faduhu dödönia ba wasasita Lowalangi sanandrösa khö NonoNia.


text:
Da'e wasasita Lowalangi andrö: No I'amualagö khöda wa'au ri si lö aetu, ba OnoNia sa gumbu wa'auri andrö.


text:
Haniha zi so Ono Lowalangi andrö, so khönia wa'auri, ba si lö mangokhögö Ono andrö, lö khönia fa'auri andrö.


text:
Menemene safuria − Fa'auri si lö aetuUsura khömi da'e fefu, ya'ami si faduhu tödö khö Nono Lowalangi, ena'ö aboto ba dödömi wa so khömi wa'auri si lö aetu.


text:
Ba na ta'ila wa Ifondrondrongo gofu hadia ia ni'andröda khöNia, aboto göi ba dödöda, wa no tatema moroi khöNia ngawalö ni'andröda.


text:
Na so niha sangila fasamösa dalifusönia samalua horö, ya'ia horö si lö irugi molohe fa'amate, akha mangandrö ia khö Lowalangi, ba Ibe'e wa'auri khö dalifusö andrö, ya'ia niha samalua horö si lö irugi molohe fa'amate. So horö solohe fa'amate; sanandrösa ba da'ö lö uŵa'ö, wa lö tola lö'ö mangandrö ia.


text:
Aboto ba dödöda wa niha ni'adonogö moroi khö Lowalangi lö mamalua si lö atulö, börö wa'a-ono-lowalanginia solumö'ö ya'ia, ba lö ibabaya ia [afökha] si lö sökhi.


text:
Ba hiza ta'ila wa no tohare Nono Lowalangi awö wa no Ibe'e khöda wa'aboto ba dödö, ena'ö ta'ila Lowalangi si duhu andrö, ba no faböbö ita ba Zi duhu duhu andrö, ba khö NonoNia, Yesu Keriso. Ya'ia sa Lowalangi sindruhu ba fa'auri si lö aetu.


text:
FangowaiSatua zanura sura andre khö ninada nifili [Lowalangi] ba ba khö ndraononia fondrege ni'omasi'ögu. Tenga ha ya'o zangomasi'ö, ba hiza göi no fefu niha saboto ba dödö fa'aduhu,


text:
Ya faofao khömi kharasi, fa'ebua dödö ba fa'atulö moroi khö Lowalangi Ama, ba moroi khö Yesu Keriso, si no Ono Nama ba wa'aduhu ba ba wa'omasi.


text:
Fanörö lala wa'auri ba wa'aduhuOmuso sibai dödögu, wa usöndra, wa so ba gotalua ndraonou zanörö lala wa'aurira bakha ba wa'aduhu, faudu ba goroisa si no tatema moroi khö Nama.


text:
Börö da'ö, u'andrö khöu, he inagu, wa akha faoma ta'o masi'ö nawöda faoma fatambai. Ba zimane tenga usura khöu sambua goroisa si bohou, ba hiza oroisa andrö no so khöda i'otarai wamobörö.


text:
Da'e sa wa'omasi andrö, ya'ia wa tatörö lala wa'aurida molo'ö ngawalö goroisaNia. Hewisa zi no mirongo i'otarai wamobörö, da'ö goroisa andrö, ena'ö faudu ba da'ö tatörö lala wa'aurida.


text:
Fondrorogö famati sindruhuNo ato ndra samaha'ö sofaya si no mamazawili ya'ira gofu heza, ya'ia ndra niha si lö mangakui wa no tobali ösi niha Yesu Keriso. Niha simanö sa zamaelungu ba si fa'udu khö Keriso.


text:
Gofu haniha zanalu'i [famaha'ö] da'ö ba i'aröu'ö ia ba wamaha'ö Keriso, lö khönia Lowalangi. Dozi niha sondrorogö famaha'ö andrö, so khönia Nama, he göi Ono.


text:
Andrö wa na so niha si möi khömi si lö manuriaigö famaha'ö andre, böi mitema ia ba nomomi, ba böi göi mi'owai ia.


text:
Fehede afuriataOya na sa mena'ö zoguna usura khömi, ba hiza lö edönado ufake garate si fao taŵa wanura. Ba hiza utötöna wa tola u'ondrasi samösa ami ba fahuhuo khömi, ena'ö a'oi so wa'omuso dödöda.


text:
Ya'ugö, ni'omasi'ö, udönadöna wa ohahau dödöu ba lö fökhöfökhöu faudu ba wa'auri nosou si no ohauhau.


text:
Omuso sibai dödögu, me tohare ndra talifusö same'e fasasita sanandrösa ba wa'a-lö-faröimö ba wa'aduhu ba ladunödunö sanandrösa ba wanöröu lala wa'auriu ba wa'aduhu andrö.


text:
Sambalö lö hadöi fa'omuso dödögu baero wamondrongo wa iraonogu latörö lala wa'aurira ba wa'aduhu [Injil].


text:
Fanolo khö ndra misionarisHe ya'ugö ni'omasi'ögu! No oroma wa'a-lö-faröimö andrö ba ngawalö nifaluamö khö ndra talifusö ba wamati, heŵa'ae ambö fa'ila ami.


text:
No labe'e wasasita föna ndra niha samati sanandrösa ba wa'omasimö andrö. Ha wa'asökhi na ötolo ira, irege tola latohugö wofanöra, si faudu ba zomasi Lowalangi.


text:
Börö me ba döiNia sa no mofanö ira, ba lö latema hadia ia si'otarai niha si lö faduhu tödö khö Lowalangi.


text:
Börö da'ö mo'ömö ita wanema ira niha simane da'ö, ena'ö mo'urakha ita ba halöŵöra soguna ba wa'aduhu Injil.


text:
Fanegu Diotrefes – Solau si sökhi no si 'otarai LowalangiDuhu sa wa no ufa'ohe'ö zuragu khö ndra niha samati [me föna], ba hiza Diotrefes andrö lö i'akui ndra'aga, börö me omasimasi ia tobali sondrönia'ö ba gotaluara.


text:
Börö da'ö na tohare ndra'o dania, ba ufatunö ngawalö zi no ifalua, börö me faweawea ia ba iŵa'ö wehede si lö enahöi sanandrösa khöma; ba lö na sa tobönö ba dödönia da'ö, ma na'i tenga manö ha lö itema ndra talifusö, ba hiza itenaŵa göi niha somasi manema ira talifusö andrö, awö wa ituli'ö ira moroi ba gangowuloa niha samati.


text:
Ya'ugö ni'omasi'ögu, böi odumaduma zi lö sökhi andrö, ba hiza si sökhi. Gofu haniha zamalua si sökhi, no si'otarai khö Lowalangi; ba dozi samalua si lö sökhi, lö i'ila Lowalangi.


text:
Rekomendasi khö DimetrioSanandrösa khö Dimetrio no dozi labe'e wasasita wa sökhi ia; ba ifaduhu'ö göi ia lala wa'aurinia. Ya'aga göi mabe'e wasasita sanandrösa khönia, ba ö'ila wa sindruhu wasasitama andrö.


text:
Ba hiza utötöna, wa ba wa'alio falukhado khöu, irege tola fahuhuo ita. (1-15) Ya fao khöu wa'atulö! La'owai ndra'ugö ira talifusö ba wamati, ba fa'ema göi wangowaigu khö ndra talifusö zamösana.


text:
FangowaiYuda, enoni Keriso ba talifusö Yakobo, zanura sura andre khö ndra niha fefu ni'omasi'ö ba nikaoni Lowalangi Ama ba nirorogö soguna [ba we'aso] khö Yesu Keriso.


text:
Mirorogö wamati sindruhu!Ya'ami ira ni'omasi'ö, börö me no i'o'ou sibai ndra'o tödögu ba wanura khömi sanandrösa ba wangorifi andrö si no faoma tatema, andrö wa mo'ömödo wanura khömi famarou dödö andre ba wangamenesi ya'ami, ena'ö miforege wasöndrata ba wondrorogö famati si no tefa'ema samuza ba sagötö fa'ara khö ndra niha ni'amoni'ö.


text:
Oroma wa so ndra niha samasoli ya'ira ba gotaluami, niha si no tetanö töi ba wanema fanguhuku, ya'ia ndra niha si hulö lö ba dödö Lowalangi. Lafuyu'ö kharasi Lowalangida ba lala wa'auri si lö enahöi. La'ositengagö Yesu Keriso, salaŵa si ha samösa ba So'aya ya'ita.


text:
Famangelama sanandrösa khö ndra samaha'ö sofaya Heŵa'ae no oi aboto ba dödömi da'ö fefu, ba hiza ufasugi ba dödömi wa duhu no I'orifi soiNia So'aya moroi ba danö Mesirayi, ba hiza sa'atö Ilulu ndra niha si lö mamati ba wa'atekiko.


text:
Simanö göi faoma böbö si lö tebulö Itaha ba gurunga ndra mala'ika si lö ba dödö fetarora ba sondröi nahiara, irugi luo sebua andrö ba wanguhu ku ya'ira,


text:
simane Sodoma ba Gomora awö mbanua si fasui ya'ia, si no tehuku börö wamalua fohorö simane ira mala'ika andrö sondröi fetarora ba la'o'ö lala wa'auri si lö enahöi, irege tehuku ira faoma alitö si lö mamalö, ba tobali famangelama ba niha fefu.


text:
Amuata ndra samaha'ö sofayaHe sa'atö simanö, ira sama'ele'ö sofaya andrö lata'unöi wa'aurira ba lö ba dödöra ngawalö kuaso ba latandraŵaisi fefu döi solakhömi.


text:
Ma na'i Mika'eli samösa, si no sia'a ndra mala'ika, me inötö fasöndra ba fasoso ira gafökha ba wamadöni boto Moze, lö barani ia ba wanguhuku afökha andrö si fao fangelifi, ba hiza iŵa'ö manö: ''Ya So'aya zangotu'ö ya'ugö!''


text:
Ba hiza ira samaha'ö sofaya andrö la'o'aya zi lö la'ila, hulö gutu ndru'u si ha mangila fangisö mbotora ira, irege da'ö zolohe ya'ira ba wa'atekiko.


text:
Alai ira! No la'o'ö lala wa'auri nitörö Ga'ino; ba börö wangisö ba gefe, lafazaumba ira ba lala fa'elungu simane Bileamo; ba simane Kora tekiko ira börö wamadaö.


text:
Ya'ira andrö zana'unöi fatomesami nifotöi agape, lö aila'aila ira wemanga, ba ha ya'ira manö ni'era'erara; hulö lawuo si lö ösi ni'oloi'ö nangi ira; töla geu si lö mowua ba mbaŵa wa'amowua, eu nidöni ŵa'a ira si lö tola lö'ö mate.


text:
Hulö ndrulu nasi samu'i ira, samogotu fangailara samösa; hulö ndröfi si lö manörö lalara ira, irege tehönagö nahiara ba zogömigömi sagötö fa'ara.


text:
No tohöna tefa'ele'ö wa so zamaha'ö sofayaSimanö göi mama'ele'ö Henoki, nga'ötö si mewitu i'otarai Gadamo, sanandrösa khö ndra samaha'ö sofaya andrö, imane: ''Hiza, tohare dania Zo'aya si fao hönö wa hönö ndra mala'ikaNia


text:
ba wangetu'ö hukura fefu ba ba wanguhuku niha si lö ba dödö Lowalangi börö gamuatara si lö sökhi, ba börö ngawalö wehedera si lö enahöi ba wanandraŵaisi Lowalangi.''


text:
Lö mamalö mukökökö kö ira ba latahigö Lowalangi börö zalua khöra, fangisö dödöra zamatörö fa'aurira; fayaŵasa zi so ba mbewera ba lasunosuno niha na la'ila so harera.


text:
Famangelama ba menemeneBa hiza, ya'ami ni'omasi'ö, mitörötörö tödömi wehede si no tohöna laŵa'ö ira rasul Zo'aya ya'ita, Yesu Keriso,


text:
me lamane khömi: Ba ginötö safuria andrö dania so ndra niha sango'aya, sanörö lala wa'aurira molo'ö isö'isö dödöra si lö sökhi.


text:
Ba hiza ya'ami, ira ni'omasi'ö, mifodanedane wa'aurimi ba dete wamatimi si no fondrege ni'amoni'ö ba mi'angandrö ba wa'abölö Geheha Ni'amoni'ö.


text:
Mi'a'aro'ö ami ba wa'omasi Lowalangi fao fodönadöna fa'ahakhö dödö Zo'aya ya'ita, Yesu Keriso, solohe ya'ami ba wa'auri si lö tebulö.


text:
mi'orifi ira ba wanöbi ya'ira moroi ba galitö. Miforoma'ö göi wa'omasimi khö ndra niha bö'ö andrö, ba hiza akha si fao fangelama, ma na'i mi'arou'ö ami moroi ba nukha si no irai falemba ba nösira.


text:
Fangandrö ba fanunoKhöNia, sangila mondrorogö ya'ami, ena'ö lö manendre ami, ba sangila mamonahia ya'ami ba lakhömiNia si fao fa'owuawua dödö ba ba wa'a-lö-sinegu,


text:
ya'ia Lowalangi si ha samösa, Sangorifi ya'ita si fao fama'ema Yesu Keriso, So'aya ya'ita, khöNia sa lakhömi, fa'asalaŵa, fa'abölö awö kuaso i'otarai me lö inö tö na, iada'a, ba irugi zi lö aetu. Amen.


text:
Fehede famasao moroi khö zama'ele'ö Da'e wama'ele'ö moroi khö Yesu Keriso, nibe'e Lowalangi khöNia ba wangoroma'ö khö ndra enoniNia sanandrösa ba zi lö tola lö'ö alua ba ginötö si lö ara tö. Si fao fama'ema Mala'ika nifatengeNia no Iforoma'ö khö genoniNia, Yohane.


text:
Ibe'e wasasita sanandrösa ba daroma li Lowalangi ba sanandrösa ba niforoma'ö Yesu Keriso khönia, ya'ia fefu ngawalö zi no i'ila.


text:
Ya owuawua dödö niha sombaso daroma li wama'ele'ö andre ma samondrongo ya'ia, awö niha solo'ö si no tesura ba zura andre, börö me no ahatö ginötönia.


text:
Fangowai ba zi fitu GerejaYohane [zama'ema sura andre] khö ndra angowuloa niha samati si so ba Provinsi Asia. Ya faofao khömi kharasi ba fa'atulö moroi khö Lowalangi si so ba ginötö iada'a, ba ginötö si lalö ba ba ginötö dania, ba moroi khö Geheha si fitu andrö si so föna dadaomaNia,


text:
ba moroi khö Yesu Keriso, sasi si lö faröi andrö, sia'a ba gotalua niha ni'orifi moroi ba wa'amate ba samatörö yaŵa ndra salaŵa ba gulidanö andre. Ya'ia zangomasi'ö ya'ita ba si no mangehaogö ya'ita moroi ba ngawa lö horöda ba ndroNia,


text:
ba si no mo mbali'ö ya'ita amatöröŵaNia ba tobali ere khö Lowalangi, AmaNia. KhöNia sa lakhömi ba kuaso sagötö fa'ara. Amen.


text:
Hiza, tohare Ia ba lawuo, ba dozi hörö oi la'ila Ia, he göi ya'ira si no mamahö Ya'ia; ba dozi soi oi labözibözi dötö'ara ba wa'alangu dödö [börö wa'atohareNia]. Ya'ia, amen.


text:
''Alfa Ndra'o ba Omega'', Iŵa'ö So'aya, Lowalangi si so ba ginötö iada'a, ba ginötö si lalö ba si so ba ginötö dania ba si lö ambö fa'abölö.


text:
Angilata ba Luo Zo'aya – Famatenge YohaneYa'odo, Yohane, talifusömi ba awömi bakha ba wamakao ba ba gamatöröŵa ba ba wanaha tödö ba khö Keriso Yesu, no so ndra'o ba hulo sotöi Fatemo börö daroma li Lowalangi ba börö wasasita sanandrösa khö Yesu.


text:
imane: ''Sura ba mbuku hadia ia ni'ilau ba fa'ohe'ö khö ndra si fitu angowuloa ndra niha samati andrö si so ba Provinsi Asia: Efeso, Smirna, Pergamo, Tiatira, Sarde, Filadelfia ba Laodikia.''


text:
Ba ubali'ö ndra'o ba wamaigi haniha zi hede khögu. Ba me ubali'ö ndra'o, u'ila fitu naha wandru nifazökhi moroi ba gana'a.


text:
Ba gotalua naha wandru andrö so Samösa zi hulö nono niha, samake baru sanau irugi gahe, ba tötö'aNia no mamabö talu ana'a.


text:
HögöNia awö mbuNia afusi hulö mbu mbiribiri, simane salju wa'afusinia, ba höröNia hulö holaho la galitö,


text:
Ba dangaNia kambölö no Igogohe fitu ngawua ndröfi, ba moroi ba mbawaNia möi baero wöda satarö si faoma bawa, ba bawaNia humaga hulö luo si haga ba zi laluo.


text:
Me u'ila Ia, alau tou ndra'o föna gaheNia hulö niha si no mate, ba hiza Itufa ndra'o faoma tangaNia kambölö ba Imane: ''Böi ata'ufi! Si föföna Ndra'o ba Safuria,


text:
ba Sauri andrö! No mate Ndra'o, ba hiza no auri Ndra'o irugi zi lö aetu. Ya'o zololohe ono kusi mbawandruhö wa'amate awö mbanua niha tou.


text:
Da'e sa rahasia zi fitu ngawua ndröfi ni'ilau ba dangaGu kambölö awö naha wandru ana'a andrö si fitu: Döfi si fitu ya'ia ndra mala'ika sa maigimaigi Gereja si fitu; ba naha wandru si fitu ya'ia Gereja andrö si fitu.''


text:
Ni'oroi'ö ba Gereja si so ba Nefeso: Bohouni wa'omasiu! "Da'e ösura khö mala'ika Gereja si so ba Nefeso: Simane niŵa'ö Zololohe döfi si fitu ba dangaNia kambölö ba sowaöwaö ba gotalua naha wandru ana'a andrö si fitu:


text:
No U'ila ngawalö nifaluamö, fa'erege dödöu ba he göi fanaha tödöu. U'ila wa lö ötehegö wa so niha si lö sökhi [ba khöu], ba no öfareso ndra niha samotöi ya'ira rasul, heŵa'ae tenga rasul sa ira, irege ösöndra wa sofaya ira.


text:
Börö da'ö, törö tödöu ha wa'abakha no aekhu tou ndra'ugö, ba falalini gera'erau ba fuli falua zi no öfalua ba mböröta. Na tenga simanö, möiDo dania khöu ba Udöni naha wandrumö moroi ba nahiania, na lö öfalalini gera'erau.


text:
Ba hiza so khöu zambalö zi sökhi, ya'ia wa ö'ogorofi ngawalö gamuata ndra niha solo'ö khö Nikolao andrö, sogoro Ndra'o göi.


text:
Haniha zi tola mamondrongo, ya muhaogö wamondrondrongo niŵa'ö Geheha ba ngawalö gangowuloa ndra niha sa mati. Haniha zi möna, Ufo'urakha ia ba mbua geu fangorifi andrö si so ba kabu Faradaiso khö LowalangiGu."


text:
Ni'oroi'ö ba Gereja si so ba Smirna: Böi ata'ufi wamakao!"Da'e ösura khö mala'ika Gereja si so ba Smirna: Simane niŵa'ö Zi föföna ba Safuria andrö, Si no mate ba Si no ifuli auri:


text:
No U'ila wa'amaraseu ba fa'anumanau,― ba hiza sa kayo ndra'ugö,― awö wanandraŵaisi moroi khö ndra niha samotöi ya'ira niha Yahudi, heŵa'ae tenga, ba hiza no sinagoga gafökha ira.


text:
Böi ata'ufi ngawalö wamakao si falukha'ö dania. Hiza sa so ösa ba gotaluami dania nibe'e gafökha ba gurunga ba wanandraigö ya'ami, ba tefakao ami fulu ngaluo wa'ara. Ya lö faröi ndra'ugö irugi wa'amate, ba Ube'e dania khöu dakula wa'auri.


text:
Haniha zi tola mamondrongo, ya muhaogö wamondrondrongo niŵa'ö Geheha ba ngawalö gangowuloa ndra niha samati. Haniha zi möna, tebai i'alani ia fa'amate si mendrua andrö." Ni'oroi'ö ba Gereja si so ba Pergamo: Rorogö wamatiu!


text:
"Da'e ösura khö mala'ika Gereja si so ba Pergamo: Da'e niŵa'ö Zololohe gari satarö andrö si faoma bawa:


text:
U'ila heza so nahiamö, ba zi so dadaoma zatana. Ba hiza lö si faröi ndra'ugö ba döiGu, ba lö ni'osilö'ögömö famatiu ba khöGu, he göi ba ginötö me Antipas, sasiGu si lö faröi andrö, tebunu ba nahami si no naha zatana andrö.


text:
Ba hiza so ösa zi fatimba khöGu ba khömö, ya'ia wa so ösa ba gotaluami zolo'ö famaha'ö Mbileamo, sanguma'ö khö Mbalaki ba wamaelungu Iraono Gizara'eli, ena'ö la'a gö si no tefasömba'ö ba nadu ba lafalua wohorö.


text:
Börö da'ö, falalini gera'erau! Na tenga simanö, ba wa'alio möiDo khöu ba Usuwö ira faoma gari si'otarai mbawaGu.


text:
Haniha zi tola mamondrongo, ya muhaogö wamondrondrongo niŵa'ö Geheha ba ngawalö gangowuloa ndra niha samati. Haniha zi möna, Ufo'urakha ia ba manna si tobini andrö, awö wa Ube'e khönia gara safusi si no tesura töi si bohou, si lö la'ila gofu haniha baero zanema ya'ia."


text:
Ni'oroi'ö ba Gereja si so ba Diatira: Mirorogö zi so khömi! "Da'e ösura khö mala'ika Gereja si so ba Diatira: Da'e niŵa'ö Nono Lowalangi, si hulö holahola galitö höröNia, ba si hulö tembaga nitunu ba galitö aheNia:


text:
No U'ila ngawalö nifaluamö, ya'ia wa'omasiu, bua wamatiu, fanolou ba zi numana awö wanaha tödöu. Amuatamö safuria italu'i gamuatamö si föföna.


text:
Ba hiza so zi fatimba khöGu ba khöu, ya'ia wa ötehe Isabela andrö, ira alawe samotöi ya'ia sama'ele'ö, ba wamaha'ö ba ba wamaelungu ira enoniGu, irege mohorö ira ba la'a gö si no tefasömba'ö ba nadu.


text:
No Ube'e khönia ginötö, ena'ö ifalalini gera'erania. Ba hiza lö omasi ia ifalalini gera'erania ba wondröi fohorö andrö.


text:
Hiza sa Ufazaumba ia ba naha zofökhö, ba ira awönia sohoröni ya'ia Ufazaumba bakha ba wamakao sabölöbölö, na lö labato wamalua fa'a-lö-sökhira andrö.


text:
Ubunu fefu ndraononia, ena'ö aboto ba dödö Gereja misa, wa Ya'o zamareso era'era ba sangila tödö niha, awö wa Usulöni ba zamösana molo'ö nifaluania.


text:
Ba ba khömi, ira tanö bö'ö ba Diatira, si lö molo'ö famaha'ö andrö ba si lö mamamaha ya'ia ba wangila kiŵökiŵö zatana, simane niŵa'öra andrö, Uŵa'ö khömi: Lö Ufonoro ami noro tanö bö'ö.


text:
ba ifatörö ira faoma si'o si'öli, terasa ira simane bowoa tanö,― simane si no Utema moroi khö NamaGu,―


text:
Haniha zi tola mamondrongo, ya muhaogö wamondrondrongo niŵa'ö Geheha ba ngawalö gangowuloa niha samati.


text:
Ni'oroi'ö ba Gereja si so ba Sarde: Fofa 'auri mangawuli!"Da'e ösura khö mala'ika Gereja si so ba Sarde: Da'e niŵa'ö Zokhö si fitu Eheha Lowalangi andrö awö ndröfi si fitu andrö: No U'ila nifaluamö, ya'ia wa lafotöi [Gereja] sauri ndra'ugö, ba hiza sa no si mate.


text:
Faoso'ö ba abe'e'ö zi so khöu na sa si no arakhagö mate, börö me lö nisöndraGu halöŵöu sowua föna LowalangiGu.


text:
Börö da'ö, törö tödöu hewisa wa'auri si no ötema ba famaha'ö si no örongo me föna; böi böhöli da'ö, ba hiza fofa'auri mangawuli. Börö na lö maoso'ö, tohareDo dania hulö zanagö, ba lö ö'ila ha wa'ara ginötö möiDo khöu.


text:
Ba hiza, so khöu ösa niha ba Sarde si lö mana'unöi nukhara. Fao dania ira awöGu wangonukha nukha safusi, börö me sinangea sa ira ba da'ö.


text:
Haniha zi möna, simanö wame'e khönia nukha safusi. Lö sa'ae Uheta döinia ba mbuku wa'auri, ba hiza U'akui ia tanö föna NamaGu ba tanö föna ndra mala'ikaNia.


text:
Haniha zi tola mamondrongo, ya muhaogö wamondrondrongo niŵa'ö Geheha ba ngawalö gangowuloa niha samati."


text:
Ni'oroi'ö ba Gereja si so ba F iladelfia: Böi böhöli zi no ötema! "Da'e ösura khö mala'ika Gereja si so ba Filadelfia: Da'e niŵa'ö Ni'amoni'ö ba Siduhu andrö, Sololohe ono kusi Dawido. Na no Ibokai, samösa lö si tola mondruhö; na no Iduhö, samösa lö si tola mamokai.


text:
No U'ila hadia nifaluamö. Hiza, no Ubokai khöu mbaŵandruhö, ba samösa lö si tola mondruhö ya'ia. Heŵa'ae lö abölö ndra'ugö, no sa atö ö'o'ö daroma liGu ba lö ni'osilö'ögömö töiGu.


text:
Hiza, Ube'e dania khöu ösa moroi ba gotalua zinagoga zatana, ya'ia ndra niha samotöi ya'ira niha Yahudi, ba hiza sa tenga, no si falimo ira. Hiza, U'alui lala ena'ö möi ira khöu ba wangalulu föna gaheu ba aboto ba dödöra wa U'omasi'ö ndra'ugö,


text:
börö me no örorogö goroisaGu ba wanaha tödö. Börö da'ö Ulumö'ö ndra'ugö ba ngaluo wanandraigö sangahawui ulidanö ma'asagörö ba wamareso ösi gulidanö ma'afefu.


text:
Haniha zi möna, Ubali'ö ia ehomo ba Nomo LowalangiGu, ba lö tebulö so ia ba nahia andrö. Ba khönia Usura döi LowalangiGu, awö döi mbanua LowalangiGu, ya'ia Yerusalema si bohou nidada moroi ba mbanua si yaŵa moroi khö LowalangiGu, awö döiGu si bohou.


text:
Haniha zi tola mamondrongo, ya mohaogö wamondrondrongo niŵa'ö Geheha ba ngawalö gangowuloa ndra niha samati."


text:
Ni'oroi'ö ba Gereja si so ba Laodikia: Forege ba falalini gera 'erau! "Da'e ösura khö mala'ika Gereja si so ba Laodikia: Da'e niŵa'ö zotöi Amen andrö, sasi si lö faröi ba satulö, sia'a ba gotalua ni'a'asogö Lowalangi:


text:
No U'ila nifaluamö, ya'ia wa tenga sokafu ndra'ugö ba tenga göi saukhu. Ha wa'asökhi na sokafu ndra'ugö ma zui saukhu.


text:
Ba börö me sanaukhunaukhu ndra'ugö, tenga sokafu ba tenga göi saukhu, andrö wa Utura'ö ndra'ugö moroi ba mbawaGu.


text:
Öŵa'ö kayo ndra'o ba a'oi so khögu awö wa lö ambö ndra'o hadia ia! Lö sa ö'ila wa no si lö harazaki ndra'ugö ba sahakhö dödöda, si numana, si lö nukha ba sau'a.


text:
Ufarou dödöu ba wowöli ana'a khöGu si no tetunu ba galitö, ena'ö tobali ndra'ugö si kayo; simanö göi nukha safusi, ena'ö ö'onukha ba lö oroma wa'ailamö börö wa'a-lö-nukha; simanö göi daludalu hörö, ena'ö tola ö'ila hadia ia.


text:
Hiza no muzizio Ndra'o föna mbawandruhö ba Ubököbökö. Gofu haniha zamondrongo liGu ba samokai bawandruhö, möiDo khönia yomo ba wamalukhaisi ya'ia, orudu manga Ndra'o khönia ba orudu manga ia khöGu.


text:
Haniha zi möna, Utehegö wa mudadao ia awögu ba dadaomaGu, simane Ya'o si no möna dumadao Ndra'o awö NamaGu ba dadaomaNia.


text:
Haniha zi tola mamondrongo, ya muhaogö wamondrondrongo niŵa'ö Geheha ba ngawalö gangowuloa ndra niha samati."


text:
Liturgi ba zorugo – Lakhömi LowalangiAefa da'ö ufazaŵa hörögu ba u'ila: So mbawandruhö ba zorugo si no teboka, ba li Zi hede hulö li dorofe, si no urongo no mege, ifuli humede khögu, Imane: "Aine yaŵa ba da'e, ba Uforoma'ö khöu hadia ia zi lö tola lö'ö alua aefa da'a."


text:
I'anema'ö Ifatörö ndra'o Eheha, ba u'ila: So sambua dadaoma ba zorugo, ba ba dete dadaoma andrö so Zidadao.


text:
Sikhala Zidadao andrö hulö feremata Yaspidi ba feremata Sardio, ba sambua ndrumi samasui dadaoma hulö Smaragdino.


text:
Ba ba zi fasui dadaoma andrö so dua wulu a öfa dadaoma bö'ö. Ba dadaoma bö'ö andrö mudadao ndra satua si dua wulu a öfa, samake nukha si takile ba takula ana'a ba högöra.


text:
Moroi ba dadaoma andrö so garimbanua, ngawalö li awö we'ugu'ugu mbanua. Ba föna dadaoma andrö so fitu ngawua wandru si holahola; da'ö sa Geheha Lowalangi andrö si fitu.


text:
So göi föna dadaoma andrö zi hulö nasi sörömi, no ohahau simane baluri. Ba dalu, si fasui dadaoma andrö, so öfa nga'eu zaliŵaliŵa ba danö, he tanö föna ba tanö furira oi afönu hörö.


text:
Saliŵaliŵa ba danö si föföna hulö zingo; saliŵaliŵa ba danö si mendrua hulö zaŵi si matua; saliŵaliŵa ba danö si medölu hulö mbawa niha mbawania; saliŵaliŵa ba danö si öfa hulö moyo si hombo.


text:
Dozi saliŵaliŵa ba danö andrö si'öfa nga'eu mo'afi, önö ero sageu, ba fasuinia awö tanö bakhania oi afönu hörö. Ba bongi ma'ökhö lö labatobato wanguma'ö:


text:
Ero na lafa'ema ira saliŵaliŵa ba danö andrö lakhömi, sumange ba fangandrö saohagölö khöNia, si dadao ba dadaoma andrö ba sauri sagötö fa'ara,


text:
lafalögu ira tou ba danö ira satua si dua wulu a öfa andrö tanö föna Zidadao ba dadaoma andrö, ba mangalulu ira khö Zauri andrö sagötö fa'ara; ba lafazaumba dakulara föna dadaoma andrö si fao fanguma'ö:


text:
"Sinangea sa wa tebe'e khöU lakhömi, sumange awö wa'abölö, Ya'ugö, So'aya ya'aga ba Lowalangima, börö me no Ö'a'asogö ngawalö hadia ia fefu, ba börö nifakhoi dödöU wa so fefu da'ö ba te'a'asogö."


text:
Ibokai gölugölu zura Ono Mbiribiri Ba u'ila ba danga kambölö Zidadao ba dadaoma andrö sambua gölugölu zura, si no tesura tanö bakhania ba tanö baero, tefotandro faoma fitu meterai.


text:
U'ila samösa mala'ika sabölö, si'ao si fao li sebua, imane: "Haniha zinangea mamokai gölugölu zura andrö ba sangeheta meterainia?"


text:
Ba hiza samösa lö hadöi, he ba zorugo he göi ba gulidanö ba ma barö danö, si tola mamokai gölugölu zura andrö ba samaigi tanö bakhania.


text:
Ba mege'ege sibai ndra'o, börö me samösa lö tesöndra zi tola mamokai gölugölu zura andrö ba he göi ba wamaigi ösinia.


text:
Ba samösa moroi ba gotalua zatua andrö zanguma'ö khögu: "Böi e'e! Hiza, no möna Zingo moroi ba mado Yuda, Lewiö ba ŵa'a Dawido, irege I'ila wamokai gölugölu zura andrö ba tola Iheta meterainia si fitu."


text:
Ba u'ila, hiza so Nono Mbiribiri si zizio ba gotalua dadaoma andrö, nifasui zi öfa saliŵaliŵa ba danö awö ndra satua andrö, hulö no mutaba Ia. So khöNia fitu dandru ba fitu hörö; da'ö sa Geheha Lowalangi andrö si fitu si no tefatenge ba gulidanö.


text:
Me no Ihalö gölugölu zura andrö, lafalögu tou ira ba danö si öfa nga'eu zaliŵaliŵa ba danö andrö, awö ndra satua si dua wulu a öfa andrö föna Nono Mbiribiri. Dozi ira no lagogohe mbiola awö mako ana'a so'ösi kumöyö, ya'ia wangandrö ndra niha ni'amoni'ö.


text:
La'anunöisi zinunö si bohou, lamane: "Sinangea Ndra'ugö (he So'aya) ba wanema gölugölu zura andrö ba ba wamokai meterainia, börö me no mutaba Ndra'ugö, ba faoma doMö no Öhöli ndra'aga tobali tana khö Lowalangi moroi ba zi dozi ngawalö mado, ba ngawalö li, ba ngawalö ngasi niha ba ba ngawalö soi.


text:
No Ö'amualagö khöma halöŵö wa'arazo ba fa'a'ere tanö föna Lowalangida, ba mamatörö ndra'aga ba gulidanö."


text:
U'ila ba urongo li ndra mala'ika sato samasui dadaoma andrö, ba samasui saliŵaliŵa ba danö si öfa nga'eu awö ndra satua andrö, hönö wa hönö wa'atora,


text:
ebua lira, lamane: "No sinangea Nono Mbiribiri si no mutaba andrö ba wanema kuaso, fa'akayo, fa'atuatua, fa'abölö, sumange, lakhömi awö wanunonuno."


text:
Ba dozi ni'a'asogö si so ba mbanua si yaŵa, si so ba gulidanö ba si so barö danö ba ba nasi awö zi so khöra fefu, urongo lira, lamane:


text:
Latema li ira saliŵaliŵa ba danö andrö si öfa nga'eu, lamane: "Amen!" Ba lafalögu tou ira ba danö ira satua andrö si dua wulu a öfa, mangalulu ira (khö Zauri irugi zi lö aetu).


text:
Famokai meterai – Daöfa zi fakudoBa u'ila hewisa me Ibokai Ono Mbiribiri zi föföna ba gotalua meterai si fitu andrö. Ba urongo me muhede sageu ba gotalua zi öfa zaliŵaliŵa ba danö andrö, hulö we'ugu'ugu mbanua linia, imane: "Aine!"


text:
Ba ufaöga hörögu, hiza sageu kudo safusi. Yaŵa ba hulunia mudadao samösa zololohe fana sinali, ba tebe'e khönia sambua dakula wemöna, irege ya'ia si no möna mofanö zui ba wanöndra fa'amöna.


text:
Hiza so sageu kudo bö'ö, kudo soyo alitö. Ba khö zi so yaŵa ba hulunia tebe'e kuaso ba wangeheta fa-ha-sara dödö moroi ba gulidanö, irege faoma labunu nawöra niha. Tebe'e göi khönia sara wöda sebua.


text:
Ba me Ibokai meterai si tölu, urongo li zaliŵaliŵa ba danö fanete zi mendrua, sanguma'ö: "Aine!" Hiza sageu kudo saitö, ba ba danga zi dadao yaŵa ba hulunia so wali'era.


text:
Ba urongo li zi'ao hulö moroi ba gotalua zaliŵaliŵa ba danö si öfa nga'eu andrö, sanguma'ö: "Sambua rufia firö zi sambua teko böra, ba tölu teko rigi zi sambua rufia firö; ba böi sa bulö'ö mböli wanikha awö nagu."


text:
Hiza sageu kudo sa'usö'usö, ba töi zi dadao yaŵa ba hulunia fa'amate, ba i'o'ö ia moroi furi banua niha tou. Tebe'e khöra kuaso ba wamatörö si sambua ni'o'öfa gulidanö andre ba wamunu ya'ira faoma föda, fa'olofo ba fökhö sebua, ba faoma utu ndru'u si so ba gulidanö.


text:
Famokai meterai si lima – Noso ndra martir Ba me Ibokai meterai si lima Ono Mbiribiri andrö, u'ila barö altar noso ndra niha nibunu börö daroma li Lowalangi ba börö wasasitara (sanandrösa khö Nono Mbiribiri andrö).


text:
Mu'ao ira, ebua li, lamane: "Ha wa'ara tö na sa, he Samatörö si no ni'amoni'ö ba satulö, lö Öhuku ba Ösulöni ndroma khö ndra niha gulidanö?"


text:
Ba dozi tebe'e khöra mbaru safusi, ba teŵa'ö khöra, wa lahono gö ua ira gasagasa, irugi mo'ahonoa wa'ato nawöra ba talifusöra, nibunu dania simane ya'ira.


text:
Famokai meterai si önö - Fa'atua danö Ba u'ila, me Ibokai meterai si önö Ono Mbiribiri andrö, alua ndruru danö sabölöbölö ba tobali ogömigömi luo hulö nukha wa'abu dödö, ba oyo mbaŵa ma'asambua, hulö ndro.


text:
Agatoru tou ndröfi ba danö moroi ba mbanua si yaŵa, hulö mbua marafala sagataha satoru tou na ifaheu angi sabölöbölö.


text:
Ba ira razo ba gulidanö, ira salaŵa, ira kafalo ndra saradadu, ira niha si kayo ba ira si so kuaso, ira sawuyu, he göi si tenga sawuyu fefu, oi labini'ö ira ba dögi danö misa ba ba narö gara ba hili.


text:
Ba mu'ao ira ba hili ba ba gara andrö, lamane: "Midudugö ami ba milangögö ndra'aga! Mibalugö ndra'aga, ena'ö lö I'ilaga Sidadao ba dadaoma andrö, ba ena'ö lö gönaga fönu Nono Mbiribiri andrö.


text:
Iraono Gizara'eli sanema meteraiAefa da'ö, u'ila daöfa mala'ika si zizio ba zi öfa fatalinga danö. No lataha zi öfa nangi ba guli danö, ena'ö lö itörö angi danö ma asi ma töla geu.


text:
Ba u'ila samösa mala'ika tanö bö'ö si möi baero moroi ba gatumbukha luo, no igogohe meterai khö Lowalangi sauri. Ba mu'ao ia khö ndra mala'ika si daöfa andrö si no tebe'e kuaso ba wamakiko tanö ba asi, ebua linia,


text:
imane: "Böi mifakiko danö ma asi ma töla geu, fatua lö na sa mafotandro faoma meterai ndra enoni Lowalangi ba gangangora."


text:
Ba urongo wa'atora nifotandro andrö: Otu a öfa wulu a öfa ribu niha si no tefotandro moroi ba ngawalö mado Ndraono Gizara'eli fefu.


text:
Moroi ba mado Yuda felendrua ribu niha nifotandro; moroi ba mado Rubeno felendrua ribu; moroi ba mado Gado felendrua ribu;


text:
moroi ba mado Aseri felendrua ribu; moroi ba mado Nafetali felendrua ribu; moroi ba mado Manase felendrua ribu;


text:
moroi ba mado Simeoni felendrua ribu; moroi ba mado Lewi felendrua ribu; moroi ba mado Isakhari felendrua ribu;


text:
moroi ba mado Sabuloni felendrua ribu; moroi ba mado Yosefo felendrua ribu; ba moroi ba mado Beneyami felendrua ribu niha nifotandro.


text:
Soi tanö bö'ö sanema meteraiAefa da'ö, ufazaŵa hörögu, ba hiza, u'ila niha sato sibai si tebai mu'erai wa'atora, si'otarai ngawalö soi, ngawalö mado, ngawalö ngasi niha ba ba ngawalö li. Muzi zio ira tanö föna dadaoma [Lowalangi] ba tanö föna Nono Mbiri biri andrö, no la'onukha nukha safusi, ba dozi ira no lagogohe mbulu nohi;


text:
Fefu mala'ika musindro ira ba zi fasui dadaoma andrö, awö ndra satua ba saliŵaliŵa ba danö si öfa nga'eu andrö. Lafalögu ira tou ba danö föna dadaoma andrö ba mangalulu ira khö Lowalangi,


text:
lamane: "Amen. Fanunonuno ba lakhömi, fa'atuatua ba fangandrö saohagö awö zumange ba fa'abölö awö kuaso khö Lowalangida götögötö wa'ara. Amen."


text:
Samösa moroi ba gotalua ndra satua andrö zanofu khögu: "Ira niha sonukha safusi andrö, haniha ira ba heza la'otarai?"


text:
Utema linia, umane: "Ya'ugö zangila, ama." Ba imane khögu: "Ira niha da'e no niha si no manörö fa'atosasa sabölöbölö ba no lasasai nukhara ba ndro Nono Mbiribiri, irege tobali afusi.


text:
Da'ö wa muzizio ira föna dadaoma Lowalangi, ba bongi ma'ökhö möi ira enoniNia ba nomoNia, ba Sidadao ba dadaoma andrö zamonahia ya'ira barö wolumo'öNia.


text:
Börö me Ono Mbiribiri si so ba dadaoma andrö zokubaloi ba samasao ya'ira ba gumbu nidanö fangorifi. Lowalangi dania zolosi fefu daŵa hörö moroi ba höröra."


text:
Meterai si fitu – Fanunu kumöyö Me Ibokai meterai si fitu Ono Mbiribiri andrö, tobali lö nininini ba zorugo, mato matonga jam wa'ara.


text:
Ba tohare samösa mala'ika bö'ö ba muzizio ia föna altar, ba so ba dangania naha ana'a ba wanunu ku möyö. Tebe'e khönia oya gumöyö, ena'ö itunu ba dete altar ana'a si so föna dadaoma andrö ba wamasao khö Lowalangi fangandrö ndra niha ni'amoni'ö fefu.


text:
Moroi ba danga mala'ika andrö möi miyaŵa zimbo gumöyö si fao fangandrö ndra niha ni'amoni'ö ofeta khö Lowalangi.


text:
Aefa da'ö ihalö naha wanunu kumöyö andrö, ifo'ösi faoma bo galitö moroi ba altar andrö, ba ifazaumba si tou ba gulidanö. Ba so we'ugu'ugu mbanua, ngawalö li awö garimbanua awö ndruru danö.


text:
Torofe si öfa rozi – Famakiko si sambua ni'otölu gulidanöIfoli dorofenia mala'ika si föföna, ba alua deu esi ba alitö si faruka do ba tefazaumba ba gulidanö. Ba akhozi zi sambua ni'otölu danö, akhozi zi sambua ni'otölu moroi ba döla geu awö wa akhozi ndru'u sauri fefu.


text:
Ifoli dorofenia mala'ika si dua, ba tetibo'ö ba nasi zi hulö hili sebua, si holahola ba galitö. Ba sambua ni'otölu nasi tobali do,


text:
ba mate zi sambua ni'otölu moroi ba ngawalö ni'a'asogö sauri ba nasi, ba tekiko zi sambua ni'otölu göfa fefu.


text:
Ifoli dorofenia mala'ika si tölu, ba atoru moroi ba mbanua si yaŵa sambua ndröfi sebua, si holahola hulö zulu, ba ihawui zi sambua ni'otölu nungo nidanö awö gumbu nidanö fefu.


text:
Safeto döi ndröfi andrö; ba tobali safeto zi sambua ni'otölu nidanö. Ba ato niha si mate börö wamadu idanö andrö, me no tobali afeto.


text:
Ifoli dorofenia mala'ika si öfa, ba göna zi sambua ni'otölu luo ba sambua ni'otölu mbaŵa ba sambua ni'otölu ndröfi, irege tobali ogömigömi zi sambua ni'otölura, ba lö sa'ae muhaga sambua ni'otölu zi ma'ökhö, ba simanö göi si bongi.


text:
Ufazaŵa hörögu, ba u'ila sambua moyo si hombo salaŵa ba dalu mbanua; ba urongo, mu'ao ia ebua linia, imane: "Alai, alai, alai ira sowanua ba gulidanö, börö li dorofe ndra mala'ika si datölu tanö bö'ö, samoli torofera na sa dania."


text:
Torofe si lima – Tamo samakao niha Ifoli dorofenia mala'ika si lima. Ba u'ila sambua ndröfi satoru ba gulidanö moroi ba mbanua si yaŵa, ba tebe'e khönia nono kusi mbawa lala saekhu ba hunö danö.


text:
Ba ibokai mbawa lala saekhu ba hunö danö andrö, ba möi yaŵa zimbo moroi ba mbawa lala andrö hulö zimbo gaotö sebua, ba tobali ogömi luo awö dalu mbanua börö zimbo andrö.


text:
Moroi ba zimbo andrö möi baero damo sozawili ba gulidanö, ba tebe'e khöra wa'abölö simane fa'abölö dongo ba gulidanö.


text:
Ba te'oroi'ö khöra, ena'ö lö lafakiko ndru'u ba gulidanö ba sinanö awö döla geu, ha niha si lö meterai Lowalangi ba gangango.


text:
Ba tetehegö khö ra tenga ba wamunu ya'ira, ha ba wamakao ya'ira lima waŵa wa'ara. Ba fa'afökhö ni'a'asogö damo andrö no fagölö ba wa'afökhö nituo dongo na ituo niha.


text:
Ba ginötö da'ö oi la'alui niha lala wa'amate, ba hiza lö lasöndra; omasi sibai ira mate, ba hiza i'aröu'ö ia khöra fa'amate.


text:
Khalakhala damo andrö hulö kudo si no tefa'anö ba wanuwö; ba högöra so zi hulö dakula ana'a, ba bawara hulö mbawa niha.


text:
Tötö'ara no hulö mbaru si'öli, ba li gafira hulö ruru gureta nidöni faoma kudo soya si numalö ba wanuwö.


text:
Razo samatörö ya'ira no mala'ika hunö danö andrö; töinia ba li Heberai'o Abadon ba ba li Yunani Apolion.


text:
Torofe si önö – Ira saradadu sato Ifoli dorofenia mala'ika si önö, ba urongo li si'otarai dandru si öfa ba altar ana'a andrö si so tanö föna Lowalangi,


text:
ba muhede ia khö mala'ika si önö sololohe torofe andrö, imane: "Efa'ö mböbö ndra mala'ika si daöfa andrö si no teböbö ba zinga nidanö sebua andrö sotöi Eferati!"


text:
Ba te'efa'ö mala'ika si daöfa andrö si no mama'anö ero inötö, ba jam, ba ngaluo, ba mbaŵa ba ba ndröfi, ba wamakiko si sambua ni'otölu soi niha.


text:
Fa'ato ndra saradadu andrö khöra dua wulu ngahönö wa fulu ngahönö zaradadu si fakudo; simanö wa'atora nirongogu.


text:
Simane sa wangilagu ba gangilata kudo andrö awö ndra niha si so yaŵa ba hulura: Lafake mbaru si'öli soyo hulö galitö, obalau hulö zimbo ba a'usö hulö mbalera. Hulö högö zingo högö kudo andrö, ba moroi ba mbawara möi baero galitö, simbo ba balera.


text:
Ba zi tölu balö andrö, ya'ia galitö, simbo ba balera si'otarai mbawa kudo andrö, tebunu zi sambua ni'otölu niha ba gulidanö.


text:
Börö me fa'abölö kudo andrö so ba mbawara ba ba gi'ora, ba i'ora hulö gulö, mohögö, ba faoma i'ora lafakao niha.


text:
Ba hiza, niha tanö bö'ö, si lö mate ba wamakao andrö, lö göi lawu'ai lala wa'aurira ba wondröi amuatara, ya'ia wanömba mala'ika ndra satua awö nadu nifazökhi moroi ba gana'a, ma firö, ma tembaga, ma kara ba ma eu, si tebai mangila niha, mamondrongo ma mowaöwaö.


text:
Mala'ika si fao gölugölu zura side'ide Ba u'ila, so samösa mala'ika bö'ö sabölö, si'otarai mbanua si yaŵa, ni'olohuni lawuo, ba so ndrumi samasui högönia, ba bawania hulö luo; ba ahenia hulö gehomo alitö.


text:
No igogohe gölugölu zura side'ide si no teboka. Ahenia kambölö ihundragö nasi, ba ahenia kabera ihundragö danö,


text:
ba mu'ao ia si fao li sebua hulö li zingo sindröndrö. Me no aefa mu'ao ia, latema li fe'ugu'ugu mbanua andrö si fitu.


text:
Me no aefa muhede we'ugu'ugu mbanua andrö si fitu, edönado mena'ö usura, ba hiza urongo li moroi ba mbanua si yaŵa, imane: "Fotandro niŵa'ö we'ugu'ugu mbanua andrö si fitu, ba böi sura!"


text:
ba fahölu ia ba döi Zauri irugi zi lö aetu, si no manga'asogö banua si yaŵa awö nö sinia, tanö awö nösinia, ba asi awö nösinia ma'afefu, imane: "Lö sa'ae fombaloi inötö!


text:
Ba hiza, ba ginötö ifoli dorofenia mala'ika si fitu andrö dania, tefönui misteri nifakhoi dödö Lowalangi, faudu ba zi no I'ombakha'ö si fao fama'ema ndra enoniNia, ya'ia ndra sama'ele'ö."


text:
Ba li si no urongo moroi ba mbanua si yaŵa andrö, ifuli zui muhede khögu, imane: "Ae'e, halö gölugölu zura si no teboka andrö ba danga mala'ika sanguhundragö asi awö danö andrö."


text:
Möido khö mala'ika andrö ba u'andrö, ena'ö ibe'e khögu gölugölu zura side'ide andrö. Imane khögu: "Halö ba a'ia! Ibali'ö afeto dalumö, ba hiza ba mbawau hulö ŵe ŵani."


text:
Uhalö gölugölu zura andrö moroi ba danga mala'ika ba u'a. Ba mbawagu hulö ŵe ŵani, ba me no u'a, tobali afeto dalugu.


text:
Ba teŵa'ö khögu: "Lö tola lö'ö samuza tö mama'ele'ö ndra'ugö sanandrösa ba ngawalö soi, ba ngawalö mado, ba ngawalö li ba ba khö ndra samatörö."


text:
Fanu'a omo Lowalangi Ba tebe'e khögu döla zukhu, hulö zi'o fanu'a, ba teŵa'ö khögu: "Faoso'ö ba ae su'a nomo Lowalangi awö altar andrö ba erai ha wa'ato niha sangalulu ba da'ö.


text:
Ba hiza, olayama tanö baero nomo Lo walangi andrö, böi faogö ba wanu'a, börö me no tebe'e ia ba ngawalö soi tanö bö'ö. Lahundrahundra dania mbanua ni'amoni'ö andrö, öfa wulu a rua waŵa wa'ara.


text:
Ba Ufatenge dania darua sasiGu, ena'ö mama'ele'ö ira ba wangobaru nukha wa'abu dödö, sara ngahönö a dua ngaotu a önö ngafulu ngaluo wa'ara."


text:
Sasi si darua Sasi si darua andrö no töla wanikha si dua geu ira awö naha wandru si dua rozi si so tanö föna Zo'aya somböi ulidanö.


text:
Na so niha sedöna mangafökhöi khöra, möi baero galitö moroi ba mbawara ba wogozi ira si fa'udu khöra. Andrö dozi niha sedöna mama'ala ya'ira, sinangea tebunu ba zimanö.


text:
So khöra kuaso ba wondruhö banua si yaŵa, ena'ö lö atoru deu sagötö mama'ele'ö ira. So göi khöra kuaso ba wombali'ö idanö tobali do ba ba wamözi ulidanö faoma ngawa lö wamakao, ha wa'ara manö zomasi ira.


text:
Na no la'asiwai wama'ele'öra, isuwö, i'alani ba ibunu ira utu ndru'u si möi baero moroi ba hunö danö andrö.


text:
Ba amatelara dania, so ba newali mbanua sebua andrö ni'amaedolagö ba mbanua Zodoma ba tanö Mesirayi, ba niforöfa So'aya ya'ira göi.


text:
Ba lafaigifaigi mbotora ira niha si'otarai ngawalö soi, ngawalö mado, ngawalö ngasi ba ba ngawalö li, tölu a matonga ngaluo wa'ara, ba lö latehegö teko'o mbotora ira niha andrö.


text:
Ba omuso dödö zowanua ba gulidanö börö zalua andrö, owuawua dödöra ba faoma lafa'ohe'ö mbuala khö nawöra, börö me ira sama'ele'ö si darua andrö no sanga'a'asogö famakao dödö ba niha gulidanö.


text:
Ba hiza, me no aefa tölu a matonga ngaluo möi khöra noso fangorifi moroi khö Lowalangi, irege maoso ira. Fefu niha sangila da'ö ihawui fa'ata'u sebua.


text:
Larongo ira sasi si darua li sebua moroi ba mbanua si yaŵa, sanguma'ö: "Mi'aine yaŵa ba da'e!" Ba ba zanehe ira si fa'udu khöra andrö, möi ira miyaŵa ba zorugo, ihalö ira lawuo.


text:
I'ane ma'ö alua ndruru danö sabölöbö lö, irege adudu zi sambua ni'ofulu mbanua andrö, ba fitu ngahönö niha si mate börö ndruru danö andrö. Ba ihawui fa'ata'u niha tanö bö'ö, ba lasunosuno Lowalangi ba zorugo.


text:
Torofe si fitu – Ibörögö wamatörö LowalangiIfoli dorofenia mala'ika si fitu, ba terongo li segebua ba zorugo, sanguma'ö: "Khö Zo'aya sa'ae wamatörö ulidanö iada'a, ba ba khö NibayoiniNia; mamatörö Ia sagötö fa'ara. Amen!"


text:
Ira satua si dua wulu a öfa, si dadao ba dadaomara föna Lowalangi, lafalögu ira tou ba danö, mangalulu ira khö Lowalangi,


text:
lamane: "He So'aya, Lowalangi ba Samatörö hadia ia fefu, si so iada'a ba si so ba ginötö si lalö (ba si so dania), ma'andrö saohagölö khöU, börö me no Öforoma'ö wa'abölöMö andrö sebua ba no Öbörögö wamatörö.


text:
No oi molaŵalaŵa soi niha, irege tesao wönuMö, ba irugi inötö Öfalua wanguhuku khö ndra niha si no mate, ba ba wame'e sulö khö ndra enoniU, ya'ia ndra sama'ele'ö awö ndra niha ni'amoni'ö ba ira sangata'ufi Ya'ugö, he ira sigide'ide he göi salaŵa, ba inötö ba wamakiko ira samakiko ösi gulidanö."


text:
Ba teboka nomo Lowalangi si so ba zorugo, ba oroma dawöla gamabu'ulaNia si so ba nomoNia andrö, ba ibörögö alua garimbanua, awö wa so ngawalö li, fe'ugu'ugu mbanua, duru danö ba teu esi sabölöbölö.


text:
Tandra sebua ba mbanua si yaŵaBa oroma dandra sebua ba mbanua si yaŵa: Samösa ndra alawe sonukha luo, no muzizio ia ba dete mbaŵa, ba sambua dakula nifa'anö faoma felendrua ndröfi ba högönia.


text:
Ba oroma dandra bö'ö ba mbanua si yaŵa: Hiza sageu naga, sebua ba so'alitö, fitu högö ba fulu rozi dandru, ba dozi högönia takula.


text:
Ba ibözini zi sambua ni'otölu ndröfi ba mbanua si yaŵa faoma i'onia, itibo'ö tou ba gulidanö. Muzizio naga andrö föna ndra alawe sedöna madono andrö ba wemanga Ononia, i'anema'ö na no i'adonogö.


text:
Ba madono ia Ono Matua, sokubaloi soi fefu dania faoma si'o si'öli; ba te'oloi'ö Nono andrö khö Lowalangi ba ba dadaomaNia.


text:
Ba moloi ndra alawe andrö, isaŵa danö si mate, ba nahia si no Ihönagö Lowalangi khönia. Terorogö ia ba da'ö, sara ngahönö a dua ngaotu a önö ngafulu ngaluo wa'ara.


text:
Fanibo'ö nagaBa alua wasuwöta ba zorugo. Maoso Mika'eli awö ndra mala'ikania ba wanuwö wolaŵa naga andrö, ba fasuwö göi naga andrö si fao ira mala'ikania,


text:
Ba tetibo'ö si tou naga sebua andrö, ya'ia gulö satua, nifotöi afökha ba satana, samaelungu ösi gulidanö ma'asagörö; tetibo'ö ia ba gulidanö, ba tetibo'ö ndra mala'ika si fao khönia.


text:
Sinunö wemöna Ba urongo li sebua ba zorugo, sanguma'ö: "No irugi inötönia wa möna Lowalangi. No Iforoma'ö wa'abölöNia ba no Ibörögö wamatörö. No Ibe'e kuaso khö NibayoiniNia andrö. Börö me no tetibo'ö ndra sangadugö ira talifusöda, sangadugö ya'ira bongi ma'ökhö föna Lowalangida.


text:
No la'alani ia faoma do Nono Mbiribiri andrö, ba faoma taroma li nitemara ba si no labe'e fasasita. Lö alimagö khöra wa'aurira irugi wa'amate.


text:
Börö da'ö, mi'owuawua'ö dödömi, ya'ugö sorugo awö ami si so khönia fefu. Alai ami, he tanö ba asi! Noa sa möi khömi mitou gafökha ba wönu sebua, börö me i'ila, wa ha ma'ifu tö ginötönia."


text:
Fasuwöta naga wolaŵa ira alawe Me aboto ba dödö naga andrö, wa no tetibo'ö ia ba gulidanö, igohi ndra alawe si no mangadonogö Ono Matua andrö.


text:
Ba tebe'e ba ndra alawe andrö dombua gafi moyo se bua, ena'ö muhombo ia ba nahiania ba danö si mate. Ba da'ö telumö'ö ia moroi ba naga safaito andrö, ba terorogö ia sambua inötö ba sambua a matonga ginötö zui wa'ara.


text:
Ba itura'ö naga andrö nidanö moroi ba mbawania, hulö nungo nidanö sebua, gamaudu ndra alawe andrö, ena'ö ihanigö ia idanö andrö.


text:
Ba mofönu sibai naga khö ndra alawe andrö, irege mofanö ia ba wanuwö nga'ötönia tanö bö'ö solo'ö ngawalö goroisa Lowalangi ba si lö faröi ba wame'e fasasita sanandrösa khö Yesu. (12-18) Ba muzizio naga andrö ba dete gawu mbewe nasi.


text:
Utu ndru'u si'otarai nasiBa u'ila sageu gutu ndru'u si möi baero moroi ba nasi, fulu rozi dandru ba fitu högö, ba dozi dandrunia takula, ba dozi högönia no tesura döi fango'aya khö Lowalangi.


text:
Utu ndru'u ni'ilagu andrö hulö harimo, ahenia hulö gahe mberua, ba bawania hulö mbawa zingo. Ba ibe'e khönia naga andrö wa'abölönia, dadaomania ba kuaso sebua.


text:
Ba u'ila högönia si sambua hulö no göna sokho samakiko fa'aurinia, ba hiza döhö zokho andrö. Ba oi ahölihöli dödö niha gulidanö ma'asagörö, ba la'o'ö wamaigi ya'ia moroi furi.


text:
Ba mangalulu ira ba naga andrö, börö me no ibe'e kuasonia ba gutu ndru'u andrö, ba lasömba gutu ndru'u andrö, lama ne: "Haniha zi fagölö ba gutu ndru'u andre? Haniha zi tola fasuwö ba wolaŵa ya'ia?"


text:
Ba tebe'e khönia kuaso, faoma bawania safönu fayaŵasa, ba wango'aya Lowalangi. Ba tebe'e khönia wa'abölö ba wamalua da'ö öfa wulu arua waŵa wa'ara.


text:
Ba ibokai mbawania ba wango'aya Lowalangi, ba wango'aya töiNia awö nomoNia ba ira sowanua ba zorugo.


text:
Tetehegö khönia fasuwö ba wolaŵa ira niha ni'amoni'ö ba ba wangalani ya'ira; ba tebe'e khönia kuaso ba wamatörö ngawalö mado, ngawalö ngasi niha, ngawalö li awö ngawalö soi.


text:
Ba fefu niha sowanua ba gulidanö mangalulu khönia, ya'ia ndra niha si lö tetanö töi i'otarai wanga'asogö ulidanö andre ba mbuku wa'auri Nono Mbiribiri si no mutaba.


text:
Haniha zi tola mamondrongo, ya muhaogö wamondrondrongo [börö me alua zi no tohöna teŵa'ö ba zura Yeremia:]


text:
Si no tehonogöigö wa tekuru, [akha itema wa] tekuru ia; si no tehonogöi wa tebunu ba wöda, [akha itema wa] tebunu ia ba wöda. Ba da'a akha lataha dödöra ira niha samati khö Lowalangi ba wa'a-lö-faröi ba ba wamati.


text:
Utu ndru'u si'otarai danö Ba u'ila, so sageu gutu ndru'u tanö bö'ö si möi baero moroi ba danö, dua rozi dandru hulö dandru mbiribiri ba hulö li naga linia.


text:
I'oguna'ö fefu kuaso gutu ndru'u si föföna andrö faudu ba waretania. Ba ifatörö gulidanö ma'asögörö si fao ösinia ba wangalulu ba gutu ndru'u si no döhö sokho andrö.


text:
Ba börö dandra nitehe khönia famalua faudu ba wareta gutu ndru'u si föföna andrö, ifaelungu zowanua ba gulidanö. Ba i'o'ou ira ba wamazökhi adu ba wamosumange utu ndru'u sesokho ba wöda andrö, ba hiza ifuli auri.


text:
Ba tetehegö khönia wamonoso adu gutu ndru'u andrö, irege tola muhede nadu andrö awö wa ibunu fefu zi lö omasi mangalulu khönia.


text:
Fefu niha, he salaŵa, he side'ide, he si kayo, he si numana, he sawuyu ba he si tenga sawuyu, ifaso ba wanema tandra ba dangara kambölö ma ba gangangora,


text:
awö wa samösa lö si tola mowöli ma samawa hadia ia baero ndra niha si so tandra andrö, ya'ia döi gutu ndru'u andrö ma numero döinia.


text:
Ba da'e moguna wa'aboto ba dödö! Haniha zi so fa'aboto ba dödö, akha i'erai geluaha numero gutu ndru'u andrö, börö me no numero zi samösa niha da'ö, ba numeronia önö ngaotu a önö ngafulu a önö.


text:
Ono Mbiribiri awö soi nihöliNiaUfazaŵa hörögu ba u'ila, hiza Nono Mbiribiri andrö no muzizio ba Hili Ziona, ba otu a öfa wulu a öfa ngahönö niha zi fao khöNia. Ba gangangora no tesura döiNia ba töi NamaNia.


text:
Ba urongo li si'otarai mbanua si yaŵa hulö wegosogoso molö sebua ba fe'ugu'ugu mbanua sabölöbölö; ba hiza hulö li mbiola göi, nilau zanika biola wamondrongogu.


text:
La'anunöisi zinunö si bohou föna dadaoma andrö ba tanö föna ndra saliŵaliŵa ba danö si öfa nga'eu awö ndra satua andrö. Samösa lö si tola manganunöisi sinunö andrö, baero ndra si otu a öfa wulu a öfa ngahönö si no tehöli moroi ba gulidanö.


text:
Ya'ira andrö no niha si lö mana'unöisi ya'ira ba ndra alawe, börö me no sohauhau ira. Ya'ira zolo'ö Ono Mbiribiri andrö gofu heza möi Ia. Ya'ira nihöli moroi ba gotalua soi niha fefu tobali fasömbata sia'a khö Lowalangi ba ba khö Nono Mbiribiri.


text:
Mala 'ika sango mbakha fanguhuku Ba u'ila samösa mala'ika tanö bö'ö si hombo ba dalu mbanua si yaŵa ba so khönia Injil si lö aetu andrö, ena'ö ituriaigö ba zowanua ba gulidanö ba ba ngawalö soi, ba ngawalö ngasi niha, ba ngawalö li ba ba ngawalö mado.


text:
Mu'ao ia, ebua linia, imane: "Mi'ata'ufi Lowalangi ba mifosumange Ia, börö me no irugi inötö Ifatörö wanguhukuNia, ba mi'angalulu khöNia si no manga'asogö banua si yaŵa awö danö, asi awö gumbu ni danö fefu."


text:
Ba i'o'ö ia samösa mala'ika tanö bö'ö, mala'ika si dua, imane: "No adudu, sindruhu adudu Mbabilona, banua sebua andrö, si no mamabadugö ba soi fefu agu somabusi niha ba wohorönia andrö."


text:
Ba samösa mala'ika tanö bö'ö, mala'ika si tölu, solo'ö ya'ira ba mu'ao ia, ebua linia, imane: "Haniha zanömba utu ndru'u andrö ma adunia, ma si no manema tandra gutu ndru'u andrö ba gangango ma ba dangania,


text:
lö tola lö'ö ibadu nagu wönu Lowalangi, si lö mufasoli nihönagö ba mako wönuNia. Tefakao ia ba galitö ba ba mbalera ba zanehe Ono Mbiribiri awö ndra mala'ika ni'amoni'ö.


text:
Simbo galitö samakao ya'ira andrö möi miyaŵa irugi zi lö aetu, ba bongi ma'ökhö lö tebatobato tefakao ira, ya'ia ndra niha sanömba utu ndru'u ma adunia awö ndra niha si no manema tandra döinia."


text:
Ba urongo li si'otarai zorugo, imane khögu: "Sura da'e: I'otarai da'e owuawua dödö niha si no mate ba khö Zo'aya. Sindruhu, Iŵa'ö Eheha, akha molombase ira moroi ba wa'erege dödöra, börö me i'o'ö sa ira buabuara andrö."


text:
Ono Niha andrö ba datölu mala 'ika samasi ulidanöBa u'ila, hiza lawuo safusi, ba ba detenia so Zidadao, hulö khalakhala niha Ia. Ba högöNia so sambua dakula ana'a ba sara zabi satarö ba dangaNia.


text:
Ba moroi ba nomo Lowalangi möi baero samösa mala'ika tanö bö'ö, ba mu'ao ia, ebua linia, khö Zidadao ba dete lawuo andrö, imane: "Fatenge zabiMö ba wamasi! Noa sa irugi inötö ba wamasi, börö me asoso mbasitö andrö ba gulidanö."


text:
Ba samösa mala'ika tanö bö'ö möi baero moroi ba nomo Lowalangi si so ba zorugo, ba dangania so göi sara zabi satarö.


text:
Ba samösa mala'ika tanö bö'ö si'otarai altar, si no so kuaso ba wamatörö alitö andrö, ba mu'ao ia, ebua linia, khö mala'ika sololohe sabi satarö andrö, imane: "Fatenge zabimö satarö andrö ba basi mbua döla nagu ba gulidanö, me no asoso mbuania."


text:
Ba itibo'ö zabinia mala'ika andrö ba gulidanö ba ibasi mbua nagu ba gulidanö ba ifazaumba bakha ba wolazi sebua wönu Lowalangi.


text:
Ba baero mbanua tefera'ö nagu andrö bakha ba wolazi, ba moroi ba wolazi andrö mangele ndro, saribu a önö ngaotu stadion wa'aröu ba irugi kaka mbawa kudo wa'alaŵania.


text:
Fitu zikho safuria – Liturgi ba zorugo Ba u'ila dandra tanö bö'ö ba mbanua si yaŵa, sebua ba sahölihöli dödö: Dafitu mala'ika si fao fitu zikho safuria, börö me ba da'e te'asiwai wönu Lowalangi.


text:
Ba u'ila [mbanua si yaŵa] hulö nasi sörömi si faruka alitö. Ba ba dete nasi sörömi andrö u'ila ndra niha si no mangalani utu ndru'u andrö awö nadunia, he göi numero döinia. Dozi ira no lago gohe mbiola Lowalangi.


text:
La'anu nöisi zinunö Moze, enoni Lowala ngi, awö zinunö Nono Mbiribiri, lamane: "Ebua ba sahölihöli dödö ngawalö nilauMö, he So'aya, Lowalangi ba Samatörö hadia ia fefu! No atulö ba sindruhu lala nifakhoiMö, he Razo ngawalö soi!


text:
Haniha zi lö ata'u, he So'aya, ba si lö mamolakhömi töiMö? Börö me ha Ya'ugö ni'amoni'ö; ba la'ondrasi Ndra'ugö fefu soi ba mangalulu khöU, börö me no oroma wa'aduhu ngawalö gangetulaMö."


text:
Si fitu mala ' ika solohe sikho si fitu. Aefa da'ö, ufazaŵa hörögu ba u'ila: Labokai nomo Lowalangi,― ose gamabu'ula li,― ba zorugo.


text:
Ba möi baero moroi ba nomo Lowalangi ndra mala'ika si dafitu, la'ohe zikho si fitu andrö. Nukha si sökhi ba si takile nukhara, ba tötö'ara no mamöbö talu ana'a.


text:
Samösa moroi ba gotalua zaliŵaliŵa ba danö andrö si öfa nga'eu, ibe'e khöra fitu ngawua mako ana'a so'ösi fönu Lowalangi sauri sa götö fa'ara.


text:
Ba tefönui simbo nomo Lowalangi andrö börö lakhömi ba fa'abölöNia. Samösa lö si tola möi bakha ba nomo Lowalangi andrö, fatua lö te'asiwai zikho si fitu moroi ba danga ndra mala'ika si fitu andrö.


text:
Sikho si öfa ngawalö – Lö lafalalini gera'eraraBa urongo li sebua moroi ba nomo Lowalangi sanguma'ö khö ndra mala'ika si dafitu andrö: "Mi'ae'e, ba mifaduwa nösi mako wönu Lowalangi andrö si fitu ba gulidanö."


text:
Möi mala'ika si föföna ba ifaduwa nösi makonia ba gulidanö. Ba tumbu waosa fondrege wa'afökhö ba sangobou ira niha si no manema tandra gutu ndru'u andrö ma si no mangalulu ba nadunia.


text:
Ba ifaduwa ba nasi nösi makonia mala'ika si dua, ba tobali do, hulö ndro niha nibunu, irege mate fefu zaliŵaliŵa ba nasi.


text:
Ba ifaduwa nösi makonia mala'ika si tölu ba nungo nidanö ba ba gumbu nidanö, irege tobali do ma'afefu.


text:
Ba urongo me iŵa'ö mala'ika samatörö idanö andrö: "Ya'ugö, [Lowalangi] Ni'amoni'ö, si so ba ginötö iada'a ba si no so ba ginötö si lalö, atulö sa nilauMö ba wanorugö sikho andre,


text:
börö me no laduwagö ndro ndra niha ni'amoni'ö ba ira sama'ele'ö, irege iada'e Öfaduwa khöra ndro; sinangea sa khöra zimanö!"


text:
Ba urongo li si hede moroi ba altar andrö, imane: "He So'aya, Lowalangi fondre ge zalaŵa, si duhu ba satulö wangu hukuMö andrö."


text:
Ba ifaduwa ba luo nösi makonia mala'ika si öfa, irege so wa'abölönia ba wogozi niha gulidanö faoma alitö.


text:
Ba tekhozi niha börö wa'aukhu sabölöbölö, irege la'elifi döi Lowalangi si so kuaso ba ngawalö zikho andrö. Heŵa'ae simanö, lö sa'atö lafalalini gera'erara.


text:
Sikho si lima – Göna göi dadaoma gutu ndru'u Ba ifaduwa nösi makonia mala'ika si lima ba dadaoma gutu ndru'u andrö, irege ogömigömi gamatöröŵania, ba la'usu lelara niha börö wa'ata'u ba fa'afökhö.


text:
La'elifi Lowalangi ba zorugo börö wa'afökhö ba börö waosara. Heŵa'ae simanö, lö sa'atö lafalalini gera'erara.


text:
Sikho si önö – Fasuwöta safuria Ba ifaduwa nösi makonia mala'ika si önö ba nungo nidanö sebua, ya'ia Eferati, ba ogö'ö nidanönia, irege tehaogö lala khö ndra razo moroi ba gatumbukha luo.


text:
Ba u'ila tölu geheha si ra'iö, hulö dalaho, si'otarai mbawa naga andrö, si'otarai mbawa gutu ndru'u ba si'otarai mbawa zama'ele'ö sofaya andrö.


text:
Da'ö sa ndra eheha gafökha samalua tandra sahölihöli dödö; ba möi ira khö ndra razo ba gulidanö ma'asagörö ba wangowuloi ya'ira ba wanuwö ba luo sebua andrö, ya'ia luo khö Lowalangi fondrege zalaŵa.


text:
[Imane So'aya:] "Hiza, tohare Ndra'o hulö zanagö. Ya owuawua dödö niha si lö mörö ba si no mama'anö nukhania, ena'ö tenga si lö nukha ia, na mowaöwaö ia, ba lö aila ia, na la'ila ia niha."


text:
Sikho si fitu – Fanguhuku sebua Ba ifaduwa nösi makonia ba dalu mbanua mala'ika si fitu andrö. Ba terongo li sebua si'otarai dadaoma andrö ba nomo Lowalangi, sanguma'ö: "No awai!"


text:
Ba alua gari mbanua, ba so ngawalö li awö we'ugu'ugu mbanua awö ndruru danö sabölöbölö, si lö irai alua i'otarai we'aso niha ba gulidanö, lö su'asu'a wa'abölönia.


text:
Ba aboto mbanua sebua andrö tobali tölu faosatö, ba adudu ngawalö mbanua soi niha. Ba Itörö tödö Lowalangi Mbabilona sebua andrö ba wame'e khönia mako safönu agu fa'aukhu wönuNia.


text:
Moroi ba mbanua si yaŵa atoru deu esi, hulö wa'abua goni mböra wa'abua ero sambua, si göna niha. Ba la'elifi döi Lowalangi börö deu esi andrö, börö me abölöbölö sibai zikho andrö.


text:
Fanguhuku MbabilonaBa so samösa moroi ba gotalua ndra mala'ika si dafitu si no mololohe mako si fitu andrö, i'ondrasi ndra'o ba imane khögu: "Aine, uforoma'ö khöu hewisa wanguhuku ira alawe sohorö sebua andrö, si dadao ba zinga ngawalö nungo ni danö.


text:
Khönia no mohorö ndra razo ba gulidanö ba moroi ba nagu wo horönia no tobali mabu zowanua ba gulidanö."


text:
Ba ifatörö ndra'o Eheha, ba i'ohe ndra'o mala'ika ba danö si mate. Ba u'ila samösa ndra alawe si dadao yaŵa ba hulu sageu gutu ndru'u soyosobowodoru, safönu töi fanandraŵaisi, fitu högö ba fulu rozi dandru.


text:
No monukha soyoaraidöraidö ba soyosobowodoru si no tefogamaga ma ana'a, feremata ba manimani. No igogohe sambua mako ana'a safönu ngawalö zogoro niha ba si ta'unö, bua wohorönia andrö.


text:
Ba gangangonia no tesura sambua döi rahasia: "Babilona Sebua, ina ndra alawe sohoröhorö fefu ba umbu ngawalö wa'a-lö-sökhi ba gulidanö."


text:
Ba u'ila, mabu ndra alawe andrö ba ndro ndra niha ni'a moni'ö awö ndra martir same'e fasa sita sanandrösa khö Yesu. Ba me u'ila ia, ihawui ndra'o fa'ahölihöli dödö sebua.


text:
Ba muhede khögu mala'ika andrö, imane: "Hana wa ahölihöli dödöu? Da'u'ombakha'ö khöu rahasia ndra alawe andrö awö rahasia gutu ndru'u si fitu högö ba si fulu rozi tandru si fakudo ia.


text:
Utu ndru'u andrö ni'ilau, no so me föna ba hiza lö sa'ae iada'a, ba möi ia baero dania moroi ba hunö danö ba isaŵa wa'atekiko. Ba ahölihöli sibai dania dödö ndra niha gulidanö, si lö musura töi ba mbuku wa'auri i'otarai wolata tanö, na la'ila gutu ndru'u andrö, börö me no irai auri föna, ba lö sa'ae iada'e; ba hiza ifuli zui so ia dania.


text:
Ba da'a moguna wa'atuatua ba fa'aboto ba dödö: Högö si fitu andrö ya'ia hilihili andrö si fitu ba zi dadao ira alawe andrö,


text:
ba no göi töi ndra razo si dafitu: Dalima moroi ba gotaluara no numalö, samösa zi so iada'a, ba si samösa lö na sa si so; ba na so ia dania, lö arara ginötönia ba wamatörö.


text:
Ba utu ndru'u si no irai so me föna ba si lö hadöi iada'e, no razo numero ŵalu; ba hiza no göi samösa ia moroi ba dafitu andrö ba isaŵa wa'atekiko.


text:
Ba tandru si fulu rozi andrö si no ö'ila, no razo si dafulu si lö mamörögö famatörö na sa, ba hiza sambua jam wa'ara dania tebe'e khöra kuaso ba wamatörö si fao utu ndru'u andrö.


text:
Fasuwö ira ba wolaŵa Ono Mbiribiri, ba hiza I'alani ira Ono Mbiribiri andrö, börö me Ya'ia no samatörö yaŵa ndra samatörö ba razo yaŵa ndra razo, ba fao khöNia wemöna ndra niha si no tekaoni, tetuyu ba si lö faröi."


text:
Itohugö wanguma'ö khögu, imane: "Ngawalö nungo nidanö ni'ilau ba zi dadao ira alawe sohoröhorö andrö, no [amaedola] ngawalö soi, ngawalö mado, ngawalö ngasi niha awö ngawalö li.


text:
Ba tandru si fulu rozi andrö ni'ilau awö gutu ndru'u andrö, fatuwu dania khöra ndra alawe sohoröhorö andrö ba larabu gamagamania irege si lö nukha ia, la'a nagolenia ba latunu dania ia ba galitö.


text:
Noa sa Ibe'e ba dödöra Lowalangi, ena'ö lafalua nifakhoi dödöNia, ya'ia wa si fao fa-ha-sara dödö labe'e gamatöröŵara ba gutu ndru'u andrö, irugi tefönui zi no Iŵa'ö Lowalangi.


text:
Fa'adudu MbabilonaAefa da'ö, u'ila samösa mala'ika tanö bö'ö si möi mitou moroi ba zorugo. So khönia wa'abölö sebua, ba tobali mohaga gulidanö börö haga lakhöminia.


text:
Mu'ao ia, ebua linia, imane: "No adudu, no adudu Mbabilona, banua sebua andrö, ba no tobali ia nahia ndra afökha ba nahia mbinibini khö ndra eheha si ra'iö ba naha wa'atoröi ngawalö wofo si ra'iö ba sogoro niha.


text:
Börö me fefu soi no labadu nagu wohorönia ba fao awönia ndra razo wohorö, ba me no tobali kayo ndra saniaga ba gulidanö andre moroi ba wa'akayonia si lö awawö."


text:
Ba urongo li bö'ö moroi ba zorugo, imane: "Miheta ami, ya'ami soiGu, mi'aröu'ö ami khönia, ena'ö lö mo'urakha ami ba ngawalö horönia ba lö fao ami ba wanema huku awönia.


text:
Börö me no falawu horönia irugi mbanua si yaŵa, ba no itörö tödö Lowalangi ngawalö wa'a-lö-sökhinia.


text:
Misulöni khönia, simane si no isulöni, ba mibe'e khönia dua kali fabali faudu ba gamuatania, ba mifaruka khönia dua kali fabali bakha ba mako si no ifo'ösi khömi.


text:
Mibe'e khönia wamakao ba fa'abu dödö faudu ba lakhömi awö wa'akayo ba zi no i'omusoi'ö dödönia. Börö me iŵa'ö tödö nia: Mudadao ndra'o simane razo ira alawe, ba tenga simane lakha mbanua ba lö irai falukhado wa'abu dödö.


text:
Börö da'ö, ha ba zi ma'öma'ökhö tohare khönia ngawalö wamakao: Fökhö sebua, fa'abu dödö ba fa'olofo, ba tekiko dania ia ba galitö, börö me sabölö sa Zo'aya, Lowalangi sangetu'ö huku khönia."


text:
Ngenungenu ba wa ' atekiko MbabilonaIra razo ba gulidanö si no mohorö khönia ba si no mangomusoi'ö tödöra awönia ba wa'akayonia, la'e'esi ia ba la'angenusi ia, na la'ila zimbo galitö sanunu ya'ia.


text:
La'aröu'ö ira wezizio, börö wa'ata'ura famakao si göna ia ba lamane: "Alai, alai ndra'ugö, he ya'ugö Babilona, banua sebua ba banua sabölö, börö me ha sambua jam alua wanguhuku ya'ugö."


text:
ya'ia gamagama ana'a, firö, feremata ba manimani, nukha si sökhi, nukha soyosobowodoru, sutera ba nukha soyosaraidöraidö, eu samohua, awö gamagama nifazökhi moroi ba nifö gaza, ma eu sebua böli, ma tembaga, ma si'öli, ma kara nifili,


text:
ma gulegule moroi ba guli sami, ma fangamohua si tola mutunu, emuri ba kumöyö, agu, fanikha, hamo ba gandru, sawi ba biribiri, kudo ba kureta, ba ma na'i niha si fao boto ba noso,


text:
ba lamane: "Fefu mbua somasimasi dödöu no lö hadöi sa'ae, ba fefu zolakhömi ba si takile no tehalö moroi khöu, ba lö tesöndra sa'ae."


text:
Ira saniaga si no tobali kayo ba wamawa khöu gamagama andrö, la'aröu'ö ira wezizio börö wa'ata'ura famakao si göna ya'ugö, ba si fao fe'e ba ngenungenu,


text:
lamane: "Alai, alai ndra'ugö, banua sebua, si no mangonukha si takile, soyosobowodoru ba soyosaraidöraidö ba samake gamagama ana'a, feremata ba manimani, börö me ha ba zi sambua jam tefakiko fefu wa'akayomö andrö."


text:
Dozi durumudi, ono göfa awö ndra niha soloyo ba fefu niha sangalui soguna khöra ba nasi, la'aröu'ö ira wezizio.


text:
Lahawui högöra awu ba mu'ao ira si fao fe'e ba ngenungenu, lamane: "Alai, alai ndra'ugö, banua sebua, si no mombali'ö kayo fefu niha si so köfa ba nasi börö wa'akayonia andrö, börö me ha ba zi sambua jam no tekiko ia."


text:
Fa'omuso dödö ba zorugoMi'omusoi'ö dödömi börö ia, he ösi zorugo; ba ya'ami ira niha ni'amoni'ö, ira rasul ba ira sama'ele'ö, mi'omusoi'ö dödömi, me no I'etu'ö hukunia Lowalangi sodanedane ba zi no ifalua khömi.


text:
Fa'omuso dödö börö wa'atekiko MbabilonaBa so samösa mala'ika sabölö, ifazaŵa sambua gowe sebua, simane fa'ebua gara fogili gandru, ifazaumba bakha ba nasi ba imane: "Simane sa wa'abölöbölö tetibo'ö si tou Mbabilona, banua sebua andrö, ba lö tesöndra sa'ae ia.


text:
Lö sa'ae terongo khöu li ndra sanika biola ba ira sanunö, ira samoli surune ba torofe. Lö sa'ae tesöndra khöu ndra samazökhi nekhenekhe danga, ba lö sa'ae terongo khöu li gara ba wogili gandru.


text:
Lö sa'ae mohaga khöu haga wandru, ba lö sa'ae terongo li wehi'a dödö ndra sangowalu ba ira ni'owalu. Börö me ira saniaga khöu no ira samatörö ulidanö, ba ba walimosamö no tefaelungu ngawalö soi."


text:
[Tefazaumba sa ia] börö me bakha ba khönia tesöndra ndro ndra sama'ele'ö ba ira niha ni'amoni'ö, ba börö ia wa teduwagö ndro niha fefu si no tebunu ba gulidanö.


text:
Sinunö ba wemöna LowalangiAefa da'ö, urongo li si hulö li niha sato sibai ba zorugo sanguma'ö: "Alleluya! Fangorifi, lakhömi awö kuaso khö Lowalangida.


text:
Satulö ba si duhu ngawalö gangetulaNia, börö me Ya'ia sa zi no manguhuku ira alawe sohoröhorö sebua andrö, si no mamakiko ulidanö ba wohorönia, ba sanulöni khönia do ndra enoniNia si no falemba ba dangania."


text:
Ba lafalögu tou ira ba danö ira satua si dua wulu a öfa awö zaliŵaliŵa ba danö si öfa nga'eu ba wangalulu khö Lowalangi si dadao yaŵa ba dadaoma andrö, ba lamane: "Amen, Alleluya!"


text:
Ba terongo li moroi ba dadaoma andrö, sanguma'ö: "Misuno Lowalangida, he ya'ami enoniNia fefu, ya'ami sangata'ufi Ya'ia, he side'ide ba he salaŵa!"


text:
Falöŵa Nono MbiribiriBa urongo li si hulö li niha sato sibai, hulö we'ugu'ugu molö sebua ba fe'ugu'ugu mbanua sabölöbölö, lamane: "Alleluya! Börö me no tobali razo Zo'aya, Lowalangida, Samatörö fefu hadia ia.


text:
Data'omusoi'ö dödöda, data'owuawua'ö dödöda, ba datafolakhömi Ia, börö me no irugi walöŵa Nono Mbiribiri andrö, ba no awai mangehao ni'owaluNia.


text:
No tetehe khönia wangonukha nukha si sökhi ba si takile." Nukha si sökhi ba si takile andrö, ya'ia ngawalö gamuata satulö nifalua ndra niha samati.


text:
Ba teŵa'ö khögu: "Sura da'a: Ya owuawua dödö zi no tekaoni ba walöŵa Nono Mbiribiri andrö." Awena iwa'ö khögu: "Sindruhu sa wehede andre no fehede si'otarai Lowalangi."


text:
Ba ufalögu ndra'o tou ba danö tanö fönania ba wangalulu khönia, ba hiza imane khögu: "Böi angalulu khögu! Enoni sa ndra'o si fao awöu ba awö ndra talifusöu si no mame'e fasasita sanandrösa ba khö Yesu. Angalulu khö Lowalangi! Börö me fasasita sanandrösa khö Yesu no tuho ngawalö wama'ele'ö."


text:
Fanguhuku utu ndru'u ba sama'ele'ö sofayaBa u'ila teboka zorugo, ba hiza kudo safusi, ba Si so yaŵa ba hulunia tefotöi "Si lö faröi ba Si duhu." I'etu'ö huku ba fasuwö Ia si fao fa'atulö.


text:
Hulö holahola galitö höröNia ba ba högöNia oya dakula, ba ba khöNia no tesura sambua döi si lö aboto ba dödö gofu haniha, baero Ia samösa.


text:
Fefu ngawalö gangowuloa ndra saradadu si so ba zorugo la'o'ö Ia, fakudo ira ba hulu kudo safusi ba no lafake mbaru si sökhi ba safusi.


text:
Moroi ba mbawania möi baero gari satarö, nibe'eNia famözi soi niha. Ifatörö ira faoma si'o si'öli ba Ihundragö ira simane fanguhundragö bua nagu bakha ba naha wogili; simanö sa wamaluaNia fönu Lowalangi samatö rö hadia ia fefu.


text:
Ba mbaruNia ba ba zolaNia no tesura sambua döi: "Salaŵa yaŵa ndra salaŵa fefu ba Sokhö yaŵa ndra sokhö fefu."


text:
Ba u'ila samösa mala'ika si zizio bakha ba luo, mu'ao ia, ebua linia, ba ngawalö wofo si hombo ba dalu mbanua, imane: "Mi'aine ba da'a ba mi'owuloi ami ba wefao ba watomesa sebua khö Lowalangi,


text:
ena'ö mi'a nösi ndra razo, ira kumandru, ira sagabölö, kudo awö zi so yaŵa ba hulunia, ba ösi ndra sawuyu ba si tenga sawuyu fefu; he ira sigide'ide ba he ira salaŵa."


text:
Ba u'ila gutu ndru'u awö ndra razo ba gulidanö awö ndra saradadura, la'owuloi ira ba wanuwö Si so yaŵa ba hulu kudo andrö awö ndra saradadunia.


text:
Ba tera'u gutu ndru'u andrö awö zama'ele'ö sofaya, si no mamalua tandra sahölihöli dödö föna gutu ndru'u andrö; ba ba da'ö ifaelungu ndra niha si no manema tandrania ba gangangora awö niha si no mangalulu ba nadu gutu ndru'u andrö. Tetibo'ö auri zi darua andrö bakha ba mbaŵa alitö si holahola ba mbalera.


text:
Ba fefu niha bö'ö tebunu ira faoma föda si möi baero moroi ba mbawa Zi so ba hulu kudo andrö, ba tobali abuso wofo fefu ba nagolera.


text:
Teböbö gafökha – Tedou gamatöröŵa Keriso Ba u'ila mala'ika si möi mitou moroi ba mbanua si yaŵa sololohe ono kusi mbawandruhö hunö danö, ba sambua rate sebua ba dangania.


text:
Ba ifazaumba naga andrö ba hunö danö, ikusi ba ifotandro faoma meterai, ena'ö lö sa'ae ifaelungu ngawalö soi, fatua lö irugi ginötö si saribu fakhe; ba na no aefa da'ö, lö tola lö'ö te'efa'ö ia ba ginötö si lö arara.


text:
Amatöröŵa si saribu fakhe Ba u'ila ngawalö dadaoma awö ndra si dadao ba detenia, ba tebe'e khöra kuaso ba wangetu'ö huku. Ba u'ila noso ndra niha si no mutaba bagi börö wasasitara sanandrösa khö Yesu ba börö daroma li Lowalangi; ya'ira si lö sangalulu ba gutu ndru'u andrö ma ba nadunia ba si lö manema tandra ba gangangora ma ba dangara, lasöndra wa'auri ba mamatörö ira si fao awö Keriso, saribu fakhe wa'ara. ―


text:
Ira niha si no mate tanö bö'ö, lö te'orifi ira fatua lö te'asiwai ginötö si saribu fakhe andrö. ― [Fanöndra fa'auri khö ndra same'e fasasita andrö,] da'ö sa wemaoso si föföna khö ndra niha si no mate.


text:
Owuawua dödö ba ni'amoni'ö ira so'urakha ba wemaoso si föföna andrö, börö me tebai i'alani sa'ae ira fa'amate si mendrua, ba tobali ira ere khö Lowalangi ba khö Keriso, ba mamatörö ira awöNia, saribu fakhe wa'ara.


text:
Möi ia ba wamaelungu ngawalö soi ba zi öfa fatalinga danö, ya'ia Gogi ba Magogi, ba i'owuloi ira ba wanuwö, hulö wa'oya nene ba nasi wa'atora.


text:
Ba lafazawili ira misa ba gulidanö ma'asagörö, ba lafa'u'u golombaseŵa ndra niha ni'amoni'ö awö mbanua ni'omasi'ö andrö. Ba hiza, atoru galitö moroi ba mbanua si yaŵa ba wogozi ya'ira.


text:
Ba afökha samaelungu ya'ira, tefazaumba bakha ba mbaŵa alitö si holahola ba mbalera, ba zi so utu ndru'u awö zama'ele'ö sofaya andrö; ba tefakao ira bongi ma'ökhö irugi zi lö aetu.


text:
Fangetu'ö huku niha fefuBa u'ila sambua dadaoma sebua si takile ba he göi Sidadao yaŵania. Ba duduma höröNia taya mbanua si yaŵa awö danö, ba lö sa'ae tesöndra nahiara.


text:
Ba u'ila niha si no mate si zizio föna dadaoma andrö, he salaŵa ba he sigide'ide. Ba labokai fefu gö lugölu zura; ba tebokai göi sambua mbuku tanö bö'ö, ya'ia mbuku wa'auri andrö. Ba te'etu'ö huku khö ndra niha si no mate modanedane ba zi no lafalua, faudu ba zi no tesura bakha ba ngawalö mbuku andrö.


text:
Ba ibe'e baero asi ndra niha si no mate si so bakha ba khönia, ba fa'amate awö mbanua niha tou labe'e baero niha si no mate si so khöra, ba tehuku ira zamösana molo'ö nifaluara.


text:
Ba hiza, fa'amate awö gamatöröŵa wa'amate andrö tetibo'ö bakha ba mbaŵa alitö; da'ö sa wa'amate si mendrua.


text:
Banua si yaŵa awö danö si bohou Ba u'ila mbanua si yaŵa si bohou ba ulidanö si bohou. Banua si yaŵa si föföna awö gulidanö si föföna no taya; ba lö asi sa'ae.


text:
Ba u'ila mbanua ni'amoni'ö andrö, ya'ia Yerusalema si bohou, si lalö mitou moroi ba mbanua si yaŵa, si'otarai Lowalangi. No muhaogö ia hulö nono nihalö si no mangehao ba wangondrasi fo'omonia ira matua.


text:
Ba urongo li sebua moroi ba dadaoma andrö, imane: "Hiza nose Lowalangi no so ba gotalua niha, ba toröi dania Ia ba khöra. Tobali ira soiNia, ba tobali Ia Lowalangira.


text:
I'osi fefu daŵa hörö ba höröra, ba lö sa'ae fa'amate, lö fa'abu dödö, lö fege'ege ba lö fa'afökhö, börö me fefu zi tohöna andrö no nu malö sa'ae."


text:
Imane Sidadao yaŵa ba dadaoma andrö: "Hiza, Ubohoini fefu hadia ia!" Ba Imane khögu: "Sura da'e, börö me taroma li andrö no si duhu ba satulö."


text:
Imane zui: "No tefönui! Alfa Ndra'o ba Omega, Si föföna ba Safuria. Dozi sowökhi tödö, Ufabadugö khönia nidanö moroi ba gumbu ni danö fangorifi, lö böli.


text:
Ba hiza, dozi si faröi, si lö mamati, si lö sökhi amuata, sange'e, sohorö, si fakelemu, sanömba adu ba solau faya, ba mbaŵa alitö andrö si holahola ba mbalera mo'urakha ira. Da'ö sa wa'amate si mendrua andrö."


text:
Yerusalema si bohouBa tohare samösa moroi ba gotalua mala'ika andrö si dafitu si no mololohe mako si fitu so'ösi famakao safuria andrö si fitu balö. Muhede ia khögu, imane: "Aine, da'uforoma'ö khöu nono nihalö, ya'ia wo'omo Nono Mbiribiri andrö."


text:
Ba ba gangilata i'ohe ndra'o ba hili sebua ba salaŵa, ba iforoma'ö khögu mbanua ni'amoni'ö andrö, Yerusalema, si lalö mitou si'otarai zorugo, moroi khö Lowalangi,


text:
No fasui öli kara sebua ba salaŵa ba felendrua mbawagöli nitarogö zi felendrua mala'ika, ba dozi bawagöli andrö no tesura döi zi felendrua mado Ndraono Gizara'eli.


text:
Tanö ba gatumbukha so tölu mbawagöli, tanö yöu so tölu mbawagöli, tanö ba gaekhula so tölu mbawa göli, ba tanö raya so tölu mbawagöli.


text:
Ba öli mbanua andrö te'otomosi yaŵa ba dete zi felendrua gowe danedane, ba ba detenia no tesura döi ndra rasul Nono Mbiribiri andrö si felendrua.


text:
Ba mala'ika si fahuhuo khögu andrö, so khönia zi'o fanu'a, töla zukhu ana'a, ba wanu'a banua andrö awö mbawagölinia ba ölinia.


text:
Öfa sagi naha mbanua andrö, fagölö ira wa'anau ba wa'ebolonia. Isu'a mbanua no mege faoma si'o fanu'a andrö khönia: Fa'anaunia felendrua ribu stadion fa'aröu, fa'ebolo ba fa'alaŵania fagölö ba wa'anaunia.


text:
Tefa'anö göli mbanua andrö moroi ba feremata Yaspidi, ba banua andrö tefazökhi moroi ba gana'a si lö mufaruka, hulö zörömi sohauhau.


text:
Gowe danedane göli mbanua andrö tefa'anö moroi ba ngawalö feremata. Gowe danedane si föföna moroi ba Yaspidi, si dua moroi ba Safiro, si tölu moroi ba Kalsedo, si öfa moroi ba Smaragdino,


text:
si lima moroi ba Sardonu, si önö moroi ba Sardio, si fitu moroi ba Krisolito, si ŵalu moroi ba Berilo, si siŵa moroi ba Tobasio, si fulu moroi ba Krisopasa, si felezara moroi ba Hiasinto, ba si felendrua moroi ba Ametisto.


text:
Si felendrua mbawagölinia tefa'anö moroi ba zi felendrua manimani, ero bawagöli sambua manimani; ba olayama mbanua andrö tefazökhi moroi gana'a si lö mufaruka, hulö zörömi sohauhau.


text:
Fa'ohahau dödö ba Yerusalema si bohou Ma'ifu lö ni'ilagu omo Lowalangi bakha ba mbanua andrö, börö me So'aya, Lowalangi, samatörö hadia ia fefu, no omo Lowalangi, Ya'ia samösa awö Nono Mbiribiri andrö.


text:
Lö sa'ae moguna haga luo ma baŵa ba mbanua andrö, börö me lakhömi Lowalangi zohagaini ya'ia, ba Ono Mbiribiri andrö wandrunia.


text:
Ba latörö lala wa'aurira dania ira ngawalö soi bakha ba hagania, ba ira razo ba gulidanö la'ohe khönia wa'akayora.


text:
Ba hiza, ma'ifu lö si möi khönia bakha si ra'iö, ma samalua si lö enahöi ma si falimo, ha si no tetanö töi ba mbuku wa'auri andrö khö Nono Mbiribiri.


text:
Ungo nidanö sangomusoi 'ö tödö Yerusalema si bohouBa iforoma'ö khögu [mala'ika andrö] nungo nidanö fangorifi, sohauhau hulö mbaluri, sangele moroi ba dadaoma Lowalangi ba Ono Mbiribiri andrö ba dalu golayama mbanua.


text:
Ba zi fatambai singa nungo nidanö andrö tumbu döla geu fangorifi, sowua felendrua kali [ero röfi], samuza ero waŵa mowua; ba bulunia te'oguna'ö ba wamadöhö ngawalö soi niha.


text:
Ba lö sa'ae tesöndra hadia ia zi no te'elifi. Bakha ba mbanua andrö so dadaoma Lowalangi ba Ono Mbiribiri andrö, ba mangalulu khöNia ndra enoniNia.


text:
Lö sa'ae si bongi ba da'ö dania, ba lö moguna khöra haga wandru ma haga luo, börö me So'aya, Lowalangira, zohagaini ya'ira, ba mamatörö dania ira sagötö fa'ara.


text:
Fa'atohare Zo'ayaBa muhede Ia khögu, Imane: "Sindruhu daroma li andre ba atulö! Lowalangi samatörö eheha ndra sama'ele'ö, no Ifatenge mala'ikaNia ba wangoroma'ö khö ndra enoniNia, hadia ia zi lö tola lö'ö alua ba zi lö ara tö.


text:
Ya'odo, Yohane, no urongo ba u'ila da'e. Ba me no urongo ba u'ila ia, ufalögu ndra'o tou ba danö föna mala'ika si no mangoroma'ö khögu da'ö fefu, ba mangalulu ndra'o khönia.


text:
Ba hiza imane khögu: "Böi angululu khögu! Enoni sa ndra'o si fao awöu, awö ndra talifusöu, ira sama'ele'ö, ba ira niha sanöngöni fe hede fama'ele'ö si so ba zura andre. Khö Lowalangi angululu!"


text:
Ba imane zui khögu: "Böi duhö faoma meterai daroma li fama'ele'ö si so ba zura andre, börö me no ahatö ginötönia.


text:
Haniha zamalua si lö sökhi, akha itohugö manö wamalua si lö sökhi; haniha zi ra'ira'iö, akha itohugö wa'ara'ira'iönia; haniha zamalua satulö, akha itohugö wamalua satulö; haniha ni'amoni'ö, akha itohugö wangamoni'ö ya'ia!


text:
Ya owuawua dödö zanasai nukhania (ba ndro Nono Mbiribiri). Mo'urakha sa ira ba döla geu fangorifi andrö ba latörö mbawagöli we'amöi bakha ba mbanua andrö.


text:
Ba hiza, ira niha si lö mamati awö duka langu ma fakelemusa, awö zohoröhorö, awö zamunu niha, awö zanömba adu, awö niha somasi falimo he ba wehede ma ba gamuata, baero so nahara.


text:
"Ya'odo, Yesu, si no mamatenge mala'ikaGu ba wame'e fasasita sanandrösa ba da'e fefu ba ngawalö gangowuloa ndra niha samati. Ŵa'a Ndra'o ba Lewiö si'otarai Dawido, Madala si takile, si haga ba zi hulöwongi."


text:
Ba muhede Geheha awö nono nihalö andrö, lamane: "Aine! Ba haniha zamondrongo, akha iŵa'ö: Aine! Haniha zowökhi tödö, akha i'ondrasi, ba haniha zedöna mamadu idanö wangorifi, tebe'e khönia lö böli."


text:
Fondruhö Fasasi ndra'o khö ndra niha samondrongo fehede fama'ele'ö si so ba zura andre: Na so zonönö fehede fama'ele'ö andre, Inönö dania khönia wamakao Lowalangi moroi ba ngawalö wamakao si no tesura ba zura andre.


text:
Ba na so niha sangalösi hadia ia moroi ba daroma li wama'ele'ö andre, Iheta dania gurakhania Lowalangi moroi ba döla geu fangorifi ba moroi ba mbanua ni'amoni'ö andrö, nisura ba zura andre.


text:
Iŵa'ö [Yesu] same'e fasasita sanandrösa ba da'e: "Duhu, tohare Ndra'o ba zi lö ara tö!" Amen. Aine, he So'aya!


