# verses

text:
Yosia nama Yekhonia awö ndra talifusönia. Auri ira ba ginötö wanibo'ö Iraono Gizara'eli ba Mbabilona.


text:
Me no aefa wanibo'ö ba Mbabilona, tumbu nono khö Yekhonia sotöi Selatieli. Selatieli andrö nama Zerubabeli,


text:
Tobali, i'otarai Gaberahamo irugi khö Dawido fele'öfa nga'ötö. Ba moroi khö Dawido irugi ba ginötö wanibo'ö Iraono Gizara'eli ba Mbabilona so fele'öfa nga'ötö. I'otarai ginötö wanibo'ö Iraono Gizara'eli irugi wa'atumbu Keriso andrö, so fele'öfa nga'ötö zui.


text:
Fa'atumbu Yesu Keriso Simane waöwaö wa'atumbu Yesu Keriso: InaNia, Maria, sinandra na sa khö Yosefo, ba fatua lö ha sambua omo ira, no oroma manabina ia moroi ba wa'abölö Geheha Ni'amoni'ö.


text:
Yosefo, soniha ya'ia, me niha satulö tödö ia, lö omasi ia i'ailasi Maria föna zato. Börö da'ö, edöna ia i'etu'ö wangoniha Maria ba zi lö larongo niha.


text:
Me ifahelahela na sa tödönia da'ö Yosefo, oroma khönia mala'ika Zo'aya ba wangifi, imane: "He Yosefo, ma'uwu Dawido, böi ata'ufi wangai Maria, nihamö andrö, tobali ngambatöu; börö me si tumbu khönia, no moroi ba wa'abölö Geheha Ni'amoni'ö.


text:
Madono ia dania Ono matua. Ba öbe'e töi Nono andrö Yesu - Sangefa'ö, börö me Ya'ia zangefa'ö soiNia moroi ba horöra."


text:
"Hiza, manabina dania nono alawe ba madono Ono matua, ba labe'e töi Nono andrö EMANUEL - eluahania: Awöda Lowalangi."


text:
Lasömba Yesu sangila waöwaö ndröfi si'otarai gatumbukha luo Me no tumbu Yesu ba Mbetilekhema ba Yudaia, me luo razo Herode andrö, tohare niha sangila waöwaö ndröfi moroi ba danö gatumbukha, si möi ba Yerusalema.


text:
Lasofu: "Hezo Razo niha Yahudi andrö sawena tumbu? No oroma khöma ndröfiNia ba danö gatumbukha, ba möiga mangalulu khöNia."


text:
Ba ifalukha'ö gere sebua fefu, awö zangila amakhoita ba niha Yahudi, isofu khöra: "Hezo tumbu Razo andrö nifabu'u Lowalangi?"


text:
"Ya'ugö Betilekhema ba danö mado Yuda, ma'ifu tenga fondrege zide'ide ndra'ugö ba gotalua mbanua ba danö mado Yuda, börö me khöu i'otarai dania Sololohe andrö, sokubaloi soiGu andrö, Iraono Gizara'eli."


text:
Awena ifakaoni'ö niha sangila waöwaö ndröfi no mege Herode, ibini'ö wamakaoni'ö, ba izofozofu sibai khöra, hamega oroma ndröfi andrö.


text:
Ba ifatenge ira ba Mbetilekhema, imane: "Mi'ae'e, mi'alui sibai heza so Nono andrö, ba na no misöndra, mi'ombakha'ö khögu, ena'ö möido göi mangalulu khöNia."


text:
Me larongo niŵa'ö razo andrö, mofanö ira. Ba hiza ndröfi andrö, ni'ilara mege ba gatumbukha luo, mowaöwaö fönara ba tebato gamau du naha Nono andrö.


text:
Ba möi ira yomo ba da'ö ba lasöndra Nono andrö awö Maria, inaNia, ba labalöduhini tou danö, mangalulu khöNia. Labokai naha gana'ara, mamuala ira khöNia: Ana'a ba kumöyö ba emuri.


text:
Ba Iŵa'ö khöra Lowalangi ba wangifi, böi lafuli ira khö Herode. Börö da'ö latörö lala bö'ö wangawuli ba danöra.


text:
Folohi Yesu ba famunu iraono Mbetilekhema Me no mofanö ndra sangila waöwaö ndröfi andrö, hiza mala'ika Zo'aya sangoroma'ö ya'ia khö Yosefo ba wangifi, imane: "Faoso, ohe Nono awö ninaNia ba oloi ba danö Mesirayi, ba ba da'ö iagö irugi muhededo khöu. I'alui Nono andrö Herode ba wamakiko Ya'ia."


text:
Toröi ira ba da'ö irugi wa'amate Herode. Alua zimanö, ena'ö itörö niŵa'ö Zo'aya, nifa'ema ndra sama'ele'ö: "No Ukaoni NonoGu moroi ba danö Mesirayi."


text:
Me i'ila Herode, no la'omai'ö ia ira sangila waöwaö ndröfi andrö, mofönu sibai ia. Ibe'e goroisa ba wamunu fefu ndraono ono matua ba Mbetilekhema awö zi fasui banua andrö, i'otarai zi mendrua fakhe numalö ba ndraono side'ide moroi andrö, dali wa'ara nisofunia khö ndra sangila waöwaö ndröfi andrö.


text:
"Terongo li ba Rama, fege'ege ba ngenungenu sabölöbölö. I'e'esi ndraononia Rakhela. Lö omasi ia itema wondrara dödö, börö me lö ya'ira sa'ae."


text:
"Faoso! Ohe Nono awö ninaNia ba fuli'ö ba danö Ndraono Gizara'eli. No mate niha sedöna mamunu Ono andrö.


text:
Me irongo Yosefo, no tobali razo ba danö Yudaia Garikhela'o, fangali namania Herode, lö barani ia wanaŵa da'ö. Me te'ombakha'ö khönia ba wangifi, isaŵa danö Galilaia.


text:
Me no irugi, isaŵa mbanua sotöi Nazareta, irege itörö niŵa'ö zama'ele'ö, wa banua Nazareta döi Nono andrö dania.


text:
Ihaogö lala Zo'aya Yohane Same'e Fanasa Me luo da'ö, tohare Yohane Same'e Fanasa; mangombakha ia ba danö si mate ba Yudaia,


text:
Ya'ia sa zi no tohöna iŵa'ö Yesaya sama'ele'ö, me imane: "So niha si'ao'ao sanguma'ö: Ba danö si mate mihaogö lala khö Zo'aya, mifadaya lala nitöröNia!"


text:
Baru Yohane andrö nisoso moroi ba mbu gondra; uli zaŵi mböbö talunia; tamo awö ŵe ŵani ba gatua gönia.


text:
Me luo da'ö, la'ondrasi ia niha Yerusalema, awö niha Yudaia ma'afefu, awö niha si fatambai nidanö Yoridano,


text:
Ato ndra farizai'o ba sadukai'o, si möi khönia ba wanema fanasa. Me i'ila ira, imane khöra: "He ya'ami ono gulö! Haniha zango'ou ya'ami woloi moroi ba wönu Lowalangi si so dania?


text:
Böi miwalinga tola te'atulö'ö ami, na miŵa'ö: "Tuama Gaberahamo." Uŵa'ö khömi: Tola I'a'asogö Lowalangi nga'ötö khö Gaberahamo moroi ba gara andre.


text:
No labe'e wato ba ŵa'a geu ba wolobö ya'ia. Töla geu si lö mowua bua si sökhi, la'obö ba latibo'ö ba galitö.


text:
Ya'odo zame'e khömi fanasa faoma idanö, tandra wa omasi ami miwu'ai lala wa'aurimi. Si so furigu dania, no sabölö moroi khögu; tenga na'i sinangea ndra'o wolohe sandralaNia. Ya'ia zame'e khömi fanasa faoma Eheha Ni'amoni'ö ba alitö dania.


text:
So döri ba dangaNia ba wamöfö'ö ulitö moroi ba gadaya. I'owoloi ba halasa gulitö; adaya andrö, ba Itunu ba galitö si tebai mubunu.


text:
Fanema Yesu fanasa Me luo da'ö, so Yesu I'otarai Galilaia, Isaŵa nungo nidanö Yoridano, möi Ia khö Yohane ba wanema fanasa.


text:
Itema linia Yesu, Imane: "Tehe manö ua; börö no sinangea, wa tafalua fefu zomasi Lowalangi". Awena itehe khöNia Yohane.


text:
Ba me no Itema wanasa Yesu, i'anema'ö Iheta Ia ba nidanö. Ba hiza, teboka mbanua si yaŵa, ba I'ila Yesu Geheha Lowalangi si möi mitou, hulö marafadi, toröi yaŵaNia.


text:
Ba möi khöNia zanandraigö andrö, imane: "Na Ono Lowalangi Ndra'ugö, ŵa'ö, ena'ö tobali roti gara andre!"


text:
Itema linia Yesu, Imane: "No tesura ba zura ni'amoni'ö: Tenga ha ba roti auri niha, ba ngawalö daroma li si'otarai mbawa Lowalangi."


text:
Aefa da'ö, i'ohe Yesu ba Yerusalema, banua ni'amoni'ö andrö, afökha. Ifa'aso Ia ba mbumbu nomo Lowalangi


text:
ba imane khöNia: "Na Ono Lowalangi Ndra'ugö, fazaumba'Ö si tou; noa sa tesura ba zura ni'amoni'ö: "Ifatenge ndra mala'ikaNia Lowalangi ba wondrorogö Ya'ugö. Lataya tangara Ndra'ugö, fa böi manendre gaheU ba gara.


text:
Ba gafuriata, i'ohe Ia afökha ba hili salaŵa sibai, i'oroma'ö khöNia fefu gamatöröŵa ba gulidanö, awö lakhöminia,


text:
Imane khönia Yesu: "Ofanö, satana! No musura ba zura ni'amoni'ö: Khö Zo'aya, Lowalangiu, ya mangalulu ndra'ugö, ha Ya'ia öfosumange".


text:
Iröi mbanua Nazareta, Isaŵa ba Gafana'uma, si so ba mbewe mbaŵa Genezare andrö, ba danö mado Sebuloni ba Nafetali,


text:
"Tanö mado Zebuloni ba tanö mado Nafetali, si so ba zinga mbaŵa Genezare, yefo nidano Yoridano, tanö Galilaia, tanö niha si tenga soi Lowalangi, soi si toröi ba zogömigömi, no la'ila haga sebua.


text:
I'otarai da'ö Ibörögö wangombakha Yesu, Imane: "Miwu'ai lala wa'aurimi, noa sa Ibörögö wamatöröNia Lowalangi!"


text:
Ikaoni ndra nifaha'ö si föföna Yesu Me mowaöwaö Yesu ba zinga mbaŵa Galilaia andrö, I'ila niha si fatalifusö, Simoni, nifotöi Fetero, ba Andrea, talifusönia, lalau fadiala ba mbaŵa, me no tuka zangalui i'a ira.


text:
Ba me no Itohugö wofanö, I'ila darua zi fatalifusö bö'ö, Yakobo ba Yohane. No so ira ba dundraha, awö namara, Sebedai'o, mangehaogö dialara.


text:
Mamaha'ö Yesu ba mamadöhö fökhö I'anöröi danö Galilaia ma'asagörö Yesu, Ibe'e wamaha'ö ba nomo wangandrö khöra. I'ombakha'ö duria si sökhi, wa no Ibörögö wamatöröNia Lowalangi, ba Ifadöhö ngawalö wökhö fefu ba niha, awö ngawalö wa'atebai.


text:
Ba humöngö duriaNia ba danö Ziria ma'asagörö. Ba la'ohe khöNia fefu niha sofökhö, hadia ia ngawalö wökhö ma hadia ia zafökhö khöra awö niha nifatewusi gafökha, awö zaniri, awö zi no mate dambai.


text:
Ba ato sibai niha solo'ö Ya'ia, moroi ba danö Galilaia, moroi ba danö Si-fulu-banua, moroi ba Yerusalema, moroi ba danö Yudaia ba moroi ba danö yefo Yoridano.


text:
Huhuo Yesu ba hili Me I'ila niha sato Yesu, möi Ia ba hili. Me no dumadao Ia, la'o ndrasi Ia ira nifaha'öNia.


text:
Ya owuawua dödö niha nifakao ba wamalua somasi Lowalangi. Khöra Ibe'e dania gamatöröŵaNia Lowalangi.


text:
Ya owuawua dödömi, na börö Ndra'o la'o'oya ami niha ba na lagohi ami ba na laböbögö khömi zi lö duhu fefu.


text:
Mi'omusoi'ö dödömi ba mi'owuawua'ö dödömi, me ebua wa'afahöna nibe'e Lowalangi khömi dania. Simanö göi nifaluara khö ndra sama'ele'ö ba wolohi ya'ira, fatua lö lalau khömi."


text:
Niha keriso, asio ba haga soguna ba gulidanö [Imane Yesu khö ndra nifaha'öNia:] "Simane asio ba gö, simanö göi ami ba gulidanö. Na taya wa'asi'asi nasio, ba hewisa wa tola tesöndra wa'asi'asinia mangawuli? Lö gunania sa'ae; ha tö fanibo ya'ia, fa lahundrahundra niha.


text:
Lö'ö göi latunu wandru ba labalugö faoma rumbi. Labe'e na'i yaŵa ba naha wandru, ena'ö ihagaini zi so yomo ba nomo.


text:
Ya simanö göi hagami, ena'ö humaga ba niha. La'ila nilaumi si sökhi ba lasuno Namami si so ba zorugo."


text:
Ohitö dödö Lowalangi ba ngawalö goroisa [Imane Yesu:] "Böi miŵa'ö tödömi, ba wangeheta oroisa awö zura zama'ele'ö möi Ndra'o. Tenga ba wangeheta möiDo, ba hiza, ena'ö tefalua ba wa'amo'ahonoa.


text:
Amen, Uŵa'ö khömi: Fatua so mbanua si yaŵa awö danö, ba lö taya zambua dandra goroisa andrö, ba he si sambua niti moroi khönia, irugi no ahori tefönui.


text:
Andrö na so zange heta oroisa sambalö, heŵa'ae fondrege zide'ide, ba na imanö wamaha'ö niha, ya'ia nifotoi fondrege zide'ide ba gamatöröŵa Lowalangi andrö. Ba na so zolo'ö ya'ia, ba na ifaha'ö niha ba zimanö, da'ö nifo töi sebua ba gamatöröŵa Lowalangi andrö.


text:
Börö da'ö, Uŵa'ö khömi: Tebai tobali ami ono gamatöröŵa Lowalangi, na lö tohude ami moroi khö ndra sangila amakhoita, awö ndra farizai'o andrö, ba wamalua somasi Lowalangi."


text:
Fa'atalifusöta sindruhu [Imane Yesu:] "No mirongo, wa no laŵa'ö khö ndra satua: Böi amunu niha! Haniha zamunu niha, lö tola lö'ö lafatörö khönia huku.


text:
Ba Ya'o, Uŵa'ö khömi: Niha si no mofönu ba nawönia niha, no sinangea lafatörö khönia huku. Niha sanguma'ö khö nawönia niha 'Bodo sibai ndra'ugö!' no sinangea la'ohe ia föna zama törö huku. Niha sanguma'ö 'Owöhö ndra'ugö!' no sinangea latibo'ö ia bakha ba narako alitö.


text:
Börö da'ö, na ö'ohe wasömbatau föna altar ba na itörö tödöu ba da'ö, so hadia ia zinegu dalifusöu khöu,


text:
röi wasömbatau ba da'ö, ba ae ua, atulö'ö ndra'ugö khö dalifusöu ba awena öfuli'ö ba wamasömba'ö fasömbatau andrö.


text:
Ta'ita'i atulö'ö ndra'ugö khö zi fa'udu khöu, fatua so ami ba lala we'amöi föna wanguhuku, ena'ö lö ibe'e ndra'ugö ba danga zanguhuku; ba ya'ia zame'e ya'ugö ba danga wolisi, ba tebe'e ndra'ugö ba gurunga.


text:
Ba Ya'o Uŵa'ö khömi: Dozi haniha zamaigi ira alawe si fao fangisö, no ihoröni ndra alawe andrö ba dödönia.


text:
Na höröu kambölö mbörö, wa öfazökhi horö, tema koe ia ba tibo'ö. Mohare'ö sa ba da'ö, na tekiko ndrotondrotou zambua, moroi na tetibo'ö ba narako mbotou ma'asambua.


text:
Na tangau kambölö mbörö, wa öfazökhi horö, tema eŵa ia ba tibo'ö. Mohare'ö sa ba da'ö, na tekiko ndrotondrotou zambua, moroi na tetibo'ö ba narako mbotou ma'asambua.


text:
Ba Ya'o, Uŵa'ö khömi: Dozi haniha zangefa'ö ngambatönia, na tenga börö wohorö, niha da'ö mbörö wa mohorö wo'omonia, na ifuli mangowalu wo'omonia andrö. Niha sangowalu zui khö ndra alawe simanö, ba sohorö ia.


text:
Fanguma'ö si duhu No mirongo zui, wa no laŵa'ö khö ndra satua: Böi misawö hölumi. Si no öfabu'u föna Lowalangi si fao fahölusa, lö tola lö'ö öfalua.


text:
Böi mibe'e hölumi zorugo, me no dadaoma Lowalangi. Ba böi göi ulidanö, me no danedane gaheNia. Ba böi göi Yerusalema andrö, me no banua Razo sebua ia.


text:
Ba Ya'o, Uŵa'ö khömi: Böi milaŵa, na lalau khömi zi lö sökhi. Na so niha samalisi bo'ömö kambölö, tehegö göi ifalisi mbo'ömö kabera.


text:
Na simanö tobali ami ono Namami andrö si so ba zorugo. Börö me ifa'aso haga luoNia ba niha si lö sökhi ba he göi ba niha si sökhi. Ifa'aso deu ba niha solau satulö ba he göi ba niha solau si lö atulö.


text:
Börö na ha sangomasi'ö ya'ami mi'omasi'ö, hadia zulö si tola Ibe'e khömi Lowalangi? Tenga göi lamanö niha sambö atulö ba nawöra niha?


text:
Ba na ha talifusömi mifehede, hadia hude ba nilaumi? Tenga göi simanö lafalua ira niha si lö fadu hu tödö khö Lowalangi?


text:
Fame'e ame'ela [Imane Yesu:] "Mifaigifaigi sibai, böi mifalua wa'atulö dödömi föna zato, irege la'ila gamuatami. Na simanö, lö sulö khömi moroi khö Namami si so ba zorugo.


text:
Na öbe'e wanolo ba zi numana, böi mifahöngöhöngö ba niha fefu simane nilau niha sangosatulö ya'ira. Lalau zimanö ba naha wangandrö ba ba lala sebua, ena'ö lasunosuno ira niha. Amen, Uŵa'ö khömi: No latema zulö ba wamalua simanö.


text:
Fangandrö – Fangandrö Zo'aya Na mangandrö ami, böi hulö niha sangosatulö tödö ami. Omasi ira mangandrö föna zato ba nomo wangandrö ba ba wabaliŵa lala, ena'ö la'ila ira sanörö lala. Amen, Uŵa'ö khömi, no latema zulö.


text:
Na mangandrö ndra'ugö, ae'e si bakha ba mbate'emö ba kusi mbawandruhö ba angandrö khö Namau andrö si lö oroma. Amau andrö sangila si tobini zame'e sulö khöu ba wolau simanö.


text:
Na mangandrö ami, ba böi mi'oya'ö li simane nilau niha si lö aboto ba dödö Lowalangi. Lawalinga, wa ba wa'oya li tefondrondrongo wangandröra.


text:
Famoni ba fuasöNa fuasö ami, böi hulö niha sabu tödö ami simane sangosatulö tödö ya'ira. Lafangerau mbawara, ena'ö oroma wa fuasö ira. Amen, Uŵa'ö khömi: No latema zulö.


text:
ena'ö lö oroma ba niha, wa ölau wuasö, ba hiza ha khö Namau si so ba zi tobini. Ba Isulöni khöu Amau andrö sangila si tobini."


text:
Girögirö sindruhu[Imane Yesu:] "Böi mihöna khömi girögirö ba gulidanö, nifakiko detea awö howu, nikharu zanagö ba nitagö.


text:
Ba zorugo mihöna khömi girögirö, ba zi lö ifakiko tetea, ba zi lö i'a howu, ba ba zi tebai lakharu sanagö.


text:
Na lö ohahau hörö, ba ihawui niha da'ö sogömigömi. Ba na lö mohaga hörö dödöu, ba ha wa'abölöbölö wa'ogömigömi andrö.


text:
Famati saroSamösa niha tebai möi enoni ba zi darua sokhö. Na ilau da'ö, i'ofönai'ö dania zi samösa ba lö ba dödönia si samösa. Ma zui molo'ölo'ö ia ba zi samösa ba i'ositengagö zi samösa. Simanö göi ami: Tebai mi'endrongaigö we'amöi enoni, khö Lowalangi ba möi göi enoni ba gana'a.


text:
Andrö Uŵa'ö khömi: Böi mi'abusi tödö sibai wa'aurimi, hadia ni'a ba hadia nibadumi ba hadia ni'onukhami! Tenga no ebua wa'auri moroi ba gö ma ba nibadu, ba tenga no molakhömi mboto moroi ba nukha?


text:
Mifaigi wofo andrö si hombohombo ba dalu mbanua. Lö manaru tanömö ira ba lö mamasi, lö mangöhöna ba halasa. Heŵa'ae simanö, Irorogö ira Amami andrö si so ba zorugo. Hadia lö töra ami moroi khöra?


text:
Ba hana wa mi'abusi tödö nukhami? Mifaigi mbunga andrö si tumbu ba mbenua! Lö mohalöŵö ira ba lö managu.


text:
Uŵa'ö khömi: Razo Salomo andrö si no fondrege wa'amolakhömi, lö monukha simane fa'asökhi nukha mbunga andrö.


text:
Na Ifonukha si sökhi ndru'u ba mbenua Lowalangi, heŵa'ae du'u andrö tumbu ma'ökhö andre, ba mahemolu latibo'ö ia ba latunu ba galitö, mendrua manö Ifonukha ami, ya'ami si no ambö famati!


text:
Andrö böi mibusi dödömi ba böi miŵa'ö: Hadia ni'ama dania, ma: Hadia nibaduma dania, ba ma zui: Hadia ni'onukhama dania?


text:
Niha si lö aboto ba dödö Lowalangi zangeregesi tödö wanöndra simanö. Amami andrö si so ba zorugo no I'ila, wa moguna khömi da'ö fefu.


text:
Andrö mi'ofönai'ö wangalui amatöröŵaNia awö wamalua somasi Ia. Na no mi'ofönai'ö da'ö, ba fefu dania danö bö'ö andrö, ba tebe'e khömi.


text:
Andrö böi mi'abusi tödö zanandrösa ba luo mahemolu. Börö me mahemolu so zui noro dödö. Noro dödö zi ma'öma'ökhö andrö no tobönö wa'afökhö.


text:
Hadia huku nifatörömi ba niha bö'ö, da'ö göi nifatörö khömi dania; ba su'asu'a ni'anu'a'ömi, la'anu'a'ö zui dania ba wanu'a khömi.


text:
Ba hadia wa öŵa'ö khö dalifusöu: Aine, da'uheta golowingö andrö ba höröu, ba hiza sa so mboto geu ba höröu?


text:
He samini tödö! Ofönai'ö wangeheta ba höröu boto geu andrö, awena dania öfaigi lala wangeheta olowingö andrö ba hörö dalifusöu.


text:
Fondrorogö ni'amoni'öNi'amoni'ö andrö, böi mibe'e ö nasu. Ba böi mitibo'ö ba mba'o mbawi manimani andrö khömi, fa böi lahundragö ahera bawi ba fa böi labali'ö ira furi ba wanasawi ya'ami.


text:
Mi'angandrö, mi'angalui ba mibököMi'angandrö, ba tebe'e khömi; mi'angalui, ba misöndra; mibököbökö mbawandruhö, ba tebokai khömi.


text:
Andrö, gofu hewisa wa'alösökhimi, ba mi'ila sa'atö mamuala ba ndraonomi; mendrua manö, Namami andrö si so ba zorugo, Ibe'e zi sökhi ba zangandrö khöNia.


text:
Andrö fefu hadia ia zomasi ami lalau khömi niha, da'ö göi milau khöra; da'a sa duho goroisa awö zura ndra sama'ele'ö.


text:
Bawagöli sise'iseMitörö mbawagöli sise'ise andrö. Ebolo sa mbawagöli, awö wa no ebolo lala saekhu ba wa'atekiko andrö, ba ato zanörö ya'ia.


text:
Ba hiza, ise'ise sibai mbawagöli, awö wa no afökhö lala saekhu ba wa'auri andrö. Ba lö ato zanörö ya'ia.


text:
Amaedola geu ba buaniaMi'angelamaisi ndra sama'ele'ö sofaya andrö, si möi khömi si hulö sageu moroi ngawawa mbiribirimi; ba hiza, sindruhunia no asu gatua ira si möi ba worabu.


text:
Ba mbuabuara aboto ba dödömi ira. Hadia, tola teteteu mbua nagu ba ngafu ndroi ma bua marafala ba lato?


text:
Famalua, tenga ha fehedeLö fefu niha sanguma'ö: He So'aya! He So'aya! tola tobali ndrotondroto gamatöröŵa Lowalangi dania, ha ya'ira samalua somasi NamaGu si so ba zorugo.


text:
Ba luo wanguhuku, ato niha sanguma'ö khöGu: He So'aya, he So'aya! Hadia, tenga töiMö ni'oguna'öma ba wama'ele'ö? Hadia, tenga göi töiMö ni'oguna'öma ba wamofanö afökha, awö wamazökhi tandra sahölihöli dödö?


text:
Danedane saro ba wa'auriGofu haniha zamondrondrongo niŵa'öGu andre ba solo'ö ya'ia, hulö niha sonekhe samazökhi omonia yaŵa ba dete gara.


text:
Gofu haniha zamondrondrongo niŵa'öGu andre ba si lö molo'ö, hulö niha si bodo ia, samazökhi omonia yaŵa ba dete gawu.


text:
Ba hiza, so niha sobou auri, si möi khöNia, mangalulu ia khö Yesu, imane: "He So'aya, na edöna'Ö, tola Öfadöhö wökhögu."


text:
I'oro'ö dangaNia Yesu, Ibabaya zobou auri andrö, Imane: "EdönaDo, ya döhö!" Ba i'anema'ö döhö mbou aurinia.


text:
Imane khönia Yesu: "Faigi, fa böi ö'ombakha'ö ba niha, ba ae oroma'ö ndra'ugö khö gere ba be'e game'ela andrö niŵa'ö Moze, ba wamaduhu'ö khöra."


text:
Famadöhö ono genoni gumandra Roma.Me möi Yesu miyomo ba Gafana'uma, i'ondrasi Ia samösa kumandra ba wangandrö tolo khöNia, imane:


text:
"He So'aya, so yomo genonigu tou ba zalo, fökhö fa'ombuyumbuyu döla ba fondrege wa'afökhö nitaögönia."


text:
Itema liNia kumandra andrö, imane: "He So'aya, tenga sinangea ndra'o, na möi'Ö ba nomogu. Hede manö sambua li, ba döhö wökhö genonigu andrö.


text:
Börö me ya'odo göi, ba no samösa si so barö wamatörö niha bö'ö. Simanö göi so zaradadu tougu, si lö tola lö'ö molo'ö ligu. Na uŵa'ö ba zi samösa, ae'e, ba mofanö ia; ba ba zi samösa, aine, ba so ia. Ba na uŵa'ö khö genonigu: fazökhi da'e, ba ifazökhi."


text:
Me irongo da'ö Yesu, ahölihöli dödöNia, ba Imane ba niha solo'ö Ya'ia: "Amen, Uŵa'ö khömi: Famati simane lö nisöndraGu ba gotalua Ndraono Gizara'eli.


text:
Andrö Uŵa'ö khömi: Ato niha dania si'otarai danö gatumbukha aŵö zi'otarai danö gae khula si dadao fasui meza wemanga aŵö Gaberahamo, Iza'aki ba Yakobo bakha ba gamatöröŵa Lowalangi andrö.


text:
Ba hiza, iraono gamatöröŵa andrö si tohöna tetibo'ö baero ba zogömigömi dania. Ba da'ö lalau mege'ege ba larasoi wa'afökhö."


text:
Ba Imane Yesu khö gumandra andrö: "Fuli'ö, hadia nifatimö andrö tefalua khöu dania." Ba ba da'ö sibai döhö wökhö genoni no mege.


text:
Famadöhö fökhö matua Wetero awö niha satoBa möi Yesu yomo ba nomo Wetero, ba I'ila matua Wetero ira alawe tou ba zalo, mofökhö fa'aukhu.


text:
Me no aekhu luo, ato niha solohe khöNia nifotöi si fatewu afökha. Faoma fehedeNia manö ifoloi gafökha awö wa ifadöhö zofökhö andrö fefu,


text:
irege itörö niŵa'ö Yesaya, sama'ele'ö andrö, me imane: "No iheta wa'atebaida ba no Ya'ia zolu'i fökhöda."


text:
Hewisa wolo'ö Yesu?Me I'ila Yesu, ato niha samasui Ya'ia, Iŵa'ö khö ndra nifaha'öNia, akha la'ötö mbaŵa.


text:
Fatua lö mofanö ira, samösa zangila amakhoita sangondrasi Ya'ia, imane khöNia: "He Guru, u'o'ö Ndra'ugö, gofu heza möi'Ö."


text:
Imane khönia Yesu: "So dögi narö hili ba nasu gatua ba so gazu ni ba wofo ba dalu mbanua, ba khö Nono Niha andrö ba lö naha wemörö."


text:
Imane khöra: "Ha lö ata'u ami, sambö famati!" Awena maoso Ia, Itenaŵa nangi awö ndrulu, ba tobali ahono sibai.


text:
Ifadöhö Yesu darua niha si fatewu afökhaMe irugi Yesu si yefo ba danö niha Gadara, ba falukha Ia darua niha si fatewu afökha, la'otarai lewatö; no amu'i sibai ira, irege tebai latörö lala da'ö niha.


text:
Ba hiza, mu'ao ira, la mane: "Hadia khaikhaiU khöma, he Ono Lowalangi. Hadia, ba wamakao ya'aga möi'Ö ba da'e, fatua lö inötönia na?"


text:
Ba la'andrö khöNia ira afökha andrö, lamane: "Na Öfofanö ndra'aga, ba fatengega ba mbawi si sangawawa andrö."


text:
Imane khöra Yesu: "Mi'ae'e!" Ba laröi niha andrö, lasaŵa mbawi. Ba hiza, fagohi mbawi si sangawawa andrö ma'afefu ba zanaere, latibo'ö ira ba mbaŵa; ba ahori alömö.


text:
Ba moloi ndra kubalo lasaŵa mbanua, la'ombakha'ö da'ö fefu, ba he göi hadia ia khö ndra si fatewu afökha andrö.


text:
Ba hiza, möi baero sambua banua andrö, la'ondrasi Yesu. Ba me la'ila Ia ba la'andrö khöNia, ena'ö Iheta Ia ba danöra andrö.


text:
Ba hiza, la'ohe khöNia zi mate dambai, si no mörö ba gaso. Me I'ila wamatira Yesu, Imane khö zi mate dambai andrö: "Aro'ö dödöu, onoGu. No te'efa'ö khöu horöu."


text:
Ba ena'ö mi'ila, tola I'efa'ö Ono Niha horö ba gulidanö andre," - awena Iŵa'ö ba zi mate dambai andrö: "Faoso, fazaŵa gasomö ba fuli'ö ba khömi."


text:
Fogaoni Matai'o tobali nifaha'ö YesuMe mofanö Yesu moroi ba da'ö, I'ila samösa niha si dadao ba naha wanema bea, Matai'o döinia. Imane khönia: "O'ö Ndra'o!" Maoso Matai'o, i'o'ö Yesu.


text:
Ba tobali, me fatome Yesu ba nomonia, tohare niha sangozara bea sato, awö nifotöi niha sebua horö, orudu manga ira khö Yesu awö ndra nifaha'öNia.


text:
Me la'ila da'ö ira farizai'o, lamane khö ndra nifaha'ö Yesu: "Hana wa orudu manga Gurumi awö ndra sanema bea ba ba niha si lö sökhi tanö bö'ö?"


text:
Mi'angeragö atö, hadia geluaha, [me Iŵa'ö Lowalangi]: "OmasiDo, ena'ö so khömi wa'ahakhö dödö, ba tenga ena'ö mifasömba'ö gurifö." Tenga ba wogaoni niha si lö moguna mamalalini era'era so Ndra'o, ba hiza, ba wogaoni niha si so horö.


text:
No ibörögö walöŵa - Sanandrösa ba wuasöMe luo da'ö, möi khö Yesu ndra nifaha'ö Yohane Same'e Fanasa, lasofu khöNia: "Hana wa ya'aga awö ndra farizai'o asese malau wuasö, ba ira nifaha'öMö lö'ö?"


text:
Itema lira Yesu: "Hadia tola abu dödö zi möi ba walöŵa, fatua so ba gotaluara Zangowa lu? Na irugi baŵa dania, aheta khöra Zangowalu, awena lalau wuasö.


text:
Ba lö sombalo baru satua balobalo si bohou; asika zui sa mbaru ba zinga mbalobalo andrö ba tobali ebua zasikania.


text:
Ba lö'ö göi lalau nagu si bohou ba nahia satua. Na lalau, ba asika nahia andrö ba aduwa nagu ba tekiko nahia. Ba nahia si bohou lalau nagu si bohou, ena'ö faoma terorogö ma'afefu.


text:
Famadöhö samösa ndra alawe ba fanusugi samösa nono alawe Me fahuhuo na sa Yesu, tohare samösa zatua nomo wangandrö, möi ia khö Yesu, mangalulu khöNia, imane: "No mate mege nonogu alawe, ba ae tufa ia tangaU, ba ifuli auri ia."


text:
Ba dalu lala so ndra alawe sendro talu, no sa'ae felendrua fakhe wa'ara. I'ondrasi Yesu moroi furi, ibabaya gahe mbaruNia, imane dödö nia:


text:
Ibali'ö Ia Yesu, I'ila ia ba Imane: "Aro'ö dödöu, ina, no i'orifi ndra'ugö famatimö andrö." Ba i'anema'ö döhö ndra alawe andrö.


text:
Me Irugi yomo ba nomo zatua nomo wangandrö no mege Yesu, me I'ila zolau sigu, awö niha sato si faguagua, Imane:


text:
Ba me no tefofanö baero niha sato, ba möi Ia si bakha, Ira'u danga nono alawe andrö Yesu, ba maoso ia.


text:
Famadöhö darua niha sau'aMe mofanö Yesu, so darua niha sau'a, solo'ö Ya'ia. Mu'ao ira wanguma'ö: "He Ma'uwu Dawido, hakhösi tödö ndra'aga!"


text:
Me möi yomo ba nomo Yesu, la'ondrasi Ia niha sau'a andrö. Isofu khöra Yesu: "Hadia faduhu dödömi, wa tola Ufadöhö ami?" Latema liNia lamane: "Faduhu dödöma, So'aya!"


text:
Ba I'anema'ö la'ila niha. Aefa da'ö Itenaŵa sibai ira Yesu, ena'ö lö terongo zalua andrö gofu ha'ökhö.


text:
Ba me no tefofanö gafökha andrö, ba humede zi lö hede no mege. Ba ahölihöli dödö niha sato, lamane: "Lö irai alua zimanö ba Ndraono Gizara'eli."


text:
Ebolo mbasitö – Lö ato zohalöŵöItöröi mbanua sebua awö mbanua side'ide Yesu, mamaha'ö Ia ba nomo wangandrö khöra, manuriaigö Injil sanandrösa ba gamatöröŵa Lowalangi andrö, Ifadöhö fefu ngawalö wökhö awö ngawalö wa'atebai.


text:
Me I'ila niha sato, ba ahakhö dödöNia ira, me no nifakao ira, nihöndrögö tou, hulö mbiribiri si lö kubalo.


text:
Rasul si felendruaIkaoni Yesu ndra nifaha'ö si felendrua ba Ibe'e khöra kuaso ba wanibo'ö baero eheha si ra'iö, ba ena'ö tola lafadöhö fefu ngawalö wökhö ba fefu ngawalö wa'atebai.


text:
Da'a döi ndra rasul andrö si felendrua: Si föföna Zimoni, nifotöi Fetero, ba Andrea, talifusönia; ba Yakobo, ono Zebedai'o, ba Yohane talifusönia;


text:
Halöŵö ndra rasulIfatenge Yesu zi felendrua andrö, ba Iŵa'ö khöra: "Böi mi'ae'e ba soi si tenga soi Lowalangi, ba böi mi'ae yomo ba mbanua niha Zamaria.


text:
Mifadöhö wökhö zofökhö, misusugi zi no mate, mifadöhö mbou auri ba mitibo'ö baero ndra afökha. Lö nibe'emi böli ba böi göi mihalö mböli.


text:
Böi mi'ohe tasi, naha mbalazo, na mofanö ami, böi göi dombua mbarumi, böi mobadagahe ami ba böi mani'o. Noa sa sinangea itema mbalazo sohalöŵö.


text:
Ba zi möi ami gofu heza, ba mbanua sebua ba ma ba mbanua side'ide, mifaigifaigi haniha zi teboka tödö wanema turia nifa'emami, irege sinangea ia ba wanema ya'ami. Mi'iagö ba da'ö, irugi mofanö ami zui.


text:
Na sinangea nösi nomo andrö, alua khöra wangowaimi andrö. Na tenga sinangea ira, akha mangawuli khömi wa'ohahau dödö andrö.


text:
Na so zi lö mama'amöi ami yomo ba si lö mamondrongo limi, miheta ami ba nomo ma ba mba nua andrö, ba mi'anotogö gawugawu ba gahemi


text:
Amen, Uŵa'ö khömi: Öna'öna na sa zi göna mbanua Zodoma ba Gomora andrö na luo wanguhuku, moroi ba zi göna mbanua andrö.


text:
Famakao ba ginötö si so fönaHiza, Ufatenge ami hulö mbiribiri ba gotalua nasu gatua. Andrö ya onekhe ami simane ulö ba atulö dödömi, simane marafadi.


text:
Te'ohe ami föna ndra salaŵa ba föna ndra samatörö, börö Ndra'o, ba wamaduhu'ö khöra ba ba soi si lö mangila Lowalangi.


text:
Tebe'e sa khömi dania ba da'ö sibai, hadia niŵa'ömi. Tenga sa ya'ami zi hede, Eheha Namami andrö zi hede, na muhede ami.


text:
Ibe'e dania nibunu dalifusönia niha, ba ibe'e nibunu nononia ama. Maoso ndraono udu ndra amara, labunu.


text:
Ba na lagohi ami ba mbanua si sambua, mi'oloi, misaŵa mbanua bö'ö. Amen, Uŵa'ö khömi: Lö fakhamö midozigö wanöröi banua Ndraono Gizara'eli, ba no tohare Nono Niha andrö.


text:
Böi ahöli dödömi na alua khö nifaha'ö simane salua khö gurunia, ba ba khö genoni ma sohalöŵö simane khö zangoni.


text:
Abönö sa'ae khö nifaha'ö, na tobali faoma ira gurunia; ba na faoma ira zangoni genoni. Na no labe'e töi zokhö omo salaŵa ndra afökha, mendrua manö sa'ae ba zoroiyomonia.


text:
Haniha zi lö tola lö'ö mu'ata'ufi?Andrö böi mi'ata'ufi niha! Si no tebalugö iada'a, lö tola lö'ö tefa'ele'ö dania. Si lö na sa aboto ba dödö niha, lö tola lö'ö te'oroma'ö dania.


text:
Hadia niŵa'öGu khömi ba zogömigömi, mi'ombakha'ö ba zohaga. Hadia ningöngögöGu ba dalingami, mituriaigö föna niha fefu.


text:
Böi mi'ata'ufi zangila mamunu boto, ba si tebai mamunu noso. Da'ö zabölö mi'ata'ufi: [Lowalangi] sangila mamunu noso fabaya boto ba wanibo'ö ba narako.


text:
Hadia, tenga ha ma'ifu moguna gefe ba wowöli siliŵi? Ba sambua lö aekhu tou ba danö da'ö, na lö Itehegö Amami andrö.


text:
Fa'a-lö-ai wö wangakui YesuGofu haniha zamaduhu'ö föna niha sato, wa nifaha'öGu ia, da'ö göi nifaduhu'öGu föna NamaGu si so ba zorugo [ba luo wanguhuku], wa tana khöGu ia.


text:
Fabalisa börö YesuBöi miŵa'ö tödömi wa ba wolohe fa'atulö ba gulidanö dani wa so Ndra'o; tenga ba wolohe fa'atulö möi Ndra'o, ba hiza, ba wolohe fabörösa.


text:
Möi Ndra'o ba wamabali niha khö namania, ono alawe khö ninania ba umönö ira alawe khö ninania matuania.


text:
Haniha zabölö mangomasi'ö amania ba ma inania moroi ba wangomasi'ö Ya'o, tenga sinangea khöGu da'ö. Haniha zabölö mangomasi'ö ononia matua ba ma ononia alawe moroi ba wangomasi'ö Ya'o, tenga sinangea tana khöGu.


text:
Haniha zomasi manaha fa'aurinia, taya khönia wa'auri ba haniha zi taya fa'auri börö Ndra'o, da'ö zanöndra ya'ia.


text:
Sulö ba nifalua si sökhiSama'amöi yomo ya'ami, no ifa'amöi yomo Ndra'o, ba ifa'amöi yomo Zamatenge Ya'o andrö.


text:
Sama'amöi yomo sama'ele'ö, me no sama'ele'ö döinia, itema zulö simane samösa sama'ele'ö. Ba sama'amöi yomo niha satulö, me no niha satulö döinia, ba itema zulö simane niha satulö.


text:
Gofu haniha zamabadugö si sambua mako idanö sokafu, khö zi samösa niha side'ide andre, ha börö me lafotöi ia nifaha'öGu, - amen, Uŵa'ö khömi, lö taya khönia zulö.


text:
Tengetenge Yohane Same'e FanasaMe no I'o'ozui Yesu wanuturu lala andrö khö ndra nifaha'öNia si felendrua, mofanö Ia moroi ba nahia andrö, möi Ia mamaha'ö ba manuriaigö Injil ba ngawalö mbanua khöra.


text:
ifatenge ndra nifaha'önia ba wanofu khöNia: "Hadia, Ya'ugö nifabu'u Lo walangi andrö ma so zui niha bö'ö nibaloima?"


text:
Ifuli la'ila niha sau'a, ba mowaö waö niha sombuyumbuyu töla; döhö wökhö zobou auri, larongo li niha safiso, maoso zi no mate ba ba zi numana te'ombakha'ö Injil.


text:
Me no mofanö ndra nifaha'ö nifatenge Yohane, Ibörögö muhede Yesu ba niha sato sanandrösa khö Yohane, Imane: "Me möi ami baero ba danö si mate, hadia zomasi mifaigi? Hadia, sukhu nifaheuheu nangi? Ma hadia wa möi ami baero?


text:
Sanandrösa khönia sa zi no tesura: Hiza, Ufatenge fönaU dengetengeGu andrö, ba wama'anö lalaMö fönaU.


text:
Amen, Uŵaö khömi: Lö irai so niha sebua moroi khö Yohane Same'e Fanasa andrö ba gotalua niha gulidanö fefu. Ba hiza, niha fondrege zide'ide ba gamatöröŵa Lowalangi andrö, no ebua moroi khönia.


text:
I'otarai mböröta wanuriaigö Yohane Same'e Fanasa andrö irugi iada'a, Ibörögö wamasindro amatöröŵaNia Lowalangi. Ba hiza irugi iada'a so niha si lö manema ba sanimbagö niha bö'ö we'amöi ba gamatöröŵa andrö.


text:
Ha'ökhö Ufaedogö niha si sagö tö andre? No amaedola ndraono ira, si famai ba newali, si fatahi ba nawöra faoma fatambai, lamane:


text:
Ba no so Nono Niha andrö, manga ba mamadu hadia ia, ba lamane: "Hiza Ia, niha solu'alu'a, samadumadu agu, si fahuwu ba zanema bea ba ba niha si lö sökhi tanö bö'ö." Ba hiza, oroma dania, wa fa'atuatua Lowalangi tefaduhu'ö ba ngawalö nifazökhi dangaNia.


text:
Banua si lö faduhu tödöBa Ibörögö Ihedehede'ö Yesu mbanua andrö, ba zoya nifazökhiNia tandra andrö, me lö lawu'ai lala wa'aurira, Imane:


text:
"Alai ndra'ugö, Khorasi! Alai ndra'ugö, Betisa'ida! Na ba Diro ba na ba Zidona mena'ö alua dandra andrö, no ara lafake nukha wa'abu dödö ba no lalau nawu ba högöra, si tobali tandra wa no lawu'ai lala wa'aurira."


text:
Ba ya'ugö, Kafana'uma, öwai te'elaŵa'ö ndra'ugö irugi mbanua si yaŵa? Lö'ö! Tetibo'ö dania ndra'ugö irugi mbanua niha tou. Na ba Zodoma mena'ö alua dandra andrö, nifaluaGu ba khömi, ba lö si tebulö ia mena'ö irugi ma'ökhö andre.


text:
"Mi'aine khöGu serege tödö!"Me luo da'ö humede Yesu, Imane: "Usuno Ndra'ugö, he Ama, So'aya banua si yaŵa awö danö, me no Öbini'ö gamatöröŵaU föna niha satuatua ba ba niha sonekhe, ba no Öfa'ele'ö ia ba niha side'ide.


text:
[Itohugö Yesu wanguma'ö:] "No Ibe'e khöGu AmaGu fefu hadia ia, ba lö sangila Ono andrö, baero Nama. Ba lö sangila Ama, baero Nono, awö ba niha sedöna Ifa'ele'ö Ono.


text:
Yesu, no So'aya luo SabatoSamuza ma'ökhö, me luo Sabato, Itörö Yesu nowi. Ba no olofo ndra nifaha'öNia ba labörögö ladödöni lai wakhe ba la'a nösi.


text:
Me la'ila da'ö ira farizai'o, lamane khö Yesu: "Hiza, lalau zi lö tola ba luo Sabato ira nifaha'öMö."


text:
Me möi ia ba nomo Lowalangi, ba la'a roti nifasömba'ö andrö, si tebai i'a ba si tebai la'a awönia; ha ere zi tola manga da'ö.


text:
Ba lö nibasomi ba zura goroisa andrö, wa lö la'amoni'ö luo Sabato ira ere ba nomo Lowalangi, ba lö fasala ira?


text:
Ba na aboto ba dödömi mena'ö, hadia geluaha niŵa'ö andre: "Fa'ahakhö dödö zomasiDo ba tenga fasömbata," ba lö mihuku mena'ö zi lö sala.


text:
Ba da'ö so niha si mate dambai tanga. Börö me omasi ira la'angadugö Yesu, lasofu khöNia: "Hadia tetehegö mamadöhö fökhö ba luo Sabato?"


text:
Itema li Yesu, Imane: "Na so ba gotaluami zokhö biribiri, ba na aekhu mbiribiri andrö ba dögi ba luo Sabato, hadia lö idöni yaŵa mbiribiri andrö moroi ba dögi?


text:
Aefa da'ö Imane ba niha si mate dambai tanga andrö: "Oro'ö dangau!" I'oro'ö dangania niha da'ö, ba döhö, simane tangania si tambai.


text:
Enoni nifili Lowalangi Me no aboto ba dödö Yesu, wa omasi labunu Ia ira farizai'o, Ilau mofanö; ba ato niha solo'ö Ya'ia. Ba Ifadöhö ira fefu,


text:
"Da'e GenoniGu, no Ufili Ia, ni'omasi'öGu ba si faudu ba dödöGu. Ube'e khöNia GehehaGu. Ba Ya'ia dania zanuriaigö fa'atulöGu ba soi niha fefu.


text:
Lö Ifatö nono geu si no aleu ba lö Ibunu wandru sanimbonimbo. Fasöndra Ia irugi Ifemöna nifakhoi dödöGu.


text:
Kuaso Yesu moroi khö Geheha LowalangiAefa da'ö so zolohe khö Yesu samösa niha si no fatewu afökha, au'a ba lö hede ia. Ifadöhö ia Yesu, irege tola fahuhuo ba tola i'ila niha.


text:
Me larongo da'ö ira farizai'o, latema li wanguma'ö: "Ifofanö gafökha Niha da'ö, börö me no ibe'e khöNia kuaso Belesebu, si no salaŵa ndra afökha.


text:
I'ila Yesu gera'era dödöra. Andrö wa Imane khöra: "Sambua gamatöröŵa si lö fa-ha-sara dödö ba si fazöndrazöndra, adudu dania. Simanö göi ero banua ma ösi nomo si fazöndrazöndra, lö anau gölö.


text:
Na Utibo'ö baero ndra afökha sodanedane ba kuaso Mbelesebu, heza moroi latema kuaso solo'ö khömi ba wamofanö afökha? Solo'ö khömi andrö zamaduhu'ö, wa no faya niŵa'ömi!


text:
Na Utibo'ö baero ndra afökha ba wa'abölö Geheha Lowalangi, tola mi'ila, wa no Ibörögö wamatöröNia Lowalangi ba gotaluami.


text:
Haniha zomasi möi ba nomo zabölö ba wo'anagöi ya'ia, lö tola lö'ö iböbö ua zabölö andrö. Awena dania tola irabu fefu haratonia.


text:
Börö da'ö Uŵa'ö khömi: Fefu horö ba fango'aya Lowalangi tola mu'efa'ö! Ba hiza, sango'aya Eheha Lowalangi, lö te'efa'ö ia.


text:
Gofu haniha zanguma'ö hadia ia ba wolaŵa Ono Niha andrö, tola mu'efa'ö ia. Ba hiza, gofu haniha zolaŵa Eheha Ni'amoni'ö, tebai mu'efa'ö ia, he ba götö da'e ba he ba götö dania.


text:
Amaedola geu ba buaniaBa wanöndra bua si sökhi, lö tola lö'ö sökhi göi dölania. Na lö sökhi dölania, ba lö göi sökhi mbuania. Ba mbua geu oroma, na sökhi dölania ba ma zui lö'ö.


text:
He ya'ami samini tödö, hewisa wa mi'ila miwa'ö zi sökhi, me no si lö sökhi tödö ami? Börö me hadia zi so ba dödö, da'ö zalua ba mbawa.


text:
Alua zi sökhi ba niha si sökhi, börö me no niha si sökhi tödö ia. Ba alua zi lö sökhi ba niha si lö sökhi, börö me niha si lö sökhi tödö ia.


text:
Te'andrö khö Yesu wamalua tandra sahölihöli dödöBa so ösa ndra sangila amakhoita awö ndra farizai'o, lamane: "He Guru, omasiga ma'ila sambua dandra, wa nifatenge Lowalangi Ndra'ugö.


text:
Itema li Yesu: "Niha si faröi ba si lö famati ba götö da'e la'andrö sambua dandra. Ba hiza, lö tebe'e khöra dandra, baero dandra andrö salua khö Yona.


text:
Tölu ngaluo ba tölu mbongi so Yona ba dalu gi'a. Simanö göi Nono Niha andrö, tölu ngaluo ba tölu mbongi, I'iagö narö danö.


text:
Ba luo wanguhuku dania, maoso niha mbanua Niniwe ba wangadugö niha götö da'a. Börö me itegu ira Yona, no lawu'ai lala wa'aurira. Ba hiza, ba da'e no so Zabölö ebua moroi khö Yona.


text:
Ba luo wanguhuku maoso dania razo ira alawe moroi raya, sangadugö niha götö da'a. Börö me tohare ia moroi ba wondrege danö ba wamondrondrongo fehede Zalomo satuatua andrö. Ba hiza, ba da'e, no so Zabölö ebua moroi khö razo Salomo.


text:
Mangawuli gafökhaNa iröi niha afökha, idörödöröi danö si mate ba wangalungalui nahia wolombase, ba lö isöndra.


text:
Börö da'ö, imane dödönia: "Mangawuli ndra'o ba nahiagu si no uröi." Ba me irugi nomo andrö, i'ila wa lö niha, no labözini ba no mufa'anö.


text:
Ba ifuli mofanö afökha ba wangalui dafitu gafökha tanö bö'ö awönia, sabölö lö sökhi moroi khönia. Awena möi ira ba naha andrö, ba toröi ira ba da'ö, irege abölö lö sökhi gamuata niha andrö moroi ba zi lalö. Da'ö göi dania zalua ba niha si lö sökhi ba götö da'e.


text:
Soroiyomo Yesu sindruhuMe fahuhuo na sa Yesu ba niha sato andrö, hiza tohare ninaNia awö ndra talifusöNia. No muzizio ira baero ba la'alui lala ba wahuhuosa khöNia.


text:
Samösa ba gotalua niha sato andrö, zanguma'ö khöNia: "Hiza ninaU awö ndra talifusöU. Omasi ira fahuhuo khöU."


text:
Niha samalua somasi NamaGu si so ba zorugo, da'ö dalifusöGu ira matua ba talifusöGu ira alawe awö ninaGu."


text:
Amaedola zamazaewe tanömö zinanöMe luo no, me mofanö Yesu moroi ba nomo, möi Ia ba zinga mbaŵa Genezare ba dumadao Ia ba da'ö.


text:
Ato niha sowulo khöNia, irege moguna möi Ia yaŵa ba dundraha ba mudadao ba da'ö. Ba niha sato andrö, muzizio ira ba mbewe mbaŵa.


text:
Oya Ibe'e khöra wamaha'ö, fao ma amaedola, Imane: "So samösa zohalöŵö ba danö samazaewe tanömö zinanö.


text:
So göi zaekhu ba zokarakara, si lö awe'ewe'e tanö. I'anema'ö motalinga danömö andrö, börö me lö awe'ewe'e danö.


text:
Ba me itugu alaŵa luo, ba ibörögö aleu danömö andrö, oköli ba mate, börö me lö aröu ikhamö bakha ŵa'ania.


text:
Ba so göi zaekhu ba danö satabö. Mowua danömö andrö: So zi otu kali fabali, so zi önö ngafulu kali ba so zi tölu ngafulu kali fabali mbuania."


text:
Hana wa Ifake gamaedola YesuLa'ondrasi Yesu ira nifaha'öNia ba lasofu khöNia: "Hana wa Öfake gamaedola ba niha sato?"


text:
Itema li Yesu, Imane: "No tebe'e khömi mbuala wangi'ila si tobini sanandrösa ba gamatöröŵa Lowalangi andrö, ba ba khöra lö mube'e.


text:
Da'ö mbörö wa Ufake gamaedola, na fahuhuo Ndra'o khöra. Börö me lö mangila ira, heŵa'ae no teboka höröra; ba me lö mamondrongo, heŵa'ae no teboka dögi dalingara; ba me lö aboto ba dödöra.


text:
Itörö ba khöra nifa'ele'ö Yesaya, me imane: "Mirongo dania tögi dalingami, ba lö manö aboto ba dödömi; anehe hörömi ba lö mi'ila.


text:
Börö me afuru gera'era dödö niha andre; no afiso dögi dalingara, ba höröra ba no lakifu'ö. Na tenga simanö mena'ö, tatu mangawuli ira khöGu ba Ufadöhö wökhöra."


text:
Itohugö wanguma'ö Yesu khö ndra nifaha'öNia: "Ha wa'amoharazaki ami, börö me mi'ila hörömi ba mirongo tögi dalingami.


text:
Amen, Uŵa'ö khömi: No ato zama'ele'ö ba no ato zatulö tödö somasi mangila ni'ilami andrö, ba lö ni'ilara; ba somasi mamondrondrongo nirongomi andrö, ba lö nirongora."


text:
Eluaha gamaedola zamazaewe tanömö zinanöImane Yesu: "Mifondrondrongo geluaha gamaedola sanandrösa ba zamazaewe tanömö zinanö andrö!


text:
So zamondrongo turia gamatöröŵa Lowalangi andrö, ba lö aboto ba dödöra. Aefa da'ö so gafökha, ideha zi no tetanö ba dödöra. Da'ö danömö nifazaewe saekhu ba zinga lala andrö.


text:
Nifazaewe saekhu ba zokarakara, da'a niha samondrongo taroma li andrö, i'anema'ö latema fao fa'omuso dödö;


text:
ba lö moŵa'a ba dödöra, lö'ö sa anau gölö. Ba na so gabula dödö ba ma folohi börö daroma li andrö, ba i'anema'ö laröi wamatira.


text:
Nifazaewe saekhu ba ngafu ndroi, ya'ira zamondrongo taroma li andrö. Ba börö me arörö manö ira ba ngawalö wa'abu dödö sero ma'ökhö, ma börö wondrönisi ba gana'a, tolazi daroma li andrö, irege lö mowua daroma li andrö.


text:
Nifazaewe saekhu ba danö si sökhi, da'a niha samondrongo taroma li andrö ba saboto ba dödö. Ya'ira zowua: So zowua si otu, so zi önö ngafulu, ba so zi tölu ngafulu kali fabali wa'oya mbuara."


text:
Amaedola ndru'u ba gotalua wakheIlau gamaedola tanö bö'ö Yesu, Imane: "Famatörö Lowalangi no amaedola zohalöŵö ba danö samazaewe tanömö si sökhi ba nowinia.


text:
Ba zi bongi, me no mörö niha, so zi fatiu tödö khö zohalöŵö ba danö andrö, möi mutanögö ndru'u ba gotalua wakhe andrö ba ilau mofanö.


text:
Möi ndra sohalöŵö khö zokhö nowi andrö wanguma'ö: "He ama, hadia, tenga no ötanö danömö si sökhi ba nowiu? He moroi fefu ndru'u andrö?" Imane sokhö nowi andrö: "Niha si fatiu tödö zolau da'ö."


text:
Akha faoma auri ira irugi wamasi. Awena dania uŵa'ö ba zamasi: Mi'owuloi ua ndru'u, miböbö ba mitunu. Awena mi'owuloi wakhe ba mi'irö'ö bakha ba halasa."


text:
Amaedola danömö höwaItutunö gamaedola tanö bö'ö Yesu ba niha sato, Imane: "Na Ifasindro gamatöröŵaNia Lowalangi, hulö niha sananö höwa ba nowinia.


text:
Tanömö höwa no tanömö side'ide sibai. Ba na tumbu ia, tobali sinanö sebua ba gotalua zinanö sombuyu töla. Tobali ia hulö geu, irege tohare wofo mangazuni ba ndrahania."


text:
Amaedola laruSambua tö gamaedola nitutunö Yesu ba niha sato, Imane: "Famatörö Lowalangi, hulö laru nihalö zi samösa ira alawe, nifaruka ba darigu tölu su'asu'a, irege oi kamba ma'afefu."


text:
Hana wa Ifake gamaedola Yesu?Fefu wamaha'ö Yesu ba niha sato andrö oi nifo'amaedola. Lö irai fahuhuo Ia khöra, na tenga si fao amaedola,


text:
irege itörö niŵa'ö zamaele'ö andrö, sanguma'ö: "Da'ulau gamaedola, na fahuhuo Ndra'odo. Ubokai zi no tobini i'otarai mböröta danö."


text:
Famo'eluaha amaedola ndru'u ba gotalua wakheAefa da'ö, me Ifofanö niha sato Yesu, möi Ia yomo ba nomo. Ba möi khöNia ndra nifaha'öNia, lamane: "Ombakha'ö khöma geluaha gamaedola andrö sanandrösa ba ndru'u ba nowi!"


text:
Nowi andrö, ba ya'ia niha gulidanö. Tanömö si sökhi, ya'ia nono gamatöröŵa andrö; ba du'u ba no ono gafökha.


text:
Si fatiu tödö, samazaewe du'u, ya'ia gafökha. Famasi, no amozua götö danö andre; sohalöŵö ba wamasi, ya'ia ndra mala'ika.


text:
Ifatenge ndra malaikaNia Ono Niha andrö, ena'ö la'ozaragö moroi ba gamatöröŵaNia fefu niha samalua si lö atulö, awö zamobörö wa elungu niha,


text:
Ba humaga dania hulö luo niha solau satulö andrö ba gamatöröŵa Namara. Si tola mamondrongo, ya muhaogö wamondrondrongo."


text:
Amaedola harato sebua böliImane Yesu: "Amatöröŵa Lowalangi andrö hulö harato sebua böli si no tobini ba danö, nisöndra zi samösa niha. Ifuli ibini'ö harato andrö. Ba wa'omuso dödönia maoso ia, i'amawa fefu hadia ia zi so khönia ba i'öli danö andrö.


text:
Amaedola manimani si sökhiAmatöröŵa Lowalangi andrö hulö niha saniaga, sangalungalui manimani sebua böli.


text:
Me no isöndra sambua manimani si sökhi sibai, maoso ia, möi mu'amawa fefu hadia ia zi so khönia ba i'öli manimani andrö.


text:
Me no afönu ndriala andrö, ladöni ba gawu ndriala ba mudadao ira ba wamöfö'ö i'a. Si sökhi labe'e ba ragaraga; sobou latibo'ö.


text:
Simanö göi ba gamozua götö danö andre: Tohare ndra mala'ika ba wamöfö'ö niha si lö sökhi, ba niha solau somasi Lowalangi.


text:
Sangila amakhoita si bohouIsofu khöra Yesu, Imane: "Ha dia, aboto ba dödömi da'e fefu?" Latema liNia wanguma'ö: "Aboto ba dödöma."


text:
Imane Yesu: "Börö da'ö, i'otarai iada'a so zangila amakhoita si bohou, si no tobali ono gamatöröŵa Lowalangi. Hulö zatua baomo ira same'e baero gamagama si bohou awö gamagama si no ara moroi ba naha wangirö'ö."


text:
Me Irugi mbanuaNia [Nazareta], Ifaha'ö ira ba nomo wangandrö khöra. Fefu zamondrondrongo Ya'ia, ahölihöli dödöra, lamane: "Heza moroi khöNia wa'atuatua awö wa'a bölö wolau sahölihöli dödö andrö?


text:
Hadia, tenga Ono duka andrö Ia? Tenga Maria ninaNia andrö, ba tenga Yakobo, Yosefo, Simoni ba Yuda ndra talifusöNia matua andrö?


text:
Ba fatuwu ira khöNia. Imane khöra Yesu: "Gofu heza lafosumange samösa zama'ele'ö niha, ba tenga ba mbanuania ba ba zoroiyomonia."


text:
Fa'amate Yohane Same'e FanasaMe luo da'ö, irongo duria sanandrösa khö Yesu andrö Herode, salaŵa zi sagörö ni'o'öfa tanö,


text:
ba imane khö ndra enoninia: "Yohane da'ö, Same'e Fanasa; no ifuli maoso ia moroi ba gotalua zi mate. Andrö wa so khönia wa'abölö da'ö."


text:
Noa sa ifara'u'ö Yohane andrö Herode, no ifaböbö'ö ba no ifabe'e'ö ba gurunga; börö Herodia andrö, fo'omo dalifusönia Filifo.


text:
Ba ibunu mena'ö Yohane andrö Herode; ba hiza, ata'u ia niha sato, me ba dödöra sama'ele'ö Yohane andrö.


text:
Ba me inötö wanörö tödö fa'atumbu Herode, manari nono Herodia andrö ba gotalua, ba omasi sibai Herode.


text:
Ba me no aefa ifawe'e ia inania, imane ono alawe andrö: "Be'e khögu yaŵa ba zi sambua figa högö Yohane Sama'e Fanasa andrö."


text:
Ba abu dödö Herode. Ba börö wahölusania no mege föna dome andrö fefu, andrö wa ibe'e wareta, ena'ö labe'e khönia högö Yohane.


text:
Ba tohare ndra nifaha'ö Yohane Sama'e Fanasa, lahalö mbotonia ba lako'o; ba möi ira wangombakha da'ö khö Yesu.


text:
Fame'e ö ba zi lima ribu nihaMe Irongo Yesu, wa no labunu Yohane Same'e Fanasa, Iheta Ia ba da'ö; numalö ba zi sambua nahia si lö nininini, Itörö nowo. Ba me larongo da'ö niha sato moroi ba mbanua misa, ba la'o'ö Ia, latörö danö.


text:
Ba me möi tou Yesu moroi ba nowo, I'ila niha sato andrö, oya sibai, ba ahakhö dödöNia ira ba Ifadöhö wökhö zofökhö khöra.


text:
Me tanö owi, möi khöNia ndra nifaha'öNia, lamane: "Naha andre no tanö si lö nihaniha, ba no arakhagö bongi sa'ae. Fatenge niha sato andrö ba mbanua misa ba wowöli göra."


text:
Ihalö roti andrö si lima ngawua, awö gi'a si dua rozi andrö. Ifaöga horöNia miyaŵa ba zorugo, I'andrö saohagölö khö Lowalangi, Iboboto roti andrö ba Ibe'e khö ndra nifaha'öNia, ena'ö labagibagi ba niha sato.


text:
Mowaöwaö Yesu ba dete nidanöI'anema'ö Ifarou ndra nifaha'öNia Yesu, ena'ö möi ira ba nowo, moloyo miyefo, gasagasa Ifofanö niha sato.


text:
Me no Ifofanö niha sato, möi Ia yaŵa ba hili, ha Ya'ia, mangandrö. Me no ogömi, so na sa Yesu ba da'ö.


text:
Me la'ila Ia ira nifaha'ö mowaöwaö ba dete nidanö, tokea sibai ira, lamane: "Bekhu!" Ba mu'ao'ao ira börö wa'ata'ura.


text:
Itema linia Fetero, imane: "He So'aya, na Ya'ugö da'ö, ŵa'ö khögu, ena'ö möido khöU ba dete nidanö."


text:
I'anema'ö I'oro'ö dangaNia Yesu, Ira'u Wetero, Imane khönia: "He ya'ugö sambö famati, hana wa mangiwa dödöu?"


text:
Me aboto ba dödö niha mbanua andrö, wa Yesu da'ö, la'ombakha'ö ba zi fasui banuara. Andrö wa la'ohe fefu niha sofökhö khö Yesu.


text:
Ba la'andrö khöNia, na tola he ha lababaya gahe mbaruNia. Ba fefu zombambaya ahe mbaruNia andrö, ba oi döhö.


text:
Ngawalö hada ndra satua fönaBa ginötö da'ö, la'ondrasi Yesu ira farizai'o awö ndra sangila amakhoita si'otarai mbanua Yerusalema, lamane:


text:
Noa sa Iŵa'ö Lowalangi: "Fosumange namau awö ninau," ba "Sangelifi ama ba inania, sinangea nihuku fa'amate ia."


text:
Ba hiza, ya'ami miŵa''ö: "Na so niha sanguma'ö khö nama ma khö ninania: "Gofu hadia ia zinangea mitema moroi khögu, no tobali kurban, [eluaha fasömbata khö Lowalangi],


text:
lö sa'ae moguna khönia ifosumange namania ma inania. Börö hada ndra tuami mi'osilö'ögö goroisa Lowalangi.


text:
Fa'a-lö-ta'unö sindruhuIkaoni khöNia Yesu niha sato, Imane khöra: "Mifondrondrongo ba ya aboto ba dödömi:


text:
Tenga si möi bakha ba mbawa zana'unöisi niha, ha si möi baero si'oroi mbawania, da'ö zana'unöisi niha.


text:
Ba so ndra nifaha'ö, lamane khö Yesu: "Hadia, Ö'ila wa no fatuwu khö ndra farizai'o, me larongo niŵa'öMö andrö?


text:
Miböhöli ira! Niha sau'a ira, sama sao sau'a. Na ifasao nawönia sau'a niha sau'a, ba faoma aekhu ira ba gohokoho.


text:
Börö me moroi ba dödö i'otarai fangerangera si lö sökhi, fange'e, fohorö, fangisö ba nösi, fanagö, falimosa ba famöbögö si lö duhu.


text:
Famati ndra alawe si tenga soi LowalangiIheta Ia Yesu ba danö Galilaia, numalö Ia ba danö Diro ba ba danö Zidona.


text:
Ba hiza, tohare samösa ndra alawe Gana'ana, mu'ao ia, imane: "He So'aya, Ma'uwu Dawido, hakhösi tödö ndra'o. Ifakaokao sibai nonogu alawe afökha!"


text:
Lö itema linia Yesu, sambua li lö'ö. Ba la'ondrasi Ia ira nifaha'öNia, la'andrö khöNia, lamane: "Tehe manö gangandröŵa ndra alawe andrö, me mu'ao'ao manö ia moroi furida!"


text:
Imane ira alawe andrö: "Duhu da'ö, So'aya. Ba la'a sa'atö ono nasu gakhökhöla saekhu tou, na manga zokhö ya'ira."


text:
Itema linia Yesu, Imane khönia: "He ina, ebua sibai wamatimö. Ya alua khöu zomasi ndra'ugö!" Ba döhö wökhö nononia alawe andrö, ba da'ö sibai.


text:
Famadöhö fökhö niha satoItohugö wofanöNia Yesu ba Irugi zinga mbaŵa Galilaia. Numalö Ia yaŵa ba hili ba mudadao Ia ba da'ö.


text:
Ato niha sangondrasi Ya'ia solohe niha sombuyumbuyu töla, sagaböda, niha sau'a, si lö hede ba ato na sa zofökhö tanö bö'ö. Latou'ö zofökhö andrö ba gahe Yesu ba Ifadöhö ira fefu.


text:
Oi ahölihöli dödö niha sato, me la'ila ifuli muhedehede zi lö hede, döhö zakelakela, mowaöwaö niha sombuyumbuyu töla ba la'ila niha, niha sau'a. Ba lasuno Lowalangi Ndraono Gizara'eli.


text:
Fama'e' ö ba zi öfa ribu nihaBa Ikaoni ndra nifaha'öNia Yesu, Imane khöra: "Ahakhö dödöGu wamaigi niha sato andre. No tölu ngaluo faofao ira khöGu, lö si manga. Lö omasido na mangawuli ira ba wa'olofo, ma dania awuwu dödöra ba dalu lala."


text:
Lasofu ira nifaha'ö khö Yesu: "Heza tasöndra gö soya ba danö si mate andre ba wangabusoi'ö niha simane fa'ato?"


text:
Isofu khöra Yesu: "Ha wa'oya ngawua roti si so khömi?" Latema liNia: "Ha fitu; ba so mato ma'ifu gi'a sigide'ide."


text:
Awena Ihalö roti si fitu ngawua awö gi'a, I'andrö saohagölö khö Lowalangi. Iboboto roti awö gi'a andrö ba Ibe'e khö ndra nifaha'öNia. Ba labagibagi ba niha sato gö andrö.


text:
Awena Itehe Yesu mofanö niha sato andrö. Me no Ifofanö niha sato, möi Ia yaŵa ba nowo, Isaŵa danö Magada.


text:
Tandra khö YonaLa'ondrasi Yesu ira farizai'o ba ira sadukai'o. Omasi ira latandraŵaisi Ia. La'andrö khöNia, ena'ö Ifazökhi dandra sahölihöli dödö ba wangoroma'ö wa si'otarai Lowalangi Ia.


text:
Ba na ba zihulöwongi mimane: Mobade ma'ökhö andre; börö me oroyoroyo mbanua ba alu. Tola mitahö na moteu ba ma molökhö, na mifaigi mbanua. Ba hiza, tandra ba wa'atohare gamatöröŵa Lowalangi andrö tebai mitahö.")


text:
Niha si faröi ba si lö famati khö Lowalangi ba götö da'e zangandrö tandra? Ba hiza, lö tola tebe'e khöra dandra, baero dandra andrö salua khö Yona." Me no aefa Iŵa'ö da'ö, Iröi ira ba mofanö Ia.


text:
Me larongo wehede Yesu andrö ira nifaha'öNia, ba faoma lamane khö nawöra: "Iŵa'ö da'ö, börö me lö ni'oheda roti."


text:
Hadia lö aboto ba dödömi na sa? Hadia lö mitörö tödömi zi lima ngawua roti andrö nibobotoGu, nibe'e ö zi lima ribu niha?


text:
Ba hewisa göi zi fitu ngawua roti ba niha si öfa ribu andrö? Hadia lö mitörö tödömi? Ha'uga daga tö zi toröi, ni'irö'ömi?


text:
Hana wa lö aboto ba dödömi wa tenga roti niŵa'öGu? Mi'angelama ba laru ndra farizai'o ba sadukai'o!"


text:
Awena aboto ba dödö ndra nifaha'ö andrö niŵa'öNia. Ifangelama ira Yesu tenga ba laru soguna ba wamazökhi roti. Ba hiza, famaha'ö ndra farizai'o ba sadukai'o niŵa'öNia khöra.


text:
Famaduhu'ö Wetero wa Mesia YesuMe no Irugi Yesu danö ahatö mbanua Kaisaria Filifi, Isofu khö ndra nifaha'öNia, Imane: "Molo'ö fanguma'ö niha, haniha Nono Niha andrö?"


text:
Latema li ira nifaha'öNia, lamane: "So zanguma'ö Yohane Same'e Fanasa; so zanguma'ö Elia; ba so göi zanguma'ö Yeremia ma zui fasamösa ba gotalua ndra sama'ele'ö."


text:
Itema linia Yesu, Imane khö nia: "Tefahowu'ö ndra'ugö, Simoni, ono Yona, me tenga moroi khöu samösa ö'ila da'ö, no AmaGu si so ba zorugo andrö zangombakha khöu da'ö.


text:
Börö da'ö Uŵa'ö khöu: Fetero – [Gowe saro] ndra'ugö. Yaŵa ba dete gowe andrö dania Ufasindro GerejaGu. Ba tebai ikalaisi gowe andrö bawagöli mbanua niha tou.


text:
Ube'e dania khöu nonokusi gamatöröŵa Lowalangi andrö. Hadia nitenaŵau ba gulidanö, no nitenaŵa göi ba zorugo. Ba hadia ni'atulö'öu ba gulidanö, no ni'atulö'ö ba zorugo."


text:
Fangombakha si föföna sanandrösa ba wa'amate awö wemaoso YesuI'otarai da'ö, Ibörögö Yesu wangombakha khö ndra nifaha'öNia, wa lö tola lö'ö möi Ia ba Yerusalema, awö wa la'oya'ö dania wamakao Ya'ia ira satua mbanua, ira ere sebua ba ira sangila amakhoita. Wa nibunu dania, awö wa ba ngaluo si tölu maoso Ia [moroi ba wa'amate].


text:
Isöbi Yesu khönia Fetero, ibörögö ifangelama Ia, imane: "He So'aya, ya I'aröu'ö Lowalangi da'ö. Böi ya alua khöU zimanö!"


text:
Ibali'ö Ia Yesu khö Wetero, Imane: "Ae furiGu, satana! FangalaGu ndra'ugö. Fangerangera niha wangerangerau, tenga fangerangera Lowalangi."


text:
Aefa da'ö Imane Yesu khö ndra nifaha'öNia: "Na so niha sedöna molo'ö Ya'o, ya mu'ositengagö wa'aurinia samösa, ya mulu'i röfania ba ya mu'o'ö Ndra'o.


text:
Niha sombelegö fa'aurinia, da'ö dania zi taya fa'auri. Ba niha sanehegö fa'aurinia khöGu, da'ö dania zanöndra fa'auri.


text:
Hadia hare ba niha, na i'okhögö fefu hadia zi so ba gulidanö andre ba na te'ala ia fa'aurinia sindruhu? Tatu lö harenia. Fa'auri niha tebai mube'e fangalinia hadia ia.


text:
Tohare dania Nono Niha andrö bakha ba lakhömi NamaNia, si fao ira mala'ikaNia. Awena dania Isulöni ba zamösana hadia nilaunia.


text:
Amen, Uŵa'ö khömi: So ba go taluami ösa si so ba da'e, si lö mate, fatua lö la'ila Nono Niha andrö, na tohare Ia bakha ba lakhömiNia."


text:
Tefolakhömi Yesu ba hili salaŵaÖnö ngaluo aefa da'ö, Iŵa'ö Yesu awöNia Wetero, Yakobo ba Yohane, talifusö Yakobo; I'ohe ira ba hili salaŵa. Ha ya'ira zi so ba da'ö.


text:
Imane Fetero khö Yesu: "He So'aya, sökhi wa so ita ba da'a. Na omasi'Ö, damafasindro tölu nose ba da'e, sambua khöU, sambua khö Moze ba sambua khö Gelia."


text:
Me muhede na sa Wetero, hiza so lawuo si haga sibai, solumö'ö ya'ira. Moroi ba lawuo andrö terongo li sanguma'ö: "OnoGu da'e, Ono omasi'ö. Wa'omasiGu Ia. Mifondrondrongo liNia!"


text:
Ba me möi ira tou moroi ba hili, Ifangelama ira Yesu, akha böi la'ombakha'ö gangilata andrö, gofu ha'ökhö, fatua lö maoso Nono Niha andrö moroi ba wa'amate.


text:
Yohane, ba no EliaBa lasofu khö Yesu ira nifaha'ö Nia: "Hana wa laŵa'ö ira sangila amakhoita, wa lö tola lö'ö tohare ua Gelia?"


text:
Uŵa'ö khömi, no tohare Gelia, ba lö niha sangila ya'ia; lalau khönia zomasi dödöra. Ba simanö göi nilaura ba Nono Niha andrö dania."


text:
Famadöhö ono saniriMe mangawuli ira ba niha sato andrö, ba tohare samösa ndra matua, ibalöduhini danö föna Yesu,


text:
imane: "He So'aya, hakhösi tödö nonogu. Mofökhö saniri ia ba marase sibai ia. Asese aekhu ia ba galitö, asese ba nidanö.


text:
Itema linia Yesu: "He ya'ami soi si lö famati, si no tefuyu tödö, ha wa'ara tö lö tola lö'ö toröiDo khömi? Ha wa'ara Utaha wolaumi andrö? Mi'ohe khöGu nono andrö ba da'e!"


text:
Aefa da'ö möi ndra nifaha'ö khö Yesu, ba zi ha ya'ira, lamane: "Hana ndra'aga wa tebai mafofanö ia?"


text:
Ba Itema lira: "Börö wa'ambö famatimi andrö. Amen Uŵa'ö khö mi: Na so khömi wamati simane fa'ebua danömö höwa, ba miŵa'ö ba hili andrö: Fawu'a'ö ba da'e, ba fa'ese'ö ba da'ö. Ba ifawu'a ia. Ba lö hadia ia si tebai ba khömi.


text:
Fangombakha si mendrua sanandrösa ba wa'amate ba femaoso YesuMe owulo ira ba Galilaia, Imane khöra Yesu: "Tetou'ö dania Nono Niha andrö ba danga niha, ba labunu Ia. Ba na no irugi tölu ngaluo ba maoso Ia, ifuli auri."


text:
Famu'a bea ba nomo wangandröMe larugi Gafana'uma [ira Yesu awö ndra nifaha'öNia], la'ondrasi Wetero ira sangozara be'elö ba nomo wangandrö, lasofu khöNia: "Hadia Ibu'a göi mbe'elö ba nomo wangandrö Gurumi andrö ma lö'ö?"


text:
Itema li Fetero: "Ibu'a." Ba me no möi yomo Wetero, Ihulö wanofu khönia Yesu, Imane: "Hadia ba dödöu, Simoni? Ira razo ba gulidanö andre, ha'ökhö lahalö bea ba seŵa? Hadia, ba nono mbanua ma ba niha bö'ö?"


text:
Ba hiza, ena'ö böi abao dödöra khöda, ae'e ba mbaŵa ba lau fagai! Halö gi'a si föföna ögaini. Ba na öbokai mbawania, ösöndra gefe si tobönö famu'a mbea andrö. Da'ö halö ba bu'a gömöda, darua ita."


text:
Haniha zabölö ebua ba gamatöröŵa Lowalangi?Me inötö da'ö, la'ondrasi Yesu ira nifaha'öNia ba lasofu khöNia: "Haniha zabölö ebua ba gamatöröŵa Lowalangi andrö?"


text:
Imane khöra: "Amen, Uŵa'ö khömi: Na lö mifalalini gera'erami ba na lö tobali hulö ndraono ami, ba lö manö lalami we'amöi ba gamatöröŵa Lowalangi andrö.


text:
Ba haniha zangidengide'ö ya'ia tobali simane iraono andre, da'ö zebua ba gamatöröŵa Lowalangi andrö.


text:
Ngawalö zamobörö fangala niha side'ideNa so zamobörö fangala ba niha side'ide samati khöGu andre, ba abölö sökhi, na lataŵi ba mbaginia gara wondrekha sebua ba latibo'ö ia bakha ba nasi sabakha.


text:
Alai niha gulidanö samobörö fangala ba famaelungu. Duhu wa lö aetu'aetu so zamaelungu, ba alai niha samobörö ya'ia.


text:
Na tangau ma aheu mbörö wa ölau horö, ba tema taba ba tibo'ö ia. Börö me abölö sökhi na auri ndra'ugö khö Lowalangi ha tambai danga ma ha tambai gahe, moroi na so ma'adua danga ba aheu, ba nitibo'ö ndra'u gö ba galitö narako.


text:
Na ifaelungu ndra'ugö höröu irege öfalua horö, ba tema koe ba tibo'ö ia. Börö me abölö sökhi, na auri ndra'ugö khö Lowalangi ha tambai hörö, moroi na dombua höröu, ba nitibo'ö ndra'ugö ba galitö narako.


text:
Amaedola mbiribiri nisöndra mangawuliBöi mi'ositengagö fasamösa niha side'ide andre. Uŵa'ö khömi: "Ira mala'ika sondrorogö ya'ira, lö mamalömalö la'ondrasi NamaGu si so ba zorugo.


text:
Hewisa wangerangerami? Na so niha sokhö otu nga'eu mbiribiri, ba na mosuna sageu, hadia lö iröi mbiribi ri si siŵa wulu a siŵa nga'eu ba hili, ba möi ia wangalui biribiri si suna andrö?


text:
Sindruhu niŵa'öGu khömi: Na no isöndra mangawuli mbiribiri andrö, ba abölö wa'omuso dödönia ba zi sageu andrö moroi ba zi siŵa wulu a siŵa tö si lö mosuna.


text:
Fanema li khö Lowalangi sanandrösa ba dalifusöNa mosala dalifusöu khöu, ae'e khönia ba amenesi ia ba zalania andrö ba zi ha darua ami. Na i'o'ö niŵa'öu, ba no ösöndra mangawuli dalifusöu andrö.


text:
Ba na lö irongo, ohe zamösa ma darua tö nawöu, ena'ö börö wamaduhu'ö zi darua ma datölu sasi andrö, te'oroma'ö zi duhu.


text:
Ba na lö manö ifondrondrongo niŵa'öra andrö, awena ö'ombakha'ö da'ö ba Gereja. Ba na lö goi ifondrondrongo niŵa'ö Gereja, akha hulö niha si tenga soi Lowalangi ia ba si falimo.


text:
Kuaso si so ba GerejaAmen, Uŵa'ö khömi: "Hadia nitenaŵami ba gulidanö, no nitenaŵa göi ba zorugo. Ba hadia ni'atulö'ömi ba gulidanö, no ni'atulö'ö ba zorugo.


text:
Ba Uŵa'ö göi khömi: Na darua ba khömi, si so ba gulidanö andre, la'osara'ö dödöra ba wangandrö hadia ia, Ibe'e khöra ni'andröra andrö AmaGu si so ba zorugo.


text:
Lö tola lö'ö ta'efa'ö zala naŵödaI'ondrasi Yesu Fetero, isofu khöNia: "He So'aya, ha'uga kali tola fasala dalifusögu khögu ba u'efa'ö ia? Hadia irugi fitu kali?"


text:
Amaedola zangai halöŵö si lö mangahakhösi tödö nihaBörö na mamatörö Lowalangi hulö gamaedola da'e: So samösa razo somasi mangerai fo'ömö zangai halöŵö khönia.


text:
Me tebai ibu'a gömönia, iŵa'ö razo, akha la'amawa ia, awö wo'omonia, awö ndraononia, awö fefu hadia zi so khönia ba wamu'a ömönia andrö.


text:
Ituhi danö sangai halöŵö andrö, mangalulu ia khö razo, imane: "Bologö dödöu khögu! Ahori ubu'a wo'ömögu khöu dania."


text:
Me möi baero zangai halöŵö andrö, falukha ia nawönia sangai halöŵö, so'ömö khönia si ha ma'ifu. Ira'u nawönia andrö, itögi mbagi ba imane: "Bu'a fefu wo'ömöu khögu!"


text:
Ituhi danö awönia sangai halöŵö andrö ba i'andrö khönia, imane: "Bologö dödöu khögu! Ubu'a fefu wo'ömögu andrö dania."


text:
Me la'ila da'ö awönia sangai halöŵö tanö bö'ö, abu sibai dödöra. La'ondrasi razo ba la'ombakha'ö khönia zalua andrö fefu.


text:
Ifakaoni'ö niha andrö razo ba imane khönia: "He enoni si lö sökhi! No uheta gömöu andrö fefu, me ö'andrö khögu.


text:
Ba imane Yesu: "Simanö göi dania Ilau khömi AmaGu andrö si so ba zorugo, na tenga moroi ba dödömi mi'efa'ö zala dozi ami khö dalifusömi."


text:
Famaha'ö sanandrösa ba wongambatösaMe no aefa Iŵa'ö Yesu da'ö fefu, Iröi Galilaia numalö Ia ba Yudaia, yefo Yoridano.


text:
Ba la'ondrasi Ia ira farizai'o ba wanandraigö Ya'ia, lamane: "Hadia tetehegö ifabali ndrongania niha gofu hadia mbörö?"


text:
Itema lira Yesu, Imane: "Hadia, lö nibasomi ba zura ni'amoni'ö, wa Lowalangi zomböi niha ba mböröta, ira matua he göi ira alawe?


text:
Ba Imane: "Andrö wa iröi namania ba inania niha ba i'olembai ngambatönia ba tobali ha sambua ira [he boto, he noso]."


text:
Lamane khö Yesu: "Hana wa iŵa'ö Moze, ena'ö ibe'e zura wabalisa khö ndrongania niha, na omasi ia ifabali ndrongania andrö?"


text:
Itema li Yesu, Imane: "Börö wa'abe'e dödömi, wa itehegö khömi Moze wamofanö dongami. Tenga simanö ba mböröta.


text:
Ba Uŵa'ö khömi, haniha zamabali dongania, na tenga börö wohorö, ba mangowalu ia ba ndra alawe tanö bö'ö, ba sohorö ia. Ba niha sangowalu ba ndra alawe nifabali andrö, ba sohorö ia göi.


text:
Fa'a-lö-mangowalu börö gamatöröŵa LowalangiLamane ira nifaha'öNia: "Na simane situasi wongambatösa andrö, abölö sökhi na lö mangowalu."


text:
Itema li Yesu: "Lö dozi niha tola latema wanguma'ö da'ö, ha ya'ira si no tebe'e fa'aboto ba dödö moroi khö Lowalangi.


text:
So zi tebai mangowalu i'otarai wa'atumbura. So göi niha si lö mangowalu, börö wolau niha bö'ö khöra. So zi lö mangowalu, ena'ö abölö la'oigö dödöra wangai halöŵö ba gamatöröŵa Loŵalangi. Niha si tola manema da'ö, ya itema."


text:
Ifahowu'ö ndraono YesuSo niha solohe iraono khö Yesu, ena'ö itufa tangaNia högöra ba wamahowu'ö ya'ira. Ba latenaŵa ira nifaha'ö Yesu niha solohe iraono andrö.


text:
Imane khö ndra nifaha'öNia Yesu: "Mifa'amöi khöGu ndraono andrö; böi mitenaŵa ira, börö me niha simane da'e zi tobali ono gamatöröŵa Lowalangi andrö."


text:
Tahataha wolo'ö YesuSo niha sangondrasi Yesu, ima ne khöNia: "He Guru, hadia zi sökhi nilaugu, ena'ö usöndra wa'auri si lö aetu andrö?"


text:
Itema linia Yesu: "Hadia wa ösofu khöGu zi sökhi? Ha samösa zi sökhi. Na omasi'ö ösöndra wa'auri, o'ö goroisa andrö."


text:
Imane niha andrö: "Oroisa hadia?" Itema li Yesu: "Böi ange'e, böi ohorö, böi anagö, böi böbögö zi lö duhu,


text:
Imane khönia Yesu: "Na omasi'ö ökhamö wa'amo'ahonoa, ae amawa fefu zi so khöu, ba bölinia be'e ba zi numana, ena'ö so khöu girögirö ba zorugo. Awena tabu, o'ö Ndra'o."


text:
Imane Yesu khö ndra nifaha'öNia: "Amen, Uŵa'ö khömi: Fondrege wa'afökhö sibai ba niha si kayo tobali ono gamatöröŵa Lowalangi.


text:
Ufuli Uŵa'ö khömi: Abölö aoha itörö dögi walölöŵa gondra, moroi na möi ono gamatöröŵa Lowalangi niha si kayo."


text:
Sulö wolo'ö YesuImane Fetero khö Yesu: "Hewisa ndra'aga? No maröi fefu hadia ia ba wolo'ö Ya'ugö. Hadia nitemama dania?"


text:
Imane khöra Yesu: "Amen, Uŵa'ö khömi: Ya'ami si no molo'ö Ya'o, na teberögö ginötö wanga'azökhi mangawuli andrö dania, na mudadao yaŵa ba dadaoma solakhömi Nono Niha andrö, dumadao göi ami yaŵa ba dadaoma si felendrua ba wanguhuku si felendrua mado Ndraono Gizara'eli andrö.


text:
Dozi niha sondröi omonia, talifusönia matua ma talifusönia alawe, ma zui ama ba inania ma iraononia ma nowinia, börö Ndra'o, itema dania niha andrö otu kali fabali. Awö wa itema göi dania wa'auri si lö aetu.


text:
Hiza, ato niha si föföna iada'e tobali safuria dania, ba ato zafuria iada'e tobali si föföna dania."


text:
Amaedola zohalöŵö ba kabu nagu[Imane Yesu:] "Na mamatörö Lowalangi andrö, hulö gamaedola andre: So samösa niha sokhö kabu nagu, sofanö sahulö wongi wangalui niha sohalöŵö ba kabu nagu khönia.


text:
Ba möi göi ira. Bözi felendrua ba bözi tölu tanö owi, möi baero zui ia wangalui sohalöŵö ba kabu nagunia.


text:
Me möi ia bözi lima, i'ila zui niha si lö halöŵö. Isofu khöra: "Hana wa muzizio manö ami ma'öma'ökhö ba da'e, lö halö ŵö?"


text:
Lamane khönia: "Lö sangoni ya'aga." Imane khöra: "Na simanö, mi'ae'e göi mohalöŵö ba kabu nagu khögu!"


text:
Me arakhagö bongi, muhede zokhö kabu nagu andrö khö mandru ndra sohalöŵö khönia, imane: "Kaoni ndra sohalöŵö andrö ba be'e gazira zamösana. Börögö ba zafuria so, numalö ba zi föföna andrö."


text:
Tohare göi zohalöŵö i'otarai zihulöwongi. Lamane dödöra, nitemada töra moroi ba da'ö. Ba hiza sa, tebe'e khöra göi sirugi ma'ökhö.


text:
lamane: "Ha sambua jam wohalöŵö ndra safuria so andrö, ba ma'öma'ökhö mataögö wa'ama rase ba fa'aukhu zino, ba hiza fagölö zinemama."


text:
Itema li zi samösa andrö: "He talifusö, lö nilaugu si lö sökhi khöu. Hadia, lö si fao dödöu ba wanema gazi sirugi ma'ökhö?


text:
Fangombakha si medölu sanandrösa ba wa'amate ba femaoso YesuMe möi Yesu ba Yerusalema, ba dalu lala Ikaoni ndra nifaha'öNia ba zi ha ya'ira, Imane khöra:


text:
"Hiza, numalö ita iada'e ba Yerusalema. Ba da'ö dania tetou'ö Nono Niha andrö ba danga ndra ere sebua ba ira sangila amakhoita. La'etu'ö huku famunu khöNia


text:
ba labe'e Ia ba danga niha si tenga soi Lowalangi, ena'ö la'omai'ö, laböbözi ba laforöfa Ia. Ba hiza, ba ngaluo si tölu, ifuli auri Ia."


text:
Tenga sangoni, no si möi enoni - Angandröŵa nina Yakobo ba YohaneI'ondrasi Yesu fo'omo Zebedai'o si fao iraononia si darua. Mangalulu ia föna Yesu; so ni'andrönia.


text:
Isofu khönia Yesu: "Hadia zomasi'ö?" Imane: "Ŵa'ö, ena'ö iraonogu andre si darua dumadao samösa ba gaberaU ba samösa ba gambölöU, na tobali razo Ndra'ugö dania."


text:
Itema li Yesu, Imane: "Lö mi'ila hadia ni'andrömi. Hadia tola fao ami ba wamadu ösi mako andrö nibaduGu?" Latema li: "Tola!"


text:
Imane Yesu: "Mibadu göi dania nösi mako andrö khöGu. Ba hiza, sanandrösa ba wedadao ba gambölöGu ba ba gaberaGu, tenga Ya'o zangohonogöi. Tebe'e da'ö ba niha si no Ihonogöi AmaGu."


text:
Börö da'ö, Ikaoni ira Yesu, Imane: "No mi'ila, wa ira samatörö lafatörö soira ba ira salaŵa lakuasoi nono mbanuara.


text:
Simanö göi Nono Niha andrö, tenga si möi mangoni, no si möi enoni, ba Itehegö mate ba wangöhöli niha sato."


text:
Hiza darua niha sau'a si dadao ba zinga lala. Me larongo wa Itörö Yesu, mu'ao'ao ira, lamane: "He So'aya, Ma'uwu Dawido, hakhösi tödö ndra'aga!"


text:
Lategu ira niha sato, ena'ö lahonogö ira. Ba itugu ebua na sa lira we'ao, lamane: "He So'aya, Ma'uwu Dawido, hakhösi tödö ndra'aga!"


text:
Fe'amöi Yesu ba YerusalemaMe ahatö ira ba Yerusalema ba larugi Mbetifage ba Hili Wanikha, Ifatenge darua ndra nifaha'öNia Yesu, Imane khöra:


text:
"Miae'e ba mbanua andrö fönami. Ba i'anema'ö misöndra sageu galide si'alawe, no mufesu, fabaya ononia. Mitoto'ö wesunia ba mi'ohe khöGu.


text:
"Ŵa'ö ba nono alawe Ziona: Hiza Razomö, I'ondrasi ndra'ugö. Sebolo tödö Ia ba si lö fayaŵa. Ba hulu galide so Ia, ba hulu galide solohe noro."


text:
La'ohe galide si'alawe andrö fabaya ononia. Labologö mbarura yaŵa ba hulu galide no mege; ba lafedadao Yesu yaŵania.


text:
Niha sato si so föna ba furi Yesu, mu'ao'ao ira, lamane: "Hosana khö Ma'uwu Dawido! Tefahowu'ö Zi tohare ba döi Zo'aya! Hosana ba zorugo si yaŵa!"


text:
Latema li niha sato si fao khö Yesu, lamane: "Da'a zama'ele'ö andrö, Yesu moroi ba Nazareta ba danö Galilaia."


text:
Fe'amöi Yesu ba nomo LowalangiMöi Yesu ba nomo Lowalangi ba Ifofanö fefu zogale awö zowöli ba da'ö. Fefu meza zanuka kefe, awö nahia zamawa marafadi, Ibali'ö fefu da'ö.


text:
Imane khöra: "No tesura ba zura ni'amoni'ö, [Iŵa'ö Lowalangi]: Tetötöi omo wangandrö nomoGu. Ba no mibali'ö nahia zanagö!"


text:
Me la'ila zahölihöli dödö nilau Yesu andrö ira ere sebua awö ndra sangila amakhoita ba me larongo li ndraono si'ao'ao ba nomo Lowala ngi sanguma'ö: Hosana khö Ma'uwu Dawido! − ba abao dödöra,


text:
lamane khö Yesu: "Hadia, no Örongo niŵa'öra andrö?" Itema lira, imane: "No Urongo. Hadia lö nibasomi ayati zura ni'amoni'ö sanguma'ö: "No Ö'a'asogö khöU wamosumange moroi ba ndrao no awö zi so ba mbagi zusu."


text:
Töla marafala – Fa'atabö wamatiMahemolu ö, sihulöwongi sibai, me mangawuli Yesu ba Yerusalema, olofo Ia.


text:
Me I'ila sageu marafala ba zinga lala, möi Ia barö zinanö andrö ba lö ni'ilaNia yaŵa bua, ha bulu manö zi so. Imane Yesu ba döla marafala andrö: "Ya lö mowua ndra'ugö sa'ae, irugi zi lö aetu!" Ba i'anema'ö aleu döla marafala andrö.


text:
Me la'ila ira nifaha'ö Yesu zalua andrö, ahölihöli dödöra, lamane: "Hewisa wa tola i'anema'ö aleu döla marafala andrö."


text:
Itema lira Yesu, Imane: "Amen, Uŵa'ö khömi: Na so khömi wamati andrö ba na lö mangiwa dödömi, tenga ha simane salua ba marafala andrö zi tola mifalua dania. Ba hiza, na miŵa'ö ba hili andre: Ya teheta ndra'ugö ba tetibo'ö ba nasi, ba alua zimanö.


text:
He moroi kuaso Yesu? Irugi nomo Lowalangi Yesu. Me mamaha'ö Ia ba da'ö, la'ondrasi Ia ira ere sebua ba ira salaŵa niha Yahu di, lasofu khöNia, lamane: "He moroi Öhalö kuaso, wa Ölau da'a fefu? Haniha zanehegö khöU?"


text:
Itema lira Yesu, Imane: "So nisofuGu göi khömi. Na no mitema liGu dania, awena U'ombakha'ö khömi, he moroi Uhalö kuaso ba wolau da'ö.


text:
Haniha zanehegö khö Yohane wame'e fanasa? Hadia Lowalangi ma zui niha?" La'era'era tödöra, lamane: "Na taŵa'ö, moroi khö Lowalangi, ba Iŵa'ö khö da: Hana wa lö faduhu dödömi khö Yohane andrö?


text:
Na taŵa'ö, moroi ba niha, ba ata'u ita niha sato andre, börö me no la'ila wa sama'ele'ö Yohane andrö."


text:
Andrö latema li, lama ne: "Lö ma'ila." Imane khöra Yesu: "Na simanö, ba lö göi U'ombakha'ö khömi, he moroi Uhalö kuaso ba wolau da'ö."


text:
Amaedola ndraono si darua[Imane Yesu:] "Hewisa wangerangerami? So niha si so ono matua, darua. Iŵa'ö niha andrö khö nononia sia'a: "He onogu, ae ohalöŵö ba kabu nagu khöda ma'ökhö andre."


text:
Aefa da'ö möi ia khö nononia siakhi, ifuli iŵa'ö zimane niŵa'önia mege. Imane ononia andrö siakhi: "Lö möido." Ba hiza, mangesa dödönia ba numalö ia ba kabu.


text:
Ba gotalua ndraono andrö haniha zamalua somasi namara?" Lamane: "Safuria." Imane khöra Yesu: "Amen, Uŵa'ö khömi: Sanema bea awö ndra alawe samawa ösira, ya'ira andrö dania zi'o föna tobali ono gamatöröŵa Lowalangi andrö moroi khömi.


text:
Me möi Yohane Same'e Fanasa khömi ba wangombakha lala wa'auri somasi Zo'aya, ba lö faduhu dödömi khönia. Ba sanema bea awö ndra alawe samawa ya'ira andrö no faduhu dödöra khönia. Ba heŵa'ae no mi'ila da'ö, ba lö zui mibulö'ö gera'erami, awö wa lö faduhu dödömi khönia."


text:
Amaedola zohalöŵö ba kabu nagu[Imane Yesu:] "Mifondrondrongo gamaedola tanö bö'ö: So samösa zokhö tanö, ibokai sagörö kabu nagu. Ifasui öli kabu andrö, ikhao danö nahia wamera'ö agu ba ifazökhi malige naha zanaro. Ba aefa da'ö ibe'e niseŵa kabu andrö ba niha sohalöŵö ba kabu nagu ba ilau mofanö ba mbanua bö'ö.


text:
Lara'u ndra enoninia andrö ira sohalöŵö: Si samösa labözi, si samösa labunu ba si samösa tö latebu faoma kara.


text:
Ifatenge ndra enoninia tanö bö'ö, ato moroi ba zi föföna. Ba simanö zui sa'atö wolaura ba ngoningoni andrö.


text:
Ba hiza, me la'ila nononia andrö ira sohalöŵö ba kabu nagu andrö, ba faoma lamane khö nawöra: "Ya'e zanema ondröita. Databunu ia, ena'ö möi khöda gondrötania!"


text:
[Isofu Yesu:] "Na mangawuli dania zokhö kabu nagu andrö, hadia nilaunia ba zohalöŵö ba kabu nagu andrö?"


text:
Latema li, lamane: "Ahori ibunu dania niha si lö sökhi andrö. Awena ibe'e niseŵa kabu nagu andrö ba zohalöŵö tanö bö'ö, same'e tana khönia, na no irugi inötö."


text:
Imane khöra Yesu: "Hadia, alukhö mibaso zi no musura ba zura ni'amoni'ö: Gowe andrö nitibo'ö zotomo, no tobali gowe fondrege zoguna. Halöŵö Lowalangi da'ö; sahölihöli dödö ba wamaigida?


text:
Andrö Uŵa'ö khömi: "Teheta moroi khömi gamatöröŵa Lowalangi andrö ba tebe'e ba soi bö'ö, sangowua buania."


text:
(Haniha zalau yaŵa ba dete gowe andrö, ba tobali arasa ia; ba haniha nilangö gö gowe andrö, tobali amama ia.)


text:
Me larongo gamaedola Yesu andrö ira ere sebua awö ndra farizai'o, aboto ba dödöra wa khöra Itandrösaigö gamaedola andrö.


text:
Ba hiza, lö omasi momöi. Ifuli ifatenge ndra enoninia tanö bö'ö, imane: "Ŵa'ö ba niha nikaoni andrö, no u'asiwai watomesa andrö khögu. Saŵi awö gurifö nibula no lataba. No awai fefu hadia ia; mitabu ba walöŵa."


text:
Ba mofönu razo andrö ba ifatenge ndra saradadunia ba wamunu niha sange'e no mege awö wa itunu mbanuara.


text:
Aefa da'ö, iŵa'ö khö ndra enoninia: "Sindruhu no te'asiwai walöŵa, ba hiza, tenga sinangea ba wefao niha nikaoni andrö.


text:
Börö da'ö, mi'ae'e ba wabaliŵa lala, ba gofu ha wa'ato zi falukha khömi ba da'ö, mikaoni ira ba walöŵa."


text:
Ba mofanö ndra enoninia andrö, möi ira ba lala, la'owuloi niha si falukha khöra ba da'ö, he niha si sökhi, he niha si lö sökhi. Ba afönu nahia walöŵa andrö faoma tome si tohare.


text:
Isofu khönia: "He talifusö, hewisa wa möi'ö ba da'e, lö öfake nukha ba walöŵa?" Lö itema linia niha andrö.


text:
Imane razo khö ndra enoninia: "Miböbö gahe awö dangania ba mitibo'ö ia ba zo gömigömi. Fege'ege dania ba da'ö, ba irasoi wa'afökhö."


text:
Tetehegö wa labe'e mbe'elö khö Kaisaro?Mamagölö ndra farizai'o, he lawisa wamesu li Yesu ba ganofula nibe'era.


text:
Lafatenge khöNia niha solo'ölo'ö khöra awö niha solo'ö khö Herode, ena'ö lasofu khöNia wanguma'ö: "He Guru, ma'ila wa Niha satulö Ndra'ugö. Ba molo'ö fa'aduhu andrö Ö'ombakha'ö lala nituturu Lowalangi. Lö ata'u Ndra'ugö niha, me lö Öfaehusi niha.


text:
Börö da'ö ombakha'ö khöma, hewisa gera'eraU: [Molo'ö huku Lowalangi,] Hadia, tetehegö wamu'a be'elö khö Kaisaro ma zui lö'ö?"


text:
I'ila gera'era si lö sökhi andrö Yesu ba Imane: "Niha samini tödö ami! Hana wa mitandraŵaisi Ndra'o?


text:
Latema li: "Khö Kaisaro." Imane khöra Yesu: "Na simanö, mibe'e khö Kaisaro zinangea khö Kaisaro; ba mibe'e khö Lowalangi, hadia zinangea khö Lowalangi."


text:
Hadia ifuli auri dania zi mate?Me luo da'ö, la'ondrasi Yesu ira sadukai'o. Ya'ira andrö zanguma'ö wa lö ifuli auri zi no mate.


text:
Lamane khöNia: "He Guru, no iŵa'ö Moze, na mate zi samösa ira matua, lö ono, akha ihalö ndrongania andrö akhinia, ena'ö ifatumbu'ö nga'ötö khö dalifusönia si no mate andrö.


text:
So ba khöma dafitu zi fatalifusö. Mangowalu zia'a, ba aefa da'ö mate ia, lö ono. Toröi ndrongania andrö khö wanetenia.


text:
Ba ngaluo wemaoso zi mate, haniha wo'omo ndra alawe andrö? Börö me dafitu manö ira no irai tobali fo'omonia."


text:
Itema li Yesu, Imane khöra: "Elungu ami, börö me lö mi'ila zura ni'amoni'ö ba he göi fa'abölö Lowalangi.


text:
Börö, na te'orifi mangawuli niha si no mate, ba lö mangowalu ira sa'ae ba lö si möi nihalö. Auri ira simane mala'ika ba zorugo.


text:
Hadia, lö irai mibaso niŵa'ö Lowalangi khömi sanandrösa ba wangorifi mangawuli niha si no mate, me Imane:


text:
"Lowalangi Gaberahamo, Lowalangi Giza'aki ba Lowalangi Yakobo Ndra'o." Eluaha, tenga Lowalangi niha si mate Lowalangi andrö; no Lowalangi niha sauri Ia!"


text:
Oroisa sabölö ebuaMe larongo ira farizai'o, no ibe'e lö hede ndra sadukai'o Yesu, ba owulo ira khöNia.


text:
Itema linia Yesu, Imane: "Omasi'ö Zo'aya, Lowalangiu, moroi si'aikö ba dödöu, awö nosou fabaya era'erau zangomasi'ö Ya'ia.


text:
Itohugö wanofu Yesu: "Na simanö, hana wa ifarou Dawido Eheha Lowalangi ba wanötöi Ya'ia So'aya, me imane:


text:
Famangelama ba khö ndra sangila amakhoita ba ira farizai'o Muhede Yesu ba niha sato ba ba khö ndra nifaha'öNia, Imane:


text:
Börö da'ö, mitema ba mifalua gofu hadia ia niŵa'öra khömi. Ba böi milau hadia nilaura, börö me lö la'o'ö hadia wamaha'öra.


text:
Langamböböi noro sabua, si tebai la'onoro niha, ba labe'e yaŵa ba galisi niha. Ba hiza sa, ya'ira samösa ma'ifu lö latuko faoma turura ba wamazaŵa ya'ia.


text:
Fefu hadia ia nilaura lafalua, ena'ö la'ila ira niha. La'ebolo'ö zinali nifakera ba wangandrö ba la'ebua'ö mbowobowo mbarura.


text:
Fitu ngawalö wanegu niha samini tödöAlai ami sangila amakhoita ba farizai'o, - niha samini tödö ami! Miba'agö niha ba wa'atobali ono gamatöröŵa Lowalangi. Lö sa omasi ami tobali ono gamatöröŵa andrö; ba hiza, miba'agö niha somasi möi.


text:
(Alai ami sangila amakhoita ba farizai'o, samini tödö ami! Sangu'uni omo ndra lakha mbanua ami ba mi'osangandröngandrö salahira ami. Börö da'ö abölö ebua huku nifatörö khömi dania.)


text:
Alai ami sangila amakhoita ba farizai'o, - no samini tödö ami! Mi'ötö nasi ba mitöröi danö ba wanöndra samösa niha solo'ö khömi. Ba na no misöndra ba mibali'ö ia ösi narako, si dua kali fa'a-lö-sökhi moroi khömi!


text:
Alai ami sondrönia'ö si no au'a, sanguma'ö: "Na so zi möi ba hölu ba döi nomo Lowalangi, ba lö eluaha; ba na möi ia ba hölu ba döi gana'a si so ba nomo Lowalangi, ba no teböbö ia ba hölunia andrö."


text:
No niha si bodo ami ba sau'a! Hezo zabölö moguna: Ana'a ma zui omo Lowalangi sombali'ö ni'amoni'ö gana'a andrö?


text:
Simane na sa wamaha'ömi: "Na möi ba hölu niha ba döi altar, lö eluaha hölunia andrö; ba no möi ia ba hölu ba döi wasömbata si so ba dete nia, ba teböbö ia ba hölunia andrö."


text:
Börö da'ö, na so zi möi ba hölu ba döi altar, fahölu ia ba döi altar awö wasömbata si so ba detenia.


text:
Ba na fahölu niha ba döi nomo Lowalangi, fahölu ia ba döi nomo Lowalangi awö ba döi Lowalangi si so ba da'ö.


text:
Na fahölu niha ba döi mbanua si yaŵa, fahölu ia ba döi dadaoma Lowalangi ba ba döi Lowalangi si dadao ba da'ö.


text:
Alai ami sangila amakhoita ba farizai'o, - no niha samini tödö ami! Mibe'e mbe'elö ba nomo Lowalangi zi sambua ni'ofulu lönga, höwa awö lada, ba lö ba dödömi tuho goroisa: Fa'atulö, fa'ahakhö dödö ba fa'a-lö- faröi. Lö tola lö'ö mi'o'ö zi sambalö andre ba tenga mu'ositengagö danö bö'ö.


text:
Alai ami sangila amakhoita ba farizai'o, - no niha samini tödö ami! Misasai mako awö wiga tanö baero irege sökhi; ba tanö bakha, ba ta'unö sibai, afönu forabu ba fa'olu'alu'a.


text:
Alai ami sangila amakhoita ba farizai'o, - no niha samini tödö ami! Hulö lewatö nilau betua safusi ami; wa'asökhi moroi baero wamaigida; ba bakha, ba no fahöna döla zi mate, awö fefu ngawalö zi ta'unö.


text:
Simanö göi ami. Niha satulö ami wamaigida moroi baero, ba bakha ba no fahöna wamini tödö ba fa'a-lö-atulö.


text:
Alai ami sangila amakhoita ba farizai'o, - no niha samini tödö ami! Mifazökhi lewatö ndra sama'ele'ö ba mihaogö gowe wanörö tödö niha satulö.


text:
Ba mimane: "Na so ndra'aga mena'ö ba götö ndra tuama, ba lö fao ndra'aga khöra ba wamunu ira sama'ele'ö."


text:
Börö da'ö, mihaogö wamondrongo: Ufatenge khömi ndra sama'ele'ö, sagatuatua ba sogonekhe ba zura ni'amoni'ö. So ösa ba gotaluara nibunu ba niforöfami; ba tanö bö'ö ösa miböbözi ba nomo wangandrö khömi ba migohi moroi ba mbanua si sambua numalö ba mbanua bö'ö.


text:
Ba zimane, milu'i fefu horö ba ndro niha satulö niduwagö ba danö, i'otarai ndro Habeli satulö andrö irugi ndro Zakharia, ono Mbarakhia andrö, nibunu ba gotaluara nomo Lowalangi altar.


text:
Fange'esi YerusalemaHe Yerusalema, he Yerusale ma! Öbunu ndra sama'ele'ö ba ötebu kara ba wamunu ira tengetenge Lowalangi. Ha wa'asese edönaDo wangowuloi iraonou, amaedola zifagelo sangowuloi ononia barö gafinia? Ba lö omasi ami.


text:
Ba Uŵa'ö khömi: I'otarai da'e, lö mi'ila Ndra'o sa'ae, irugi miŵa'ö: "Ya'ahowu Zi so andrö ba döi Zo'aya!"


text:
Fa'adudu nomo Lowalangi ba YerusalemaMöi baero Yesu, Iröi nomo Lowalangi, mofanö Ia. Ba la'ondrasi Ia ira nifaha'öNia ba latuturu khöNia, ha wa'amolakhömi nomo Lowalangi andrö.


text:
Imane khöra Yesu: "Hadia, mi'ila fefu da'e? Amen, Uŵa'ö khömi: Sambua lö toröi gara ba dete nawönia kara si lö tedudugö ba da'ö dania."


text:
Famakao ba folohi Me mudadao Yesu ba Hili Wanikha, la'ondrasi Ia ira nifaha'öNia. Fahuhuo ira khöNia ba zi ha ya'ira, lamane: "Ombakha'ö khöma ha wa'ara alua da'ö fefu? Ba hadia dandra we'asoMö, awö wa'atua danö andrö?"


text:
Na mirongo dania wa so wasuwöta, he ba zahatö ba he ba zaröu; ba böi ata'u ami. Lö tola lö'ö alua da'ö fefu, ba tenga na sa amozuania da'ö.


text:
Maoso sambua soi ba wolaŵa soi si sambua, amatöröŵa si sambua ilaŵa gamatöröŵa bö'ö. Alua wökhö awö lofo awö ndruru danö misa.


text:
Si'oföna teturiaigö Injil ba zi sagörö ulidanö, wa mamatörö Lowalangi, si tobali famaduhu'ö ba soi fefu. Awena so gamozua.


text:
Fa'a-lö-sökhi zamakikoNa mi'ila dania gambara zalakha andrö, solohe famakiko, si no iŵa'ö Danieli sama'ele'ö andrö, si zizio ba nahia ni'amoni'ö, (sombaso da'e, ya aboto ba dödönia)


text:
Ba ginötö da'ö so wa'atosasa sabölöbölö, si lö irai alua i'otarai mböröta danö irugi iada'e; ba ya lö irai alua sa'ae.


text:
Na lö te'adogo'ö ginötö andrö mena'ö, ba samösa lö sauri niha. Ba börö soi si no tefili wa te'adogo'ö ginötö da'ö.


text:
Na so zanguma'ö khömi: "Mifaigi, ya'e Keriso andrö! Ma zui ba da'ö! Böi faduhu dödömi ba niha andrö.


text:
Maoso dania ndra keriso ba ira sama'ele'ö sofaya, lafazökhi dandra segebua awö gila'ila ba wamaelungu niha, irege na tola mena'ö lafaelungu göi soi nituyu Lowalangi andrö.


text:
Na so zanguma'ö khömi niha: "Faigi, so Ia ba da'ö, ba danö si ma te!" Böi mi'ae ba da'ö. Ma zui lamane: "Aine, faigi, no Ibini'ö Ia ba da'e!" Böi manö faduhu dödömi.


text:
Fa'atohare Nono Niha andröLö ara me no aefa ginötö wa'atosasa andrö, ba ogömi haga luo, taya haga mbaŵa. Atoru ndröfi moroi ba mbanua si yaŵa, ba muheuheu wangaro ba mbanua si yaŵa.


text:
Na no aefa da'ö, awena oroma dandra Nono Niha andrö ba mbanua si yaŵa. Ba ginötö da'ö oi labözi dotora soi niha börö wa'abu dödö, me la'ila dania Nono Niha andrö tohare Ia ba dete lawuo si fao fa'abölö awö lakhömi sebua.


text:
Ifatenge dania ndra mala'ikaNia, lalau dorofe sebua ba la'owuloi niha nifiliNia si'otarai zi öfa fatalinga danö, i'otarai gahe mbanua si sambua irugi gahe mbanua si tambai.


text:
Famaha'ö moroi ba marafalaMihalö wamaha'ö moroi ba dö la marafala. Na awuyuwuyu duturunia ba na tumbu lehelehe, mi'ila wa no ahatö mbaŵa wa'aukhu.


text:
Lö sangila fe'aso Nono Niha andrö[Imane Yesu:] "Samösa lö sangila baŵa awö ginötönia na alua da'ö. Ira mala'ika ba zorugo (ba he Ono göi) lö la'ila, ha Ama zangila.


text:
Me luo no, fatua lö inötö molö sebua andrö, mangamanga ba mamadumadu ira, lafangowalu ba labe'e nihalö nonora, irugi luo we'amöi Noakhi bakha ba nowo.


text:
Lö fa'aboto ba dödöra, irugi inönöi ira molö sebua andrö ba ihorigö hadia ia fefu. Simanö göi dania zalua, na tohare Nono Niha andrö.


text:
Mitöngöni da'e! Na i'ila sokhö omo ginötö wa'atohare zanagö mena'ö, ba lö mörö ia, ba lö itehe laboto nomonia.


text:
Enoni si lö faröi[Itohugö na sa Yesu:] "Na simane, haniha genoni satuatua ba si lö faröi nifataro zokhö omo tobali sondrönia'ö ira enoni bö'ö ba wame'e gö ba ginötönia?


text:
"Ara na sa awena mangawuli zokhö ya'o," ba ibörögö iböbözi ndra enoni bö'ö, mangamanga ia ba mamadumadu awö ndra si mabumabu andrö,


text:
ihuku genoni andrö ba ifonahia ia ba gotalua ndra samini tödö. Mege'ege dania genoni andrö [börö wangesa dödö] ba irasoi wa'afökhö."


text:
Amaedola nono alawe si dafulu[Imane Yesu:] "Na tohare Nono Niha andrö dania, hulö gamaedola da'e: Dafulu nono alawe sangai fandrura, möi ira ba wamaondragö sangowalu.


text:
Lamane ono alawe sambö tödö andrö ba nono alawe sotödö: "Mibe'e fanikhama wanikhami ma'ifu, no ibörögö mate wandruma."


text:
La tema lira ono alawe sotödö: "Lö'ö! Ma dania faoma ambö khöda. Sökhi na möi ami ba lafo ba mi'öli khömi."


text:
Gasagasa we'amöira wowöli fanikha, tohare zangowalu. Ira ono alawe si no mama'anö, fao ira khö zangowalu yomo ba nomo ba walöŵa; ba tekusi mbawandruhö.


text:
Ba gafuriata tohare göi ndra ono alawe sambö tödö no mege, lamane: "He So'aya, he So'aya! Bokai khöma mbawandruhö!"


text:
Amaedola nifotöi talenta[Imane Yesu: "Na tohare Nono Niha andrö,] Hulö simane samösa niha sedöna mukoli. Ikaoni ndra enoninia ba itou'ö ba dangara gokhötania:


text:
Ba zi samösa ibe'e lima talenta, ba zi samösa dua talenta ba ba zi samösa sambua talenta, dali wa'abölöra zamösana; awena ilau mofanö.


text:
Ba hiza, enoni sanema si ha sambua talenta andrö, möi ia mukhao danö ba ibini'ö gefe zokhö ya'ia andrö ba narö danö.


text:
I'ondrasi ia enoni sanema lima talenta, i'ohe göi lima talenta harenia, imane: "Lima talenta nibe'eu ba dangagu, ama. Faigi, lima talenta tö nisöndragu harenia."


text:
Imane khönia sokhö ya'ia: "Sökhi da'ö. Enoni si sökhi ba si lö faröi ndra'ugö. Lö si faröi ndra'ugö ba zi lö oya'oya, börö da'ö ube'e dania rorogöföu zabölö ebua. Aine, tafao ba wa'omuso dödö!"


text:
I'ondrasi göi ia enoni sanema dua talenta, imane: "Dua talenta nibe'eu ba dangagu, ama. Faigi dua talenta tö nisöndragu harenia."


text:
Imane khönia sokhö ya'ia andrö: "Sökhi da'ö. Enoni si sökhi ba si lö faröi ndra'ugö. Lö si faröi ndra'ugö ba zi ha ma'ifu; ba ube'e dania rorogöföu zabölö ebua. Aine, tafao ba wa'omuso dödö!"


text:
Awena i'ondrasi göi ia enoni sanema sambua talenta andrö, imane: "He ama, u'ila wa niha sabe'e huku ndra'ugö; mamasi ndra'ugö ba zi lö nitarumö ba mangozara ba zi lö nifazaeweu.


text:
Börö me ata'u ndra'o, andrö möido ubini'ö zi sambua talenta andrö khöu ba narö danö. Ya'e khöu gefeu!"


text:
Itema linia sokhö ya'ia, imane: "He enoni si lö sökhi ba sareu! No ö'ila wa mamasido ba zi lö nitarugu ba mangozarado ba zi lö nifazaewegu.


text:
Andrö si lö tola lö'ö öbe'e gefegu ba niha samalali kefe, ena'ö na mangawulido, utema gefegu andrö fabaya bungania.


text:
Irege alua: Dozi sa ba zi so, ba tebe'e na, ba tehöna khöra. Ba ba zi lö'ö, teheta göi zi so khönia.


text:
Ba enoni andrö si lö guna, mitibo'ö ia baero ba zogömigömi. Ba da'ö dania so wege'ege [börö wangesa dödö] ba fa'afökhö."


text:
Afore ba wanguhuku nihaNa so Nono Niha andrö bakha ba lakhömiNia, na fao khöNia ndra mala'ika andrö fefu, dumadao dania Ia ba dadaoma wa'arazoNia.


text:
La'owuloi dania fönaNia fefu soi. Iföfö'ö ira Razo andrö simane na iföfö'ö ira mbiribiri ba nambi, kubalo.


text:
Ifa'aso ba gambölönia mbiribiri ba ba gaberaNia nambi. (Niha si no molau satulö I'owuloi Razo andrö tanö ba gambölöNia, si no molau si lö atulö ba gaberaNia.)


text:
Imane dania Razo andrö ba niha si so ba gambölöNia: "Mi'aine, ya'ami nifahowu'ö NamaGu, mitema gondröita andrö, amatöröŵa andrö si no muhönagö khömi i'otarai mböröta danö.


text:
Me olofo Ndra'o, no mibe'e göGu; me owökhi dödöGu, no mibe'e nibaduGu nidanö. Me si fatewu Ndra'o, no mitema ndra'o ba nomomi.


text:
Laŵa'ö niha si no molau satulö andrö: "He So'aya, hamega ma'ila wa solofo Ndra'ugö, ba mabe'e göU? Me sowökhi tödö Ndra'ugö, ba mafabadugö khöU nidanö?


text:
Hamega ma'ila si fatewu Ndra'ugö, ba matema Ndra'ugö ba nomoma? Me si lö nukha Ndra'ugö, ba mafonukha'Ö?


text:
Itema lira dania Razo andrö, Imane khöra: "Amen, Uŵa'ö khömi: Gofu hadia ia zi no milau khö ndra talifusöGu andre si no fondrege wa'anumana, no khöGu milau da'ö."


text:
Awena Imane Razo andrö ba niha si so ba gaberaNia: "Mi'ofanö ba da'e, ya'ami ni'elifi, mi'ae'e ba galitö andrö si lö matemate, si no te'asiwai khö gafökha awö ndra enoninia!


text:
Me niha si fatewu Ndra'o ba khömi, lö mitema Ndra'o ba nomomi; me lö nukhaGu, lö mifonukha Ndra'o; me mofökhö Ndra'o ba me soDo ba gurunga, lö si möi ami mamaigi Ya'o."


text:
Latema dania liNia, ya'ira göi, lasofu: "He So'aya, hamega ma'ila wa olofo Ndra'ugö, ma sowökhi tödö, ma niha si fatewu Ndra'ugö, ma si lö nukha, ma sofökhö ba ma si so ba gurunga, ba lö si möiga enoniU?"


text:
Imane wanema li Razo andrö: "Amen, Uŵa'ö khömi: Gofu hadia ia zi lö milau khö wondrege zi numana, haniha ia, no khöGu göi lö milau da'ö."


text:
Ba Ya'ira andrö zi möi ba wanguhuku si lö aetu. Niha solau satulö andrö, möi ira ba wa'auri si lö aetu.


text:
Ba hiza, lamane: "Böi talau da'ö ba Gowasa Paska andrö, ena'ö lö alua wa'akaliru ba gotalua niha sato."


text:
i'ondrasi Ia ira alawe. No i'ohe mbulibuli so'ösi fanikha samohua sebua böli. Me manga na sa Yesu, ibayoini högöNia ira alawe andrö faoma fanikha samohua.


text:
Me I'ila Yesu gera'erara andrö, Imane khöra: "Hadia wa mibusi dödö ndra alawe andre? No ilau gamuata satulö khöGu.


text:
Amen, Uŵa'ö khömi: Gofu heza teturiaigö dania Injil andre ba gulidanö ma'asagörö, tedunödunö göi nilau ndra alawe andre, ba wanörö tödö ya'ia."


text:
I'a mböli Yesu Yuda IskariotaSamösa ba gotalua ndra nifaha'ö Yesu si felendrua, sotöi Yuda Iskariota, möi ia khö ndra ere sebua,


text:
imane khöra: "Hadia nibe'emi khögu, na ube'e ba dangami Yesu?" La'ame'e'ö khönia tölu ngafulu rufia gefe firö.


text:
Fama'anö fatomesa PaskaBa ngaluo si föföna ba Gowasa Roti-si-lö-mu'aisöni, la'ondrasi Yesu ira nifaha'öNia, lasofu khöNia: "Heza zomasi'Ö mafa'anö khöU watomesa Paska?"


text:
Itema lira Yesu: "Mi'ae miyomo ba mbanua ba mimane ba zi samösa niha: No Iŵa'ö Guruma, no arakhagö irugi inötö khöGu. Edönado wamalua fatomesa Paska si fao ira nifaha'öGu ba nomou."


text:
Möi sa Nono Niha andrö, faudu ba zi no tesura sanandrösa khöNia. Ba hiza, alai niha andrö si manga mböli Nono Niha andrö! Sökhi ba niha andrö, na lö irai tumbu ia."


text:
Itema liNia Yuda andrö si manga mböliNia, imane khöNia: "Ma ya'odo, Guru?" Itema liNia Yesu: "Ya'ia niŵa'öu."


text:
Famalua fatomesa PaskaMe manga ira, Ihalö roti Yesu, Isuno Lowalangi, Iboboto roti andrö ba Ibe'e khö ndra nifaha'öNia, Imane: "Mitema ba mi'a: BotoGu da'e!"


text:
Uŵa'ö sa khömi: "Lö sa'ae Ubadu nihalö moroi ba mbua döla nagu andrö, i'otarai da'e irugi luo wamaduGu si bohounia, si fao ya'ami ba gamatöröŵa NamaGu."


text:
Fama'ele'ö fangosilö'ögö WeteroImane khöra Yesu: "Bongi andre, dozi fatuwu ami ba khöGu, no sa tesura ba zura ni'amoni'ö: Ubunu dania gubalo andrö, ba oi muzawili ngawawa mbiribiri andrö.


text:
Imane khönia Yesu: "Amen, Uŵa'ö khöu: Bongi andre, lö fakhamö miwo zilatao, ba no tölu kali ö'osilö'ögö Ndra'o."


text:
Imane Fetero: "Heŵa'ae mate ndra'o awöU, ba lö irai u'osilö'ögö Ndra'u gö!" Simanö goi wanguma'ö ndra nifaha'ö fefu.


text:
Mangandrö Yesu ba kabu GezemaneOfeta Yesu awö ndra nifaha'öNia ba zi sambua nahia sotöi Gezemane ba Imane khöra: "Midadao ba da'e, gasagasa möiDo si sa ba wangandrö."


text:
I'aröu'ö Ia ma'ifu, Ifalögu Ia tou ba danö ba wangandrö, Imane: "He Ama, na so lala, ya mutalu'i Ndra'o mako wamakao andrö. Ba böi ya itörö zomasi Ndra'o; ya alua zomasi Ndra'ugö."


text:
Me mangawuli Ia khö ndra nifaha'öNia andrö, I'ila no mörö ira. Imane khö Wetero: "Hadia, tebai zi lö mörö ami awöGu ha sambua jam wa'ara?


text:
Böi miförö! Mi'angandrö, fa böi göna ami fanandraigö. Omasi sa dödö niha mamalua si sökhi, ba hiza no ambö wa'abölö nösi."


text:
Ifuli möi samuza tö, mangandrö Ia, Imane: "He AmaGu, na lö tola lö'ö Ubadu mako wamakao andre ba tebai italu'i Ndra'o, ya itörö zomasi Ndra'ugö."


text:
Aefa da'ö mangawuli zui Ia khö ndra nifaha'öNia, Imane khöra: "Hadia mörö na sa ami ba molombase? Hiza, no arakhagö irugi inötö latou'ö Nono Niha andrö ba danga niha si so horö.


text:
Fondra'u Yesu Me humede Ia na, hiza Yuda, samösa ba gotalua zi felendrua, ba ato niha si fao khönia solohe föda awö wagado. Ya'ira niha nifatenge ndra ere sebua ba satua mbanua andrö.


text:
Imane khönia Yesu: "He si fahuwu khöGu, hadia dani wa so ndra'ugö?" Awena la'ondrasi Yesu niha sato, lababaya Ia ba wondra'u Ya'ia.


text:
Ba hiza, samösa ba gotalua ndra nifaha'ö Yesu zondröni föda ba ifalisi genoni gere sebua andrö faoma födania irege aetu dalinga.


text:
Hadia, öwalinga tebai U'andrö khö NamaGu ba i'anema'ö Ifatenge awöGu ndra mala'ika, töra felendrua legio?


text:
Ba ginötö da'ö, Imane Yesu ba niha sato: "Hadia, moguna mi'ohe wöda awö wagado ba wondra'u Ya'o, hulö na niha samawuka Ndra'o? Ero ma'ökhö dumadao Ndra'o ba nomo Lowalangi ba wame'e famaha'ö. Hana wa lö mira'u Ndra'o?


text:
Ba hiza, alua da'ö fefu, ena'ö tefönui zi so ba zura ndra sama'ele'ö." Me no aefa da'ö, oi zara moloi ndra nifaha'ö Yesu, laröi Ia.


text:
Föna zanguhuku ba agamaNiha sondra'u Yesu, la'ohe Ia khö gere sebua, Kayafa. Ba khönia no owulo ndra sangila amakhoita ba ira salaŵa niha Yahudi.


text:
I'o'ö Ia Fetero aröu moroi furi, irugi golayama gere sebua andrö. Möi ia bakha, dumadao ia ba ngai ndra enoni ba wamaigi hadia zalua.


text:
Ira ere sebua awö zangetu'ö huku andrö fefu, la'alui sasi sofaya, ena'ö tola la'etu'ö huku famunu khö Yesu.


text:
Ba sambalö lö lasöndra zi tobali lohelohe, heŵa'ae no ato niha si tobali sasi sofaya. Ba gafuriata darua niha si möi föna,


text:
sanguma'ö: "No Iŵa'ö Niha andre: U'ila Ududugö nomo Lowalangi andrö; ba ha tölu ngaluo Ufuli U'otomosi."


text:
Ba lö manö hedehede Yesu. Muhede gere sebua, imane khöNia: "Ube'e ba hölu Ndra'ugö khö Lowalangi sauri andrö. Ŵa'ö khöma na Keriso andrö Ndra'ugö, Ono Lowalangi?"


text:
Imane khönia Yesu: "Ya'ia niŵa'öu. Ba hiza, Uŵa'ö khömi, i'otarai da'e, mi'ila Nono Niha andrö mudadao ba gambölö Lowalangi si lö ambö fa'abölö, ba tohare Ia ba dete lawuo ba mbanua si yaŵa."


text:
Awena isika nukhania ere sebua, imane: "No I'o'aya Lowalangi. Lö moguna sa'ae sasi. No mirongo samösa wango'ayaNia andrö.


text:
I'o'silö'ögö Yesu FeteroNo dumadao Wetero baero ba golayama. Möi khönia samösa genoni ira alawe, imane: "Ya'ugö göi nawö Yesu andrö, banua Galilaia."


text:
Ba me itörö mbawagöli we'amöi baero, i'ila ia ira alawe bö'ö ba imane ba niha si so ba da'ö: "Awö Yesu, banua Nazareta, niha da'e."


text:
Lö ara aefa da'ö, la'ondrasi Wetero niha si so ba da'ö, lamane khönia: "Duhu, samösa göi ndra'ugö ba gotaluara, oroma da'ö ba wehedeu."


text:
Awena itörö tödö Wetero niŵa'ö Yesu, me Imane: Lö fakhamö miwo zilatao, ba no tölu kali ö'osilö'ögö Ndra'o. Ba möi ia baero, mege'ege sibai.


text:
Latou'ö Yesu khö WilatoMe no moluo, lahalö gangetula ira ere sebua fefu, awö ndra salaŵa niha Yahudi ba wamunu Yesu.


text:
Fa'amate YudaMe i'ila Yuda si no manga mböli Yesu andrö, no la'etu'ö huku Yesu, mengesa dödönia. Ifuli gefe firö si tölu ngafulu khö ndra ere sebua ba khö ndra salaŵa niha Yahudi andrö,


text:
imane: "No ufazökhi horö ba wemanga böli Niha si lö sala." Latema linia, lamane: "Hadia khaikhaima ba da'ö? Faigi, he öwisa."


text:
Lahalö gefe firö andrö ira ere sebua, lamane: "Lö tetehegö te'orudugö gefe andre ba naha game'ela, börö me böli ndro da'e."


text:
Ba mamagölö ira wangoguna'ö kefe andrö ba wowöli tanö khö duka mbowoa, tobali naha lewatö niha sikoli.


text:
Ba da'a tefönui niŵa'ö Yeremia andrö, sama'ele'ö, me imane: "Latema tölu ngafulu gefe firö, böliNia nifatöni Ndraono Gizara'eli.


text:
Farakaro föna WilatoMe no la'ohe Yesu föna gumandru, isofu khöNia kumandru, imane: "Hadia Razo niha Yahudi Ndra'ugö?" Imane Yesu: "Ya'ia niŵa'öu."


text:
Angetula fa'amateEro'ero luo sebua, si to'ölönia ibe'e aefa kumandru samösa nikuru, somasi niha sato.


text:
Me no owulo niha sato, isofu khöra Filato: "Haniha zomasi ami u'efa'ö khömi, (Yesu) Baraba andrö ba ma Yesu andrö nifotöi Keriso?"


text:
Me dumadao Wilato ba dadaoma wanguhuku, ifaŵa'ögö khönia fo'omonia, wanguma'ö: "Böi babaya Niha satulö andrö. Me owi ba wangifi, no tefakao sibai ndra'o, börö Ia."


text:
Ba lafawe'e niha sato ira ere sebua ba ira salaŵa niha Yahudi, la'andrö, ena'ö aefa Mbaraba andrö ba ena'ö labunu Yesu.


text:
Isofu khöra kumandru andrö: "Ba gotalua niha si darua andre, haniha zomasi ami u'efa'ö?" Ba lamane: "Baraba andrö!"


text:
Imane khöra Filato: "Hadia nilaugu khö Yesu andrö, nifotöi Keriso?" Lamane niha sato: "Akha laforöfa Ia!"


text:
Me i'ila Filato, wa tebai ilau hadia ia sa'ae, börö me tedou manö waguaguasa, ihalö nidanö, isasai dangania föna niha sato ba imane: "Lö horögu ba ndro Niha andre. Mifaigi he miwisa!"


text:
La'o'aya Yesu ira saradaduLa'ohe Yesu ba gödo ira sarada du gumandru andrö ba la'owuloi fefu ndra saradadu, lafasui Yesu.


text:
Lafazökhi dakula doi ba labe'e ba högöNia ba ba dangaNia kambölö sara döla zukhu. Latuhi danö fönaNia, la'o'aya Ia, lamane: "Ya'ahowu Razo niha Yahudi!"


text:
Me no aefa la'o'aya Ia, laheta khöNia mbaru luo soyo andrö, lafonukha Ia nukhaNia ba la'ohe Ia baero ba wamoröfa Ya'ia.


text:
Famoröfa YesuMe möi ira baero mbanua, falukha ira samösa niha, banua Girene, Simoni döinia. Lafaso niha da'ö wolo he röfa Yesu.


text:
lamane: "He Ya'ugö sanudugö omo Lowalangi ba sangotomasi ya'ia ha ba zi tölu ngaluo, orifi Ndra'ugö samösa, na sindruhu Ono Lowalangi Ndra'ugö ba ae tou moroi ba röfa!"


text:
Simanö göi ndra ere sebua, la'o'aya Ia awö ndra sangila amakhoita, awö ndra salaŵa niha Yahudi, lamane:


text:
"Niha bö'ö ba no I'orifi, ba tebai I'orifi Ia. Na sindruhu Razo Ndraono Gizara'eli Ia, ya möi Ia tou moroi ba röfa iada'e; awena faduhu dödöma khöNia.


text:
No faduhu dödöNia khö Lowalangi, ya I'efa'ö Ia iada'e, na I'omasi'ö Ia. Noa sa Iŵa'ö: "Ono Lowalangi Ndra'o!"


text:
Mato bözi tölu tanö owi, mu'ao Yesu, ebua liNia, Imane: "Eli, Eli, lema sabakhtani?" Eluahania: "He LowalangiGu, he LowalangiGu, hana wa Öröi Ndra'o?"


text:
Fagohi samösa ba gotaluara, ihalö rabo, ifo'ösi nagu saisö, ituwu ba mbalö zukhu, ifabadugö khö Yesu.


text:
Ba hiza, asika mba'aba'a nukha andrö ba nomo Lowalangi, fabali dua, i'otarai si yaŵa numalö mitou. Moduru danö, ba oi fabali gara ba hili.


text:
Me no aefa wemaoso Yesu moroi ba wa'amate, laröi lewatö, möi ira ba mbanua ni'amoni'ö. Ato niha sangila ya'ira.


text:
Ata'u sibai gafalo ndra saradadu andrö awö ndra saradadu sanaro Yesu, me la'ila ndruru danö awö zalua andrö fefu, lamane: "Sindruhu, Ono Lowalangi Niha andre!"


text:
Ato ndra alawe sangila da'ö moroi ba zaröu. Ya'ira andrö zolo'ö Yesu i'otarai Galilaia, ba wanolo Ya'ia.


text:
Fogo'o YesuMe arakhagö bongi, tohare samösa niha si kayo, banua Garimatia, sotöi Yosefo, si no möi nifaha'ö Yesu göi.


text:
Ibe'e mboto Yesu andrö ba lewatö si bohou, okhötania samösa, nifakhao'ö ba gara. Ifagaölö gowe sebua ba wondruhö bawa lewatö ba mofanö ia.


text:
Fanarogö lewatö YesuMahemolu ö, me no aefa luo wangöhöna, möi khö Wilato ndra ere sebua awö ndra farizai'o,


text:
lamane: "He tua, awena itörö tödöma, me auri na sa Niha samaelungu andrö, no Iŵa'ö: "Te'orifi Ndra'o mangawuli ba ngaluo si tölu."


text:
Andrö, tehegö wa latarogö lewatö irugi ngaluo si tölu, ena'ö lö möi ndra nifaha'öNia dania ba wanagö botoNia andrö ba lamane ba niha sato: "Hiza, no ifuli te'orifi Ia. Ba abölö lö sökhi wamaelungu safuria andre moroi ba zi föföna."


text:
Femaoso YesuMe no aefa Sabato, me arakhagö moluo ba ngaluo si föföna andrö, möi Maria, banua Magadala, awö Maria si samösa andrö, wamaigi lewatö Yesu.


text:
Ba hiza, so ndruru danö sabölöbölö, me möi tou mala'ika Zo'aya moroi ba zorugo ba i'ondrasi lewatö Yesu ba wangeheta gowe lagölagö lewatö andrö ba mudadao ia ba detenia.


text:
Lö Ya'ia ba da'e. No maoso Ia, simane si no Iŵa'ö föna. Mi'aine, mifaigi nahia andrö, ba zi so So'aya mege.


text:
Iada'a mi'alio'ö we'amöi khö ndra nifaha'öNia ba mimane: "No I'orifi Ia Lowalangi mangawuli moroi ba gotalua zi mate. Ba hiza, Idaridari fönami ba Galilaia. Ba da'ö mi'ila Ia dania. Mitörö tödömi, hadia zi no uŵa'ö khömi".


text:
La'alio'ö ira laröi lewatö, ata'u ira ba omuso sibai göi dödöra, fagohi ira ba wangombakha da'ö khö ndra nifaha'öNia.


text:
Ba hiza, i'anema'ö I'ondrasi ira Yesu, Imane khöra: "Ya'ahowu ami!" La'ondrasi Ia, latalagui gaheNia ba mangalulu ira khöNia.


text:
Imane khöra Yesu: "Böi mi'ata'ufi! Mi'ae'e, miŵa'ö khö ndra talifusöGu, ena'ö möi ira ba Galilaia. Ba da'ö dania la'ila Ndra'o."


text:
Falimosa ndra ere sebuaMe no mofanö ndra alawe andrö, möi göi ösa ndra sanaro numalö ba Yerusalema ba wangombakha khö ndra ere sebua fefu zi no alua andrö.


text:
Mamagölö ndra ere sebua andrö awö ndra salaŵa niha Yahudi. Lahalö gangetula ba wame'e kefe khö ndra saradadu andrö,


text:
lamane: "Mimane wanguma'ö, no möi ndra nifaha'öNia, ba zi bongi, no latagö mboto Yesu ba lewatö, me no alau höröma.


text:
Lahalö gefe andrö ira saradadu, la'o'ö niŵa'ö khöra. Simanö duria andrö ba niha Yahudi irugi ma'ökhö andre.


text:
Ifatenge ndra nifaha'öNia YesuMöi ba Galilaia ndra nifaha'ö Yesu, si felezara, ba hili andrö niŵa'ö Yesu khöra.


text:
I'ondrasi ira Yesu ba humede Ia khöra, Imane: "Fefu kuaso, he ba zorugo, he ba gulidanö, no Ibe'e khöGu Lowalangi.


text:
Börö da'ö, mi'ae'e ba ngawalö soi ba zi sagörö ulidanö, ba wombali'ö nifaha'öGu ira ba wame'e khöra [sakramen] fanasa ba döi Nama ba Ono ba Eheha Ni'amoni'ö


text:
ba ba wamaha'ö ya'ira ba wolo'ö fefu hadia ia, si no Uŵa'ö khömi. Hiza, faofao Ndra'o khömi ero ma'ökhö, irugi gamozua götö danö andre."


text:
no faudu ba niŵa'ö ba zura Yesaya, sama'ele'ö andrö, me imane: "Hiza Ufatenge dengetengeGu, sowaöwaö fönaU, ba wama'anö lalaU.


text:
Simanö zalua, me tohare Yohane Same'e Fanasa ba danö si mate: Ikaoni niha, ena'ö labohouni wa'aurira ba latema wanasa ba wangefa'ö horö.


text:
La'ondrasi ia fefu niha ba danö Yudaia ba banua Yerusalema, la'akui horöra ba latema wanasa ba nungo nidanö Yoridano moroi khönia.


text:
I'ombakha'ö ba niha sato wanguma'ö: "So furigu Niha sabölö, sebua moroi khögu. Tenga sinangea ndra'o we'amöi enoniNia ba wamokai böbö zandralaNia.


text:
Fanema Yesu fanasaMe luo da'ö, tohare Yesu I'otarai mbanua Nazareta ba danö Galilaia. Itema wanasa khö Yohane ba Yoridano.


text:
I'anema'ö, me Iheta Ia moroi ba nidanö, I'ila teboka mbanua si yaŵa, ba möi mitou yaŵaNia Geheha Lowalangi, hulö marafadi.


text:
Öfa wulu wongi so Ia ba da'ö, ba itandraigö Ia satana. Fao göi khöNia gutu ndru'u, ba möi ngoningoniNia ndra mala'ika.


text:
Ibörögö wohalöŵö YesuMe no labe'e ba gurunga Yohane, möi Yesu ba danö Galilaia ba wangombakha Injil sanandrösa ba gamatöröŵa Lowalangi,


text:
wanguma'ö: "No irugi inötö, wa Ibörögö gamatöröŵaNia Lowalangi. Miröi lalami si tohöna ba mifati Injil andrö."


text:
Fogaoni ndra rasul si föfönaMe mowaöwaö Yesu ba zinga mbaŵa Galilaia, I'ila Zimoni ba Andrea, talifusö Zimoni, si fakiri ba mbaŵa; tuka giri ira.


text:
Me Itohugö Yesu wofanö ma'ifu, I'ila Yakobo, ono Zebedai'o, awö dalifusönia, Yohane. Lafazökhizökhi girira yaŵa ba dundraha.


text:
I'anema'ö Ikaoni ira Yesu. Ba laröi namara, Sebedai'o, ba dundraha, awö ndra sangai halöŵö khöra. Möi ira ba wolo'ö Yesu.


text:
Mamaha'ö Yesu ba mamofanö eheha si ra'iöMöi Yesu awö ndra nifaha'öNia miyomo ba Gafana'uma. Ba luo Sabato me möi Ia ba nomo wangandrö, mamaha'ö Ia ba da'ö.


text:
Ahölihöli dödö niha si so ba da'ö, me larongo wamaha'öNia. Börö me Ifaha'ö ira hulö so kuaso khöNia, ba tenga simane ira sangila amakhoita.


text:
Ba ginötö andrö, so göi samö sa niha ba nomo wangandrö khöra, si so eheha si ra'iö. Mu'ao niha andrö, imane:


text:
"Hadia khaikhaiU khöma, he Yesu, banua Nazareta? Ba wamakiko ya'aga möi'Ö? U'ila, haniha Ndra'ugö: Niha ni'amoni'ö khö Lowalangi!"


text:
Oi ahölihöli dödö niha, irege faoma lasofu khö nawöra, lamane: "Hadia da'e? Sambua famaha'ö si bohou safönu kuaso! Khö ndra afökha göi Ibe'e goroisa, ba la'o'ö liNia."


text:
Ifadöhö wökhö niha sato YesuI'anema'ö, me laröi nomo wangandrö, numalö ira ba nomo Zimoni ba Andrea. Fao khöra göi Yakobo ba Yohane.


text:
Mofökhö fa'aukhu nina matua Wetero; no so ia tou ba zalo. I'anema'ö la'ombakha'ö khö Yesu da'ö, me larugi nomo.


text:
Me tanö owi, me no aekhu luo [me aefa luo Sabato], la'ohe khö Yesu fefu niha sofökhö, awö niha si fatewu afökha.


text:
Ato niha nifadöhöNia si marase börö ngawalö wökhö, awö wa Ifofanö gafökha soya. Lö itehegö, wa muhede ndra afökha andrö, me no la'ila haniha Ia.


text:
Mangandrö Yesu ba zibongiMahemolu ö, me lö moluo na, maoso Yesu, möi Ia baero numalö ba nahia si lö nininini. Mangandrö Ia ba da'ö.


text:
Imane khöra: "Datatohugö wofanöda ba mbanua bö'ö misa ba zi fasui da'e, ena'ö mangombakha Ndra'o ba da'ö göi. Da'ö sa dani wa tohare Ndra'o."


text:
Ifadöhö samösa zobou auri YesuI'ondrasi Yesu samösa niha sobou auri. Ibalöduhini danö fönaNia, imane khöNia: "Na edöna'Ö, ba tola Öfadöhö ndra'o."


text:
wanguma'ö: "Faigi, fa böi ö'ombakha'ö hadia ia, gofu ha'ökhö. Ae'e sa, oroma'ö ndra'ugö khö gere, ba fasömba'ö zi no i'oroi'ö Moze, ame'ela ba wa'aheta wökhöu andrö, si tobali famaduhu'ö ba niha, wa no döhö ndra'ugö.


text:
Ba hiza, mofanö niha da'ö ba ibörögö i'ombakha'ö ba ifahöngö duria andrö, irege tebai sa'ae I'oroma'ö Ia Yesu ba mbanua misa. Baero ba naha si lö nininini, soso Ia. Ba la'ondrasi Ia niha moroi ba zi fasui fefu.


text:
Ifadöhö niha sombuyumbuyu YesuMato ha'uga ngaluo aefa da'ö, Ifuli möi Yesu ba Gafana'uma. Ba terongo, wa no so Ia yomo.


text:
Andrö ato zowulo khöNia niha, irege lö monaha ira ba nomo ba he göi föna mbawandruhö. Ifa'ema khöra daroma li Lowalangi.


text:
Me lö lalara ba wangondrasi Yesu börö wa'ato niha, andrö wa labokai zagö gamaudu zi so Yesu, ba ladada mitou zi no mate dambai andrö fabaya heaheania.


text:
"Hadia, wa Iŵa'ö da'ö? I'o'aya Lowalangi! Haniha zi so kuaso wangefa'ö horö, baero Lowalangi samösa?"


text:
I'anema'ö I'ila Yesu tödöNia, wa no simanö gera'era dödöra, ba Imane khöra: "Hadia, wa simanö gera'era dödömi?


text:
He zaoha ira, fanguma'ö khö zi mate dambai andrö: "Te'efa'ö khöu horöu", ma fanguma'ö: "Faoso, fazaŵa gasomö ba ofanö!"?


text:
I'anema'ö maoso niha andrö, ifazaŵa heaheania ba möi baero, oi anehe ira. Ahölihöli dödö niha fefu, lasuno Lowalangi, lamane: "Alukhö ta'ila zimanö!"


text:
Me Itohugö wofanö Yesu, I'ila Lewi, ono Galifai'o, si dadao ba naha wanema bea. Imane khönia Yesu: "O'ö Ndra'o!" Ba maoso niha da'ö, i'o'ö Yesu.


text:
Me fatome Yesu ba nomo Lewi, ato zanema bea awö niha bö'ö nifotöi sebua horö, si fao khöNia awö ndra nifaha'öNia ba wemanga; me ato ira zolo'ö Ya'ia.


text:
Ba me la'ila ira sangila amakhoita moroi ba ngasi ndra farizai'o, wa manga Yesu awö ndra sanema bea awö niha nifotöi sebua horö, lamane khö ndra nifaha'öNia: "Hana wa manga Ia awö ndra sanema bea ba awö ndra sebua horö?"


text:
Me Irongo da'ö Yesu, Imane khöra: "Tenga ba niha sabölö moguna doto, ba hiza, ba zofökhö. Tani wa so Ndra'o, tenga ba wogaoni niha si sökhi, ba hiza, ba wogaoni si no taya."


text:
Ibörögö walöŵa - Huku si bohouSamuza ma'ökhö, me lalau wuasö ira nifaha'ö Yohane, he göi ira farizai'o, so niha sangondrasi Yesu ba wanofu, lamane: "Hana wa lalau wuasö ira nifaha'ö Yohane awö ndra nifaha'ö ndra farizai'o; ba hana wa lö lalau wuasö ira nifaha'öMö?"


text:
Imane khöra Yesu: "Hadia, tola lö manga ndra tome ba walöŵa, sagötö so Zangowalu ba gotaluara? Sagötö so Zangowalu ba gotaluara, tebai lalau wuasö.


text:
Samösa lö niha samake nukha si bohou ba wombalo nukha satua. Na ilau zimanö, balobalo si bohou andrö zanika nukha satua, irege itugu ebua zasikania.


text:
Simanö göi samösa lö niha same'e agu si bohou ba naha nagu satua. Na ilau da'ö, asika naha nagu andrö ba aduwa nagu, ba tekiko göi nahiania. Agu si bohou akha labe'e ba naha si bohou göi!"


text:
No So'aya luo Sabato Nono Niha andröMe luo Sabato, Itörö zinga nowi So'aya (awö ndra nifaha'öNia). Ba dalu lala labörögö ira nifaha'öNia waneteu ngalai wakhe (ba la'a).


text:
Imane khöra Yesu: "Hadia, lö irai mibaso, hadia nilau Dawido, me luo ere sebua Gabiataro, me olofo ia awö zi fao khönia, ba lö hadöi ö khö ra:


text:
Me möi ia ba nomo Lowalangi, i'a roti si no mube'e fasömbata, si lö tetehegö la'a baero ndra ere; ba ibe'e göi khö ndra awönia?"


text:
Ba itohugö Yesu, Imane khöra: "Te'a'asogö luo Sabato soguna ba niha, ba tenga niha zoguna ba luo Sabato.


text:
Famadöhö ba luo Sabato Ifuli möi Yesu ba nomo wangandrö (ba luo Sabato). So ba da'ö niha si no mate dambai tanga.


text:
Awena Isofu khöra si so ba da'ö, Imane: "Hadia tetehegö wolau si sökhi ba luo Sabato, ma si lö sö khi? Tetehegö wanolo niha ma tetehe manö, wa tekiko ia?" Ba lö manö hedehedera.


text:
Ba Ifaigi ira fasui, mofönu Ia. Abu dödöNia börö wa'abe'e dödöra, ba Imane ba niha no mege: "Oro'ö dangau!" I'oro'ö dangania, ba döhö wökhönia.


text:
Möi baero ndra farizai'o, ba mamagölö ira ba niha si faofao khö Herode sanandrösa ba khöNia, ba wamunu Ya'ia.


text:
La'alui Yesu niha satoIheta Ia Yesu awö ndra nifaha'öNia ba da'ö, numalö Ia ba zinga mbaŵa Genezare. Ato sibai niha si'o tarai Galilaia si möi molo'ö Yesu.


text:
Ato göi zi so moroi ba Yudaia, moroi ba Yerusalema, moroi ba danö Gidumaia, ba tanö yefo Yoridano, awö zi fasui Tiro awö Zidona. Oi la'ondrasi Yesu, börö me no tedunödunö khöra fefu nilauNia.


text:
Börö me ato sibai niha, andrö Iŵa'ö khö ndra nifaha'öNia, ena'ö lahönagö khöNia sara dundraha, fa böi ladegeni Ia niha sato andrö.


text:
Niha nira'u geheha si ra'iö, na la'ila Ia, i'anema'ö mangalulu ira ba lalau mu'ao, lamane: "Ono Lowalangi Ndra'ugö!"


text:
Ihonogöi rasulNia si felendrua YesuNumalö Yesu yaŵa ba hili ba Ikaoni niha sedöna Ia möi awöNia; ba la'ondrasi Ia.


text:
Ihonogöi wa felendrua wa'atora zi faofao khöNia, (nifotöiNia rasul). Edöna Ia Ifatenge ira dania ba wangombakha Injil,


text:
Aefa da'ö: Yakobo, ono Zebedai'o, ba Yohane, talifusö Yakobo. Ibe'e töira Boanerges, eluahania: Ono we'ugu'ugu mbanua.


text:
Soroiyomo Yesu si lö mamati Aefa da'ö möi Ia yomo ba nomo ba Ifuli owulo niha sato, irege lö inötö wemanga khöNia awö ndra nifaha'öNia.


text:
Me larongo da'ö ösi nomo Nia, möi ira wondra'u Ya'ia mena'ö, börö me no fawuka wangerangeraNia laŵa'ö.


text:
Fehede fombelegöTohare ndra sangila amakhoita soroi Yerusalema, lamane: "No fatewu khöNia Mbelesebu," ba: "Salaŵa ndra afökha zame'e khöNia kuaso ba wamofanö ira afökha."


text:
Ikaoni ira fönaNia Yesu ba humede Ia khöra si fao amaedola, Imane: "Hewisa wa tola ifofanö zatana awönia satana?


text:
Samösa lö sangila mamoto omo zabölö ba worabu okhötania, na lö oföna iböbö niha sabölö andrö. Na iböbö ia ua, awena tola irabu gokhötania.


text:
Amen, Uŵa'ö khömi: Fefu ngawalö zala awö wehede fango'aya Lowalangi, gofu ha wa'oya, ba tola tebe'e aefa ba niha gulidanö.


text:
Ba hiza, gofu haniha zango'aya Eheha Ni'amoni'ö, götögötö wa'ara lö isöndra wangefa. Irugi zi lö aetu ilu'i horönia."


text:
Soroiyomo Yesu sindruhuTohare nina Yesu awö ndra talifusöNia. Labaloi baero ba lafatenge niha ba wogaoni Yesu.


text:
Ato niha si dadao samasui Yesu, lamane khöNia: "Hiza ninaU awö ndra talifusöU. No so ira baero, lazofuzofu Ndra'ugö."


text:
Famaha'ö Yesu si fao amaedolaIfuli zui mamaha'ö Yesu ba zinga mbaŵa Galilaia. Ato sibai niha sowulo ba wangondrasi Ya'ia. Börö da'ö möi Ia mudadao yaŵa ba dundraha; ba niha sato toröi ira ba zinga mbaŵa gametahö dundraha.


text:
Amaedola zamazaewe tanömö Ba wamaha'öNia Imane Yesu ba niha sato: "Mifondrondrongo! So samösa niha samazaewe tanömö zinanö.


text:
So göi zaekhu ba nahia sokara, ba zi ha ma'ifu tanö. Alio sibai motalinga danömö andrö, me lö abakha danö ba zi so ya'ia.


text:
So göi danömö saekhu ba gotalua ndroi. Manöi ndroi andrö ba ilazi'ö danömö si no tumbu, irege lö mowua.


text:
So göi danömö saekhu ba danö satabö ba mowua. Motalinga, manöi, so zowua si tölu ngafulu kali, so zi önö ngafulu kali ba so na'i zi otu kali fabali wa'oya mbuania."


text:
Si no tobini ba gamaedola YesuMe ha tö Yesu, lasofu khö Nia niha si faofao khöNia, awö zi felendrua, sanandrösa ba gamaedola andrö.


text:
Imane khöra Yesu: "Khömi no mube'e zi tobini andrö ba gamatöröŵa Lowalangi, ba ba khöra si so baero andrö, ba oi ba gamaedola tefa'ema khöra.


text:
Irege alua [zi no tesura]: Heŵa'ae aneha höröra, ba lö'ö sa'atö la'ila; ba heŵa'ae laro ngo tögi dalingara, ba lö'ö sa'atö aboto ba dödöra, fa lö lawu'ai lala wa'aurira ba fa lö tebe'e aefa khöra horöra."


text:
Eluaha gamaedola zamazaewe tanömöImane khöra Yesu: "Na lö aboto ba dödömi gamaedola andrö, hewisa wa tola aboto ba dödömi gamaedola tanö bö'ö fefu?


text:
Tanömö saekhu ba zinga lala, ya'ia niha samondrongo taroma li andrö, ba i'anema'ö so gafökha, ideha zi no tetanö ba dödöra.


text:
Tanömö nifazaewe ba nahia sokara, ya'ia niha samondrongo turia andrö, ba i'anema'ö latema si fao fa'omuso dödö.


text:
Ba hiza, lö moŵa'a ba dödöra duria andrö ba lö mo'arota. Na alua wa'afökhö ba folohi börö daroma li andrö, i'anema'ö faröi ira.


text:
Telazi'ö irege mate daroma li andrö, börö wa'aombö dödö ba wa'aurira ma fa'omasi kayo awö gisö'isö ba nösi niha, irege lö mowua daroma li andrö.


text:
Tanömö nifazaewe ba danö satabö, ya'ia niha samondrongo ba sanema turia andrö, ba mowua: So zi tölu ngafulu, so göi zi önö ngafulu ba so göi zi otu kali fabali mbuania."


text:
Fandru nibalugö faoma rumbiItohugö wanguma'ö Yesu: "Ha dia latunu wandru ba labalugö faoma rumbi, ma zui labe'e tou barö naha wemörö? Hadia, tenga labe'e wandru andrö yaŵa ba nahiania?


text:
Ifuli zui fahuhuo Yesu: "Mihaogö wanöngöni nirongomi andre! Su'asu'a ni'anu'a'ömi ba niha bö'ö, I'anu'ö göi dania Lowalangi khömi ba ma Idou'ö na'i khömi.


text:
Börö me ba niha si no so, lanönö wame'e khönia na sa dania; ba ba niha si lö'ö, ba laheta zi no so khönia andrö dania."


text:
Amaedola danömö si tumbuImane Yesu [khö ndra nifaha'öNia]: "Simane gamatöröŵa Lowalangi andrö, hulö na ifazaewe ba danö danömö zinanö niha.


text:
Mörö ia ba maoso, bongi ba ma'ökhö; ba motalinga danömö andrö ba tedou, heŵa'ae lö i'ila niha da'ö wa'atedounia.


text:
Amaedola danömö höwaIsofu göi Yesu, Imane: "Hadia tabe'e famaedo gamatöröŵa Lowalangi andrö ma hadia dumaduma ni'oguna'öda ba wamotokhi ya'ia?


text:
Na no mufazaewe ia, ba manöi ba tobali ebua moroi ba ngawalö gulegule fefu. No arawarawa ndraha, irege tola mangahono wofo ba lumönia."


text:
Ba lö fahuhuo Ia khöra na tenga si fao amaedola. Na ha Ya'ia, awö ndra nifaha'öNia, awena Ibotokhi khöra fefu.


text:
Ifahono mbaŵa ba angi sabölö YesuBa luo da'ö me tanö owi, Imane Yesu khö ndra rasulNia: "Mitabu woloyo si yefo mbaŵa!"


text:
Ba tohare nangi sabölöbölö. Ilabu bade sabölöbölö, ihawui nowo dulu, irege arakhagö afönu nowo idanö.


text:
Tanö furi nowo andrö no Ilau mörö Yesu, no Ileagö högöNia yaŵa ba dandraya. Lasusugi Ia ira nifaha'öNia, lamane: "He Guru, hadia lö ba dödöU, na tekiko ita?"


text:
Maoso Yesu, Itenaŵa nangi andrö ba Iŵa'ö ba mbaŵa andrö: "Honogö'ö! Batogö'ö!" Tebato nangi, ba tobali ahono sibai mbaŵa.


text:
Ba ata'u sibai ira, faoma lamane khö nawöra: "Haniha zindruhunia Niha andre, irege la'o'ö liNia, he angi, he göi baŵa?"


text:
No fatewu khönia geheha si ra'iö, ba i'iagö le watö. Lö niha si tola mamöbö ya'ia sa'ae, he faoma rate si'öli.


text:
No asese labe'e mbilagu ba dangania ba ba gahenia, ba i'etu'ö rate awö wesufesu si so ba gahenia. Lö niha si tola manaha ya'ia.


text:
Mu'ao ia ebua linia: "He Yesu, Ono Lowalangi fondrege zalaŵa! Hadia khaikhaiU khögu? Ba döi Lowalangi u'andrö khöU, böi fakao ndra'o!"


text:
Ba Itehegö khöra Yesu. Mofanö ira, laröi niha andrö, ba möi ira ba ngawawa mbawi. Ba fagohi ira si tou ba gahe hili numalö ba mbaŵa, ba mate ira ba da'ö oi agalömö. So mato dua ribu nga'eu mbawi andrö.


text:
Ba tohare niha ba wamaigi si no alua andrö. Me larugi, la'ila Yesu ba la'ila göi niha nifakao gafökha no mege. No mudadao ia, no monukha ba no ohahau gera'erania, heŵa'ae mege no fatewu khönia geheha sotöi Legio. Ba oi so wa'ata'ura fefu.


text:
Niha si no mangila samösa zalua andrö, da'ö zanutunö hadia zi no alua ba niha si fatewu afökha mege, awö ba mbawi andrö.


text:
Ba lö itehe Yesu, Imane khönia: "Fuli'ö ba nomou ba ba khö ndra talifusöu. Ombakha'ö khöra ha wa'ebua nilau Zo'aya, ba hewisa wa'ahakhö dödöNia khöu."


text:
Ono Ya'iro ba ira alawe sendro taluMe Ifuli Ia Yesu yefo mbaŵa, owulo khöNia niha sato, ato sibai; ba so Ia ba mbewe mbaŵa.


text:
Tohare samösa niha sotöi Ya'iro, kafalo nomo wangandrö ba mbanua andrö. Me i'ila Yesu, mangalulu ia fönaNia,


text:
i'andrö sibai khö Yesu, imane: "Mofökhö nonogu alawe, abölöbölö sibai wökhönia. Ae'e, tufa tangaU ia, ena'ö döhö ia ba auri!"


text:
Oya nitaögönia khö ndra doto, no ato sibai, ba no ihorigö gokhötania. Ba lö si tola mamadöhö ya'ia, itugu manö monönö na'i wökhönia.


text:
Me no irongo zanandrösa khö Yesu, andrö wa ihatö'ö ia khöNia moroi furi, ba gotalua niha sato, ba ibabaya nukhaNia.


text:
Ba i'anema'ö tebato wangele ndronia. Irasoi ba mbotonia, wa no tefadöhö ia moroi ba wamakao nitaögönia.


text:
I'anema'ö Irasoi Yesu, wa so wa'abölö saheta moroi ba mbotoNia, irege Ifakhölö Ia ba niha sato andrö, Isofu: "Haniha zombambaya nukhaGu?"


text:
Lamane ira nifaha'öNia: "Ö'ila wa'ato sibai niha si fadegedege khöU ba Ösofu na sa, haniha zombambaya Ya'o?"


text:
Aboto ba dödö ndra alawe andrö, hadia zalua khönia. Si fao fa'ata'u ba fanizinizi, i'ondrasi Yesu, mangalulu ia fönaNia ba i'ombakha'ö zindruhu.


text:
Imane khönia Yesu: "He ina, börö wamatimö, wa döhö ndra'ugö! Ya fao khöu wa'ohahau dödö ba wofanöu ba ya döhö ndra'ugö moroi ba wamakaomö!"


text:
Me muhede na sa Yesu, tohare ösa moroi ba nomo gafalo nomo wangandrö [Ya'iro], sanguma'ö khö nia: "No mate nonou alawe. Hadia na sa wa öbusi dödö Guru?"


text:
Larugi nomo gafalo nomo wangandrö andrö, ba I'ila Yesu ba da'ö waguaguasa niha, ba Irongo niha sege'ege ba si'ira'ira.


text:
Me möi Ia yomo, Imane khöra: "Hana wa kaliru ami ba mege'ege ami? Lö si mate nono andrö, ha si mörö ia!"


text:
La'igi'ö Yesu. Andrö wa Ifofanö ira baero. Iŵa'ö ba zatua nono andrö awö zi fao khöNia, ena'ö möi ira bakha ba zi so ono andrö.


text:
Igogohe danga nono andrö Yesu ba Imane khönia: "Talita kum!" eluahania: He ono alawe, Uŵa'ö khöu: Faoso!


text:
Ba i'anema'ö maoso nono alawe andrö, ba mowaöwaö ia. No felendrua fakhe ndröfinia. [Fefu zangila salua andrö] oi ahölihöli dödöra.


text:
Itenaŵa sibai ira Yesu, ena'ö böi la'ombakha'ö zalua andrö gofu ha'ökhö. Ba Iŵa'ö, ena'ö labe'e gö nono andrö.


text:
Lö latema Yesu ba Nazareta Mofanö Yesu moroi ba nahia andrö numalö ba mbanuaNia; ba fao göi khöNia ndra nifaha'öNia.


text:
Me luo Sabato, Ibörögö mamaha'ö ba nomo wangandrö. Me larongo wamaha'ö Yesu, ba oi ahölihöli dödöra, lamane: "He moroi Isöndra da'ö fefu Niha da'e; ba haniha zame'e khöNia fa'atuatua andrö? Hewisa wa tola Ifazökhi dandra sahölihöli dödö?


text:
Hadia tenga tuka geu Ia andrö, ono Maria ba talifusöNia Yakobo, Yose, Yuda ba Simoni? Ba tenga ira talifusöNia alawe göi so ba da'e?" Andrö wa fatuwu ira khöNia.


text:
Imane khöra Yesu: "Oi lafosumange zama'ele'ö gofu heza, baero ba mbanuania, ba nomonia ba ba gotalua ndra talifusönia."


text:
Ba tebai Ifazökhi dandra sahölihöli dödö Yesu ba da'ö. Ha ma'ifu Ifadöhö zofökhö ba wanufa tanga ya'ira. Ahölihöli dödöNia, wa'a-lö-faduhu dödöra.


text:
Ifatenge Yesu zi felendrua Ikaoni zi felendrua [rasul] Yesu, Ibörögö wamatenge ya'ira darudarua ba Itehegö lakuasoi geheha si ra'ira'iö.


text:
Ibe'e khöra goroisa, Imane: "Böi mi'ohe hadia ia ba lala, baero sara zi'o, ba böi mi'ohe mbalazo ma zui tasi, ma zui kefe.


text:
Itohugö Yesu wanguma'ö: "Gofu heza möi ami yomo ba nomo, ba da'ö mi'iagö, irugi mofanö ami zui moroi ba da'ö.


text:
Na lö latema ami ba zi sambua banua, ba na lö larongo niŵa'ömi, mi'ofanö moroi ba da'ö fao wa mi'anotogö gawugawu ba gahemi, si tobali famangelamara."


text:
Mofanö zi felendrua andrö, möi ira wangombakha, ena'ö lawu'ai lala wa'aurira niha [si no aröu moroi khö Lowalangi].


text:
Fangerangera Herode sanandrösa khö YesuNo irongo razo Herode duria sanandrösa khö Yesu, börö me no tehöngö sa'ae döiNia, ba imane: "No ifuli auri Yohane Same'e Fanasa moroi ba gotalua zi mate. Da'ö mbörö wa so khöNia wa'abölö ba wolau sahölihöli dödö andrö."


text:
Lamane niha bö'ö: "Ya'ia andrö Gelia." So göi ösa zanguma'ö: "Ya'ia andrö zama'ele'ö, simane ira sama'ele'ö me föna."


text:
Fa'amate Yohane Same'e Fanasa Noa sa ifatenge niha Herode ba wondra'u Yohane; iböbö ia ba ibe'e ba gurunga, börö Herodia andrö, fo'omo dalifusönia, Filifo, si no ihalö Herode tobali fo'omonia.


text:
Da'ö mbörö wa afökhö dödö Herodia khö Yohane, ba i'alui lala ba wamunu ya'ia mena'ö. Ba tebai ifalua da'ö, me no ata'u Herode khö Yohane.


text:
Noa sa i'ila, wa niha satulö tödö ba niha ni'amoni'ö ia. Andrö wa lö barani Herode wombambaya ya'ia, heŵa'ae itaha ia ba gurunga. Omasi sibai ia wamondrondrongo Yohane, heŵa'ae ero na irongo menemenenia, alangu sibai dödönia.


text:
So ginötö senahöi khö Herodia [ba wamunu Yohane], me ilau watomesa Herode ba wanörö tödö fa'atumbunia. Ikaono ndra kumandru, ira kafalo ndra saradadu ba ira salaŵa ba Galilaia.


text:
Me tohare nono Herodia ba ilau manarinari, omasi sibai Herode awö domenia ba wamaigi fanari nono alawe andrö. Andrö imane khö nono alawe no mege Herode: "Ŵa'ö gofu hadia ia zomasi'ö, ba ube'e khöu!"


text:
Fahölu ia khönia, imane: "Gofu hadia ni'andröu khögu, ba ube'e khöu; he ahori zi matonga gamatöröŵagu andre, lö tola lö'ö ube'e."


text:
Möi baero nono alawe andrö, isofu khö ninania: "Hadia ni'andrö gu?" Itema linia inania: "Högö Yohane Same'e Fanasa andrö."


text:
I'anema'ö möi ia khö razo, imane: "Da'e zomasido, ena'ö alio öbe'e khögu högö Yohane Same'e Fanasa, yaŵa ba wiga."


text:
Ba abu sibai dödö razo. Ba hiza, börö wahölusania ba he göi ira tome, lö omasi itimba gangandröŵa andrö.


text:
I'anema'ö ifatenge samösa zohalöŵö ba gurunga ba ibe'e wareta ba wangai högö Yohane Same'e Fa nasa. Möi niha da'ö ba i'eŵa mbagi Yohane.


text:
I'ohe högö andrö yaŵa ba wiga ba ibe'e ba danga nono alawe no mege; ba ono alawe andrö ibe'e khö ninania.


text:
Mangawuli ndra rasulIra rasul [si no Ifatenge Yesu mege], mangawuli ira ba owulo ira khö Yesu. Ladunödunö khö Yesu fefu zi no lafalua awö zi no lafaha'ö.


text:
Imane khöra Yesu: "Mitabu ba nahia si lö nininini, ba zi ha ya'ita. Ba da'ö tola milau molombase ma'ifu." Börö me ato sibai niha sangöröngörö manö, irege lö inötö wemanga khöra.


text:
Ibe'e gö zi lima ribu niha YesuMe mofanö ira [Yesu awö ndra rasul], so zangila ba ato zamondrongo da'ö. Andrö wa ato niha, si'otarai mbanua fefu si fasui, fagohigohi ira, latörö danö wanguhulö ya'ira.


text:
Me möi tou Yesu moroi ba nowo, I'ila niha sato si so ba da'ö, ba ahakhö dödöNia ira, me hulö mbiribiri si lö kubalo ira. Ba Ibörögö Ifaha'ö ira ba zoya ngawalö.


text:
Me arakhagö bongi sa'ae, la'ondrasi Yesu ira rasul, lamane: "No aröu nahia andre ba no arakhagö bongi.


text:
Itema lira Yesu, Imane: "Ya'ami zame'e öra!" Ba lamane khöNia: "Heza moroi mahalö gefe sebua ba wowöli roti ö niha sato sibai andre?"


text:
Imane khöra: "Ha'uga roti si so khömi? Mi'ae'e, mifaigi!" Me no lafaigi, lamane: "So lima ngawua roti ba dua rozi gi'a."


text:
Ihalö roti si lima ngawua awö gi'a si dua rozi andrö Yesu, Ifaöga höröNia si yaŵa ba zorugo, Isuno Lowalangi, Iboboto roti ba ibe'e khö ndra nifaha'öNia, ena'ö labagibagi ba niha sato andrö. Ba simanö göi Ifabagi'ö gi'a si dua rozi.


text:
Mowaöwaö Yesu ba dete nidanöI'anema'ö Ifarou ndra nifaha'ö Nia, ena'ö möi ira ba nowo, ladaridari ba Mbetisa'ida yefo mbaŵa, gasagasa Ifofanö niha sato andrö.


text:
I'ila Yesu, wa marase ira wangalukha owo börö me fazuzu nangi gametahö nowo. Börö da'ö, me arakhagö moluo, möi Yesu khöra, mowaöwaö yaŵa ba dete nidanö, ba Italu'i ira mena'ö.


text:
ba lalau mu'ira'ira, ba wa'ata'u. Börö me fefu oi la'ila Ia ba tobali dödöra. I'anema'ö muhede khöra Yesu, Imane: "Mi'aro'ö dödömi! Ya'odo da'e, böi mi'ata'ufi!"


text:
Famadöhö fökhö ba Genezare La'ötö mbaŵa Galilaia [Yesu awö ndra nifaha'öNia] ba larugi mbanua Genezare; ba da'ö manao ira.


text:
Ba lalau fagohigohi gofu heza mbanua misa, ba labörö gö la'ohe niha sofökhö si so yaŵa ba heahea, gofu heza larongo so Yesu.


text:
Ba gofu heza möi Yesu ba mbanua side'ide, ba he ba mbanua sebua, möi niha sato ba wolohe sofökhö, ba latou'ö tou fönaNia. La'andrö khöNia, ena'ö Itehegö ba zofökhö andrö he ha lababaya gahe mbaruNia. Ba gofu ha wa'ato zombambaya Ya'ia, oi döhö.


text:
Ngawalö hada zatuaOwulo ndra farizai'o ba ira sangila amakhoita ösa si'otarai Yerusalema, la'ondrasi Yesu.


text:
La'ila, wa ba gotalua ndra nifahaö Yesu so zi manga faoma tanga si ta'unö, eluaha lö mombanö [molo'ö huku agamara].


text:
Lö'ö sa manga ndra farizai'o, awö niha Yahudi fefu, na lö lahaogöhaogö ua wanasa tangara, molo'ö hada ndra satua.


text:
Ba na mangawuli ira moroi ba harimbale, lö manga ira na lö oföna ua latefe nösira faoma idanö. Ba oya na sa ngawalö gamakhoita tanö bö'ö si'otarai ndra tuara nihaogöra wolo'ö, simane fanasai mako, figa ba bowoa, (ba he göi meza).


text:
Börö da'ö lasofu khö Yesu ira farizai'o awö ndra sangila amakhoita, lamane: "Hana wa lö la'o'ö ira nifaha'öMö hada ndra tuada? Hana wa manga manö ira lö mombanö?"


text:
Ba Imane khöra Yesu: "Sindruhu sibai nifa'ele'ö Yesaya sanandrösa ba khömi, ya'ami niha samini tödö, simane si no tesura: "Ifosumange Ndra'o soi andre ha ba mbewe; ba tödöra, no aröu khöGu, [Iŵa'ö So'aya].


text:
Lö eluaha, wa lasömba Ndra'o; börö me lafaha'ö niha wolo'ö amakhoita niha, [hulö na moroi khöGu gamakhoita andrö]."


text:
Noa sa iŵa'ö Moze: "Fosumange namau awö ninau! ba: Niha sangelifi amania ma inania, sinangea nihuku mate."


text:
Ba ya'ami miŵa'ö: Na so niha sanguma'ö khö namania ma khö ninania: "Gofu hadia ia zinangea mitema moroi khögu, no tobali kurban, eluaha fasömbata khö Lowalangi,"


text:
Ba wolau simane mi'osilö'ögö daroma li Lowalangi, ba wolo'ö goigoi hada ni'oroi'ö zatuami. Ba oya na ngawalö zimanö milau."


text:
Fa'a-lö-ta'unö sindruhuIfuli Ikaoni niha sato Yesu, Imane khöra: "Mifondrondrongo khöGu, dozi ami, ba ya'aboto ba dödömi!


text:
Tebai ita'unöi niha hadia ia zi'otarai baero si numalö bakha mbotonia. Si möi baero moroi ba dödö niha, da'ö zana'unöi ya'ia."


text:
Me möi Ia yomo, me no Iröi niha sato andrö, lasofu khöNia ira nifaha'öNia zanandrösa ba gamaedola no mege.


text:
Imane khöra: "Hadia, lö'ö göi saboto ba dödömi na sa? Lö mi'ila, wa tebai ita'unöi niha si'ota rai moroi baero,


text:
si lalö bakha ba mbotonia, me tenga tödönia isaŵa, me ba dalu möi ba aheta ba nösinia." Ba wehede da'e, I'ombakha'ö Yesu wa fefu gö tola mu'a.


text:
simane: Fangisö ba nösi, fanagö, famunu niha, fohorö, fakhögusa, fa'a-lö-sökhi, falimosa, fa'a-lö-manaha tödö, fa'afökhö dödö, fanandraŵaisi, fayaŵasa ba fa'a-lö-tödö.


text:
Famati ndra alawe si tenga soi LowalangiMofanö Yesu moroi ba da'ö, numalö Ia ba danö Diro (ba Sidona). Möi Ia yomo ba zi sambua omo ba lö omasi Ia, na la'ila Ia niha; ba tebai tobini Ia.


text:
Ba hiza, samösa ndra alawe, me irongo zanandrösa khö Yesu, i'anema'ö i'ondrasi Ia ba mangalulu fönaNia. No fatewu geheha si ra'iö khö nononia alawe.


text:
Niha Yunani ndra alawe andrö, si'otarai Ziria Fönikia. I'andrö khö Yesu, ena'ö Ifofanö geheha si ra'iö andrö moroi khö nononia.


text:
Ba itema liNia ira alawe andrö, imane: "Duhu, So'aya, ba la'a sa'atö ono nasu zatoru gö ndraono andrö barö meza."


text:
Me mangawuli ndra alawe andrö ba nomora, i'ila no mörömörö ba gaso nononia; no aheta khönia gafökha.


text:
Ifadöhö Yesu samösa zafiso ba si lö hedeBa mofanö Yesu, Iröi danö Diro, Itörö Zidona ba ofeta Ia ba mbaŵa Galilaia, ba irugi ba dalu danö Zi-fulu-banua.


text:
Ba Iŵa'ö khöra Yesu, ena'ö böi la'ombakha'ö gofu ha'ökhö. Ihötöi fanenaŵa ya'ira, ba lahötöi fangombakha.


text:
Ahölihöli sibai dödöra, lamane: "Oi si sökhi wolauNia: Safiso Ibali'ö samondrongo li, ba si lö hede Ibali'ö si hede."


text:
Ibe'e gö zi öfa ribu niha Yesu Ba ginötö da'ö, me owulo zui niha sato sibai, ba lö khöra hadia ia si tola la'a, Ikaoni ndra nifahaöNia Yesu, Imane khöra:


text:
"Ahakhö dödöGu wamaigi niha sato andre. No tölu hari faofao ira khöGu, ba lö khöra hadia ia si tola la'a.


text:
Na Ufofanö ira mangawuli lö si manga, ma awuwu dödöra ba dalu lala. So ösa ba gotaluara zi'otarai ba zaröu."


text:
Latema li ira nifaha'öNia, lamane: "Heza musöndra gö roti soguna ba niha sato da'e ba nahia si lö nihaniha andre?"


text:
Ba Iŵa'ö ba niha sato, ena'ö mudadao ira ba danö. Ihalö roti andrö, si fitu ngawua, I'andrö saohagölö khö Lowalangi, Iboboto roti andrö, Ibe'e khö ndra nifaha'öNia, ena'ö lafa'ema ba niha sato.


text:
La'andrö dandra ira farizai'o Ba tohare ndra farizai'o, la'ondrasi Yesu, labörögö fada'aŵa khö Nia. Ba wanandraŵaisi Ya'ia, la'andrö khöNia wamazökhi tandra, wa khö Lowalangi I'otarai.


text:
Ihasugö dö döNia, Imane: "Hana wa la'andrö dandra niha si sagötö andre? Amen, Uŵa'ö khömi: Lö tebe'e dandra ba niha si sagötö andre!"


text:
Fa'ambö wa'aboto ba dödö ndra nifaha'ö YesuNo olifu ndra nifaha'ö wolohe roti. Ha sambua ngawua zi so khöra ba nowo.


text:
Ifangelama ira Yesu, Imane: "Mi'angelama sibai ba laru si'otarai ndra farizai'o awö laru si'otarai Herode."


text:
I'ila Yesu hadia nifatunöra, andrö wa Isofu khöra: "Hana wa mi'amatunöisi lö ni'ohemi roti? Hadia, lö na sa aboto ba dödömi? Hadia, no teduhö wangerangerami?


text:
Hadia, lö itörö tödömi zi lima ngawua roti andrö nibobotoGu ba zi lima ribu niha? Ba ha'uga ragaraga tö gakhökhöla ni'owuloimi?" Ba lamane: "Felendrua ragaraga."


text:
Ifadöhö niha sau'a Yesu ba Mbetisa'idaMe larugi Mbetisa'ida [Yesu awö ndra nifaha'öNia], la'ohe khöNia niha sau'a. La'andrö khöNia, ena'ö Ibabaya.


text:
Igogohe danga niha sau'a andrö Yesu, Ifasao baero mbanua. Idiloi hörönia, Itufa ia tanga, ba Isofu khönia: Hadia, so ni'ilau hadia ia?"


text:
Ifuli Ibabaya hörönia Yesu. Awena tola i'ila niha. Döhö wökhö hörönia andrö, ba i'ila sa'ae fefu hadia ia.


text:
Fangakui WeteroItohugö wofanö Yesu awö ndra nifaha'öNia numalö ba mbanua misa ba zi fasui Kaisaria Filifi. Me so ira ba lala, Isofu khö ndra nifaha'öNia, Imane: "Haniha Ndra'o molo'ö fanguma'ö niha?"


text:
Ba Isofu khöra Yesu: "Ba molo'ö ya'ami, haniha Ndra'odo andre?" Itema liNia Fetero, imane: "Keriso andrö Ndra'ugö."


text:
Fangombakha famakao, fa'amate ba femaoso YesuIbörögö Yesu wangombakha khöra, wa lö tola lö'ö oya Itaögö wamakao Ono Niha andrö, latibo'ö dania Ia ira satua mbanua, ira ere sebua awö ndra sangila amakhoita, ba labunu Ia dania; ba na no irugi tölu ngaluo ifuli auri Ia.


text:
Ba Ibali'ö Ia Yesu, Ifaigi ndra nifaha'öNia, ba Itenaŵa Wetero, Imane: "Ofanö ba da'e, satana, ae furiGu! Fangerangeramö andrö no fangerangera niha, tenga fangerangera Lowalangi."


text:
Fogaoni ba wolo'ö YesuIkaoni niha sato Yesu, awö ndra nifaha'öNia, Imane khöra: "Na so zomasi molo'ö Ya'o, ya mu'ositengagö gomasiö dödönia, ya mulu'i röfania ba ya mu'o'ö Ndra'o.


text:
Haniha zedöna mangorifi fa'aurinia, taya khönia wa'auri andrö. Haniha zanehegö taya wa'auri börö Ndra'o ba börö Injil andrö, da'ö zanöndra fa'auri.


text:
Na so zaila wangakui Ya'o awö daroma liGu ba zi sagötö andre, si lö sökhi ba si faröi, ba aila göi Nono Niha andrö wangakui ya'ia dania, na tohare Ia si fao lakhömi NamaNia, si fao ira mala'ika ni'amoni'ö."


text:
Ba Imane khöra: "Amen Uŵa'ö khömi: So ösa ba zi so ba da'e, si lö manandra fa'amate dania, fatua lö la'ila we'aso gamatöröŵa Lowalangi andrö si fao fa'abölö."


text:
Tefolakhömi Yesu ba hili salaŵaÖnö ngaluo aefa da'ö, I'ohe awöNia Yesu Wetero, Yohane ba Yakobo, ba I'ohe misa ira ba hili salaŵa, ba zi ha ya'ira. Ba tobali Ia fönara.


text:
Nukhania takile ba humaga afusi hulö salju, tebai simanö wa'afusi nukha ba zanasai nukha ba gulidanö andre.


text:
Ba humede Wetero, imane khö Yesu: "He Guru, ba da'e zi sökhi nahada; damafazökhi nose, tölu: Sambua khöU, sambua khö Moze ba sambua khö Gelia."


text:
So lawuo solumö'ö ya'ira. Moroi ba lawuo andrö terongo li si hede, sanguma'ö: "OnoGu omasi'ö da'e, mifondrondrongo liNia!"


text:
Me möi ira tou moroi ba hili, Iŵa'ö khöra, ena'ö lö la'ombakha'ö gofu ha'ökhö ni'ilara, fatua lö maoso Nono Niha andrö moroi ba gotalua zi mate.


text:
Fangawuli Gelia Ba lö olifu ira goroisa andrö ba fahuohuo ira, hadia geluaha wemaoso andrö moroi ba gotalua zi mate.


text:
Imane khöra Yesu: "Duhu, oföna so Gelia ba wangehaogö fefu hadia ia. Ba hana wa tesura [ba zura ni'amoni'ö] zanandrösa khö Nono Niha andrö, wa oya dania Itaha wamakao ba fango'aya?


text:
Uŵa'ö khömi, no tohare Gelia ba no lalau khönia zomasi dödöra, si faudu molo'ö si no tesura sanandrösa ba khönia andrö."


text:
Famadöhö samösa ndraonoMe mangawuli ira [Yesu, Fetero, Yakobo ba Yohane] khö ndra nifaha'ö tanö bö'ö, la'ila niha sato sibai samasui ya'ira, awö zangila amakhoita, soda'aŵaini ya'ira.


text:
Itema liNia samösa niha moroi ba gotalua zato andrö, imane: "He Guru, no u'ohe khöU nonogu matua. No fatewu khönia geheha si lö hede.


text:
Na ira'u ia, i'olobigö ia tou ba danö. Fawukhö gilo ba ifatangi mbohania ba agakandro mbotonia. No uŵa'ö khö ndra nifaha'öMö, ena'ö lafofanö, ba tebai.


text:
Itema lira Yesu, Imane: "Ha wa'a-lö-mamati soi andre! Ha wa'ara tö na sa lö tola lö'ö so Ndra'o ba gotaluami? Ha wa'ara tö ebolo dödöGu khömi? Mi'ohe ia khöGu."


text:
Ba la'ohe khöNia nono andrö. Me i'ila Yesu eheha andrö, i'anema'ö ifaheuheu nösi nono andrö, alau ia tou ba danö, ifagaölö ia ba fawukhö gilo.


text:
Asese itibo'ö ia ba galitö ba ba nidanö ba wamakiko ya'ia. Ba na so lala khöU, hakhösi tödö ndra'aga, tologa."


text:
Me I'ila Yesu itugu ato niha sanguhurufai Ya'ia, Itenaŵa geheha si ra'iö andrö, Imane khönia: "Uŵa'ö khöu, eheha si lö hede ba safiso, heta'ögö, ba böi sa'ae fuli'ö khönia."


text:
Ba iheta ia si fao fe'ao'ao, ba idönidöni sibai nösinia. Ba tobali hulö zi mate nono andrö, irege ato zanguma'ö: "No mate ia."


text:
Me möi Yesu yomo ba nomo, lasofu khöNia ira nifaha'öNia, ba zi ha ya'ira, lamane: "Hana wa tebai ndra'aga ba wamofanö ya'ia?"


text:
Ifuli I'ombakha'ö wa'amate ba femaosoNia YesuLaröi nahia andrö [Yesu awö ndra nifaha'öNia], lafasui danö Gali laia. Lö omasi Yesu, na la'ila niha heza so Ia,


text:
börö me mamaha'ö ira nifaha'öNia Ia. Imane khöra: "Tetou'ö dania Nono Niha andrö ba danga niha, labunu Ia; ba na no labunu, ba ngaluo si tölu, ifuli auri Ia."


text:
Haniha zabölö ebuaLarugi Gafana'uma. Me so ira ba nomo, Isofu khöra Yesu: "Hadia nifadönimi ba lala mege?"


text:
Mudadao Ia ba Ikaoni zi felendrua andrö, Imane khöra: "Haniha zomasi tobali si föföna, lö tola lö tobali ia safuria ba enoni nawönia fefu."


text:
"Haniha zanema fasamösa ba gotalua ndraono andre ba döiGu, no itema Ndra'o. Ba haniha zanema Ya'o, tenga ha Ya'o nitemania, no göi itema Lowalangi samatenge Ya'o."


text:
Haniha zi lö fa'udu khöda, no si fao khödaImane Yohane khö Yesu: "He Guru, no ma'ila samösa niha si tenga awöda samofanö afökha ba döiMö, ba no matenaŵa ia wolau simanö."


text:
Itema linia Yesu, Imane: "Böi miba'agö ia! Samösa sa lö niha samazökhi tandra sahölihöli dödö ba döiGu, ba i'anema'ö i'o'aya Ndra'o.


text:
Gofu haniha zame'e nibadu khömi idanö, me tana khö Keriso ami, amen, Uŵa'ö khömi: Lö taya khönia zulö."


text:
Samobörö wa elungu nihaHaniha zamobörö, wa elungu fasamösa moroi ba niha side'ide andre (samati khöGu), abölö sökhi na lataŵi gara wogili ba mbaginia ba latibo'ö ia ba nasi.


text:
Na tangau mbörö, wa ölau ho rö, ba eŵa ia! Börö me abölö sökhi khöu, na ha tambai dangau ba wogamö fa'auri, moroi na dua dangau ba möi'ö ba narako, ba galitö si lö matemate.


text:
Na aheu mbörö, wa ölau horö, ba eŵa ia! Börö me abölö sökhi khöu, na ha tambai gaheu ba wogamö fa'auri, moroi na dua gaheu ba latibo'ö ndra'ugö ba narako.


text:
Na höröu mbörö, wa ölau horö, ba tibo'ö ia! Börö me abölö sökhi khöu, na ha tambai höröu ba wogamö amatöröŵa Lowalangi, moroi na dombua höröu ba latibo'ö ndra'ugö ba narako.


text:
Moguna wangehaogö fa'auri[Simane na tehaogö wasömbata faoma asio, simanö] lö tola lö'ö tehaogö ami faoma alitö [wanandraigö].


text:
Sökhi sa nasio andrö. Ba hiza, na taya wa'asi'asinia, ba hewisa tola mibali'ö asi'asi ia mangawuli? Börö da'ö, mi'oroma'ö ba wa'aurimi wa'abölö nasio: Ya mirorogö wa-ha-sara dödö ba gotaluami."


text:
Fofanö ba YudaiaIröi nahia andrö Yesu, numalö Ia ba danö Yudaia ba danö yefo Yoridano. Owulo zui niha sato, lafasui Ia. Ba simane si to'ölö Ifaha'ö ira Yesu.


text:
Fa'aro wongambatösaLa'ondrasi Yesu ira farizai'o ösa ba wanandraigö Ya'ia. Lasofu khöNia: "Hadia tola tetehegö ifabali khönia ngambatönia niha?"


text:
Imane khöra: "Gofu haniha zamabali dongania ba mangowalu ia ba ndra alawe bö'ö, ba sohorö niha da'ö khö ndrongania si föföna.


text:
Ifahowu'ö Ndraono YesuSo göi niha solohe iraono khö Yesu, ena'ö Ifahowu'ö ira. Latenaŵa ndra solohe iraono andrö ira nifaha'ö Yesu.


text:
Me i'ila da'ö Yesu, mofönu Ia ba Imane khöra: "Mifa'amöi khöGu ndraono, böi mitenaŵa ira. Ba zimanö sa gamatöröŵa Lowalangi andrö.


text:
Amen, Uŵa'ö khömi: "Gofu haniha zi lö manema amatöröŵa Lowalangi simane samösa iraono, tebai tobali ndrotondrotonia."


text:
Fa'akayo ba folo'ö YesuMe Itohugö wofanöNia Yesu, so samösa ndra matua, si fagohigohi wangondrasi Ya'ia. Ituhi danö fönaNia, isofu: "He Guru si sökhi, hadia zi lö tola lö'ö ulau ba wangokhögö fa'auri si lö aetu?"


text:
Itema linia Yesu, Imane: "Hana wa öŵa'ö si sökhi Ndra'o? Samösa lö si sökhi, baero Lowalangi si ha samösa.


text:
No ö'ila goroisaNia ma'afefu: Böi amunu niha! - Böi ohorö! - Böi anagö! - Böi böbögö khö nawöu zi lö duhu! - Böi falimo! – Fosumange namau awö ninau!"


text:
Inehegö Ia Yesu si fao fa'omasi ba Imane: "Ha tö sambalö zambö khöu: Ae'e, amawa fefu zi so khöu, ba bölinia be'e ba niha si numana. Ba so khöu girögirö ba zorugo. Aefa da'ö tabu ba o'ö Ndra'o.


text:
Ifakhölö Ia Yesu khö ndra nifaha'öNia, Imane: "Ha wa'afökhö ba niha si kayo we'amöi ba gamatöröŵa Lowalangi!"


text:
Tokea ndra nifaha'ö ba wamondrongo fehedeNia andrö. Ifuli Iŵa'ö khöra Yesu: "He ya'ami iraonoGu, ha wa'afökhö ba niha sanötöna ba gokhöta we'amöi ba gamatöröŵa Lowalangi andrö.


text:
Abölö aoha ba gondra wanörö tögi walölöŵa moroi ba we'amöi ba gamatöröŵa Lowalangi andrö zi samösa niha sebua okhöta."


text:
Me larongo da'ö ira nifaha'ö Yesu, monönö na sa wa'atokeara. Ba faoma lamane khö nawöra: "Na simanö, haniha zi tola te'orifi?"


text:
Inehegö ira Yesu ba Imane khöra: "Lö tola da'ö ba niha. Ba hiza, tenga simanö khö Lowalangi. Fefu hadia ia, oi molala khö Lowalangi."


text:
Imane Yesu: "Amen, Uŵa'ö khömi: Gofu haniha, na börö Ndra'o ba ma börö Injil, iröi nomonia, ma ira talifusönia matua, ma ira talifusönia alawe, ma inania, ma amania, ma iraononia ma zui nowinia,


text:
itema otu kali wa'oya fefu hadia ia, he omo, he ira talifusö matua, he ira talifusö alawe, he ira ina, he iraono ba he nowi, ba ginötö iada'e, heŵa'ae fao ngawalö wamakao; ba dania, ba luo safuria, itema wa'auri si lö aetu.


text:
Ato niha si so tanö föna sibai iada'e, si möi tanö furi sibai dania; ba si so tanö furi sibai iada'a, si möi tanö föna sibai dania."


text:
Fangombakha fa'amate ba femaoso Yesu si medöluMe so ira [Yesu awö ndra nifaha'öNia] ba lala we'amöi ba Yerusalema, Idönia'ö ira Yesu, irege ahölihöli dödö ndra nifaha'öNia ba ihawui fa'ata'u niha solo'ö Ya'ia moroi furi. Ifuli Ikaoni zi felendrua andrö Yesu ba Ibörögö wangombakha khöra, hadia zalua khöNia dania,


text:
Imane: "Hiza, iada'a möi ita misiyaŵa ba Yerusalema. Ba da'ö tetou'ö ba danga ndra ere sebua awö ndra sangila amakhoita Nono Niha andrö. La'etu'ö huku famunu khöNia ba latou'ö Ia ba danga niha si tenga soi Lowalangi.


text:
Tenga mangoni, no si möi enoniLa'ondrasi Yesu ira Yakobo ba Yohane, ono Zebedai'o andrö, lama ne: "He Guru, omasiga na Ötehegö gofu hadia ni'andröma."


text:
Lamane khöNia: "Tehegö khöma mudadaoga awöU, samösa ba gambölöU ba samösa ba gaberaU, na so'Ö ba lakhömiU dania."


text:
Imane khöra Yesu: "Lö mi'ila, hadia ni'andrömi. Hadia, tola mibadu nösi mako wamakao andrö, nibaduGu dania, ma tola alömö ami ba wamakao nitaögöGu?"


text:
Latema liNia, lamane: "Tola." Imane khöra Yesu: "Sindruhu, mibadu sa dania nösi mako andrö nibaduGu; ba alömö ami ba wamakao andrö, nitaögöGu dania.


text:
Ba hiza, nahia wedadao ba gambölö ma ba gaberaGu, tenga Ya'o zangohonogöi da'ö, ba hiza, tebe'e ba niha si no tohöna tehonogöi."


text:
Andrö Ikaoni ira fefu Yesu, Imane khöra: "No mi'ila, wa ira nifotöi samatörö soi lakuasoi nono mbanuara; ba ira salaŵa lafatörö nono mbanuara.


text:
Ifadöhö Yesu niha sau'a sotöi Batimai'oLarugi Yerikho [Yesu awö ndra nifaha'öNia]. Me Iröi mbanua andrö Yesu, si fao ira nifaha'öNia awö niha sato sibai, so samösa niha sau'a si dadao ba zinga lala, sangandrö balazonia, sotöi Batimai'o, ono Dimai'o.


text:
Me irongo, itörö Yesu banua Nazareta, ibörögö mu'ao'ao ia, imane: "He Yesu, Ma'uwu Dawido, hakhösi tödö ndra'o!"


text:
Ato niha sanegu ya'ia, akha lö muhedehede ia. Ba itugu i'abölögö we'ao, imane: "He Ma'uwu Dawido, hakhösi tödö ndra'o!"


text:
Ibato wofanönia Yesu, Imane: "Mikaoni ia!" Lakaoni niha sau'a andrö ba lamane khönia: "A'aro'ö dödöu, faoso! No Ikaoni ndra'ugö."


text:
Isofu khönia Yesu: "Hadia zomasi'ö Ufalua khöu?" Imane niha sau'a andrö khöNia: "He Guru, omasido u'ila niha."


text:
Imane khönia Yesu: "Angawuli! No i'orifi ndra'ugö famatimö." Ba i'anema'ö i'ila niha, i'o'ö Yesu ba lala.


text:
Fe'amöi Yesu yomo ba YerusalemaMe ahatö ira ba Yerusalema, ofeta ira ba Mbetifage ba ba Mbetania, si so ba gahe Hili Fani kha. Ifatenge darua nifaha'öNia Yesu,


text:
Imane khöra: "Mi'ae'e ba mbanua andrö, si so fönami. I'anema'ö, na mirugi mbanua andrö, mi'ila nono galide no te'amöhögö, si lö irai mangonoro niha. Mitoto'ö wesunia ba mi'ohe ia ba da'e.


text:
Ba na so zanguma'ö khömi, hana wa milau da'ö, ba mimane: "Moguna khö Zo'aya. I'anema'ö Ifangawuli ia ba da'a."


text:
Ba mofanö ira ba lasöndra nono galide, no te'amöhögö ba mbawandruhö ba zinga lala, ba latoto'ö wesunia.


text:
So ösa moroi ba gotalua niha si zizio ba da'ö, lasofu khöra: "Hadia khömi da'ö, wa mitoto'ö wesu galide andrö?"


text:
Me larugi khö Yesu, labologö nukhara yaŵa ba hulu nono galide andrö, ba mudadao Yesu yaŵa ba hulunia.


text:
Niha sowaöwaö miföna, awö zolo'ö moroi furi, mu'ao'ao ira, lamane: "Hosanna! Ya tefahowu'ö Zi möi ba döi Zo'aya!


text:
Me Irugi Yerusalema Yesu, möi Ia ba nomo Lowalangi ba Ifaigi fefu fasui. Aefa da'ö numalö Ia ba Mbetania si fao ira si felendrua andrö, börö me no arakhagö bongi.


text:
Moroi ba zaröu I'ila döla marafala satabö bulu. Möi Ia wamaigi, na so mbua geu andrö. Me no Irugi, ha bulu manö nisöndraNia, börö me tenge inötö wowua marafala.


text:
Imane Yesu ba marafala andrö: "I'otarai da'e irugi zi lö aetu, ya samösa lö niha si manga buau sa'ae!" Larongo niŵa'öNia andrö ira nifaha'öNia.


text:
Fangehaogö omo LowalangiMe larugi Yerusalema, möi Yesu ba nomo Lowalangi ba Ibörögö Ifofanö niha samawa ba sowöli ba nomo Lowalangi. Ituli'ö fefu meza zanuka kefe, awö gurusi zamawa marafadi.


text:
Ba Ifaha'ö ira, Imane: "Tenga no musura ba zura ni'amoni'ö: "Omo wangandrö döi nomoGu, sogu na ba soi niha fefu [Iŵa'ö So'aya]", ba ya'ami, no mibali'ö tögi nahia zorabu."


text:
Me larongo da'ö ira ere sebua awö zangila amakhoita, labörögö la'a lui lala ba wamunu Yesu, börö me ata'u ira Ia ba wamaigi niha sato sadöni tödö ba wamaha'öNia.


text:
Famaha'ö moroi ba döla marafalaBa zi hulö wongi, me latörö zinga marafala andrö, la'ila wa no oköli irugi wa'ania mitou.


text:
Itörö tödö Wetero hadia zalua, ba imane khö Yesu: "He Guru, faigi atö! Töla marafala, si no Ö'elifi andrö, no oköli!"


text:
Amen, Uŵa'ö khömi: Gofu haniha zanguma'ö ba hili andre, ya tefazaŵa'ö ba tetibo'ö ndra'ugö ba nasi, ba itörö zimanö, faudu ba niŵa'önia, asala lö mangiwa dödönia ba faduhu dödönia, wa duhu alua.


text:
Andrö Uŵa'ö khömi: Gofu hadia ia ni'andrömi na mangandrö ami, mifati wa mitema, ba sindruhu göi wa mitema.


text:
Na edöna ami wangandrö, mi'efa'ö ua, na so hadia ia ba nawömi niha, ena'ö I'efa'ö göi horömi Amami si so ba zorugo.


text:
Anofula sanandrösa ba kuaso YesuIfuli ofeta ira ba Yerusalema. Me I'anörönöröi Yesu bakha nomo Lowalangi, la'ondrasi Ia ira ere sebua awö ndra sangila amakhoita ba ira salaŵa niha Yahudi,


text:
Itema lira Yesu, Imane: "So sambua nisofuGu khömi. Na mitema liGu, awena U'ombakha'ö khömi, he moroi kuasoGu wolau da'e fefu.


text:
Mamagölö ira, lamane: "Hadia niŵa'öda? Na taŵa'ö, moroi ba zorugo, Iŵa'ö dania khöda, hana wa lö faduhu dödömi khö Yohane?


text:
Na taŵa'ö, moroi ba niha, ata'u ita niha sato, me fefu ira faduhu dödöra, wa sama'ele'ö Yohane andrö.


text:
Latema li Yesu, lamane: "Lö ma'ila." Imane khöra Yesu: "Na simanö, lö göi U'o mbakha'ö khömi, heza moroi kuaso khöGu ba wolau da'e fefu."


text:
Amaedola zohalöŵö ba kabu nagu Ibörögö fahuhuo khöra Yesu faoma amaedola, Imane: "So samösa niha samokai kabu nagu ba ifasui öli kabu andrö. Ikhao danö naha wamera'ö bua nagu ba ifasindro malige nahia zanaro. Awena ibe'e ni seŵa kabu andrö khö ndra sohalöŵö ba danö ba mofanö ia ba zaröu.


text:
Me no irugi inötö waneteu bua nagu andrö, ifatenge genoninia khö ndra sohalöŵö ba wangai tana khönia moroi ba kabu nagu andrö.


text:
Ifuli ifatenge genoni bö'ö, ba labunu genoni andrö. Ba ato genoni tanö bö'ö na sa: So niböbözira, so göi nibunura.


text:
Ha tö samösa zi toröi khönia, ya'ia nono ni'omasi'önia. Ifatenge nono andrö khöra tobali tengetenge safuria, imane: "Tatu lafosumange nonogu andre."


text:
Ba hiza, faoma lamane khö nawöra sohalöŵö ba kabu nagu andrö: "Ya'e zanema ondröitania. Databunu ia, ena'ö möi khöda gondröitania andrö!"


text:
[Isofu khöra Yesu:] "Hadia nilau zokhö kabu nagu andrö? Tohare ia ba wamunu ira sohalöŵö ba kabu nia andrö, ba ibe'e kabunia khö ndra sohalöŵö bö'ö.


text:
Hadia, lö nibasomi ba zura ni'amoni'ö: "Gowe nitibo'ö ndra sotomo no tobali go we danedane ba watalinga.


text:
[Me larongo ira ere sebua awö ndra salaŵa niha Yahudi gamaedola andrö,] la'alui lala ba wondra'u Yesu, börö me aboto ba dödöra, wa khöra Itandrösaigö gamaedola andrö. Ba hiza, ata'u ira niha sato. Andrö mofanö ira, laröi Yesu.


text:
Anofula sanandrösa ba wamu'a beaLafatenge ndra farizai'o ösa, awö ndra si faofao khö Herode, ba wanandraŵaisi Yesu ba wehedeNia samösa.


text:
Möi ira khöNia ba lamane: "He Guru, ma'ila wa Niha sanguma'ö sindruhu Ndra'ugö ba lö ata'u Ndra'ugö gofu haniha. Lö sa khöU famaigi bawa niha, ba hiza, Ötuturu lala saekhu khö Lowalangi, molo'ö fa'adu hu. Hadia, tetehegö tabu'a bea khö kaisaro [ba Roma], ma lö'ö? Hadia lö tola lö'ö mabe'e ma lö'ö?"


text:
Ba Ya'ia, si no mangila famini tödö andrö khöra, Imane: "Hana wa mitandraŵaisi Ndra'o? Mi'ohe ba da'e gefe ni'oguna'ömi ba wamu'a bea andrö, akha Ufaigi."


text:
Imane khöra Yesu: "Mibe'e khö kaisaro, hadia dana khö kaisaro, ba mibe'e khö Lowalangi, hadia dana khö Lowalangi."


text:
Anofula sanandrösa ba wemaoso zi mateSo ösa ndra sadukai'o sangondrasi Yesu. Ya'ira andrö zanguma'ö, wa lö femaoso niha si mate.


text:
Lasofu khöNia, lamane: "He Guru, no ibe'e khöda goroisa Moze: Na mate dalifusö zi samösa niha ba iröi ndrongania, lö ono, lö tola lö'ö ihalö ndrongania andrö talifusönia, ena'ö ifonga'ötö dalifusönia andrö.


text:
ba simanömanö irege ahori mate zi dafitu si fatalifusö andrö, lö ono. Ba gafuriata, mate göi ndra alawe da'ö.


text:
Na ifuli auri ira dania ba ngaluo wemaoso zi mate, haniha donga ndra alawe andrö? Börö me dafitu manö ira oi mangowalu khönia!"


text:
Imane Yesu: "Hadia, tenga elungu ami, börö me lö mi'ila zura ni'amoni'ö ba lö göi aboto ba dödömi wa'abölö Lowalangi?


text:
Börö, na ifuli auri niha si no mate, lö mangowalu ba lö mame'e nihalö ira sa'ae; hulö ndra mala'ika ba zorugo ira.


text:
Sanandrösa ba niha si mate, wa ifuli auri ira, hadia, lö irai mibaso ba zura Moze sanandrösa ba ngafu ndroi si hola andrö, me Iŵa'ö khö Moze Lowalangi: "Ya'odo, Lowalangi Gaberahamo, Lowalangi Giza'aki ba Lowalangi Yakobo?"


text:
Oroisa fondrege zebuaTohare samösa zangila amakhoita samondrondrongo fahuhuosa Yesu khö ndra sadukai'o andrö. I'ila wa no enahöi sibai wanema Yesu lira. Andrö isofu khö Yesu: "Hadia goroisa fondrege zebua moroi ba goroisa fefu?"


text:
Itema li Yesu: "Oroisa fondrege zebua, ya'ia da'ö: Mifondrondrongo, ya'ami Iraono Gizara'eli! So'aya, Lowalangida, no Lowalangi si ha samösa.


text:
Ya ö'omasi'ö Zo'aya, Lowalangiu, moroi si'aikö ba dödöu; nosou ma'asambua zangomasi'ö Ya'ia. Ba öhorigö gera'erau awö wa'abölöu ba wangomasi'ö Yaia! (Da'ö goroisa fondrege zebua ba si föföna sibai).


text:
Ba oroisa fanete da'ö: "Ya ö'omasi'ö nawöu niha, simane fa'omasiu ndra'ugö!" Lö oroisa tanö bö'ö si tohude moroi ba goroisa si dombua andre."


text:
Imane sangila amakhoita andrö khö Yesu: "Faudu sibai, Guru! Duhu niŵa'öU: Ha So'aya andrö Lowalangi. Lö Lowalangi tanö bö'ö baero Ia.


text:
Ba fangomasi'ö Ya'ia moroi si'aikö ba dödö awö wangerangera ma'asambua, awö wa'abölö ma'afefu andrö, ba fangomasi'ö niha bö'ö simane fangomasi'öda ya'ita samösa, abölö tohude moroi ba wasömbata nitunu ba fasömbata nitaba."


text:
I'ila Yesu, wa sökhi sibai wanemania li. Andrö Imane khönia: "Lö aröu sa'ae ndra'ugö ba gamatöröŵa Lowalangi." I'otarai da'ö, samösa lö si barani sa'ae ba wanofu khöNia hadia ia.


text:
Mesia, Ma'uwu Dawido ba So'aya ya'iaMe mamaha'ö Yesu ba nomo Lowalangi, Imane: "Hana wa laŵa'ö ira sangila amakhoita, wa Keriso andrö Ma'uwu Dawido?


text:
Dawido samösa, nifarou Geheha Ni'amoni'ö, zanguma'ö: "No Iŵa'ö Yahwe khö Zo'aya ya'o: Dadao ba gambölöGu, irugi Ube'e barö gaheU ndra si fa'udu khöU."


text:
Tobali Dawido samösa zanötöi Ya'ia So'aya. Na simanö, hewisa wa tola Ononia Ia?" Famangelama niha sato khö ndra sangila amakhoita Omasi sibai niha sato wamondrongo famaha'ö Yesu.


text:
Bakha ba wamaha'ö Iŵa'ö khöra: "Mi'angelamaisi ami khö ndra sangila amakhoita, somasi mowaöwaö faoma baru sanau ba ena'ö lafosumange ira niha ba lala.


text:
Larabu nomo ndra lakha mbanua, lalimo ira ba wombalugö höröra faoma fangandrö sanau. Abölö ebua huku si göna ya'ira dania!"


text:
Ame'ela nibe'e lakha mbanuaMe dumadao Yesu gametahö naha game'ela ba nomo Lowalangi, Ifaigifaigi niha sato same'e ame'ela ba naha andrö. Ato niha si kayo same'e kefe sebua.


text:
Ikaoni ndra nifaha'öNia Yesu, Imane khöra: "Amen, Uŵa'ö khömi: Lakha mbanua si numana andrö, no abölö oya nibe'enia ba naha game'ela andrö mo roi ba nibe'e niha bö'ö fefu.


text:
Börö me ya'ira fefu, labe'e moroi ba zi töra khöra. Ba hiza, lakha mbanua andrö, bakha ba wa'anumanania no ibe'e fefu zi so khönia, ya'ia mbalazonia ma'afefu.


text:
Fangombakha fa'adudu nomo Lowalangi Me möi baero Yesu moroi ba nomo Lowalangi, samösa moroi ba gotalua ndra nifaha'öNia zanguma'ö: "He Guru, faigi atö, ha wa'asökhi wama'anö kara ba fa'amolakhömi domosa andrö ma'asambua!"


text:
Itema linia Yesu, Imane: "Hadia, ahölihöli dödöu wamaigi wa'amolakhömi domosa andrö? Lö hadöi kara si te'anö si so ba dete gara tanö bö'ö, si lö mududugö dania."


text:
Fa'atosasa si so fönaMe mudadao Yesu ba Hili Wanikha, gametahö nomo Lowalangi, la'ondrasi Ia ira Fetero, Yakobo, Yohane ba Andrea, ba zi ha ya'ira,


text:
lasofu khöNia: "Ombakha'ö khöma, ha wa'ara alua da'ö? Ba hadia dandratandra wa mu'asiwai ia ma'afefu?"


text:
Na mirongo, wa so wasuwöta ma turia wa alua wasuwöta si sa, böi tokea ami. Lö tola lö'ö alua zimane da'ö, ba tenga na sa amozuania.


text:
Maoso soi si sambua isuwö soi tanö bö'ö ba amatöröŵa si sambua isuwö gamatöröŵa bö'ö. Alua ndruru danö awö lofo. Ba hiza, fefu da'ö ha famobörö wa'atosasa, hulö wa'afökhö nitaögö ndra alawe na mo'ono.


text:
Fa'atobali sasi ba wolohiMihönagö wama'anö ya'ami! Latou'ö ami föna zanguhuku ba labö zibözi ami ba nomo wangandrö. Börö Ndra'o, labe'e ami föna ndra samatörö ba ira razo, ba tobali sasi ami khöGu fönara.


text:
Na la'ohe ba latou'ö ami föna zanguhuku, böi mi'abusi tödö, hadia miŵa'ö dania. Miŵa'ö manö gofu hadia ia zi tumbu ba dödömi ba ginötö da'ö. Börö me tenga ya'ami zi hede, ba hiza, Eheha Ni'amoni'ö.


text:
Itou'ö dalifusönia niha ba wamunu ya'ia, simanö göi nama khö nononia. Maoso ndraono ba wamadaö satuara ba labunu ira.


text:
Börö döiGu oi fatiu dödö niha fefu khömi dania. Ba hiza, sanau ölö irugi gamozua, da'ö ni'orifi dania.


text:
Amondregea wa'atosasaNa mi'ila dania gambara zalakha andrö, solohe famakiko, si zizio ba zi tenga sinangea nahiania, sombaso, ya aboto ba dödönia, - akha moloi niha sowanua ba Yudaia, ya lasaŵa hili;


text:
Ba ginötö da'ö dania so wa'atosasa, si lö irai alua i'otarai mböröta gulidanö ni'a'asogö Lowalangi irugi iada'e, ba ya lö sa'ae alua.


text:
Na lö I'adogo'ö ginötö andrö So'aya mena'ö, ba sa mösa lö si tola te'orifi. Ba hiza, börö niha nitutuyu, si no Ifili Lowalangi, wa I'adogo'ö ginötö andrö.


text:
Mesia sofayaBa ginötö da'ö, na so niha sanguma'ö khömi: "Faigi, ya'e Mesia!" ma: "Hiza, so Ia si sa!" böi faduhu dödömi.


text:
Börö me tohare dania ndra mesia sofaya ba ira sama'ele'ö sofaya. Lalau dania gila'ila awö dandra sahölihöli dödö ba wamaelungu niha nituyu Lowalangi, na molala mena'ö.


text:
Fa'atohare Nono Niha andröBa hiza, na no aefa ginötö wa'atosasa andrö, ogömigömi luo, ba lö mohaga sa'ae mbaŵa.


text:
Ba ginötö da'ö dania la'ila wa'atohare Nono Niha andrö ba lawuo, si fao fa'abölö sebua ba lakhömiNia.


text:
Ifatenge dania ndra mala'ika andrö ba wangowuloi niha nitutuyuNia moroi ba zi öfa fatalinga danö i'otarai gahe mbanua si sambua irugi gahe mbanua si tambai.


text:
Famaha'ö moroi ba döla marafalaMihalö wamaha'ö moroi ba döla marafala. Na ogombuyu duturunia, ba ibörögö molehelehe, aboto ba dödömi, wa no ahatö mbaŵa wa'aukhu.


text:
Böi miförö ba mi'ama'anöSanandrösa ba ngaluo awö ginötö, samösa lö sangila, he ira mala'ika ba zorugo, he Ono; ha Ama zangila.


text:
Salua andrö hulö niha sofanö ba danö saröu. Me iröi nomonia, ibe'e kuaso khö ndra enoninia molo'ö halöŵöra zamösana. Ba zanaro bawandruhö iŵa'ö, ena'ö mama'anö ia.


text:
Börö da'ö böi miförö, me lö sa mi'ila, ha wa'ara mangawuli zokhö omo andrö: na arakhagö bongi, - ma na talu mbongi, - ma na miwo manu, - ma ba zahulöwongi sibai,


text:
Famagölö wamunu YesuDua hari tö fatua lö owasa Paska awö gowasa Roti-si-lö- mu'aisöni. La'alui lala ira ere sebua ba sangila amakhoita wondra'u Yesu fao fangonekhesi ba wamunu Ya'ia.


text:
Fombayoini YesuMe so Yesu ba Mbetania, ba nomo Zimoni nifotöi Sobou Auri, me mangamanga Ia, i'ondrasi Ia samösa ira alawe solohe bulibuli so'ösi fanikha samohua, sebua sibai böli. Me no iboto mbulibuli andrö, ifaduwa nösinia yaŵa ba högö Yesu.


text:
So ösa niha si tebai manaha tödöra, faoma lamane khö nawöra: "Hadia wa la'alimagösi wanikha samohua andrö?


text:
Tola mu'amawa ia mena'ö ba tetema mböli töra tölu ngaotu firö ba tola mube'e ba niha si numana!" Ba mofönu ira khö ndra alawe andrö.


text:
Lö mamalö so ba gotaluami niha si numana ba tola mitolo ira, na edöna ami. Ba hiza, Ya'odo, tenga si'ogötö'ö so Ndra'o ba gotaluami.


text:
Amen, Uŵa'ö khömi: Gofu heza teturiaigö Injil ba zi sagörö ulidanö, ba tedunödunö göi nilaunia andre ba wanörö tödö ya'ia."


text:
Angetula Yuda wemanga mböli YesuBa möi Yuda Iskariota, samösa moroi ba gotalua zi felendrua andrö khö ndra ere sebua ba wanou'ö Yesu ba dangara.


text:
Omuso sibai dödöra, me larongo da'ö ba lafabu'u, wa labe'e khönia gefe. I'otarai da'ö i'alui lala senahöi Yuda ba wanou'ö Yesu ba dangara.


text:
Fama'anö fatomesa PaskaBa ngaluo si föföna Gowasa Roti-si-lö-mu'aisöni, ba ngaluo wanaba ono mbiribiri Paska, muhede ndra nifaha'ö Yesu, lamane khöNia: "Heza zomasi'Ö, möi ndra'aga ba wama'anö khöU fatomesa Paska?"


text:
Ifatenge darua ndra nifaha'öNia, Imane khöra: "Mi'ae'e miyomo ba mbanua. Ba da'ö dania falukha khömi samösa niha solohe rumbi so'ösi idanö; mi'o'ö ia,


text:
ba mimane ba zokhö omo si möi ia yomo andrö: "Isofu Guru: Heza nahia khöGu ba wamalua fatomesa Paska si fao ira nifaha'öGu?"


text:
Ituturu dania khömi sambua mbate'e tanö yaŵa, si no lahaogö ba no lafa'anö. Ba da'ö mifa'anö watomesa Paska khöda."


text:
Mofanö ndra nifaha'ö si darua andrö. Me larugi mbanua andrö, ba alua fefu zimane si no I'ombakha'ö khö ra. Ba lafa'anö watomesa Paska ba da'ö.


text:
Fatua dumadao ira ba wemanga, Imane Yesu: "Amen, Uŵa'ö khömi: Samösa ba gotaluami zi manga mböliGu, ya'ia zi fao khöGu ba wemanga iada'e."


text:
Itema lira, Imane: "Samösa ia moroi ba gotaluami si felendrua andre. Ya'ia zi falulu manga khöGu ba naha gö andre."


text:
Mofanö sa Nono Niha andrö simane si no musura bakha ba zura ni'amoni'ö sanandrösa ba khöNia, ba alai niha samobörö wanou'ö Ono Niha andrö! Abölö sökhi ba niha andrö na lö irai tumbu ia!"


text:
Fatua manga ira, Ihalö roti Yesu, Isuno Lowalangi [ba wamahowu'ö roti andrö], Iboboto ba Ibe'e khö ndra nifaha'öNia, Imane: "Mitema [ba mi'a], botoGu da'e!"


text:
Ihalö piala, I'andrö saohagölö [khö Lowalangi] ba Ibe'e khö ndra nifaha'öNia, ba labadu dozi ira moroi ba piala andrö,


text:
Imane khöra: "DoGu da'e sanga'aro'ö fawu'usa li Lowalangi; do niduwagö soguna ba zato [ba wangorifi ya'ira].


text:
Amen, Uŵa'ö khömi: "Lö Ubadu sa'ae nösi mbua nagu andre irugi ngaluo wamaduGu si bohou ba gamatöröŵa Lowalangi andrö."


text:
Fangombakha fangosilö'ögö WeteroImane khöra Yesu: "Oi dozi mangiwa wamatimi khöGu dania, simane si no tesura: "Ibözi dania Gubalo, ba oi muzawili mbiribiri andrö."


text:
Imane khönia Yesu: "Amen, Uŵa'ö khöu: Bongi andre dania, fatua lö miwo zilatao si mendrua, no medölu ö'osilö'ögö Ndra'o!"


text:
Ba hiza, ihötöi na sa fanguma'ö Fetero: "He matedo awöU, ba lö irai u'osilö'ögö Ndra'ugö!" Ba simanö göi wanguma'ö ndra nifaha'ö tanö bö'ö fefu.


text:
Fangandrö Yesu ba GezemaneBa larugi kabu sotöi Gezemane, ba Imane khö ndra nifaha'öNia: "Midadao ba da'e, fatua möi Ndra'o mangandrö."


text:
Imane: "Abba - he Ama! Lö si tebai ba khöU. Heta khöGu piala andre; ba böi ya alua molo'ö sedöna Ndra'o, ya alua zedöna Ndra'ugö."


text:
Mangawuli Ia ba I'ila, no mörö ira. Imane khö Wetero: "He Simoni, hadia si mörö ndra'ugö? Tebai zi lö mörö ndra'ugö ha sambua jam?"


text:
Böi miförö, mi'angandrö fa böi itörö ami fanandraigö. So sa wa'edöna dödö, ba hiza, lö fa'abölö nösi."


text:
Me Ifuli Ia khö ndra nifaha'öNia, I'ila no mörö zui ira, me no abua guli höröra, ba lö la'ila, ha laŵa'ö wanema li.


text:
Me mangawuli Ia khöra ba zi medölu kali, Imane khöra: "Hadia, mörö na sa ami ba molombase? No tobönö! Hiza, no irugi inötö, wa tebe'e ba danga niha si so horö Nono Niha andrö.


text:
Fondra'u YesuI'anema'ö, me fahuhuo Yesu na sa, tohare Yuda, samösa moroi ba gotalua zi felendrua andrö. Fao khönia niha sato, nifatenge ndra ere sebua ba sangila amakhoita, awö ndra salaŵa niha Yahudi. La'ohe wöda awö wagado.


text:
No tohöna ibe'e dandra si manga mböli andrö, wanguma'ö: "Niha ni'agogu bawa dania, da'ö Ia. Mira'u Ia, mi'ohe ba mi'aro'ö wanaro Ya'ia."


text:
Imane khöra Yesu: "Hadia, miwai samara'u Ndra'odo andre, wa mi'ohe wöda awö wagado ba wondra'u Ya'o?


text:
Ero ma'ökhö so Ndra'o ba gotaluami ba nomo Lowalangi ba wame'e famaha'ö, ba lö mira'u Ndra'o. Ba hiza, alua zima nö, ena'ö itörö zi no tesura ba zura ni'amoni'ö."


text:
Föna zanguhuku ba agamaLa'ohe Yesu ba nomo gere sebua. Ba da'ö owulo ndra ere sebua, awö ndra salaŵa niha Yahudi, awö ndra sangila amakhoita.


text:
I'o'ö Yesu Fetero moroi ba zaröu irugi golayama tanö bakha ba nomo gere sebua andrö. Ba da'ö mudadao ia ba gotalua ndra sohalöŵö, ilau moleu ba zinga galitö.


text:
La'alui zi tobali lohelohe ira ere sebua awö niha rafe ma'afefu ba wamöbögö horö khö Yesu, ena'ö tola la'etu'ö huku fa'amate khöNia. Ba ma'ifu lö lasöndra.


text:
lamane: "No marongo wehede Niha andre, sanguma'ö: Ududugö dania nomo Lowalangi andrö, nifazökhi danga niha; ba ha tölu ngaluo, Ufuli U'otomosi danö bö'ö, si tenga nifazökhi danga niha."


text:
Maoso gere sebua andrö, musindro ia ba gotaluara, isofu khö Yesu, imane: "Hadia, lö Ötema li ba ngawalö nifaduhu'öra ba wangadugö Ya'ugö?" Ba lö hedehedeNia, ma'ifu lö Itema li.


text:
Imane Yesu: "Ya'odo Ia! Ba mi'ila dania, dumadao Nono Niha andrö ba gambölö Lowalangi fondrege zabölö, ba tohare Ia si fao lawuo ba mbanua si yaŵa."


text:
No mirongo samösa wehedeNia fango'aya Lowalangi. Hadia gangetulami?" Ha sara lira fefu wangetu'ö, wa sinangea tehuku Ia, huku fa'amate.


text:
Ba labörögö ösa ladidiloi Ia, labalugö mbawaNia ba labözi Ia, lamane: "Fa'ele'ö! [Haniha zamözi Ya'ugö?]" Latema Ia ira sanaro si fao famözi Ya'ia göi.


text:
Fangosilö'ögö WeteroMe so Wetero tou ba golayama tanö bakha, tohare samösa genoni ira alawe khö gere sebua.


text:
Me i'ila moleu Wetero ba zinga galitö, ihaogö wamaigi bawa Wetero, imane: "Ya'ugö göi nifaha'ö Yesu, banua Nazareta andrö?"


text:
Ba i'osilö'ögö Fetero, imane: "Lö u'ila, haniha Ia ba lö aboto ba dödögu, hadia niŵa'öu." Aefa da'ö numalö ia ba golayama tanö baero ba nomo gere sebua andrö. (Ba miwo zilatao).


text:
Me i'ila zui Wetero enoni ira alawe no mege, ifuli imane ba niha si so ba da'ö: "Samösa göi ia moroi ba gotaluara!"


text:
Ba ifuli i'osilö'ögö Fetero. Lö ara aefa da'ö, lafuli lamane ira niha si so ba da'ö khö Wetero: "Sindruhu, ya'ugö samösa ba gotaluara, börö me niha Galilaia ndra'ugö."


text:
Ba i'anema'ö miwo zilatao, no mendrua. Ba ginötö da'ö, itörö tödö Wetero niŵa'ö Yesu khönia, wanguma'ö: "Lö fakhamö dua kali miwo zilatao, ba no tölu kali ö'osilö'ögö Ndra'o." Me itörö tödö Wetero da'ö, mege'ege ia.


text:
Föna Wilato I'anema'ö ba zihulöwongi sibai, me no lahalö gangetula ira ere sebua, ira salaŵa niha Yahudi, ira sangila amakhoita awö ndra sanguhuku ba agama ma'afefu, laböbö Yesu, la'ohe baero ba latou'ö Ia ba danga Wilato.


text:
Isofu khöNia Filato: "Hadia, Razo niha Yahudi Ndra'ugö?" Itema linia Yesu, Imane: "Ya'ugö samösa zanguma'ö."


text:
Ba hiza, so samösa niha si so ba gurunga sotöi Baraba, nikuru si fao ira niha samawuka, samunu niha me alua wamadöni famatörö.


text:
Möi misiyaŵa niha sato [la'ondrasi Wilato] ba la'andrö, ena'ö i'efa'ö samösa nikuru simane si to'ölö.


text:
Ifuli muhede Wilato ba niha sato, ima ne khöra: "Na simanö, hadia zomasi ami ufalua khö (Niha nifotöimi) Razo niha Yahudi andrö?"


text:
Börö me omasi Wilato wamönui fa'edöna niha sato, andrö i'efa'ö khöra Mbaraba, ba Yesu, ifabözi'ö ba itou'ö ba wamoröfa Ya'ia.


text:
Me no aefa la'o'aya Ia, laheta khöNia mbaru sobowodoru andrö, lafuli lafonuka Ia nukhaNia. Ba la'ohe Ia baero ba wamoröfa Ya'ia.


text:
Famoröfa Yesu Lafaso samösa niha sangawuli moroi ba kabu, sotöi Simoni, banua Girene, ama ndra Alesandro ba Rufo, ena'ö i'onoro röfa Yesu.


text:
Fango'aya Yesu ba röfaNiha sanörö da'ö la'o'aya Yesu, oi lafalikhölikhö högöra, lamane: "He Ya'ugö somasi manudugö omo Lowalangi ba sangotomosi ya'ia ha ba zi tölu ngaluo,


text:
Simanö göi la'o'aya Ia ira ere sebua ba ira sangila amakhoita; faoma lamane khö nawöra: "Noa sa I'orifi niha bö'ö, ba tebai I'orifi Ia samösa!


text:
Na Razo Ndraono Gizara'eli Ia, Keriso andrö, akha möi Ia tou moroi ba röfa, ena'ö ma'ila ba mamati ndra'aga khöNia!" La'o'aya göi Yesu niforöfa andrö si fao awöNia.


text:
Fa'amate YesuMe bözi felendrua talu ma'ökhö, alua wa'ogömigömi ba danö ma'asagörö, irugi bözi tölu tanö owi.


text:
Ba mato bözi tölu tanö owi, mu'ao Yesu, ebua liNia, imane: "Eloi, eloi, lama sabakhtani?" Eluahania: "He LowalangiGu, he LowalangiGu, hana wa Öröi Ndra'o?"


text:
Samösa ba gotaluara, fagohi ia wangai rabo, i'ungugö ba nagu saisö, ifatewu ba mbalö zukhu ba ifabadugö khö Yesu, si fao fanguma'ö: "Lau, datafaigi na möi Gelia ba wangeheta Ya'ia moroi ba röfa."


text:
Kafalo ndra saradadu, si so ba da'ö gamaudu Yesu, me i'ila hewisa wa'amateNia, ima ne: "Sindruhu, Ono Lowalangi Niha andrö."


text:
So göi ösa ndra alawe samaigimaigi moroi ba zaröu. Ba gotaluara so Maria, banua Magadala, ba Maria, ina ndra Yakobo Siakhi ba Yose, awö Zalome.


text:
Ya'ira zi faofao khö Yesu, me so Ia na sa ba Galilaia ba wanoloni Ya'ia. Ba ato ndra alawe tanö bö'ö si no fao awö Yesu we'amöi misi yaŵa ba Yerusalema.


text:
Fogo'o YesuMe no ibörögö bongi ba ngaluo wangöhöna, ya'ia da'ö sara wongi tö föna luo Sabato, tohare Yosefo banua Garimatia. Samösa ia ndrotondroto nifosumange ba gotalua ndra sanguhuku ba agama.


text:
Ya'ia göi zombalombaloi fe'aso gamatöröŵa Lowalangi andrö. Barani ia wangondrasi Filato ba wangandrö boto Yesu.


text:
Ahölihö li dödö Wilato, me irongo no mate Yesu. Andrö ifakaoni'ö gafalo ndra saradadu ba isofu khönia, na duhu no mate Yesu.


text:
I'öli muko si sökhi Yosefo, ihalö mboto Yesu mo roi yaŵa ba röfa ba i'olohuni faoma nukha andrö ba ibe'e bakha ba lewatö nikhao ba gara. Awena ifagaölö gowe sebua ba wolagö'ö bawandruhö lewatö andrö.


text:
Femaoso Yesu Me no aefa luo Sabato, möi Maria Magadala, Maria ina Yakobo, awö Zalome wowöli daludalu fanikha samohua ba wombayoini boto Yesu [bakha ba lewatö].


text:
Möi ira bakha ba lewatö ba la'ila samösa nono matua si dadao tanö ba gambölö, sobaru safusi. Ba tokea sibai ira.


text:
Ba hiza, imane khöra: "Böi mi'ata'ufi! Möi mangalui Yesu banua Nazareta ami, si no muforöfa andrö. No te'orifi Ia mangawuli. Lö Ya'ia ba da'e. Mifaigi, ya'e nahia nibe'era Ya'ia.


text:
Mi'ae'e, mi'ombakha'ö khö ndra nifaha'öNia ba khö Wetero, mimane: "No Idaridari we'amöi fönami ba Galilaia. Ba da'ö mi'ila Ia dania, simane si no Iŵa'ö khömi."


text:
Ba möi ira baero moroi ba lewatö andrö, lalau moloi börö wa'a tokea ba fa'ata'ura. Ba lö la'omba kha'ö hadia ia ba niha börö wa'ata'ura.


text:
Fangoroma'ö YesuMe no maoso Yesu moroi ba wa'amate, sihulöwongi ba ngaluo si föföna barö zi samigu, si oföna I'oroma'ö Ia khö Maria Magadala. Moroi khönia andrö no irai Ifofanö dafitu gafökha.


text:
Aefa da'ö I'oroma'ö Ia Yesu ba khalakhala tanö bö'ö khö zi darua moroi ba gotaluara, me so ira ba lala wangawuli ba mbanuara.


text:
Ba gafuriata, I'oroma'ö Ia khö zi felezara, me mangamanga ira. Itegu ira Yesu, börö wa'ambö famati awö wa'abe'e dödöra ba ni'ombakha'ö niha si no mangila Ya'ia wa no maoso Ia.


text:
Famatenge ira nifaha'ö Yesu Imane khöra Yesu: "Mi'ae'e, mitöröi gulidanö ma'asagörö, mituriaigö Injil ba ni'a'asogö ma'afefu.


text:
Da'ö dandra si faofao ba niha samati: Lafofanö gafökha ba döiGu; fahuhuo ira ba ngawalö li si bohou.


text:
Na latuyu gulö ba na labadu langu famunu, ba lö te'ala ira. Na latufa tanga niha sofökhö, ba döhö wökhöra."


text:
Tefolakhömi Yesu ba faofao Ia khö ndra nifaha'öNiaMe no aefa fahuhuo khö ndra nifaha'öNia Yesu, So'aya andrö, tefa zaŵa Ia ba zorugo, ba mudadao Ia ba gambölö Lowalangi


text:
Mofanö ira wanuriaigö Injil gofu heza, ba fao khöra Zo'aya ba halöŵöra ba I'a'aro'ö daroma li andrö fao tandra sahölihöli dödö. So wondruhö tanö bö'ö nisura bakha ba ngawalö naskah me föna, ba hiza, lö itema Gereja ba liturginia: Fefu niŵa'önia la'alio'ö [ira alawe] wangombakha khö ndra si fao khö Wetero. Ba hiza, aefa da'ö, si fao fama'emara Ifatenge Yesu duria ni'amoni'ö ba si tebai te'alani sanandrösa ba wangorifi so'ahonoa, i'otarai gatumbukha luo irugi gaekhula.


text:
simane nitutunöra khöda, ya'ira si no tobali sasi ba zalua andrö i'otarai mböröta ba he göi enoni daroma li.


text:
Börö da'ö, me no uhaogö wamareso da'ö fefu i'otarai mbörötania, uŵa'ö tödögu, sökhi na usura göi zi toföfö khöu, ya'ugö Teofilo nifosumange,


text:
Fangombakha fa'atumbu Yohane Same'e FanasaBa ginötö Herode, razo Yudaia, so samösa gere sotöi Sakharia, anggota ngenoli gere Abia. Fo'omonia göi no nga'ötö Ga'aroni; Elisabe döinia.


text:
Börö me lalau fadahödahö simane si to'ölö ba wangohonogöi ere sohalöŵö, göna ia halöŵö wanunu kumöyö.


text:
Ba hiza, samösa mala'ika Zo'aya sangoroma'ö ya'ia khö Zakharia, si zizio ba gambölö nahia wasömbata kumöyö.


text:
Imane khönia mala'ika: "Böi ata'ufi, Sakharia! No tetehe wangandröu; ba Elisabe, fo'omou, ifatumbu'ö khöu nono matua, ba öfotöi ia Yohane.


text:
Mowaöwaö ia föna Zo'aya ba geheha ba fa'abölö Gelia ba wolohe mangawuli tödö ndra ama khö nonora ba ba wondrönia'ö tödö niha si lö molo'ö ba lala satulö. Ba zimanö, ihönagö sambua soi si no muhaogö khö Zo'aya."


text:
Isofu Sakharia khö mala'ika andrö: "Hewisa wa u'ila wa alua zi manö? Me no atua ndra'o ba no numalö ndröfi wo'omogu."


text:
Itema li mala'ika, imane khönia: "Gaberieli ndra'odo, si zizio föna Lowalangi. Tefatenge ndra'o ba wangombakha turia si sökhi andrö khöu.


text:
Ba hiza, tobali si lö hede ndra'ugö ba tebai fahuhuo sa'ae ndra'ugö irugi ngaluo wa'alua da'ö, börö me lö faduhu dödöu ba wehedegu. Fefu niŵa'ögu lö tola lö'ö alua ba ginötö si no Ihonogöi Lowalangi."


text:
Gasagasa da'ö, labazebaze'ö Zakharia niha sato. Ahölihöli dödöra, wa ara sibai ia ba nomo Lowalangi.


text:
Me möi ia baero, tebai fahuhuo ia khöra. Ba aboto ba dödö niha sato, wa no i'ila gangilata bakha ba nomo Lowalangi. Ha faoma tangania tola ibe'e khöra dandra, ba lö tebulö si lö hede ia.


text:
Fangombakha fa'atumbu YesuMe no önö waŵa [dabina Gelizabe], Ifatenge Lowalangi mala'ika Gaberieli ba mbanua Nazareta ba danö Galilaia,


text:
khö nono alawe, si no famatua khö zi samösa ira matua, sotöi Yosefo, nga'ötö razo Dawido. Maria döi nono alawe andrö.


text:
Me möi yomo mala'ika andrö ba nomo Maria, imane: "Ya'ahowu ndra'ugö, si no falukha fa'ebua dödö Lowalangi! Fao khöu Zo'aya."


text:
Solakhömi dania Ia, ba labe'e töiNia Ono Lowalangi Fondrege Zalaŵa. Ibe'e khöNia Lowalangi, So'aya, dadaoma duaNia Dawido.


text:
Itema linia mala'ika, imane khönia: "Möi tou Geheha Ni'amoni'ö yaŵamö, ba Ilumö'ö ndra'ugö fa'abölö [Lowalangi] Fondrege Zalaŵa. Da'ö mbörö, wa labe'e töi Nono si tumbu andrö Ni'amoni'ö, Ono Lowalangi."


text:
Hiza! Elisabe andrö, talifusöu, no manabina göi ono matua ba wa'atuania. No önö waŵa dabinania, nifotöi si tebai mo'ono andrö.


text:
Möi Maria wangondrasi ElisabeMe luo da'ö, maoso Maria, i'alio'ö we'amöi ba zi sambua banua ba mado Yuda, tanö ba hili.


text:
Ba ifatörö Gelizabe andrö Eheha Ni'amoni'ö, irege mu'ao ia, ebua linia, imane: "No nifahowu'ö ndra'ugö ba gotalua ndra alawe fefu, ba nifahowu'ö Dabinau andrö!


text:
Hiza sa, me irugi dögi d­alingagu fehede fangowaimö andrö, manara nono andre ba dabinagu, börö wa'omuso dödö.


text:
Me larongo banuara ba ira talifusöra, wa no abölö wa'ahakhö dödö Zo'aya khönia, fao göi ira ba wa'omuso dödö, awönia.


text:
Me irugi ŵalu wongi wa'ebua nono andrö, tohare ira ba wamoto ya'ia. Omasi ira labe'e töi nono andrö Sakharia mena'ö, simane töi nama nia.


text:
Fefu niha samondrongo da'ö la'erönusi zalua andrö ba manofunofu dödöra, lama ne: "Hadia tobali nono andrö dania? Noa sa Itolo ia tanga Zo'aya."


text:
"Ya nisuno Zo'aya, Lowalangi Ndraono Gizara'eli. No möi Ia mufaigi soiNia ba no I'a'asogö khöra wangöhöli.


text:
Ya'ugö, onogu, labe'e töimö sama'ele'ö khö wondrege zalaŵa. Sowaöwaö ndra'ugö föna Zo'aya ba wangehaogö lalaNia.


text:
Itugu ebua nono andrö ba itugu I'abölö'ö ia Eheha. Toröi ia ba danö si mate, irugi inötö iforoma'ö ia ba Ndraono Gizara'eli.


text:
Fa'atumbu YesuMe luo da'ö, ibe'e goroisa Kai saro Auguso, ena'ö lafasura'ö döi ra fefu niha ba gulidanö ma'asa görö


text:
Möi göi misi yaŵa Yosefo mo roi ba Nazareta, tanö Galilaia, numalö ba Yudaia, ba mbanua Dawi do sotöi Betilekhema, börö me nga'ötö Dawido ia.


text:
Imane khöra mala'ika andrö: "Böi mi'ata'ufi! Hiza sa, uturiaigö khömi wa'omuso dödö sabölöbölö, sirugi niha fefu dania.


text:
Me no mofanö ba zorugo ndra mala'ika andrö, me no laröi ndra kubalo, faoma lamane khö nawöra: "Mitabu, möi ita ba Mbetilekhema wamaigi hadia zi no alua andrö, ni'ombakha'ö Zo'aya khöda."


text:
La'alio'ö we'amöi, ba falukha ira khö Maria ba Yosefo, awö Nono si de'ide andrö, si no tefagaya ba luha.


text:
Ba lafuli ira kubalo andrö, lasuno Lowalangi ba nirongora ba ba ni'ila höröra, faudu ba niŵa'ö mala'ika khöra.


text:
Famatörö töi ba famoto YesuMe no irugi ŵalu hari, ba laboto Ia. Labe'e töiNia Yesu, töi niŵa'ö mala'ika fatua lö tabina Ia na.


text:
Fanou'ö Yesu khö LowalangiMe no aefa mbongi wangehao khö Maria, faudu molo'ö oroisa Moze, la'ohe Nono andrö, Yesu, ba nomo Lowalangi ba Yerusalema ba wanou'ö Ya'ia khö Zo'aya.


text:
La'o'ö zi no tesura ba goroisa Zo'aya, sanguma'ö: "Fefu nono matua, na sia'a nono khö ninania, ya te'amoni'ö khö Zo'aya."


text:
Me inötö da'ö, so samösa niha ba Yerusalema, sotöi Simeoni. Solo'ö oroisa Lowalangi ia ba satulö tödö, ba sombalombaloi fangorifi Ndraono Gizara'eli.


text:
So Geheha Ni'amoni'ö ba dödönia; ba no i'ombakha'ö khönia Eheha Ni'amoni'ö, wa lö falukha ia wa'amate, fatua lö falukha ia khö Keriso, Nibayoini andrö khö Zo'aya.


text:
Börö wamarou Geheha andrö möi ia ba nomo Lowalangi. Me la'ohe Yesu, Ono andrö, ira satuaNia ba da'ö, ba wamatörö khöNia si to'ölö molo'ö oroisa,


text:
Ifahowu'ö ira Simeoni ba imane khö Maria, inaNia: "Hiza, no tehonogöi Nono andre, wa ba khöNia andrö ato zalau ba ato zi maoso ba gotalua Ndraono Gizara'eli.


text:
Tobali Ia tandra soroi Lowalangi nifadaödaö niha, irege oroma zindruhu nösi dödöra. Ifahö dödöu fa'abu dödö, hulö wöda satarö."


text:
So göi Hana, sama'ele'ö ira alawe, ono Wanueli, mado Gaseri. No ara ia ba gulidanö. Me no aefa ono alawe ia, fao ia khö wo'omonia fitu fakhe wa'ara.


text:
Ba iada'a no tobali ia lakha mbanua, no ŵalu ngafulu a öfa fakhe wa'atuania. Lö iröiröi nomo Lowalangi. Bongi ma'ökhö ilulu ia khö Lowalangi ba wuasö ba ba wangandrö.


text:
Ba ba da'ö sibai, möi ia ba da'ö, isuno Lowalangi ba fahuhuo ia sanandrösa khö Nono andrö ba niha fefu, sombalombaloi fangöhöli Yerusalema.


text:
Me no aefa lafalua fefu ha dia ia sanandrösa ba goroisa Zo'aya andrö, mangawuli ira ba Nazareta ba danö Galilaia.


text:
Me no aefa gowasa, mangawuli ira ba khöra. Ba toröi ba Yerusalema Yesu, Ono andrö, ba zi lö la'ila ira satuaNia.


text:
Lawalinga, no so Ia ba gotalua niha si fao ba lala. Ba möi ira, ma'ökhö fofanö, mangalui Ya'ia khö ndra talifusöra, awö ba niha si fa'ila khöra.


text:
Ba tobali, me no aefa tölu ngaluo, lasöndra Ia ba nomo Lowalangi. No dumadao Ia ba gotalua ndra guru, wamondrondrongo ya'ira, awö wame'e fanofu khöra.


text:
Me la'ila Ia ira satuaNia, tokea ira, ba imane khöNia inaNia: "He Onogu, hana wa Ölau khöma zima nö? No abu dödöma amaU wangalui Ya'ugö."


text:
Imane khöra: "Hana wa mi'alui Ndra'o? Hadia, lö aboto ba dödömi, wa lö tola lö'ö so Ndra'o ba dana khö NamaGu?"


text:
Aefa da'ö, fao Ia khöra we'amöi misi tou, ba larugi Nazareta, ba I'o'ö niŵa'öra. Fefu zalua andrö itanö ba dödönia inaNia.


text:
Itugu ara ba itugu ebua Yesu ba tedoudou wa'atuatuaNia, awö wa I'omasi'ö Ia Lowalangi ba he göi niha.


text:
Fa'atohare Yohane Same'e FanasaMe no felelima fakhe wamatö rö Kaisaro Tiberio andrö; me ku mandru ba Yudaia Wondrio Filato, ba samatörö ba Galilaia Herode ba zi sagörö ni'o'öfa tanö, ba samatörö ba Gituria ba ba Darakhoniti Wili fo, talifusö Herode, ba samatörö ba Gabilene Lisania; me ere sebua Hanasi ba Kayafa,


text:
Andrö möi Yohane, i'anöröi danö ba zi fasui Yoridano ba ikaoni niha ba wanema fanasa, tandra wangefa horö awö lala wa'auri si bohou,


text:
simane nisura ba zura Yesaya, sama'ele'ö andrö, sanguma'ö: "So niha si'ao: Ba danö si mate mihaogö lala khö Zo'aya, mifadaya lalaNia.


text:
Mifo'ösi fefu mbawa danö! Fefu hili awö hilihili, mi'alo'oi; mi'adölö'ö lala sabila ba mi'alösöi'ö lala si wedeö.


text:
Fangombakha YohaneAto niha sangondrasi Yohane ba wanema fanasa moroi khönia. Imane khöra: "He ya'ami ono gulö! Haniha zango'ou ya'ami woloi moroi ba wönu Lowalangi si so dania?


text:
Miforoma'ö ba gamuatami, wa no mifalalini gera'erami [ba no miröi horömi]! Böi mibörögö miŵa'ö tödömi: "Tuama Gaberahamo". Uŵa'ö sa khömi, tola I'a'asogö Lowalangi nga'ötö khö Gaberahamo moroi ba gara andre!


text:
No tehönagö wato ba ŵa'a geu, ba fefu geu si lö mowua bua si sökhi, te'obö ba tetibo'ö bakha ba galitö."


text:
Itema li, imane khöra: "Si dua görö baru, akha ibe'e sagörö ba zi lö baru; ba zi so balazo, akha ibagi ba zi lö balazo."


text:
Tohare göi ndra sangozara bea ba wanema fanasa khö Yohane. Lasofu khönia: "He guru, hadia zi lö tola lö'ö mafalua?"


text:
Ba lasofu göi khönia ira saradadu, lamane: "Hadia göi zi lö tola lö'ö mafalua?" Ba itema li, imane khöra: "Böi mifaso niha wame'e khömi kefe ba böi mifakao niha; ya abönö khömi gazimi!"


text:
Ba hiza, me no ato niha sanötöna ba sanofunofu ba dödöra sanandrösa khö Yohane, hadia ya'ia Mesia andrö,


text:
andrö imane khöra fefu: "Ube'e khömi wanasa faoma idanö, ba Si tohare andrö dania no sabölö ebua moroi khögu, tenga sinangea ndra'o ba wamokai böbö zandralaNia Ibe'e khömi wanasa faoma Eheha Ni'amoni'ö ba alitö.


text:
So döri ba dangaNia ba wangehao olayama mbasitöNia. I'owuloi ba halasa gulitö, ba fefu gadaya Itunu ba galitö si lö matemate."


text:
Ba hiza, me no itegu Herode, samatörö ba Galilaia andrö, börö wangowalunia khö Herodia, fo'omo dalifusönia, awö fefu zi lö sökhi tanö bö'ö nilau Herode,


text:
Fanema Yesu fanasa Me no latema wanasa niha sato, ba me Itema göi wanasa Yesu ba mangandrö Ia, alua wa teboka mbanua si yaŵa,


text:
ba möi mitou Geheha Ni'amoni'ö yaŵaNia, moboto hulö marafadi wa'oromaNia. Terongo li moroi ba zorugo, sanguma'ö: "OnoGu omasi'ö Ndra'ugö, wa'omasiGu."


text:
Sura nga'ötö YesuMe Ibörögö wamaha'öNia Yesu, mato tölu ngafulu fakhe wa'ebuaNia. Laŵa'ö Ono Yosefo Ia, Ono Eli,


text:
Fanandraigö YesuIröi Yoridano Yesu, afönu Eheha Ni'amoni'ö. Ba I'ohe Ia numalö ba danö si mate Eheha,


text:
ba itandraigö Ia afökha, öfa wulu wongi wa'ara. Ba zi sandrohu inötö andrö lö manga Ia, irege ba gafuriata olofo Ia.


text:
I'ohe Yesu ba hili salaŵa afökha, ba zi ha mamö'i hörö wa'ara, iforoma'ö khöNia fefu gamatöröŵa ba gulidanö.


text:
Imane khöNia afökha: "Fefu kuaso ba gamatöröŵa andrö ba fa'amolakhöminia ube'e khöU dania, noa sa mube'e khögu da'ö fefu, andrö wa tola ube'e ba niha somasi ndra'o.


text:
Itema li Yesu, Imane khönia: "No tesura ba zura ni'amoni'ö: Ha khö Zo'aya, Lowalangiu mangalulu ndra'ugö, ba ha khöNia möi'ö enoni!"


text:
Ba i'ohe Ia ba Yerusalema, ifa'aso Ia yaŵa ba mbalö mbumbu nomo Lowalangi, imane khöNia: "Na Ono Lowalangi andrö Ndra'ugö, fazaumba'Ö si tou.


text:
Ibörögö wohalöŵö ba Galilaia Yesu Ba wa'abölö Geheha Ni'amoni'ö mangawuli Yesu ba Galilaia. Ba tehöngö duriaNia ba zi sagörö tanö andrö.


text:
Tani wa tohare YesuMöi Yesu ba Nazareta, ba mbanua sebua Ia mböröta. Molo'ö si to'ölö Ia, möi Ia ba nomo wanga ndrö ba luo Sabato.


text:
Muzizio Ia ba wombaso sura ni'amoni'ö, ba labe'e khöNia zura Yesaya sama'ele'ö. Ibo kai gölugölu zura andrö ba Isöndra nisura andre:


text:
"Ifönui Ndra'o Eheha Nia So'aya, Ibayoini Ndra'o ba wanu riaigö Injil ba niha si numana. Ifa tenge Ndra'o ba wangombakha fa ngefa'ö ba niha nikuru ba fangi'ila ba niha sau'a, ba ba wangefa'ö niha nifakao,


text:
Me Ifagaölö mangawuli gölugölu zura andrö ba Ifangawuli khö zohalöŵö, Ilau dumadao. Fefu niha si so ba nomo wangandrö andrö oi la faigi Ia.


text:
Oi fao dödöra ba niŵa'öNia, ba ahölihöli dödöra ba wa'asökhi duria sanandrösa ba wa'ahakhö dödö Lowalangi ni'ombakha'öNia ba lamane: "Hadia tenga Ono Yosefo Ia andre?"


text:
Fanimbagö Yesu ba Nazareta Imane khöra Yesu: "Tatu miŵa'ö khöGu gamaedola andre: He doto, fadöhö ua Ndra'ugö! Hadia nirongoma, si no Öfalua ba Gafana'uma, lau göi ba da'a."


text:
Uwa'ö khömi, ba sindruhu wehedeGu andre: Me inötö Gelia, me teduhö mbanua si yaŵa tölu fakhe a matonga wa'ara, irege alua lofo sabölöbölö ba danö ma'asagörö, ato sibai lakha mbanua ba Ndraono Gi zara'eli.


text:
Ba lö tefatenge Gelia khö fasamösa moroi ba gotaluara, ba hiza ha khö lakha mbanua ba Zarefa ba danö Zidona.


text:
Ba me inötö Gelisa, sama'ele'ö andrö, ato niha sobou auri ba Ndraono Gizara'eli, ba samösa lö nifadöhö ba gotaluara, baero Na'ama, niha Ziria andrö."


text:
Maoso ira ba latuli'ö Ia baero mbanua. La'ohe Ia ba zinga hili ba nitaru'ö banuara, ba wanuli'ö Ya'ia si tou.


text:
Fangoroma'ö Yesu kuasoNia Numalö Yesu ba Gafana'uma ba danö Galilaia. Mamaha'ö Ia ba da'ö, ero luo Sabato.


text:
"He Yesu banua Nazareta, hadia khaikhaiU khöma? Hadia möi'Ö ba wamakiko ya'aga. U'ila haniha Ndra'ugö: Ni'amoni'ö khö Lowalangi Ndra'ugö!"


text:
Ihangöi ia Yesu, Imane: "Honogö'ö! Ofanö moroi ba niha andre!" Fao wa i'olobi gö niha andrö afökha ba gotaluara, iheta ia moroi khönia ba ma'ifu lö ifesokho ia.


text:
Ahölihöli sibai dödö niha sato, faoma lamane khö nawöra: "Hadia wehede andre, wa fao kuaso ba fa'abölö Ifofanö geheha si ra'iö?"


text:
Famadöhö ina matua Wetero awö niha satoMe no Iröi nomo wangandrö andrö Yesu, numalö Ia ba nomo Zimoni. Mofökhö fogikhi nina matua Zimoni, ba la'andrö khö Yesu, ena'ö Itolo ia.


text:
Me no aekhu luo, la'ohe khö Yesu fefu niha sofökhö, hadia ia ngawalö wökhö. Idozigö Yesu wanu fa tanga ya'ira ba wamadöhö fökhö ra.


text:
Ba ato niha zagaheta afökha, mu'ao'ao ira: "Ono Lowalangi Ndra'ugö!" Ba Ihangöi ira Yesu, lö Itehe muhedehede ira, börö me la'ila wa Ya'ia Mesia.


text:
Me ibörögö tumbu luo, mofanö Yesu numalö ba nahia si lö nininini. La'alui Ia niha sato. Me lasöndra Ia, lataha Ia, ena'ö böi Iröi ira.


text:
Imane khöra: "Lö tola lö'ö Uturiaigö duria sanandrösa ba gamatöröŵa Lowala ngi ba mbanua bö'ö, me da'ö dani wa tefatenge Ndra'o."


text:
Fanuyu nifaha'ö si föfönaMe muzizio Yesu ba mbewe mbaŵa Genezare, ato niha sa ngondrasi Ya'ia ba wamondrongo ta roma li Lowalangi.


text:
Möi Yesu yaŵa ba dundraha si sara, tundraha Zimoni, ba Iŵa'ö khö nia, ena'ö ilulugö dundraha andrö ba mbaŵa, aröu ma'ifu moroi ba mbe we mbaŵa. Mudadao Yesu yaŵa ba dundraha andrö ba wamaha'ö niha sato.


text:
Itema liNia Simoni: "He Guru, sara wongi manö no ma'eregesi tödö, ba lö nisöndra ma hadia ia! Ba me no Öŵa'ö, ba ulau giri."


text:
Andrö lakaoni naŵöra, si so ba dundraha bö'ö, ena'ö lalului khöra. Ba tohare ira, ba lafo'ösi dundraha ma'adua, irege arakhagö ahöndrö dundraha andrö.


text:
Me i'ila da'ö Simoni Fetero, mangalulu ia föna Yesu, imane: "Heta'öGö khögu, So'aya, me no niha sebua horö ndra'o!"


text:
Simanö göi nawö Zimoni, ya'ia Yakobo ba Yohane, ono Zebedai'o. Imane Yesu khö Zimoni: "Böi ata'ufi! I'otarai da'e tobali ndra'ugö sama'u'u niha."


text:
Famadöhö niha sobou auriMe so Yesu ba zi sambua banua, so samösa ndra matua, si no afönu bou auri. Me i'ila Yesu, ifalögu ia ba danö ba i'andrö khö Yesu, ima ne: "He So'aya, na edöna'Ö, tola Öfadöhö ndra'o!"


text:
I'oro'ö dangaNia Yesu ba wo mbambaya ya'ia, Imane: "EdönaDo, ya döhö ndra'ugö." I'anema'ö döhö niha andrö, taya mbou auri ba mbo tonia.


text:
Itenaŵa ia Yesu, fa böi i'o mbakha'ö da'ö gofu ha'ökhö, ba hiza, ena'ö möi ia wangoroma'ö ya'ia khö gere ba ibe'e wasömbata börö wa'a döhönia andrö, faudu ba ni'oroi'ö Moze, ba wangoroma'ö khöra wa no döhö ia.


text:
Ba tedou wa'atehöngö duria Yesu gofu heza, ba ato niha sangondrasi Ya'ia ba wamondrongo taroma li awö wamadöhö fökhöra.


text:
Famadöhö niha sombuyumbuyuSamuza ma'ökhö, me mamaha'ö Yesu, so göi ndra farizai'o awö ndra sangila amakhoita, si dadao ba da'ö, si'otarai ngawalö mbanua ba danö Galilaia, ba danö Yudaia ba ba Yerusalema. So wa'abölö Zo'aya [nibe'e khö Yesu] ba wamadöhö sofökhö.


text:
Me inötö da'ö, so ndra matua solohe niha sombuyumbuyu si so yaŵa ba heahea. La'oigö dödöra wo lohe sofökhö andrö yomo ba nomo ba wanou'ö ya'ia föna Yesu.


text:
Ba hiza, börö wa'ato niha, tebai la'ohe ia yomo. Andrö wa la'ohe ia yaŵa ba dete zagö nomo. Latöla'ö zagö nomo andrö, ba ladada zofökhö fabaya heaheania föna Yesu ba gotalua niha sato andrö.


text:
Ba labörö gö lamane dödöra ira sangila ama khoita ba ira farizai'o, wanguma'ö: "Haniha da'e si lö aiwö ba wango'aya Lowalangi? Haniha zi tola mangefa'ö horö, baero Lowalangi samösa?"


text:
Akha aboto ba dödömi, wa so kuaso khö Nono Niha ba wa ngefa'ö horö ba gulidanö andre." Aefa da'ö Imane ba niha sombuyumbuyu andrö: "Uŵa'ö khöu, faoso, fazaŵa heaheau ba angawuli ba khö mi!"


text:
I'anema'ö maoso niha andrö fönara fefu, ifazaŵa heaheania ba ifuli ia ba khöra, fao wa ifolakhömi Lowalangi.


text:
Oi ihawui ira fa'ata'u, ba la folakhömi Lowalangi, lamane: "Fo ndrege zahölihöli dödö zalua ni'ilada ma'ökhö andre!"


text:
Fogaoni Lewi tobali rasulAefa da'ö möi baero Yesu ba I'ila samösa niha sangozara bea, sotöi Lewi. No mudadao ia ba naha wangozara bea. Imane khönia Yesu: "O'ö Ndra'o!"


text:
Ilau watomesa sebua Lewi ba nomonia ba wanema'ö Yesu. Ato za ngozara bea awö niha bö'ö si fao khöra ba wemanga.


text:
Mukökökökö ndra farizai'o awö ndra sangila ama khoita, lamane khö ndra nifaha'ö Yesu: "Hana wa orudu manga ami ba niha sangozara bea awö niha si lö sökhi andrö?"


text:
No tebörögö walöŵaLamane [ira farizai'o ba ira sa ngila amakhoita] khö Yesu: "Ira nifa ha'ö Yohane asese lalau wuasö ba fangandrö. Simanö göi ndra nifaha'ö warizai'o. Ba hiza, ira nifaha'öU andrö mangamanga ba mamadumadu hadia ia."


text:
Itutunö na sa khöra Yesu gamaedola, Imane: "Lö niha sondrawi nukha si bohou ba wombalo nukha satua. Na ilau zimanö, asika nukha si bohou andrö, ba lö sa'atö faböbö mbalombalo si bohou andrö ba nukha satua.


text:
Simanö göi, lö samaduwa agu si bohou ba nahia satua. Na ilau zima nö, isika nahiania agu si bohou ba aduwa göi ia, ba tekiko nahiania.


text:
Ba samösa lö so masi mamadu agu si bohou, na no aefa ibadu nagu sara. Iŵa'ö, abölö sökhi nagu sara andrö."


text:
So'aya luo Sabato YesuMe luo Sabato, me Itörö dalu nowi Yesu, lateteu ngalai wakhe ira nifaha'öNia. Lafarekha ba dangara wakhe andrö ba la'a.


text:
Itema li Yesu, Imane khöra: "Hadia, lö nibasomi hadia nilau Dawido, me olofo ia awö niha si fao khönia?


text:
Möi ia bakha ba nomo Lowalangi, ihalö roti nifasömba'ö khö Lowalangi, ba i'a. Ba ibe'e göi ba niha solo'ö ya'ia, heŵa'ae lö tetehegö khöra wemanga, ha ira ere zi tola."


text:
Famadöhö niha si mate dambai tanga ba luo SabatoMe luo Sabato tanö bö'ö, möi Yesu ba nomo wangandrö ba mamaha'ö. Ba da'ö so niha si mate dambai tanga.


text:
So ösa ba da'ö ndra sangila amakhoita ba ira farizai'o, lahöröhö rögö Yesu, ma Ifadöhö niha sofökhö ba luo Sabato, afu lasöndra lala wa ngadugö Ya'ia.


text:
I'ila gera'erara Yesu. Andrö wa Imane ba niha si mate dambai tanga andrö: "Faoso, ozizio ba gotalua!" Maoso ia ba ilau muzizio.


text:
Imane khöra Yesu: "Usofu khömi, hadia zi tola tefalua ba luo Sabato, molau si sökhi ma molau si lö sökhi; mangorifi ma zui mamakiko?"


text:
Ifakhölö Ia Yesu wamaigi ya'ira ba Imane ba zofökhö andrö: "Oro'ö dangau!" I'o'ö da'ö, ba döhö dangania.


text:
Ira rasul si felendruaMe inötö da'ö, möi Yesu ba hili mangandrö. Ba da'ö mangandrö Ia khö Lowalangi sara wongi manö.


text:
Me no moluo, Ikaoni ndra ni faha'öNia, ba Ifili felendrua moroi ba gotaluara, nifotöiNia rasul, ya'ia da'ö:


text:
Famaha'ö ba famadöhö fökhöMöi mitou Yesu moroi ba hili awö ndra rasulNia, la'iagö nahia sa lo'o. Ba da'ö no owulo ngawawa ndra nifaha'öNia awö niha sato, si'otarai danö Yudaia, si'otarai Yerusalema ba si'otarai Diro awö Zidona si so ba zinga nasi.


text:
Möi ira ba wamondrongo famaha'ö Yesu ba ena'ö Ifadöhö wö khöra. Ba ya'ira si fatewu eheha si ra'iö, tefadöhö ira.


text:
Fehede fa'owuawua dödö ba fa'alaisaIfakhölö Ia Yesu khö ndra ni faha'öNia, Imane: "Ya owuawua dödömi, ya'ami niha si numana, börö me khömi gamatöröŵa Lowalangi.


text:
Ya owuawua dödömi, ya'ami niha solofo iada'e, me te'abusoi'ö dania ami. Ya owuawua dödö niha sege'ege iada'e, me sa'igi'igi ami dania.


text:
Ya owuawua dödömi na börö Nono Niha andrö fatuwu ira khömi, na latibo'ö ba la'o'aya ami ba laŵa'ö si lö sökhi ami.


text:
Ya somuso tödö ami ba ginötö da'ö ba sowuawua tödö, börö me ebua zulö khömi ba zorugo. Simanö göi nilau ndra tuara khö ndra sama'ele'ö.


text:
Alai ami sabuso, me solofo ami dania. Alai ami sa'iki'iki iada'e, me sabu tödö ba sege'ege ami dania.


text:
Fangomasi'ö si fa'udu – Fa'omasi si lö ola[Imane Yesu:] "Ya'ami samondrongo niŵa'öGu, Uŵa'ö khömi: Mi'omasi'ö zi fa'udu khömi, milau zi sökhi ba niha si fatiu tödö khömi,


text:
Na latafari mbo'ömö si tambai, oro'ö göi khönia mbo'ömö si tambai. Na so zangai barumö, te hegö khönia ihalö nono mbarumö göi.


text:
Na ha sangomasi'ö ya'ami mi'omasi'ö, hadia wa'asökhimi? Niha si lö ba dödö Lowalangi göi, la'omasi'ö niha sangomasi'ö ya'ira.


text:
Ba na ha ba niha solau si sökhi khömi milau zi sökhi, hadia wa'asökhimi? Niha si lö ba dö dö Lowalangi göi, lalau zimanö.


text:
Ba na ha mifafiza'ö gefemi ba niha ni dönadönami mangawuli, hadia wa'asökhimi? Mame'e nifiza ba manugi mangawuli, niha si lö ba dödö Lowa langi göi, lalau zimanö.


text:
Ba ya'ami, mi'omasi'ö zi fa'udu khömi ba milau khöra zi sökhi. Mibe'e nifiza hadia ia, heŵa'ae lö fanötöna wa mangawuli. Na simanö, mitema dania zulö ba tobali ami ono Lowalangi fondrege zalaŵa. Börö me Ya'ia no si sökhi tödö ba niha si lö mangi la mangandrö saohagölö ba ba niha solau si lö sökhi.


text:
Fa'a-lö-manguhuku – Fa'ebua dödö [Imane Yesu:] "Böi mihuku niha bö'ö, ba lö göi Ihuku ami Lowalangi. Böi mi'etu'ö huku ba niha, ba lö göi I'etu'ö hukumi Lowalangi. Na mi'efa'ö zala niha bö'ö, I'efa'ö zalami Lowalangi.


text:
Na mamuala ami, mamuala khömi Lowalangi: Buala si sökhi, nisösö, nifozuzu ba si falawu, nifaduwa ba gahetami. Börö me su'a su'a ni'anu'a'ömi ba niha bö'ö, I'ogu na'ö göi dania Lowalangi ba wanu'a khömi."


text:
Itutunö khöra Yesu sambua gamaedola, Imane: "Hadia, tola i'ohe danga zau'a samösa niha sau'a? Hadia, tenga darua ira aekhu ba gohokoho.


text:
Hewisa wa tola öŵa'ö khö dalifusöu: He talifusö, da'uheta go lowingö andrö ba höröu, ba hiza sa boto geu ba höröu lö ö'ila? He samini tödö! Ofönai'ö wangeheta boto geu andrö ba höröu, awena öfaigi lala wangeheta olowingö ba hörö dalifusöu."


text:
Amaedola geu ba buania [Imane Yesu:] "Eu si sökhi, lö i'owua mbua si lö sökhi; simanö göi geu si lö sökhi, lö i'owua mbua si sökhi.


text:
Fefu ngawalö geu oroma ba mbuania. Lö teteteu marafala ba ngafu ndroi, ba lö teteteu mbua nagu ba za'asa'a mao.


text:
Niha si sökhi i'owua mbua si sökhi, ni'irö'önia bakha ba dödönia si sökhi. Ba niha si lö sökhi i'owua mbua si lö sökhi, ni'irö'önia bakha ba dödönia si lö sökhi. Börö me hadia ia niŵa'ö mbawa, da'ö zi fahöna bakha ba dödö!"


text:
Amaedola zamasindro omo[Imane Yesu:] "Hana wa mi töitöi manö Ndra'o So'aya, ba lö sa mifalua hadia zi no Uŵa'ö khömi?


text:
Gofu haniha zi möi khöGu ba wamondrongo taroma liGu ba samalua ya'ia, da'U'ombakha'ö ha'ökhö tefaomagö ia.


text:
Hulö zamasindro omo ia, sangabakha'ö wogao tanö ba ifa zökhi wondrasi ba dete gara. Me so molö awö ndrulunia samözi omo andrö ba lö modögö, börö me sökhi wanaru'ö ya'ia.


text:
Niha samondrongo fehedeGu ba lö ifalua, hulö zamasindro omo ba dete danö ia si lö fondrasi. Me so ndrulu nidanö sanörö omo andrö, alio sibai aso'a ba abölöbölö sibai wa'atekikonia."


text:
Ba da'ö so genoni gafalo ndra saradadu [Roma], ni'omasi'önia; mofökhö sibai genoninia andrö ba arakhagö mate.


text:
Me irongo kafalo ndra saradadu andrö zanandrösa khö Yesu, ifatenge khöNia ndra salaŵa niha Yahudi ba wangandrö, ena'ö möi Yesu wamadöhö fökhö genoninia andrö.


text:
Fao khöra Yesu we'amöi. Me lö aröu tö Irugi nomonia andrö Yesu, ifatenge kafalo ndra saradadu andrö ndra si fahuwu khönia wanguma'ö khöNia: "He So'aya, böi fakao'Ö we'a möi ba nomogu. Tenga sinangea ndra'o, na möi'Ö ba nomogu.


text:
Da'a göi mbörö, wa lö baranido wamalukhaisi Ya'ugö. Ba hiza, hede manö sambua li, ba döhö wökhö genonigu andrö.


text:
Börö me ya'odo samösa nikafaloi ba so göi nikafaloigu ndra saradadu. Na uŵa'ö khö zi samösa: Ae'e, ba möi ia; na uŵa'ö khö danö bö'ö: Aine, ba i'ondrasi. Ba na uŵa'ö khö genonigu: Lau da'e, ba ilau."


text:
Me Irongo da'ö Yesu, ahölihöli dödöNia sanandrösa khönia. Ifakhölö Ia ba niha sato solo'ö Ya'ia, Imane: Uŵa'ö khömi, lö nisöndraGu na'i ba Ndraono Gizara'eli famati simane fa'ebua!"


text:
Fangorifi ono lakha mbanua ba Na'iLö ara aefa da'ö, möi Yesu ba mbanua nifotöi Na'i. Fao khöNia ndra nifaha'öNia awö niha sato sibai.


text:
Me ahatö Yesu ba mbawagöli mbanua, so niha si mate nifasao baero, ono matua, ono si ha samösa khö ninania si no lakha mbanua. Ato niha mbanua si fao khö lakha mbanua andrö.


text:
Ihatö'ö Ia Yesu, Ibabaya heahea andrö. Me labatogö ira solohe heahea andrö, Imane Yesu: "He ono matua, Uŵa'ö khöu: Faoso!"


text:
Ihawui fefu ira fa'ata'u, ba lafolakhömi Lowalangi, lamane: "No maoso Zama'ele'ö sebua ba gotaluada. No möi Lowalangi wamaigi soi Nia!"


text:
Fanofu Yohane Same'e Fanasa Ba la'ombakha'ö khö Yohane [si so ba gurunga] fefu zalua andrö ira nifaha'önia. Ikaoni darua nifaha'önia Yohane.


text:
Ba möi khö Yesu nifaha'ö Yohane si darua andrö, lamane khöNia: "Ifatenge ndra'aga Yohane Same'e Fanasa ba wanofu khöU: Hadia, Ya'ugö zi möi andrö, ma mabaloi niha bö'ö?"


text:
Tefaudu ba ginötö da'ö ato zofökhö awö si so ba wamakao nitolo Yesu. Oya Ifofanö geheha si lö sö khi, ba ato niha sau'a ni'amualagöNia fangila niha.


text:
Itema li Yesu, Imane khö ndra tengetenge Yohane andrö: "Mifuli ami khö Yohane ba mi'ombakha'ö khönia, hadia ni'ilami awö niro ngomi: Ifuli la'ila niha sau'a, mowaöwaö zombuyumbuyu töla, döhö zobou auri, larongo li safiso, te'orifi mangawuli zi no mate ba teturiai gö Injil ba niha si numana.


text:
Famaduhu'ö Yesu sanandrösa khö Yohane Me no mofanö dengetenge Yo hane andrö, Ibörögö fahuhuo Yesu ba niha sato sanandrösa khö Yohane andrö, Imane: "Hana wa möi ami ba danö si mate? Hadia ba wamaigi sukhu nifaheuheu nangi?


text:
Hadia nifaigimi wa möi ami baero? Hadia, niha samake nukha si sökhi? Hiza, niha sonukha si takile awö niha sa ngehangehao ya'ira tesöndra ba nomo razo!


text:
Sindruhu, Uŵa'ö khömi, töra moroi ba zama'ele'ö. Ya'ia sa niŵa'ö ba zura ni'amoni'ö: "Ya'e dengetengeGu; Ufatenge ia tanö fönaU ba wama'anö lalaU!"


text:
Uŵa'ö khömi: "Ba gotalua niha si tumbu moroi ba ndra alawe, lö sabölö ebua moroi khö Yohane andrö ba gotalua niha si tumbu ba gulidanö andre. Ba hiza, niha fondrege zide'ide ba gamatörö ŵa Lowalangi andrö, no abölö ebua moroi khönia.


text:
Fefu niha samondrongo niŵa'ö Yohane, ma na'i ira sangozara bea la'akui nifakhoi dödö Lowalangi ba latema wanasa nibe'e Yohane.


text:
Ba hiza, ira farizai'o awö ndra sangila amakhoita la'ositengagö nifakhoi dö dö Lowalangi ba lö latema wanasa nibe'e Yohane."


text:
Amaedola ndraono si fawude ba golayama [Imane Yesu:] "Hadia Ube'e famaedo niha si sagötö andre? Ha'ökhö fagölögölö ira?


text:
Hulö ndraono si dadao ba golayama ira, si'ao ba na wöra tanö bö'ö, lamane: No mafoli khömi zurune, ba lö solaya ami; no malau ngenungenu, ba lö se'e ami.


text:
Tohare Yohane Same'e Fanasa andrö, fuasö ia ba gö ba lö ibadu nagu, ba mimane: Niha si fatewu afökha ia.


text:
Tohare Nono Niha andrö, manga Ia ba Ibadu hadia ia, ba mi mane: Faigi, Niha solu'alu'a Ia ba samadu agu, si fahuwu khö zangozara bea awö niha sebua horö.


text:
Fombayoini Yesu Samösa warizai'o, sotöi Simoni, sangandrö khö Yesu, ena'ö orudu ma nga Ia khönia. Möi Yesu ba nomo warizai'o andrö ba manga Ia ba da'ö.


text:
Ba mbanua andrö so samösa ndra alawe sebua horö. Me irongo, wa manga Yesu ba nomo warizai'o andrö, möi ia, i'ohe sambua mbulibuli sebua böli so'ösi fanikha samohua.


text:
Si fao fe'e ihatö'ö ia khö Yesu tanö ba gahe Nia ba ibörögö ibasöi gaheNia faoma taŵa hörönia ba i'osi faoma bunia. I'ago gahe Yesu ba ibayoini faoma fa nikha samohua andrö.


text:
Me i'ila da'ö farizai'o sogaoni Yesu wemanga, imane dödönia: "Na sindruhu sama'ele'ö Niha da'e, tatu I'ila haniha ba hewisa ndra alawe andrö sombambaya Ya'ia, wa ira ala we andrö no sebua horö."


text:
Imane Yesu: "So darua zo'ömö ba niha same'e kefe nifiza. Mo'ömö zi samösa lima ngaotu rufia firö, ba si samösa lima wulu.


text:
Börö me tebai labu'a gömöra, andrö wa faoma ibe'e bualania khöra gefenia andrö. Hani ha ba gotaluara zabölö mangomasi'ö ya'ia?"


text:
Itema liNia Simoni, imane: "Molo'ö ya'o, niha sebua nibe'e buala andrö!" Imane khönia Yesu: "Atulö niŵa'öu."


text:
Fao wa Ifaigi ndra alawe andrö Yesu, Imane khö Zimoni: "Hadia, no ö'ila ndra alawe andrö? Me tohare Ndra'o ba nomou, lö nihönagöu idanö ba wanasai aheGu; ba ya'ia, isasai gaheGu faoma taŵa hörönia ba i'osi faoma bunia.


text:
Lö ötema'ö Ndra'o faoma fa'agosa bawa; ba ya'ia, i'otarai me so Ndrao ba da'e, lö aedu'aedu i'ago gaheGu.


text:
Börö da'ö, Uŵa'ö khöu: No te'efa'ö khönia horö soya andrö, börö me no oya ifalua wa'omasi. Na ha ma'ifu mu'efa'ö horö niha, ha ma'ifu göi ifalua wa'omasi."


text:
Ba labö rögö lamane dödöra si fao khöNia wemanga andrö: "Haniha Niha da'e, wa tola I'efa'ö horö göi?"


text:
Ira alawe si fao khö YesuLö ara aefa da'ö, möi Yesu misa ba mbanua sebua ba ba mbanua side'ide ba wanuriaigö Injil sanandrösa ba gamatöröŵa Lowalangi. Fao khöNia zi felendrua andrö.


text:
Simanö göi ösa ndra alawe si no döhö moroi ba geheha si lö sökhi ba moroi ba wökhöra, ya'ia: Maria nifotöi Magdalena, ba zaheta fitu gafökha.


text:
Simanö göi Yohana, fo'omo Khuza, kafalo ndra sohalöŵö ba nomo Herode; Susana, ba ato na sa ndra alawe tanö bö'ö. Latolo Yesu awö ndra nifaha'öNia faoma okhötara.


text:
Amaedola zamazaewe tanömöMe ato sibai niha sowulo khö Yesu, awö wa la'ondrasi Ia niha si'o tarai ba mbanua misa, fahuhuo Ia khöra ba gamaedola,


text:
Imane: "So niha samazaewe tanömö zinanö. Me ifazaewe danömö andrö, so ösa zae khu ba zinga lala, lahundragö niha ba la'a fofo.


text:
So göi danömö saekhu ba gotalua ndroi. Tumbu ndroi andrö fao ba danömö, ba ilazi'ö danömö andrö irege mate.


text:
Ba so göi danömö saekhu ba danö si sökhi; tumbu ba mowua, otu kali fabali." Me aefa Iŵa'ö da'ö Yesu, mu'ao Ia, Imane: "Si tola mamondrongo, akha ihaogö wamondrondrongo."


text:
Itema li: "Khömi no mube'e wa'aboto ba dödö zi tobini ba gamatöröŵa Lowalangi andrö. Ba ba niha tanö bö'ö, te'ombakha'ö khöra si fao amaedola, irege lafaigi ba lö la'ila; heŵa'ae larongo ba lö aboto ba dödöra."


text:
Famo'eluaha gamaedola samazaewe tanömö[Imane Yesu:] "Da'a geluaha gamaedola andrö: Tanömö andrö no taroma li Lowalangi.


text:
Saekhu ba zinga lala no amaedola niha samondro ngo taroma li andrö; aefa da'ö tohare gafökha ideha danömö andrö moroi ba dödöra, ena'ö lö faduhu dödöra ba ena'ö lö te'orifi ira.


text:
Saekhu ba zokarakara no amaedola niha samondrongo taro ma li andrö ba sanema ya'ia si fao fa'omuso dödö. Ba lö mowa'a daroma li andrö ba dödöra. Lö anau gölö wamatira, ba na so wanandraigö, fa röi ira.


text:
Saekhu ba gotalua ndroi no amaedola niha samondrongo taroma li andrö, ba aefa da'ö ba lala wa'aurira ilazi'ö ira ngawalö wa'abu dödö, fa'omasi gokhöta awö gisö'isö dödö tanö bö'ö, irege lö mowua ira.


text:
Saekhu ba danö satabö, no amaedola niha samondrongo taroma li andrö, ba sangirö'ö ya'ia bakha ba dödöra si sökhi ba satulö. Mowua ira ba wa'ebolo dödö."


text:
Amaedola wandru [Imane Yesu:] "Samösa lö niha sanunu fandru ba ibalugö faoma rumbi, ma ibe'e ba narö warate. Ba hiza, ibe'e ba nahia wandru, ena'ö fefu niha si möi yomo tola la'ila hagania.


text:
Simanö wa fefu zi tobini iada'a, oroma ba haga dania; ba hadia ia zi lö aboto ba dödö niha iada'a, la'ila dania ba te'ombakha'ö föna niha sato.


text:
Börö da'ö, mifaigi hewisa wamondrondrongomi. Börö me gofu haniha zi so, tenönö khönia; ba gofu haniha zi lö'ö, tehalö na'i niŵa'önia so khönia."


text:
Soroiyomo Yesu sindruhuMöi khö Yesu ninaNia awö ndra talifusöNia, ba tebai lafalukhaisi Ia börö wa'ato niha.


text:
Ba Itema li, Imane khöra: "InaGu ba ira talifusöGu, ya'ia niha samondrongo taroma li Lowalangi ba samalua ya'ia."


text:
Famahono angi sabölöbölöSamuza ma'ökhö, möi Yesu ba nowo si fao ira nifaha'öNia, ba Imane khöra: "Mitabu, möi ita si yefo mbaŵa." Ba mofanö ira.


text:
Ba me moloyo ira, ibörögö mörö Ia. Ba tohare nangi sabölöbölö ba mbaŵa andrö, irege ihawui nowo idanö, ba ahöndröhöndrö ira.


text:
Ba la'ondrasi Ia, lasusugi Ia, lamane: "He Guru, he Guru, tekiko ita!" Me no maoso Yesu, Itenaŵa nangi awö ndrulu. Ba tebato nangi awö ndrulu andrö, ba tobali ahono mbaŵa.


text:
Imane khö ndra nifaha'öNia: "Hezo wamatimi?" Ata'u ira, ba ba wa ahölihöli dödö faoma lamane khö nawöra: "Haniha Ia andre, irege la'o'ö niŵa'öNia angi awö ndrulu göi."


text:
Me möi tou Yesu ba danö, i'ondrasi ia samösa niha si no ara fatewu afökha. Lö ifake nukha ba lö toröi ia ba nomo; ba lewatö i'iagö.


text:
Me i'ila Yesu, mangalulu ia fönaNia ba mu'ao ia ebua li, imane: "He Ye su, Ono Lowalangi fondrege zalaŵa! Hadia khaikhaiU khögu? U'andrö khöU, böi fakao ndra'o!"


text:
Iŵa'ö da'ö, börö me no Iŵa'ö Yesu, ena'ö iheta ia afökha ba niha andrö. No ara ifatörö ia. No auli'auli larate danga awö gahe niha da'ö simane niha niböbö. Ba hiza, i'etu'ö rate andrö, ba i'ohe ia afökha andrö ba danö si lö nihaniha.


text:
Ahatö ba da'ö so mbawi, sangawawa sebua, sangalui göra ba naerenaere hili. La'andrö afökha andrö, ena'ö Itehe khöra we'amöi ba mbawi andrö. Ba Itehegö khöra Yesu.


text:
Laröi niha andrö ira afökha, lasaŵa mbawi. Ba moloi ngawawa mbawi andrö, lafazibo ira ba mbaŵa, ahori alömö.


text:
Möi baero niha wamaigi si no alua andrö. La'ondrasi Yesu, ba la'ila niha si no aheta ira afökha andrö, no mudadao ia tanö ba gahe Yesu. No monukha ia ba no adölö wangerangerania. Oi ata'u ira fefu.


text:
Fefu zowanua ba danö Gerasa, la'andrö khö Yesu, ena'ö Iröi ira, börö me ihawui ira fa'ata'u. Ba möi Yesu ba nowo, mangawuli Ia.


text:
Imane: "Angawuli ba khömi ba ombakha'ö, ha wa'ebua nilau Lowalangi khöu." Ba i'anöröi danö andrö ma'asagörö wanuriaigö hadia ia zi no Ilau Yesu khönia.


text:
Fangorifi ono Ya'iro – Famadöhö ira alawe Me mangawuli Yesu, lafaondragö Ia niha sato, börö me a'oi labalobaloi Ia.


text:
Tohare samösa ndra matua, sotöi Ya'iro; kafalo ba nomo wangandrö ia. Mangalulu ia föna Yesu ba i'andrö, ena'ö möi Ia ba nomonia.


text:
So khönia nono alawe si ha samösa, mato felendrua fakhe wa'ebuania, ba arakhagö mate. Me möi Yesu, oi zara ladegeni Ia niha sato.


text:
So göi samösa ndra alawe si no felendrua fakhe wa'ara mofökhö se ndro talu. (No ihorigö gokhötania wangalui daludalu khö ndra doto,) ba samösa lö si tola mamadöhö ya'ia.


text:
Isofu Yesu: "Haniha zomba mbaya Ya'o?" Me fefu laŵa'ö lö'ö, imane Fetero: "He Guru, ha wa'ato niha sodegeni ba lalazi'ö Ndra'ugö."


text:
Me i'ila ira alawe andrö, wa tebai ibini'ö ia, möi ia si fao fanizinizi, mangalulu föna Yesu. Ba ba zanehe niha sato i'ombakha'ö mbörö wa ibabaya Ia, ba hewisa wa i'anema'ö döhö wökhönia.


text:
Me fahuhuo Yesu na sa, tohare samösa nifatenge moroi ba nomo gafalo nomo wangandrö andrö, wanguma'ö: "No mate nonou alawe. Böi sa'ae busi dödö Guru."


text:
Me no Irugi nomo andrö Yesu, lö Itehe möi si bakha niha awöNia, baero Wetero, Yohane ba Yakobo awö nama ba ina nono andrö.


text:
Ba oi zara me'e fefu niha, la'e'esi nono andrö. Imane Yesu: "Böi mi'e'e! Tenga si mate nono andrö, si mörö."


text:
Ba tokea sibai dödö zatua nono andrö. Ba Itenaŵa ira Yesu, ena'ö böi la'ombakha'ö zalua andrö gofu ha'ökhö.


text:
Famatenge rasul si felendruaIkaoni zi felendrua andrö Yesu, Ibe'e khöra wa'abölö awö kuaso ba wamofanö ira afökha awö wamadöhö fökhö.


text:
Imane khöra: "Böi mi'ohe hadia ia ba lala, he si'o, he tasi, he balazo, he kefe, ma zui dua görö mbaru.


text:
Gofu haniha zi lö manema ya'ami, mi'ofanö moroi ba mbanuara ba mi'anotogö na'i gawugawu ba gahemi, si tobali famangelamara."


text:
Fa'amangiwa dödö HerodeMe irongo fefu zalua andrö Herode, samatörö ba danö andrö, manofunofu dödönia, börö me so zanguma'ö: "No te'orifi mangawuli Yohane moroi ba wa'amate.


text:
So göi zanguma'ö, no ifuli tohare Gelia; ba so göi zanguma'ö, no ifuli auri samösa ba gotalua ndra sama'ele'ö me föna."


text:
Ba hiza, imane Herode: "No ufa'eŵa'ö högö Yohane; ba haniha Niha andre, si no oya urongo sanandrösa khöNia?" Da'ö mbörö wa i'alui lala, ena'ö falukha ia khö Yesu.


text:
Fame'e gö ba niha satoMe mangawuli ndra rasul andrö, latutunö khö Yesu hadia ia zi no lafalua. Ba I'ohe ira awöNia, mofanö Ia we'amöi ba mbanua sotöi Betisa'ida.


text:
Me la'ila da'ö niha sato ba la'o'ö Ia. Itema ira Yesu, fahuhuo Ia khöra sanandrösa ba gamatöröŵa Lo walangi ba Ifadöhö niha sofökhö ba gotaluara.


text:
Me tanö owi, möi khö Yesu zi felendrua, lamane khöNia: "Fofanö manö niha sato andre, ena'ö tola möi ira ba mbanua ba ba nomo misa ba wangalui nahara ba ena'ö lasöndra göra, börö me naha si lö nihaniha zi so ita andre."


text:
Imane khöra Yesu: "Akha ya'ami zame'e göra." Lamane khöNia: "Ha lima ngawua roti ba dua rozi gi'a zi so khöma; awena da'ö möiga ua wowöli gö ba niha sato andre?"


text:
Börö me so mato lima ribu ndra matua ba da'ö. Imane khö ndra nifaha'öNia: "Miŵa'ö ba niha sato andrö, akha mudadao ira ba lafa'oli'oli ira, mato lima wulu niha wa'ato ero sambua ngenoli."


text:
Ihalö roti si lima ngawua awö gi'a si dua rozi andrö, Ifaöga höröNia miyaŵa ba zorugo, Ifahowu'ö ba Ibo boto roti awö gi'a andrö ba Ibe'e khö ndra nifaha'öNia, ena'ö labagibagi ba niha sato.


text:
Fangakui WeteroSamuza inötö, mangandrö Yesu ba zi ha Ya'ia, ba fao khöNia ndra nifaha'öNia. Isofu khöra: "Haniha Ndraodo andre wanguma'ö niha sato?"


text:
Latema liNia, lamane: "So zanguma'ö Yohane Same'e Fanasa; so göi zanguma'ö Elia; ba tanö bö'ö laŵa'ö, fasamösa moroi ba gotalua ndra sama'ele'ö luo no, si no ifuli auri."


text:
Isofu khöra Yesu: "Molo'ö ya'ami, haniha Ndra'odo andre?" Itema li Fetero, imane: "Mesia Ndra'ugö, nifabu'u Lowalangi andrö."


text:
Fangombakha Yesu famakao, fa'amate ba femaosoNiaBa Itenaŵa ira, fa böi la'omba kha'ö da'ö gofu ha'ökhö,


text:
Imane: Lö tola lö'ö oya Itaögö wamakao Ono Niha andrö ba latimba Ia ira salaŵa niha Yahudi, ira ere sebua ba ira sangila amakhoita. Labunu dania Ia, ba na no irugi tölu ngaluo, te'orifi Ia mangawuli.


text:
Folo'ö Yesu ba lala röfa Imane Yesu ba niha fefu: "Haniha zomasi molo'ö Ya'o, ya i'ositengagö ia, ilu'i röfania ero ma'ökhö ba i'o'ö Ndra'o.


text:
Börö me haniha zo masi mangorifi ya'ia, da'ö zi taya fa'auri dania; ba haniha zi taya fa'auri börö Ndra'o, da'ö zauri dania.


text:
Hadia guna ba niha na i'okhögö zi sagörö ulidanö, na tobali fangalania samösa ma na ifakiko wa'aurinia?


text:
Haniha zaila wangakui Ya'o awö daroma liGu, ba khönia aila göi Nono Niha andrö, na tohare Ia si fao lakhömiNia awö lakhömi NamaNia ba ira mala'ika ni'amoni'ö.


text:
Sindruhu niŵa'öGu khömi: So ösa zi so ba da'e, si lö falukha fa'amate, fatua lö la'ila we'aso gamatöröŵa Lowalangi andrö."


text:
Famolakhömi Yesu ba hiliMato ŵalu hari aefa wamaha'ö andrö, I'ohe Yesu Wetero, Yohane ba Yakobo, möi Ia ba hili ba wangandrö.


text:
Molakhömi wamaigira, ba fahuhuo ira khö Yesu sa nandrösa ba wofanöNia, ni'asiwai ba Yerusalema dania.


text:
Fetero ba ira awönia no mörö. Me maoso ira, la'ila Yesu bakha ba lakhömiNia awö niha si darua andrö si so ba ngaiNia.


text:
Me laröi Ia niha si darua andrö, imane Fetero khö Yesu: "He Guru, sökhi na toröi ita ba da'e. Damafazökhi tölu nose: Sambua khöU, sambua khö Moze ba sambua khö Gelia." Ambö aboto ba dödö Wetero niŵa'önia andrö.


text:
Me terongo li andrö, ha tö Yesu zoroma. Lö manö hedehede ndra nifaha'ö sanandrösa ba zalua andrö ba lö la'ombakha'ö gofu ha'ökhö, hadia ia zi no la'ila andrö.


text:
Famadöhö samösa ndraono Mahemolu ö, me möi ira mitou moroi ba hili [Yesu awö ndra nifaha'öNia], ato niha sangondrasi Yesu.


text:
So samösa ndra matua ba gotalua niha sato andrö si'ao, sanguma'ö: "He Guru, u'andrö khöU, ena'ö Öfaigi nonogu andre si ha samösa khögu!


text:
No fatewu khönia geheha si lö sökhi: I'anema'ö mu'ao'ao ba ifadögödögö mbotonia eheha andrö, irege fawukhö gilonia. Arakhagö lö irai iröi ia ba wamakao ya'ia.


text:
Itema linia Yesu, Imane: "He ya'ami niha si lö faduhu tödö ba selungu. Ha wa'ara tö na sa lö tola lö so Ndra'o khömi ba Ubologö dödöGu khömi? Ohe ba da'e nonomö andrö!"


text:
Me ihatö'ö ia khö Yesu ono andrö, i'olobigö ia afökha andrö ba ifadögödögö mbotonia. Itenaŵa geheha si ra'iö andrö Yesu, Ifadöhö wökhö nono andrö ba Ifuli ia khö namania.


text:
Ba ahölihöli dödö niha sato wamaigi segebua nilau Lowalangi andrö. Fangombakha fa'amate YesuMe ahölihöli dödö niha sato na sa ba wamaigi nilau Yesu andrö fefu, Imane khö ndra nifaha'öNia:


text:
"Mihaogö wamondrondrongo fehedeGu andre ba mitanö ba dödömi: Tetou'ö dania Nono Niha andrö ba danga niha."


text:
Ba lö aboto ba dödöra wehede andrö, no tobini khöra geluahania, andrö wa lö la'ila watahögö. Ba ata'u göi ira wanofu khöNia geluaha wehede andrö.


text:
ba Imane khöra: "Gofu haniha zanema ono andre ba döiGu, no itema Ndra'o; ba gofu haniha zanema Ya'o, no itema Zamatenge Ya'o. Börö me sabölö ide'ide ba gota luami, da'ö zabölö ebua."


text:
Niha si lö fa'udu khöda no awöda Imane Yohane: "He Guru, no ma'ila niha sangoguna'ö töiMö ba wamofanö afökha ba no matenaŵa ia, börö me tenga awöma ia wolo'ö Ya'ugö."


text:
Lala saekhu ba Yerusalema – Lö itema Yesu Samaria Me no arakhagö irugi inötö wamazaŵa Yesu [ba zorugo], Idölö Ia we'amöi ba Yerusalema.


text:
Ifatenge niha sodaridari fönaNia. Mofanö ira ba larugi sambua mbanua ba danö Zamaria ba wama'anö khöNia naha wemörö.


text:
Me la'ila da'ö ira nifaha'ö Yesu si darua, Yakobo ba Yohane, lamane khöNia: "He So'aya, hadia omasi'Ö na maŵa'ö, akha atoru galitö moroi ba mbanua si yaŵa ba wamunu ya'ira?"


text:
Folo'ö Yesu Me latohugö wofanö [Yesu awö ndra nifaha'öNia], so samösa zanguma'ö khö Yesu: "Omasido u'o'ö Ndra'ugö gofu heza möi'Ö!"


text:
Imane khönia Yesu: "So dögi narö hili ba nasu gatua, ba so gazuni ba wofo; ba hiza, khö Nono Niha andrö lö nahia wemörö."


text:
Ba niha bö'ö Imane Yesu: "Tabu, o'ö Ndra'o." Imane niha da'ö: "He So'aya, tehegö khögu wogo'o amagu ua."


text:
Imane khönia Yesu: "Akha lako'o zi mate niha si mate. Ba ya'ugö, ae'e, turiaigö gamatöröŵa Lowalangi."


text:
So göi danö bö'ö sanguma'ö: "Omasido u'o'ö Ndra'ugö, he So'aya; ba tehegö khögu wo'angonaisi ösi nomogu ua."


text:
Imane khönia Yesu: "Niha si no mamörögö wombali'ö ta nö, na ifaigi furi, tenga sinangea ia ba gamatöröŵa Lowalangi."


text:
Famatenge si fitu ngafulu Me no aefa da'ö, Itutuyu fitu ngafulu (a rua) danö bö'ö So'aya ba Ifatenge ira darudarua sodaridari fönaNia ba mbanua awö nahia sedöna möi Ia dania.


text:
Imane khöra: "Ebolo sa mbasitö ba lö ato zohalöŵö. Börö da'ö, mi'andrö khö Zokhö basitö andrö, ena'ö Ifatenge zohalöŵö ba mbasitöNia.


text:
Na so ba da'ö niha sinangea manema fa'ohahau dödö, toröi khönia wa'ohahau dödö si'otarai khömi. Ba na lö'ö, mangawuli khömi wa'ohahau dödö andrö.


text:
Mi'iagö nomo andrö, mi'a ba mibadu hadia nibe'era khömi. Noa sa sinangea itema gazinia sohalöŵö. Böi mifalalilali nomo wa'atoröi.


text:
"Gawugawu mbanuami na'i si falemba khöma, ma'osi moroi ba gahema. Ba hiza, ya aboto ba dödömi, wa no ahatö gamatöröŵa Lowalangi andrö."


text:
Banua si lö manema Injil "Alai ndra'ugö, Khorasi! Alai ndra'ugö, Betisa'ida! Na ba Diro ma ba Zidona tefalua zahölihöli dödö andrö mena'ö nifalua ba gotaluami, no ara lawu'ai lala wa'aurira ba wangonukha nukha wa'abu dödö ba ba wolau awu ba högöra.


text:
Ba Ya'ugö Kafana'uma! Hadia, te'alaŵa'ö ndra'ugö irugi mbanua si yaŵa? Lö'ö, tetibo'ö ndra'ugö ba mbanua niha tou."


text:
Gofu haniha zamondrongo niŵa'ömi, no ifondrondrongo niŵa'ö Gu. Si lö manema ya'ami, no itimba Ndra'o göi. Ba si lö manema Ya'o, ba lö göi itema Zamatenge Ya'o."


text:
Fangawuli ndra nifaha'ö si fitu ngafulu Mangawuli zi fitu ngafulu (a rua) andrö si fao fa'omuso dödö, lamane: "He So'aya, ira afökha göi no la'o'ö lima, me mafofanö ira ba döiMö."


text:
Hiza, no Ube'e khömi kuaso ba wanguhundragö ulö ba tongo awö wa'abölö wolaŵa udu. Ba lö hadia ia si tola mamakiko ya'ami.


text:
Heŵa'ae simanö, böi omuso dödömi, wa la'o'ö limi ira afökha andrö, ba hiza mi'omusoi'ö dödömi börö me no tetanö döimi ba zorugo."


text:
Fanuno Lowalangi Ba ginötö da'ö, owuawua dödö Yesu bakha ba Geheha Ni'amoni'ö, Imane: "Usuno Ndra'ugö, he Ama, sokhö banua si yaŵa awö danö, börö me si no Öbini'ö ba niha sonekhe ba satuatua, Ö'oroma'ö ba niha side'ide. No da'ö zomasi dödöU, Ama.


text:
No Itou'ö ba dangaGu fefu ha dia ia AmaGu; ba samösa lö saboto ba dödö Ono, baero Nama. Ba samösa lö saboto ba dödö Ama, baero Nono, awö gofu haniha zedöna Ifa'ele'ö Ono."


text:
Uŵa'ö khömi: Ato ndra sama'ele'ö ba ira razo somasi mangila ni'ilami andrö, ba lö ni'ilara; omasi ira larongo nirongomi andrö, ba lö nirongora."


text:
Oroisa fondrege zia'aMaoso samösa zangila amakhoita ba wanandraigö Yesu, imane: "He Guru, hadia nilaugu ena'ö usöndra wa'auri si lö aetu?"


text:
Itema li sangila amakhoita andrö, imane: "Omasi'ö Zo'aya Lowalangiu, moroi si'aikö ba dödöu, nosou ma'asambua awö fefu wa'abölöu ba fefu wangerangerau; ba omasi'ö nawöu niha simane fa'omasiu ndra'ugö."


text:
Amaedola niha Zamaria sahakhö tödöAmbö ahono dödö zangila amakhoita andrö ba wanema li nibe'e Yesu. Andrö ifuli isofu khöNia, ima ne: "Haniha nawögu niha andrö?"


text:
Itema linia Yesu, imane: "So samösa zi'otarai Yerusalema numalö ba Yerikho. Ba dalu lala falukha ia zorabu. Larabu ia, laböbözi ba laröi manö ia ba da'ö, arakhagö mate.


text:
I'ondrasi ia, ilau wanikha ba agu ba zokhonia ba i'olohuni. Aefa da'ö ifazaŵa ia yaŵa ba hulu kudonia ba i'ohe ba nahia wemörö zi koli ba i'urusi ia.


text:
Mahemolu ö ihalö dombua ngawua gefe firö ba ibe'e ba zokhö omo zi koli andrö, imane: "Rorogö ia; ba fefu zoguna tanö bö'ö nibe'eu khönia na sa, ubu'a khöu na mangawulido dania."


text:
Fatome Yesu khö Maria ba MarataMe Itohugö wofanöNia Yesu si fao ira nifaha'öNia, Irugi sambua mbanua. Samösa ndra alawe sotöi Marata ikaoni Yesu ba nomonia.


text:
Arörö sibai Marata wangai halöŵö ba nomo. Möi ia khö Yesu, imane: "He So'aya, hadia lö ba dödöU, wa ibe'e manö sangai halöŵö ndra'o Maria, ha ya'oya'o? Ŵa'ö khönia, akha ilului khögu!"


text:
Famaha'ö Yesu ba wangandrö Samuza inötö, Ilau mangandrö Yesu ba zi sambua nahia. Me Ibato wangandrö, samösa moroi ba gotalua ndra nifaha'öNia zanguma'ö khöNia: "He So'aya, famaha ndra'aga wangandrö, simane famamaha Yohane ndra nifaha'önia."


text:
Efa'ö khöma horöma, börö me ya'aga göi ma'efa'ö niha si fasala khöma. Ba böi lulu ndra'aga we'amöi ba wanandraigö."


text:
Amaedola zangandrö roti Imane khö ndra nifaha'öNia Yesu: "Na so ba gotaluami zi möi ba nomo nawönia ba dalu mbongi ba imane khönia: "He talifusö, be'e nifalaligu tölu ngawua roti,


text:
Na imane wanema li awöu andrö moroi bakha ba nomonia: "Böi busi dödögu. No mukusi mbawandruhö, ba ya'o awö ndraonogu no mörö. Tebai maosodo wame'e khöu hadia ia."


text:
[Imane Yesu:] "Uŵa'ö khömi, he wa'ae lö maoso ia wame'e khönia ni'andrönia me si fahuwu khönia ia, ba börö me lö aila niha da'ö wangandröngandrö khönia, maoso sa'atö ia ba ibe'e hadia ia zoguna khönia.


text:
Famati na mangandrö Uŵa'ö khömi: Mi'andrö, ba tebe'e khömi; mi'alui, ba misöndra; mibököbökö mbawandruhö, ba tebokai khömi.


text:
Na ya'ami si lö sökhi mi'ila mibe'e mbuala si sökhi ba ndraonomi, mendrua manö Namami andrö si so ba zorugo. Ibe'e Geheha Ni'amoni'ö ba niha sangandrö khöNia."


text:
Hezo moroi kuaso Yesu? Ifadöhö Yesu samösa niha nifa tewusi gafökha si lö hede. Me no te'e fa'ö niha da'ö moroi ba gafökha, tola muhede ia. Oi ahölihöli dödö niha sato.


text:
I'ila Yesu gohitö dödöra, andrö Imane khöra: "Sambua mbanua si fa'udu'udu, laröi ia niha, irege ilangö nomo si sambua omo tanö bö'ö.


text:
Ba na ifadaö ia samösa afökha ba na ifa bali dödönia samösa, tebai aro gama töröŵania ba taya dania. Miŵa'ö, Ufofanö gafökha ba kua so Mbelesebu.


text:
Na simanö, heza mo roi kuaso ndra solo'ö ya'ami wamofanö afökha? Ira solo'ö ya'ami andrö zamaduhu'ö, wa lö atulö niŵa'ömi.


text:
Na Ufofanö gafökha faoma kuaso si'otarai Lowalangi, noa sa tohare gamatöröŵa Lowalangi ba gotaluami.


text:
Ba na so zabölö mo roi khönia so'alani ya'ia, ihalö fefu wangönania, si no we'ewe'e dödönia, ba ibagibagi fefu nirabunia.


text:
Fangawuli geheha si ra'iö Na iheta ia ba niha eheha si ra'iö, i'anörönöröi danö si lö idanö wangalui nahia wolombase, ba lö isöndra. Börö da'ö, imane: "Damangawulido ba nomo si no uröi."


text:
Ba möi ia mukaoni dafitu tö geheha sabölö lö sökhi moroi khönia. Möi ira ba da'ö, la'iagö. Ba afuriatania tedou wa'a-lö-sökhi gamuata niha andrö moroi ba wamobörö.


text:
Fa'ohahau dödö sindruhu Me no Iŵa'ö zimanö Yesu, muhede samösa ndra alawe moroi ba gotalua niha sato, imane khöNia: "Ohahau dödö ndra alawe sangadonogö ba sangebua'ö Ya'ugö!"


text:
Yona zi tobali tandraMe itugu ato niha sangondrasi Yesu, Ibörögö wanguma'ö: "Ha wa'a-lö-sökhi niha si sagötö andre. La'andrö dandra [wamaduhu'ö moroi khö Lowalangi]; ba lö tebe'e khöra, baero Yona andrö zi tobali tandra ba khöra.


text:
Simane fa'atobali Yona tandra ba niha Niniwe, simanö göi dania Nono Niha andrö tobali tandra ba niha si sagötö da'e.


text:
Ba ginötö wanguhuku, maoso dania razo ira alawe moroi ba Zaba ba wangadugö niha si sagötö andre. Börö me tohare ia moroi ba wondrege danö ba wamondrongo fa'atuatua Za lomo. Ba hiza, si so ba da'e, no tohu de moroi khö Zalomo.


text:
Ba ginötö wanguhuku, maoso dania niha Niniwe ba wangadugö niha si sagötö andre. Börö me no lawu'ai lala wa'aurira, me larongo huhuo Yona. Ba hiza, si so ba da'e, no to hude moroi khö Yona."


text:
Fehede sanandrösa ba hagaLö sanunu fandru ba ibe'e ba nahia si tobini, (ma zui ibalugö faoma rumbi). Ibe'e wandru andrö ba nahiania, ena'ö la'ila hagania niha si möi yomo.


text:
Hörö zame'e haga ba niha. Na ohahau höröu, ba ihawui ndra'ugö fa'amohaga. Ba na balunö höröu, ba ihawui ndra'ugö fa'ogömigömi.


text:
Na ihawui ndra'ugö fa'amohaga, ba ma'ifu lö khöu sogömigömi, ba muhaga ndra'ugö ma'asageu hulö nihagaini wandru.


text:
Fanegu ndra sololohe niha samati ba sanuriaigö taroma liMe fahuhuo Yesu, samösa warizai'o zangandrö khöNia, ena'ö möi Ia manga ba nomonia. Möi Yesu wemanga ba da'ö.


text:
Ba hiza, Imane khöNia So'aya: "Ya'ami, ira farizai'o, misasai mako awö wiga tanö baero; bakha ba dödömi afönu ami fangisö ba fa'a-lö-sökhi.


text:
Alai ami, ya'ami farizai'o! Mibe'e zi sambua ni'ofulu moroi ba sake, höwa awö gulegule fefu; ba hiza sa lö ba dödömi wolau satulö ba fangomasi'ö Lowalangi. Akha te'o'ö zi sambalö, ba böi te'ositengagö danö bö'ö.


text:
Alai ami, ya'ami farizai'o! Omasi ami wedadao ba gurusi tanö föna ba nomo wangandrö, ba na la'owai ami ba lala.


text:
Alai ami, börö me hulö lewatö si lö oroma sa'ae ami, irege latörö niha detenia, ba lö la'ila wa so lewatö."


text:
Samösa moroi ba gotalua ndra sangila amakhoita zanguma'ö khö Yesu: "He Guru, ba wanguma'ö simanö, no Ö'o'aya ndra'aga göi."


text:
Itema linia Yesu, Imane: "Alai göi ami, sangila amakhoita! Mibe'e noro sabua si tebai la'onoro niha, ba ya'ami samösa ma'ifu lö mituko faoma turumi noro andrö.


text:
Hadia, tenga ba wamalua simanö, mi'akui wa fao dödömi ba nilau ndra tuami andrö? Börö me ira tuami zamunu ya'ira, ba ya'ami zamasindro naha wanörö tödö khöra.


text:
Börö da'ö, no tohöna iŵa'ö inada fa'atuatua Lowalangi: Ufatenge khöra ndra sama'ele'ö ba ira rasul, labunu ösa dania ba lagohigohi danö bö'ö.


text:
Börö da'ö, tebe'e ba hulu niha si sagötö andre wanuwagö do ndra sama'ele'ö fefu i'otarai mböröta danö,


text:
i'otarai wamunu Habeli irugi wamunu Sakharia, salua ba gotaluara nomo Lowalangi altar. Uŵa'ö khömi: "Fefu da'ö, tebe'e ba hulu niha si sagötö andre."


text:
Alai ami, sangila amakhoita! No mibini'ö nono kusi mbawandruhö wa'aboto ba dödö. Ya'ami samösa lö omasi ami we'amöi bakha wangalui fa'aboto ba dödö andrö. Ba miba'agö sa niha somasi möi bakha."


text:
Me Iröi nahia andrö Yesu, abao sibai dödö ndra sangila amakhoita awö ndra farizai'o khöNia. Ba labörögö la'oya'ö wanofu khöNia,


text:
Fangelama ba niha samini tödöGasagasa me owulo niha hönö ngahönö wa'ato, irege oi lahundragö gahe nawöra, si'oföna Ibörögö muhede khö ndra nifaha'öNia Yesu, Imane: "Mi'angelama ba laru ndra farizai'o andrö, ya'ia waminisa tödöra.


text:
Simanö göi ba khömi: Gofu hadia ni ŵa'ömi ba zogömigömi, terongo ba haga dania; ba gofu hadia ningöngögömi ba niha ba mbate'e, te'ombakha'ö föna niha sato dania."


text:
Ha Lowalangi ni'ata'ufi [Imane Yesu:] "Uŵa'ö khömi, ya'ami si fahuwu khöGu, böi mi'ata'ufi niha. Ha ndrege tola labunu mbotomi ba tebai lalau hadia ia zi töra moroi ba da'ö.


text:
Uforoma'ö khömi, haniha zi lö tola lö mi'ata'ufi. Mi'ata'ufi Ia, si so kuaso ba wanibo'ö ba narako, na no aefa wamunu. Uŵa'ö khömi: Ha Ya'ia mi'ata'ufi.


text:
Hadia, tenga ha ma'ifu moguna gefe wowöli mato ha'uga ngawua wofo side'ide? Heŵa'ae simanö sambua lö ni'olifugö Lowalangi.


text:
Simanö göi fefu rozi mbu ba högömi no te'erai. Börö da'ö, böi mi'ata'ufi, me ebua mbölimi moroi ba wofo soya."


text:
Fa-lö-aiwö wangakui Keriso [Imane Yesu:] "Uŵa'ö khömi, gofu haniha zangakui föna niha sato wa tana khöGu ia, I'o'awögö göi ia Ono Niha andrö föna ndra mala'ika Lowalangi dania [ba luo wanguhuku].


text:
Ba gofu haniha zangosilö'ögö föna niha sato wa tana khöGu ia, lö göi te'o'awögö ia föna ndra mala'ika Lowalangi dania [ba luo wanguhuku].


text:
Gofu haniha zanguma'ö hadia ia ba wolaŵa Ono Niha andrö, tola te'efa'ö ia; ba gofu haniha zango'aya Eheha Lowalangi, tebai te'efa'ö ia.


text:
Na la'ohe ami [ba wangadugö ya'ami] föna ndra sololohe ba agama ma föna zamatörö ba si so kuaso, böi mi'abusi tödö, hewisa ma hadia ia ni ŵa'ömi ba wanema li.


text:
Amaedola niha si kayo si lö tödö - Girögirö sindruhu Samösa ba gotalua niha sato zanguma'ö khö Yesu: "He Guru, ŵa'ö khö ga'agu, ena'ö ibagi khöma gondröita zatua."


text:
Itohugö wanguma'ö ba niha sato, Imane: "Mi'angelamaisi ami ba ngawalö wangisö. Börö me heŵa'ae falawu gokhöta zi samösa niha, lö isöndra wa'auri moroi ba gokhöta andrö."


text:
Ba imane: "Da'e nilaugu: Ududugö halasagu ba ufuli ufazökhi zebua moroi ba da'ö. Ba da'ö dania u'irö'ö mbua wakhegu ba fefu haratogu tanö bö'ö.


text:
Awena umane ba dödögu, no fahöna khöu mbalazo, ya'ugö tödögu. Fefu zi sökhi no oi ö'okhögö ba lö ahori barö zi ha'uga fakhe. Olombase iada'e, lau mangamanga ba badubadu hadia ia ba omu soi'ö dödöu."


text:
Ba hiza, Imane khönia Lowalangi: "He ya'ugö niha si lö tödö! Bongi andre tehalö nosou. Ba ha'ökhö fefu zi no ö'owuloi andrö?"


text:
[I'etu'ö gamaedola Yesu, Imane:] "Simanö zalua ba niha sangowuloi khönia girögirö, ba lö kayo ia föna Lowalangi."


text:
Fangiwa dödö – Famati khö Lowalangi Imane Yesu khö ndra nifaha'öNia: "Uŵaö khömi, böi mi'abusi tödö wa'aurimi, hadia ni'ami; ba botomi, hadia ni'onukhami.


text:
Mifaigi atö gaga si lö mananö, lö mamasi ba lö göi khöra halasa ma nahia wangirö'ö. Heŵa'ae simanö, Ibalazoi ira Lowalangi. Ba no abölö ebua mbölimi moroi ba wofo andrö.


text:
Mifaigi ladari mböhö, hewisa wa'atedounia: Lö mohalöŵö ba lö ifazökhi nukhania. Heŵa'ae simanö, Uŵa'ö khömi: Salomo na'i ba wa'amolakhöminia, lö monukha simane ladari mböhö andrö.


text:
Na ifonukha Lo walangi ndru'u andrö ba mbenua, si tumbu ma'ökhö ba mahemolu tetibo'ö ba galitö, mendrua manö ami, ya'ami sambö famati.


text:
Harato ba zorugo[Imane Yesu:] "Mi'amawa zi so khömi ba mibe'e buala mbölinia ba niha si numana. Mifazökhi khömi go fekofe si tebai atua, ya'ia harato ni'irö'ö ba zorugo si lö ahorihori, si tebai ihalö sanagö ba tebai i'a hama.


text:
Akha hulö ndra enoni ami sombalombaloi sokhö ya'ira sangawuli moroi ba walöŵa, ena'ö na tohare ia ba na itoko mbawandruhö, i'anema'ö tola labokai.


text:
Ha wa'asökhi dödö ndra enoni si no mama'anö ni söndra zokhö ya'ira, na tohare ia. Amen, Uŵa'ö khömi: Iböbö löwilöwinia, ifedadao ira ba möi ia enonira zamösana.


text:
Tanggungjawab ndra enoni Zo'ayaIsofu Fetero khö Yesu: "He So'aya, hadia khöma [ira nifaha'öMö] ötandrösaigö gamaedola andrö ma ba niha fefu göi?"


text:
Imane So'aya: "Molo'ö ya'ugö, haniha genoni si lö faröi ba satuatua, nibali'ö zokhö ya'ia kafalo ndra enoni bö'ö fefu ba wame'e göra ba ginötö si no muhonogöi?


text:
Ba na imane dödönia enoni andrö, ara na sa mangawuli zokhö ya'o; ba ibörögö iböbözi ndra enoni ira matua ba ira alawe, ilau mangamanga ba mamadumadu irege mabu,


text:
ba tohare zokhö ya'ia andrö ba ngaluo si lö itötöna ba ba ginötö si lö i'ila, ikhoi döinia ba ibali'ö ia simane niha si lö mamati khö Lowalangi.


text:
Enoni sangila sedöna zokhö ya'ia, lö mama'anö ba lö ifalua zedöna zokhö ya'ia, itema hukuma sabölöbölö.


text:
Enoni sambö mangila sedöna zokhö ya'ia, ba ifalua zi lö tola lö'ö mbörö wa tehuku, itema hukuma ma'ifu. Gofu haniha zoya tebe'e, oya göi te'andrö moroi khönia. Ba itugu oya tefaduhusi tödö niha, itugu oya göi te'andrö moroi khönia."


text:
Tenga ha fa-ha-sara dödö ni'ohe Yesu[Imane Yesu:] "Ba wamazaumba alitö ba gulidanö wa tohare Ndra'o, ba edöna sibai Ndra'o, na no muhola galitö andrö!


text:
Miwalinga solohe fa-ha-sara dödö wa möi Ndra'o ba gulidanö andre? Uŵa'ö khömi, tenga faha sara dödö, no fabalisa.


text:
ama laŵa nononia matua ba ono matua laŵa nama, ina laŵa nono alawe, ono alawe laŵa nina, ina matua laŵa numönö ira alawe ba umönö ira alawe laŵa ninania matuania."


text:
Fangila tandra ginötöImane Yesu ba niha sato: "Na mi'ila tohare lawuo ba gaekhula ba i'anema'ö mimane: Moteu dania. Ba sindruhu moteu.


text:
Niha samini tödö ami! Mi'ila mifo'eluaha dandratandra ba mbanua ba ba danö. Ba hana wa tebai mifo'eluaha dandratandra ginötö andre?"


text:
Na so zangadugö ya'ugö, ba faoma möi ami khö zamatörö, hadia, lö ö'alui lala wangatulö ba gotaluami fatua so ami ba lala? Na tenga simanö, i'ohe ndra'ugö föna zanguhuku ba ibe'e ndra'ugö ba danga wolisi sanguhuku, ba folisi andrö zame'e ya'ugö ba gurunga.


text:
Sikho no fogaoni ba wamalalini era'eraMe inötö da'ö, so niha sanutunö khö Yesu sanandrösa ba niha Galilaia si no ifabunu'ö Filato, me lafasömba'ö wasömbata khö Lowalangi.


text:
Itema lira Yesu, Imane: "Hadia, miwalinga ebua horöra mo roi ba niha Galilaia tanö bö'ö, börö me göna ira simanö?


text:
Ma hewisa niha si feleŵalu, si mate nilangögö malige ba zinga mba ŵa Ziloa? Hadia, abölö ebua horöra moroi ba niha sato si so ba Yerusa lema?


text:
Fogaoni ba wamalalini era'era – Töla marafala si lö mowuaItutunö khöra Yesu gamaedola andre, Imane: "So samösa niha si no mananö marafala ba kabu nagunia. Möi ia wangalui bua marafala andrö, ba lö isöndra.


text:
Andrö iŵa'ö khö zohalöŵö ba kabunia: "Faigi, no tölu fakhe möimöido ba wangalui bua ba döla marafala andre, ba lö nisöndragu. Obö manö ia! Hadia guna isiösiö manö nösi danö."


text:
Itema linia, ima ne: "He ama, tehegö auri ia na sa döfi da'a. Da'ufasui wogao tanö ba ulölö mbörönia.


text:
So ba da'ö samösa ndra alawe si no feleŵalu fakhe wa'ara ifatewusi eheha samobörö fökhö, irege aköi mbotonia, tebai adölö.


text:
Ba hiza, mofönu gafalo nomo wangandrö andrö, me mamadöhö fökhö Yesu ba luo Sabato. Imane ba niha sato: "Önö ngaluo sinangea mo halöŵö niha; ba da'ö mi'ae'e, ena'ö tefadöhö ami; böi ba luo Sabato!"


text:
Itema linia So'aya, Imane: "He ya'ami niha samini tödö! Hadia, lö mi'efa'ö zaŵi awö galidemi ba luo Sa bato ba mi'ohe ira baero ba wamadu idanö.


text:
Ba ya'ia andre si no nga'ötö Gaberahamo, si no feleŵalu fakhe wa'ara iböbö afökha, hadia tenga si nangea te'efa'ö ia moroi ba mböbö andrö ba luo Sabato?"


text:
Me Iŵa'ö da'ö Yesu, oi aila ndra si fa'udu khöNia, ba oi omuso dödö niha sato, börö ngawalö nilauNia si fao fa'amolakhömi.


text:
Amaedola danömö höwa awö laruItohugö wehede Yesu, Imane: "Heza fakhilikhili gamatöröŵa Lowa langi andrö; hadia Ube'e famaedo nia?


text:
No fakhilikhili ia ba danömö höwa, nihalö zi samösa niha ba itanö ba nowinia. Tumbu danömö andrö, tobali ebua ngafunia, irege mangazuni wofo ba duturunia."


text:
No fakhilikhili ia ba laru, nihalö zi samösa ira alawe, ba ifaruka ba zi tölu su'asu'a hamo, irege kamba ma'afefu."


text:
Bawagöli we'amöi ba wa'auriMe mofanö Yesu numalö ba Yerusalema, Itöröi mbanua sebua awö mbanua side'ide, mamaha'ö Ia ba da'ö.


text:
Itema li Yesu, Imane khöra: "Miforege wangalui lala wanörö bawagöli sise'ise andrö. Uŵa'ö khömi, ato niha sangalui lala wanörö, ba te bai.


text:
Na maoso dania zokhö omo ba iduhö mbawandruhö, so ami baero ba mibörögö mitokotoko mbawandruhö, mimane: "He So'aya, bokai khöma mbawandruhö!" Itema limi, Imane: "Lö U'ila haniha ami ba heza mi'o tarai."


text:
Awena mibörögö mimane: "No mangaga ba zanehe Ndra'ugö ba no mabadu nidanö; ba no mamaha'ö Ndra'ugö ba mbanuama."


text:
Ba da'ö dania so wege'ege ba forasoi fa'afökhö, na mi'ila Gaberahamo, Iza'aki ba Yakobo awö ndra sama'ele'ö fefu bakha ba gamatöröŵa Lowalangi andrö, ba ya'ami tetibo'ö baero.


text:
Ba tohare dania niha si'otarai zi öfa fatalinga danö, ba fao ira ba watomesa ba gamatöröŵa Lowalangi andrö.


text:
Fa'alaisa Yesu börö YerusalemaMe inötö da'ö göi, la'ondrasi Yesu ira farizai'o ösa ba lafangelama Ia, lamane: "Heta'öGö ba da'e! Ae'e ba nahia tanö bö'ö, me omasi Herode wamunu Ya'ugö."


text:
Imane khöra: "Mi'ae'e ba mi'ombakha'ö khö Gara wi andrö: Ufofanö ndra afökha ba Ufalua wamadöhö fökhö ma'ökhö ba mahemolu. Ba ngaluo si tölu, Urugi wondrege.


text:
Ba hiza, lö tola lö'ö Utohugö döröŵaGu ma'ökhö, mahemolu ba ba zi dua wongi, me lö tola mate zama'ele'ö na tenga ba Yerusalema.


text:
He Yerusalema, he Yerusalema, ya'ugö zamunu ira sama'ele'ö ba sanebu kara niha nifatenge khöu! Ha wa'asese edönaDo wangowuloi ira sowanua khöu, amaedola zifagelo sangowuloi ononia barö gafinia; ba lö omasi ami.


text:
Hiza, omo Lowalangi si so ba gotaluami Iröi Lowalangi dania. Uŵa'ö khömi, lö mi'ilaDo sa'ae, irugi miŵa'ö: Ya'ahowu Zi so andrö ba döi Zo'aya!"


text:
Famadöhö si medölu ba luo SabatoBa luo Sabato, me möi Yesu ba nomo samösa gafalo ndra farizai'o ba wemanga, lahöröhörögö sibai Ia si so ba da'ö.


text:
Isofu Yesu khö ndra sangila amakhoita awö ndra farizai'o, Imane: "Hadia, tetehegö mamadöhö fökhö ba luo Sabato?"


text:
Awena muhede Ia khöra, Imane: "Haniha ba gotaluami zi lö mangalio'ö mondröni yaŵa biribiri ma saŵinia, na aekhu ba mba'a, heŵa'ae luo Sabato?"


text:
Iŵa'ö khöra gamaedola andre: "Na ikaoni ndra'ugö samösa niha ba walöŵa, böi dadao ba dadaoma nifosumange, börö na so ni kaoninia sabölö nifosumange moroi khöu,


text:
ena'ö niha sogaoni ya'ugö ba sogaoni ya'ia göi, lö i'ondrasi ndra'ugö ba wanguma'ö khöu: "Be'e khönia nahia andre." Ba si fao fa'aila'aila möi ndra'ugö wedadao tanö furi.


text:
Tobali, na lakaoni ndra'ugö, odadao ba nahia tanö furi, ena'ö, na i'ila ndra'ugö sokhö omo andrö, imane khöu: "He si fahuwu khögu, dadao ba nahia tanö föna. Ba ba zimanö, tefosumange ndra'ugö föna ndra tome tanö bö'ö fefu.


text:
Gofu haniha zangalaŵa'ö ya'ia, da'ö ni'ide'ide'ö [Lowalangi] dania; ba sangidengide'ö ya'ia, da'ö ni'alaŵa'ö [Lowalangi] dania."


text:
Muhede göi Yesu khö niha sogaoni Ya'ia, Imane: "Na ölau watomesa ba zi laluo ma ba zi bongi, böi kaoni ndra si fahuwu khöu, ma ira talifusöu, ma ira si tenga bö'öu, ma si fahatö khöu si kayo. Tola alua wa lakaoni göi dania ndra'ugö; ba ba zimanö, ötema zulö.


text:
Ba owuawua dö döu, börö me lö khöra hadia ia ba wanulöni khöu. Tesulöni khöu wa'asökhi dödöu andrö ba ginötö wemaoso niha satulö."


text:
Amaedola watomesaSamösa ba gotalua ndra tome andrö samondrongo fehede Yesu, imane khöNia: "Owuawua dödö niha si tola orudu manga bakha ba gamatöröŵa Lowalangi andrö dania."


text:
Me irugi inötö wamörögö watomesa, ifatenge ndra enoninia khö ndra tome andrö wanguma'ö: "Mi'aine, no tefa'anö fefu hadia ia."


text:
Ba ya'ira fefu, lazarazara wangandrö fa'ebolo dödö. Imane khönia si föföna: "Awena u'öli sagörö kabu, ba lö tola lö'ö möido mufaigi kabu andrö; u'andrö khöu bologö dödöu."


text:
Tanö bö'ö imane: "Awena u'öli lima fasa zaŵi, ba möido wanandraigö he wisa zaŵi andrö; u'andrö wa'ebolo dödöu."


text:
Ifuli ia enoni andrö ba i'ombakha'ö da'ö khö zokhö ya'ia. Mofönu zokhö andrö ba imane khö genoni nia: "Alio'ö, ae'e ba lala sebua ba ba lala sise'ise si so niha si numana. Fasao ira ba da'a, he göi sakelakela, sagau'a awö zagaböda."


text:
Mangawuli genoni andrö ba i'ombakha'ö: "He ama, no tefalua fefu niŵa'öu andrö. Heŵa'ae simanö, oya na sa nahia si lö mo'ösi."


text:
Ifuli imane sokhö omo khö genoni andrö: "Ae'e ba lala sebua ba ba baero mbanua, ba ŵa'ö sibai ba niha si so ba da'ö we'amöi yomo ba nomo, börö me lö tola lö'ö afönu nomogu.


text:
"Na so zedöna möi khöGu, ba lö itehegö fabali ia khö namania awö ni nania, fo'omonia awö ndraononia, ta lifusönia ira matua awö dalifusö ira alawe, ma na'i ba wa'aurinia samösa, tebai tobali nifaha'öGu ia.


text:
Haniha ba gotaluami zedöna mangotomosi malige, lö oföna mudadao ia wangerai ha'uga zoguna, hadia tobönö ba wangasiwai tomosa andrö?


text:
Ma haniha razo sedöna mofanö ba wanuwö razo tanö bö'ö, lö oföna mudadao ia ba wamahela, hadia ba zi fulu ribu saradadu tola ilaŵa razo bö'ö si so dua wulu ribu saradadu?


text:
Na tebai, fatua aröu na sa nudunia andrö, ifatenge dengetengenia ba wanofu, hadia ni'andrönia ena'ö tola atulö ira."


text:
[Imane Yesu:] "Börö da'ö, gofu haniha ba gotaluami zi lö manehegö wondröi fefu hadia ia zi so khönia, tebai tobali nifaha'öGu ia."


text:
Menemene khö ndra nifaha'ö – Fa'abölö nasio [Imane Yesu:] "Sökhi sa nasio andrö. Ba na no taya wa'asi'asi nasio göi, hadia labe'e fangasi'asinia mangawuli?


text:
Ma na'i ba nowi ba ba naha zasao lö moguna ia; latibo'ö ia. Si tola mamondrongo, ya ihaogö wamondrondrongo."


text:
Fa'ahakhö dödö Lowalangi ba zi taya No si to'ölö wa la'ondrasi ira sangozara bea awö niha [nifotöi] sebua horö tanö bö'ö ba wamondrondrongo famaha'öNia.


text:
Börö da'ö, mukökökökö ndra farizai'o awö ndra sangila amakhoita, lamane: "Itema niha sebua horö Niha andre ba orudu manga Ia khöra."


text:
Biribiri si no elungu "Haniha ba gotaluami zokhö otu nga'eu mbiribiri ba na mosuna sageu, lö iröi zi siŵa wulu a siŵa nga'eu ba mbenua ba möi ia wangalui si suna andrö, irugi isöndra?


text:
Na no ofeta ia yomo ba nomo, ikaoni ndra si fahuwu khö nia awö zi fahatö omo khönia ba ima ne khöra: "Mi'omusoi'ö dödömi awö gu, me no usöndra mangawuli mbiri birigu si no mosuna andrö."


text:
[Imane Yesu:] "Uŵa'ö khömi, simanö göi wa so wa'omuso dödö ba zorugo börö zi samösa niha si no mowu'ai lala wa'aurinia, moroi ba niha si siŵa wulu a siŵa si lö moguna mowu'ai lala wa'aurira."


text:
Kefe satoru[Imane Yesu:] "Ma zui haniha ndra alawe sokhö fulu ngawua gefe firö, na atoru sambua, lö itunu wa ndru ba ibözini nomonia, ihaogöhaogö wangalui kefe andrö, irugi isöndra?


text:
Ba na no isöndra mangawuli, ikaoni ndra alawe si fahuwu khönia awö zi fahatö omo khönia ba imane khöra: "Mi'omusoi'ö dödömi awögu, me no usöndra mangawuli ge fegu satoru andrö.


text:
[Imane Yesu:] "Uŵa'ö khömi, simanö göi wa so wa'omuso dödö khö ndra mala'ika Lowalangi, börö samösa niha si no mowu'ai lala wa'aurinia."


text:
Muhede ziakhi khö namania, imane: "He ama, be'e dana khögu moroi ba haratoda." Ba ibagibagi khö ra harato andrö.


text:
Mato ha'uga hari aefa da'ö, i'o wuloi gamagamania ono siakhi andrö ba mofanö ia ba danö saröu. Ba da'ö ihorigö fefu dana khönia andrö ba zi lö boto.


text:
Ba möi ia mu'olembai samösa zo wanua ba danö andrö; ba ifatenge ia niha da'ö ba mbenua ba wokubaloi bawinia.


text:
Awena maniasa ia, imane: "Ha wa'ato zi manga gazi khö namagu, ba falawu khöra gö, ba hiza, ya'odo ba da'e mate ba wa'olofo.


text:
Damaoso ndra'o, möido khö namagu ba umane khönia: "He ama, no ufazökhi horö tanö föna nösi zorugo ba tanö fönau.


text:
Tenga sa'ae sinangea tefotöi onou ndra'o; bali'ö ndra'o simane samösa si manga gazi khöu!" Ba maoso ia, möi ia khö namania.


text:
Me aröu ia na sa, i'ila ia amania, ba asöndru sibai dödö namania, fagohi ia ba wamaondragö ya'ia, ita lagui ba fa'ago mbawa ia khönia.


text:
Imane ono andrö khö namania: "He ama, no ufazökhi horö tanö föna nösi zorugo ba tanö fönau. Tenga sa'ae sinangea lafotöi onou ndra'o."


text:
Muhede khö ndra enoninia na ma andrö, imane: "Mi'alio'ö wangai nukha sabölö sökhi ba mifonukha ia, mibe'e laeduru ba dangania ba sa ndrala ba gahenia.


text:
Noa sa mate nonogu andre ba no ifuli auri; no elungu ia ba no tesöndra mangawuli. Ba ibörögö lalau gowasa."


text:
Ba nowi so nono sia'a ba ginötö da'ö. Me mangawuli ia, me ahatö ba nomo, irongo li zanunö awö zolayalaya.


text:
Itema li, imane: "No mangawuli nakhiu. Ba no ifataba'ö zaŵi nibula amau, börö me no ifuli isöndra ia, ba lö si göna ia hadia ia."


text:
Itema li namania, imane: "No ha'uga fakhe möido enoniu ba lö irai usawö goroisau. Ba lö irai na'i öbe'e khögu nambi, ena'ö u'omusoi'ö dödögu si fao ira si fahuwu khögu.


text:
Me no mangawuli nonou andrö, si no mangohorigö tana khönia ba ndra alawe sohoröhorö, ötaba khönia nono zaŵi nibula."


text:
Itema linia amania, imane: "He nogu, lö mamalö so ndra'ugö ba ngaigu, ba fefu hadia ia zi so khögu ba no khöu.


text:
Ba hiza, sinangea wa talau gowasa ba ta'owuawua'ö dödöda, me no mate nakhiu andre, ba no ifuli auri; no elungu ia ba no musöndra mangawuli."


text:
Fangoguna'ö fa'akayoIŵa'ö Yesu khö ndra nifaha'öNia: "So niha si kayo sokhö samösa bendahara. Te'ombakha'ö khönia, wa no ihorigö wa'akayonia bendahara andrö.


text:
Andrö ikaoni ia, imane khönia: "Hadia nirongogu sanandrösa khöu? Ombakha'ö khögu waöwaö halöŵöu; tebai sa'ae bendaharagu ndra'ugö."


text:
Imane dödönia bendahara andrö: "Hadia nilaugu iada'e? Iheta khögu wa'abendahara sokhö ya'o. Lö fa'abölögu wamaku tanö ba ailado göi wangandröngandrö böli mbalazogu.


text:
Andrö wa izarazara wogaoni niha so'ömö khö zokhö ya'ia. Ba zi föföna, imane: "Ha'uga gömöu khö zokhö ya'o?"


text:
Itema li: "Otu rumbi fanikha." Imane bendahara andrö: "Ya'e zura wo'ömöu; odadao ba alio'ö wanura lima wulu rumbi."


text:
Aefa da'ö, imane khö danö bö'ö: "Ha'uga gömöu göi, talifusö?" Itema li: "Otu goni fakhe." Imane khönia bendahara andrö: "Ya'e zura gömöu; fuli sura ŵalu ngafulu goni."


text:
Isuno So'aya wa'onekhe bendahara si lö manörö satulö andrö, Imane: "No abölö onekhe niha gulida nö andre ba nawöra niha moroi ba ndraono haga.


text:
Uŵa'ö khömi, mi'oguna'ö gana'a si tenga lohelohe andrö ba wanöndra si fahuwu khömi, ena'ö, na no ahori ginötömi, latema ami ba nahia si lö tebulö."


text:
Sulö wa'a-lö-faröi[Imane Yesu:] "Si lö faröi ba ngawalö zide'ide, lö göi faröi ia ba ngawalö zegebua. Si lö atulö ba ngawalö zide'ide, lö göi atulö ia ba ngawalö zegebua.


text:
Na faröi ami ba gana'a si tenga lohelohe andrö, haniha zi tola mamaduhusi tödö khömi harato sindruhu?


text:
Ba na tebai mufaduhusi tödö ami ba gokhöta si tenga khömi, haniha zomasi mame'e khömi sinangea khömi mena'ö?


text:
Samösa niha tebai möi enoni ba zi darua sokhö, börö me i'ofönai'ö dania zi samösa, ba lö ba dödönia si samösa. Ma zui molo'ölo'ö ia ba zi samösa ba i'osilö'ögö danö bö'ö. Tebai mi'endrongaigö we'amöi enoni, khö Lowalangi ba ba gana'a göi."


text:
Inötö me föna ba inötö si bohouLarongo fefu wehede Yesu andrö ira farizai'o, sangisö ba gefe andrö, ba la'igi'igi'ö Yesu.


text:
Andrö Imane khöra: "Ya'ami zanguma'ö wa atulö ami föna niha; ba hiza, Lowalangi zangila ösi dödömi. Börö me solakhömi ba hörö niha, no sogoro Lowalangi.


text:
Irugi me tohare Yohane, ha oroisa Moze awö zura ndra sama'ele'ö zanuturu lala soi niha. I'otarai da'ö, teturiaigö Injil sanandrösa ba gamatöröŵa Lowalangi, ba la'ositölagö niha ba wa'atobali ndrotondrotonia.


text:
Ba hiza, abölö aoha taya mbanua si yaŵa awö danö, moroi na taya sambua hurufo bakha ba goroisa andrö.


text:
Gofu haniha zondröi fo'omonia ira alawe ba mangowalu ia ba ndra alawe bö'ö, ba no sohorö ia. Ba ira matua sangowalu ba ndra alawe si no iröi fo'omonia, sohorö göi ia."


text:
Amaedola Lazaro si numana[Imane Yesu:] "So samösa niha si kayo, samake nukha wa'asalaŵa awö nukha si takile. Ero ma'ökhö ilau watomesa.


text:
So göi samösa zi numana sotöi Lazaro, no afönu gimögimö nösinia; mudadao ia ba zinga mbawandruhö niha si kayo andrö


text:
ba omasi ia ifo'ösi dalunia faoma akhökhöla gö satoru moroi ba meza niha si kayo andrö. Ba tohare göi nasu wamelamelai gimögimönia.


text:
Samuza ma'ökhö mate zi numana andrö, ba la'ohe ia ira mala'ika ba gaheta Gaberahamo. Ba mate göi niha si kayo andrö, ba lako'o ia.


text:
Me so ia ba mbanua niha tou, safönu fama kao, ifakhölö ia wamaigi si yaŵa ba i'ila Gaberahamo ba zaröu, awö Laza ro ba gahetania.


text:
Mu'ao ia, imane: "He amagu, Aberahamo, hakhösi tödö ndra'o. Fatenge Lazaro andrö, akha i'ungugö mbalö durunia ba nidanö ba wangokafui lelagu, börö me tefakao sibai ndra'o ba holahola galitö andre!"


text:
Imane Aberahamo: "He onogu, törö tödöu wa sagötö fa'auriu no ötema zi sökhi, ba no itema zi lö sökhi Lazaro. Iada'e itema wondrara dödö, ba ya'ugö, ötema wamakao.


text:
Baero da'ö fefu, no te'a'aro'ö mbaho sabakha ba gotaluada, ena'ö niha si so ba da'e somasi möi ba da'ö, ma niha moroi ba da'ö somasi möi ba da'e, tebai la'ötö."


text:
Imane niha si kayo andrö: "Na simanö, u'andrö khöu, he ama, fatenge Lazaro andrö we'amöi ba nomo namagu.


text:
Imane khönia Aberahamo: "No so khöra zura Moze awö zura ndra sa ma'ele'ö; akha la'o'ö zi no tesura ba da'ö."


text:
Ba imane: "Lö'ö, amagu Aberahamo. Na so samösa zi maoso moroi ba ngai zi mate si möi khöra, awena lawu'ai lala wa'aurira."


text:
Imane khönia Aberahamo: "Na lö ba dödöra Moze awö ndra sama'ele'ö, ba lö göi faduhu dödöra, heŵa'ae maoso samösa moroi ba ngai zi mate."


text:
Famaelungu - Fangefa - Famati Imane Yesu khö ndra nifaha'öNia: "Tebai sa lö hadöi famaelungu; ba alai niha samobörö ya'ia.


text:
Abölö sökhi na lataŵi gara sebua ba mbaginia ba latibo'ö ia ba nasi, moroi na ifaelungu fasamösa moroi ba niha side'ide andre.


text:
Na ilau khöu horö fitu kali ba zi ma'öma'ökhö ba ero'ero möi ia khöu wanguma'ö: Bologö dödöu! − efa'ö ia."


text:
Imane So'aya: "Na so wamatimi fa'ebua danömö höwa, tola miŵa'ö ba döla geu andre: Ya adeha ndra'ugö ba tetanö'ö ba nasi! − ba 'i'o'ö wehedemi.


text:
Haniha ba gotaluami zi so samösa enoni samaku ba laza ma sokubaloi urifö, zanguma'ö khönia na mangawuli ia moroi ba nowi: "Aine, lau manga!"?


text:
Hadia tenga miŵa'ö khönia: "Fa'anö gögu! Böbö dalumö ba ae enonigu, fatua mangado ba ubadu nidanö; awena tola manga'ö?


text:
Simanö göi ami: Na no mi'o'ö fefu zi no la ŵa'ö khömi, ya mimane: Enoni si lö guna ndra'aga. Hadia zinangea halöŵöma, da'ö nifaluama."


text:
Famadöhö sobou auriMe Itohugö wofanöNia Yesu numalö ba Yerusalema, Itörö nola danö Zamaria ba tanö Galilaia.


text:
Me Ifaigi ira Yesu, Imane khöra: "Mi'ae'e, miforoma'ö ami khö ndra ere." Me so ira ba dalu lala, döhö ira.


text:
Ha wa'ara tohare gamatöröŵa Lowalangi?Me lasofu khö Yesu ira fari zai'o, ha wa'ara tohare gamatöröŵa Lowalangi andrö, Itema lira, Imane: "Lö oroma ba hörö wa'atohare gamatöröŵa Lowalangi,


text:
irege tebai laŵa'ö niha: Aine, ya'e ia! − ma zui: Hiza ia ba da'ö! Uŵa'ö khömi: No so ba gotaluami gamatöröŵa Lowalangi andrö."


text:
Ba Imane khö ndra nifaha'ö Nia: "So ginötö dania, omasi sibai ami wamaigi ngaluo Nono Niha andrö, he ha ma'ökhö, ba tebai mi'ila.


text:
Börö me hulö sima ne gari mbanua si haga i'otarai gahe mbanua si föfö numalö ba mbalö si tambai, simanö wa'atohare Nono Niha ba ngaluoNia.


text:
Lalau manga ba mamadumadu hadia ia, lalau mangowalu ba mame'e nihalö, irugi möi bakha ba nowo Noakhi; ba tohare molö, ifakiko ira ma'afefu.


text:
Simanö göi me inötö Loti: Lalau manga ba mamadumadu hadia ia, lalau mamawa ba mowöli, mananö sinanö ba mamazökhi omo.


text:
Me inötö iröi Zodoma Loti, atoru galitö awö mbalera moroi ba mbanua si yaŵa ba ifakiko ira ma'afefu.


text:
Ba ngaluo andrö, na so niha ba dete zagö ba itörö tödönia gamagamania tou ba nomo, ya böi möi tou wangai ya'ia. Simanö göi niha si so ba nowi, böi ya ifuli ia.


text:
Gofu haniha zomasi mondrorogö fa'auri nia, taya khönia wa'aurinia andrö; ba haniha zi taya fa'auri, isöndra dania wa'aurinia.


text:
Lasofu khö Yesu ira nifaha'öNia: "He So'aya, heza alua da'ö?" Itema lira: "Heza so goboula, ba da'ö owulo moyo."


text:
Fa'a-lö-atage ba wangandröItutunö Yesu sambua gamaedola khö ndra nifaha'öNia ba wangombakha khöra, ha wa'amoguna awö wa tebai atage ba wangandrö,


text:
Imane: "Ba zi sambua banua so samösa hakim si lö mangata'ufi Lowalangi, ba lö göi ba dödönia gofu haniha.


text:
Ba mbanua andrö göi so lakha mbanua sauli'auli mangondrasi ya'ia, wanguma'ö: "O'awögö ndra'o ba nudugu."


text:
Ara lö ba dödönia angandröŵa lakha mbanua andrö. Ba aefa da'ö, imane dödönia: "Heŵa'ae lö u'ata'ufi Lowalangi ba lö göi ba dödögu gofu haniha,


text:
ba börö me ibusi dödögu lakha mbanua andrö, da'u'o'awögö ia, ena'ö böi manö i'ondrasido ba afuriata itafari ndra'o."


text:
Na no simanö, hadia lö Itolo Lowalangi ndra nifiliNia sangaröfili Ya'ia bongi ma'ökhö; ma lö fa'ebua dödöNia khö ra?


text:
Uŵa'ö khömi: "I'anema'ö Itolo ira. Ba hiza, hadia tesöndra na sa wamati ba gulidanö andre na tohere Nono Niha andrö?"


text:
Haniha nitema Lowalangi?Itutunö gamaedola andre Yesu ba niha sanguma'ö tödöra, wa ha ya'ira niha satulö, ba la'ositengagö niha bö'ö,


text:
Muzizio tanö föna warizai'o andrö ba mangandrö ia ba dödönia, imane: "He Lowalangi, u'andrö saohagölö khöU, me tenga simane niha bö'ö ndra'odo: Ira sorabu, ira si lö molo'ö oroisa, ira sohoröhorö, ma simane sangozara bea andre.


text:
Muzizio ba zaröu zangozara bea andrö, ba lö barani ia wamazaŵa hörönia miyaŵa ba zorugo. Ba hiza, Ibözi dötö'ania, imane: "He Lowalangi, hakhösi tödö ndra'o, ya'odo niha si so horö."


text:
Uŵa'ö khömi, me mangawuli ira ba nomo, sangozara bea andrö ni'atulö'ö Lowalangi, tenga farizai'o. Gofu haniha zangebua'ö ya'ia, da'ö ni'ide'ide'ö dania; ba gofu haniha zangidengide'ö ya'ia, da'ö ni'ebua'ö."


text:
Famahowu'ö iraonoSo niha solohe iraono sawuyu khö Yesu, ena'ö Itufa tanga ira [ba wamahowu'ö ya'ira]. Me la'ila da'ö ira nifaha'ö, lategu niha andrö.


text:
Ba hiza, Ikaoni ira Yesu, Imane: "Mifa'amöi khöGu ndraono andrö! Böi miba'agö ira, me khöra sa gamatöröŵa Lowalangi.


text:
Amen, Uŵa'ö khömi: Gofu haniha zi lö manema amatö röŵa Lowalangi simane samösa iraono, tebai tobali ndrotondrotonia."


text:
Fa'akayo ba amatöröŵa LowalangiSo samösa zamatörö sanofu khö Yesu, imane: "He Guru si sökhi, hadia nilaugu, ena'ö tola usöndra wa'auri sindruhu?"


text:
Itema li Yesu: "Hana wa ötötöi si sökhi Ndra'odo? Samösa lö si sökhi, na lö Si samösa andrö, ya'ia Lowalangi.


text:
No ö'ila ngawalö goroisa Lowalangi: Böi ohorö, böi amunu niha, böi anagö, böi böbögö khö nawöu zi lö duhu, fosumange namau awö ninau."


text:
Me irongo da'ö Yesu, Imane khönia: "Sambalö tö zo'amböta ndraugö: Amawa fefu zi so khöu ba bagibagi ba niha si numana mbölinia, ba so khöu girögirö ba zorugo. Awena tabu ba o'ö Ndra'o!"


text:
Abölö aoha ba gondra wanörö tögi walölöŵa, moroi na möi ndrotondroto gamatöröŵa Lowalangi niha si kayo."


text:
Imane Yesu: "Amen, Uwa'ö khömi: Gofu haniha zondröi omonia, ma satuania, ma talifusönia, ma fo'omonia, ma zui iraononia börö gamatöröŵa Lowalangi,


text:
Fangombakha si medölu sanandrösa ba wa'amate ba femaoso YesuIkaoni zi felendrua Yesu ba Imane khöra: "Iada'a, numalö ita ba Yerusalema, ba tefönui fefu zi no tesura ba zura ndra sama'ele'ö sanandrösa khö Nono Niha andrö.


text:
Famadöhö niha sau'a ba YerikhoMe no ahatö Yesu ba Yerikho, so niha sau'a si dadao ba zinga lala sangandröngandrö önia.


text:
Lategu ia niha si so tanö föna, ena'ö ihonogö ia. Ba hiza, i'abölögö we'ao, wanguma'ö: "He Ma'uwu Dawido, hakhösi tödö ndra'o!"


text:
I'anema'ö i'ila niha, niha da'ö, ba i'o'ö Yesu si fao famolakhömi Lo walangi. Ba fefu niha sangila da'ö lasunosuno Lowalangi.


text:
Andrö wa ilau fagohi wanguhulö niha sato, i'anöisi döla marafala, ena'ö tola i'ila Yesu, me ba da'ö lalaNia dania.


text:
Me irugi nahia andrö Yesu, Ifaigi si yaŵa ba Imane khö Zakai'o: "He Sakai'o, alio'ö ae tou! Börö me lö tola lö'ö molombase Ndra'o ba nomou ma'ökhö andre."


text:
Muzizio Zakai'o ba imane khö Zo'aya: "He So'aya, ufabu'u wa ube'e zi matonga gokhötagu ba niha si numana; ba na no ulimo niha, ubu'a öfa kali fabali."


text:
Imane khönia Yesu: "Ma'ökhö andre, alua wangorifi ba nösi nomo andre, me nga'ötö Ga berahamo göi ira.


text:
Amaedola gana'a nifafiza'öItutunö Yesu sambua gamaedola ba niha si fao khöNia samondrondrongo niŵa'öNia ba ginötö da'ö. Börö me no ahatö Ia ba Yerusale ma, ato niha sodönadöna, wa lö ara tö tohare gamatöröŵa Lowalangi.


text:
Fatua lö mofanö ia, ikaoni dafulu genoninia, ba ibe'e khöra gana'ania, imane: "Milau ba waniaga gana'a andre irugi mangawulido."


text:
Ba hiza, fatiu dödö nono mbanuania khönia, irege, me no mofanö ia, lafatenge niha ba wanguma'ö: "Lö omasiga razoma niha da'ö."


text:
Me mangawuli ia, me no itema döi wa'arazo, ifakaoni'ö ndra enoni si no manema ana'a moroi ba dangania, ena'ö i'ila, ha wa'oya hare si no lasöndra zamösana.


text:
Tohare genoni si föföna, imane: "He tua, no usöndra hare fulu kali fabali moroi ba gana'a nibe'eu khögu."


text:
Imane sokhö ya'ia: "Sökhi sibai gamuatau, enoni si sö khi. Börö me tola mufaduhusi tödö ndra'ugö ba zide'ide, ube'e amatöröŵau zi fulu banua."


text:
Tohare genoni fanete da'ö, imane: "He tua, no usöndra hare lima kali fabali moroi ba gana'a nibeeu khögu."


text:
Ata'u ndra'odo khöu, börö me u'ila sabe'e huku ndra'ugö. Öhalö zi tenga tana khöu ba öbasi zi tenga nitarumö."


text:
Imane khönia razo andrö: "He enoni si lö sökhi, ufatörö khöu huku molo'ö fehedeu samösa. Ö'ila wa niha sabe'e huku ndra'o, uhalö zi tenga tana khögu ba ubasi zi tenga nitarugu.


text:
Na simanö, hana wa lö öbe'e gana'agu andrö ba nahia wangirö'ö ana'a, ena'ö utema mangawuli si fao hare?"


text:
Aefa da'ö imane ba niha si zizio ba da'ö: "Mihalö khönia gana'a andrö ba mibe'e khö genoni sokhö fulu kali fabali andrö."


text:
Itema li razo andrö: "Uŵa'ö khömi, niha sangoigö dödönia wangalui hadia ia, tebe'e na sa khönia zoya. Ba ba niha si lö ba dödö wangalui hadia ia, tehalö hadia zi so khönia.


text:
Ba si fatiu tödö andrö si lö omasi na tobali razora ndra'o, mi'ohe ira ba da'e; mibunu ira ba zanehe ndra'o!"


text:
Fe'amöi Yesu ba Yerusalema Me no ahatö Irugi Mbetifage ba Betania ba gahe hili nifotöi Hili Wanikha, Ifadaridari'ö darua nifaha'öNia Yesu,


text:
Imane khöra: "Mi'ae'e ba mbanua andrö fönami. Na mirugi da'ö, misöndra sara nono galide ni'amöhögö, si lö irai la'okudo niha. Mitoto'ö wesu nono galide andrö ba mi'ohe ba da'e.


text:
Ba la'ohe nono galide andrö khö Yesu. Labe'e nukhara yaŵa ba hulu nono galide andrö ba lafedadao Yesu yaŵa ba hulunia.


text:
Me Irugi naerenaere Hili Wa nikha, labörögö lalau mu'ao ira ni faha'ö fefu ba wanuno Lowalangi si fao fa'omuso dödö, börö fefu zahölihöli dödö si no la'ila höröra.


text:
Mu'ao ira, lamane: "Nisuno Zi möi ba döi Zo'aya, Razo andrö! Fa'ohahau dödö ba zorugo ba lakhömi khö Lowalangi ba nahia fondrege zalaŵa!"


text:
Imane: "He Yerusalema, ha wa'asökhi na ma'ökhö andre aboto ba dödöu göi, hadia zoguna khöu ba wanöndra fa'ohahau dödö! Ba hiza, iada'e no tobini ba höröu.


text:
So ginötönia dania lafasui'ö öli tanö ira si fa'udu khöu ba wama'u'u ya'ugö, ba laforege wodegeni ya'ugö moroi ba zi öfa fatalinga danö.


text:
Lafakiko ndra'ugö awö ndraonou ma'afefu, ba sambua lö latehegö so gara si falaete ba nawönia kara. Börö me lö ba dödöu, me möi khöu Lowalangi ba wanolo ya'ugö!"


text:
Imane khöra: "No tesura ba zura ni'amoni'ö: No omo wangandrö nomoGu. Ba ya'ami, no mibali'ö nahia wamini zorabu."


text:
Ero ma'ökhö mamaha'ö Yesu ba nomo Lowalangi. La'alui lala ira ere sebua ba ira sangila amakhoita awö ndra salaŵa niha Yahudi ba wamunu Ya'ia.


text:
Ba hiza, lö la'ila hewisa lala wolau da'ö, börö me falemba dödö niha sato khöNia ba wamondrondrongo famaha'öNia.


text:
Hezo moroi kuaso Yesu? Samuza ma'ökhö, me mamaha'ö Yesu ba nomo Lowalangi ba Ituriaigö Injil, la'ondrasi Ia ira ere sebua ba ira sangila amakhoita awö ndra salaŵa khöra,


text:
lamane khöNia: "Ombakha'ö khöma, he moroi Ötema kuaso wamalua da'e; haniha zame'e khöU kuaso andrö?"


text:
La'era'era tödöra, lama ne: "Na tamane: Moroi ba zorugo, Imane khöda dania: Hana wa lö faduhu dödömi khönia?


text:
Na tamane: Moroi ba niha, latebu ita niha sato andrö ma'afefu; börö me faduhu dödöra, wa sama'ele'ö Yohane andrö."


text:
Amaedola zohalöŵö ba kabu naguItutunö ba niha sato gamaedola andre Yesu, Imane: "So samösa niha samokai kabu nagu ba ifaseŵa'ö ba niha sohalöŵö ba danö. Aefa da'ö möi ia ba nahia tanö bö'ö; ba ara toröi ia ba da'ö.


text:
Me no irugi inötö [waneteu bua nagu], ifatenge genoninia khö ndra sohalöŵö ba kabu nagu andrö ba wangai tana khönia. Maoso zohalöŵö, laböbözi genoni andrö ba lafofanö ia, lö noro danga.


text:
Ifuli zui ifatenge genoni bö'ö. Laböbözi göi genoni da'ö, la'ailasi ia ba lafofanö ia, lö noro danga.


text:
Me la'ila ia ira sohalöŵö andrö, faoma lamane khö nawöra: "Ya'e zanema ondröita andre, databunu ia, ena'ö möi khöda gondröitania.


text:
He iwisa khöra sokhö kabu nagu andrö dania? So ia dania ba ifakiko ndra sohalöŵö ba kabu andrö ba ibe'e ba zohalöŵö tanö bö'ö kabu andrö." Me larongo da'ö niha sato, lamane: "Akha lö alua zimanö."


text:
Ifaigi ira Yesu, Imane: "Hadia geluaha zi no tesura ba zura ni'amoni'ö andre: Kara nitibo'ö ndra sotomo, no tobali kara sabölö moguna.


text:
Anofula sanandrösa ba wamu'a beaBa ginötö da'ö, la'alui lala ira sangila amakhoita ba ira ere sebua ba wondra'u Yesu, börö me aboto ba dödöra, wa khöra Ifanandrösa gamaedola andrö. Ba hiza, ata'u ira niha sato.


text:
Börö da'ö lahöröhörögö sibai Yesu ba lafatenge khöNia niha fogatira sangosatulö ya'ira, ena'ö tola lafesu Yesu ba wehedeNia ba tola labe'e Ia ba danga gumandru Roma, si so kuaso wanguhuku Ya'ia.


text:
Lasofu khöNia, lamane: "He Guru, ma'ila wa atulö wehede awö wamaha'öMö, lö khöU famaigi bawa ba si fao fa'aduhu Ötuturu lala somasi Lowalangi.


text:
"Miforoma'ö khöGu gefe ni'oguna'ö ba wamu'a bea andrö. Ha'ökhö gambara ba töi si tesura ba gefe andrö?" Lamane: "Gambara ba töi kaisaro."


text:
Imane khöra Yesu: "Na simanö, mibe'e khö kaisaro danö khö kaisaro, ba khö Lowalangi dana khö Lowalangi."


text:
Ba tebai lafesu liNia ba wahuhuosaNia föna niha sato andrö. Tobali dödöra ba wanemaNia li, irege lö la'ila hadia niŵa'öra sa'ae.


text:
Femaoso niha si no mateTohare ndra sadukai'o ösa, la'ondrasi Yesu. Ya'ira andrö niha si lö faduhu tödö ba wemaoso niha si no mate. Lasofu khöNia, lamane:


text:
"He Guru, no iŵa'ö Moze, na mate zi samösa ira matua, lö ono, akha ihalö ndrongania andrö akhinia, ena'ö ifatumbu'ö nga'ötö khö dalifusönia si no mate andrö.


text:
Na luo wemaoso niha si no mate, haniha wo'omo ndra alawe da'ö dania? Börö me dafitu manö ira no irai mangowalu khönia."


text:
Börö me tebai mate sa'ae ira, hulö mala'ika ira. To bali ira ono Lowalangi, me no te'orifi ira moroi ba wa'amate.


text:
Wa te'orifi mangawuli niha si no mate, no oroma ba zalua ba ngafu ndroi, me itötöi döi Zo'aya Moze: Lowalangi Gaberahamo, Lowalangi Giza'aki ba Lowalangi Yakobo.


text:
Tenga sa Lowalangi niha si mate Lowalangi andrö, no Lowalangi niha sauri, börö me khöNia auri fefu niha."


text:
Mesia no Ma'uwu Dawido ba So'aya ya'ia Isofu khöra Yesu: "Hana wa laŵa'ö: Ma'uwu Dawido Mesia andrö?


text:
Fangelama khö ndra sangila amakhoitaMe lafondrondrongo huhuo Yesu niha sato, Imane khö ndra nifaha'öNia:


text:
"Mi'angelama khö ndra sangila amakhoita somasi mangoroma'ö ya'ira ba wamake nukhara sanau ba ena'ö la'owa'owai ira niha sato ba lala. Omasi ira wedadao ba nahia tanö föna ba nomo wangandrö ba ba gurusi soadu na so watomesa.


text:
Lahorigö gokhöta ndra lakha mbanua ba la'anau'ö wangandröra ba wombalugö hörö niha. Latema wanguhuku sabölöbölö dania."


text:
Imane Yesu: "Sindruhu niŵa'öGu khömi, abölö ebua nibe'e lakha mbanua si numana andrö moroi ba niha bö'ö fefu.


text:
Börö me ya'ira andrö, no si töra khöra nibe'era; ba lakha mbanua andrö, ibe'e moroi ba wo'ambötania, ma na'i fefu mbalazo soguna ba wa'aurinia."


text:
Fangombakha fa'adudu nomo LowalangiMe so zi fahuhuo sanandrösa ha wa'amoadu nomo Lowalangi, nifogamagama faoma kara si sökhi awö mbuala fasömbata, Imane Yesu:


text:
"So ginötönia dania, hadia ni'ilami da'a, tedudugö ma'afefu; lö tetehegö wa toröi gara ba dete nawönia kara."


text:
Famaelungu, sikho ba folohiSo zanofu khö Yesu: "He Guru, ha wa'ara alua da'ö? Hadia dandra, wa no irugi inötö wa'aluania?


text:
Imane Yesu: "Mi'angelama, fa böi lafaelungu ami. Börö me ato niha si tohare, sangoguna'ö töiGu, lamane: "Ya'odo andre ia", ba: "No ahatö ginötö." Böi mi'o'ö ira.


text:
Böi ata'u ami, na mirongo wa so wasuwöta ma folaŵa. Lö tola lö'ö oföna alua da'ö fefu ba tenga na sa amozuania da'ö."


text:
Aefa da'ö, Imane khöra: "Maoso soi si sambua isuwö soi si sambua, ba amatöröŵa si sambua ilaŵa zi sambua.


text:
Alua ndruru danö sabölöbölö; ba alua lofo awö wökhö sebua misa. Alua gameta'uö awö dandra sahölihöli dödö moroi ba mbanua si yaŵa.


text:
Fatua lö alua da'ö fefu, lara'u ami ba lafakao. La'etu'ö khömi huku ba nomo wangandrö khöra ba labe'e ami ba gurunga. La'ohe ami föna ndra razo ba föna ndra kumandru, börö Ndra'o.


text:
Latou'ö ami [ba wanguhuku] ira satua, ira talifusö, ira si tenga bö'ömi ba ira si fahuwu khömi. So ösa ba gotaluami nibunura dania.


text:
Fangombakha fa'adudu Yerusalema [Imane Yesu:] "Na mi'ila, lafasui Yerusalema ira saradadu, ya aboto ba dödömi, wa no ahatö wa'adudunia.


text:
Ba ginötö da'ö, akha lalau moloi ba hili sowanua ba Yudaia. Si so bakha ba Yerusalema, akha mofanö ira; ba si so baero Yerusalema, böi ya möi ira yomo ba mbanua.


text:
Alai ndra alawe sanabina awö zi so ono ba mbagi zusu ba ngaluo da'ö. Alua wa'atosasa sabölöbölö ba danö andre ba göna fönu [Lowalangi] soi andre.


text:
So nibunu faoma föda ba so göi ni'ohe tobali sawuyu ba soi bö'ö misa. Lahundrahundra dania Yerusalema ira soi si lö mangila Lowalangi, irugi ahori ginötö si no tehonogöi khöra."


text:
Fa'atohare Nono Niha andrö So dania dandratandra ba luo, ba mbaŵa ba ba ndröfi. Ba gulidanö andre, döröhöŵa soi ba manizinizi ba wa'ata'u börö wegosogoso awö goloro nasi.


text:
Arakhagö mate niha ba wa'ata'u ba wombalombaloi ngawalö zalua ba gulidanö ma'asagörö, börö me fawuka mbanua si yaŵa.


text:
Moguna mama'anö itaMi'angelama fa böi arörö dödömi ba wemangamanga awö wemabumabu, ma zui fangerangera fa'aurimi si ha gasagasa, irege lö si te'anö ami, na i'anema'ö tohare ngaluo andrö si hulö dandraŵa.


text:
Mi'ama'anö ba böi miböhöli wa ngandrö, ena'ö tola aefa ami moroi ba zalua andrö fefu ba tola möi ami föna Nono Niha."


text:
Si to'ölönia, ba zi ma'ökhö mamaha'ö Yesu ba nomo Lowalangi; ba zi bongi möi Ia baero mbanua, numa lö Ia ba hili nifotöi Hili Wanikha.


text:
la'alui lala ira ere sebua awö ndra sangila amakhoita ba wamunu Yesu [ba zi lö oroma], börö me ata'u ira niha sato.


text:
Möi ia ba wamagölö khö ndra ere sebua ba ba khö ndra kafalo zanaro omo Lowalangi, hewisa lala wanou'önia Yesu ba dangara.


text:
Fao göi dödö Yuda; ba i'otarai da'ö, i'alui ginötö si sökhi wanou'ö Yesu ba dangara, ba zi lö la'ila niha sato.


text:
Fama'anö fatomesa PaskaMe irugi ngaluo Gowasa Roti-si-lö-mu'aisöni andrö, ba nitaba ono mbiribiri Paska,


text:
Imane khöra: "Na mirugi mbanua, falukha ami ba da'ö samösa niha solohe rumbi so'ösi idanö. Mi'o'ö ia numalö ba nomo si möi ia yomo,


text:
ba mimane khö zokhö omo andrö: "Isofu khöu Guru: Heza so nahia Ufalua watomesa Paska si fao ira nifaha'öGu?"


text:
Fangowasaini fatomesa PaskaMe no irugi inötö watomesa Paska andrö, orudu manga Yesu si fao ira rasul si felendrua.


text:
Imane khöra: "Muhulu sibai dödöGu wamalua fatomesa Paska andre si fao ya'ami, fatua lö Utaögö wamakao.


text:
Börö, Uŵa'ö khömi: Lö sa'ae U'owasaini ia, irugi tefönui mbörö wangowasaini Paska andre bakha ba gamötöröŵa Lowalangi."


text:
Uŵa'ö khömi, i'otarai da'e lö sa'ae Ubadu nösi mbua nagu andre, irugi tohare gamatöröŵa Lowalangi andrö."


text:
Me no Ihalö roti, I'andrö saohagölö khö Lowalangi, Iboboto roti andrö ba Ibe'e khöra, Imane: "BotoGu da'e nitou'ö salahimi. Mimane wolau ba wanörö tödö Ya'o!"


text:
Simanö göi ba piala andrö, me no aefa wemanga, Imane: "No amabu'ula li si bohou piala andre nibö bö ba ndroGu, do niduwagö salahimi.


text:
Möi sa ba wa'amate Nono Niha andrö simane si no tehonogöi, ba heŵa'ae simanö, alai niha si manga mböliNia!"


text:
Imane khöra Yesu: "Lafatörö soira ira razo, ba si so kuaso ba ngawalö soi, omasi ira lafotöi niha soböwö.


text:
Böi simanö ami! Haniha zebua ba gotaluami, akha tobali ia side'ide; ba sololohe, akha tobali ia enoni.


text:
Haniha zabölö ebua: Niha si dadao wemanga, ma si möi enoni? Hadia, tenga si dadao andrö? Ba Ya'o, no hulö genoni ba gotaluami.


text:
Fao ami awöGu wemanga ba ba wamadu hadia ia ba gamatörö ŵaGu. Ba mudadao ami ba dadaoma wamatörö ba wanguhuku si felendrua mado Ndraono Gizara'eli."


text:
Fangombakha fangosilö'ögö Wetero Imane So'aya: "He Simoni, he Simoni, no i'andrö sibai satana ba wanafi'ö ya'ami hulö wakhe.


text:
Ba no mangandrö Ndra'o salahiu, ena'ö lö taya wamatiu. Ba ya'ugö, na no mangesa dödöu dania, a'aro'ö dödö ndra talifusöu."


text:
Imane Yesu: "Uŵa'ö khöu, Fetero, ma'ökhö andre, fatua lö miwo zilatao, no medölu ö'osilö'ögö Ndra'o."


text:
Hadia zoguna: Famati ma föda? Isofu khö ndra rasulNia Yesu: "Me Ufatenge ami, me lö mi'ohe gofekofe, tasi ba badagahe, so zambö khömi hadia ia?" Lamane: "Ma'ifu lö'ö."


text:
Imane Yesu: "Ba iada'e, si so kofekofe, akha i'ohe; simanö göi zi so tasi; ba si lö föda, akha i'amawa mbarunia ba wowöli ya'ia.


text:
Uŵa'ö khömi, lö tola lö'ö tefönui khöGu zi no tesura ba zura ni'amoni'ö, ya'ia da'ö: No tebe'e Ia awö niha fondrege zi lö sökhi. Börö me fefu zi no tesura sanandrösa khöGu, irugi gamondregeania iada'e."


text:
Fangandrö Yesu ba GezemaneIröi mbanua Yesu, ba simane si to'ölö möi Ia ba Hili Wanikha. La'o'ö Ia ira nifaha'öNia.


text:
"He Ama, ya Öfatalu'i'ö khöGu mako wamakao andre. Ba böi ya itörö zomasi Ndra'o, ya somasi Ndra'ugö."


text:
Me ihawui Ia fa'ata'u sabölöbölö, Iforege wangandrö. Ba tobali hulö mböiböi ndro mböböiNia, atoru tou ba danö.


text:
Me no awai mangandrö Ia, maoso Ia, I'ondrasi ndra ni faha'öNia. Ba hiza no mörö ira börö wa'abu dödö.


text:
Fondra'u YesuMe fahuhuo na sa Yesu, tohare niha sato. Tanö fönara mowaöwaö nifotöi Yuda, samösa moroi ba gotalua zi felendrua andrö. Ihatö'ö Ia khö Yesu ba wangago bawaNia.


text:
Muhede Yesu khö ndra ere sebua ba ira kafalo ndra sanaro ba nomo Lowalangi awö ndra salaŵa niha Yahudi sangondrasi Ya'ia, Ima ne: "Hana wa mi'ohe wöda awö wagado ba wondra'u Ya'o, hulö na sorabu Ndra'odo andre?


text:
Ero ma'ökhö so Ndra'o ba gotaluami ba nomo Lowalangi, ba lö mira'u Ndra'o. Ba iada'e tebe'e khömi ginötö, ba tetehegö wa'abölö zogömigömi."


text:
Fangosilö'ögö Wetero – Fangesa dödönia Lara'u Yesu ba la'ohe Ia moroi ba da'ö numalö ba nomo gere sebua. I'o'ö Fetero moroi ba zaröu.


text:
Me la'ebua'ö galitö ira enoni ba dalu golayama tanö bakha, ba me mudadao ira fasui, mudadao göi Wetero ba gotaluara.


text:
So samösa genoni ira alawe, me i'ila no mudadao Wetero ba haga galitö andrö, ihaogö wamaigimaigi ya'ia ba imane: "Samösa göi niha da'a nawöNia."


text:
Lö ara aefa da'ö, samösa danö bö'ö sangila ya'ia, imane: "Samösa göi ndra'ugö nawö'awöra." Imane Fetero: "Tenga ya'o, talifusö!"


text:
Mato sambua jam aefa da'ö, ifaduhu'ö niha bö'ö, imane: "Sindruhu, si faofao khöNia göi niha da'a; niha Galilaia sa ia."


text:
Imane Fetero: "He talifusö, lö aboto ba dödögu ha dia niŵa'öu." Faudu ba ginötö da'ö, me muhede na Wetero, miwo zilatao.


text:
Ifakhölö Ia So'aya, Itöngö Wetero. Awe na itörö tödö Wetero niŵa'ö Zo'aya, me Imane: "Ma'ökhö andre, fatua lö miwo zilatao, no tölu kali ö'osilö'ögö Ndra'o."


text:
Föna ndra sanguhuku Me no moluo, owulo ndra salaŵa niha Yahudi, ira ere sebua awö ndra sangila amakhoita ba wamalua rafe. La'ohe Yesu ba rafera andrö,


text:
lamane khöNia: "Na Mesia andrö Ndra'ugö, ŵa'ö khöma." Itema li Yesu: "He Uŵa'ö khömi, lö sa'atö faduhu dödömi,


text:
Ba fefu ira, lamane: "Na simanö, Ya'ugö andre Nono Lowalangi?" Itema li Yesu: "Ya'ami samösa zanguma'ö, wa Ya'odo ia."


text:
Ba da'ö labörögö la'angadugö Ia, lama ne: "No masöndra wa Ifawukaisi soima Niha da'e, ba Ifawe'e niha, ena'ö lö labu'a bea khö kaisaro; ba sana ndrösa khöNia, Iŵa'ö wa Mesia Ia, Razo andrö."


text:
Isofu khöNia Filato: "Hadia, Razo niha Yahudi Ndra'ugö?" Itema linia Yesu, Imane: "Ya'ugö zangu ma'ö."


text:
Ba hiza, laforege wanguma'ö: "Ifawe'e niha ba zi sagörö Yudaia faoma famaha'öNia, i'otarai danö Galilaia ma'asambua irugi da'a."


text:
Ba me i'ila, wa moroi ba danö nifatörö Hero de Ia, ifatenge Ia khö Herode, si no so ba Yerusalema me inötö da'ö.


text:
Föna HerodeOmuso sibai dödö Herode, me i'ila Yesu. No ara omasi ia falukha khöNia börö me irongorongo duria sanandrösa khöNia. Itötöna wa tola i'ila, hewisa na Ifalua dandra sahölihöli dödö Yesu.


text:
I'o'aya Ia Herode si fao ira saradadunia. I'omai'ö Ia ba wame'e khöNia nukha wa'asa laŵa ba ifatenge Ia mangawuli khö Wilato.


text:
imane khöra: "No mi'ohe Niha da'e khögu, awö wa miŵa'ö Ifaelungu niha. Me no ufareso ia fönami, lö nisöndragu sala ni'angadugömi khöNia.


text:
Simanö göi Herode, andrö wa ifatenge Ia khöda mangawuli. Ba lö hadöi nilauNia sinangea tehuku fa'amate.


text:
Mu'ao khöra Wilato, no medölu sa'ae, imane: "Hadia nilauNia si lö sökhi? Lö nisöndragu hadia ia zala ba khöNia si tobali börö wa tehuku fa'amate Ia! Na no ufafotu'ö Ia, u'e fa'ö Ia."


text:
Ibe'e aefa niha nikuru börö wamawuka awö wamunu niha andrö, faudu ba zomasi ira; ba Yesu itou'ö ba dangara, ena'ö lalau zomasi ira.


text:
Famoröfa YesuMe la'ohe baero Yesu, lataha samösa niha sotöi Simoni, banua Girene, sawena so moroi ba kabu. Lahare'ö ba hulunia röfa andrö, igo'ö go'ö Yesu moroi furi.


text:
Ibali'ö Ia furi Yesu, Imane khöra: "He ya'ami ira alawe mbanua Yerusalema, böi mi'e'esi Ndra'o; mi'e'esi ami ba irao nomi.


text:
Börö me so ginötö dania, la mane niha: "Owuawua dödö ndra alawe si lö ono, si lö irai mo'ono ba si lö samaenu ono!


text:
Me larugi nahia nifotöi SoleHögö, laforöfa Yesu ba da'ö awö zi darua samawuka andrö; samösa tanö ba gambölö ba samösa tanö ba gabe ra.


text:
Mangandrö Yesu, Imane: "He Ama, efa'ö ira, lö'ö sa la'ila hadia nilaura." Ba lalau fadahödahö [ira saradadu] ba wombagimbagi khöra nukhaNia.


text:
Niha sato si zizio ba da'ö, lafaigifaigi [me laforöfa Yesu]. Ba la'o'aya Ia ira salaŵa niha Yahudi, lamane: "No I'orifi niha bö'ö, akha göi I'orifi Ia samösa, na sindruhu Mesia Ia, nihonogöi Lowalangi ba wangorifi niha."


text:
Fefao ba waradaiso Samösa ba gotalua zamawu ka, niforöfa andrö, i'o'aya göi Yesu, imane: "Hadia, tenga Mesia andrö Ndra'ugö? Orifi Ndra'ugö ba ya'aga göi."


text:
Itegu ia samawuka si samösa, imane: "Hadia, lö na sa ö'ata'ufi Lowalangi? Heŵa'ae ba wa'asingea ötema hukuma andrö?


text:
Fa'amate YesuMato bözi felendrua laluo irugi bözi tölu tanö owi, ihawui fa'ogömigömi danö ma'asagörö, börö me taya haga luo.


text:
Asika nukha ba'aba'a [samabali nahia ni'amoni'ö moroi ba nahia wondrege ni'amoni'ö] ba nomo Lowalangi.


text:
Me i'ila zalua da'ö kafalo ndra saradadu andrö, ifolakhömi Lowalangi, imane: "Sindruhu, Niha satulö Niha da'e."


text:
Ba fefu niha sato, si no möi mamaigi da'ö, me la'ila fefu zalua andrö, mangawuli ira ba khöra, labözibözi dötö'ara [ba wa'alangu dödö].


text:
Fefu niha si fahuwu khö Yesu, muzizio ira ba zaröu ma'ifu. Ira alawe si fao khöNia i'otarai Galilaia, la'ila göi fefu zalua andrö.


text:
Fogo'o YesuSo samösa zotöi Yosefo, banua Garimatia ba danö Yudaia. No ndrotondroto zanguhuku ba agama andrö ia, niha si sökhi ba satulö tödö, sombalombaloi fe'aso gamatöröŵa Lowalangi.


text:
Me no ihalö mboto Yesu moroi ba röfa, i'olohuni faoma nukha ba itou'ö ba lewatö nikhao ba narö gara, ba zi lö irai muko'o niha.


text:
Ira alawe andrö, si no fao khö Yesu i'otarai Galilaia, la'o'ö Yosefo ba wamaigi lewatö ba fogo'ö botoNia.


text:
Aefa da'ö mangawuli ira ba wama'anö samohua awö wanikha nibe'era ba mboto Yesu dania. Ba luo Sabato, molombase ira, la'o'ö goroisa.


text:
No maoso Yesu Me sihulöwongi sibai, luo si föföna barö zi samigu andrö, möi ndra alawe no mege ba lewatö wolohe fanikha samohua si no lafa'anö.


text:
Ata'u sibai ndra alawe andrö ba lafatugu ira. Lamane khöra si darua andrö: "Hana wa mi'alui Zauri ba gotalua zi no mate?


text:
Lö Ya'ia ba da'e, no te'orifi Ia mangawuli! Mitörö tödömi, hadia zi no Iŵa'ö khömi, me so Ia ba Galilaia na sa,


text:
me Iŵa'ö zanandrösa khö Nono Niha andrö, wa lö tola lö'ö tetou'ö Ia ba danga niha si so horö, teforöfa ba maoso Ia ba ngaluo si tölu."


text:
Me no mangawuli ira moroi ba lewatö, la'ombakha'ö da'ö fefu khö zi felezara andrö awö nifaha'ö tanö bö'ö fefu.


text:
Töitöi ndra alawe andrö: Maria Magadala, Yohana ba Maria ina Yakobo, awö ndra alawe tanö bö'ö si fao khöra.


text:
Latutunö da'ö fefu khö ndra rasul; ba lawai fayafaya ira rasul, lö faduhu dödöra ba ni'ombakha'ö ndra alawe andrö.


text:
( Maoso Wetero ba fagohi ia numalö ba lewatö. Me ifaöndrö ia wamaigi bakha, ha böbö nukha ni'ilania. Mofanö ia, ba manofunofu dödönia hadia maö zi no alua.)


text:
Fe'amöi ba Gema'usa Me luo da'ö göi, [luo si föföna barö zi samigu,] darua nifaha'ö Yesu si numalö ba zi sambua banua sotöi Ema'usa, mato felendrua kilo fa'aröu moroi ba Yerusalema.


text:
Muhede Ia khöra: "Hadia nifadunödunömi ba mowanöwanömi ba lala?" Ba si fao sikhala wa'abu dödö labatogö ira.


text:
Samösa ba gotaluara, sotöi Kelofasi, zanema liNia wanguma'ö: "Hadia, ha Ya'ugö zi toröi ba Yerusalema, si lö mangila hadia zalua barö zi ha'uga ngaluo andre?"


text:
Imane khöra Yesu: "Hadia da'ö?" Latema li, lamane: "Sanandrösa ba khö Yesu andrö, banua Nazareta. Sama'ele'ö Ia, mofa'abölö sibai nifaluaNia awö huhuoNia, he tanö föna Lowalangi, he tanö föna niha.


text:
Ba no latou'ö Ia ira ere sebua awö ndra salaŵama, ena'ö tehuku Ia, huku fa'amate awö wa laforöfa Ia.


text:
Ba hiza, no manötöna ndra'aga, wa Ya'ia andrö zangefa'ö Iraono Gizara'eli. Ba no tölu ngaluo sa'ae ma'ökhö i'otarai me alua da'ö.


text:
ba lö nisöndrara botoNia. Mangawuli ira ba lamane, no to'ele khöra mala'ika sa ngombakha, wa no auri Ia.


text:
So ösa ba gotaluama zi no möi ba lewatö andrö; ba lasöndra lewatö, simane niŵa'ö ndra alawe andrö; ba lö ni'ilara Ya'ia."


text:
Imane khöra Yesu: "He ya'ami, niha sambö tödö! Wa'abua khömi wa'afaduhu dödö ba niŵa'ö ndra sama'ele'ö.


text:
Awena Ihaogö wamotokhi khöra zi no tesura sanandrösa ba khöNia bakha ba zura ni'amoni'ö, i'otarai zura Moze numalö ba zura ndra sama'ele'ö.


text:
Lataha Ia, lamane khöNia: "Iagö awöma, no arakhagö bongi ba lö ara tö aekhu luo." Ba möi Ia yomo, toröi Ia awöra.


text:
Faoma lamane khö nawö ra: "Hadia tenga muholahola dödöda mege, me fahuhuo Ia khöda ba lala, me Ibotokhi khöda zura ni'amoni'ö?"


text:
I'anema'ö maoso ira, lafuli ira ba Yerusalema. Ba da'ö lasöndra zi felezara andrö, si no owulo si fao ira awö'awöra.


text:
Latutunö göi ira nifaha'ö si darua andrö, hadia zalua ba dalu lala ba hewisa me aboto ba dödöra Ia, me Iboboto roti.


text:
Fangoroma'ö Yesu khö ndra rasulFatua lafadunödunö zanandrösa ba da'ö fefu, i'anema'ö muzizio Yesu ba gotaluara ba Imane khöra: "Ya'ohahau dödömi!"


text:
Mifaigi dangaGu ba aheGu [si so laheto gosö'osö]: Ya'odo da'e. Mibabaya ba mihaogö wamaigi: Na bekhu, lö monagole ba lö motöla, simane ni'ilami khöGu."


text:
Me lö na sa faduhu dödöra börö wa'omuso dödö awö wa'ahölihöli dödö, Imane khöra: "Hadia so khömi zi tola mu'a?"


text:
Awena Imane khöra: "Da'e zi no Uŵa'ö khömi, me so Ndra'o ba go taluami na sa, wa lö tola lö'ö tefönui fefu zi no tesura sanandrösa khöGu bakha ba huku Moze, awö zura ndra sama'ele'ö awö zura zinunö."


text:
Imane khöra: "Simane zi no tesura: Lö tola lö'ö Itaögö wamakao Mesia andrö, ba ba ngaluo si tölu ifuli maoso Ia moroi ba wa'amate.


text:
Ba döiNia andrö teturiaigö wamalalini era'era ba fangefa horö, i'otarai Yerusalema irugi soi niha fefu.


text:
Ufatenge dania khömi mbuala andrö si no Ifabu'u AmaGu. Ba hiza, lö tola lö'ö mibaloi ba mbanua andre, irugi te'abölö'ö ami faoma fa'abölö si'otarai si yaŵa."


text:
Fangona Yesu Awena I'ohe ira Yesu baero mbanua irugi Mbetania. Ifazaŵa dangaNia ba wamahowu'ö ya'ira.


text:
Sinunö sanandrösa ba Daroma Li si no tobali Ösi NihaBa mböröta, no Taroma Li. Fao khö Lowalangi Daroma Li andrö; ba Taroma Li andrö no Lowalangi.


text:
Fefu niha si no manema Ya'ia, Ibe'e khöra kuaso ba wa'atobali ono Lowalangi, ya'ira si faduhu tödö ba döiNia,


text:
tenga börö gamakhaita ndro ma zui börö wa'omasi nösi niha, ba tenga göi börö wa'edöna ndra matua, ba hiza, börö me Lowalangi zame'e khöra fa'auri.


text:
No tobali Ösi Niha Daroma Li andrö, ba no I'iagö ba gotaluama. No ma'ila lakhömiNia, lakhömi wa'a'ono Lowalangi si ha samösa, safönu fa'ebua dödö ba fa'atulö.


text:
Fasasi Yohane sanandrösa khöNia andrö, mu'ao ia, imane: "Da'e Ia zi no uŵa'ö: So dania zi tohare furigu, si no oföna moroi khögu, börö me no so Ia fatua lö so ndra'o."


text:
Si fao fama'ema Moze Ibe'e goroisaNia Lowalangi, ba hiza, si fao fama'ema Yesu Keriso, I'oroma'ö wa'ebua dödö ba fa'atulö.


text:
Samösa lö niha si no irai mangila Lowalangi. Ha Ono si ha samösa andrö, si so ba gaheta Nama, Ya'ia zangombakha khöda haniha Lowalangi.


text:
Fasasita Yohane sanandrösa khöniaDa'e sa wasasita moroi khö Yohane, me lafatenge khönia ndra ere awö lewita ira niha Yahudi ba nua Yerusalema, ena'ö lasofu khö nia: "Haniha ndra'ugö?"


text:
Awena laso fu khönia: "Na simanö, hadia, Elia ndra'ugö?" Itema li: "Tenga." [Lasofu zui:] "Hadia, sama'ele'ö andrö ndra'ugö?" Itema li: "Tenga göi."


text:
Andrö wa lamane khönia: "Ombakha'ö khö ma, haniha ndra'ugö, ena'ö tola ma'o mbakah'ö ba niha samatenge ya'a ga, hadia niŵa'öu sanandrösa ba khöu?"


text:
Itema li, imane: "Ya'odo andre, simane si no iŵa'ö Yesaya sama'ele'ö, no li zi'ao ba danö si mate, sanguma'ö: Mifadaya lala khö Zo'aya!"


text:
Lasofu khönia, lamane: "Hana wa öbe'e wanasa, na tenga Mesia andrö ndra'ugö, tenga Elia ba tenga göi sama'ele'ö andrö?"


text:
Itema lira Yohane, imane: "Ya'odo zame'e fanasa faoma idanö; ba ba gotaluami no so Ia, si lö mi'ila,


text:
Ya'ia zi tohare furigu dania, si no oföna moroi khögu; tenga na'i sinangea ndra'o we'amöi enoni ba wamokai böbö zandralaNia."


text:
Fasasita Yohane sanandrösa khö Yesu Mahemolu ö, i'ila Yohane, wa I'ondrasi ia Yesu, ba imane: "Hiza Nono Mbiribiri Lowalangi, sangeheta horö gulidanö.


text:
Ya'ia andrö niŵa'ögu si tohare furigu, si no oföna moroi khögu, börö me no so Ia fatua lö so ndra'o.


text:
Lö u'ila Ia ba mböröta, ba hiza, ena'ö to'ele Ia ba Ndraono Gizara'eli, da'ö dani wa so ndra'o ba wa me'e fanasa faoma idanö."


text:
Ba fasasi Yohane wanguma'ö: "U'ila Geheha si möi tou moroi ba zorugo, hulö marafadi, ba I'iagö yaŵaNia.


text:
Me inötö da'ö, lö u'ila haniha Ia; ba hiza, Lowalangi samatenge ya'o ba wame'e fanasa, no Imane khögu: Ni'ilau si möi tou Eheha, ba I'iagö yaŵaNia, Ya'ia andrö zame'e fanasa faoma Eheha Ni'amoni'ö.


text:
Me Ifaigi furi Yesu ba I'ila la'o'ö Ia, Imane khöra: "Hadia ni'aluimi?" Latema li, lamane khöNia: "He Rabi, heza nahiaU omo?" (Rabi eluahania Guru.)


text:
Imane khöra: "Mi'aine ba mifaigi samösa." Möi ira ba la'ila hezo toröi Ia, ba la'iagö khöNia ba zi ma'ö khö andrö. Mato bözi öfa tanö owi me inötö da'ö.


text:
Si samösa moroi ba gotalua zi darua andrö, si no mamondrongo niŵa'ö Yohane, solo'ö Yesu, ya'ia Gandrea, talifusö Zimoni Fetero.


text:
Si'oföna sibai ifalukhaisi dalifusö nia samösa, sotöi Simoni, ba imane khönia: "No falukhaga Mesia. (Mesia, eluahania Keriso [ba li Yunani]).


text:
Ba ifasao ia khö Yesu. Itöngö Zimoni andrö Yesu ba Imane: "Simoni ndra'ugö, ono Yohane; tefotöi dania ndra'ugö Kefa (ni'ali ba li Yunani: Fetero [gowe]).


text:
Fogaoni Filifo awö Natana'eliMahemolu ö, mofanö Yesu numalö Ia ba Galilaia. Falukha Ia khö Wilifo ba Imane khönia: "O'ö Ndra'o!"


text:
Falukha Wilifo khö Natana'eli ba imane khönia: "No falukhaga Niha nitötöi Moze bakha ba zura goroisa, awö nitötöi ba zura ndra sama'ele'ö, ya'ia Yesu, Ono Yosefo, banua Nazareta."


text:
Imane khönia Natana'eli: "Tesöndra maö zi sökhi moroi ba Nazareta?" Itema li Filifo: "Aine, ae faigi!"


text:
Me I'ila Yesu i'ondrasi Ia Natana'eli, muhede Ia sanandrösa khönia, Imane: "Hiza, da'ö zindruhu Ndraono Gizara'eli, lö falimosa ba dödönia."


text:
Imane khöNia Natana'eli: "He moroi Ö'ila zanandrösa khögu?" Itema li Yesu, Imane khönia: "Fatua lö ikaoni ndra'ugö Filifo, me so ndra'ugö barö döla marafala, no U'ila ndra'ugö."


text:
Itema li Yesu, Imane khönia: "Faduhu dödöu, börö me Uŵa'ö, no U'ila ndra'ugö barö döla marafala. Ö'ila na sa zegebua moroi ba da'ö dania."


text:
Imane khönia Yesu: "Amen, amen, Uŵa'ö khöu: Mi'ila dania teboka mbanua si yaŵa ba mangöröngörö ndra mala'i ka miyaŵa ba mitou yaŵa Nono Niha andrö."


text:
Tandra si föföna - Falöŵa ba Kana Ba ngaluo si tölu aefa da'ö, so walöŵa ba Kana ba danö Galilaia. So nina Yesu ba da'ö.


text:
So ba da'ö önö rumbi nahia nidanö si no muhönagö ba wanasa molo'ö amakhoita niha Yahudi. Ero sambua rumbi tola mufo'ösi ŵalu ngafulu ma otu liter idanö.


text:
Itandra nidanö si no tobali agu andrö satua zangai halöŵö ba lö aboto ba dödönia he moroi nagu andrö, börö me ha ira sohalöŵö zangila. Andrö ikaoni zangowalu, imane khönia:


text:
"Si to'ölönia agu si sökhi mube'e si'oföna; ba na no ibörögö abuso ndra tome, awena mube'e nagu sambö sökhi. Ba ya'ugö, no ö'irö'ö nagu si sökhi irugi iada'a."


text:
Ifalua da'ö Yesu ba Kana ba danö Galilaia, si tobali tandra si fö föna ba wangoroma'ö lakhömiNia; ba mamati khöNia ndra nifaha'öNia.


text:
Aefa da'ö numalö Yesu ba Gafana'uma, fao göi ninaNia, ira talifusöNia ba ira nifaha'öNia; ba toröi ira ba da'ö mato ha'uga ngaluo.


text:
Ba nomo Lowalangi Isöndra ndra samawa saŵi, biribiri, marafadi awö ndra sanuka kefe si dadao ba da'ö.


text:
Ifazökhi mbözibözi sinali ba Ifofanö fefu moroi ba nomo Lowalangi, he göi biribiri ba saŵi. Itibo'ö gefe ndra sanuka kefe ba zalo ba Iso'agö mezara.


text:
Itörö tödö ndra nifaha'öNia wa no tesura ba zura ni'amoni'ö: "Fa'omasigu nomoMö, he Lowalangi, zi manga ya'o [hulö holahola galitö]."


text:
Lamane ira salaŵa niha Yahudi: "Öfa wulu a önö fakhe wa'ara lafazökhi nomo Lowalangi andre, ba tola Öfasindro ba zi tölu ngaluo?"


text:
Me no te'orifi Ia mangawuli moroi ba wa'amate, awena itörö tödö ndra nifaha'öNia, wa no Iŵa'ö da'ö. Ba faduhu dödöra ba zura ni'amoni'ö, awö ba zi no Iŵa'ö Yesu andrö.


text:
Sagötö Gowasa Paska, me so Yesu ba Yerusalema, ibörögö ato niha si faduhu tödö khöNia, börö me la'i la dandra sahölihöli dödö nilauNia.


text:
Lö mo guna khöNia wasasita sanandrösa ba niha, börö me Ya'ia samösa zangila hadia zi so ba dödö niha.


text:
Fahuhuosa khö Nikodemo: Fa'atumbu si bohou So samösa warizai'o sotöi Nikodemo, si no salaŵa niha Yahudi.


text:
I'ondrasi Yesu ba zi bongi ba imane khöNia: "He Guru, aboto ba dödöma wa guru Ndra'ugö nifatenge Lowalangi. Börö me samösa lö si tola mamalua sahölihöli dödö andrö nilauMö, na lö fao khönia Lowalangi."


text:
Itema li Yesu, Imane khönia: "Amen, amen, Uŵa'ö khöu: Samösa lö si tola mangila amatöröŵa Lowalangi, na lö tumbu ia moroi yaŵa."


text:
Imane Nikodemo: "Hewisa wa tola tumbu niha, na no atua? Hadia, tola zui ifuli ia ba dalu ninania, ena'ö tumbu ia mangawuli?"


text:
Itema li Yesu, Imane: "Amen, amen, Uŵa'ö khöu: Na lö tumbu niha moroi ba nidanö ba ba Geheha, tebai möi ia ba gamatöröŵa Lowalangi.


text:
Isaŵa zomasi ia angi, örongo höngöhöngönia, ba lö ö'ila he moroi ba he numalö ia. Si manö göi niha si tumbu moroi khö Geheha."


text:
Amen, amen, Uŵa'ö khöu: Fahuhuoga sanandrösa ba zaboto ba dödöma ba fasasi ndra'aga sanandrösa ba ni'ila höröma, ba lö mitema wasasi tama.


text:
Na lö mamati ami, na U'ombakha'ö zanandrösa ba zi so ba gulidanö; hewisa wa tola mamati ami, na U'ombakha'ö zanandrösa ba zi so ba zorugo?


text:
Simanö sa wa'omasi Lowalangi nösi gulidanö, irege Ibe'e NonoNia si ha samösa, ena'ö lö tekiko dozi samati khöNia, ba hiza lasöndra wa'auri si lö aetu.


text:
Gofu haniha zamati khö NonoNia andrö lö tehuku; ba si lö mamati, no tehuku, börö me lö mamati ia ba döi Nono Lowalangi si ha samösa andrö.


text:
Da'e wanguhuku andrö: "No möi ba gulidanö Haga, ba hiza abölö la'omasi'ö zogömigömi niha moroi ba Haga, börö me si lö sökhi nifaluara.


text:
Börö me gofu haniha zolau si lö sökhi, fatuwu ia ba Haga ba lö i'ondrasi Haga, ena'ö lö teforoma'ö nilaunia andrö.


text:
Fasasita safuria moroi khö Yohane Aefa da'ö möi ba danö Yudaia Yesu awö ndra nifaha'öNia. Ba da'ö toröi Ia si fao ira nifaha'öNia ba wame'e fanasa.


text:
Ibe'e göi Yohane wanasa ba Ga'ino, sahatö ba Zalima, börö me oya nidanö ba da'ö. La'ondrasi ia niha ba latema wanasa moroi khönia.


text:
Ba alua wamadöni ba gotalua nifaha'ö Yohane faoma samösa niha Yahudi sanandrösa ba wa'abölö wanasa andrö [ba wangefa'ö horö].


text:
La'ondrasi Yohane ba lamane khönia: "He guru, Niha andrö si fao khöu yefo nungo nidanö Yoridano, si no öbe'e fasasita sanandrösa khöNia, iada'a Ibe'e göi wanasa, ba fefu niha la'ondrasi Ia."


text:
Itema li Yohane, imane: "Samösa lö si tola manema hadia ia, he ha ma'ifu, na tenga nibe'e Lowalangi da'ö khönia.


text:
Ya'ami samösa tola mibe'e wasasita, wa no uŵa'ö: Tenga ya'odo Mesia andrö, ba hiza tefadaridari'ö ndra'o fönaNia.


text:
Sangoŵalu zokhö ni'owalu, ba hiza, si fahuwu khö Zangoŵalu si zizio ba ngaiNia ba samondrongo Ya'ia, no somuso tödö ia ba wamondrongo li Zangoŵalu andrö. Da'ö sa wa'omuso dödögu, ba iada'e afönu wa'omuso dödögu andrö.


text:
Yesu andrö no moroi ba zorugo [Imane Yesu:] "Si'otarai moroi yaŵa andrö, no yaŵa danö bö'ö fefu. Si'otarai gulidanö, no tana khö gulidanö ia ba fahuhuosania no fahuhuosa wa'a'ulidanö. Haniha zi'otarai zorugo, (no yaŵa danö bö'ö fefu, ba)


text:
fasasi Ia sanandrösa ba ni'ilaNia awö nirongoNia ba da'ö, ba hiza samösa lö si faduhu tödö ba wasasitaNia andrö.


text:
Samati khö Nono andrö, itema wa'auri si lö aetu. Si lö molo'ö khö Nono andrö, lö falukha ia wa'auri, ba lö aefa ia ba wönu Lowalangi.


text:
Ira alawe Zamaria - Yesu no umbu wa'auri Me I'ila Yesu, wa no larongo zanandrösa khöNia ira farizai'o, wa ato niha solo'ö Ya'ia awö nibe'eNia fanasa töra moroi khö Yohane,


text:
Irugi sambua mbanua sotöi Sikhara ba danö Zamaria, sahatö ba mbenua nibe'e Yakobo khö nononia, Yosefo.


text:
Ba da'ö so Mba'a Yakobo. Börö wa'erege dödö Yesu ba lala, andrö wa mudadao Ia ba zinga mba'a andrö. Mato laluo, me inötö da'ö.


text:
Tohare samösa ndra alawe Zamaria ba wana'u idanö. Imane khönia Yesu: "Be'e ma'ifu nidanö, ena'ö Ubadu."


text:
Itema liNia ira alawe Zamaria andrö, imane: "Hewisa wa Ya'ugö si no niha Yahudi tola Ö'andrö nidanö moroi khögu si no ira alawe Zamaria?" (Lö sa fariawö niha Yahudi ba niha Zamaria.)


text:
Itema li Yesu, Imane khönia: "Na aboto ba dödöu kharasi Lowalangi mena'ö ba na ö'ila haniha zanguma'ö khöu: Be'e öGu nidanö! − ya'ugö na'i zangandrö khöNia idanö, ba Ibe'e khöu nidanö wangorifi."


text:
Imane khöNia ira alawe andrö: "He So'aya, lö khöU timba, ba abakha mba'a andre; he moroi Öhalö nidanö wangorifi andrö?


text:
Tenga sabölö ebua Ndra'ugö moroi khö duada Yakobo, same'e khöma ba'a andre ba si no mamadu idanö moroi ba mba'a andre, ya'ia samösa, iraononia ba urifönia fefu?"


text:
ba samadu idanö nibe'eGu khönia, lö owökhi dödö irugi zi lö aetu. Ba hiza i, idanö nibe'eGu khönia tobali umbu nidanö ba dödönia sangumbungumbu irugi wa'auri si lö aetu."


text:
Imane khöNia ira alawe andrö: "He So'aya, be'e khögu nidanö andrö, ena'ö lö owökhi sa'ae dödögu; ba lö moguna möi ndra'o ba da'e ba wangai idanö."


text:
börö me no dalima ndra matua si no irai fao khöu; ba ira matua si fao khöu iada'e, tenga fo'omou. Ba da'a, duhu niŵa'öu."


text:
Lasömba Lowalangi ira tuama ba hili andre, ba ya'ami [niha Yahudi] zanguma'ö, wa lö tola lö'ö ba Yerusalema lasömba Lowalangi."


text:
Imane khönia Yesu: "Ya faduhu dödöu, alawe, so ginötö dania, tenga ba hili andre ba tenga göi ba Yerusalema misömba Nama.


text:
[Ya'ami niha Zamaria,] misömba zi lö mi'ila, ba ya'aga [niha Yahudi], masömba ni'ilama, börö me ba niha Yahudi i'otarai fangorifi andrö.


text:
So ginötö nia dania, ba no irugi inötö andrö: Niha sindruhu manömba Lowalangi, lasömba Ia bakha ba Geheha ba ba wa'aduhu; da'ö sa zanömba sedöna Nama.


text:
Lowalangi andrö no eheha, ba ya'ira, sanömba Ya'ia, lö tola lö'ö lasömba Ia bakha ba Geheha ba ba wa'aduhu."


text:
Imane khöNia ira alawe andrö: "Aboto ba dödögu, wa tohare dania Mesia andrö, nifotöi Keriso [Razo nibayoini]. Na tohare Ia, I'ombakha'ö khöda fefu hadia ia."


text:
Ö Yesu – Inötö wamasi Me inötö da'ö mangawuli ndra nifaha'ö Yesu ba ahölihöli dödöra, wa fahuhuo Ia khö zi samösa ira alawe. Ba hiza, samösa lö sanguma'ö khö Nia: "Hadia ni'aluiMö?" − ma: "Hana wa fahuhuo'Ö khönia."


text:
Hadia, tenga mimane: Öfa waŵa, awena irugi baŵa wamasi. Ba Ya'o, Uŵa'ö khömi: Mifakhölö ami fasui ba mifaigi nowi si no ibörögö asoso ba tola tebasi.


text:
Haniha zamasi, itema gazinia ba i'owuloi mbua soguna ba wa'auri sindruhu, irege alua wa faoma omuso dödöra, he sanaru, he göi samasi.


text:
No Ufatenge ami ba wamasi ba zi lö serege dödömi; no la'eregesi tödö niha bö'ö, ba mitohugö halöŵöra andrö."


text:
Faduhu dödö niha Zamaria khö Yesu Ato zowanua ba Zamaria si faduhu tödö khö Yesu, me fasasi ndra alawe andrö wanguma'ö: "I'ombakha'ö khögu fefu gamuatagu."


text:
Ba me falukha niha Zamaria andrö khö Yesu, la'andrö khöNia, ena'ö toröi Ia khöra. Toröi Yesu ba da'ö, dua hari wa'ara.


text:
ba lamane khö ndra alawe andrö: "Faduhu dödöma tenga sa'ae börö wehedeu khöma, ba hiza, börö me no marongo samösa ba aboto ba dödöma, wa sindruhu Sangorifi ösi gulidanö Niha andrö."


text:
Tandra si dua - Famadöhö ono wagaŵe razoMe no aefa zi dua hari andrö, mofanö Yesu moroi ba da'ö, Isaŵa danö Galilaia.


text:
Me irugi Galilaia, latema'ö Ia niha Galilaia, börö me no la'ila ngawalö nifaluaNia ba Yerusalema, me inötö gowasa; börö me möi ira göi ba gowasa andrö.


text:
Mangawuli Yesu ba Kana ba danö Galilaia, ba nahia si no irai Ibali'ö agu nidanö. Ba Gafana'uma so samösa fagaŵe razo; mofökhö nononia.


text:
Me irongo, no mangawuli Yesu moroi ba Yudaia numalö ba Galilaia, i'ondrasi Ia ba i'andrö khöNia, ena'ö Ifadöhö nononia si no arakhagö mate.


text:
Isofu khöra, ha'uga bözi me ibörögö döhö nononia andrö. Lama ne: "Menewi mato bözi satu tanö owi döhö wa'aukhunia."


text:
Awena aboto ba dödö nama nono andrö, wa me inötö da'ö Imane khönia Yesu: "Auri nonou". Ba mamati ia awö zoroiyomonia ma'afefu.


text:
Tandra si tölu - Famadöhö niha sofökhö ba MbetesaAefa ngawalö zalua andrö so gowasa ba niha Yahudi, ba numalö Yesu ba Yerusalema.


text:
Me I'ila Yesu no tolea ia ba da'ö ba aboto ba dödöNia, wa no ara sibai wökhönia, Imane khönia: "Hadia, omasi'ö döhö wökhöu?"


text:
Itema liNia sofökhö andrö, imane: "He So'aya, lö niha solohe ya'o ba kola, na inötö mukiba; fatua numalödo ba da'ö, no lahulö ndra'o niha bö'ö we'amöi bakha."


text:
Börö da'ö lamane ira salaŵa niha Yahudi ba niha sawena döhö andrö: "Luo Sabato ma'ökhö; lö tetehegö, wa ö'onoro heaheau"


text:
Ba hiza, niha sawena döhö andrö lö i'ila haniha zamadöhö ya'ia, me no Iröi nahia andrö Yesu börö wa'ato niha si so ba da'ö.


text:
Aefa da'ö falukha Yesu khö niha da'ö ba nomo Lowalangi ba Imane khönia: "No döhö ndra'ugö; angenanö fa böi öfazökhi sa'ae horö, ena'ö lö göna'ö sabölö lö sökhi."


text:
Börö wehedeNia andrö, wa la'alui lala na sa ira salaŵa niha Yahudi ba wamu nu Ya'ia. Tenga ha börö me lö ba dödöNia luo Sabato, ba hiza börö me no Iŵa'ö göi wa AmaNia Lowalangi, ba ba zimanö Ifagölösi Ia khö Lowalangi.


text:
Kuaso si so khö Yesu Muhede Yesu khö ndra niha Yahudi, Imane: "Amen, amen, Uŵa'ö khömi: Tebai Ilau hadia ia Ono moroi khöNia samösa, na lö ni'ilaNia Ilau Ama. Börö me gofu hadia ia nilau Nama, da'ö göi nilau Nono.


text:
I'omasi'ö Nono Ama ba I'ombakha'ö khöNia fefu halöŵöNia ma na'i I'oroma'ö khöNia halöŵö sabölö ebua, irege ahöli dödömi.


text:
Simane fanusugi Nama niha si no mate ba I'orifi ira mangawuli, simanö göi Nono, I'orifi niha sedöna Ia.


text:
ena'ö fefu niha lafosumange Nono, simane famosumangera Ama. Si lö mamosumange Ono, lö göi ifosumange Nama samatenge Ya'ia.


text:
Amen, amen, Uŵa'ö khömi: Gofu haniha zamondrondrongo niŵa'öGu ba samati khö Zamatenge Ya'o, isöndra wa'auri si lö aetu ba lö tehuku ia, ba hiza no aheta ia moroi ba wa'amate numalö ba wa'auri.


text:
Amen, amen, Uŵa'ö khömi: So ginötö dania, ba no irugi inötö andrö, larongo li Nono Lowalangi andrö niha si no mate, ba auri zamondrondrongo li andrö.


text:
ba momöi baero: Niha solau si sökhi te'orifi ira ba wanöndra fa'auri; niha solau si lö sökhi te'orifi ira ba wanema fanguhuku."


text:
[Imane Yesu:] "Lö U'ila Ulau hadia ia moroi khöGu samösa. U'etu'ö huku molo'ö nirongoGu; ba atulö gangetulaGu ba wanguhuku andrö, börö me lö U'odaligö zomasi dödöGu; U'o'ö zomasi Zamatenge Ya'o."


text:
ba hiza, so niha bö'ö si fasasi sanandrösa khöGu ba U'ila, wa duhu wasasitania andrö sanandrösa khöGu.


text:
Lö moguna khöGu wasasita zi samösa niha; ba hiza, Uŵa'ö da'ö [sanandrösa khö Yohane], ena'ö misöndra wangorifi.


text:
So khöGu wasasita sabölö ebua moroi ba wasasita Yohane andrö: ngawalö halöŵö nibe'e NamaGU khöGu, ena'ö U'asiwai ia. Halöŵö andrö nifaluaGu, da'ö zame'e fasasita sanandrösa khöGu, wa no Ifatenge Ndra'o Ama.


text:
Ama si no mamatenge Ya'o andrö zi fasasi sanandrösa khöGu. Lö irai mirongo liNia ba lö irai mi'ila zikhalaNia.


text:
Mifarefareso zura ni'amoni'ö, börö me miwalinga misöndra wa'auri sindruhu ba zura andrö. Ba heŵa'ae ibe'e wasasita sanandrösa khöGu sura ni'amoni'ö andrö,


text:
Tohare Ndra'o ba döi NamaGu, ba lö mitema Ndra'o; ba na niha bö'ö zi tohare ba döinia samösa, mitema ia.


text:
Hewisa wa misöndra wamati, na faoma mi'alui zumange faoma fatambai ba lö mi'alui zumange nibe'e Lowalangi si ha samösa.


text:
Na sindruhu faduhu dödömi khö Moze mena'ö, faduhu göi dödömi khöGu, börö me no isura zanandrösa khöGu.


text:
Me Ifakhölö Ia Yesu ba I'ila, wa ato niha sangondrasi Ya'ia, muhede Ia khö Wilifo, Imane: "Heza tola ta'öli gö, ena'ö tola manga niha andre fefu?"


text:
Itema liNia Filifo, imane: "Lö tobönö roti soböli dua ngaotu firö ö niha sato andre, heŵa'ae ha ma'ifu ero samösa."


text:
"So nono matua ba da'a solohe lima ngawua roti gandru ba dua rozi gi'a; ba hadia geluaha da'ö ba niha simane fa'ato?"


text:
Imane Yesu: "Miŵa'ö, ena'ö mudadao niha sato andrö. Ba nahia andrö oya ndru'u, andrö wa mudadao ira yaŵa ba dete ndru'u. Fa'atora fefu mato lima ribu, ha ira matua.


text:
Ihalö roti andrö Yesu, I'andrö saohagölö khö Lowalangi ba Ibagibagi ba niha sato si so ba da'ö; simanö göi Ilau ba gi'a andrö, ha wa'oya zomasi Hulö zelungu waosatö da'a, ba hiza sa no tohutohu moroi ba wamadöhö niha sofökhö ba kola Mbetesa (ayati 21). Börö me Isawö goroisa Moze Yesu molo'ö sangila amakhoita awö ndra salaŵa niha Yahudi ba wamadöhö niha ba luo Sabato, andrö wa la'alui lala ba wamunu Ya'ia. Ba hiza Iforoma'ö Yesu, wa lasawö göi Sabato andrö ba wamoto iraono ba luo Sabato. Ba wamoto andrö ha ma'ifu moroi ba nösi nihaogö; ba hiza Ifadöhö ma Ihaogö niha sofökhö ma'asageu Yesu, he ba mboto he ba noso. Eluaha lahalö gangetula ba waminisa tödö. (Fada'aŵasa ma famadöni andre te alua ba gotalua niha keriso faoma niha Yahudi me no aefa wamaoso Yesu.) ira.


text:
Me no abuso ira, imane Yesu khö ndra nifaha'öNia: "Mi'owuloi gakhökhöla si toröi, ena'ö böi so zi tekiko."


text:
La'owuloi, ba so felendrua ragaraga tö sagafönu zi toröi moroi ba zi lima ngawua roti gandru andrö, si lö ahori la'a.


text:
Me la'ila niha sato dandra sahölihöli dödö andrö nilau Yesu, lamane: "Sindruhu, Niha andre zama'ele'ö andrö si no tefabu'u."


text:
Me I'ila gohitö dödöra Yesu, wa la'ondrasi Ia ma'ifu tö ba wamaso Ya'ia tobali Razora, andrö wa Ibini'ö Ia ba hili ba zi ha Ya'ia.


text:
Me no moloyo ira mato öfa irugi lima kilo fa'aröu, i'anema'ö la'ila Yesu mowaöwaö ba dete nidanö wangondrasi tundraha. Ata'u sibai ira.


text:
La'alui Yesu niha sato Mahemolu ö, itörö tödö niha sato si so yefo mbaŵa na sa, wa ha sara dundraha, me ladaridari ira nifaha'öNia, ba lö si fao khöra Yesu ba dundraha andrö.


text:
Tohare dundraha tanö bö'ö moroi ba Diberia ba manao ahatö ba nahia wemangara roti andrö, me no aefa I'andrö saohagölö So'aya.


text:
Me la'ila niha sato, wa lö Yesu awö ndra nifaha'öNia ba da'ö, möi ira yaŵa ba dundraha andrö, numalö ira ba Gafana'uma ba wangalui Yesu.


text:
Yesu no roti fangorifi Me falukha niha sato andrö khö Yesu yefo mbaŵa, lasofu khöNia, lamane: "He Guru, hamega Örugi da'e?"


text:
Itema li Yesu, Imane: "Amen, amen, Uŵa'ö khömi: "Tenga börö wa no aboto ba dödömi dandra andrö wa mi'alui Ndra'o; ba hiza, ha börö me no mi'a ba no abuso ami roti andrö.


text:
Böi mi'eregesi tödö wangalui ö si tola obou ba ahori. Mi'ohalöŵö ba wangalui ö si lö obou ba same'e fa'auri sindruhu nibe'e Nono Niha andrö khömi dania. Börö me no Ibe'e khöNia kuaso Ama, Lowalangi, ba wamotandro Ya'ia.


text:
Lamane khöNia: "Hadia dandra si tola ma'ila nifaluaU [ba wangoroma'ö kuasoU], ena'ö faduhu dödöma khöU?


text:
No la'a manna ira tuama ba danö si mate; simane si no tesura ba zura ni'amoni'ö: "Tebe'e öra roti si'otarai mbanua si yaŵa."


text:
Imane khöra Yesu: "Amen, amen, Uŵa'ö khömi: "Tenga Moze zame'e khömi roti si'otarai zorugo andrö, no Amagu zame'e khömi Roti sindruhu si'otarai zorugo.


text:
Börö me roti si'otarai Lo walangi andrö no Ya'ia andrö si möi tou moroi ba zorugo ba same'e fa'auri ba nösi gulidanö."


text:
Imane khöra Yesu: "Ya'odo roti sangorifi andrö; si möi khöGu lö irai olofo ia sa'ae; ba si faduhu tödö khöGu lö irai owökhi dödönia sa'ae.


text:
Börö me möi tou Ndra'o moroi ba zorugo, tenga ba wamalua somasi Ndra'o samösa, no ba wamalua somasi Zamatenge Ya'o.


text:
Da'e zomasi Nama, samatenge Ya'o, ena'ö samösa böi taya moroi ba zi no Ibe'e khöGu, ba hiza, U'orifi ira mangawuli ba luo safuria.


text:
Da'e sa zomasi NamaGu, ena'ö fefu niha si no mangila Ono andrö ba si faduhu tödö khöNia, lasöndra wa'auri sindruhu ba U'orifi ira mangawuli ba luo safuria."


text:
Tahataha ba wamati khö Yesu Mukökökökö niha Yahudi khö Yesu, börö me Imane: "Ya'odo andre roti wa'auri si'otarai zorugo,"


text:
ba lamane: "Hadia, tenga Yesu Ia andre, ono Yosefo? Ta'ila nama awö ninaNia! Hewisa wa tola Imane: "No möi tou Ndra'o moroi ba zorugo"?


text:
Samösa lö si tola möi khöGu, na lö Ifasao ia Ama si no mamatenge Ya'o. Dozi si möi khöGu, U'orifi ira ba luo safuria.


text:
No tesura bakha ba zura ndra sama'ele'ö: Fefu ira Ifaha'ö Lowalangi dania. Fefu niha samondrondrongo fehede Nama andrö ba si no manema famaha'öNia, la'ondra si Ndra'o.


text:
Ya'odo roti sauri andrö si möi tou moroi b zorugo. Si manga roti andrö, auri ia irugi zi lö aetu. Roti nibe'eGu andrö no ösiGu nibe'eGu ba wangorifi ulidanö."


text:
Ösi Yesu no sindruhu ö – DoNia no sindruhu nibaduAlua waguaguasa ba gotalua ndra niha Yahudi, lamane: "Hewisa wa tola Ibe'e ni'ada nösiNia Niha da'e?"


text:
Imane khöra Yesu: "Amen, amen, Uŵa'ö khömi: Na lö mi'a nösi Nono Niha andrö ba lö mibadu ndroNia, lö misöndra wa'auri ba khömi.


text:
Simane Ama, umbu wa'auri, si no mamatenge Ya'o, ba auri Ndra'o moroi khöNia, simanö göi niha, si manga nösiGu, auri ia moroi khöGu.


text:
Da'e roti si'otarai zorugo; tenga simane roti si no la'a ira tuami, heŵa'ae no la'a, mate sa'atö ira. Gofu haniha zi manga roti andre [nibe'eGu], auri ia irugi zi lö aetu."


text:
Fabalisa ndra nifaha'ö – Fangaku WeteroMe larongo wehede andrö, ato ba gotalua ndra nifaha'ö Yesu sanguma'ö: "Abe'e sibai wehede da'ö. Haniha zi tola manema ya'ia?"


text:
Aboto ba dödö Yesu, wa mukökökökö ndra nifaha'öNia börö wamaha'ö da'ö, andrö wa Imane khöra: "Hadia, fatuwu khömi wehede andrö?


text:
Eheha zame'e fa'auri, lö guna wa'abölö niha. Fehede niŵa'öGu no fehede safönu Eheha ba same'e fa'auri.


text:
Ba hiza, so ösa ba gotaluami zi lö faduhu tödö." I'otarai wamobörö no I'ila Yesu haniha zi lö faduhu tödö ba haniha zi manga mböliNia dania.


text:
Ba Imane Yesu: "Da'ö mbörö wa Uŵa'ö khömi: Samösa lö si tola möi khöGu, na lö Ibe'e khönia wa'abölö Ama."


text:
Itema liNia Simoni Fetero, imane: "He So'aya, ha'ökhö möi ndra'aga? So khöU daroma li wa'auri si lö aetu.


text:
Itema lira Yesu, Imane: "Hadia, tenga Ya'odo zamili ya'ami si felendrua andre? Heŵa'ae simanö, samösa zi hulö gafökha ba gotaluami."


text:
Iŵa'ö da'ö Yesu sanandrösa khö Yuda Iskariota, ono Zimoni, samösa ba gotalua ndra nifaha'öNia. Börö me i'a mböliNia dania.


text:
Yesu ba ira talifusöNia Aefa da'ö Ifasui danö Galilaia Yesu, me lö omasi Ia we'amöi ba danö Yudaia, börö me edöna labunu Ia ira salaŵa niha Yahudi.


text:
Lamane khö Yesu ira talifusöNia: "Röi nahia andre, ae'e ba danö Yudaia, ena'ö la'ila göi zahölihöli dödö nifaluaU ira nifaha'öMö si so ba da'ö.


text:
Samösa lö niha samini'ö nilaunia, na omasi ia teturia. Na Ölau zahölihöli dödö simane da'ö, foroma'öGö ba zi sagörö ulidanö."


text:
Lö fatuwu khömi niha gulidanö andre, ba Ya'o, fatuwu khöra, börö me Ube'e wasasita, wa si lö sökhi nifaluara.


text:
Yesu ba Gowasa Nose-bulu-geuMe no numalö ba Yerusalema ndra talifusöNia ba gowasa andrö, möi göi Yesu, ha Ya'ia, samösa lö sangila.


text:
Terongo wangöngö ngöngösa niha sato sanandrösa khöNia. So zanguma'ö: "Niha si sökhi Ia." So göi zanguma'ö: "Lö'ö, Ifaelungu niha sato."


text:
Samösa lö si barani wamatunö sanandrösa khöNia föna niha sato, börö me ata'u ira ndra salaŵa niha Yahudi.


text:
Ahölihöli dödö ndra salaŵa niha Yahudi, lamane: "Hewisa wa I'ila zoya ngawalö Niha andre, heŵa'ae lö irai sekola Ia?"


text:
Niha sedöna mamalua somasi Lowalangi, aboto ba dödönia, hadia famaha'öGu andre moroi khö Lowalangi ma moroi khöGu fahuhuo Ndra'o.


text:
Si fahuhuo moroi khönia samösa, zangalui sumangenia samösa. Sangalui sumange zamatenge ya'ia, da'ö niha satulö tödö, lö falimosa ba dödönia.


text:
[Imane Yesu:] "Hadia, tenga Moze zi no mame'e khömi oroisa? Ba hiza, samösa lö ba gotaluami solo'ö oroisa andrö. Hana wa mi'alui lala ba wamunu Ya'o?"


text:
Latema liNia niha sato andrö, lamane: "Te no ifaelungu Ndra'ugö afökha; haniha zedöna mamunu Ya'ugö?"


text:
Heŵa'ae no i'oroi'ö Moze, ena'ö mifalua wamoto, (sindruhunia tenga moroi khö Moze, no si to'ölö moroi khö ndra tuada); ba hiza, mifalua wamoto ba luo Sabato göi.


text:
Na tola teboto niha ba luo Sabato ba lö tesawö goroisa Moze, hana wa mofönu ami khöGu, na Ufadöhö niha ma'asageu ba luo Sabato?


text:
Hadia sindruhu Mesia Yesu?So ösa niha Yerusalema zanguma'ö: "Hadia, tenga Ya'ia andre zedöna labunu?


text:
Faigi atö, fahuhuo Ia föna niha sato ba lö hedehedera khöNia. Te no aboto ba dödö ndra salaŵada, wa Ya'ia Mesia andrö?


text:
Me mamaha'ö Yesu ba nomo Lowalangi, mu'ao Ia, Imane: "Hadia, sindruhu mi'ila haniha Ndra'o ba heza U'otarai? Tenga moroi khöGu tohare Ndra'o, ba hiza, si no mamatenge Ya'odo zamaduhu'ö Ya'o.


text:
La'alui lala [ira salaŵa niha Yahudi] ba wondra'u Ya'ia, ba hiza samösa lö sombambaya Ya'ia, me lö inötöNia na sa.


text:
Ato ba gotalua niha sato andrö zi faduhu tödö khöNia, lamane: "Na tohare Mesia andrö, hadia abölö oya Ilau dandra sahölihöli dödö moroi ba nilau Niha da'a?"


text:
Fangombakha Yesu fofanöNiaLarongo ira farizai'o wangöngöngöngösa niha sato sanandrösa khö Yesu. Börö da'ö si fao fanehegö ndra ere sebua lafatenge ndra sanaro ba nomo Lowalangi ba wondra'u Yesu.


text:
Faoma lamane khö nawöra ira niha Yahudi: "Heza numalö Ia, irege tebai tasöndra Ia? Hadia numalö Ia khö ndra niha khöda si so ba danö zotanö ba gotalua niha Yunani, ba mamaha'ö Ia khö ndra niha Yunani andrö?


text:
Hadia geluaha wa Imane: "Mi'alui dania Ndra'o ba lö misöndra Ndra'o?" ba: "Tebai möi ami ba zi so Ndra'o!"?"


text:
Yesu no umbu nidanö same'e fa'auriBa ngaluo safuria gowasa andrö, ngaluo fondrege zebua, muzizio Yesu ba mu'ao Ia, Imane: "Ya möi khöGu niha sowökhi tödö; ya ibadu nidanö samati khöGu!


text:
Eheha Ni'amoni'ö niŵa'ö Yesu, nibe'eNia dania ba zamati khöNia. Me inötö da'ö, lö na sa mube'e Geheha Ni'amoni'ö andrö, me lö na sa mufolakhömi Yesu.


text:
Fa'afabö'ö wangerangera niha sato sanandrösa khö YesuSo ösa ba gotalua niha sato samondrongo niŵa'ö Yesu andrö, zanguma'ö: "Sindruhu wa Sama'ele'ö andrö Niha da'a."


text:
Tanö bö'ö lama ne: "Mesia andrö Ia." Ba so ösa zanofu: "Hewisa wa moroi ba Galilaia tohare Mesia andrö?


text:
Hadia, tenga no tesura ba zura ni'amoni'ö, wa Mesia andrö tumbu moroi ba nga'ötö Dawido ba ba Mbetilekhema, banua si so Dawido me luo no?"


text:
Fa'afabö'ö wangerangera ndra salaŵa niha Yahudi sanandrösa khö YesuMangawuli ndra sanaro ba no mo Lowalangi andrö khö ndra ere sebua awö ndra farizai'o. Lasofu ira ere sebua awö ndra farizai'o: "Hana wa lö mi'ohe Ia ba da'a?"


text:
"Molo'ö huku agama khöda, hadia, tola tehuku niha fatua lö terongo wehedenia ba tefareso gamuatania?"


text:
Latema linia, lamane: "Hadia, niha Galilaia göi ndra'ugö? Fareso zura ni'amoni'ö, ba ö'ila dania wa lö sama'ele'ö si'otarai ba Galilaia."


text:
Ba zihulöwongi sibai mangawuli Ia ba nomo Lowalangi. Oi la'ondrasi Ia niha, ba mudadao Ia ba wamaha'ö ya'ira.


text:
Tohare ndra sangila amakhoita awö ndra farizai'o ba wolohe khöNia samösa ndra alawe nira'u ba wohorö. Lafa'aso ia ba gotalua niha sato,


text:
Ba wanandraigö Ya'ia wa laŵa'ö da'ö, ena'ö lasöndra lala wangadugö Ya'ia. Ba hiza, Ifaöndrö Ia Yesu ba Isura tou danö faoma turuNia.


text:
Ba me lahötöi wanofu, Ifuli Ifaöga Ia, Imane khöra: "Haniha ba gotaluami zi lö sala, akha i'ofönai'ö ia ba wanebu kara ndra alawe andre."


text:
Me larongo da'ö, lazarazara wondröi nahia andrö, i'otarai zatua. Ba gafuriata, ha tö Yesu zi so ba da'ö, awö ndra alawe andrö si zizio ba da'ö.


text:
Ifuli Ifaöga Ia Yesu ba Imane khö ndra alawe da'ö: "Heza so ira fefu sangadugö ya'ugö, alawe? Hadia, lö sanguhuku ya'ugö?"


text:
Imane: "Lö'ö, So'aya." Imane khönia Yesu: "Ya'odo göi lö Uhuku ndra'ugö. Ofanö, ba böi sa'ae falua horö!"


text:
Yesu no haga gulidanöFahuhuo zui Yesu ba niha sato, Imane: "Ya'odo haga gulidanö. Dozi solo'ö Ya'o, lö mowaöwaö ba zogömigömi, ba hiza so khönia haga same'e fa'auri.


text:
Lamane khöNia ira fari zai'o: "Me fasasi Ndra'ugö sanandrösa khöU samösa, tebai tetema wasasita andrö!"


text:
Itema li Yesu, Imane khöra: "Heŵa'ae fasasi Ndra'o sanandrösa khöGu samösa, ba hiza, sindruhu wasasitaGu andrö, börö me U'ila, heza U'otarai ba heza möiDo. Ba ya'ami, lö mi'ila heza U'otarai ba heza möiDo.


text:
Ba na U'etu'ö huku ba niha, atulö gangetula fanguhukuGu andrö, börö me tenga ha Ya'o zangetu'ö fanguhuku andrö, fao khöGu Nama samatenge Ya'o.


text:
Lamane khöNia: "Heza so NamaMö andrö?" Itema li Yesu, Imane: "He Ya'o, he göi AmaGu, lö mi'ila. Na mi'ila Ndra'o, mi'ila göi NamaGu."


text:
Iŵa'ö da'ö Yesu gametahö naha game'ela, me mamaha'ö Ia ba nomo Lowalangi. Ba samösa lö sondra'u Ya'ia, me lö inötöNia na sa.


text:
Tenga moroi ba gulidanö Yesu – Horö niha Yahudi Ifuli muhede Yesu khö ndra niha Yahudi, Imane: "MofanöDo, ba mi'alui Ndra'o, [ba börö me lö misöndra Ndra'o,] mate ami ba horömi. Lö lalami ba zi möi Ndra'o."


text:
Imane khöra Yesu: "Si tou mi'otarai; moroi si yaŵa Ndra'o. Tana khö gulidanö ami; ba Ya'odo tenga tana khö gulidanö.


text:
Da'ö mbörö wa Uŵa'ö khömi, mate ami ba horömi. Na lö mamati ami, wa Ya'odo zi so andrö, mate ami ba horömi."


text:
Lasofu khöNia, lamane: "Ya'ugö, haniha Ndra'ugö?" Itema lira Yesu, Imane: "I'otarai mböröta no Uŵa'ö khömi, irege lö guna sa'ae fahuhuo Ndra'o khömi!


text:
Oya na sa zi lö tola lö'ö Uŵa'ö ba U'etu'ö huku sanandrösa khömi. Ba hiza, ha si no Urongo khö Zamatenge Ya'o, da'ö ni'ombakha'öGu ba niha gulidanö; ba Ya'ia zanguma'ö si duhu."


text:
Börö da'ö Imane khöra Yesu: "Dania, na no mifazaŵa Nono Niha andrö, awena aboto ba dödömi, wa Ya'odo Ia andrö awö wa lö Ulau hadia Ia ba zomasi Ndra'o, ha nifaha'ö Nama khöGu niŵa'öGu.


text:
Kemerdekaan sindruhuMuhede Yesu khö ndra niha Yahudi samati khöNia, Imane: "Na lö tebulö ami ba daroma liGu, awena tobali nifaha'öGu ami.


text:
Latema li, lamane: "Nga'ötö Gaberahamo ndra'aga ba lö irai tobaliga sawuyu. Hana wa Öŵa'ö: Te'efa'ö dania ami ba wangosawuyu?"


text:
U'ila wa nga'ötö Gaberahamo ami. Ba hiza edöna ami wamunu Ya'o, me lö monahia ba dödömi daroma liGu.


text:
Ni'oroma'ö NamaGu khöGu, da'ö niŵa'öGu. Ba ya'ami, milau hadia nirongomi moroi khö namami [ya'ia gafökha]."


text:
Lamane wanema liNia: "Aberahamo namama." Imane Yesu: "Na sindruhu nga'ötö Gaberahamo ami, milau hadia nilau Gaberahamo.


text:
Ba hiza, mi'alui lala wamunu Ya'o, Niha sangombakha khömi si duhu nirongoGu moroi khö Lowalangi. Tenga simanö nilau Gaberahamo.


text:
Milau hadia ia nilau namami andrö [ya'ia gafökha]." Lamane khöNia: "Tenga ono moroi ba wohorö ndra'aga. Ha samösa Namama, ya'ia Lowalangi."


text:
Imane khöra Yesu: "Na Lowalangi namami, mi'omasi'ö Ndra'o, börö me si'otarai Lowalangi Ndra'o ba möi ba gulidanö. Tenga göi ba wa'edönaGu samösa so Ndra'o, ba hiza Ya'ia zamatenge Ya'o.


text:
Ono namami ami, ya'ia gafökha. Andrö wa mifalua gomasiö dödö namami andrö. No i'otarai mböröta samunu niha gafökha ba lö itörö zi duhu, börö me lö si duhu bakha ba dödönia. Na ilau walimosa, fahuhuo ia moroi ba dödönia, börö me si fa limo ba no furugö walimosa ia.


text:
Haniha ba gotaluami zi tola mangoroma'ö, wa no Ufalua walimosa? Na U'ombakha'ö khömi zi duhu, hana wa lö mamati ami khöGu?


text:
Niha soroi Lowalangi, da'ö zamondrondrongo li Lowalangi. Ba hiza, hulö tenga moroi khö Lowalangi ami, irege lö omasi ami wamondrondrongo liNia."


text:
Omasi Gaberahamo wangila YesuLatema li Yesu ira niha Yahudi andrö, lamane khöNia: "Hadia tenga ya'ia niŵa'öma, wa Ya'ugö andre niha Zamaria ba no fatewu khöU gafö kha?"


text:
Itema li Yesu: "Lö si fatewu khöGu gafökha, ba hiza, Ufosumange NamaGu, ba ya'ami, mi'o'aya Ndra'odo.


text:
Lamane khöNia ira niha Yahudi: "Ma'ila iada'e wa no owöhö Ndra'ugö. No mate Gaberahamo ba simanö göi ndra sama'ele'ö, ba Ömane: Niha solo'ö liGu, lö falukha ia wa'amate irugi zi lö aetu.


text:
Hadia ebua Ndra'ugö moroi khö duada Aberahamo si no mate? He göi ira sama'ele'ö si no mate? Ha'ökhö Öfagölösi Ndra'ugö?"


text:
Itema li Yesu, Imane: "Na Ufolökhömi Ndra'o samösa, lö eluaha lakhömiGu andrö. Amagu zamolakhömi Ya'o, nifotöimi Lowalangimi.


text:
Lö'ö mi'ila Ia, ba hiza Ya'odo, U'ila Ia. Na Uŵa'ö, lö U'ila Ia, si falimo Ndra'o, simane ya'ami. U'ila Ia ba U'o'ö liNia.


text:
Lasofu khöNia ira nifaha'öNia, lamane: "He Guru, haniha zolau horö, niha da'a ma ira satuania, irege no au'a ia me tumbu ia?"


text:
Itema li Yesu, Imane: "Tenga ya'ia zolau horö ba tenga göi satuania, ba hiza, ena'ö te'oroma'ö nilau Lowalangi ba khönia andrö.


text:
Sinangea tefalua nilau Zamatenge Ya'o, fatua moluo na sa; tohare dania zi bongi, ba samösa lö si tola molau hadia ia.


text:
Me no aefa Iŵa'ö da'ö, mangendrilo Ia tou ba danö, Ifaruka dambu ba gilo andrö, awena Igule'ö dambu andrö ba hörö zau'a no mege, Imane khöNia:


text:
"Ae'e, sasai mbawau ba kola Ziloa." (Siloa eluahania: Tenge tenge). Numalö niha andrö, isasai mbawania. Me mangawuli ia, tola i'ila niha.


text:
Si fahatö omo khönia awö niha sangila, wa sangandröngandrö böli gönia ia, lamane: "Hadia, tenga ya'ia andre zi daodao wangandröngandrö böli gö?"


text:
So zanguma'ö, ya'ia; ba so göi zanguma'ö, tenga, si fakhilikhili khönia da'ö." Ba hiza, imane: "Ya'odo da'ö."


text:
Imane: "Niha andrö, nifotöi Yesu, Ifazökhi dambu ba Igule'ö ba hörögu, Imane: Ae'e ba kola Ziloa ba sasai mbawau. Andrö wa möi ndra'o, usasai mbawagu ba tola u'ila niha."


text:
Börö da'ö, lafuli lasofu khönia ira farizai'o, hewisa wa tola i'ila niha. Itema lira niha da'ö, imane: "Igule'ö dambu ba hörögu, awena usasai hörögu ba u'ila niha."


text:
Lamane ösa ira farizai'o: "Lö duhu, wa moroi khö Lowalangi Niha da'ö, börö me lö ba dödöNia luo Sabato." Lamane tanö bö'ö: "Hewisa wa tola Ifalua dandra sahölihöli dödö niha si so horö?" Ba alua wabalisa dödö ba gotaluara.


text:
Lafuli lamane ba niha sau'a andrö no mege: Ba ya'ugö, hadia niŵa'öu sanandrösa khöNia, si no mamokai höröu?" Itema li, imane: "Sama'ele'ö Ia."


text:
Ba lö faduhu dödö ndra niha Yahudi, wa sau'a ia wamobörö ba iada'e no i'ila niha, irege lafakaoni'ö zatuania.


text:
Lasofu khöra, lamane: "Hadia, onomi niha andre, niŵa'ömi wa no au'a me tumbu ia? Hewisa wa tola i'ila niha iada'a?"


text:
Hewisa wa tola i'ila niha iada'e, lö aboto ba dödöma; ma haniha zamo kai hörönia, lö aboto ba dödöma. Misofu manö khönia, no ebua ia sa'ae, ba no tola itema li samösa."


text:
Laŵa'ö da'ö ira satuania, börö me ata'u ira ndra salaŵa niha Yahu di. No mamagölö ndra salaŵa niha Yahudi, wa latuli'ö niha sangakui wa Mesia Yesu moroi ba wariawösara.


text:
Lafuli lafakaoni'ö niha sau'a andrö ba wamobörö ba lamane khönia: "Fosumange Lowalangi [ba wanguma'ö si duhu]! Aboto ba dödöma, wa Niha si so horö Niha da'ö."


text:
Itema li, imane: "Lö u'ila, na si so horö Ia. Sambalö ni'ilagu: Sau'a ndra'o mböröta, ba tola u'ila niha iada'e.


text:
Imane niha andrö: "No u'ombakha'ö khömi, ba hiza lö omasi mifondrondrongo. Hana wa omasi mifondrondrongo na sa? Hadia, omasi ami tobali nifaha'öNia?"


text:
Ma'ila wa no fahuhuo khö Moze Lowalangi; ba hiza, sanandrösa ba Niha andrö, lö ma'ila heza I'otarai."


text:
Itema li niha da'ö, imane khöra: "Ba da'ö so zahölihöli dödöda, wa lö mi'ila heza moroi Niha da'ö, he ŵa'ae no Ibokai hörögu.


text:
Aboto ba dödöda, wa lö Ifondrondrongo Lowalangi niha si so horö. Ha samosumange Lowalangi ba samalua somasi Ia nifondrondrongoNia.


text:
Latema linia ira salaŵa niha Yahudi, lamane: "Bakha ba horö tefatumbu'ö ndra'ugö, ba edöna öfaha'ö ndra'aga?" Ba latuli'ö ia moroi ba wariawösa niha Yahudi.


text:
Famati niha sau'a – Fa'a-lö-mamati ndra farizai'oIrongo Yesu wa no latuli'ö niha da'ö moroi ba wariawösa niha Yahudi. Me falukha Ia khönia, Imane khönia: "Hadia, mamati ndra'ugö khö Nono Niha andrö?"


text:
Imane Yesu: "No möi Ndra'o ba gulidanö ba wamötörö fanguhuku: Teboka hörö zau'a, ba tobali sau'a zangila niha."


text:
So ösa ndra farizai'o si so ba da'ö samondrongo fehedeNia andrö, lamane khöNia: "Hadia, niha sau'a göi ndra'aga?"


text:
Itema lira Yesu, Imane: "Na au'a ami mena'ö, lö horö khömi. Ba börö me mimane: 'Ma'ila niha'; lö tebulö khömi horö."


text:
Amaedola gubalo [Imane Yesu:] "Amen, amen, Uŵa'ö khömi: Niha si möi bakha ba gandra mbiribiri si lö manörö bawandruhö, ba hiza isawö göli, no sanagö ba samara'u.


text:
Ibokai khönia mbawandruhö sanaro, ba larongo linia biribiri ba ikaoni ira molo'ö töira zamösana ba i'ohe ira baero.


text:
Na no i'ohe baero mbiribiri tana khönia, mowaöwaö ia fönara ba la'o'ö ia moroi furi biribiri, börö me la'ila linia.


text:
Amaedola mbawandruhöIfuli Imane Yesu: "Amen, amen, Uŵa'ö khömi: Ya'odo mbawandruhö ba mbiribiri andrö.


text:
Ha wa'ato danö bö'ö si tohare [baero Ndra'o], no sanagö ba samara'u, ba lö lafondrondrongo lira biribiri.


text:
Ya'odo mbawandruhö andrö. Gofu haniha zanörö Ya'o, isöndra wangorifi; möi ia bakha ba möi ia baero ba isöndra gö.


text:
Lö möi zanagö, na tenga ba worabu, ba wamunu ba ba wamakiko. Tani wa so Ndra'o, ena'ö lasöndra wa'auri biribiriGu, fa'auri si fahöna.


text:
No kubalo si sökhi Yesu[Imane Yesu:] "Ya'odo gubalo si sökhi. Kubalo si sökhi zanehegö fa'aurinia ba mbiribirinia.


text:
Enoni ni bu'a gazi si tenga kubalo ba tenga göi sokhö biribiri, na i'ila tohare nasu gatua, iröi mbiribiri ba ilau moloi, irege ira'u ba ifazawili mbiribiri andrö asu gatua.


text:
So na sa khöGu mbiribiri tanö bö'ö, si tenga moroi ba gandra andre. Lö tola lö'ö U'ohe göi ira ba lafondrondrongo liGu, ba fefu ira tobali sangawawa ba samösa gubalo.


text:
Samösa lö sangai ya'ia moroi khöGu, ba hiza, ba wa'aohagölö Utehegö ia. So khöGu kuaso ba wame'e fa'auriGu ba ba wanema ya'ia mangawuli. Ba zimanö Ufönui goroisa NamaGu."


text:
Lamane tanö bö'ö: "Tenga simanö huhuo niha si fatewu afökha. Hadia, tola ibokai hörö niha sau'a afökha?"


text:
Fa-ha-sambua Nama ba Yesu – Owasa wangamoni'ö omo Lowalangi Te'owasaini wanörö tödö fangamoni'ö omo Lowalangi ba Yerusalema. Baŵa wa'okafu me inötö da'ö.


text:
Lafasui Ia ira salaŵa niha Yahudi ba lamane khöNia: "Ha wa'ara na sa Öbe'e lö ahono dödöma? Na Mesia andrö Ndra'ugö, ŵa'ö khöma, böi bini'ö."


text:
Itema lira Yesu, Imane: "No Uŵa'ö khömi, ba hiza lö faduhu dödömi. Halöŵö nifaluaGu andrö ba döi NamaGu, da'ö zame'e fasasita sana ndrösa khöGu.


text:
Ube'e khöra wa'auri sindruhu. Lö tekiko ira irugi zi lö aetu; ba samösa lö sangeheta ya'ira moroi ba wondrorogöGu.


text:
Abölö ebua moroi ba hadia ia fefu NamaGu, si no mame'e ya'ira khöGu; ba samösa lö sangeheta ya'ira moroi ba wondrorogö Nama.


text:
Muhede khöra Yesu, Imane: "Oya halöŵö si sökhi si'otarai NamaGu si no Uforoma'ö khömi. Hezo ba gotalua halöŵö andrö zi tobali börö wa mitebu Ndra'o kara?"


text:
Latema liNia ira salaŵa niha Yahudi, lamane: "Tenga börö sambua halöŵö si sökhi wa matebu Ndra'ugö kara, ba hiza börö me Ö'o'aya Lowalangi. Heŵa'ae Niha Ndra'ugö, ba Öfagölösi Ndra'ugö khö Lowalangi."


text:
Imane khöra Yesu: "Hadia, tenga no tesura ba zura goroisa khömi: Ya'odo samösa zanguma'ö: No ira lowalangi ami?


text:
hana wa miŵa'ö sango'aya Lowalangi Ndra'o, me Uŵa'ö Ono Lowalangi Ndra'o, heŵa'ae no I'o niagö Ndra'o Ama ba wamatenge Ya'o ba gulidanö.


text:
Ba hiza, na Ufalua ia, ba na lö omasi ami mamati khöGu, si lö'ölö'önia mi'amati börö halöŵö andrö, ena'ö aboto ba dödömi ba mi'ila, wa khö Nama so Ndra'o ba ba khöGu so Ia."


text:
Ato niha sangondrasi Ya'ia ba lamane: "Lö ilau dandra sahölihöli dödö Yohane, ba hiza, fefu niŵa'önia sanandrösa ba Niha andre, no sindruhu."


text:
Tandra si önö – Fangorifi Lazaro So niha sofökhö sotöi Lazaro. Ba Mbetania toröi ia, ba mbanua Maria ba Marata, talifusö Maria.


text:
Maria andrö zi no mombayoini ahe Yesu faoma fanikha samohua ba solosi faoma bunia. Talifusönia Lazaro sofökhö andrö.


text:
Lafa'ohe'ö duria khö Yesu ira alawe si fatalifusö khönia andrö, lamane: "He So'aya, mofökhö zi fahuwu khöU andrö."


text:
Me Irongo da'ö Yesu, Imane: "Tenga solohe ba wa'amate wökhö andrö, ba hiza, no sangoroma'ö ha wa'amolakhömi Lowalangi; ba ba wökhö andrö Ifolakhömi NonoNia Lowalangi."


text:
Lamane khöNia ira nifaha'öNia: "He Guru, lö na sa ara me la'alui lala wamunu Ya'ugö ira niha Yahudi ba wanebu Ya'ugö faoma kara, ba iada'e omasi'Ö möi ba da'ö?"


text:
Itema lira Yesu, Imane: "Hadia, tenga felendrua jam zi ma'ökhö? Lö manendre gahe niha sowaöwaö ba zi ma'ökhö, börö me i'ila [Ndra'o, si no] haga gulidanö andrö.


text:
Me no aefa Iŵa'ö da'ö Yesu, Imane khöra: "Lazaro, si fahuwu khöda andrö, no mörö ia. Ba hiza, möiDo ba wanusugi ya'ia."


text:
Ohitö dödö Yesu wanguma'ö: No mate Lazaro. Ba hiza, lawalinga sanandrösa ba wemörö si to'ölö niŵa'öNia.


text:
Ba hiza, omuso dödöGu, wa lö Ya'o ba da'ö, börö ami, ena'ö mifamaha ami ba wa'afaduhu dödö [khöGu]. Talabu, möi ita khönia."


text:
Toma andrö, nifotöi Sifaero, muhede ia khö ndra awönia nifaha'ö, imane: "Mitabu we'amöi, ena'ö mate ita awöNia dania."


text:
Börö da'ö ato niha Yahudi sangondrasi Maria ba Marata ba wondra ra tödöra börö wa'amate dalifusöra andrö.


text:
Itema li Marata, Imane: "Aboto ba dödögu, wa ifuli auri ia ba ginötö te'orifi mangawuli niha si no mate ba luo safuria."


text:
Itema li Marata: "He So'aya, faduhu dödögu, wa Ya'ugö Mesia andrö, Ono Lowalangi sauri, nifatenge ba gulidanö andre."


text:
Me no aefa iŵa'ö da'ö Marata, möi ia mukaoni Maria, talifusönia, ba ingöngögö khönia, imane: "No so Guru ba da'e, isofu ndra'ugö."


text:
Niha Yahudi si fao awö Maria toröi yomo ba nomo ba wondrara tödönia, me la'ila i'alio'ö wofanö, la'o'ö ia, lawalinga numalö ia ba lewatö ba wege'ege ba da'ö.


text:
Me irugi Maria nahia si so Yesu ba me i'ila Ia, mangalulu ia fönaNia, imane khöNia: "He So'aya, na so Ndra'ugö ba da'e, lö mate mena'ö dalifusögu."


text:
Ba so ösa ba gotaluara zanguma'ö: "No Ibokai hörö niha sau'a; hadia, lö I'ila lala, fa böi mate Lazaro andrö?"


text:
Ifuli auri LazaroIfuli alangu dödö Yesu ba numalö Ia ba lewatö. Tögi narö hili lewatö andrö, nibalugö faoma kara.


text:
Imane Yesu: "Miheta gara andrö!" Itema liNia Marata, talifusö zi mate andrö, imane: "He So'aya, no aböu sa'ae ia, me no öfa ngaluo lako'o ia."


text:
Ba laheta gara andrö. Ifaöga höröNia Yesu miyaŵa ba zorugo, Ima ne: "U'andrö saohagölö khöu, Ama, börö me no Öfondrondrongo gangandröŵaGu.


text:
U'ila wa lö mamalö Öfondrondrongo gangandröŵaGu, ba hiza, Uŵa'ö da'e, börö niha sato andre samasui Ya'o, ena'ö mamati ira, wa Ya'ugö zamatenge Ya'o."


text:
Möi baero niha si no mate andrö, no teböbö gahe awö dangania faoma böbö nukha, ba simanö göi mbawania faoma nukha folosi mböböi. Imane khöra Yesu: "Mi'efa'ö ia, ena'ö tola mofanö ia."


text:
Hadia mbörö wa mate Yesu? – Fama'ele'ö gere sebuaAto niha Yahudi si no mangondrasi Maria ba Marata ba si no mangila nifalua Yesu andrö, mamati ira khöNia.


text:
Ba hiza, so göi [niha sohöröhörögö Ya'ia] ba gotaluara zi möi khö ndra farizai'o ba wangombakha, si no Ifalua Yesu andrö.


text:
Börö da'ö la'owuloi ndrotondroto zanguhuku ba agama ira ere sebua ba ira farizai'o, lamane: "Hadia zi tola talau? Oya Ilau dandra sahölihöli dödö Niha andre.


text:
Na tatehegö manö khöNia zimanö, oi faduhu dödö niha khöNia, ba tohare dania niha Roma ba laheta khöda kuaso sanandrösa ba nomo Lowalangi awö soida."


text:
Hadia, lö aboto ba dödömi, wa abölö sökhi khömi, na mate samösa niha, moroi na tekiko soi ma'afefu?"


text:
Iŵa'ö da'ö tenga moroi ba wangerangerania samösa, ba hiza, börö me ere sebua ia ba ndröfi da'ö, ifa'ele'ö wa mate dania Yesu salahi soi niha Yahudi,


text:
ba tenga ha salahi soi niha Yahudi, ba hiza, ena'ö I'owuloi ndraono Lowalangi, si no muzawili, tobali ha sambua.


text:
Börö da'ö lö sa'ae I'oroma'ö Ia Yesu ba gotalua niha Yahudi. Mofanö Ia ba da'ö, numalö ba mbanua sahatö ba danö si mate, sotöi Eferayi; toröi Ia ba da'ö si fao ira nifaha'öNia.


text:
Hadia, fao Yesu ba Gowasa Paska?Me inötö da'ö no ahatö sibai Gowasa Paska niha Yahudi. Ato niha moroi ba danö ma'asagörö numalö ba Yerusalema fatua lö Paska ba wamalua amakhoita fangehao.


text:
La'alu'alui Yesu ba faoma lamane khö nawöra, me so ira ba nomo Lowalangi: "Hewisa molo'ö ya'ami? Hadia, möi göi Ia ba gowasa andre?"


text:
No labe'e wareta ira ere sebua awö ndra farizai'o: Gofu haniha zangila hezo so Yesu, akha i'ombakha'ö, − ena'ö tola lara'u Ia.


text:
Fombayoini Yesu ba Mbetania Önö ngaluo fatua lö Owasa Paska, möi Yesu ba Mbetania, ba nahia mate Lazaro luo no ba ifuli I'orifi ia Yesu.


text:
Ihalö sambua botoboto wanikha samohua sebua böli Maria. Ibayoini gahe Yesu fanikha andrö ba i'osi gaheNia faoma bunia. Ba tefönui zi sambua omo faoma hua wanikha andrö.


text:
Muhede samösa ba gotalua ndra nifaha'öNia, ya'ia Yuda, banua Gariota, si manga mböliNia dania, imane:


text:
"Hana wa lö la'amawa tölu ngaotu firö wanikha samohua andre, ba te be'e mbölinia ba niha si numana?"


text:
Iŵa'ö da'ö Yuda, tenga börö me so ba dödönia niha si numana, no börö me sanagönagö ia ba ihalöhalö gefe si no te'irö'ö khönia.


text:
Angetula wamunu Lazaro Ato niha ba danö Yudaia samondrongo, wa so Yesu ba Mbetania. Andrö wa tohare ira, tenga ha börö Yesu, ba hiza ba wamaigi Lazaro andrö göi, si no I'orifi mangawuli moroi ba wa'amate.


text:
Fe'amöi Yesu ba Yerusalema Mahemolu ö, me larongo niha sato si tohare ba Gowasa Paska andrö, wa möi Yesu ba Yerusalema,


text:
oi zara lahalö mbulu nohi ba momöi wamaondragö Ya'ia. Mu'ao ira, lamane: "Hosanna! Tefahowu'ö Zi so ba döi Zo'aya, Razo Ndraono Gizara'eli!"


text:
Ba wamobörö lö aboto ba dödö ndra nifaha'öNia geluaha zalua andrö. Awena me no tefolakhömi Yesu, itörö tödöra, wa no tesura da'ö sanandrösa khöNia, awö wa no lalau khöNia da'ö fefu.


text:
Niha sato si so me Ikaoni baero Lazaro moroi ba lewatö awö wa I'orifi ia mangawuli, labe'e wasasita sanandrösa khöNia.


text:
Da'ö göi mbörö, wa ato niha samaondragö Ya'ia, me no larongo, wa Ya'ia zamalua sahölihöli dödö andrö.


text:
La'alui Yesu ngawalö soi – Ulitö nitanö ba danöBa gotalua niha sato si möi ba Yerusalema ba wangalulu khö Lowalangi, ba ginötö Gowasa Paska, so ösa niha si tenga niha Yahudi.


text:
La'ondrasi Wilifo moroi ba Mbetisa'ida ba danö Galilaia, lamane khönia: "He ama, omasiga falukha khö Yesu."


text:
Amen, amen, Uŵa'ö khömi: Na lö tetanö ba danö zi sambua ulitö ba na lö mate ia, lö tebulö ha sambua ia. Ba na mate ia, i'owua mbua soya.


text:
Niha sangomasi'ö fa'aurinia, taya khönia wa'auri andrö. Niha si lö ba dödö fa'aurinia ba gulidanö andre, isöndra mangawuli ia ba wa'auri si lö aetu.


text:
Niha si möi enoniGu, akha i'o'ö Ndra'o. Ba zi so Ndra'o, ba da'ö göi so genoniGu. Na so zi möi enoniGu, Ifolakhömi ia AmaGu."


text:
I'ombakha'ö Yesu ginötö wangalaŵa'ö Ya'ia [Imane Yesu:] "Alangu dödöGu iada'e. Hadia zi lö tola lö'ö Uŵa'ö? Hadia Umane: He Ama, efa'öDo moroi ba ginötö andrö? Ba hiza, no da'ö dani wa tohare Ndra'o.


text:
[Börö da'ö Umane:] He Ama, folakhömi döiMö." Terongo li si'otarai mbanua si yaŵa, sanguma'ö: "No Ufolakhömi ba Ufuli Ufolakhömi dania!"


text:
Larongo li andrö niha sato si so ba da'ö ba lamane: "Mo'ugu'ugu mbanua." So göi zanguma'ö: "Muhede khöNia mala'ika."


text:
Iada'a no te'etu'ö wanguhuku ösi gulidanö andre; ia'ada tetibo'ö baero zamatörö ösi gulidanö [si lö mamati] andre;


text:
Latema liNia niha sato, lamane: "No marongo moroi ba zura goroisa, wa auri Mesia andrö irugi zi lö aetu. Hana wa Öŵa'ö, lö tola lö'ö te'alaŵa'ö Nono Niha andrö? Haniha nifotöi Ono Niha andrö?"


text:
Itema lira Yesu, Imane: "Lö ara tö toröi Haga andrö ba gotaluami. Fatua so khömi Haga andrö, mi'owaöwaö ba Haga andrö, ena'ö lö ihawui ami fa'ogömigömi. Niha sowaöwaö ba zogömigömi, lö i'ila hezo numalö ia.


text:
Fatua so khömi Haga andrö, mi'amati ba Haga andrö, ena'ö tobali ami iraono Haga." Me no aefa Iŵa'ö da'ö, mofanö Ia moroi ba da'ö, Ibini'ö Ia khöra.


text:
Hana wa ato niha si lö mamati?Heŵa'ae oya zahölihöli dödö nilau Yesu föna niha sato, lö sa'atö faduhu dödöra khöNia.


text:
Ba zimanö alua niŵa'ö Yesaya sama'ele'ö, me imane: "He So'aya, haniha zi faduhu tödö ba duria nifa'emama? Ha'ökhö teforoma'ö wa'abölö dangaU?"


text:
No Uduhö höröra ba U'abe'e'ö dödöra, ena'ö lö i'ila höröra ba lö aboto ba dödöra ba mangawuli ira khöGu, ba Ufadöhö ira."


text:
Heŵa'ae simanö, ato göi ndra salaŵa niha Yahudi samati khö Yesu. Ba börö ndra farizai'o, lö barani ira wangakui da'ö föna niha sato, ena'ö lö latibo'ö ira moroi ba gangowuloara.


text:
Hadia zanguhuku niha?Mu'ao Yesu, Imane: "Gofu haniha zamati khöGu, tenga khöGu mamati ia, khö Zamatenge Ya'o andrö mamati ia.


text:
Haniha zamondrongo taroma liGu ba lö sa i'o'ö, tenga Ya'o zangetu'ö hukunia. Börö me tenga ba wanguhuku ulidanö möi Ndra'o, no ba wangorifi ya'ia.


text:
Niha sanimbagö Ya'o ba si lö manema taroma liGu, no so khönia zangetu'ö huku, ya'ia daroma li si no Uŵa'ö, da'ö zanguhuku ya'ia ba luo safuria.


text:
Börö me tenga moroi khöGu samösa muhedehede Ndra'o, no Ama samatenge Ya'o, Ya'ia zame'e khöGu kuaso sanandrösa ba niŵa'öGu awö wehedeGu.


text:
Ba U'ila, wa famaluaGu kuaso andrö no umbu wa'auri si lö aetu [khömi]. Andrö U'o'ö niŵa'ö NamaGu khöGu ba wehedeGu andrö."


text:
Owasa Paska - Fanasa aheFatua lö fangowasaini Owa sa Paska, me aboto ba dödö Yesu, no irugi inötö aheta Ia ba gulidanö andre, möi Ia khö Nama, ba me I'omasi'ö dana khöNia si so ba gulidanö andre, I'omasi'ö ira irugi ga mozua.


text:
I'ila Yesu wa no Ibe'e ba dangaNia Ama fefu hadia ia ba wa si'otarai Lowalangi Ia awö wa mangawuli Ia khö Lowalangi,


text:
Ibato wemanga ba Ilau muzizio, Iheta mbaruNia sebua, Ihalö lembe ba Iböbö löwilöwiNia fao ma lembe andrö.


text:
Aefa da'ö Ifadu wa nidanö ba garaŵa ba Ibörögö Isasai gahe ndra nifaha'ö awö wa I'osi faoma lembe si so ba löwilöwiNia.


text:
Imane Fetero khö Yesu: "Irugi zi lö aetu tebai Ya'ugö zanasai ahegu." Imane khönia Yesu: "Na lö Usasai gaheu, lö tana khöu ba khöGu."


text:
Imane khönia Yesu: "Haniha zi no mondri, lö moguna tesasai ia sa'ae, ha ahenia, me no tehaogö ia ma'asageu. No ae tehaogö ami, ba hiza, lö fefu."


text:
Me no aefa Isasai gahera ba ifuli Ifake mbaruNia sebua, ba möi Ia mudadao mangawuli, Imane khöra: "Hadia, aboto ba dödömi nilauGu andrö khömi?


text:
Amen, amen, Uŵa'ö khömi: Lö ebua genoni moroi khö zokhö ya'ia, ba lö ebua nifatenge moroi ba zamatenge.


text:
Tenga sanandrösa khömi fefu Uŵa'ö da'e, börö me U'ila haniha zi no Utuyu. Ba lö tola lö'ö tefönui zura ni'amoni'ö, sanguma'ö wa niha si fao khöGu ba wemanga, no maoso ia ba wolaŵa Ya'o.


text:
Amen, amen, Uŵa'ö khömi: Gofu haniha zanema niha nifatengeGu, ite ma Ndra'o. Ba haniha zanema Ya'o, itema Zamatenge Ya'o."


text:
Ifa'ele'ö wemanga mböliNia YesuMe no Iŵa'ö da'ö Yesu, alangu dödöNia ba Ifaduhu'ö, Imane: "Amen, amen, Uŵa'ö khömi: Samösa ba gotaluami zi manga mböliGu dania."


text:
Itema li Yesu: "Ya'ia niha nibe'eGu roti, si no U'ungugö." I'ungugö roti Yesu ba Ibe'e khö Yuda, Iskariota, ono Zimoni.


text:
Me itema si bai roti andrö Yuda, möi ba dödönia zatana. Awena Imane khönia Yesu: "Alio'ö falua zomasi'ö ölau."


text:
Börö me sololohe kefe khöra Yuda, so zowalinga wa Iŵa'ö khönia Yesu: "Öli hadia ia zoguna khöda ba gowasa!" ma zui akha ibe'e hadia ia ba niha si numana.


text:
Oroisa si bohou Me no mofanö Yuda, muhede Yesu, Imane: "Iada'a to'ele lakhömi Nono Niha andrö, ba si fao fama'emaNia to'ele lakhömi Lowalangi.


text:
Na to'ele lakhömi Lowalangi si fao fama'emaNia, Ifolakhömi göi Ia Lowalangi faoma lakhömiNia samösa. Ifalua da'ö Lowalangi ba zi lö ara tö.


text:
He iraono, lö ara tö so Ndra'o ba gotaluami. Mi'alui dania Ndra'o, ba simane niŵa'öGu ba niha Yahudi, simanö göi iada'a Uŵa'ö khömi: Tebai möi ami ba zi möi Ndra'o.


text:
Ube'e khömi goroisa si bohou: Faoma mi'omasi'ö nawömi, simane fa'omasiGu ami. Simanö göi ami faoma mi'omasi'ö nawömi.


text:
Fama'ele'ö fangosilö'ögö Wetero Isofu khö Yesu Simoni Fetero, imane: "He So'aya, heza möi'Ö?" Itema li Yesu, Imane: "Ba zi möi Ndra'o, tebai ö'o'ö iada'e, ba hiza samuza ma'ökhö dania ö'o'ö Ndra'o."


text:
Itema linia Yesu, Imane: "Ötehegö mate'ö salahiGu? Amen, amen, Uŵa'ö khöu: Fatua lö miwo zilatao, no medölu ö'osilö'ögö Ndra'o."


text:
Yesu no lala we'amöi khö Nama [Imane khö ndra nifaha'öNia Yesu:] "Böi mibusi dödömi: No mamati ami khö Lowalangi, mi'amati göi khöGu.


text:
Oya nahia ba nomo NamaGu. Na tenga simanö, lö Uŵa'ö mena'ö khömi, wa Udaridari wangehao nahia khömi.


text:
Na no möiDo ba wangöhönagö nahia khömi, mangawuliDo ba U'ohe ami ba zi so Ndra'o, ena'ö gofu heza so Ndra'o ba da'ö göi so ami.


text:
Imane khönia Yesu: "Ya'odo lala, fa'aduhu ba fa'auri; lö lala tanö bö'ö we'amöi khö Nama baero Ndra'o.


text:
Na no aboto ba dödömi Ndra'o mena'ö, no aboto göi ba dödömi NamaGu. I'otarai da'e aboto ba dödömi Ia ba no oroma Ia khömi."


text:
Itema linia Yesu: "No ara ginötö faofao Ndra'o khömi, ba lö saboto ba dödömi Ndra'o? He Filifo, si no mangila Ya'o, no i'ila Nama; hewisa wa ömane: Foroma'ö khöma Nama andrö?


text:
Hadia, lö faduhu dödöu, wa Ama ba khöGu ba Ya'o ba khöNia? Fefu niŵa'öGu khömi, tenga moroi khöGu samösa Uŵa'ö ia, Ama andrö sangiagö Ya'o, Ya'ia zamalua halöŵö andrö.


text:
Amen, amen, Uŵa'ö khömi: Ifalua göi halöŵö si no Ufalua andrö samati khöGu, ma na'i halöŵö sabölö ebua moroi ba da'ö ifalua, börö me möi Ndra'o khö Nama.


text:
U'andrö dania khö Nama, ba Ibe'e khömi Zanolo tanö bö'ö, ena'ö lö mamalömalö faofao Ia khömi, ya'ia Geheha wa'aduhu andrö.


text:
Tebai latema Ia niha gulidanö, börö me lö la'ila Ia ba lö aboto ba dödöra. Ba ya'ami, aboto ba dödömi Ia, börö me faofao Ia khömi ba lö mamalö I'iagö gotaluami.


text:
Lö ara tö lö la'ila sa'ae Ndra'o niha gulidanö; ba ya'ami, mi'ila Ndra'o börö me auri Ndra'o, ba auri göi ami.


text:
Dozi sanema oroisaGu ba solo'ö ya'ia, da'ö zangomasi'ö Ya'o. Sangomasi'ö Ya'o, da'ö ni'omasi'ö NamaGu, ba U'omasi'ö ia, awö wa Ufa'ele'ö Ndra'o khönia."


text:
Yuda, si tenga Iskariota, isofu khöNia, imane: "He So'aya, hadia mbörö, wa khöma Öfa'ele'ö Ndra'ugö ba tenga ba niha gulidanö?"


text:
Itema li Yesu, Imane khönia: "Sangomasi'ö Ya'o, i'o'ö liGu, ba I'omasi'ö ia AmaGu, ba möiGa khönia dania ba khönia Ma'iagö.


text:
Si lö mangomasi'ö Ya'o, lö i'o'ö liGu. Taroma li nirongomi andre, tenga moroi khöGu, no moroi khö Nama samatenge Ya'o."


text:
ba Sanolo andrö, Eheha Ni'amoni'ö nifatenge NamaGu ba döiGu dania, Ya'ia zamaha'ö khömi fefu hadia ia ba sanusugi ba dödömi fefu zi no Uŵa'ö khömi.


text:
[Ba wofanöGu] Uröi khömi wa'ohahau dödö, fa'ohahau dödö khöGu ube'e khömi. Tenga simane fa'ohahau dödö nibe'e gulidanö nibe'eGu khömi. Böi mibusi dödömi ba böi ata'u ami.


text:
No mirongo me Uŵa'ö khömi: MofanöDo ba mangawuliDo khömi dania. Na sindruhu mi'omasi'ö Ndra'o, omuso dödömi wa möi Ndra'o khö Nama, börö me ebua Nama moroi khöGu.


text:
Lö sa'ae oya wehedeGu khömi, börö me no so ba lala zamatörö ulidanö andre. He ŵa'ae ma'ifu lö khönia ba khöGu,


text:
ba hiza, ena'ö aboto ba dödö niha gulidanö, wa U'omasi'ö Nama. Da'ö mbörö, wa Ufalua niŵa'ö Nama khöGu. Mitabu, taheta ita ba da'e."


text:
Mi'iagö khöGu, ba U'iagö khömi. Simane daha si tebai mowua na fabali ia moroi ba döla, simanö göi ami, na lö mi'iagö khöGu.


text:
Ya'odo döla nagu andrö, daha ami. Dozi sangiagö Ya'o ba ni'iagöGu, oya mbuania, börö me tebai milau hadia ia na lö Ya'o.


text:
Si lö mangiagö Ya'o, tetibo'ö ia simane daha [si lö mowua]. Na no oköli ndraha andrö, la'ozaragö, latibo'ö ba galitö ba akhozi.


text:
Na mi'iagö khöGu, ba na lö aefa ba dödömi daroma liGu, mi'andrö gofu hadia ia zomasi ami, ba tebe'e khömi.


text:
Si fahuwu khö Yesu [Imane Yesu:] "Simane fangomasi'ö Nama Ya'o, simanö wango masi'öGu ya'ami; mi'iagö wa'omasiGu andrö.


text:
Na mi'o'ö goroisaGu, toröi ami bakha ba wa'omasiGu, simane folo'öGu oroisa NamaGu ba fa'atoröi Gu bakha ba wa'omasiNia.


text:
Lö Ukaoni khömi enoni sa'ae, börö me si samösa enoni lö i'ila hadia nilau zokhö ya'ia. Ufotöi ami si fahuwu, me fefu hadia niro ngoGu moroi khö NamaGu no U'omba kha'ö khömi.


text:
Tenga ya'ami zanuyu Ya'o, Ya'o zanuyu ya'ami ba no Uhonogöi ami, ena'ö möi ami ba mi'owua mbua soya ba lö taya mbuami andrö. Na simane, gofu hadia ni'andrömi khö Nama ba döiGu, Ibe'e khömi.


text:
Fanimbagö nitema Yesu no fanimbagö ndra nifaha'ö göi[Imane Yesu:] "Na fatiu dödö niha gulidanö khömi, mitörö tödömi wa no oföna fatiu dödöra khöGu.


text:
Na tana khö gulidanö ami, i'omasi'ö ami mena'ö me tana khönia ami. Ba hiza, me tenga tana khö gulidanö ami, me no Utuyu ami moroi ba gulidanö andre, andrö wa fatiu dödö niha gulidanö khömi.


text:
Mitörö tödömi zi no Uŵa'ö khömi: Lö ebua genoni moroi khö zokhö ya'ia. Na no lagohi Ndra'o, lagohi göi ami dania. Simane fa'ambö la'o'ö wamaha'öGu, simanö wa ambö latema wamaha'ömi göi dania.


text:
Na lö si tohare Ndra'o ba na lö si fahuhuo Ndra'o khöra, lö horöra mena'ö. Ba hiza, iada'a lö lalara wamu'a ba hulura horö andrö.


text:
Lö khöra horö mena'ö, na lö nifaluaGu sahölihöli dödö ba gotaluara, si lö irai ilau samösa niha. Ba iada'a, heŵa'ae no la'ila da'ö fefu, fatiu dödöra khöGu ba he göi khö NamaGu.


text:
Na tohare Zanolo andrö nifatengeGu moroi khö Nama, ya'ia Geheha wa'aduhu si'otarai Nama, fasasi Ia sanandrösa khöGu.


text:
Folohi ira nifaha'ö Yesu[Imane Yesu:] "U'ombakha'ö khömi da'ö, fa böi afatö dödömi ba taya wamatimi khöGu.


text:
Latibo'ö ami moroi ba gorahuara dania. Ma na'i so dania ginötö, dozi niha samunu ya'ami laŵa'ö wa lafosumange Lowalangi.


text:
U'ombakha'ö khömi da'ö iada'e, ena'ö na no irugi inötöra, itörö tödömi wa no U'ombakha'ö khömi." Halöŵö Geheha Ni'amoni'ö [Imane Yesu:] "Tenga i'otarai wamobörö U'ombakha'ö khömi da'e, börö me faofao na sa Ndra'o khömi.


text:
Ba hiza, iada'e möiDo khö Zamatenge Ya'o, ba samösa lö ba gotaluami sanofu khöGu, heza numalö Ndra'ugö?


text:
Ya faduhu dödömi, wa abölö sökhi khömi na mofanöDo. Börö na lö mofanö Ndra'o, lö möi khömi Zanolo andrö. Ba na mofanöDo, Ufatenge Ia khömi.


text:
Na tohare Ia, I'ombakha'ö ba niha gulidanö wa so khöra horö, wa so wa'atulö Lowalangi ba fanguhuku moroi khöNia.


text:
Ba na tohare Ia, ya'ia Geheha wa'aduhu andrö, Ifasao ami ba wa'aduhu ma'asambua. Lö Iŵa'ö zomasi Ia samösa; hadia ia nirongoNia, da'ö niŵa'öNia, ba Ibe'e khömi wa'aboto ba dödö sanandrösa ba zalua ba ginötö si so föna.


text:
Fe'aso Yesu mangawuli [Imane Yesu: ] "Lö ara tö ba lö mi'ila Ndra'o sa'ae; ba ba zi lö ara tö göi ifuli mi'ila Ndra'o, börö me möiDo khö Nama."


text:
Faoma lamane khö nawöra ira nifaha'ö ösa: "Hadia geluaha me Imane: Lö ara tö ba lö mi'ila Ndra'o sa'ae; ba ba zi lö ara tö göi ifuli mi'ila Ndra'o, ba: Börö me möiDo khö Nama?"


text:
Aboto ba dödö Yesu, wa edöna ira wanofu khöNia. Andrö wa Imane khöra: "Da'ö nizofuzofumi khö nawömi, me no Uŵa'ö: Lö ara tö ba lö mi'ila Ndra'o sa'ae; ba ba zi lö ara tö göi ifuli mi'ila Ndra'o.


text:
Amen, amen, Uŵa'ö khömi: Me'e ami dania ba ma nge'esi; ba omuso dödö niha gulida nö. Abu dödömi dania, ba hiza fa'abu dödömi andrö tobali fa'omuso dödö dania.


text:
Abu dödö ndra alawe, na no irugi inötö madono ia; ba na no tu mbu nononia, lö sa'ae itörö tödönia wa'atosasania andrö börö wa'omuso dödö, me no tumbu samösa niha ba gulidanö.


text:
Simanö göi ami, abu dödömi iada'e, ba na falukha zui Ndra'o khömi dania, omuso dödömi; ba samösa lö si tola mangeheta khömi fa'o muso dödömi andrö.


text:
Ba ngaluo da'ö, lö sa'ae misofu hadia ia khöGu." Fangandrö ba döi Yesu [Imane Yesu:] "Amen, amen, Uŵa'ö khömi: Gofu hadia ia ni'andrömi khö Nama ba döiGu, Ibe'e khömi.


text:
Irugi iada'a, muhedeDo khömi si fao amaedola. Ba hiza, so ginötö dania, lö sa'ae fahuhuo Ndra'o khömi faoma amaedola, ba hiza ba wehede si lö tobini U'ombakha'ö khömi zanandrösa khö Nama.


text:
Fanga'aro'ö wamati ndra nifaha'ö Lamane khö Yesu ira nifaha'öNia: "Lö tobini sa'ae wahuhuosaU iada'e ba lö Ö'oguna'ö gamaedola.


text:
Aboto ba dödöma iada'e, wa oi Ö'ila fefu hadia ia ba no tohöna Ö'ila hadia ia nisofu niha khöU. Börö da'ö faduhu dödöma, wa moroi khö Lowalangi Ndra'ugö."


text:
Hiza, so ginötö dania ba no irugi inötö andrö, tefazawili ami misaŵa nahiami zamösa na, miröi Ndra'o ha Ya'o. Ba hiza, tenga ha Ya'o, börö me faofao khöGu Nama.


text:
Uŵa'ö khömi da'e, ena'ö misöndra wa'ohahau dödö ba khöGu, heŵa'ae mitaögö wa'atosasa ba gulidanö andre. Mitaha dödömi, noa sa U'alani gulidanö andrö!"


text:
Fangandrö YesuMe no aefa fahuhuo Yesu, Ifaöga höröNia miyaŵa ba zorugo, Imane: "He Ama, no irugi inötö iada'e: Fa'ele'ö lakhömi NonoU, ena'ö tola Ifa'ele'ö lakhömiU OnoU.


text:
Noa sa Öbe'e ba dangaNia kuaso ba wamatörö niha fefu, ena'ö Ibe'e wa'auri sindruhu ba niha nitou'öU ba dangaNia.


text:
Da'e wa'auri sindruhu andrö, ya'ia wa'aboto ba dödö Ya'ugö, Lowalangi sindruhu si ha samösa, ba fa'aboto ba dödö TengetengeU andrö, Yesu Keriso.


text:
No Ufa'ele'ö Ndra'ugö, Ama, ba niha gulidanö andre si no Ötou'ö ba dangaGu. No tana khöU ira ba no Öbe'e ira khöGu,


text:
ba no la'o'ö daroma liU. Aboto ba dödöra iada'a, wa fefu zi no Öbe'e khöGu, sindruhu si'otarai Ndra'ugö.


text:
Börö me fefu nifa'emaU khöGu, no Ufa'ema khöra, ba no latema. Ba sindruhu no aboto ba dödöra, wa moroi khöU U'otarai, ba no faduhu dödöra, wa Ya'ugö za matenge Ya'o.


text:
Mangandrö Ndra'o salahira. Tenga salahi niha gulidanö mangandröDo, ba hiza soguna khöra si no Öbe'e khöGu, me no tana khöU ira.


text:
Fefu zi so khöGu, no tana khöU; ba fefu dana khöU, no tana khöGu göi, ba no tefolakhömi Ndra'o ba khöra.


text:
Lö sa'ae toröiDo ba gulidanö, ba hiza toröi na sa ira ba gulidanö, ba numalö Ndra'o khöU. He Ama ni'amoni'ö, lumö'ö ira si fao fa'abölöU, ya'ira si no Öbe'e khöGu, ena'ö ha sambua ira simane Ya'ita.


text:
Sagötö fe'asoGu ba gotaluara, no Ulumö'ö ba Urorogö ira faoma fa'abölöU si no Öbe'e khöGu, ba samösa lö si taya ba gotaluara, baero nono wa'atekiko andrö, ena'ö itörö zi no tesura ba zura ni'amoni'ö.


text:
Ba iada'e numalö Ndra'o khöU ba U'ombakha'ö da'ö, fatua so na sa Ndra'o ba gulidanö, ena'ö a'oi so khöra wa'omuso dödöGu andrö.


text:
No Ufa'ema khöra daroma liU; ba fatiu dödö niha gulidanö khöra, börö me tenga tana khö gulidanö ira, simane Ya'o göi si tenga tana khö gulidanö.


text:
Lö U'andrö ena'ö Öheta ira moroi ba gulidanö andre, ba hiza, ena'ö Ölumö'ö ira moroi ba zi lö sökhi.


text:
Fangandrö Yesu salahi niha samati ena'ö ha sambua ira[Imane Yesu: "He Ama ni'amoni'ö], tenga ha salahi ndra nifaha'öGu mangandröDo, ba hiza göi salahi niha samati khöGu, börö duria nifa'emara,


text:
ena'ö ha sambua ira. Simane fa-ha-sambua Nama khöGu ba ha sambua Ndra'o khö Nama, ya simanö göi ira ha sambua ba khöDa. Awena faduhu dödö niha gulidanö, wa Ya'ugö zamatenge Ya'o.


text:
No Ube'e khöra lakhömi andrö, nibe'eU khöGu, ena'ö ha sambua dödöra, simane tödöDa andrö, si ha sambua.


text:
Ya'o ba khöra ba Ya'ugö ba khöGu, ena'ö mo'ahonoa wa-ha-sambua dödöra, ena'ö aboto ba dödö niha gulidanö, wa Ya'ugö zamatenge Ya'o, ba no Ö'omasi'ö ira, simane fa'omasiU Ndra'o.


text:
He Ama, omasiDo na niha si no Öbe'e khöGu fao ira ba nahia si so Ndra'o, ena'ö anehe ira lakhömi Gu, nibe'eU khöGu, me no Ö'omasi'ö Ndra'o föna womböi ulidanö.


text:
He Ama si sökhi tödö! He ŵa'ae lö aboto ba dödö niha gulidanö Ndra'ugö, ba hiza aboto ba dödöGu Ndra'ugö, ba aboto ba dödöra wa Ya'ugö zamatenge Ya'o.


text:
No U'ombakha'ö khöra Ndra'ugö, Ama, ba lö aetu Ulau zimanö, ena'ö larasoi göi wa'omasi Nama Ndra'o, ba tobali ha sambua Ndra'o khöra."


text:
Fondra'u Yesu Me no aefa Iŵa'ö da'ö Yesu, möi Ia baero awö ndra nifaha'öNia, I'ötö mbombo Kendrona. So kabu ba da'ö, ba möi Ia ba kabu andrö si fao ira nifaha'öNia.


text:
Numalö göi Yuda ba da'ö; i'ohe ndra saradadu awö ndra enoni ndra ere se bua awö ndra farizai'o. La'ohe zulu, fandru awö wangöna.


text:
Latema liNia, lamane: "Yesu, banua Nazareta andrö." Imane khöra: "Ya'odo da'ö." So göi ba da'ö Yuda si manga mböliNia, fao awöra.


text:
Itema lira Yesu, Imane: "No Uŵa'ö khömi: Ya'odo da'ö. Na Ya'o ni'aluimi, mitehegö mofanö ira andre."


text:
So sara wöda khö Zimoni Fetero; isöbi wöda andrö ba ihare'ö khö genoni gere sebua, irege aetu dalingania kambölö. Malikho döi genoni andrö.


text:
La'ohe Yesu föna Hanasi Ba lara'u Yesu ira saradadu awö gumandrara ba ira enoni ndra salaŵa niha Yahudi andrö ba laböbö Ia.


text:
Kayafa andrö zi no mangamenesi niha Yahudi me luo no, wa abölö sökhi, na samösa niha mate salahi soi ma'afefu.


text:
Fangosilö'ögö Wetero si föfönaLa'o'ö Yesu ira Simoni awö nifaha'ö bö'ö si samösa. Ba no fa'ila nifaha'ö si samösa andrö khö gere sebua, andrö wa fao ia we'amöi ba golayama nomo gere sebua.


text:
Ba hiza, toröi baero ba zinga mbawandruhö Wetero. Andrö wa möi baero nifaha'ö no mege, si fa'ila khö gere sebua, fahuhuo ia khö ndra alawe sanaro bawandruhö, awena i'ohe bakha Wetero.


text:
Muhede ndra alawe sanaro bawandruhö andrö khö Wetero, imane: "Hadia, tenga göi samösa ndra'ugö ba gotalua ndra nifaha'ö Niha da'ö?" Itema li Fetero: "Tenga."


text:
So göi ndra enoni awö ndra sanaro ba da'ö, lalau moleu. Börö wa'okafu no la'ebua'ö galitö. So göi ba da'ö Wetero ba gotaluara, ilau göi moleu.


text:
Famareso föna HanasiIbe'e wanofu ere sebua khö Yesu sanandrösa khö ndra nifaha'öNia awö wamaha'öNia.


text:
Itema linia Yesu, Imane: "Lö mamalö ba gofu heza fa huhuo Ndra'o föna niha sato. Mama ha'ö Ndra'o ba gangowuloa niha Ya hudi ba nomo wangandrö khöra ba ba nomo Lowalangi ba Yerusalema. Lö irai Ubini'ö wanguma'ö hadia ia.


text:
Me Iŵa'ö da'ö, samösa ba gotalua ndra enoni si so ba da'ö zamalisi mbawa Yesu si fao fanguma'ö: "Simanö wanemaU li gere sebua?"


text:
Itema linia Yesu, Imane: "Na sala niŵa'öGu andrö, ombakha'ö hadia zi sala andrö. Ba hiza, na sindruhu niŵa'öGu andrö, hana wa öfalisi Ndra'o?"


text:
Fangosilö'ögö Wetero si mendrua ba si medöluNo na sa muzizio ba da'ö We tero ba woleu ya'ia. Lasofu khönia niha si so ba da'ö, lamane: "Hadia, tenga göi samösa ndra'ugö ba gotalua ndra nifaha'öNia?" I'osilo'ögö Fetero, imane: "Tenga."


text:
Samösa ba gotalua ndra eno ni gere sebua andrö, si tenga bö'ö niha ni'eŵa Wetero talinga, imane: "Hadia, tenga ya'ugö ni'ilagu zi fao khöNia ba kabu andrö?"


text:
Föna Wilato so YesuMe no moluo, la'ohe Yesu i'otarai khö Gayafa numalö ba gödo gumandru. Ba lö möi ndra niha Yahudi bakha ba gödo gumandru andrö, ena'ö lö ta'unö ira, ba hiza ena'ö tola fao ira ba watomesa Paska.


text:
Imane khöra Filato: "Ya'ami manö zamareso Ya'ia, ba mi'etu'ö hukuNia molo'ö huku agama khömi!" Lamane khönia niha Yahudi: "Lö te tehegö khöma wangetu'ö huku fa munu ba niha."


text:
Ifuli möi bakha ba gödo Wilato ba ifakaoni'ö Yesu, Imane khöNia: "Hadia, Razo niha Yahudi Ndra'ugö?"


text:
Itema linia Yesu, Imane: "Hadia, moroi khöu öŵa'ö da'ö ma so niha bö'ö si no mangombakha khöu sanandrösa khöGu?"


text:
Itema liNia Filato, imane: "Hadia, niha Yahudi ndra'o do? SoiMö samösa ba ira ere sebua zame'e Ya'ugö ba dangagu; hadia zi no Öfalua?"


text:
Itema li Yesu, Imane: "Tenga moroi ba gulidanö andre gamatöröŵaGu; na moroi ba gulidanö andre gamatöröŵaGu, molaŵa mena'ö ndra enoniGu andrö, fa böi te be'e Ndra'o ba danga niha Yahudi. Ba hiza, iada'a no fabö'ö ia moroi ba gamatöröŵa gulidanö andre."


text:
Imane khöNia Filato: "Na simanö, Razo sa Ndra'ugö?" Itema linia Yesu, Imane: "Ya'ia niŵa'öu: Razo Ndra'o. Andrö wa tumbu Ndra'o ba möiDo ba gulidanö ba wame'e fasasita sanandrösa ba wa'aduhu [Lowalangi]. Dozi niha si'otarai wa'aduhu andrö, lafondrondrongo liGu."


text:
Isofu khöNia Filato, imane: "Fa'aduhu, hadia da'ö?" Te'efa'ö Mbaraba – Tefakao ba te'o'aya Yesu Me no aefa iŵa'ö da'ö, ifuli möi baero Wilato khö ndra niha Yahudi, imane khöra: "Lö usöndra mbörö ba wanguhuku Niha da'e.


text:
Ba hiza, molo'ö si to'ölö ba khömi, ero röfi ba Gowasa Paska u'efa'ö khömi samösa niha nikuru. Hadia omasi ami u'efa'ö khömi Razo niha Yahudi andrö?"


text:
Latema linia, mu'ao ira fefu, lamane: "Böi efa'ö Niha da'ö! Baraba andrö efa'ö!" Baraba andrö no samösa niha sorabu.


text:
Lafazökhi dakula fa'arazo moroi ba ndroi ira saradadu ba labe'e ba högö Yesu. Lafobaru Ia baru sobowodoru


text:
Möi zui baero Wilato ba niha sato ba imane khöra: "Hiza, u'ohe Ia baero khömi, ena'ö aboto ba dödömi, wa lö usöndra mbörö ba wanguhuku Ya'ia."


text:
Me möi baero Yesu, no motakula takula wa'arazo moroi ba ndroi ba mobaru baru sobowodoru andrö. Imane khöra Filato: "Ya'e Niha andrö."


text:
Me la'ila Ia ira ere sebua awö ndra sanaro andrö, mu'ao ira, lamane: "Foröfa Ia! Foröfa Ia!" Imane khöra Filato: "Mihalö Ia ba miforöfa Ia. Ma'ifu lö nisöndragu mbörö wanguhuku Ya'ia."


text:
Latema li ira niha Yahudi, lamane: "So khöma huku, ba molo'ö huku andrö, lö tola lö'ö tehuku fa'amate Ia, börö me Ibali'ö Ia Ono Lowalangi."


text:
Imane khönia Filato: "Hadia, lö Ötema li gu? Lö Ö'ila wa so khögu kuaso ba wamoröfa Ya'ugö, he göi ba wangefa'ö Ya'ugö?"


text:
Itema linia Yesu, Ima ne: "Ma'ifu lö kuasou ba khöGu, na tenga nibe'e khöu moroi yaŵa. Börö da'ö, abölö ebua horö niha sanou'ö Ya'o ba dangau."


text:
Börö wehede andrö, [sakali tö] i'alui lala Filato wangefa'ö Yesu. Ba hiza, mu'ao ndra niha Yahudi, lamane: "Na ö'efa'ö Niha da'ö, tenga si fahuwu khö kaisaro ndra'ugö, börö me dozi niha sombali'ö ya'ia razo, no solaŵa kaisaro."


text:
Me irongo wehede andrö Filato, ifaŵa'ögö ena'ö la'ohe baero Yesu ba ilau mudadao ba gurusi wanguhuku, ba nahia sotöi "EwaliKara" – ba li Heberai'o lafotöi Gabata.


text:
Mato laluo ba luo wangöhöna ba Gowasa Paska, me alua da'ö. Imane Filato ba niha Yahudi: "Ya'e Razomi!"


text:
Mu'ao ira, lamane: "Nibunu Ia! Nibunu Ia! Foröfa Ia!" Imane khöra Filato: "Omasi ami na uforöfa Razomi?" Latema li ira ere sebua, lamane: "Lö razoma baero kaisaro."


text:
Ba gafuriata itehegö zomasi ira Filato ba itou'ö Yesu ba wamoröfa. Famoröfa Yesu Latema Yesu ira saradadu


text:
ba la'ohe Ia baero. Yesu samösa zangosagö röfaNia ba numalö Ia ba nahia sotöi "Sole Högö" – Golgota ba li Heberai'o.


text:
Ifafazökhi'ö zura Filato, ena'ö labe'e ba högö röfa. Ba da'ö tesura: "Yesu, banua Nazareta, Razo niha Yahudi."


text:
Nahia nifoföra Yesu andrö lö aröu ba mbanua [Yerusalema]. Börö da'ö ato niha Yahudi zombaso nisura andrö, si no tesura ba li Heberai'o, Latin ba Yunani.


text:
Lamane khö Wilato ira ere sebua niha Yahudi: "Böi sura: Razo niha Yahudi! Sura: No Iŵa'ö Niha andre: Razo niha Yahudi Ndra'o."


text:
Me no laforöfa Yesu ira saradadu, lahalö mbaruNia sebua, la'o'öfa, sambua ni'o'öfa zamösa, ba lahalö göi gamezaNia. Lö tagutagu gameza andrö, nisoso ma'asagörö i'otarai si yaŵa numalö mitou.


text:
Börö da'ö, faoma lamane khö nawöra: "Böi tataba gameza andre; datalau fadahödahö ba wangohonogöi ha'ökhö möi ia. Alua zimanö ena'ö itörö zi no tesura ba zura ni'amoni'ö, sanguma'ö: "Labagibagi khöra nukhaGu ba lalau fadahödahö ba gamezaGu." No lafalua ira saradadau zimanö.


text:
Ba zinga röfa Yesu no muzizio ninaNia ba talifusö ninaNia, Maria, fo'omo Kelofasi, ba Maria Magdalena.


text:
Me I'ila ninaNia Yesu awö nifaha'ö ni'omasi'öNia si zizio ba da'ö, Imane khö ninaNia: "Hiza nonou, alawe."


text:
Aefa da'ö Imane khö nifaha'ö andrö: "Hiza ninau." I'otarai da'ö ite ma ia ba nomonia nifaha'ö andrö.


text:
Fa'amate YesuAefa da'ö, me aboto ba dödö Yesu wa no awai fefu hadia ia, ena'ö tefönui zi no tesura ba zura ni'amoni'ö, Imane: "Owökhi dödöGu."


text:
So ba da'ö sambua rumbi safönu agu saisö. La'ungugö mbunga kara ba nagu andrö, latuwu ba mbalö döla zukhu ba la'oro'ö ba mbeweNia.


text:
Lahandro ngai Yesu Börö me luo wangöhöna me luo da'ö ba ena'ö lö toröi mboto ndra niha niforöfa andrö yaŵa ba röfa ba luo Sabato, ebua sa luo Sabato andrö ba ndröfi da'ö, andrö wa la'andrö ira niha Yahudi khö Wilato, ena'ö lafatö waha ndra niha niforöfa andrö, ba laheta ira moroi ba röfa.


text:
Ba hiza, samösa ba gotalua ndra saradadu zangahandro ngaiNia faoma toho, ba i'anema'ö alua ndro ba idanö.


text:
Niha sangila salua andrö zame'e fasasita; ba sindruhu wasasitania, ba Ya'ia zangila wa sindruhu niŵa'önia andrö, ena'ö aro wamatimi.


text:
Fogo'o YesuAefa da'ö i'andrö Yosefo, banua Garimatia, khö Wilato, ena'ö itehegö khönia wangheta boto Yesu [moroi ba röfa]. Solo'ö Yesu ia,− ba ibini'ö, börö me ata'u ia ndra salaŵa niha Yahudi. Itehegö khönia Filato. Andrö möi ia ba ihalö mboto Yesu.


text:
Möi göi Nikodemo andrö, si no irai mangondrasi Yesu ba zi bongi. I'ohe gemuri si faruka gaharu, mato tölu ngafulu kilo wa'oya.


text:
Lahalö mboto Yesu, laböbö faoma böbö nukha ba lalau zamohua no mege, molo'ö hada niha Yahudi ba wogo'o si mate.


text:
Ba nahia wamoröfa Yesu so sagörö kabu, ba ba kabu andrö so lewatö si bohou [nikhao ba gara], si lö irai tebe'e si mate.


text:
Börö me ahatö lewatö andrö, ba börö me no ahatö luo Sabato, andrö wa labe'e mboto Yesu ba lewatö andrö.


text:
Femaoso YesuBa ngaluo si föföna barö zi samigu andrö, me sihulöwongi sibai, me ogömi na sa, möi Maria Magdalena ba lewatö ba i'ila no aheta gowe lagölagö lewatö andrö.


text:
Andrö wa fagohi ia wangondrasi Simoni Fetero awö nifaha'ö tanö bö'ö ni'omasi'ö Yesu, imane khöra: "No lahalö mboto Zo'aya ba lewatö ba lö ma'ila heza labe'e Ia."


text:
Faoma lalau fagohi darua ira, ba hiza abölö alio nifaha'ö bö'ö andrö moroi khö Wetero, irege oföna irugi lewatö.


text:
he göi nukha folosi mböböi famöbö högö Yesu. Nukha andrö lö orudu ba mböbö no mege, ba hiza no teföfö ba zi sambua naha.


text:
Börö me irugi inötö da'ö, lö na sa saboto ba dödöra zi no tesura ba zura ni'amoni'ö, wa lö tola lö'ö ifuli maoso Ia moroi ba ngai zi mate.


text:
Fangoroma'ö Yesu khö Maria Magdalena Muzizio Maria ba zinga lewatö Yesu ba Ilau me'e. Me mege'ege ia, ifaöndrö ia bakha ba lewatö,


text:
ba i'ila darua mala'ika sobaru safusi, si dadao ba da'ö, samösa tanö ba högö ba samösa tanö ba gahe ba nitou'ö boto Yesu mege.


text:
Lamane khönia: "He alawe, hana wa mege'ege ndra'u gö?" Itema lira, imane: "Börö me no lahalö Zo'aya ya'o, ba lö u'ila heza labe'e Ia."


text:
Me no aefa iŵa'ö da'ö, ibali'ö ia furi ba I'ila Yesu si no muzizio ba da'ö. Ba hiza, lö aboto ba dödönia, wa Yesu da'ö.


text:
Isofu khönia Yesu, Imane: "He alawe, hana wa mege'ege ndra'ugö? Haniha ni'aluimö?" Iwalinga sohalöŵö ba kabu Niha da'ö Maria, andrö imane: "He ama, na amagu zangai Ya'ia, ombakha'ö khögu, heza öbe'e Ia, ena'ö tola uha lö Ia."


text:
Imane khönia Yesu: "He Ma ria!" I'otahögö Ia Maria [ba wanalagui aheNia] ba imane khöNia ba li Hebe rai'o: "Rabuni!"– eluahania: "Guru."


text:
Imane khönia Yesu: "Tobönö, böi taha Ndra'o, börö me lö na sa si möi Ndra'o miyaŵa khö Nama. Ae'e khö ndra talifusöGu ba ombakha'ö khöra: "Möi Ndra'o miyaŵa khö NamaGu ba khö Namami, khö LowalangiGu ba khö Lowalangimi."


text:
Ba möi Maria Magdalena, i'ombakha'ö khö ndra nifaha'ö, imane: "No u'ila Zo'aya, ba da'ö niŵa'öNia khöGu."


text:
Fangoroma'ö Yesu ba luo Paska Me no bongi ba ngaluo si föföna barö zi samigu andrö, ba me no tekusi mbawandruhö ba naha sowulo ira nifaha'ö, börö me ata'u ira ndra salaŵa niha Yahudi, tohare Yesu ba muzizio Ia ba gotaluara, Imane: "Ya ohahau dödömi!"


text:
Fangoroma'ö Yesu si mendrua – So DomaToma, samösa ba gotalua zi felendrua andrö, nifotöi Sifaero, lö fao khöra me so Yesu.


text:
La'ombakha'ö khönia ira nifaha'ö tanö bö'ö, lama ne: "No ma'ila Zo'aya." Itema lira, imane: "Na lö u'ila lahe gosö'osö ba dangaNia ba na lö ube'e durugu ba lahe gosö'osö andrö ba na lö ube'e dangagu ba zokho ngaiNia, lö faduhu dödögu."


text:
Ŵalu ngaluo aefa da'ö, so zui ndra nifaha'ö Yesu ba nomo andrö, ba so göi Doma. Heŵa'ae no mukusi mbawandruhö, tohare Yesu ba muzizio Ia ba gotaluara, Imane khöra: "Ya ohahau dödömi!"


text:
Awena Imane khö Doma: "Be'e durumö ba da'a ba faigi dangaGu; ohe dangau ba be'e dangau ba zokho ngaiGu, ba böi zi lö faduhu dödöu, ya faduhu dödöu sa'ae."


text:
Imane khönia Yesu: "Faduhu dödöu, börö me no ö'ila Ndra'o. Ya'ahowu niha si faduhu tödö, heŵa'ae lö i'ila hörönia."


text:
Ohitö dödö Injil andreOya na sa dandra [sahölihöli dödö] nilau Yesu föna ndra nifaha'öNia si lö musura ba mbuku andre.


text:
No tesura da'e, ena'ö faduhu dödömi, wa Yesu andrö no Mesia, Ono Lowalangi, ba ena'ö si fao fama'emaNia misöndra wa'auri börö wamati khöNia.


text:
Fangoroma'ö Yesu si medölu ba mbaŵa Diberia Aefa da'ö ifuli Iforoma'ö Ia Yesu khö ndra nifaha'öNia ba mbaŵa Diberia. Simane wangoroma'öNia Ya'ia:


text:
No owulo ndra Simoni Fetero, Toma nifotöi Sifaero, Natana'eli moroi ba Kana ba danö Galilaia, ono Zebedai'o si darua ba darua tö nifaha'öNia bö'ö.


text:
Imane khöra Simoni Fetero: "Möido fagai." Lamane khönia: "Faoga göi awöu." Mofanö ira ba möi ira yaŵa ba dundraha, ba lö ahulu ira ba zi bongi andrö.


text:
Imane khöra Yesu: "Milau ndriala tanö ba gambölö dundraha, ba ahulu ami." Ba lalau ndriala ba nidanö, ba hiza tebai ladöni mangawuli börö wa'oya gi'a.


text:
Muhede nifaha'ö ni'omasi'ö Yesu andrö khö Wetero: "So'aya da'ö." Me irongo Simoni Fetero, wa So'aya da'ö, ifake mbarunia (börö me no iheta mbarunia) ba ifazaumba ia bakha ba nidanö.


text:
La'o'ö ira nifaha'ö tanö bö'ö faoma tundraha, börö me lö aröu i'otarai danö, ha mato otu meter; ba ladöni ndriala safönu i'a andrö.


text:
Numalö ba dundraha Zimoni Fetero, idöni ba danö ndriala andrö safönu i'a segesolo, otu a lima wulu a tölu wa'oya. Heŵa'ae simanö wa'oya, lö asika ndriala.


text:
Imane khöra Yesu: "Mi'aine, milau manga." Samösa lö si barani ba gotalua zi fao ba wema nga andrö wanofu khöNia: "Haniha Ndra'ugö?" Börö me no la'ila, wa So'aya Ia.


text:
Fangaku Wetero ba famataro ya'iaMe no manga ira, Imane Yesu khö Zimoni Fetero: "He Simoni, ono Yohane, hadia abölö ö'omasi'ö Ndra'o moroi ba wangomasi'öra Ya'o? Itema liNia Fetero, imane: "Duhu, So'aya, Ö'ila wa u'omasi'ö Ndra'ugö." Imane khönia Yesu: "Kubaloi nono mbiri biriGu!"


text:
Ifuli Isofu khönia Yesu, no mendrua kali: "He Simoni, ono Yohane, hadia ö'omasi'ö Ndra'o?" Imane khöNia: "Ya'ia, So'aya, Ö'ila wa u'omasi'ö Ndra'gö." Imane khöNia Yesu: "Rorogö mbiribiriGu!"


text:
Ba zi medölu kali Isofu khönia Yesu: "He Simoni, ono Yohane, hadia ö'omasi'ö Ndra'o?" Abu dödö Wetero, börö me no medölu sa'ae Isofu khönia Yesu: "Hadia, ö'omasi'ö Ndra'o?" Andrö imane khöNia: "He So'aya, Ö'ila fefu hadia ia, ba Ö'ila wa u'omasi'ö Ndra'ugö." Imane khönia Yesu: "Kubaloi mbiribiriGu!


text:
Amen, amen, Uŵa'ö khöu: Me awuyu na ndra'ugö, öböbö samösa löwilöwiu ba numalö'ö ba zomasi'ö; ba na no atua ndra'ugö, ö'oro'ö dangau, ba niha bö'ö zamöbö ya'ugö ba i'ohe'ö ba nahia si lö omasi'ö."


text:
Ba wehede andre Iforoma'ö Yesu, hewisa lala wa'amatenia ba wamolakhömi Lowalangi. Me no Iŵa'ö da'ö, Imane khö Wetero: "O'ö Ndra'o!"


text:
Hewisa nifaha'ö ni'omasi'ö Yesu andrö?Me ifaigi furi Fetero, i'ila moroi furi nifaha'ö ni'omasi'ö Yesu andrö. Ya'ia andrö zoleagö högönia ba dötö'a Yesu, me orudu manga ira luo no, ba sanguma'ö: "He So'aya, haniha zi manga mböliU?"


text:
Itema linia Yesu, Imane: "Na omasiDo auri ia irugi mangawuli Ndra'o, hadia khaikhaiu ba da'ö? Ba ya'ugö, o'ö Ndra'o."


text:
Börö da'ö tehöngö duria ba gotalua ndra talifusö andrö, wa lö mate nifaha'ö andrö. Ba hiza, lö niŵa'ö Yesu khö Wetero wa lö mate ia, ba hiza: "Na omasiDo auri ia irugi mangawuli Ndra'o, hadia khaikhaiu ba da'ö?"


text:
Da'ö nifaha'ö andrö si no mame'e fasasita ba zalua andrö ba si no manura da'ö, ba aboto ba dödöda wa sindruhu wasasitania andrö.


text:
Fehede fondruhö safuriaOya na sa ngawalö nilau Yesu, ba hiza na muzarazara wanura da'ö fefu, ufaigi tödögu, lö itaha zi sagörö ulidanö andre ngawalö mbuku si lö tola lö'ö musura andrö.


text:
Fehede famaolagö Ba zura si föföna, he Teofilo, no usura zanandrösa ba ngawalö zi no Ifalua awö zi no Ifaha'ö Yesu, i'otarai wamobörö


text:
irugi ngaluo tefazaŵa Ia, me no Ibe'e goroisaNia si fao fama'ema Geheha Ni'amoni'ö khö ndra rasul nitutuyuNia.


text:
Ba ngawalö dandra Iforoma'ö khöra, wa no ifuli auri Ia, me no aefa wamakaoNia. Öfa wulu ngaluo wa'ara auli'auli to'ele Ia khöra ba fahuhuo Ia khöra sanandrösa ba gamatöröŵa Lowalangi.


text:
Fabalisa Yesu khö ndra nifaha'öNia Samuza me fao Ia khöra, Ibe'e goroisaNia khöra, Imane: "Böi miröi Yerusalema, ba hiza mibaloi zi no Ifabu'u Ama, simane si no Uŵa'ö khömi:


text:
Lasofu khöNia si so ba da'ö, lamane: "He So'aya, hadia Öfuli Öfasindro gamatöröŵa ba Ndraono Gizara'eli ba ginötö da'ö?"


text:
Ba ya'ami, mitema dania wa'abölö moroi khö Geheha Ni'amoni'ö si möi khömi, ba tobali sasi ami khöGu ba Yerusalema, ba zi sagörö Yudaia ba Samaria, ba irugi wondrege danö."


text:
Me lafaigifaigi na sa si yaŵa dalu mbanua ba zofanö Ia, i'anema'ö so darua niha sobaru safusi si zizio ba ngaira,


text:
lamane khöra: "He ya'ami niha Galilaia, hana wa muzizio manö ami wamaigi talu mbanua? Yesu andrö si zaŵa sondröi ya'ami ba we'amöi ba zorugo, mangawuli Ia dania simane fangilami, me mofanö Ia ba zorugo."


text:
Fombaloi fe'aso Geheha Ni'amoni'öAefa da'ö, mangawuli ndra rasul andrö ba Yerusalema, i'otarai hili nifotöi Hili Wanikha, si lö aröu ba Yerusalema, ha fa'aröu wofanö nitehegö ba luo Sabato.


text:
Me no larugi yomo, numalö ira ba mbate'e tanö yaŵa; ba da'a toröi ira. Ya'ira andrö: Fetero ba Yohane, Yakobo ba Andrea, Filifo ba Toma, Batolomai'o ba Matai'o, Yakobo ono Galifai'o, Simoni Selote ba Yuda ono Yakobo.


text:
So göi ndra alawe si fao khöra, awö Maria, ina Yesu, ba ira talifusö Yesu. Fefu ira lö aedu'aedu ba wangandrö, ha sara dödöra.


text:
Fanuyu fangali Yuda Me inötö da'ö, muzizio Wetero ba gotalua ndra talifusö si no owulo, mato otu a dua wulu niha wa'ato, ba imane:


text:
"Ya'ami ira talifusö! Lö tola lö'ö tefönui zi no tesura ba zura ni'amoni'ö, si no tohöna Iŵa'ö Eheha Ni'amoni'ö si fao fame'ema Dawido sanandrösa khö Yuda andrö, sondrönia'ö niha ba wondra'u Yesu.


text:
(No i'öli sagörö danö moroi ba nisöndrania ba gamuata si lö atulö andrö, ba telögu ia, aboto dalu, irege möi baero fefu mbetu'ania.


text:
La'ila zalua andrö niha Yerusalema ma'afefu; irege lafotöi danö andrö mo lo'ö lira Hakeldama, eluahania Tanö Ndro.)


text:
[Itohugö Fetero, imane:] No tesura ba zura Zinunö: "Ya tobali si lö nininini nomonia ba lö sa'ae la'iagö niha." Ba tesura göi: "Ya tebe'e ba niha bö'ö wa'asondrönia'önia."


text:
Börö da'ö, lö tola lö'ö tafili samösa zi tobali sasi wemaoso Yesu, So'aya, awöda moroi ba gotalua niha si fao khöda götö wefaofaoNia khöda,


text:
Lalau mangandrö, lamane: "He So'aya, Ö'ila dödö niha fefu. Ya Ötuturu haniha nifiliU ba gotalua zi darua niha andre,


text:
ena'ö itema halöŵö wa'a'enoni ba wa'atobali rasul, si no iröi Yuda ba we'amöi ba nahia sinangea khönia."


text:
Ba lalau fadahödahö ba zi darua andrö, ba aekhu khö Matia, ba lafonönö ia khö ndra rasul si felezara andrö.


text:
I'anema'ö so zi höngö si'otarai mbanua si yaŵa hulö na itörö angi sabölöbölö, ba ifönui nomo andrö ma'asambua ba zi so ira.


text:
Me so zi höngö andrö, ato sibai niha sangondrasi, tobali sibai dödöra me larongo fahuhuo ndra rasul andrö ba lira zamösana.


text:
Ya'ita niha Weretia, niha Media, niha Gelama, niha si toröi ba Mesopotamia, moroi (ba Yudaia ba) ba Kapadokia, moroi ba Wondro ba ba Asia,


text:
moroi ba Frigia ba ba Pamfilia, moroi ba danö Mesirayi ba ba danö Libia sahatö ba Girene, ba so göi zi'otarai Roma,


text:
so niha Yahudi, so proselita awö niha Kreta ba Arabia. Fahuhuo ira ba lida ba wangombakha segebua andrö nilau Lo walangi."


text:
Huhuo WeteroMaoso Wetero awö ndra rasul si felezara andrö, ibörögö fahuhuo, imane: "He ya'ami niha Yahudi ba ya'ami fefu si toröi ba Yerusalema, ya aboto ba dödömi ba mifondrondrongo niŵa'ögu.


text:
"Ba ginötö safuria andrö, Ufaduwa GehehaGu ba niha fefu, irege mama'ele'ö ndraonomi matua ba iraonomi alawe; so gangilata khö ndraonomi sagawena ebua ba mangifi ndra satua khömi.


text:
Sindruhu, fefu zi möi enoniGu, he ira matua, he göi ira alawe, Ube'e khöra GehehaGu ba ginötö da'ö, ba tobali ira sama'ele'ö.


text:
Ogömigömi dania luo, ba tobali oyo mbaŵa hulö ndro, tandra we'aso luo Zo'aya, luo sebua ba solakhömi andrö.


text:
He ya'ami Iraono Gizara'eli, mifondrondrongo niŵa'ögu andre: No Ifaduhu'ö Lowalangi Yesu [So'aya] andrö, banua Nazareta, ba khömi si fao halöŵö segebua awö dandra zahölihöli dödö nifalua Lowalangi ba gotaluami si fao fama'emaNia, simane si no mi'ila.


text:
No mi'osö ba röfa ba mibunu Ia si fao fanolo niha si lö mangila huku Lowalangi, heŵa'ae sindruhunia tetou'ö Ia molo'ö nifakhoi dödö ba angetula Lowalangi i'otarai mböröta.


text:
Ba hiza, no I'orifi Ia mangawuli Lowalangi ba wangefa'ö Ya'ia moroi ba wa'abölö wa'amate, börö me tebai ikuasoi Ia fa'amate,


text:
faudu ba niŵa'ö Dawido sanandrösa khöNia, me imane: "Lö mamalö so fönaGu Zo'aya; na I'iagö tanö ba gambölöGu, lö mangiwa Ndra'o.


text:
me lö Ötehe toröi nosoGu ba mbanua niha tou ba lö Ötehe Irasoi Niha ni'amoni'ö andrö khöU wa'obou barö danö.


text:
Ya'ami ira talifusö, mitehegö khögu uŵa'ö zi duhu sanandrösa khö Dawido, tuada andrö. No mate ia ba no teko'o ia. So ba gotaluada lewatönia irugi ma'ökhö andre.


text:
I'ila wa no fawu'u li khönia Lowalangi si fao fahölusa, wa Ituyu samösa moroi ba nga'ötönia zi dadao ba dadaoma wa'arazonia dania.


text:
Me no sama'ele'ö ia, ifa'ele'ö zanandrösa ba wemaoso Mesia andrö, wa lö toröi Ia ba mbanua niha tou ba lö Irasoi wa'obou barö danö.


text:
Da'ö Yesu si no I'orifi Lowalangi mangawuli moroi ba wa'amate; ya'aga fefu no tobali sasi ba khöNia.


text:
Me no tefazaŵa Ia tanga kambölö Lowalangi, ba me no Itema mbuala si no tefabu'u, ya'ia Geheha Ni'amoni'ö, Ifa'ema khöma mbuala andrö, simane si no mi'ila ba si no mirongo.


text:
Tenga sa Dawido zi möi ba zorugo, ba hiza ya'ia zanguma'ö: No Iŵa'ö Yahwe khö Zo'aya ya'o, dadao ba gambölöGu,


text:
Börö da'ö, ya aboto ba dödömi, ya'ami Iraono Gizara'eli fefu, wa Yesu andrö ni'osömi ba röfa, no Ihonogöi Ia Lowalangi tobali So'aya ba Mesia."


text:
Me larongo da'ö, asöndru sibai dödöra. Andrö wa lasofu khö Wetero awö ndra rasul tanö bö'ö, lamane: "Hadia zi lö tola lö'ö mafalua, ya'ami ira talifusö?"


text:
Itema lira Fetero, imane: "Mifalalini gera'erami ba dozi ami mitema wanasa ba döi Yesu Keriso ba wangefa'ö horömi, ba mitema dania mbuala Lowalangi, ya'ia Geheha Ni'amoni'ö.


text:
Khömi sa gamabu'ula li Lowalangi andrö ba ba khö ndraonomi ba ba niha fefu si so ba zaröu na sa, gofu ha wa'ato nikaoni Zo'aya, Lowalangida, dania."


text:
Ba ba ngawalö wehede tanö bö'ö ibe'e wasasita ba ifarou dödöra, imane: "Mi'aröu'ö ami moroi ba ngasi niha si no tefuyu tödö andre!"


text:
Niha sanema huhuonia andrö latema wanasa, ba monönö wa'atora ba zi ma'ökhö andrö, mato tölu ribu niha.


text:
Fa'auri niha samati ba Yerusalema Lö faröi ira ba wamaha'ö ndra rasul ba ba wariawösa, nifodanedane ba wamoboto roti ba ba gangowuloa wangandrö.


text:
Fao fa'owölö'ölö ba fa-ha-sara dödö ero ma'ökhö owulo ira ba nomo Lowalangi ba laboboto roti ba nomo misa ba lalau manga ba wa'omuso ba fa'adölö dödö


text:
si fao fanunonuno Lowalangi, ba la'omasi'ö ira niha sato. Ero ma'ökhö Inönö wa'atora So'aya faoma ndrotondroto si bohou ba wangorifi ya'ira.


text:
Famadöhö niha sombuyumbuyu töla Me bözi tölu tanö owi, me inötö wangandrö, numalö ba nomo Lowalangi Wetero awö Yohane.


text:
Ba mbawandruhö nifotöi Bawandruhö Ana'a, so samösa niha sombuyumbuyu töla i'otarai dalu ninania. Ero ma'ökhö lafahea ia ba da'ö ba wangandrö böli gö ba niha si möi ba nomo Lowalangi.


text:
Imane khönia Fetero: "Lö khögu ana'a ma firö. Ba hiza, si so khögu, da'ö ube'e khöu: Ba döi Yesu Keriso, banua Nazareta andrö, faoso ba owawaö."


text:
Igogohe dangania kambölö Fetero ba wanolo ya'ia wozizio. I'anema'ö abölö gahe awö mbu'unia ma'afefu.


text:
Ifaröga ia ba ilau muzizio ba ifanörönörö ia, aefa da'ö i'o'ö ira ba nomo Lowalangi, ifa nörönörö ia, ifanaokanaoka ia ba isu no Lowalangi.


text:
Me aboto ba dödöra wa sangandröngandrö böli gö ia si dadao ba Mbawandruhö Ana'a ba nomo Lowalangi, tobali sibai dödöra ba ahölihöli dödöra wangila salua khönia.


text:
Huhuo Wetero ba Golayama Zalomo Me lö aetu i'o'ö Wetero awö Yohane niha no mege, la'ondrasi ira niha sato ba golayama nifosagö [ba zinga nomo Lowalangi], nifotöi Olayama Zalomo, oi ahölihöli dödöra.


text:
Me i'ila niha sato andrö Fetero, imane khöra: "He ya'ami Iraono Gizara'eli, hana wa ahölihöli dödömi ba zalua andrö ba hana wa lö aetu mifaigifaigi ndra'aga, hulö na börö kuasoma ma zui börö wa'atulö dödöma wa tola mowaöwaö niha da'e?


text:
Lowalangi Gaberahamo, Lowalangi Giza'aki ba Lowalangi Yakobo, Lowalangi ndra furugöda zi no mamolakhömi EnoniNia, Yesu, si no mitou'ö ba danga Wilato ba mi'osilö'ögö fönania, heŵa'ae no i'etu'ö Filato ba wangefa'ö Ya'ia.


text:
Ba ya'ami, no mi'osilö'ögö Niha ni'amoni'ö ba satulö andrö, ba mi'andrö ena'ö te'efa'ö khömi zamunu niha.


text:
No mibunu Ia si no umbu wa'auri andrö, ba hiza, no ifuli I'orifi Ia Lowalangi moroi ba wa'ama te. Ya'aga sasi ba da'ö.


text:
Börö wamati khö Yesu wa te'abölö'ö niha da'ö, si so fönami ba si no mi'ila. Töi Yesu andrö zanusugi famati ba dödönia, irege afönu wa'adöhönia simane si no mi'ila.


text:
Ba iada'e, ya'ami ira talifusö, aboto ba dödögu wa lö mi'ila watahögö me milau da'ö, simanö göi ndra salaŵami.


text:
Ba zimanö Ifatörö Lowalangi zi no tohöna I'ombakha'ö si fao fama'ema ndra sa ma'ele'ö fefu, wa lö tola lö'ö Itaögö wamakao Razo nibayoiniNia andrö.


text:
ba ena'ö Ibe'e khömi ginötö wa'ohahau dödö So'aya ba Ifatenge khömi Yesu andrö si no tohöna tehonogöi wa tobali Mesia khömi.


text:
Lö tola lö'ö toröi Ia ba zorugo irugi ginötö wanga'azökhi mangawuli hadia ia, si no Iŵa'ö Lowalangi si fao fama'ema ndra sama'ele'ö andrö khöNia ni'amoni'ö me föna.


text:
Noa sa iŵa'ö Moze [sanandrösa khöNia]: "Ifatenge khömi So'aya, Lowalangimi, samösa Zama'ele'ö ba gotalua ndra talifusömi, simane ya'odo. Mi'o'ö gofu hadia ia niŵa'öNia khömi.


text:
Fefu ndra sama'ele'ö si no irai muhede, i'otarai Zamueli ba si so aefa da'ö, no la'ombakha'ö zanandrösa ba ginötö andrö.


text:
Ya'ami zanema ondröita wama'ele'ö andrö awö wawu'usa li Lowalangi nibe'eNia khö ndra tuami, me Iŵa'ö khö Gaberahamo: "Ba khö ma'uwumö tefahowu'ö dozi soi ba gulidanö."


text:
Khömi si'oföna Ifatenge GenoniNia Lowalangi, me no aefa I'orifi Ia mangawuli moroi ba wa'amate. Si fao fama'emaNia tefahowu'ö ami, na mangawuli ami moroi gamuatami si lö sökhi andrö."


text:
Fasasita Wetero föna zanguhuku ba agamaMe fahuhuo Wetero awö Yohane khö niha sato andrö, i'anema'ö möi khöra ndra ere, ira kafalo zanaro omo Lowalangi ba ira sadukai'o.


text:
Ba hiza, ato ba gotalua zi no mamondrongo famaha'ö ndra rasul andrö zi faduhu tödö, ire ge monönö wa'atora tobali mato lima ribu niha.


text:
Me no la'ohe Wetero ba Yohane ba rafe andrö, lasofu khöra: "He moroi mitema kuaso wamalua da'ö ma haniha zame'e khömi kuaso andrö?"


text:
ya aboto ba dödömi fefu, he göi Iraono Gizara'eli fefu: Ba döi Yesu Keriso, banua Nazareta, si no mi'osö ba röfa andrö, si no I'orifi mangawuli Lowalangi moroi ba wa'amate, ba döiNia andrö muzizio fönami niha da'e, no döhö.


text:
ba ha khöNia so wangorifi. Börö me ba zi sagörö ulidanö lö niha bö'ö si no manema kuaso moroi khö Lowalangi ba wangorifi ya'ita."


text:
Fa'ateduhö dödö ndra salaŵa niha Yahudi Ahölihöli dödö ndrotondroto rafe andrö, me la'ila wa'abarani Wetero ba Yohane, mendrua manö me la'ila wa niha si lö sekola ira, ba hiza niha si fagölötö. Aboto göi ba dödöra wa no nifaha'ö Yesu ira;


text:
lamane: "Hadia nilauda khö ndra niha da'a? Noa sa la'ila niha sowanua ba Yerusalema fefu, wa no alua dandra sahölihöli dödö si fao fama'emara. Tebai ta'osilö'ögö da'ö.


text:
Ba hiza, fa böi itugu tehöngö da'ö ba niha sato, datatenaŵa ira, fa böi sa'ae fahuhuo ira ba döi Yesu andrö gofu ha'ökhö."


text:
Me no ifuli la'ohe ira bakha, laŵa'ö khöra ena'ö lö sa'ae fahuhuo ma mamaha'ö ira ba döi Yesu andrö.


text:
Latema lira Fetero ba Yohane, lamane: "Mi'etu'ö samösa: Hadia atulö föna Lowalangi, na abölö ma'o'ö niŵa'ömi moroi ba niŵa'ö Lowalangi?


text:
Si fao fanenaŵa lafofanö ira, me lö lasöndra lala wanguhuku ya'ira, börö wa'ata'ura niha sato sanunonuno Lowalangi börö zalua andrö.


text:
Fangandrö fanuno niha samatiMe no lafofanö Wetero ba Yohane, lafuli ira khö nawöra ba la'ombakha'ö fefu niŵa'ö ndra ere sebua awö ndra salaŵa niha Yahudi.


text:
Me larongo da'ö, la'osara'ö dödöra ba wangandrö khö Lowalangi, lamane: "He So'aya, Ya'ugö zanga'asogö banua si yaŵa awö danö ba ösinia, asi awö nösinia fefu.


text:
No muhede Ndra'ugö si fao fama'ema duama Dawido, enoniMö andrö, me imane ba wamarou Geheha Ni'amoni'ö: Hana wa faguagua dozi mado ba gulidanö, ba hana wa ifakhoi tödö ngawalö soi zi lö boto?


text:
Duhu sa, no owulo ba mbanua andre Herode ba Fondrio Filato si fao soi niha awö ngawalö mado Ndraono Gizara'eli. Mamagölö ira wolaŵa Yesu andrö, EnoniU si no Öbayoini,


text:
Iada'e, he So'aya, ya Öfondrondrongo wahö'ösara khöma, ba be'e khöma, ira enoniU, wa'abarani ba wanuriaigö taroma liMö,


text:
ena'ö, si fao fanoloU, alua wamadöhö fökhö, tandra ba sahölihöli dödö ba döi Yesu, EnoniU ni'amoni'ö andrö."


text:
Me no awai wangandröra, mudögö nahia andrö sowulo ira ba tefönui ira fefu Eheha Ni'amoni'ö, ba si fao fa'abarani laturiaigö daroma li Lowalangi.


text:
Fa-ha-sara dödö niha samati ba YerusalemaHa sara dödö niha samati andrö fefu ba ha sambua gera'era. Lö ba gotaluara sanguma'ö wa ha khönia manö hadia ia zi so khönia; ba hiza, ba dödöra okhötara fefu.


text:
Ba wa'afönu kuaso labe'e wasasita ba wemaoso Yesu Keriso, So'aya, ira rasul; ba oroma wa abölö wa'ebua dödö Lowalangi ba niha samati ma'afefu.


text:
Samösa lö sambö hadia ia ba gotaluara, börö me dozi sokhö kabu ma omo la'amawa, ba bölinia labe'e ba danga ndra rasul,


text:
Simanö göi Yosefo, samösa lewita si'otarai Siprus, nifotöi ndra rasul Baranaba, eluahania Samehulu tödö.


text:
Falimosa ba gotalua niha samati – Anania ba Safira So samösa zotöi Anania, si fao fo'omonia Safira, ifamawa kabura.


text:
Si fao fanehe wo'omonia, ibini'ö ösa mböli kabu andrö; ba si töra nia i'ohe khö ndra rasul ba ibe'e ba dangara.


text:
Imane khönia Fetero: "He Anania, hana wa ötehe fatewu ba dödöu gafökha, irege ölimo Geheha Ni'amoni'ö ba wamini'ö ösa mböli kabu andrö?


text:
Haniha zamaso ya'ugö ba wamawa ya'ia? Ba me no ö'amawa, hadia tenga khöu so kuaso ba wangokhögö kefe da'ö? Hana wa tumbu ba dödöu wolau simanö? Tenga niha nilimou, no Lowalangi."


text:
Me irongo da'ö Anania, alabu tou ia ba danö ba mate. Ba ihawui fa'a ta'u sabölöbölö fefu niha samondro ngo da'ö.


text:
Imane khönia Fetero: Ombakha'ö khögu, hadia ha simane wa'ebua mböli kabu andrö?" Itema li, imane: "Ya'ia, ha simanö."


text:
Imane khönia Fetero: "Hana wa mamagölö ami ba wanandraigö Eheha Zo'aya? Hiza, no muzizio ba mbawandruhö ndra sogo'o fo'omou ba la'ohe göi ndra'ugö baero dania."


text:
I'anema'ö alabu tou ndra alawe andrö föna Wetero ba mate ia. Tohare ndra ono matua andrö, ba la'ila no mate ia. La'ohe baero mbotonia ba lako'o ba zinga wo'omonia.


text:
Sahölihöli dödö nifalua ndra rasul Fa'amonönö niha samatiSi fao fama'ema ndra rasul, oya alua ngawalö dandra ba sahölihöli dödö ba gotalua niha samati, Ba wa-ha-sara dödö owulo niha samati fefu ba Golayama Zalomo ba zinga nomo Lowalangi.


text:
irege la'ohe baero ba lala niha sofökhö ba labe'e ira ba dufo ma ba heahea, ena'ö na itörö Fetero, silö'ö lö'önia samösa ba gotaluara zi göna lumönia.


text:
Simanö göi ato zi'otarai mbanua si fasui Yerusalema sangondrasi ba wolohe niha sofökhö awö niha nifakao geheha si ra'iö; ba tefadöhö ira fefu.


text:
Ba hiza, ba zi bongi, samösa mala'ika Zo'aya zamokai bawandruhö gurunga, i'ohe ira baero ba imane khöra:


text:
Me no larongo da'ö, ba zihulöwongi sibai numalö ira ba nomo Lowalangi ba mamaha'ö ira ba da'ö. Gasagasa da'ö, ere sebua ba si fao khönia, lafakaoni'ö ndrotondroto zanguhuku ba agama awö ndra salaŵa niha Yahudi ba wamalua rafe. Lafatenge niha ba wangai ira rasul ba wolohe ya'ira ba rafe andrö.


text:
Me larugi gurunga ira nifatenge andrö, lö lasöndra ndra rasul ba da'ö. Andrö mangawuli ira ba wangombakha da'ö ba rafe,


text:
lamane: "Me marugi gurunga, ma'ila no tehaogö sibai wokusi bawandruhö, ba so ndra sanaro ba mbawandruhö. Me mabokai, samösa lö niha nisöndrama bakha."


text:
Me larongo da'ö, he kafalo ndra sanaro omo Lowalangi, he ere sebua, alangu dödöra ba manofunofu ira hadia zalua khö ndra rasul andrö.


text:
Ba hiza, tohare samösa niha sangombakha wanguma'ö: "Niha nibe'emi ba gurunga andrö, no so ira ba nomo Lowalangi ba mamaha'ö ira ba da'ö."


text:
Numalö ba nomo Lowalangi ga falo zanaro andrö awö ndra sanaro tanö bö'ö ba wangai ira rasul, ba hiza lahaogöhaogö khöra, börö me ata'u ira niha sato, ma latebu ira kara.


text:
Föna zanguhuku ba agama La'ohe ndra rasul andrö ba lafa'aso ira ba gotalua ndra sanguhuku ba agama andrö.


text:
Isofu khöra ere sebua, imane: "No mategu sibai ami ba wamaha'ö ba döi [Yesu] andrö. Ba hiza, no mifazaewe wamaha'ömi andrö ba zi sagörö Yerusalema ba edöna ami wame'e ba huluma do Niha da'ö."


text:
Itema li Fetero awö ndra rasul tanö bö'ö, lamane: "Lö tola lö'ö abölö te'o'ö khö Lowalangi moroi ba niha.


text:
Yesu andrö si no mira'u ba si no misaitagö ba röfa, no I'orifi Ia mangawuli Lowalangi ndra furugöda.


text:
No I'alaŵa'ö Ia Lowala ngi ba ngaiNia tobali sondrönia'ö ba sangorifi niha, ena'ö tola lafalalini gera'erara Iraono Gizara'eli ba latema wangefa horö.


text:
Ba ya'aga sasi ba da'ö fefu, he göi Eheha Ni'amoni'ö si no I'amualagö Lowalangi ba niha solo'ö liNia."


text:
Ba gotalua ndra sanguhuku ba agama so samösa warizai'o sotöi Gamalieli, sangila amakhoita, nifosumange niha sato. Maoso ia ba ifaŵa'ögö, ena'ö la'ohe baero ua ndra rasul andrö.


text:
Awena imane khöra: "He ya'ami, Iraono Gizara'eli! Mihaogö sibai wo'angeragö hadia zedöna mifalua khö ndra niha andre.


text:
Ba ginötö si lalö so zotöi Doida, sanguma'ö wa ya'ia nibalobaloi andrö, ba so mato öfa ngaotu niha zi fao khönia. Ba hiza labunu ia, ba muzawili fefu zi faduhu tödö khönia ba taya manö.


text:
Aefa da'ö, me inötö wamasura'ö töi niha ba zura, maoso Yuda banua Galilaia, ba ato niha nidönisinia. Ba hiza, mate göi ia; ba ha wa'ato niha solo'ö khönia oi muzawili.


text:
Ba iada'a, uŵa'ö khömi, böi milau hadia ia khö ndra niha andre, mitehegö khöra wofanö. Börö na moroi ba niha wamaha'ö awö halöŵöra andrö, ba taya dania.


text:
Ba hiza na moroi khö Lowalangi, ba tebai mikalaisi ira, ma na'i teforoma'ö wa solaŵa Lowalangi ami dania." Latema menemenenia andrö.


text:
Lafuli lakaoni ndra rasul andrö, laböbözi ira ba latenaŵa sibai ira wamaha'ö ba döi Yesu. Aefa da'ö la'efa'ö ira.


text:
Laröi rafe zanguhuku ba agama andrö ira rasul si fao fa'omuso dödö, börö me tetehegö khöra lataögö wango'aya börö döi Yesu.


text:
Ero ma'ökhö latohugö wamaha'ö ba nomo Lowalangi ba ba nomo niha misa, ba laturiaigö Injil wa Yesu andrö no Mesia.


text:
Famataro diakon si dafitu Me luo da'ö, me itugu ato niha samati, tumbu wekökö dödö niha samati samake li Yunani khö ndra niha samati samake li Ibrani, börö me hulö te'osiwawöi ndra lakha mbanua khöra ba wondrorogö sero ma'ökhö.


text:
Börö da'ö la'owuloi fefu niha samati andrö ira rasul si felendrua ba lamane khöra: "Tenga sinangea na abölö ma'odödögö zanandrösa ba gö moroi ba wanuriaigö taroma li Lowalangi.


text:
Börö da'ö mituyu dafitu ba gotaluami zi sökhi turia, safönu Eheha Ni'amoni'ö ba fa'atuatua, si tola mafataro ba wangohalöŵögöigö da'ö.


text:
Fao dödö zato fefu ba niŵa'öra andrö. Börö da'ö lafili Zitefano, niha si no fahöna famati ba Eheha Ni'amoni'ö; baero da'ö Filifo, Prokhoro, Nikano, Timo, Parmena ba Nikolao, niha proselita moroi ba Gandriokhia.


text:
Itugu teboloso daroma li Lowalangi, ba itugu monönö wa'ato niha samati ba Yerusalema. Ato göi ndra ere sahele tödö ba wamati [khö Yesu Keriso].


text:
Fondra'u Sitefano Sitefano si no fahöna fa'ebua dödö Lowalangi ba fa'abölö, oya ilau zahölihöli dödö awö dandra segebua ba gotalua niha sato.


text:
Ba maoso ösa niha Yahudi moroi ba zinagoga nifotöi Sinagoga Niha Libertini, moroi ba Zinagoga Niha Girene, Alesandria ba si'otarai Gilikia ba Asia; fada'aŵa ira khö Zitefano.


text:
Lafawe'e niha sato ba ira salaŵa niha Yahudi awö ndra sangila amakhoita, irege lara'u Zitefano ba la'ohe ia föna ndra sanguhuku ba agama.


text:
La'o'ou niha wame'e fasasita sofaya khö Zitefano ba wanguma'ö: "Lö ibato niha da'e wangosi wawöi nahia ni'amoni'ö awö goroisa Moze.


text:
No marongo me imane: Idudugö dania nahia andrö Yesu, banua Nazareta, ba Iwu'ai gamakhoita nibe'e Moze khöda."


text:
Huhuo ZitefanoIsofu khö Zitefano ere sebua, imane: "Hadia duhu da'ö fefu [niŵa'öra ba wangadugö ya'ugö]?"


text:
Itema li Sitefano, imane: "He ya'ami ira talifusö ba ira ama, mifondrondrongo. No Iforoma'ö Ia Lowalangi fondrege zolakhömi khö duada Aberahamo, me so ia ba Mesopotamia na sa, fatua lö si möi ia ba Harana,


text:
ba Imane khönia: "Heta'ö ba danömi ba ba khö ndra talifusöu, ba ae'e ba danö nituturuGu khöu dania."


text:
Andrö iröi danö Galedaia Aberahamo ba toröi ia ba Harana. Me no mate namania, Iheta ia moroi ba da'ö Lowalangi, I'ohe ia ba danö andre, ba zi so ami iada'e.


text:
Ma'ifu lö nibe'e Lowalangi khönia tanö tobali ondröitania, sambua lahe lö'ö. Ba hiza, no Ifabu'u ba wame'e khönia tanö andrö tobali okhötania ba okhöta nga'ötönia, he ŵa'ae me inötö da'ö lö ononia.


text:
Ba hiza, no Imane Lowalangi: "Tobali si fatewu dania nga'ötöu ba danö zotanö, la'osawuyu ba lafakao ira öfa ngaotu fakhe wa'ara.


text:
Ba hiza, Uhuku soi sangosawuyu ya'ira andrö (Imane Lowalangi). Ba aefa da'ö aheta ira ba danö andrö ba lafosumange Ndra'o ba nahia andre."


text:
Ba i'a'aro'ö wawu'usa li andrö Lowalangi khö Gaberahamo, nifotandro ba wamoto. Andrö me so khönia nono, Iza'aki, iboto ia ba ngaluo si ŵalu. Simanö göi Giza'aki khö Yakobo, ba Yakobo khö ndra furugö andrö si felendrua.


text:
Ira furugö andrö, börö wa'afökhö dödö, la'amawa Yosefo ba danö Mesirayi. Ba hiza, faofao khönia Lowalangi


text:
ba I'efa'ö ia moroi ba ngawalö wa'atosasa. Ibe'e khönia wa'ebua dödö ba fa'atuatua föna Wara'o, razo ba danö Mesirayi, irege ifataro ia razo andrö tobali samatörö ba danö Mesirayi ba he göi ba nomonia ma'asambua.


text:
Ba hiza, alua lofo awö wa'atosasa sabölöbölö ba zi sagörö tanö Mesirayi ba ba danö Gana'ana, irege lö lasöndra göra ira tuada.


text:
Me ifuli möi ira, i'ombakha'ö ia Yosefo khö ndra talifusönia; awena i'ila Fara'o haniha nga'ötö'ö Yosefo andrö.


text:
La'ohe mbotora mangawuli ba Zikhema ba lako'o ba lewatö ni'öli Gaberahamo faoma firö khö mado Hemori banua Zikhema.


text:
Me no irugi inötö wamönui fawu'usa li andrö, si no Ifabu'u Lowalangi khö Gaberahamo, tedou soida ba tobali ato ba danö Mesirayi,


text:
I'oguna'ö wa'onekhe ba soida ba wamakao ira tuada ba ifaso ira ba wanibo'ö iraono sawena tumbu khöra, ena'ö mate ira.


text:
Me inötö da'ö tumbu Moze, si no manöndra fa'ebua dödö Lowalangi. Tölu waŵa wa'ara terorogö ia ba nomo namania.


text:
Tefaha'ö Moze ba ngawalö wa'atuatua niha Mesirayi ba tobali ia niha safönu kuaso na muhede ia ba he göi ba nilaunia.


text:
Me i'ila samösa ba gotaluara nifakao niha Mesirayi, i'o'awögö niha nifakao andrö ba ilau mbalönia ba wamunu niha Mesirayi andrö.


text:
Iwalinga aboto ba dödö ndra talifusönia, wa i'oguna'ö ia Lowalangi ba wangefa'ö ya'ira; ba hiza, lö aboto ba dödöra.


text:
Mahemolu ö, me ifuli i'ondrasi ira, i'ila wa fasöndra ira. Omasi ia ba wangatulö'ö ya'ira, imane: "He ya'ami ira talifusö, hadia tenga si fatalifusö ami andre? Hana wa mifakao nawö mi?"


text:
Ba hiza, niha samakao awönia andrö ituli'ö ia ba imane khönia: "Haniha zamataro ya'ugö tobali salaŵa ba sangetu'ö huku ba khöma?


text:
Börö wehede andrö ilau moloi Moze ba tobali ia si fatewu ba danö Mediano. Ba da'ö so khönia nono matua darua.


text:
Me no irugi öfa wulu fakhe, to'ele khönia samösa mala'ika ba danö si mate ba hili Sina'i bakha ba holahola galitö ba ngafu ndroi.


text:
Me i'ila da'ö Moze, ahölihöli dödönia ba gangilata andrö. Ba hiza, me ihatö'ö ia wamaigi, terongo li Zo'aya sanguma'ö khönia:


text:
"Ya'odo Lowalangi ndra tuau, Lowalangi Gaberahamo, Lowalangi Giza'aki ba Lowalangi Yakobo." Ba manizinizi Moze börö wa'ata'u ba lö sa'ae barani ia wamaigi.


text:
Ba hiza, imane khönia So'aya: "Heta zandrala ba gaheu, börö me tanö ba zi so ya'ugö andrö no tanö ni'amoni'ö.


text:
No i'ila höröGu wamakao soiGu ba danö Mesirayi ba no ofeta ba dalingaGu wangaröngaröra ba no möiDo tou ba wangefa'ö ya'ira. Ba iada'e, ae'e, Ufatenge ndra'ugö ba danö Mesirayi."


text:
Moze andrö, si no la'osilö'ögö ba wanguma'ö, haniha zamataro ya'ugö tobali salaŵa ba sangetu'ö huku ba khöma, ya'ia nifatenge Lowalangi tobali salaŵa ba sangefa'ö, si fao fanolo mala'ika soroma khönia ba ngafu ndroi andrö.


text:
Ya'ia andrö zolohe ya'ira baero ba wolau sagahölihöli dödö awö dandra ba danö Mesirayi, ba Nasi Soyo ba ba danö si mate öfa wulu fakhe wa'ara.


text:
Da'ö Moze andrö si no manguma'ö ba Ndraono Gizara'eli: "Ifatenge khömi Lowalangi samösa Zama'ele'ö simane ya'o, nifili moroi ba gotalua ndra talifusömi; mifondrondrongo liNia."


text:
Me owulo niha samati föna Lowalangi ba danö si mate, tobali ia sama'ema ba gotalua mala'ika si hede khönia ba hili Sina'i faoma ira tuada. Ya'ia göi zi no manema taroma li sauri, ena'ö tefa'e ma khömi.


text:
Heŵa'ae simanö lö sa'atö omasi la'o'ö linia, ma na'i latimbagö ia; ba edöna dödöra wangawuli ba danö Me sirayi.


text:
Lamane khö Ga'aroni: "Fazö khi khöma ndra lowalangi sowaöwaö fönama, börö me lö ma'ila hadia zalua khö Moze andrö, sangeheta ya'a ga moroi ba danö Mesirayi.


text:
Me inötö da'ö lafazökhi nono zaŵi ba lafasömba'ö wasömbata ba gambara andrö ba la'omusoi'ö dödöra ba nifazökhi dangara andrö.


text:
Andrö wa I'erogö ira Lowalangi, Ilulu ira ba wamosumange luo, baŵa awö ndröfi fefu, simane si no tesura ba zura ndra sama'ele'ö, sanguma'ö: "He ya'ami Iraono Gizara'eli, hadia no mifasömba'ö khöGu wasömbata nitaba awö wasömbata nitunu ba zi öfa wulu fakhe fa'ara ba danö si mate?


text:
Ba hiza, no mi'osa'ö nose khö Molokho andrö awö ndröfi Refa, gambara nifazökhimi ba wanömba ya'ia tobali lowalangimi. Börö da'ö, U'ohe ami ba naha wanibo'ö, aröu na sa ba zi tambai Mbabilona."


text:
No so göi tendra amabu'ula khö ndra tuada ba danö si mate, faudu ba niŵa'ö Lowalangi khö Moze, ena'ö ifafazökhi'ö ia molo'ö dumaduma ni'oroma'ö khönia.


text:
Ira tuada nga'ötö aefa da'ö, nidönia'ö Yosua, latema ba la'ohe ba danö niha baero, nitimba Lowalangi föna ndra tuada. So na sa tendra andrö irugi ginötö Dawido.


text:
No falukha Dawido wa'ebua dödö Lowalangi ba i'andrö, ena'ö tetehegö khönia wamazökhi nahia khö Lowalangi Yakobo.


text:
Ba hiza, hewisa wa tola toröi ba nomo nifazökhi danga niha Lowalangi fondrege zalaŵa andrö? Ya'ia samösa zanguma'ö si fao fama'ema zama'ele'ö:


text:
"DadaomaGu mbanua si yaŵa, ba ulidanö no danedane gaheGu. Hadia nomo si tola mifazökhi khöGu? Hadia nahia si tobali naha wolombase khöGu?


text:
[Itohugö Sitefano, imane:] "He ya'ami niha sabe'e högö, no mi'abe'e'ö dödömi ba no miduhö dögi dalingami ba daroma li Lowalangi. Lö aedu'aedu milaŵa Geheha Ni'amoni'ö, simane ira tuami, simanö göi ami.


text:
Haniha zama'ele'ö si lö lagohi ira tuami? No labunu zi no mama'ele'ö fa'atohare Niha Satulö andrö, si no mi'a böli iada'e ba si no mibunu.


text:
Famunu Sitefano Me larongo da'ö ira ndrotondroto zanguhuku ba agama, afökhö sibai dödöra ba lafatangi mbohara khö nia.


text:
Ba hiza, Sitefano si no fahöna Eheha Ni'amoni'ö, ifaöga hörönia ba zorugo ba i'ila lakhömi Lowalangi awö Yesu si zizio ba gambölö Lowalangi,


text:
Latuli'ö baero mbanua ba latebu ia faoma kara. Ira sasi no mege, lafagogohe'ö nukhara khö nono matua sotöi Saulo.


text:
Ibalöduhini tou danö ba mu'ao ia ebua linia, imane: "He So'aya, böi be'e ba hulura horö andre." Me no aefa iŵa'ö da'ö, mate ia.


text:
Fao göi dödö Zaulo ba wamunu ya'ia. Folohi niha samati ba YerusalemaMe luo da'ö, alua wolohi sabölöbölö ba niha samati ba Yerusalema, irege muzawili ira fefu ba zi sagörö tanö Yudaia ba Samaria; ha tö ira rasul zi toröi.


text:
Ba hiza, i'alui lala Saulo ba wamakiko Gereja ba wanöröi omo misa, ira'u niha samati, he ira matua, he ira alawe, ba ifabe'e'ö ira bakha ba gurunga.


text:
Simanö göi Wilifo si no mondrugi si sambua banua ba danö Zamaria, ituriaigö khöra wa Yesu andrö no Mesia.


text:
Ha sara dödö niha sato wanema nituriaigö Wilifo andrö, me larongo ba la'ila dandra sahölihöli dödö nilaunia.


text:
Börö me ato niha si fatewu eheha si lö sökhi, mofanö khöra geheha andrö si fao fo'ira'ira. Ato göi niha sombuyumbuyu töla ba sakelakela nifadöhö.


text:
Fanegu Simoni niha so'elemuBa no tohöna ba mbanua andrö, samösa niha sebua elemu, Simoni döinia, no i'ahölihölisi dödö niha Zamaria, sanguma'ö wa pade ia.


text:
Fefu niha, he ira salaŵa, he niha si fagölötö la'ondrasi ia ba lamane: "Da'e wa'abölö Lowalangi andrö, nifotöi fa'abölö sebua."


text:
Ba hiza, me faduhu dödöra khö Wilifo sanuriaigö Injil sanandrösa ba gamatöröŵa Lowalangi andrö, latema wanasa ba döi Yesu Keriso, he ira matua, he göi ira alawe.


text:
Ba simanö göi Zimoni andrö faduhu dödönia. Me no itema wanasa, faofao ia khö Wilifo. Me i'ila dandra awö gila'ila segebua andrö, ahölihöli sibai dödönia.


text:
Latema Geheha Ni'amoni'ö niha ZamariaBa hiza, me larongo ira rasul ba Yerusalema, wa no latema daroma li Lowalangi niha Zamaria, lafatenge Wetero awö Yohane ba we'amöi khöra.


text:
Me i'ila Simoni, wa börö wanufa tanga moroi khö ndra rasul andrö tebe'e Geheha Ni'amoni'ö, i'ohe khöra gefe


text:
Ba hiza, imane khönia Fetero: "Ya fao gefeu awöu ba wa'atekiko, börö me öwalinga tola musöndra faoma kefe kharasi Lowalangi andrö.


text:
Lö tana khöu ba lö khaikhaiu ba halöŵö [wanuriaigö taroma li] andrö, börö me lö atulö dödöu föna Lowalangi.


text:
Andrö erogö wa'a-lö-sökhiu andrö ba angandrö khö Zo'aya, ma atö I'efa'ö ndra'ugö moroi ba wa'elungu dödöu andrö.


text:
Itema li Simoni, imane: "Mi'angandrö salahigu khö Zo'aya, ena'ö lö ilangögö ndra'o fefu hadia ia zi no miŵa'ö andrö."


text:
Me no aefa labe'e wasasita awö wanuriaigö taroma li Zo'aya, mangawuli ira ba Yerusalema fao wa laturiaigö Injil misa ba mbanua niha Zamaria.


text:
Ibe'e wanasa khö niha Etiopia FilifoMuhede samösa mala'ika Zo'aya khö Wilifo, imane: "Faoso, ae'e misi tou ba lala si'otarai Yerusalema numalö ba Gaza". Lö nihaniha ba lala andrö.


text:
Maoso Wilifo ba mofanö ia. Ba hiza, so samösa niha Etiopia, salaŵa ba fagaŵe razo Etiopia ira alawe, nifotöi Kandake. No bendahara ba nomo razo ia. No möi ia ba Yerusalema ba wanömba Lowalangi.


text:
Me ihatö'ö ia Filifo, irongo wa mombaso sura Yesaya sama'ele'ö niha andrö. Isofu khönia Filifo, imane: "Hadia, aboto ba dödöu nibasomö andrö?"


text:
Itema linia, imane: "Hewisa wa tola aboto ba dödögu, na lö niha samotokhi ba dödögu?" Ba i'andrö khö Wilifo we'amöi yaŵa ba gureta awönia.


text:
Da'e ayati nibasonia andrö: "Hulö mbiribiri ni'ohe ba wanaba ba hulö nono mbiribiri si lö hedehede föna zoguti bunia, simanö göi Ia lö hedehedeNia.


text:
Ba wangidengide'öNia Ya'ia teheta wanguhukuNia. Haniha zi tola mangerai nga'ötöNia? Börö me teheta wa'auriNia ba gulidanö andre."


text:
Imane fagaŵe andrö khö Wilifo: "U'andrö sibai khöu, ombakha'ö khögu ha'ökhö manandrösa niŵa'ö zama'ele'ö andrö, sanandrösa khönia ma ba niha bö'ö?"


text:
Muhede Wilifo ba ibörögö fahuhuo modanedane ba ayati andrö ba wangombakha khönia turia sanandrösa khö Yesu.


text:
Me latohugö wofanöra, ofeta ira ba nahia si so idanö. Imane fagaŵe andrö: "Hiza nidanö! Hadia na sa zambö, afu tola utema wanasa?"


text:
(Itema linia Filifo, imane: "Na moroi ba dödöu wa'afaduhu dödö, tola ötema." Itema li, imane: "Faduhu dödögu, wa Yesu Keriso andrö no Ono Lowalangi.")


text:
Iŵa'ö ena'ö molombase gureta; ba möi ira tou ba nidanö, he Filifo, he göi fagaŵe andrö, ba ibe'e khönia wanasa.


text:
Me no möi ira yaŵa moroi ba nidanö, Ihalö Wilifo Eheha Ni'amoni'ö, ba lö sa'ae i'ila ia fagaŵe andrö. Itohugö wofanönia si fao fa'omuso dödö.


text:
Ba hiza, ba Gasoto oroma Wilifo, ba itöröi misa mbanua wanuriaigö Injil, irugi ofeta ia ba Kaisaria.


text:
Famalalini era'era ZauloIrugi ginötö andrö na sa, tehawui dödö Zaulo fangerangera ba wo lohi ba ba wamunu ira nifaha'ö Zo'aya.


text:
I'ondrasi gere sebua ba wangandrö sura kuaso we'amöi ba nomo wangandrö niha Yahudi si so ba Ndramaseko, ena'ö tola ira'u ba iböbö na isöndra niha si faduhu tödö khö Yesu, he ira matua, he ira alawe, ba i'ohe ira ba Yerusalema.


text:
irege alau tou ia ba danö, ba irongo li si hede khönia, sanguma'ö: "He Saulo, he Saulo! Hana wa ögohi Ndra'o?"


text:
Isofu Saulo, imane: "He So'aya, haniha Ndra'ugö?" Itema li si hede andrö: "Ya'odo Yesu andrö, nigohimö. (Afökhö sa khöu, na ötifa ndroi." Si fao fanizinizi ba fa'ahöli dödö, imane: "He So'aya, hadia zomasi'Ö ufalua?" Imane khönia So'aya:)


text:
Oi tokea niha si fao khö Zaulo, irege tebai muhedehede ira. Larongo sa li andrö, ba lö oroma khöra niha.


text:
Maoso Zaulo ba ibokai hörönia, ba hiza, tebai i'ila hadia ia sa'ae. Andrö wa lagogohe dangania ba wolohe ya'ia ba Ndramaseko.


text:
Itema wanasa FauloBa Ndramaseko so samösa nifaha'ö, Anania döinia. Muhede khönia Zo'aya ba gangilata, Imane: "He Anania!" Itema li, imane: "Ya'e ndra'o, So'aya."


text:
Imane khönia So'aya: "Faoso ba ae'e ba lala nifotöi Sadölö; ba ba nomo Yuda sofu zanandrösa khö Zaulo, banua Dareso andrö. Hiza sa mangandrö niha da'ö.


text:
(Bakha ba gangilata no i'ila niha sotöi Anania, sangondrasi ya'ia ba sanufa tanga ya'ia, ena'ö tola ifuli i'ila niha.)"


text:
Itema li Anania, imane: "He So'aya, no ato niha urongo sanandrösa khö niha da'ö, ha wa'oya wa'a-lö-sökhi nifaluania ba niha ni'amoni'ö khöU ba Yerusalema.


text:
Imane khönia So'aya: "Ae'e manö, no Ufili niha da'ö tobali enoniGu ba wanuriaigö töiGu ba soi tanö bö'ö, khö ndra razo ba ba khö Ndraono Gizara'eli göi.


text:
Numalö Ganania ba möi ia ba nomo andrö ba itufa tangania högö Zaulo, imane: "He Saulo, talifusögu! No Ifatenge ndra'o So'aya, ya'ia Yesu, si no mangoroma'ö Ya'ia khöu ba lala si no ötörö, ena'ö tola ifuli ö'ila niha ba tefönui ndra'ugö Eheha Ni'amoni'ö."


text:
I'anema'ö atoru moroi ba hörönia zi hulö hunahuna gi'a ba tola i'ila niha mangawuli. Maoso ia ba itema wanasa.


text:
Ilau manga ba abölö ia mangawuli. Ibörögö mamaha'ö Zaulo ba ifaböbö ia khö ndra nifaha'ö Mato ha'uga ngaluo toröi Zaulo ba Ndramaseko awö ndra nifaha'ö.


text:
Oi ahölihöli dödö niha samondrongo famaha'önia, lamane: "Hadia, tenga ya'ia andre zolohi dozi niha sangaröfili töi Zo'aya andrö ba Yerusalema? Ba hadia, tenga da'ö dani wa möi ia ba da'e ba wondra'u ba ba wolohe ya'ira khö ndra ere sebua?"


text:
Itugu abölö Zaulo ba wamaha'önia, irege alangu dödö niha Yahudi si so ba Ndramaseko, börö me iforoma'ö wa Yesu andrö no Mesia.


text:
Ba hiza, i'ila Saulo gohitö dödöra si lö sökhi andrö. Bongi ma'ökhö latarogö mbawagöli mbanua, ena'ö tola lara'u ba labunu ia.


text:
Ba Yerusalema so ZauloMe irugi Yerusalema Saulo, i'alui lala wamaböbö ya'ia khö ndra nifaha'ö, ba hiza, oi ata'u ira khönia, börö me lö faduhu dödöra wa no tobali ia samösa nifaha'ö.


text:
Ba hiza, fa'awö khönia Mbaranaba ba i'ohe ia khö ndra rasul. Idunödunö khöra Saulo, hewisa me i'ila Zo'aya ba dalu lala awö wa no muhede Ia khönia; ba hewisa wa'abaraninia wamaha'ö ba döi Yesu andrö.


text:
Fahuhuo ia khö ndra niha si'otarai soi bö'ö ba fada'aŵa ia khö ndra niha Yahudi samake li Yunani; ba hiza, ya'ira la'alui lala ba wamunu ya'ia.


text:
Tobali ahono ba ohahau dödö Gereja Zo'aya ba danö Yudaia ma'asagörö, ba danö Galilaia ba ba Zamaria. Te'a'aro'ö Gereja ba auri ba wangata'ufi So'aya. Itugu monönö ndrotondrotonia si fao fanolo ba fondrara dödö moroi khö Geheha Ni'amoni'ö.


text:
Ba Lida ba ba Yofe so WeteroMe itöröi nahia niha samati Fetero gofu heza so ira, ofeta göi ia ba Lida.


text:
Ba da'ö falukha ia samösa niha sotöi Ainea, si no ŵalu fakhe wa'ara tou ba waratenia, börö me ombuyumbuyu dölania.


text:
Muhede khönia Wetero, imane: "He Ainea, Ifadöhö ndra'ugö Yesu Keriso. Faoso ba haogö naha wemöröu!" I'anema'ö maoso ia.


text:
So samösa nifaha'ö ira alawe ba Yofe, sotöi Tabita. Töinia ba li Yunani Doreka, eluahania nago. Lö mamalö ifalua zi sökhi ba ibe'e game'ela ba niha si numana.


text:
Börö me ahatö Yofe andrö ba Lida, lafatenge darua niha khö Wetero, börö me no larongo wa so ia ba da'ö. La'andrö khönia wanguma'ö: "Böi taha'ö we'amöi khöma."


text:
Ba maoso Wetero, fao ia khöra. Me ofeta ia, la'ohe ia ba mbate'e tanö yaŵa andrö. Lahurufai ia ira lakha mbanua, me'e ira ba laforoma'ö khönia mbaru awö nukha nitagu Doreka, me so ia ba gotaluara na sa.


text:
Ba hiza, ifofanö ira fefu baero Fetero, ibalöduhini danö ba mangandrö ia. Awena ibali'ö ia ba mboto zi mate andrö ba imane: "He Tabita, faoso!" Ba ibokai hörönia. Me i'ila Wetero, ilau mudadao.


text:
Igogohe dangania Fetero ba itolo ia wezizio. Ikaoni niha samati si so ba da'ö awö lakha mbanua no mege ba iforoma'ö khöra wa no ifuli auri ia.


text:
Angilata KornelioBa Kaisaria so samösa niha sotöi Kornelio. Kafalo ndra saradadu ia nifotöi saradadu Italia.


text:
Satulö tödö ia ba sangata'ufi Lowalangi si fao soroiyomonia ma'afefu, ba oya ibe'e game'ela ba niha samati si numana, ba lö mamalö mangandrö ia khö Lowalangi.


text:
Bözi tölu tanö owi, ba ginötö wangandrö, alua khönia gangilata. I'ila samösa mala'ika Lowalangi sangondrasi ya'ia sanguma'ö: "He Korne lio!"


text:
Me ifaigi mala'ika andrö, ihawui ia fa'ata'u, ba imane: "Hana, Ama?" Itema linia mala'ika, imane: "Fefu wangandröu awö game'elau, no irugi khö Lowalangi, irege itörö tödöNia ndra'ugö.


text:
Toröi ia khö duka guli sotöi Simoni, ahatö ba nasi nomonia. (Ya'ia zangombakha khöu, hadia zi lö tola lö'ö öfalua.)"


text:
Me no mofanö mala'ika si hede khönia andrö, ikaoni darua genoni nia ba samösa zaradadu satulö tödö moroi ba gotalua nifaduhusinia tö dö.


text:
Angilata WeteroMahemolu ö, me so ira ba dalu lala na sa, me arakhagö larugi Yofe, mato bözi felendrua, numalö miyaŵa ba dete nomo Wetero, ilau mangandrö.


text:
I'ila teboka mbanua si yaŵa, ba möi tou zi hulö nukha sebolo, nidada ba danö, no mufotaŵitaŵi zi öfa fatalingania.


text:
Me i'abusi tödö Fetero hadia maö geluaha gangilata andrö, si no i'ila, ofeta göi ndra niha nifatenge Kornelio andrö, sanofunofu heza nomo Zimoni.


text:
Muzizio ira ba mbawandruhö; ba si fao fe'ao lasofu, lamane: "Hadia so ba da'a Zimoni, sotöi Fetero?"


text:
Me i'era'era na sa tödönia Fetero gangilata andrö, muhede khönia Geheha, imane: "So datölu niha sangalui ya'ugö.


text:
Latema linia, lamane: "Nifatenge Kornelio ndra'aga. Kafalo ndra saradadu ba niha si sökhi ia ba sangata'ufi Lowalangi, si sökhi turia ba soi niha Yahudi ma'afefu. No itema goroisa moroi khö mala'ika ni'amoni'ö ba wamakaoni'ö ya'ugö ba nomonia ba wamondrondrongo niŵa'öu."


text:
Ikaoni ira yomo ba ibe'e göra. Fe'amöi Wetero ba nomo Kornelio Mahemolu ö, mofanö Wetero, fao ia khöra. So ösa ndra talifusö moroi ba Yofe zi fao awönia.


text:
Mahemolu ö zui, ofeta ira ba Kaisaria. No Ibalobaloi ira Kornelio ba no ikaoni ndra talifusönia awö zi fahuwu khönia.


text:
Muhede ia khöra, imane: "No aboto ba dödömi, ha wa'atebai ba niha Yahudi ba wariawösa ba niha si tenga niha Yahudi ma ba we'amöi ba nomora. Ba hiza, no Iforoma'ö khögu Lowalangi, ena'ö böi mufotöi salakha ma si ra'iö gofu haniha.


text:
Andrö wa lö ufadaö we'amöi ba da'e, me tefakaoni'ö ndra'o. Iada'e usofu, hadia mbörö wa mifakaoni'ö ndra'o?"


text:
Itema li Kornelio, imane: "Öfa ngaluo si lalö, me simane wa'alaŵa luo, mato bözi tölu tanö owi, mangandrö ndra'o ba nomo. So samösa zi zizio fönagu, no takitakile nukhania,


text:
imane khögu: "He Kornelio, no tefondrondrongo wangandröu ba no itörö tödö Lowalangi game'elau andrö.


text:
Iada'e fatenge niha ba Yofe wogaoni Simoni, nifotöi Fetero. Toröi ia khö Zimoni, tuka guli andrö, ahatö ba nasi nomonia.


text:
Andrö wa i'anema'ö ufatenge niha ba wogaoni ya'ugö; ba ha wa'asökhi dödöu wa möi'ö ba da'e. Iada'a no owulo ndra'aga tanö fönau ba wamondrongo fefu hadia ia ni'oroi'ö Zo'aya khöu."


text:
Huhuo WeteroIbörögö fahuhuo Wetero, imane: "Sindruhu, awena aboto ba dödö gu wa lö Ifaehusi niha Lowalangi.


text:
Da'ö daroma li nifa'emaNia ba Ndraono Gizara'e li, wa I'atulö'ö fefu hadia ia si fao fama'ema Yesu Keriso. Ya'ia Zo'aya ba ngawalö hadia ia fefu.


text:
No aboto ba dödömi ngawalö zalua ba danö Yudaia ma'asagörö, si tebörögö ba Galilaia, me no aefa ikaoni niha Yohane ba wanema fanasa,


text:
ya'ia sanandrösa ba khö Yesu andrö, banua Nazareta. No Ibayoni Ia Lowalangi faoma Eheha Ni'amoni'ö ba Ibe'e khöNia kuaso. I'anöröi misa mbanua ba wolau si sökhi ba wamadöhö fökhö fefu niha si fatewu afökha, börö me fao khöNia Lowalangi.


text:
Ya'aga sasi ba nifaluaNia andrö fefu, he ba danö Yudaia ba he Yerusalema. Ba labunu Ia ba wolosö Ya'ia ba döla röfa.


text:
ba hiza, tenga ba niha fefu, ha ba niha si no tohöna Ifili Lowalangi tobali sasi, ya'aga si no orudu manga ba mamadu idanö awöNia, me no maoso Ia moroi ba wa'amate.


text:
No I'oroi'ö khöma ba wanuriaigö ba niha sato ba ba wame'e fasasita, wa Ya'ia nifataro Lowalangi tobali sanguhuku niha sauri awö zi no mate.


text:
Sanandrösa khöNia labe'e wasasita ira sama'ele'ö fefu, wa gofu haniha zamati khöNia, itema wangefa horö ba döiNia andrö."


text:
Itema wanasa Kornelio si fao soroiyomonia Me fahuhuo na sa Wetero, i'anema'ö möi tou Geheha Ni'amoni'ö yaŵa niha samondrongo taroma li andrö.


text:
Ahölihöli sibai dödö niha samati, si fao khö Wetero, si no manema famoto [molo'ö huku Moze], börö me la'ila wa tebe'e göi kharasi Geheha Nia'moni'ö ba soi tanö bö'ö.


text:
Andrö wa imane Fetero: "No latema Geheha Ni'amoni'ö ira niha da'e simane ya'aga göi. Haniha zi to la momba'agö ya'ira ba wanema fa nasa faoma idanö?"


text:
Ba iŵa'ö, ena'ö labe'e khöra wanasa ba döi Yesu Keriso. Ba la'andrö khönia, ena'ö toröi ia khöra mato ha'uga ngaluo na sa.


text:
La'andrö wanema li moroi khö Wetero ira rasul tanö bö'ö Larongo ira rasul awö niha samati ba danö Yudaia, wa no latema daroma li Lowalangi niha si tenga niha Yahudi.


text:
Andrö me mangawuli Wetero ba Yerusalema, latahigö ia ira niha samati si no niha Yahudi me föna, lamane:


text:
: "Me mangandrö ndra'o ba mbanua Yofe, tefazaŵa dödögu ba alua khögu gangilata. So zi hulö nukha sebolo nidada moroi mbanua si yaŵa, no mufotaŵitaŵi ba zi öfa fatalingania, ofeta ia khögu.


text:
Me uhaogö wamaigi, u'ila ngawalö zaliŵaliŵa ba danö si öfa ahe, utu ndru'u, ngawalö zanananana awö ngawalö wofo.


text:
Ba hiza, ifuli imane si hede moroi ba mbanua si yaŵa andrö: "Böi fotöi salakha zi no Ihaogö Lowalangi."


text:
I'o'ou ndra'o Eheha, ena'ö böi mangiwa dödögu wefao khöra. Ba fao göi awögu ndra talifusö si daönö andre, si fao khögu iada'a, ba möiga ba nomo niha andrö.


text:
Itutunö khöma, hewisa me i'ila samösa mala'ika ba nomonia sanguma'ö: "Fatenge niha ba Yofe ba wogaoni Simoni, nifotöi Fetero.


text:
Itörö tödögu wehede Zo'aya, me Imane: "Faoma idanö ibe'e wanasa Yohane, ba hiza, ya'ami mitema dania wanasa faoma Eheha Ni'amoni'ö."


text:
Tobali, na Ibe'e khöra Lowalangi kharasi si fagölö, simane si no tatema, börö me mamati ira khö Yesu Keriso, So'aya ya'ita, haniha ndra'o, irege tola utenaŵa Lowalangi?"


text:
Me larongo da'ö, ahono sa'ae dödöra ba lafolakhömi Lowalangi, lamane: "Ibe'e göi ginötö ba soi bö'ö Lowalangi ba wowu'ai lala wa'aurira, ena'ö lasöndra wa'auri sindruhu."


text:
Gereja ba GandriokhiaNiha sozawili börö wolohi, me no aefa wamunu Sitefano, la'anöröi danö irege so zofeta ba Wönikia, ba Zifero ba ba Gandriokhia. Lö la'ombakha'ö daroma li gofu ha'ökhö, ha khö ndra niha Yahudi.


text:
Ba hiza, so ba gotaluara niha samati si'otarai Zifero ba ba Girene sofeta ba Gandriokhia. Fahuhuo göi ira khö ndra niha Yunani ba laturiaigö Injil wa Yesu andrö no So'aya.


text:
Me no irugi ba me i'ila nilau Lowalangi ba wa'ebua dödöNia andrö, omuso sibai dödönia. Ifarou dödöra fefu, ena'ö lö faröi ira ba khö Zo'aya faudu ba gohitö dödöra ba wamobörö.


text:
Niha si sökhi sa Mbaranaba andrö, safönu Eheha Ni'amoni'ö ba famati. Börö da'ö monönö na sa wa'ato niha samati khö Zo'aya.


text:
Döfi wa'ara toröi ira ba gotalua ndra niha samati ba da'ö ba ato lafaha'ö niha. Ba Gandriokhia andrö si föföna sibai tefotöi Niha Keriso ndra niha samati khö Yesu.


text:
Lofo sebua - Fame'e fanoloBa ginötö da'ö, so ösa ndra sama'ele'ö si'otarai Yerusalema si numalö ba Gandriokhia, (irege so wa'omuso dödö sebua ba da'ö. Me owulo ndra'aga,)


text:
samösa ba gotaluara zotöi Agabo, nifarou Geheha, ifa'ele'ö wa alua dania lofo sabölöbölö ba gulidanö ma'asagörö. Alua da'ö ba ginötö wamatörö Kaisaro Klaudio.


text:
Lahonogöigö ira niha samati ba wame'e tolotolo, faudu ba wa'abölöra zamösana ba lafa'ohe'ö khö ndra talifusö si so ba Yudaia.


text:
Ba lafalua göi zimanö; lafa'ohe'ö dolotolo andrö khö ndra sondrönia'ö niha samati ba Yerusalema si fao fama'ema Mbaranaba ba Saulo.


text:
Me i'ila wa fao dödö ndra niha Yahudi ba nilaunia andrö, itohugö na sa ba wamara'u'ö Fetero. Alua da'ö ba ngaluo Gowasa Roti-si-lö-mu'aisöni.


text:
Me no lara'u ia, labe'e ia ba gurunga ba latou'ö ia ba danga zi öfa ngenoli ndra saradadu, daöfa ero sambua ngenoli, [lafalalilali] ba wanarogö ya'ia. Edöna Herode wolohe ya'ia föna niha sato ba wangetu'ö hukunia na no aefa Gowasa Paska.


text:
Gasagasa lataha manö Wetero ba gurunga. Ba hiza, lö mamalö la'odödögö ira ndrotondroto Gereja ba wangandrö salahinia khö Lowalangi.


text:
Fa'aefa Wetero ba gurungaBa zi bongi, fatua lö i'ohe ia föna niha sato Herode, mörö Wetero ba gotalua darua zaradadu, no laböbö ia faoma dua rozi mbilagu. Ba so na sa zanaro tanö bö'ö ba mbawandruhö gurunga.


text:
I'anema'ö muzizio ba da'ö samösa mala'ika Zo'aya; ba tefönui haga mbate'e gurunga andrö. Ibözi ngai Wetero ba wanusugi ya'ia, imane: "Alio'ö, faoso!" Ba da'ö sibai agatoru tou rate mbilagu ba dangania.


text:
Imane zui mala'ika andrö: "Obaru mbarumö sebua ba o'ö ndra'o." I'o'ö Fetero mala'ika andrö numalö baero. Ba hiza, lö i'ila wa sindruhu zalua andrö, iwalinga ha angilata ni'ilania.


text:
Me no latalu'i naha zanaro si föföna ba si mendrua, larugi mbawandruhö si'öli si numalö ba mbanua, ba teboka manö da'ö fönara. Numalö ira baero, ba me no latörö sambua lala, i'anema'ö iröi ia mala'ika andrö.


text:
Me aboto ba dödö Wetero wa sindruhu alua da'ö, imane: "Awena u'ila wa sindruhu no Ifatenge mala'ikaNia So'aya ba wangefa'ö ya'o moroi ba danga Herode ba moroi ba ngawalö ni'era'era dödö niha Yahudi."


text:
Me no aboto ba dödönia da'ö fefu, numalö ia ba nomo Maria, ina Yohane nifotöi Mareko göi. Ato niha sowulo ba da'ö ba wangandrö.


text:
Me itoko mbawandruhö tanö föna, möi baero samösa genoni ira alawe, sotöi Rode, ba wamaigi haniha da'ö.


text:
Me irongo wa li Wetero da'ö, lö ibokai mbawandruhö börö wa'omuso dödönia, ba hiza, ilau fagohi bakha ba nomo ba wangombakha, wa so baero Wetero.


text:
Lamane khönia: "Owöhö ndra'u gö!" Ba aro dödönia wa sindruhu niŵa'önia andrö. Ba lamane: "Te mala'ikania da'ö." Lö ibato wanoko bawandruhö Fetero.


text:
Ibe'e dandra Fetero faoma tangania, ena'ö lahonogö ira. Awena idunödunö khöra hewisa wangeheta Zo'aya ya'ia moroi ba gurunga ba imane: "Mi'ombakha'ö da'e khö Yakobo ba khö ndra talifusö tanö bö'ö." Aefa da'ö iröi nahia andrö, numalö ia ba nahia tanö bö'ö.


text:
Ifatenge niha Herode ba wangalui ya'ia, ba lö lasöndra. Börö da'ö, isekhegö ndra sanaro andrö ba ibe'e wareta ba wolohe ya'ira ba wanguhuku. Fa'amate Herode Mofanö Herode moroi ba Yudaia numalö ia ba Kaisaria, ba da'ö toröi ia.


text:
Tefaudu ba ginötö da'ö, so wa'abao dödö Herode ba mbanua Diro ba ba Zidona. Andrö wa la'osara'ö dö döra we'amöi khönia ba wangandrö fangatulö, börö me moroi ba danö gamatöröŵa Herode mbalazora. Lafawe'e Mbalasa, enoni ba nomo razo, ena'ö ihalö dödönia.


text:
Ba ngaluo si no muhonogöigö ba wangetu'ö farakaro andrö, me no i'obaru mbaru wa'arazo Herode ba no mudadao ia ba dadaoma wanguhuku, fahuhuo ia khöra.


text:
Ba hiza, ba da'ö sibai, ibözi ia mala'ika Zo'aya, börö me lö ifosumange Lowalangi: Mate ia ni'a guökuö.


