# verses

text:
Fangawuli Zaulo ba Baranaba Me no awai lafa'ema dolotolo andrö ba Yerusalema ira Baranaba ba Saulo, mangawuli ira [ba Gandriokhia]. La'ohe göi Yohane, nifötöi Mareko.


text:
Famatenge Saulo ba Baranaba ba halöŵö misi Ba gotalua ndra niha samati si so ba Gandriokhia, so ndra sama'ele'ö ba ira guru: Baranaba, Simeoni nifotöi Negro, Lusio banua Girene, Mana'e ni'ebua'ö si fao Herode, razo ba zi sagörö ni'o'öfa tanö, ba Saulo.


text:
Samuza ma'ökhö me mangandrö ira ba lalau wuasö, muhede khöra Geheha Zo'aya, Imane: "Mi'oniagö khöGu Mbaranaba ba Saulo ba halöŵö si no Uhonogöigö khöra."


text:
Ba Zifero so Zaulo ba BaranabaBa ya'ira andrö, nifatenge Gehe ha Ni'amoniö, ofeta ira ba Zeloikia. Moroi ba da'ö moloyo ira numalö ba Hulo Zifero.


text:
Me larugi Zalami, laturiaigö daroma li Lowalangi ba nahia wangandrö niha Yahudi. No göi la'ohe Yohane [Mareko] tobali sanolo ya'i ra ba halöŵöra.


text:
Me la'anöröi hulo andrö ma'asambua irugi ba Wafo, falukha ira ba da'ö niha Yahudi sotöi BarYesu, niha so'elemu ba sama'ele'ö sofaya.


text:
So ia khö Sergio Faulo, gubernur ba hulo andrö si no niha satuatua. No ikaoni Mbaranaba ba Saulo gubernur andrö, börö me adöni dödönia ba wamondrondrongo taroma li Lowalangi.


text:
Ba hiza, iba'agö ira Elima, − simanö döi niha so'elemu andrö na la'ali ba li Yunani, − ba i'alui lala ba wangaröu'ö gubernur andrö ba wamati.


text:
ba imane: "He ono gafökha! Afönu dödöu ngawalö walimosa ba fa'a-lö-sökhi, udu ngawalö zi sökhi ndra'ugö. Hadia, lö edöna ndra'ugö wombato fombila'ö lala sadölö andrö khö Zo'aya?


text:
Ba iada'e, faigi, Ihuku ndra'ugö So'aya: Tobali sau'a ndra'ugö ba lö ö'ila sa'ae haga luo, irugi ginötö si no tehonogöi. Ba da'ö sibai i'anema'ö ihawui ia fa'ogömigömi sabölöbölö, irege ibayaisi wowaöwaö wangalui niha sololohe tangania.


text:
Me i'ila zalua andrö gubernur, faduhu dödönia; ahöli höli dödönia [ba wa'abölö soroma ba] wamaha'ö sanandrösa khö Zo'aya andrö.


text:
Huhuo Waulo ba Gandriokhia ba danö WisidiaBa Wafo möi ba göfa Waulo ba ira awönia, numalö ira ba Werege ba danö Pamfilia. Ba da'ö iröi ira Yohane Mareko, mangawuli ia ba Yerusalema.


text:
Moroi ba Werege latohugö wofanöra ba ofeta ira ba Gandriokhia ba danö Wisidia. Ba luo Sabato, möi ira ba nomo wangandrö niha Yahudi ba mudadao ira ba da'ö.


text:
Me no aefa wombaso huku Moze ba sura ndra sama'ele'ö, lafasofu'ö khöra ira satua, lamane: "He ira talifusö, na so niŵa'ömi si tobali famarou dödö ba niha sato, mifa'ema khöra."


text:
Andrö muzizio Waulo, ibe'e dandra faoma tangania, ena'ö lahonogö ira, ba imane: "He ya'ami Iraono Gizara'eli ba ira talifusö sangata'ufi Lowalangi, mifondrondrongo niŵa'ögu!


text:
No Ifili ndra tuada Lowalangi Ndraono Gizara'eli andrö, ba Ibali'ö ira soi sebua, me fatewu ira ba danö Mesirayi; ba ba wangoro'ö tangaNia Iheta ira moroi ba danö andrö.


text:
me no öfa ngaotu a lima wulu fakhe wa'ara [aefa wa'awu'ara ba danö Mesirayi]. Aefa da'ö, Ibe'e khöra ndra sanguhuku irugi ginötö Zamueli sama'ele'ö.


text:
I'otarai da'ö la'andrö, ena'ö tebe'e khöra samösa razo; ba Ibe'e khöra Zaulo Lowalangi, ono Gisi moroi ba mado Mbeneyami.


text:
Me no öfa wulu fakhe wa'ara, Iheta ia Lowalangi moroi ba dadaoma wa'arazonia ba Ibali'ö razora Dawido, nifaduhu'öNia me Imane: "No usöndra Dawido, ono Giza'i, somasi dödöGu. Ya'ia zamalua nifakhoi dödöGu."


text:
Moroi ba nga'ötönia, faudu ba zi no Ifabu'u Lowalangi ba Ndraono Gizara'eli, I'a'asogö samösa zangorifi, ya'ia Yesu andrö.


text:
Föna we'asoNia ituriaigö Yohane wamalalini era'erara ba wanema fanasa soguna ba Ndraono Gizara'eli fefu.


text:
Me no arakhagö awai halöŵönia, imane Yohane: Tenga ya'odo nidönadönami andrö. Ba hiza, so dania zi tohare furigu; tenga na'i sinangea ndra'o ba wamokai böbö zandralaNia.


text:
Ya'ami ira talifusö, he nga'ötö Gaberahamo ba he ya'ami tanö bö'ö sangata'ufi Lowalangi! Khömi sa tetandrösaigö duria wangorifi andrö.


text:
Ba hiza, lö latema Ia ira sowanua ba Yerusalema awö ndra salaŵara. Ba wangetu'ö huku fa'amate khöNia, he ŵa'ae lö aboto ba dödöra, no lafönui niŵa'ö ndra sama'ele'ö nibaso ero luo Sabato.


text:
Heŵa'ae lö lasöndra hadia ia zi tobali börö wa tehuku Ia huku fa'amate, la'andrö sa'atö khö Wilato ena'ö tebunu Ia.


text:
Me no ahori lafönui fefu zi no tesura ba zura ni'amoni'ö sanandrösa khöNia, labe'e tou mbotoNia moroi ba döla röfa, ba labe'e Ia ba lewatö.


text:
Mato ha'uga ngaluo, I'oroma'ö Ia ba niha si fao khöNia moroi ba Galilaia numalö ba Yerusalema; ya'ira andrö zi tobali sasi khöNia föna niha sato.


text:
wa fawu'usa li Lowalangi khö ndra tuada no Ifalua khöda, ya'ita ma'uwura, me I'orifi Yesu moroi ba wa'amate, simane si no tesura ba Zinunö Dawido si dua: "Onogu Ndra'ugö, ma'ökhö andre no U'adonogö Ndra'ugö. (Andrö khöGu, ba Ube'e tana khöU soi niha ba tobali okhötaU wondrege danö.)"


text:
Wa no I'orifi Ia Lowalangi moroi ba wa'amate, irege lö Irasoi wa'obou ba lewatö, no tohöna I'ombakha'ö me Imane: "Ube'e khömi mbuala ni'amoni'ö ba si tebai tekiko, si no Ufabu'u khö Dawido."


text:
Andrö ba ayati tanö bö'ö göi imane Dawido: "Lö Ötehe Irasoi Niha ni'amoni'ö andrö khöU wa'obou barö danö."


text:
Ba hiza, irasoi wa'obou barö danö Dawido, börö me mate ia ba teleagö ia ba ngai ndra tuania, me no aefa ifalua nifakhoi dödö Lowalangi ba götönia.


text:
Börö da'ö, iada'a ya aboto ba dödömi, ya'ami ira talifusö, wa si fao fama'emaNia andrö teturiaigö khömi wangefa horö.


text:
Si fao fama'emaNia te'atulö'ö dozi samati khöNia ba ngawalö hadia ia zi göna ami barö huku Moze [si tebai mangatulö'ö ya'ami].


text:
"Mitöngöni, he ya'ami niha sango'ango'aya, ya ahölihöli dödömi ba ya manizinizi ami ba wa'ata'u, börö me ba ginötömi andre Ufalua halöŵö, sambua halöŵö si lö faduhu dödömi, na la'ombakha'ö khömi."


text:
Me mofanö Waulo ba Baranaba, la'andrö khöra ena'ö lafuli la'ombakha'ö khöra daroma li andrö ba luo Sabato fanete da'ö.


text:
Me no aefa wa'owulora, ato niha Yahudi awö proselita satulö tödö, solo'ö Faulo ba Baranaba. Fahuhuo khöra ndra rasul andrö ba lafarou dödöra, ena'ö böi faröi ira ba kharasi wamati si no Ibe'e khöra Lowalangi.


text:
Latimba Injil ira niha Yahudi - Latema ira niha bö'ö Ba luo Sabato fanete da'ö, arakhagö fefu niha mbanua andrö owulo ba wamondrondrongo taroma li Zo'aya.


text:
Ba hiza, me la'ila niha sato andrö ira niha Yahudi, ihawui ira fa'afökhö dödö, lafadaö niŵa'ö Waulo ba la'o'aya ia.


text:
Si fao fa'abarani muhede Waulo ba Baranaba, lamane: "Duhu sa wa lö tola lö'ö oföna tefa'ema khömi daroma li Lowalangi. Ba hiza, börö me mitimba ia ba ya'ami samösa zanguma'ö wa tenga sinangea ami wanema fa'auri sindruhu, andrö numalö ndra'ga ba soi tanö bö'ö.


text:
Börö me simane sa goroisa Zo'aya khöma: No Uhonogöi ami tobali haga ba soi bö'ö [si lö mangila Lowalangi], ena'ö mi'ohe wangorifi andrö irugi ba wondrege danö."


text:
Me larongo si tenga niha Yahudi da'ö, omuso sibai dödöra ba lasunosuno Zo'aya börö daroma li wangorifi andrö; ba lasöndra wamati ira niha si no muhonogöi ba wanema fa'auri si lö aetu.


text:
Lafawe'e ira niha Yahudi ndra alawe nga'ötö zalaŵa satulö tödö awö ndra salaŵa ba mbanua andrö. Lafobörö wolohi khö Waulo ba Baranaba ba lafofanö ira moroi ba danöra.


text:
Fabalisa dödö börö InjilSimanö göi ba Nikonia, möi Waulo ba Baranaba ba nomo wangandrö niha Yahudi ba fahuhuo ira ba da'ö, irege ato niha Yahudi awö niha Yunani si faduhu tödö khö Yesu.


text:
Ba hiza, ira niha Yahudi si lö faduhu tödö, lafawe'e niha si tenga niha Yahudi, irege lö sökhi dödöra khö ndra niha samati.


text:
Heŵa'ae simanö, tola toröi na sa Waulo ba Baranaba ba da'ö. Ba wa'afaduhu dödö khö Zo'aya la'ombakha'ö duria wangorifi andrö moroi khöNia. Ba Ifaduhu'ö So'aya ni'ombakha'öra andrö ba dandra sahölihöli dödö nifaluaNia si fao fama'emara.


text:
Ba alua wabalisa dödö zowanua ba mbanua andrö: So zi fa'awö khö ndra niha Yahudi ba so zi fao khö ndra rasul andrö.


text:
Ba hiza, labörögö ira niha si tenga niha Yahudi ba ira niha Yahudi awö ndra salaŵara ba wango'aya ira rasul andrö ba lö ara tö latebu ira kara.


text:
Me la'ila da'ö, lalau moloi, numalö ira ba danö Lika'onia, ba mbanua Lisitera ba ba Derebe, awö ba danö si fasui tanö andrö ma'asagörö.


text:
Famadöhö niha sombuyumbuyu tölaBa Lisitera so niha sombuyumbuyu töla i'otarai dalu ninania; lö abe'e gahenia, irege lö irai mowawaö ia.


text:
No dumadao ia ba da'ö ba wamondrondrongo huhuo Waulo. Inehegö ia Faulo ba i'ila wa mamati niha andrö wa tola döhö ia.


text:
Börö da'ö muhede khönia Waulo, ebua linia, imane: "(Ba döi Yesu Keriso, So'aya, uŵa'ö khöu:) Faoso, atulö'ö wezi zio!" I'anema'ö muzizio niha da'ö ba mowaöwaö.


text:
Me la'ila niha sato nilau Waulo andrö, mu'ao ira ba li Lika'onia, la mane: "No möi tou ndra deŵa ba gulidanö, tobali hulö niha ira."


text:
Möi gere moroi ba nahia wangandrö khö deŵa Yupiter si so baero mbanua, i'ohe zaŵi ba bunga ba mbawagöli mbanua ba wame'e fasömbata khö ndra rasul andrö si fao niha sato.


text:
Me larongo da'ö ira rasul, Baranaba ba Faulo, lasika nukhara ba fagohi ba gotalua niha sato, mu'ao ira, lamane:


text:
"He ya'ami ira talifusö, hana wa milau da'ö. Niha göi ndra'aga simane ya'ami. Möiga ba da'e ba wangombakha khömi turia si sökhi, ena'ö miröi zi lö boto andre ba mamati ami khö Lowalangi sauri, sanga'asogö banua si yaŵa awö danö ba ösinia, asi awö nösinia fefu.


text:
Ba hiza, Ibe'e dandra wa so Ia ba wolau si sökhi: Ibe'e khömi deu moroi ba mbanua si yaŵa ba bua danö ba ginötönia. Ibe'e khömi gö ba I'omusoi'ö dödömi."


text:
Latebu kara WauloBa hiza, tohare niha Yahudi si'otarai Gandriokhia ba ba Nikonia ba lafawe'e niha sato. Latebu kara Waulo ba ladöni ia baero mbanua, börö me lawalinga no mate sa'ae ia.


text:
Ba hiza, me tohare ndra niha samati ba lafasui ia, maoso ia ba mangawuli ba mbanua. Mahemolu ö, mofanö Waulo si fao Baranaba numalö ba Ndrarebe.


text:
Fangawuli Waulo ba Baranaba ba GandriokhiaMe no laturiaigö Injil ba Ndrarebe ira Faulo ba Baranaba ba me no ato niha nibali'öra tobali nifaha'ö Yesu, mangawuli ira ba Lisitera, ba Nikonia ba ba Gandriokhia [ba danö Wisidia].


text:
Ba mbanua andrö la'a'aro'ö dödö niha samati ba lafarou dödöra, ena'ö lö faröi ira ba wamati. Laŵa'ö khöra wa lö tola lö'ö tatörö ngawalö wamakao ba we'amöi ba gamatöröŵa Lowalangi andrö."


text:
Me no ladozigö mbanua si so niha Keriso ba wanuyu sondrönia'ö faoma fangandrö ba fa moni, latou'ö ira khö Zo'aya nifatira andrö.


text:
Moroi ba da'ö moloyo ira, mangawuli ba Gandriokhia. Ba nahia da'ö mböröta tetou'ö ira ba wa'ebua dödö Lowalangi, ena'ö tola lahalö halöŵöra, si no la'asiwai iada'e.


text:
Me no ofeta ira [ba Gandriokhia], la'owuloi niha samati ba ladunödunö khöra, ha wa'oya nifalua Lowalangi si fao fama'emara awö wa no Ibokai lala, ena'ö latema wamati soi tanö bö'ö.


text:
Konsili ba Yerusalema So niha si'otarai Yudaia si möi ba Gandriokhia; lafaha'ö ndra talifusö si so ba da'ö, lamane: "Na lö mitema wamoto molo'ö amakhoita nifa'ema Moze, tebai te'orifi ami."


text:
Börö da'ö alua wawukasa si tenga ha ma'ifu ba gotalua niha samati, ba la laŵa sibai ndra niha andrö ira Faulo ba Baranaba. Ba gafuriata lahonogöi Waulo ba Baranaba awö niha bö'ö moroi khöra ba we'amöi khö ndra rasul awö ndra satua ba Yerusalema ba wamatunö börö wawukasa andrö.


text:
Me no lafalua khöra wabalisa ira niha samati, mofanö ira latörö Wönikia ba Samaria. Ba wanutunö hewisa wamalalini era'era ndra niha si lö mangila Lowalangi andrö, la'omusoi'ö sibai dödö ndra talifusö fefu si so ba da'ö.


text:
Me no larugi Yerusalema, latema ira ira niha samati, ira rasul ba ira satua. Ba la'ombakha'ö khöra, ha wa'oya nifalua Lowalangi si fao fama'emara ba niha si tenga niha Yahudi.


text:
Ba hiza, maoso ösa moroi gotalua ndra farizai'o si no mamati, lamane: "Lö tola lö'ö teboto ira ba lö tola lö'ö la'o'ö huku Moze."


text:
Me no ara ma'ifu gamatunöŵa andrö, muzizio Wetero ba imane khö ra: "He ya'ami ira talifusö! Aboto ba dödömi, wa i'otarai wamobörö no Ifili ndra'o Lowalangi moroi ba gotaluami, ena'ö si fao fama'emagu larongo Injil soi bö'ö ba mamati ira.


text:
Iada'a, hana wa mitandraigö Lowalangi ba wame'e ba hulura sambua noro sabua, si tebai la'onoro ira tuada ba he göi ya'ita?


text:
Fasasita Yakobo Ba ahono fefu niha sowulo ba da'ö ba lafondrondrongo Mbaranaba ba Faulo sanutunö, ha wa'oya dandra awö zahölihöli dödö nifalua Lowalangi si fao fama'emara ba gotalua soi bö'ö si tenga niha Yahudi.


text:
No mege idunödunö Simoni, wa no oföna Ibokai lala Lowalangi ba wanuyu sambua soi ba gotalua soi niha tobali tana khöNia.


text:
"MangawuliDo dania khömi ba Ufuli U'otomosi nose Dawido si no adudu; Uhaogö gadudulania ba Ufuli Ufasindro,


text:
ena'ö la'alui Zo'aya dozi niha tanö bö'ö ba fefu ngawalö soi, si no Ukaoni tobali tana khöGu. Simanö niŵa'ö Zo'aya


text:
Börö da'ö, molo'ö era'eragu, böi tafonoro niha si'otarai soi tanö bö'ö si tenga niha Yahudi samokai tödöra ba wamati khö Lowalangi.


text:
Ba hiza tafa'ohe'ö khöra zura ba wo'amenesi ya'ira, ena'ö la'aröu'ö ira moroi ba wa'ata'unö [ba wemanga gö si no mufasömba'ö] ba nadu, moroi ba wohorö, moroi ba nagole gurifö si mate nitögi bagi ba moroi ba wemanga do.


text:
Börö me i'otarai me föna tefa'ema gamakhoita Moze ba mbanua misa ba wombaso amakhoita andrö ba nomo wangandrö ero luo Sabato."


text:
Angetula konsili YerusalemaLahalö gangetula ira rasul, ira satua awö ndra niha samati ma'afefu ba wamili ösa moroi ba gotaluara ba ba wamatenge ya'ira ba Gandriokhia si fao awö Waulo ba Baranaba. Tefili Yuda nifotöi Barasaba, ba Sila; sondrönia'ö niha samati ma'adarua.


text:
Si fao fama'emara lafa'ohe'ö göi zura, sanguma'ö: "Fangowai moroi khöma, ira rasul ba ira satua, talifusömi, nitandrösaigö khömi, ya'ami ira talifusö si tenga niha Yahudi, si so ba Gandriokhia, ba Ziria ba ba Gilikia.


text:
No marongo, wa so ösa moroi ba gotaluama zi möi khömi ba lafawukaisi wangerangerami ba wamaha'öra, he ŵa'ae tenga nifatengema ira, irege lö sa'ae misöndra wa'ahono dödö.


text:
Andrö maŵa'ö, me no ha sara dödöma, abölö sökhi na mafili niha ba mafatenge ira khömi si fao ira Baranaba ba Faulo ni'omasi'öda,


text:
Ba wa'abölö Geheha Ni'amoni'ö no mahalö gangetula, böi sa'ae tefonoro ami hadia ia, baero zi lö tola lö'ö andre:


text:
Böi mi'a gö si no mufasömba'ö ba nadu, böi mi'a ndro awö nagole gurifö nitögi bagi ba mi'aröu'ö ami ba wohorö. Na mirorogö ami moroi ba da'ö, no sökhi da'ö. Ya'ahowu!"


text:
Famofanö ira tengetenge konsili Me no tefofanö ndra tengetenge no mege, numalö ira ba Gandriokhia. La'owuloi ndra niha samati fefu ba lafa'ema khöra zura andrö.


text:
Ba oya huhuo Yuda awö Zila khö ndra talifusö andrö ba wamarou ba ba wanga'aro'ö tödöra, me no sama'ele'ö göi ira ma'adarua.


text:
Me no ara ma'ifu toröi ira ba da'ö, latehegö khöra wangawuli ira talifusö andrö khö ndra samatenge ya'ira


text:
Toröi na sa Waulo ba Baranaba ba Gandriokhia, mamaha'ö ira ba laturiaigö daroma li Zo'aya si fao niha bö'ö.


text:
Fanörö lala misi si mendrua – Fabalisa Waulo ba BaranabaSamuza ma'ökhö aefa da'ö, muhede Waulo khö Mbaranaba, imane: "Datafuli ta'ondrasi ndra talifusö ba mbanua, si no irai taturiaigö taroma li Zo'aya, ba wamaigi hewisa ira."


text:
Ba hiza, molo'ö Faulo lö faudu na la'ohe niha si no mondröi ya'ira me luo no ba Pamfilia ba si lö omasi falulu fohalöŵö khöra.


text:
Börö da'ö, alua wabalisa dödö ba gotaluara, irege fabali ira: I'ohe awönia Mareko Baranaba ba moloyo ira ba Zifero.


text:
Fao Dimoteo khö Waulo Ofeta Waulo ba Ndrarebe ba ba Lisitera. So ba da'ö samösa nifaha'ö sotöi Timoteo. Niha Yahudi ninania si no tobali niha samati, ba amania no niha Yunani.


text:
Omasi Waulo, ena'ö fao awönia ba lala Dimoteo andrö. Ba börö me la'ila ira niha Yahudi ba danö andrö, wa niha Yunani namania, andrö wa iŵa'ö Faulo ena'ö teboto ia.


text:
Ba mbanua nitöröra lafa'ema gangetula si no lahonogöi ira rasul ba ira satua ba Yerusalema, ena'ö la'o'ö.


text:
Angilata Waulo ba Deroa – "Tologa!" Latörö danö Wirigia awö danö Galatia, börö me lö Itehegö khöra Eheha Ni'amoni'ö ba wanuriaigö Injil ba danö Asia.


text:
Me larugi danö Misia, latandraigö we'amöi ba danö Mbitinia; ba hiza, Itenaŵa ira Eheha Zo'aya we'amöi ba da'ö.


text:
Ba zi bongi, i'ila gangilata Fau lo: So samösa niha Makedonia sangandrö khönia, sanguma'ö: "Ae'e misi yefo ba Makedonia ba tologa!"


text:
Me no aefa i'ila gangilata andrö Faulo, i'anema'ö ma'alui lala we'amöi ba Makedonia, me aboto ba dödöma wa Lowalangi zogaoni ya'aga ba wanuriaigö khöra Injil.


text:
Ba Wilifi – Famati LidiaMoloyo ndra'aga moroi ba Deroa ba madölöga ba Hulo Samotarake, ba mahemolu da'ö ofetaga ba Neapoli.


text:
Moroi ba da'ö möiga ba Wilifi, sambua mbanua ba wao satö si föföna ba danö Makedo nia, banua nifasindro niha Roma. Toröi ndra'aga mato ha'uga ngaluo ba da'ö.


text:
Ba luo Sabato, möiga baero mbawagöli mbanua ba ma'osisi nungo nidanö, börö me matötöna wa so nahia wangandrö ba da'ö. Dumadao ndra'aga ba malau fahuhuo khö ndra alawe sowulo ba da'ö.


text:
Samösa ba gotalua ndra alawe samondrongo da'ö, ya'ia Lidia. Sogale nukha sebua böli moroi ba mbanua Diatira ia ba sangata'ufi Lowalangi. Ibokai dödönia So'aya, irege itema hadia niŵa'ö Waulo.


text:
Me no aefa itema wanasa si fao soroiyomonia, imane khöma: "Na miŵa'ö wa sindruhundruhu no mamati ndra'o khö Zo'aya, mi'ae'e ba nomogu ba mi'iagö da'ö." Iforege sibai wanguma'ö khöma.


text:
Lakuru Waulo ba Sila ba WilifiSamuza ma'ökhö me möiga ba nahia wangandrö andrö, falukhaga samösa genoni ono alawe si so eheha waetasa. Ba waetasania andrö lasöndra hare sebua ira sokhö ya'ia.


text:
Fao wa i'o'ö Waulo ba ya'aga, mu'ao ia, imane: "Ira enoni Lowalangi fonderge zalaŵa ndra niha da'e, sangombakha khömi lala wangorifi."


text:
Mato ha'uga ngaluo ilaulau manö da'ö, irege mofönu Waulo ba ibali'ö ia, imane ba geheha waetasa andrö: "Ba döi Yesu Keriso uŵa'ö khöu, heta'ögö moroi khönia." Ba i'anema'ö iheta ia.


text:
Me la'ila ira sokhö ya'ia, wa taya sa'ae dötönaföra ba wanöndra hare, lara'u Waulo ba Sila, la'ohe ira ba nahia ndra salaŵa


text:
Fao göi niha sato ba wolaŵa ya'ira. Lafasika'ö nukhara ira samatörö ba lafabözi'ö ndra rasul andrö faoma likhe.


text:
Me no oya lahare'ö khöra mbözibözi, labe'e ira ba gurunga. Laŵa'ö khö zanaro kurunga, ena'ö lahaogö sibai wanaro ya'ira.


text:
Fa'aefa ndra rasul – Famati zanaro kurunga awö zoroiyomonia Mato talu mbongi mangandrö Waulo ba Sila ba lasuno Lowalangi si fao sinunö, ba lafondrondrongo zinunöra ira niha nikuru tanö bö'ö.


text:
I'a nema'ö so ndruru danö sabölöbölö, irege mudögödögö fondrasi gurunga andrö, ba i'anema'ö teboka fefu mbawandruhö, ba aefa wesufesu ndra niha nikuru fefu.


text:
Me maoso zanaro kurunga andrö ba me i'ila wa no teboka fefu mbawandruhö gurunga, isöbi wödania ba wamunu ya'ia mena'ö, börö me iwalinga no ahori moloi niha nikuru.


text:
I'andrö wandru sanaro andrö ba fagohi ia numalö si bakha, ba si fao fanizinizi ituhi danö föna Waulo ba Sila.


text:
Aefa da'ö i'ohe ira baero ba imane khöra: "He ira ama, hadia zi lö tola lö'ö ufalua, ena'ö tola te'orifi ndra'o?"


text:
Ba ginötö da'ö sibai, i'ohe ira baero sanaro andrö ba isasai zesokho khöra börö wamöbözi andrö, ba i'anema'ö itema wanasa si fao soroiyomonia fefu.


text:
I'ohe ira ba nomonia ba ibe'e göra. Omuso sibai dödönia awö zi sambua omo ya'ira, börö me no tobali ira niha samati khö Lowalangi.


text:
Me no moluo, lafatenge ndra enoni ira samatörö banua, lamane: "Efa'ö ndra niha andrö ba fofanö ira."


text:
I'ombakha'ö sanaro kurunga da'ö khö Waulo, imane: "No labe'e wareta ira samötörö banua, ena'ö te'efa'ö ba tefofanö ami. Börö da'ö, mi'ofanö iada'e ba ya ohahau dödömi ba lala."


text:
Imane Faulo khö ndra enoni andrö: "Ono gamatöröŵa Roma ndra'aga. Ba hiza, no laböbözi ndra'a ga föna niha sato ba labe'e ndra'a ga ba gurunga, heŵa'ae lö mu'etu'ö huku. Ba iada'a labini'ö wamofanö ya'aga. Lö duhu da'ö! Akha momöi ba da'a ba ya'ira samösa zolohe ya'aga baero."


text:
La'ombakha'ö ira enoni khö ndra samatörö banua niŵa'önia andrö. Me larongo ira samatörö, wa ono gamatöröŵa Roma ira, tobali ata'u ira.


text:
Laröi gurunga, numalö ira ba nomo Lidia. Me falukha ira ndra niha samati ba da'ö, lafarou dödöra, ba mofanö ndra rasul si darua andrö.


text:
Böröta umat ba Desalonika Latohugö wofanöra Faulo ba Sila, latörö Gambifoli awö Gafolonia ba larugi Desalonika. So nomo wangandrö niha Yahudi ba da'ö.


text:
Simane si to'ölö, möi Waulo ba nomo wangandrö andrö. Tölu luo Sabato fatetetete fahuhuo ia khö ndra niha sowulo ba da'ö, nifodanedane ba zura ni'amoni'ö.


text:
Iforoma'ö ba ibotokhi khöra, wa lö tola lö'ö Itaögö wamakao Mesia andrö ba maoso Ia moroi ba gotalua niha si no mate. Itohugö Faulo, imane: "Yesu ni'ombakha'ögu khömi, ya'ia Mesia andrö."


text:
So ösa [niha Yahudi] ba gotaluara zi faduhu tödö ba la'o'ö Waulo ba Sila, ato göi niha Yunani sangata'ufi Lowalangi ba ato ndra alawe si teturia ba mbanua andrö.


text:
Ba hiza, afökhö dödö ndra niha Yahudi, lakaoni awöra ösa niha si lö sökhi ba gotalua niha si lö halöhalöŵö, lafawe'e niha sato ba lakalirukö mbanua andrö. Möi ira ba nomo Yaso ba wangalui Faulo ba Sila ba wolohe ya'ira föna niha sato mena'ö.


text:
Ba hiza, me lö lasöndra ira, lasöbi Yaso awö niha samati tanö bö'ö, la'ohe föna ndra samatörö ba mbanua andrö. Mu'ao ira, lamane: "No möi göi ba da'e niha samawukaisi si sagörö ulidanö andrö,


text:
ba no itema ira Yaso ba nomonia. Fefu ira lasawö ngawalö gamakhoita kaisaro ba wanguma'ö, so razo tanö bö'ö, ya'ia Yesu."


text:
Folombase ba Mberoia Me lö moluo na sa, lafatenge ba Mberoia Waulo ba Sila ira niha samati. Me larugi da'ö, möi ira ba nomo wangandrö niha Yahudi.


text:
Abölö sökhi dödö niha Yahudi si so ba da'ö moroi ba niha Yahudi si so ba Desalonika, börö me latema daroma li si fao fa'ateboka dödö sebua, ba ero ma'ökhö lafarefareso zura ni'amoni'ö ba wamaigi na sindruhu simanö.


text:
Ato ba gotaluara zi faduhu tödö ba ato göi ndra alawe si teturia si tenga niha Yahudi, he göi ira matua.


text:
Me la'ila ira niha Yahudi ba Desalonika, wa no ituriaigö daroma li Lowalangi ba Mberoia Faulo, möi ira ba da'ö ba lafawe'e niha sato ba lafawukaisi dödöra.


text:
Ba hiza, la'alio'ö ira talifusö ba wamasao Faulo ba mbewe nasi, ba zaota; ba toröi na sa Zila awö Dimoteo ba Mberoia.


text:
Fao khö Waulo ndra samasao ya'ia andrö irugi ba Atena, ba mangawuli ira, la'ohe goroisania akha la'alio'ö wolo'ö ya'ia ira Sila ba Timoteo.


text:
Ambö latema Injil ira niha Atena Me ibalobaloi Faulo wa'atohare Zila ba Timoteo ba Atena, mofönu sibai bakha dödönia ba wamaigi banua andrö si falemba tödö ba wamosumange adu.


text:
Fahuhuo ia khö ndra niha Yahudi ba nomo wangandrö khöra ba ba niha sangata'ufi Lowalangi; ba ero ma'ökhö fahuhuo göi ia ba fasa khö ndra niha si falukha ia ba da'ö.


text:
Fada'aŵa khönia ösa ndra guru efikuraio ba he göi sito'iko; so göi zanguma'ö: "Hadia niŵa'ö zi faweawea andre?" Lamane tanö bö'ö: "Te sangombakha ira deŵa si bohou ia andrö." Laŵa'ö da'ö, börö me ituriaigö khöra Yesu awö wemaoso niha si no mate.


text:
Andrö wa la'ohe Waulo ba nahia wa'owulo ba hili Areofage ba lamane khönia: "Hadia, tola ma'ila wamaha'ö si bohou ni'ombakha'ömö andrö?


text:
Börö me fefu niha sowanua ba Atena awö niha si fatewu ba da'ö, omasi sibai ira wangohorigö inötöra ba wamondrongo ba ba wamahuhuosi ngawalö hadia ia zi bohou.


text:
Börö da'ö, muzizio Waulo ba gotalua niha sato sowulo ba Areofage andrö, imane: "He ya'ami niha Atena! Aboto ba dödögu, wa ba ngawalö hadia no sabölö atulö tödö ami.


text:
Börö me utöröi mbanuami ba ufaigifaigi nahia wamosumange adu khömi, falukhado sambua altar si no tesura: Khö lowalangi si lö mu'ila. Si lö mu'ila andrö, nisömbami, da'ö nituriaigögu khömi iada'e,


text:
ya'ia Lowalangi somböi ulidanö awö nösinia fefu. Ya'ia zokhö banua si yaŵa awö danö ba lö toröi Ia ba nomo nifazökhi danga niha.


text:
Lö'ö göi moguna khöNia wondrorogö si'otarai niha, hulö na so zambö khöNia, Ya'ia sa zame'e fa'auri awö hanuhanu awö ngawalö hadia ia ba ni'a'asogö andrö fefu.


text:
Moroi khöNia wa so ngawalö soi sangiagö ulidanö ma'asagörö, si ha sambua böröta. Ihonogöi ngawalö ginötö khöra awö nola nahiara,


text:
Bakha ba khöNia auri ita, ba khöNia maliŵaliŵa ita ba ba khöNia so ita. Simane niŵa'ö ndra sanunö andrö khömi: "Nga'ötöNia göi ita."


text:
Ba börö me no nga'ötöNia ita, andrö wa tebai taŵa'ö tödöda, no fakhilikhili Lowalangi ba gambara ana'a, ma gambara firö ma gambara kara, nifazökhi ba wa'onekhe niha ba molo'ö nisöndra dödönia.


text:
Si fao fa-ngo-si-lö-mu'ilagö inötö wa'a-lö-aboto ba dödö niha andrö; ba iada'a, Ifaŵa'ögö Lowalangi, ena'ö fefu niha gofu heza lawu'ai lala wa'aurira.


text:
Börö me no Ihonogöi ngaluo wanguhuku ösi gulidanö ma'afefu ba wa'atulö, si fao fama'ema Niha si no Ihonogöi ba da'ö. No Ifaduhu'ö Ia ba niha fefu, me I'orifi Ia moroi ba gotalua zi mate."


text:
Me larongo zanandrösa ba wa'auri moroi ba wa'amate, so ösa zango'aya ba so göi zanguma'ö: "Edönaga mafondrondrongo zanandrösa ba da'ö moroi khöu ba ngaluo tanö bö'ö."


text:
Ba hiza, so ösa ba gotaluara zi fao khönia si tobali niha samati, ya'ia zotöi Dionisio, ndrotondroto rafe ba Areofage andrö, ba samösa ndra alawe sotöi Damari, ba so danö bö'ö awöra.


text:
Ba Gorindro so Waulo "Ato niha samati ba mbanua andre" Aefa da'ö iröi Atena Faulo, numalö ia ba Gorindro.


text:
Ba da'ö falukha ia samösa niha Yahudi sotöi Akuila, si'otarai danö Wondro. Awena so ia moroi ba Italia, si fao fo'omonia Priskila, börö me no ibe'e wareta kaisaro Klaudio, ena'ö fefu niha Yahudi laröi Roma. Möi khöra Waulo;


text:
ba börö me no fagölö halöŵöra, toröi ia khöra ba mohalöŵö. Fagölö sa lala wangaluira, ya'ia wamazökhi tendra.


text:
Ero luo Sabato, möi ia ba nomo wangandrö ba fahuhuo ia khöra, (ituriaigö khöra döi Yesu So'aya) ba i'alui lala, ena'ö faduhu dödöra.


text:
Me no tohare Zila ba Timoteo moroi ba Makedonia, i'oguna'ö fefu ginötönia Faulo ba wanuriaigö taroma li, ba fasasi ia ba niha Yahudi wa Yesu andrö no Mesia.


text:
Ba hiza, börö me mamadaö ira ba la'o'aya ia, andrö wa i'anotogö gawugawu moroi ba nukhania, [si tobali famangelamara] ba imane khöra: "Salami samösa na tekiko ami, tenga salagu. I'otarai da'e möi ndra'o ba soi tanö bö'ö si tenga niha Yahudi."


text:
Iheta ia ba da'ö ba mamaha'ö ia ba nomo niha sangata'ufi Lowalangi sotöi Titio Yusto, si fasinga ba nomo wangandrö andrö.


text:
Ba hiza, tobali si faduhu tödö khö Zo'aya Krispo, satua nomo wangandrö andrö, si fao soroiyomonia. Ba ato na sa niha Gorindro tanö bö'ö samondrongo turia andrö zi faduhu tödö ba latema wanasa.


text:
Muhede Zo'aya khö Waulo ba gangilata ba zi bongi, Imane: "Böi ata'ufi, turiaigöi manö Injil, böi bato,


text:
börö me faofao Ndra'o khöu, ba samösa lö solohi ba wamakao ya'ugö; ato sa niha samati khöGu ba mbanua andre."


text:
lamane: "Ifawe'e niha sato niha andre ba wamosumange Lowalangi ba lala si lö faudu ba goroisa Moze."


text:
Me muhede mena'ö Waulo, imane Galio khö ndra niha Yahudi andrö: "He ya'ami niha Yahudi, na so hadia ia zi lö atulö ma amuata si lö sökhi, si fao fa'ahele dödö ufondrondrongo ami mena'ö.


text:
Ba hiza, börö me famadöni andrö no sanandrösa ba wamaha'ö ma ba döi niha ba ma sanandrösa ba huku khömi, ya'ami samösa zamaigi. Lö edöna ndra'o ba wama tunö simane da'ö."


text:
Andrö wa fefu ira lara'u Zostene, satua nomo wangandrö andrö, laböbözi ia föna nahia wanguhuku andrö, ba hiza, lö ba dödö Galio da'ö fefu.


text:
Mangawuli ba Gandriokhia Waulo Me no toröi Waulo ba Gorindro mato ha'uga ngaluo na sa, i'angonaisi ndra talifusö ba da'ö ba moloyo ia numalö ba danö Ziria; fao göi awönia Priskila ba Akuila. Ba Genkhrea [fatua lö möi ia ba göfa] ifatöwö'ö högönia, börö me no ilau wawu'usa li khö Zo'aya.


text:
Me ofeta ira ba Nefeso, iröi Priskila awö Akuila ba da'ö. Ba ya'ia, möi ia ba nomo wangandrö ba fahuhuo ia khö ndra niha Yahudi.


text:
Ba hiza, mangona ia khöra, imane: "Na Itehegö Lowalangi, mangawulido zui khömi ba da'e." Ba mofanö ia, iröi Nefeso.


text:
Me ofeta ia ba Kaisaria, numalö ia ba Yerusalema ba wangowai niha samati ba da'ö, awena numalö ia ba Gandriokhia.


text:
Fanörö lala misi si medölu Afolo ba Nefeso Me no ara ma'ifu toröi Waulo ba Gandriokhia, mofanö ia: Si'oföna i'anöröi danö Galatia, awena tanö Frigia, ba wanga'aro'ö tödö ndra niha samati ba da'ö.


text:
Ba ginötö da'ö, tohare ba Nefeso samösa niha Yahudi, sotöi Afolo, si'otarai Alesandria. No niha sonekhe fahuhuo ia ba satuatua ba wamotokhi sura ni'amoni'ö.


text:
No tefaha'ö ia sanandrösa ba lala Zo'aya andrö. Fahuhuo ia si fao fehulu dödö ba i'oigö dödönia ba wamaha'ö sanandrösa khö Yesu, heŵa'ae ha fanasa nibe'e Yohane ni'ilania.


text:
Ibörögö fahuhuo ba nomo wangandrö si fao fa'abarani. Me larongo wamaha'önia ira Priskila ba Akuila, la'ohe ia ba nomora ba lahaogö sibai wamotokhi khönia lala Zo'aya andrö.


text:
Ba hiza, me edöna möi ia misi yefo ba Akhaya, lafarou dödönia ira talifusö ba lafa'ohe'ö zura khö ndra niha samati ba Akhaya, ena'ö latema ia. Me irugi Akhaya, moguna sibai ia ba niha sawena mamati börö kharasi Lowalangi.


text:
Lö aiwö ia ba wolaŵa fehede ndra niha Yahudi föna niha sato ba iforoma'ö moroi ba zura ni'amoni'ö, wa Yesu andrö no Mesia.


text:
Ba Nefeso so Waulo – Falukhatania khö ndra nifaha'ö YohaneMe ba Gorindro na sa so Afolo, itöröi mbanua ba dalu danö Faulo ba ofeta ia ba Nefeso. Ba da'a falukha ia niha samati ösa.


text:
Isofu khöra, imane: "Hadia, no mitema Geheha Ni'amoni'ö me tobali ami niha samati?" Latema linia, lamane: "Lö'ö; lö na'i irai marongo wa so Geheha Ni'amoni'ö."


text:
Imane Faulo: "Fanasa nibe'e Yohane no tandra wamalalini era'era; ba iŵa'ö ba niha sato wa lö tola lö'ö mamati ira khö zi tohare furinia, ya'ia Yesu."


text:
Fa'afabali niha keriso ba niha YahudiTölu waŵa wa'ara möimöi Waulo ba nomo wangandrö niha Yahudi ba fahuhuo ia ba i'a'aro'ö dödöra sanandrösa ba gamatöröŵa Lowalangi.


text:
Ba hiza, me so ösa zondruhö tödöra, ba tenga manö ha lö faduhu dödöra, ma na'i la'o'aya lala Zo'aya andrö föna niha sato, i'erogö ira Faulo ba iföfö'ö ndra niha samati ba ero ma'ökhö fahuhuo ia ba nahia zekola khö Dirano.


text:
Dua fakhe wa'ara ifalua zimanö, irege fefu niha si so ba danö Asia larongo daroma li Zo'aya, he niha Yahudi, he göi soi bö'ö.


text:
Sahölihöli dödö ba Nefeso - Laröi wakelemusaIlau zahölihöli dödö sebua Lowalangi si fao fama'ema Waulo.


text:
Na labe'e yaŵa niha sofökhö nukha mböböi ma nukha ba wohalöŵö si no irai ifake Faulo, döhö wökhöra ba aheta khöra geheha si ra'iö.


text:
So göi ösa niha Yahudi sanörönöröi banua misa ba wamofanö eheha si ra'iö. Latandraigö ba wanötöi töi Yesu, So'aya, yaŵa niha si fatewu eheha si ra'iö andrö, lamane: "Ba döi Yesu nituriagö Waulo andrö, ufofanö ami."


text:
Itema lira eheha si ra'iö andrö, imane: "Aboto sa ba dödögu Yesu ba u'ila göi Waulo, ba ya'ami, haniha ami?"


text:
Ifanaoka ia khöra niha si fatewu eheha si ra'iö andrö, ira'u ba ibago ira fefu, irege lalau moloi moroi ba nomo andrö, lö nukhanukha ba oi mesokho.


text:
Terongo zalua andrö ba niha sowanua ba Nefeso ma'afefu, he niha Yahudi he göi niha Yunani, ba ihawui ira fefu fa'ata'u ba tesunosuno döi Yesu, So'aya.


text:
Ato göi ba gotaluara zi no irai fakelemu, la'owuloi mbuku gelemura ba latunu föna niha sato. Na mu'erai mböli mbuku andrö mena'ö, so mato lima wulu ribu firö.


text:
Me no aefa zalua andrö fefu, tumbu ba dödö Waulo (ba wamarou Geheha) we'amöi ba Yerusalema, na no aefa itörö Makedonia ba Akhaya, imane: "Na no aefa ndra'o ba da'ö, lö tola lö'ö göi möido ba Roma."


text:
Ifadaridari'ö darua nawönia ba wohalöŵö, ya'ia Dimoteo ba Eraso we'amöi ba Makedonia. Ya'ia samösa, toröi na sa ba danö Asia.


text:
So samösa niha, sotöi Demeterio, tuka wirö samazökhi omo firö, nahia deŵi Aritemi. Ba halöŵö andrö tenga ha ma'ifu lasöndra gefe ira tuka sohalöŵö khönia.


text:
Börö da'ö, i'owuloi ira awö duka wirö tanö bö'ö ba imane khöra: "He ya'ami ira talifusö, aboto ba dödömi wa börö halöŵö andre tola tasöndra wa'afahöna.


text:
Ba hiza, no mi'ila ba no mirongo samösa nifalua Waulo andrö. Tenga ha ba Nefeso, ba hiza arakhagö ba zi sagörö tanö Asia no ato niha si no ifawe'e ba si no ifaelungu ba wanguma'ö wa tenga Lowalangi nifazökhi danga niha andrö.


text:
Ba zimanö tenga manö ha obou döi halöŵöda andre, ba hiza lö göi sa'ae ba dödö niha nomo nahia Aritemi, deŵi sebua andrö. Ba Aritemi samösa, nifosumange niha Asia ma'afefu awö niha gulidanö ma'asagörö, taya göi dania wa'asalaŵania."


text:
Me larongo da'ö, mofönu sibai niha sato ba mu'ao'ao ira, lamane: "Ebua Garitemi, nifosumange ba Nefeso."


text:
Fawuka zi sambua banua andrö ba ha sara dödöra la'alio'ö we'amöi ba nahia teater; lasöbi Gayo awö Aritarkho, niha Makedonia si fao khö Waulo ba lala.


text:
So göi ösa ndra salaŵa Asia si fahuwu khö Waulo, lafatenge khönia niha ba wanguma'ö, ena'ö böi möi ia ba nahia teater andrö.


text:
Niha sowulo andrö, so zi'ao sanguma'ö da'e so zanguma'ö da'ö, noa sa fawuka sibai gera'erara, ba ato ba gotaluara zi lö mangila hadia dani wa owulo ira.


text:
Latehegö ira niha sato, wa möi föna samösa niha sotöi Alesandro nituyu ndra niha Yahudi. Ibe'e dandra faoma tangania Alesandro, ena'ö ahono niha sato, börö me omasi ia fahuhuo ba wombelegö niha Yahudi.


text:
Me la'ila wa niha Yahudi ia, la'endrongagö we'ao ira niha sato andrö, mato dua jam wa'ara, lamane: "Ebua Garitemi, nifosumange ba Nefeso."


text:
Me ifahono niha sato sekretaris ba mbanua andrö, muhede ia, ima ne: "He ya'ami banua Nefeso! Haniha sa zi lö mangila, wa ba Nefeso terorogö nomo nahia deŵi Aritemi Sebua andrö awö gambarania nidada moroi ba mbanua si yaŵa?


text:
Samösa lö si tola mangosilö'ögö da'ö. Börö da'ö, mihonogö ami ba mihaogö sibai wangerangera hadia nifaluami.


text:
Noa sa mi'ohe ba da'e ndra niha andre, heŵa'ae lö nirabura nomo deŵi khöda ba ma zui la'o'aya döinia.


text:
Tobali, na so wangadu Demeterio awö zohalöŵö khönia sanandrösa ba zi samösa niha, so sa'atö ndra sanguhuku awö ndra salaŵa, akha ba da'ö faoma la'angadugö nawöra.


text:
Börö me salua ma'ökhö andre tola tobali fangadugöda, me lö hadöi si tobali famu'a ba huluda sanandrösa ba wa'afawuka andre."


text:
Fangondrasi umat ba Makedonia ba ba Yunani Me no alö wawukasa andrö [ba Nefeso], ifakaoni'ö ndra nifaha'ö Faulo ba ibe'e khöra wamarou dödö. Me no mangona ia khöra, mofanö ia ba Makedonia.


text:
I'anöröi mbanua ba danö andrö ba oya ibe'e wamarou dödö khö ndra talifusö ba da'ö. Awena ofeta ia ba Yunani


text:
ba tölu waŵa toröi ia ba da'ö. Me moloyo ia ba Ziria mena'ö, mamagölö niha Yahudi ba wamunu ya'ia. Andrö wa ihalö gangetula itörö Makedonia ba wangawuli.


text:
Fao awönia ba lala [dafitu niha nifatenge ndra niha sama ti]: Sofatero, ono Ŵiro, moroi ba Mberoia; moroi ba Desalonika Aritarkho, Sekundro, Gayo banua Ndrarebe ba Timoteo; darua moroi ba danö Asia, ya'ia Tikhiko ba Terofimo.


text:
Ba ya'aga, me no aefa Gowasa Roti-si-lö-mu'aisöni, moloyo ndra'aga i'otarai Wilifi, ba lima ngaluo aefa da'ö falukhaga khöra ba Deroa; fitu ngaluo toröiga ba da'ö.


text:
Fangowasaini luo Zo'aya ba Deroa Fanusugi si no mate Ba ngaluo si föföna barö zi samigu andrö, me owulo ndra'aga ba wamoboto roti, fahuhuo Waulo khö ndra niha samati irugi talu mbongi, börö me omasi ia mofanö mahe molu ö.


text:
No mudadao samösa nono matua ba zandrela, sotöi Oitikho. Börö me ara fahuhuo Waulo, ihawui ia fanuköu sabölöbölö. Ba me abölö mörö ia, aekhu ia si tou moroi ba nga'ötö nomo si tölu. Me lafazaŵa ia, no mate ia.


text:
Numalö mitou Waulo ba ifaöndrö ia, italagui nono matua andrö, imane: "Mihonogö ami, so na sa nosonia."


text:
Ifuli ia miyaŵa Faulo, iboboto roti andrö ba manga. Itohugö wahuhuosa irugi wa'amoluo, awena mofanö ia.


text:
Ba lala saekhu ba Yerusalema Möi ndra'aga ba göfa ba moloyo, madaridari ba Gaso ba mabaloi Waulo ba da'ö, faudu ba niŵa'önia, börö me omasi itörö tanö.


text:
Moroi ba da'ö matohugö woloyo, ba mahemolu ö marugi gamalalaŵa Khio. Sahari aefa da'ö ofetaga ba Zamo, ba sahari zui aefa da'ö ofetaga ba Mileto.


text:
Noa sa i'etu'ö Faulo, wa lö tetaha ia ba Nefeso, ena'ö lö ahori ginötönia ba Asia. Börö me afu'afunia, na tola, ba luo Pentakosta no ofeta ia ba Yerusalema.


text:
Fehede fangona Waulo Moroi ba Mileto ifa'ohe'ö duria Faulo khö ndra satua Gereja ba Nefeso, ena'ö la'ondrasi ia ba da'ö.


text:
Me no larugi, muhede ia khöra, imane: "No mi'ila hewisa wa'atoröigu ba gotaluami, i'otarai ngaluo me awena uhundragö danö Asia,


text:
ya'ia ba we'amöigu enoni Zo'aya si fao fangidengide'ö, si fao taŵa hörö awö wanaögögu fanandraigö si göna ndra'o börö niha Yahudi samagölö ba wamunu ya'o.


text:
Ube'e wasasita he khö ndra niha Yahudi he göi khö ndra niha Yunani, ena'ö lawu'ai lala wa'aurira ba we'amöi khö Lowalangi ba ena'ö mamati ira khö Zo'aya ya'ita, Yesu Keriso.


text:
Ba hiza, iada'a u'o'ö niŵa'ö Ge heha Ni'amoni'ö ba we'amöi ba Yerusalema ba lö u'ila hadia zalua khögu dania ba da'ö.


text:
Awai ni'ilagu ha si no I'ombakha'ö khögu Eheha Ni'amoni'ö sagötö fanörönöröigu banua misa, wa no ibalobaloi ndra'o kurunga ba famakao.


text:
Ma'ifu lö ba dödögu fa'aurigu andre, asala tola u'asiwai döröŵagu ba wamalua halöŵö andrö si no utema moroi khö Yesu, So'aya, ya'ia ba wame'e fasasita sanandrösa ba Injil sanuriagö fa'ebua dödö Lowalangi.


text:
Hiza sa, u'ila wa lö sa'ae fa'ila bawa ita, he ya'ami, he göi si no irai u'ondrasi ba wangombakha amatöröŵa Lowalangi.


text:
Andrö wa mihaogöhaogö ami ba mifaigifaigi sibai nikubaloi andrö fefu, me no Ifataro ami Eheha Ni'amoni'ö tobali sondrönia'ö ba wololohe Gereja khö Lowa langi, si no Ihöli ba ndro NonoNia samösa.


text:
Börö da'ö, mi'angenanö ba mitörötörö tödömi wa tölu fakhe wa'ara, bongi ma'ökhö, lö irai lö ba dödögu wangame'egö tödö ya'ami, dozi ami, si fao taŵa hörö.


text:
Iada'e, utou'ö ami khö Zo'aya ba ba daroma li fa'ebua dödöNia andrö, si tola manga'aro'ö fa'aurimi ba wamati ba same'e khömi ondröita andrö si no Ihönagö khö ndra tana khöNia.


text:
Ba ngawalö hadia ia no uforoma'ö khömi, wa ba wohalöŵö simane da'e lö tola lö'ö tatolo göi niha sambö fa'abölö. Tatörö tödöda daroma li Yesu, So'aya, me Ya'ia samösa zanguma'ö: Abölö ohahau dödö ba wame'e moroi ba wanema."


text:
Fe'amöi ba YerusalemaMe no irugi ginötö wofanö göfa, maröi ira ba moloyo ndra'aga madölöga ba Gos. Mahemolu ö ofetaga ba Rodos ba moroi ba da'ö numalöga ba Patara.


text:
Me oroma khöma Hulo Zifero, malauga tanö ba gambölönia, madölöga ba Ziria ba ofetaga ba Diro, börö me ba da'ö ibe'e tou noronia köfa.


text:
Mafalukhaisi ndra niha samati ba da'ö ba toröiga khöra fitu ngaluo wa'ara. Ba wamarou Geheha Ni'amoni'ö laŵa'ö khö Waulo, ena'ö lö möi ia ba Yerusalema.


text:
Me ahori ginötö wa'atoröima ba da'ö, maröi ira ba matohugö wofanöma. Lafasao ndra'aga irugi baero mbanua, fefu ira si fao fo'omora ba iraonora. Ba zinga nasi andrö matuhi danö ba mangandröga.


text:
I'otarai Diro ofetaga ba Wetole ma'i, ba da'a awai woloyoma. Mafalukhaisi ndra talifusö ba wamati ba toröiga khöra ma'ökhö wa'ara.


text:
Mahemolu ö, matohugö wofanö ba marugi Kaisaria. Möiga ba nomo zanuriaigö Injil sotöi Filifo ba toröiga khönia. Ya'ia andrö samösa moroi ba gotalua zi dafitu [diakon nifili ba Yerusale ma me luo no].


text:
Fama'ele'ö wa teböbö Waulo ba YerusalemaMe no mato ha'uga hari toröiga ba da'ö, tohare samösa zama'ele'ö so töi Agabo si'otarai Yudaia.


text:
I'ondrasi ndra'aga ba ihalö mböbö löwi Waulo ba iböbö danga awö gahenia, imane: "Da'e niŵa'ö Geheha Ni'amoni'ö: Lamane dania wamöbö niha sokhö böbö löwi andre ira niha Yahudi ba Yerusalema ba latou'ö ia ba danga niha si tenga soi Lowalangi."


text:
Me marongo da'ö, ma'andrö sibai khö Waulo, ya'aga ba ira talifusö ba da'ö, ena'ö böi möi ia ba Yerusalema.


text:
Itema li Faulo, imane: "Hana wa me'e ami ba mibusi dödögu? Noa sa aoha gölögu, tenga manö ha ba wanehegö teböbö ndra'o, ba hiza ba wanaögö fa'amate göi ba Yerusalema, börö döi Yesu, So'aya andrö."


text:
Möi awöma ösa ndra talifusö moroi ba Kaisaria ba wamasao ya'aga ba nomo Manaso, me ba nomonia toröi ndra'aga. Manaso andrö no niha Zifero si no ara tobali niha keriso.


text:
Falukhata ba Yerusalema Fawu'usa li WauloMe marugi Yerusalema, latema ndra'aga ira talifusö si fao fa'omuso dödö.


text:
Me no i'owai ira, izarazara wanutunö khöra ngawalö nilau Lowalangi ba gotalua soi bö'ö si fao fama'emania.


text:
Me larongo da'ö, lasunosuno Lowalangi ba lamane khönia: "He talifusö, ö'ila wa hönö ngahönö niha Yahudi si no tobali niha samati ba owölö'ölö na sa ira wolo'ö oroisa khö Moze.


text:
No larongo zanandrösa khöu, wa öfaha'ö ndra niha Yahudi si toröi ba gotalua soi bö'ö, ena'ö lö la'o'ö goroisa andrö khö Moze ba wanguma'ö böi laboto sa'ae ndraonora ba böi la'o'ö hada niha Yahudi.


text:
Ohe ira awöu [ba nomo Lowalangi] ba amoni'ö ndra'ugö awöra ba bu'a gömöra ba wanöwö högöra andrö. Ba fefu niha dania la'ila, wa faya zi no larongo andrö sanandrösa khöu, awö wa ba wa'auriu ö'o'ö huku Moze.


text:
Ba hiza, sanandrösa ba soi bö'ö si tobali niha keriso, no mafa'ohe'ö zura gangetula, ena'ö la'aröu'ö ira moroi ba wemanga ö si no mufasömba'ö ba nadu, moroi ba ndro, moroi ba nagole gurifö si mate nitögi bagi ba moroi ba wohorö."


text:
Mahemolu ö, i'ohe ndra niha no mege Faulo, i'amoni'ö ia awöra ba möi ia ba nomo Lowalangi ba wangombakha [khö ndra ere] ngaluo wangasiwai fangamoni'ö andrö, ena'ö tefasömba'ö wasömbatara zamösana.


text:
Fondra'u Faulo ba nomo LowalangiMe no arakhagö awai ginötö si fitu ngaluo [ba wangamoni'ö] andrö, so niha Yahudi si'otarai danö Asia sangila Faulo ba nomo Lowalangi. Lafawe'e niha sato ba lara'u ia


text:
ba mu'ao ira, lamane: "He ya'ami Iraono Gizara'eli, milului! Da'a niha sanörönöröi tanö ba wamaha'ö niha ba wolaŵa soida awö huku Moze, he göi nahia andre. Ba iada'e, i'ohe na sa niha Yunani ba nomo Lowalangi ba ita'unöisi nahia ni'amoni'ö andre!"


text:
Laŵa'ö da'ö, börö me no la'ila Derofimo, banua Nefeso andrö, wa faofao ia khö Waulo ba wanöröi banua misa, lawalinga no i'ohe ia Faulo bakha ba nomo Lowalangi.


text:
Fawuka mbanua andrö ma'afefu, oi zara fagohigohi niha, owulo ira. Lara'u Waulo ba lasöbi ia baero moroi ba nomo Lowalangi ba la'ondruhö'ö bawandruhö.


text:
Me labunu ia mena'ö, te'ombakha'ö khö gafalo ndra saradadu, wa no fawuka zi sambua banua Yerusalema.


text:
I'anema'ö ikaoni ndra saradadu ba ira kafalora, la'alio'ö we'amöi khö ndra niha sato andrö. Me la'ila gafalo zaradadu awö ndra saradadu, labato wamözi Faulo.


text:
Ihatö'ö ia khö Waulo kafalo ndra saradadu, ifara'u'ö ia ba ifaŵa'ögö, ena'ö laböbö ia faoma dua rozi mbilagu; awena isofu haniha ia ba hadia zi no ifalua.


text:
So ösa moroi ba gotalua niha sato zi'ao sanguma'ö simane ba so göi zanguma'ö simanö. Börö waguaguasa andrö, lö i'ila hadia zindruhunia. Andrö wa ibe'e wareta, ena'ö la'ohe Waulo ba gödo.


text:
Me la'ohe mena'ö Waulo bakha ba gödo, muhede ia khö gafalo ndra saradadu andrö, imane: "Hadia, tetehegö khögu wa fahuhuo ndra'o khöu?"


text:
Itema linia, imane: "Hadia, ö'ila li Yunani? Na simanö, hadia tenga niha Mesirayi andrö ndra'ugö, si no mamobörö folaŵa ba ginötö si lalö ba si no molohe öfa ribu niha ba danö si mate, samawuka solohe förögi andrö?"


text:
Itema li Faulo, imane: "Niha Yahudi ndra'o, banua Dareso ba danö Gilikia, banua si no teturia ma'ifu. U'andrö khöu, tehegö khögu fahuhuo ba niha sato andrö."


text:
Ba itehegö khönia. Huhuo Waulo föna ndra niha Yahudi Muzizio Waulo ba mbosi nora ba ibe'e dandra faoma tangania. Me no ahono niha sato, ibörögö fahuhuo khöra ba li Heberai'o, imane:


text:
imane: "Niha Yahudi ndra'o, tumbu ndra'o ba Dareso ba danö Gilikia, ba hiza, ba mbanua andre te'ebua'ö ndra'o. Me no tobali ndra'o nifaha'ö Gamalieli, tetanögö ba dödögu wa'aduhu goroisa nibe'e khö ndra tuada, irege tobali ndra'o niha sabölö mombelegö oroisa Lowalangi, simane ya'ami fefu ma'ökhö andre.


text:
No ugohi niha sanörö lala Zo'aya andrö irugi wanuwagö dora; ufara'u'ö ndra matua ba ira alawe ba ube'e ira ba gurunga.


text:
Sanandrösa ba da'ö tola ibe'e wasasita ere sebua ba he göi ira ndrotondroto zanguhuku ba agama. Moroi khöra utema zura, ena'ö tola möido khö ndra talifusö ba Ndramaseko. Ba da'ö göi ura'u mena'ö niha sanörö lala andrö, uböbö ira ba u'ohe ba Yerusalema, ena'ö tehuku.


text:
Itutunö wogaoninia FauloBa dalu lala we'amöi ba Ndramaseko andrö, me arakhagö urugi mbanua, mato laluo, i'anema'ö ihawui ndra'o haga sabölöbölö si'otarai mbanua si yaŵa.


text:
Alau ndra'o tou ba danö ba urongo li si hede khögu, sanguma'ö: He Saulo, he Saulo, hana wa ögohi Ndra'o?"


text:
Utema li, umane: "He So'aya, haniha Ndra'ugö?" Imane khögu: "Ya'odo Yesu, banua Nazareta, nigohimö andrö."


text:
Umane: "He So'aya, hadia zi lö tola lö'ö ufalua?" Imane khögu So'aya: "Faoso, ae'e ba Ndramaseko, ba da'ö dania te'ombakha'ö khöu hadia zi lö tola lö'ö öfalua."


text:
Me lö sa'ae u'ila niha börö haga si takile andrö no mege, andrö wa lagogohe dangagu ira awögu ba we'amöi ba Ndramaseko.


text:
Ba da'ö so samösa niha sotöi Anania, satulö tödö ba solo'ö oroisa Lowalangi, si sökhi turia ba niha Yahudi fefu si so ba da'ö.


text:
Möi ia khögu ba i'ondrasi ndra'o, imane: "He Saulo, talifusögu, ya ifuli teboka höröu!" Ba ba da'ö sibai, i'anema'ö teboka hörögu ba u'ila ia fönagu.


text:
Imane khögu: "No tohöna Ifili ndra'ugö Lowalangi ndra tuada ba wangi'ila ohitö dödöNia [ba wangorifi soi niha] ba ena'ö ö'ila Niha Satulö andrö [ya'ia Yesu] ba ena'ö örongo li si'otarai mbawaNia.


text:
Ba iada'e, hana wa ötaha na sa? Faoso ba tema wanasa ba wanötöi töi Zo'aya, ena'ö tesasai ndra'ugö moroi ba horöu."


text:
Famatenge Waulo ba soi bö'ö Me mangawuli ndra'o ba Yerusalema, me mangandrödo ba no mo Lowalangi, alua khögu gangilata.


text:
U'ila Zo'aya si hede khögu, sanguma'ö: "Böi taha; alio'ö wondröi Yerusalema, börö me lö latema wasasitau sanandrösa khöGu."


text:
Utema li, umane: "He So'aya, [hana wa lö'ö?] No la'ila wa ya'o zanörönöröi omo wangandrö ba wondra'u niha samati khöU ba ba wamözi ya'ira.


text:
Me teduwagö ndro Zitefano, martirMö andrö, so ndra'o ba da'ö ba no fao dödögu ba da'ö; ya'odo na'i zanarogö nukha ndra samunu ya'ia."


text:
Labelegö Waulo ira niha Roma Irugi da'ö lafondrondrongo manö huhuonia niha sato si fao fa'aho no; ba iada'e, ibörögö lalau mu'ao'ao, lamane: "Nibunu niha da'ö, tenga sa sinangea auri ia ba gulidanö andre!"


text:
Andrö wa ibe'e wareta kafalo ndra saradadu andrö, ena'ö la'ohe Waulo ba gödo ba iŵa'ö akha lafareso si fao bözibözi, ena'ö i'ila hadia mbörö wa simanö we'ao'ao niha Yahudi ba wolaŵa ya'ia.


text:
Me no laböbö ia ba toga ba wamabözi ya'ia mena'ö, mu hede ia khö zaradadu sondrönia'ö si otu si zizio ba da'ö, imane: "Hadia, tetehegö khömi wamözi ono gamatöröŵa Roma, mendrua manö na lö mu'etu'ö huku?"


text:
Me irongo da'ö, möi zaradadu sondrönia'ö si otu andrö ba wangombakha khö gafalo ndra saradadu, imane: "Hadia, ö'ila nilaumö andre? Ono gamatöröŵa Roma niha da'ö!"


text:
Möi khö Waulo gafalo ndra saradadu andrö, imane khönia: "Ombakha'ö hadia ono gamatöröŵa Roma ndra'ugö?" Imane Faulo: "Ya'ia, ono gamatöröŵa Roma ndra'o."


text:
Imane kafalo ndra saradadu: "Ebua gefe nibe'egu ba wanöndra fa'a'ono gamatöröwa Roma andrö." Imane Faulo: "Ba ya'o, i'otarai wa'atumbu no ono gamatöröŵa Roma ndra'o."


text:
I'anema'ö laböhöli ia ira saradadu samareso ya'ia mena'ö, ba ata'u göi gafalo ndra saradadu andrö, börö me i'ila wa ono gamatöröŵa Roma Waulo awö wa no ifaböbö'ö ia.


text:
Föna mahkamah agama so WauloMahemolu ö, me omasi sibai i'ila kafalo ndra saradadu andrö, hadia mbörö wa la'angadugö Waulo ira niha Yahudi, i'efa'ö ia moroi ba gurunga ba ifakaoni'ö ndra ere sebua awö ndra satua zanguhuku ba agama, ena'ö owulo ira. Awena i'ohe fönara Waulo.


text:
Itöngö ndrotondroto rafe zanguhuku andrö Faulo ba imane: "He ya'ami ira talifusögu, lö sinegu dödögu khögu ba wolo'ö somasi Lowalangi irugi ma'ökhö andre."


text:
Me iŵa'ö da'ö, ibe'e wareta ere sebua, Anania, ba niha si zizio ba ngainia, ena'ö ifalisi mbawa Waulo.


text:
Ba hiza, imane khönia Faulo: "Ya Ibözi ndra'ugö Lowalangi, he ya'ugö niha samini tödö! Dumadao ndra'ugö ba da'ö ba wanguhuku ya'o molo'ö oroisa, ba no ösawö goroisa andrö ba wango'ou niha ba wamalisi ya'o."


text:
Lamane khö Waulo ira niha si zizio ba da'ö: "Hana wa barani sibai ndra'ugö wango'aya ere sebua khö Lowalangi?"


text:
Itema li Faulo, imane: "He ira talifusö, [mibologö dödömi] lö u'ila wa sindruhu ere sebua ia, [uwalinga ha ba döi manö]. Noa sa tesura ba zura ni'amoni'ö: Böi o'aya zalaŵa soimö."


text:
Börö me i'ila Faulo, wa so ösa ndra sadukai'o ba gotalua ndrotondroto zanguhuku andrö, ba so göi ndra farizai'o, mu'ao ia ba rafe zanguhuku andrö, imane: "He ya'ami ira talifusö, farizai'o ndra'odo, nga'ötö warizai'o; ba börö dötönafö [soida] awö wemaoso niha si no mate, wa tehuku ndra'o ba da'e."


text:
Börö me laŵa'ö ira sadukai'o, lö femaoso niha si no mate, lö hadöi mala'ika ba lö eheha. Ba hiza, la'akui ira farizai'o wa so da'ö fefu.


text:
Börö da'ö alua wawukasa sabölöbölö. Maoso ösa ndra sangila amakhoita moroi ba ngasi ndra farizai'o, lalaŵa sibai [wangerangera ndra sadukai'o andrö], lamane: "Ma'ifu lö masöndra zala niha da'a. Te sindruhu wa no fahuhuo khönia geheha ma mala'ika."


text:
Itugu abölöbölö wasosota, irege ata'u gafalo ndra saradadu andrö, na aekhu ira ba wamakiko Faulo. Andrö ibe'e wareta khö ndra saradadu, ena'ö lahalö Waulo moroi ba gotalua niha sato andrö ba la'ohe ia ba gödo.


text:
Mahemolu ö, ba zi bongi, I'ondrasi Waulo So'aya ba Imane khö nia: "A'aro'ö dödöu! Simane fame'eu fasasita sanandrösa khöGu ba Yerusalema, lö tola lö'ö simanö göi wasasitau ba Roma."


text:
Famagölö ba wamunu FauloMe no moluo, so niha Yahudi sowulo ba wamagölö ba möi ira ba hölu wa lö manga ba lö labadu nidanö fatua lö labunu Waulo.


text:
Möi ira khö ndra ere sebua ba ba khö ndra salaŵa, lamane: "No möiga ba hölu, wa lö mababaya hadia ia gö fatua lö mabunu Waulo.


text:
Börö da'ö, mifaŵa'ögö khö gafalo ndra saradadu, ya'ami awö ndrotondroto zanguhuku andrö, ena'ö ifa'ohe'ö Waulo föna mi, hulö na mihaogö sibai wamare so ya'ia; ba ba da'ö dania mahönagö ndra'aga ba wamunu ya'ia fatua lö ofeta ia khömi."


text:
Ba hiza, so nono mbene'ö Waulo, ono dalifusönia alawe, zamondrongo famagölö andrö. Möi ia ba gödo ba i'ombakha'ö da'ö khö Waulo.


text:
Ifakaoni'ö samösa zaradadu sondrönia'ö si'otu Faulo ba imane khönia: "Ohe nono matua da'a khö gafalo ndra saradadu, so ni'ombakha'önia khönia."


text:
I'ohe nono matua andrö khö gafalo ndra saradadu, imane: "Faulo andrö, niha nikuru, zogaoni ya'o ba i'andrö, ena'ö u'ohe nono matua da'a khöu; so niŵa'önia khöu."


text:
Igogohe danga nono matua da'ö kafalo ndra saradadu, i'ohe ia bakha ba imane khönia: "Hadia niŵa'öu khögu?"


text:
Itema li, imane: "No mamagölö ndra niha Yahudi ba wangandrö khöu, ena'ö mahemolu öfa'ohe'ö Waulo ba rafe ndra sanguhuku ba agama, hulö na lahaogö sibai wamareso hadia ia sanandrösa khönia.


text:
Ba hiza, böi ö'o'ö niŵa'öra, börö me töra öfa wulu niha zi no mangöhönagö ya'ira ba dalu lala. No lalau fahölu, wa lö manga ba lö labadu nidanö fatua lö labunu ia. No mama'anö ira iada'a, ha tö fombaloi fa'a-fao-dödöu."


text:
Ifofanö nono matua andrö kafalo ndra saradadu ba imane khönia: "Böi ombakha'ö gofu ha'ökhö, wa no ötutunö khögu da'e."


text:
Te'ohe Waulo ba Kaisaria Ikaoni darua zondrönia'ö saradadu si'otu kafalo ndra saradadu andrö ba imane: "Mifa'anö dua ngaotu zaradadu, fitu ngafulu zaradadu si fakudo ba dua ngaotu zolohe toho, ena'ö tola mofanö ira ba Kaisaria bözi siŵa bongi da'a.


text:
Mihönagö göi kudo khö Waulo, ena'ö tola ofeta ia khö gumandru Feliki ba lö hadia ia khönia ba lala."


text:
No lara'u niha da'e ira niha Yahudi, ba me labunu ia mena'ö, tohare ndra'o awö zaradadu ba u'efa'ö ia, börö me urongo ono gamatöröŵa Roma ia.


text:
Awena aboto ba dödögu wa oroisa khöra mbörö wangadura andrö, ba hiza, lö hadia ia sinangea wa tehuku famunu ia ma zui tebe'e ba gurunga.


text:
Me no te'ombakha'ö khögu, wa no mamagölö ira ba wamunu ya'ia, andrö wa i'anema'ö ufa'ohe'ö ia khöu; ba no göi uŵa'ö ba zangadu andrö, ena'ö khöu la'ohe wangadura.– Ya'ahowu!"


text:
imane: "Ufareso dania farakarou, na no tohare niha sangadugö ya'ugö andrö." Ba ibe'e wareta, ena'ö lataha Waulo ba gödo nifasindro Herode.


text:
La'angadugö Waulo ira niha Yahudi Lima ngaluo aefa da'ö, möi ba Kaisaria gere sebua Anania awö ndra salaŵa niha Yahudi ösa ba fao samösa zi fahuhuo sotöi Tertulo. Möi ira khö gumandru ba wama'e ma fangadura sanandrösa khö Waulo.


text:
Me no lafakaoni'ö Waulo, ibörögö wangadugö ya'ia Tertulo, imane: "Kumandru Feliki nifosumange! Börö ndra'ugö wa masöndra wa'ahono dödö ba fa'ohahau dödö; ba börö wamatöröu no oya marasoi zi sökhi nilaumö ba soima andre.


text:
Ba hiza, ena'ö lö urörö manö ndra'ugö, u'andrö khöu ba wa'ebua dödöu andrö, ena'ö öfondrondrongo wehedema sadogodogo andre.


text:
No masöndra wa no amaedola wökhö sebua niha da'e ba samobörö fawukasa ba gotalua ndra niha Yahudi gofu heza awö wa sondrönia'ö ia ba sekte Nasrani.


text:
Baero da'ö no itandraigö ba wana'unöi omo Lowalangi ba Yerusalema. Andrö wa mara'u ia (ba edönaga mena'ö wangetu'ö hukunia molo'ö huku agama khöma.


text:
Ibelegö ia Faulo föna WelikiMe no ibe'e dandra kumandru, muhede Waulo, imane: "U'ila, wa no ara tobali ndra'ugö sanguhuku ba soi andre, andrö wa lö ata'u ndra'o ba wombelegö ya'o.


text:
Ba ginötö da'ö lö nisöndrara fada'aŵa ndra'o ba niha ma zui ulau wamawuka, he ba nomo Lowalangi, he göi ba nomo wangandrö tanö bö'ö ba he göi ba mbanua.


text:
Ba hiza, u'akui sa khöu, wa ufosumange Lowalangi ndra tuama, heŵa'ae ba lala andrö nifotöira sekte. Faduhu dödögu ba ngawalö zi no tesura ba huku Moze ba ba zura ndra sama'ele'ö.


text:
So khögu wanötöna khö Lowalangi, simane nitötönara göi, wa ifuli auri fefu niha si no mate, he niha satulö, he göi niha si lö atulö.


text:
Da'ö mbörö wa uforege, ena'ö lö sinegu dödögu khögu ba ngawalö hadia ia, he khö Lowalangi, he göi khö nawögu niha.


text:
Me no ha'uga fakhe [so ndra'o ba danö zotanö], mangawuli ndra'o ba Yerusalema ba wolohe tolotolo ba soigu ba ba wame'e fasömbata khö Lowalangi.


text:
Ba ginötö ufalua wangamoni'ö andrö, so ösa ndra niha Yahudi si'otarai ba danö Asia zanöndra ya'o ba nomo Lowalangi; lö niha sato si fao khögu, ba lö hadöi fawukasa.


text:
Sindruhunia, ya'ira andrö zi lö tola lö'ö mangondrasi ya'ugö ba da'e ba wama'ema fangadura, na so hadia ia sanandrösa khögu.


text:
Ma zui ya'ira si so ba da'e, akha la'ombakha'ö hadia ia nifaluagu si lö sökhi nisöndrara, me so ndra'o föna ndra sanguhuku ba agama.


text:
Ma ha me no uŵa'ö si fao fe'ao, me muzizio ndra'o ba gotaluara, me umane: Börö wemaoso niha si no mate, wa te'ohe ndra'o fönami ma'ökhö andre ba wangetu'ö huku."


text:
Börö me omasi sibai Weliki ba wangi'ila hadia ia sanandrösa ba lala Zo'aya andrö, idou'ö khöra ginötö, imane: "Na no tohare gafalo zaradadu, Lisia, [moroi ba Yerusalema]; ba da'ö u'etu'ö warakaro andre khömi."


text:
Ba ibe'e wareta khö gafalo zaradadu, ena'ö latarogö Waulo ba lahaogöhaogö khönia ba böi latenaŵa, na so ndra sahatö khönia si möi ngoningoninia.


text:
Tahataha wa'atedou Injil Mato ha'uga ngaluo aefa da'ö, tohare Weliki si fao fo'omonia sotöi Drusila, si no niha Yahudi, ba ifakaoni'ö Waulo ba wamondrondrongo huhuonia sanandrösa ba wamati khö Yesu Keriso andrö.


text:
Ba hiza, me itörö linia sanandrösa ba wa'atulö, fanaha tödö ba fanguhuku andrö dania, ata'u sibai Weliki ba imane: "Tobönö ua, tola mofanö'ö; ufuli ufakaoni'ö ndra'ugö, na so ginötö."


text:
Ba idönadöna göi, wa isöndra gefe moroi khö Waulo. Da'ö mbörö wa asese ifakao ni'ö ia ba wahuhuosa khönia.


text:
Me no irugi dua fakhe, tobali kumandru Portio Festo fogati Weliki. Ba börö me omasi ia ihalö dödö ndra niha Yahudi, andrö wa itaha manö Waulo ba gurunga.


text:
Te'ohe Waulo föna Festo Tölu ngaluo me no ibörögö wamatörö Festo ba propinsi Siria, mofanö ia moroi ba Kaisaria numalö ba Yerusalema.


text:
La'ondrasi ia ira ere sebua awö ndra salaŵa niha Yahudi ba wama'ema khönia fangadura sanandrösa khö Waulo.


text:
La'andrö khönia sambua mbuala si tobali te'ala khö Waulo, ya'ia ena'ö ibe'e wareta ba wolohe Faulo ba Yerusalema. Noa sa mamagölö ira, latarogö ia ba dalu lala ba wamunu ya'ia.


text:
imane: "Akha fao khögu ndra si so kuaso ba khömi we'amöi ba Kaisaria ba lafa'ema wangadura sanandrösa khö niha da'ö, na so zalania."


text:
Lö töra moroi ba zi ŵalu ma fulu ngaluo toröi Festo ba Yerusalema, awena mangawuli ia ba Kaisaria. Mahemolu ö, mudadao ia ba dadaoma wanguhuku ba ibe'e wareta, ena'ö la'ohe fönania Waulo.


text:
Me tohare Waulo, lafasui ia ira niha Yahudi si'otarai Yerusalema ba oya lafa'ema wangadura sagabua sanandrösa khönia, si tebai lafaduhu'ö.


text:
Ibelegö ia Faulo, imane: "Ma'ifu lö nilaugu sala sanandrösa ba gamakhoita niha Yahudi ma ba nomo Lowalangi ma zui khö kaisaro."


text:
Omasi Festo ba wangai tödö ndra niha Yahudi, andrö itema li Waulo, imane: "Hadia, fao dödöu we'amöi ba Yerusalema, ena'ö ba da'ö te'etu'ö hukumö fönagu ba wangadura andrö?"


text:
Itema li Faulo, imane: "Föna dadaoma wanguhuku khö kaisaro so ndra'o; lö tola lö'ö ba da'ö te'etu'ö hukugu. Aboto göi ba dödöu, wa lö hadöi salagu ba niha Yahudi.


text:
Na duhu wa no ufalua horö, ba ma hadia ia zi tola tobali börö wa tehuku fa'amate ndra'o, aohagölögu wa'amate. Ba hiza, na lö duhu wangadura andrö, samösa lö si tola mame'e ya'o ba dangara. Akha föna kaisaro te'etu'ö hukugu!"


text:
Me no fahuhuo Festo khö ndra satua si fao ba rafe, imane: "No ö'andrö, föna kaisaro te'etu'ö khöu huku, andrö wa möi'ö khö kaisaro."


text:
Fasasita föna Agripa ba Bernike Mato ha'uga ngaluo aefa da'ö, tohare razo Agripa ba Bernike ba Kaisaria ba wangowai Festo.


text:
Me no mato ha'uga ngaluo toröi ira ba da'ö, itutunö Festo khö razo zanandrösa ba farakaro Waulo andrö, imane: "So ba da'e niha nitaha, niröi Weliki.


text:
Me so ndra'o ba Yerusalema, lafa'ema wangadura ira ere sebua awö ndra salaŵa niha Yahudi, la'andrö ena'ö tehuku niha andrö.


text:
Utema lira umane, lö to'ölö ba niha Roma ba wangetu'ö huku niha fatua lö falukha bawa ira niha nihuku faoma niha sangadugö ya'ia; ba tebe'e khönia ginötö ba wombelegö ya'ia.


text:
Me owulo ira ba da'e, lö u'aragö sa'ae, ba hiza mahemolu ö mudadao ndra'o ba dadaoma wanguhuku ba ube'e wareta, ena'ö la'ohe fönagu niha da'ö.


text:
Me falukha bawa ira ndra sangadugö ya'ia, uwalinga so gamuatania si lö sökhi ni'angadugöra, ba hiza sa ma'ifu lö'ö.


text:
Ba hiza, ha börö zanandrösa ba ngawalö duho agama khöra ba ba khö Yesu andrö, samösa Niha si no mate, niŵa'ö Waulo no ifuli auri Ia.


text:
Me lö u'ila he uwisa sanandrösa ba farakaro andrö, usofu khönia na omasi ia we'amöi ba Yerusalema, ena'ö ba da'ö te'etu'ö farakaro andrö.


text:
Ba hiza, me i'andrö Faulo, ena'ö lataha ia irugi te'etu'ö khönia huku föna kaisaro, ube'e wareta, ena'ö lataha manö ia irugi ufa'ohe'ö ia khö kaisaro."


text:
Imane Agripa khö Festo: "Omasido göi wamondrongo niha andrö." Imane Festo: "Tola öfondrondrongo ia mahemolu."


text:
Mahemolu ö, tohare Agripa ba Bernike si fao fa'amolakhömi ba me no möi ira ba gödo si fao ira kafalo ndra saradadu awö ndra salaŵa ba mbanua andrö, ibe'e wareta Festo, ena'ö te'ohe föna Waulo.


text:
Imane Festo: "Razo Agripa nifosumange ba ya'ami fefu si fao khöma wa'owulo! Ya'e niha andre, si no la'angadugö khögu ira niha Yahudi fefu, he ba Yerusalema he göi ba da'e, mu'ao'ao ira wanguma'ö tebai tetehegö wa auri ia sa'ae.


text:
Ba hiza, lö usöndra hadia ia zi tobali danedane ba wame'e huku fa'amate. Me ya'ia samösa zangandrö, ena'ö föna kaisaro te'etu'ö farakaronia, uhalö gangetula ba wama'ohe'ö ya'ia ba Roma.


text:
Ba hiza lö hadia ia si tola usura khö kaisaro sanandrösa khönia andrö. Da'a mbörö, wa u'ohe ia fönami, mendrua manö khöu, ya'ugö razo Agripa, ena'ö na no aefa tefareso ia, so hadia ia zi tola usura.


text:
Börö molo'ö ya'o, tenga sinangea na mufa'ohe'ö niha nitaha na lö te'ombakha'ö mbörö wangadugö ya'ia."


text:
Ibelegö ia Faulo föna razo Agripa Muhede Agripa khö Waulo, imane: "Tetehegö khöu ba wo mbelegö ya'ugö." Ifazaŵa dangania Faulo ba ibörögö wombelegö ya'ia, imane:


text:
"He razo Agripa, omuso sibai dödögu, me tola ufa'ema wombelegö ya'o fönau, ma'ökhö andre, sanandrösa ba wangadu ndra niha Yahudi andrö ba khögu,


text:
mendrua manö, me ahori ö'ila hada awö gamadöniŵa ba niha Yahudi. Börö da'ö u'andrö khöu, ena'ö öbologö dödöu ba wamondrondrongo ya'o.


text:
Fefu niha Yahudi oi la'ila hewisa lala wa'aurigu i'otarai wa'awuyugu, börö me i'otarai mböröta so ndra'o ba gotalua soigu ba Yerusalema.


text:
No i'otarai me föna la'ila ndra'o, irege na omasi ira mena'ö, tola labe'e wasasita wa utörö lala fondrege zabua ba agamada, ya'ia lala ndra farizai'o.


text:
Ba iada'e, muzizio ndra'o föna dadaoma wanguhuku, börö wanötöna ba wawu'usa li Lowalangi andrö si no Ifa'ema khö ndra tuada.


text:
Bongi ma'ökhö möi ngoningoni Lowalangi zi felendrua mado Ndraono Gizara'eli si fao fanötöna, wa tefönui gamabu'ula li andrö.


text:
Börö wanötöna andrö, ya'ugö razo, wa la'angadugö ndra'o ira niha Yahudi. Hana wa tebai faduhu dödömi, wa tola I'orifi niha si no mate Lowalangi?


text:
Duhu sa wa me föna no uŵa'ö tödögu, wa lö tola lö'ö ufalua fefu hadia ia ba wolaŵa töi Yesu andrö banua Nazareta;


text:
ba no ufalua da'ö ba Yerusalema. Me no utema kuaso moroi khö ndra ere sebua, ato niha samati nifabe'egögu ba gurunga; ba fao göi dödögu na tehuku fa'ama te ira.


text:
Asese ufakao ira ba nomo wangandrö misa ba wamaso ya'ira, ena'ö la'ositengagö wamatira andrö. Ebua sibai wönugu khöra, irege möido ba mbanua tanö bö'ö misa ba wolohi ya'ira."


text:
Ifuli itutunö wogaoninia Faulo"Da'ö göi gohitö dödögu, me möido ba Ndramaseko si fao kuaso ba fanehegö ndra ere sebua.


text:
Mato laluo ba dalu lala, ya'ugö razo, u'ila haga si'otarai mbanua si yaŵa; takile moroi ba haga luo haga andrö ba ihawui ndra'o awö niha si fao khögu ba lala.


text:
Me oi alau ndra'aga tou ba danö, urongo li si hede khögu, ba li Heberai'o, sanguma'ö: He Saulo, he Saulo, hana wa ögohi Ndra'o? Afökhö sa khöu, na ötifa ndroi.


text:
Faoso ba ozizio! Andrö wa Uforoma'ö Ndra'o khöu ba wangohonogöi ya'ugö tobali enoniGu ba sasi ba ngawalö zi no i'ila höröu awö niforoma'öGu khöu dania.


text:
Ufatenge ndra'ugö khöra ba wamokai höröra, ena'ö aefa ira ba wa'ogömigömi andrö numalö ba haga; mo roi ba wa'abölö gafökha numalö khö Lowalangi, ena'ö börö wamati khöGu latema wangefa horö awö gondröita andrö si no tehonogöi khö ndra niha si no te'amoni'ö.


text:
Itutunö halöŵönia Faulo awö duho wanuriaigöniaBörö da'ö, razo Agripa, lö zi lö u'o'ö ni'oroisi ba gangilata si'otarai zorugo andrö.


text:
Ba wamobörö uturiaigö khö ndra niha Yahudi si so ba Ndramaseko ba ba Yerusalema, awena ba zi sagörö tanö Yudaia ba ba ngawalö soi tanö bö'ö, ena'ö lafalalini gera'erara ba möi ira khö Lowalangi awö wa lafalua mbuabua sangoroma'ö famalalini era'era andrö.


text:
Ba hiza, me no Itolo ndra'o Lowalangi irugi ma'ökhö andre, tola muzizio ndra'o ba da'e ba wame'e fasasita, he ba niha sigide'ide he göi ba niha segebua töi. Lö hadia ia ni'ombakha'ögu baero zi no tohöna la'ombakha'ö ira sama'ele'ö, awö zi no iŵa'ö Moze,


text:
ya'ia wa lö tola lö'ö tefakao Mesia andrö awö wa Ya'ia zi'o föna maoso moroi ba gotalua niha si no mate ba wolohe haga ba Ndraono Gizara'eli ba ba soi tanö bö'ö."


text:
Fanema li ndra salaŵa ba huhuo WauloMe iŵa'ö da'ö Faulo ba wombelegö ya'ia, muhede Festo, ebua linia, imane: "Owöhö'ö, Faulo! No ifawukaisi gera'erau fombasombaso buku soya sibai andrö."


text:
Itema li Faulo, imane: "Tenga sowöhö ndra'o, Festo nifosumange. Duhu niŵa'ögu andrö ba ohahau göi wangerangeragu.


text:
I'ila sa zanandrösa ba da'ö razo, andrö wa lö ata'u ndra'o fahuhuo fönania. Faduhu dödögu, wa lö hadia ia si lö irongo sanandrösa ba da'ö, börö me tenga ba nahia si tobini alua da'ö fefu.


text:
Imane Faulo: "Mangandrö ndra'o khö Lowalangi, ena'ö ba ginötö salio ma sara, tenga ha ya'ugö, ba hiza fefu niha samondrongo fehedegu ma'ökhö andre tola tobali simane ya'o, awai i lö teböbö."


text:
Me möi ira baero, faoma lamane khö nawöra: "Lö hadöi amuata niha da'ö, si tobali börö wa tehuku fa'amate ma zui ba wame'e ya'ia ba gurunga."


text:
Imane Agripa khö Festo: "Tola mena'ö te'efa'ö niha andre, na lö ni'andrönia wa föna kaisaro te'etu'ö farakaronia."


text:
Fe'amöi ba Roma Me no la'etu'ö, wa moloyo ndra'aga ba Italia, tebe'e Waulo awö niha nikuru bö'ö ba danga gafalo ndra saradadu, sotöi Yulio, si'otarai Resimen Auguso.


text:
Möiga ba göfa si'otarai Adrumetina sedöna manörö saota si so ba zinga Asia Side'ide; ba moloyo ndra'aga. Fao khöma Aritarkho si'otarai Desalonika ba danö Makedonia.


text:
Mahemolu ö marugi Zidona. Ebua dödö Yulio khö Waulo, irege itehegö khönia ba wamalukhaisi si fahuwu khönia, ena'ö tola labe'e zoguna khönia.


text:
Ba da'ö isöndra kafalo ndra saradadu andrö göfa si'otarai Alisandria si numalö ba Italia; ba i'ohe ndra'aga ba göfa andrö.


text:
Me ahou sibai woloyoma ba zi ha'uga ngaluo andrö, me arakhagö lö marugi gametahö Kenido, börö me lö itehegö angi, andrö wa matörö zinga Kreta tanö ba dure Salmone.


text:
Ma'osisi zinga hulo andrö irege döröngasa marugi sambua nahia nifotöi Saota-si-sökhi, si lö aröu moroi mbanua Lasea.


text:
No oya sa'ae ahori ginötö ba no aefa göi ginötö wuasö [ba niha Yahudi], awö wa lö sa'ae baga ba woloyo. Börö da'ö ifangelama ira Faulo, imane:


text:
"Ya'ami ira talifusö, ufaigi, lö sökhi na tatohugö woloyo, börö me göna ita fa'amarase ba fa'ate'ala sebua, tenga manö ha ba göfa awö nösinia, ba wa'aurida göi."


text:
Ba hiza, abölö faduhu dödö gafalo ndra saradadu andrö khö durumudi awö nakhoda göfa moroi ba wehede Waulo.


text:
Börö me ambö sökhi zaota andrö ba wombase'ö fa'aefa mbaŵa wa'okafu, andrö wa ato zomasi na tetohugö manö woloyo ba wondrugi Fönike mena'ö, sambua saota ba Kreta tanö ba gaekhula, ba wa'atoröi ba da'ö ba mbaŵa wa'okafu.


text:
Bade ba nasi – "Mi'a'aro'ö dödömi!" Me so nangi si hohohoho moroi raya, lawalinga tandra wa tola latohugö woloyo. Andrö wa ladöni zao ba moloyo ahatö ba zinga Kreta.


text:
Me telumö ndra'aga ma'ifu ba zi tambai hulo side'ide sotöi Ka'uda, döröngasa tola mahaogö dundraha si fao ba göfa.


text:
Me no lasöbi yaŵa ba göfa dundraha andrö, lafasui göfa andrö faoma tali ba wanga'aro'ö ya'ia. Börö me ata'u ira na tosake göfa ba gawu ba Nasi Libia, andrö lafurui loyo, ba te'oloi'ö manö göfa.


text:
Börö me mato ha'uga ngaluo lö oroma luo ma döfi ba me lö mamalö nangi sabölöbölö, taya sa'ae fefu wanötönama wa tola auri ndra'aga.


text:
Me no ara lö manga sa'ae niha, muzizio Waulo ba gotaluara ba imane: "Ya'ami ira talifusö, na no mi'o'ö mena'ö niŵa'ögu, böi taheta ita ba Kreta, lö falukha ita wa'amarase awö wa'ate'ala andre.


text:
Ba hiza, iada'e göi u'andrö khömi, mi'a'aro'ö dödömi, börö me samösa lö si tekiko ba gotaluami; ha köfa andre.


text:
Börö me ba zi bongi mege, no i'ondrasi ndra'o mala'ika Lowalangi, Lowalangi si no sokhö ya'o ba si möi ndra'o enoni.


text:
Imane khögu mala'ika andrö: "He Faulo, böi ata'ufi! Lö tola lö'ö ö'ondrasi kaisaro; ba fefu niha tanö bö'ö si fao khöu ba göfa, I'orifi ira Lowalangi börö ndra'ugö."


text:
Börö da'ö, ya'ami ira talifusö, mi'a'aro'ö dödö mi! Börö me mamati ndra'o khö Lowalangi, wa lö tola lö'ö alua simane si no te'ombakha'ö khögu.


text:
Me no fele'öfa bongi sa'ae te'oloi'ö manö ndra'aga ba Nasi-ba-dalu. Mato talu mbongi, faduhu dödö ndraono göfa wa no ahatö danö.


text:
Latibo'ö gara fanu'a ba nasi, so dua wulu ngaröfa wa'abakha. Me no numalö föna ma'ifu, lafuli lasu'a, so felelima ngaröfa wa'abakha.


text:
Börö me ata'u ira na tosake ba gara, andrö latibo'ö zao tanö furi göfa, öfa rozi; ba ladönadöna alio moluo.


text:
Ba hiza, me la'alui lala iraono göfa woloi moroi ba göfa ba me ladada dundraha ba nasi, la'osanibo sao ira ba högö göfa,


text:
imane Faulo khö gafalo ndra saradadu awö ndra saradadu si so ba göfa andrö: "Na lö toröi ira ba göfa, tebai te'orifi ami."


text:
Gasagasa wa'amoluo, ifarou dö döra fefu Faulo, ena'ö manga ira, imane: "No fele'öfa ngaluo wa'ara mibalobaloi, mitaha wa'olofo ba lö si manga ami.


text:
Andrö ufarou dödömi, milau manga. Moguna sa da'ö, ena'ö ifuli abölö ami. Samösa lö ba gotaluami zi taya, he si sara bu ba högönia."


text:
Me no iŵa'ö da'ö, ihalö roti ba i'andrö saohagölö khö Lowalangi, ba zanehe ira fefu, iboboto roti andrö ba ibörögö wemanga.


text:
Fa'atosake göfa - Samösa lö si tekiko Me no moluo, oroma khöma danö, ba hiza lö la'ila hezo danö andrö. Me la'ila zadöni asi si so gawu iraono göfa, edöna ira mena'ö na tola lasakegö göfa ba da'ö.


text:
Lataba dali zao ba laröi manö zao andrö ba dalu nasi. Latoto'ö zinali gamuri ba lafasa loyo tanö föna, ena'ö i'ohe angi göfa andrö ba gawu.


text:
Ba tosake göfa ba gawu, tetaru högö göfa andrö irege tebai maliŵa sa'ae, ba agaboto gi'onia börö wa'abölöbölö ndrulu.


text:
Ba hiza, börö me omasi gafalo ndra saradadu andrö ba wangorifi Faulo, itenaŵa ira ba ibe'e wareta, ena'ö fefu niha sangila molangi la'ofönai'ö wanibo'ö ya'ira ba nasi, lasaŵa danö,


text:
ba akha la'o'ö niha tanö bö'ö, la'orömba wafa ma zui abotola göfa. Ba samösa lö si tekiko ira, ofeta ira ba danö.


text:
Ba Malta - Fa'asökhi dödö ndra niha barbar Me no aefa ndra'aga ba wa'atekiko andrö, marongo wa Malta döi hulo andrö.


text:
Sökhi sibai dödö zowanua ba hulo andrö khöma. La'ebua'ö galitö ba la'ohe ndra'aga ba da'ö, börö me no ibörögö moteu ba okafukafu.


text:
Me i'owuloi duturu geu Faulo ba ibe'e ba galitö, idou dangania ulö si möi baero börö wa'aukhu galitö ba falemba ba dangania.


text:
Me la'ila niha hulo andrö gulö sanaŵanaŵa ba dangania, faoma lamane khö nawöra: "Samunu niha niha da'ö, börö he ŵa'ae aefa ia ba wa'amate ba nasi, lö sa'atö aefa ia moroi ba huku fa'amate andrö."


text:
Lamane dödöra, ma'ifu tö gambu nösinia ba i'anema'ö alau ia ba mate. Me no ara labalobaloi ba la'ila, lö hadia ia khönia, tebulö wangerangerara, samösa deŵa ia laŵa'ö.


text:
Lö aröu moroi ba nahia andrö, so danö khö Publio, salaŵa ba hulo andrö. Ifa'amöi ndra'aga ba nomonia, tölu ngaluo wa'ara ba ibe'e göma si fao fa'asökhi.


text:
Me inötö da'ö mofökhö fa'aukhu ba fa'ombuyu dalu nama Publio. I'ondrasi ia Faulo ba mbate'e, mangandrö ia, itufa tanga zofökhö andrö ba ifadöhö ia.


text:
Ba lala we'amöi ba Roma Me no tölu waŵa ndra'aga ba da'ö, mofanöga matörö göfa si'otarai Alisandria sotandra Dioskuri, si no manao ba zaota andrö sagötö baŵa wa'okafu.


text:
Moroi ba da'ö matohugö woloyo, ma'osisi zinga nasi irugi mbanua Regio. Mahemolu ö, so nangi moroi raya, irege ha dua wongi no marugi Puteoli.


text:
Ba da'ö falukha ndra'aga ndra talifusö ba wamati. La'andrö khöma, ena'ö toröiga khöra fitu ngaluo wa'ara. Aefa da'ö mofanöga nu malö ba Roma.


text:
No larongo ira niha samati ba Roma, wa so ndra'aga ba lala, irege lafaondragö ndra'aga ba Tres Taberne, so na'i zondrugi Forum Apium. Me i'ila ira Faulo, terara dödönia ba i'andrö saohagölö khö Lowalangi.


text:
Me ofeta ndra'aga ba Roma, tetehegö khö Waulo ba wa'atoröi ba zi sambua nahia; samösa zaradadu sanaro ya'ia.


text:
Fahuhuosa Waulo khö ndra niha Yahudi ba RomaMe no tölu ngaluo, ifakaoni'ö Faulo ndra satua niha Yahudi. Me no owulo ira, imane khöra: "Ya'ami ira talifusö, heŵa'ae lö hadia ia nifaluagu si lö sökhi ba soida ma zui ba ngawalö gamakhoita ndra tuada, lara'u sa'atö ndra'o ba Yerusalema ba labe'e ndra'o ba danga niha Roma.


text:
Me no lafareso ndra'o ira niha Roma, la'efa'ö mena'ö ndra'o, börö me lö lasöndra hadia ia zinangea wa tehuku fa'amate ndra'o.


text:
Börö me lö fao dödö ndra niha Yahudi, andrö wa lö tola lö'ö u'andrö, ena'ö föna kaisaro te'etu'ö farakarogu. Ba hiza, tenga da'ö gohitögu ba wangadugö soigu.


text:
Da'ö mbörö wa omasi ndra'o falukha khömi ba wahuhuosa. Börö wanötöna Ndraono Gizara'eli andrö, wa teböbö ndra'o.


text:
Ba hiza, lamane khönia: "Ma'ifu lö nitemama sura moroi ba Yudaia sanandrösa khöu, ba lö göi si möi samösa ba gotalua ndra talifusö ba wangombakha hadia ia zi lö sökhi ba khöu.


text:
Ba hiza, omasiga marongo hewisa wangerangerau; börö me no marongo, gofu heza alua wasosota sanandrösa ba wamaha'ö [niha keriso] andrö."


text:
Börö da'ö, lahonogöi ginötö ba walukhata khö Waulo. Ba ngaluo da'ö ato na sa niha sangondrasi nahiania. I'otarai zihulöwongi irugi tanö owi, ibotokhi ba ibe'e khöra wasasita sanandrösa ba gamatöröŵa Lowalangi andrö. Modanedane ba huku Moze awö zura ndra sama'ele'ö i'oigö dödönia, ena'ö faduhu dödöra khö Yesu.


text:
Laröi nahia andrö, lö fahasara dödö. Muhede na sa Waulo, imane: "Atulö sibai niŵa'ö Geheha Ni'amoni'ö, nifa'ema Yesaya, sama'ele'ö andrö, khö ndra tuami,


text:
me Imane: "Ae'e ba ŵa'ö ba soi andre: "Mirongo dania tögi dalingami, ba lö manö aboto ba dödömi; anehe hörömi ba lö mi'ila.


text:
[Itohugö Faulo, imane:] "Börö da'ö, lö tola lö'ö aboto ba dödömi, wa teturiaigö ba soi tanö bö'ö wangorifi andrö moroi khö Lowalangi, ba latema.


text:
Teböbö rasul – Teboloso Injil Dua fakhe wa'ara toröi Waulo ba nomo niseŵania andrö ba itema fefu niha sangondrasi ya'ia.


text:
Ma'ifu lö aiwö ia ba wanuriaigö amatöröŵa Lowalangi ba ba wamaha'ö sanandrösa khö Yesu Keriso, (he khö ndra niha Yahudi, he göi khö ndra niha Yunani); ba lö somba'agö ya'ia.


text:
Fangowai Moroi khö Waulo, enoni Yesu Keriso, si no tekaoni tobali rasul ba si no te'oniagö ba wanuriaigö Injil si'otarai Lowalangi,


text:
si no tohöna Ifabu'u si fao fama'ema ndra sama'ele'ö bakha ba zura ni'amoni'ö, sanandrösa khö NonoNia.


text:
ba me te'orifi Ia moroi ba wa'amate ba wa'abölö Geheha Ni'amoni'ö, tehonogöigö Ia tobali Ono Lowalangi, ya'ia Yesu Keriso, So'aya ya'ita.


text:
Si fao fama'emaNia no utema kharasi, ya’ia halöŵö wa'arasul ba wolohe fefu ngawalö soi, ena'ö ba wolo'ö mamati ira ba döiNia andrö.


text:
No tekaoni göi ami tobali Gereja khö Yesu Keriso, tobali niha ni'amoni'ö ba ni'omasi'ö Lowalangi. Ya Lowalangi, Amada, ba Yesu Keriso zame'e khömi kharasi ba fa'ohahau dödö.


text:
Fangandrö saohagölö Si'oföna sibai u'andrö saohagölö khö Lowalangigu si fao fama'ema Yesu Keriso, börö ami fefu, me no tehöngö ba zi sagörö ulidanö duria sanandrösa ba wamatimi andrö.


text:
Lowalangi si möi ndra'o enoni si fao tödögu ma'asambua ba wanuriaigö Injil NonoNia andrö zi tobali sasi khögu wa lö mamalö itörö tödögu ami.


text:
Humulu sibai dödögu ba wamaigi ya'ami, ena'ö tola ufa'ema khömi ma'ifu mbuala Geheha Ni'amoni'ö ba wangabölö'ö ya'ami.


text:
Ma abölö sökhi na tawa'ö, ena'ö, na so ndra'o ba gota luami, faoma terara dödöda börö wamatimi ba börö wamatigu.


text:
Ya'ami ira talifusö! Omasido na mi'ila wa no asese sibai so wa'edönagu ba wangondrasi ya'ami, ba hiza so manö zi tobali tahataha. Omasido göi na mowua halöŵögu ba gotaluami, simane bua nisöndragu ba gotalua soi bö'ö.


text:
So noro dödögu [ba wanuriaigö Injil], he khö ndra niha Yunani, he khö ndra niha si tenga niha Yunani, he khö ndra niha si no sekola, he ba zi lö'ö.


text:
Fa'abölö Injil Faduhu sibai dödögu ba Injil andrö, börö me no fa'abölö Lowalangi ia ba wangorifi dozi niha samati khöNia, si föföna ndra niha Yahudi ba niha bö'ö göi.


text:
Börö me ba Injil andrö Iforoma'ö Lowalangi hewisa lala, ena'ö ifuli sökhi gamakhaitada ba khöNia, sodanedane ba wamati ba samasao ba wamati, faudu ba zi no tesura ba zura ni'amoni'ö: "Auri niha satulö börö wamatinia."


text:
Fönu Lowalangi börö wa'a-lö-sökhi niha No to'ele wönu Lowalangi moroi ba zorugo, börö wa'a-lö-ba-dödöra Lowalangi awö fefu wa'a-lö-atulö ba nawöra niha. La'osilö'ögö zi duhu börö gamuatara si lö atulö.


text:
Börö me no oroma khöra hadia ia zi tola la'ila sanandrösa khö Lowalangi andrö, me no Iforoma'ö khöra Lowalangi.


text:
Börö me si lö oroma sanandrösa khöNia, ya'ia wa'abölöNia si lö tebulö ba fa'alowalangiNia, tola la'ila ba ngawalö halöŵöNia i'otarai womböi ulidanö, irege tebai lö si fasala ira.


text:
Noa sa aboto ba dödöra Lowalangi, ba hiza lö lafosumange Ia ba wa'asinangea ba lö göi la'andrö saohagölö khöNia. No tetehegö wa aekhu gera'erara ba zi lö boto ba ihawui dödöra si teduhö andrö faoma fa'ogömigömi.


text:
Lafalalini lakhömi Lowalangi si lö tebulö faoma gambara ngawalö ni'a'asogö si ha gasagasa, simane niha ma fofo ma saliŵaliŵa ba danö si öfa ahe ma zui sanananana.


text:
Andrö wa Itou'ö ira Lowalangi ba gomasiö dödöra andrö ba wamalua si ra'iö, irege lata'unöi nösira samösa faoma amuata si lö enahöi.


text:
Lafalalini wa'aduhu sanandrösa khö Lowalangi faoma fayafaya, ya'ia ba wamosumange ba ba we'amöi enoni ni'a'asogö Lowalangi moroi ba wamosumange Lowalangi samösa. Ya nisuno Ia irugi zi lö aetu! Amen.


text:
Andrö wa Itou'ö ira Lowalangi ba gisö'isö dödöra saila ita, börö me ira alawe khöra no lafalalini wa'orudu ba ndra matua faoma amuata si lö enahöi.


text:
Simanö göi ndra matua, laröi wa'orudu si to'ölö ba ndra alawera, ba muholahola wangisöra ba nawöra ira matua, irege lalau gamuata si lö enahöi ba nawöra ira matua; ba zimanö latema zulö ba wa'elungura ba nösira andrö.


text:
Börö me laŵa'ö tödöra lö moguna aboto ba dödöra Lowalangi, andrö wa Itou'ö ira Lowalangi ba gera'era si lö boto andrö, irege lalau zi lö enahöi.


text:
Ba zimanö afönu ira fa'a-lö-atulö ba fa'a-lö-sökhi, fa'olu'alu'a ba fa'obou dödö; afönu dödöra fatiusa, fange'e, fa'udusa, falimosa ba fawinisa tödö.


text:
Lafatoutou nawöra, la'obousi döi nawöra, fatuwu ira khö Lowalangi, lafakao ba la'osiwawöi nawöra, fayaŵa ira ba lafakhaikhai zi lö atulö.


text:
Heŵa'ae aboto sibai ba dödöra, wa dozi niha solau simanö göna fanguhuku moroi khö Lowalangi, ba hiza, lalau sa'atö ba omuso dödöra na so niha bö'ö samalua simanö.


text:
Fanguhuku Lowalangi ba niha fefuBörö da'ö, he ya'ugö niha, gofu haniha ndra'ugö, lö danedaneu ba wanguhuku niha bö'ö, börö na öhuku niha bö'ö, öhuku ndra'ugö samösa, börö me ya'ugö sanguhuku andrö, öfalua göi zimanö.


text:
Ba ya'ugö, he ono niha, sanguhuku niha bö'ö, hadia öwalinga tola aefa ndra'ugö moroi ba wanguhuku Lowalangi andrö, heŵa'ae öfalua göi zimanö?


text:
Ma zui ö'ositengagö ha wa'ebua wa'asökhi dödö Lowalangi, fa'ebolo dödöNia ba fa'ebua dödöNia? Hadia lö aboto ba dödöu, wa fa'ebua dödöNia andrö edöna ifa sao ndra'ugö ba wamalalini era'era?


text:
Ba hiza, börö wa'abe'e dödöu awö wa lö ba dödöu fa'ebua dödö Lowalangi, ö'owuloi khöu wönu sangahawui ya'ugö ba ngaluo wönu andrö; ba ngaluo da'ö tefa'ele'ö wanguhuku satulö andrö khö Lowalangi,


text:
Fa'auri si lö aetu ba niha sanau ölö wamalua si sökhi ba wanöndra lakhömi, sumange [moroi khöNia] ba fa'a-lö-tekiko noso;


text:
ba fönu sabölöbölö ba niha safönu fakhögusa ba wa-lö-molo'ö si duhu ba sangodanedanegö fa'aurira ba wa'a-lö-atulö.


text:
Dozi niha samalua si lö atulö göna fa'atosasa ba fa'atolazi dödö, si'oföna niha Yahudi ba simanö göi soi bö'ö.


text:
Ba dozi niha samalua si sökhi, Ibe'e khöra lakhömi ba sumange awö wa'ohahau dödö, si'oföna khö niha Yahudi ba simanö göi ba soi bö'ö.


text:
Hewisa wanguhuku niha nifotöi niha baero Dozi niha samalua horö ba si lö mangila huku Moze, tenga modanedane ba huku andrö wanguhuku ya'ira. Dozi niha samalua horö ba saboto ba dödö huku Moze, te'odanedanegö wanguhuku ya'ira ba huku andrö.


text:
Amuatara zangoroma'ö wa no tesura ba dödöra huku andrö; ba tödöra zamaduhu'ö da'ö, ya'ia na itaria itegu ira ba na itaria i'o'awögö ira.


text:
Oroma da'ö ba ngaluo Ifalua wanguhuku Lowalangi si fao fama'ema Yesu Keriso sanandrösa ba ngawalö hadia ia zi tobini ba dödö niha, faudu ba Injil ni'ombakha'ögu. tanö bö'ö, si tenga niha Yahudi, ba hiza na moroi ba wa'edöna si sökhi lafalua zi faudu ba huku andrö, heŵa'ae lö la'ila huku Moze, tödöra samösa zi tobali huku ba khöra.


text:
Hewisa wanguhuku nifotöi soi nifiliHewisa ndra'ugö, samotöi ya'ugö niha Yahudi? Öbali'ö loheloheu huku Moze awö wa ösuno ndra'ugö börö gamakhaitau khö Lowalangi.


text:
Aboto ba dödöu zomasi Lowalangi ba tola ötimba tödöu hadia zabölö sökhi, börö wamaha'ö huku Moze andrö.


text:
Öfaha'ö niha sambö era'era ba öbe'e wamaha'ö ba ndraono si bohou ebua. Duhu sa, wa moroi ba huku Moze andrö ösöndra ngawalö wangi'ila ba fa'aduhu [sanandrösa khö Lowala ngi awö gohitö dödöNia].


text:
Börö da'ö hana wa öfaha'ö niha bö'ö, ba olifu sa ndra'ugö ba wamaha'ö ya'ugö samösa? Hana wa öfaha'ö niha, ena'ö böi managö, ba hiza managö sa ndra'ugö?


text:
Hana wa öfaha'ö niha, ena'ö böi mohorö, ba hiza mohorö sa ndra'ugö? Hana wa ö'osogoro ndra'ugö ba nadu, ba hiza sa lö aila ndra'ugö wanagö ba nomo wangandrö niha baero?


text:
Haniha zindruhu soi nifili Lowalangi?Moguna sa khöu wamoto, na so lo'ö huku Moze ndra'ugö; ba na ösawö huku andrö, tobali ndra'ugö niha si lö muboto [ba hörö Lowalangi].


text:
Ba hiza, na samösa niha si lö muboto i'o'ö niŵa'ö ba goroisa andrö, hadia tenga hulö niha si no muboto ia [föna Lowalangi]?


text:
Na simanö, niha solo'ö oroisa, heŵa'ae lö nitemania famoto, tobali sangetu'ö hukumö dania, ya'ugö sanawö huku, heŵa'ae so khöu huku nisura awö wamoto.


text:
Börö me tandra soroma tebai ibali'ö niha tobali niha Yahudi sindruhu; ba famoto sindruhu andrö tenga famoto nifotandra ba nösi.


text:
Niha Yahudi sindruhu, ya'ia niha si lö oroma ba nösi wa niha Yahudi ia, ba famoto sindruhu tenga famoto molo'ö si no tesura ba zura, ba hiza famoto ba dödö, nifalua Geheha Ni'amoni'ö. Niha da'ö itema döi solakhömi moroi khö Lowalangi, tenga moroi ba niha.


text:
Hadia hude khö niha nifotöi soi Lowalangi? Na simanö hadia hude niha Yahudi ba hadia guna wamoto andrö?


text:
Oya sibai gunania, ba moguna ba ngawalö hadia ia. Si'oföna sibai börö me khöra tefaduhusi tödö daroma li Lowalangi.


text:
Ba hewisa, na so ösa ba gotaluara zi faröi; hadia, tola itayaigö wa'a-lö-faröi Lowalangi fa'afaröira andrö? Ma'ifu lö'ö.


text:
Ba hiza, lö tola lö'ö to'ele wa satulö Lowalangi, ba dozi niha no si falimo. Noa sa tesura ba zura ni'amoni'ö: "Ena'ö oroma wa satulö Ndra'ugö ba gangetulaMö, awö wa möna Ndra'ugö, na so zangadugö Ya'ugö."


text:
Na iforoma'ö wa'atulö Lowalangi fa'a-lö-atulöda andrö, ba hadia niŵa'öda? Hadia, lö atulö Lowalangi, na Iforoma'ö wönuNia? (Uŵa'ö da'ö ba wa'anihagu)


text:
Ba na börö wa'afaröigu andrö itugu oroma wa'a-lö-faröi Lowalangi, irege tefolakhömi Ia, ba hana na sa wa lafatörö khögu huku simane fanguhuku niha si so horö?


text:
Ba hana wa tebai tamane: "Datafazökhi zi lö sökhi, ena'ö moroi ba da'ö mangumbu zi sökhi." Duhu sa so niha samöbögö khögu wanguma'ö wa simanö wamaha'ögu; niha simane da'ö sinangea tehuku ira.


text:
Samösa lö satulö föna LowalangiHewisa iada'e? Hadia, so hudeda [ya'ita niha Yahudi moroi ba soi bö'ö]? Ma'ifu lö'ö! No uŵa'ö mege, wa he niha Yahudi, he soi tanö bö'ö, oi nifatörö horö.


text:
Aboto ba dödöda, wa fefu zi no tesura ba zura goroisa, tetandrösaigö khö ndra niha sanema oroisa andrö, ena'ö samösa lö si tola mamu'a ba hulunia wanguma'ö lö si fasala ia föna Lowalangi.


text:
Samösa lö si tobali sinangea föna Lowalangi ha börö me no ifalua niŵa'ö ba goroisa, börö me oroisa andrö zame'e fa'aboto ba dödö sanandrösa ba horö.


text:
Do Keriso zanga'asogö fangatulöIada'e no to'ele lala wanga'azökhi amakhaita niha khö Lowalangi si no tohöna te'ombakha'ö ba huku Moze ba ba zura ndra sama'ele'ö.


text:
Fanga'azökhi amakhaita niha khö Lowalangi andrö alua ia tenga sodanedane ba huku Moze, ba hiza no sodanedane ba wamati khö Yesu Keriso. Teboka lala andrö ba niha samati fefu, gofu haniha, lö amaehuta.


text:
Börö wa'ebua dödö Lowalangi, ba tenga börö gamuatara, wa ifuli sökhi gamakhaita niha ba khöNia, ya'ia ba wangöhöli nifalua Yesu Keriso.


text:
No Ifataro Ia Lowalangi tobali tandra wangatulö'ö niha ba khöNia; doNia sa zanga'asogö fangatulö andrö khö ndra niha samati khöNia. Ba wa'a-lö-mo'ola wa'ebua dödö Lowalangi I'efa'ö fefu golalöŵa niha si no lafalua ba ginötö si lalö, me I'o-si-lö-mu'ilagö golalöŵara andrö.


text:
Iforoma'ö wa'atulöNia ba ginötö iada'a, ena'ö to'ele wa satulö Ia awö wa I'atulö'ö dozi niha samati khö Yesu Keriso.


text:
Famati zamokai lala ba wangorifi Na simanö, hadia so danedaneu ba wanuno ya'ugö [niha Yahudi föna soi bö'ö]? Ma'ifu lö'ö! Hadia mbörö wa tebai ösuno ndra'ugö? Hadia, börö gamakhoita ma amuatamö? Tenga! Ba hiza börö kharasi nitemau ba wamati.


text:
Börö me faduhu dödöma, wa börö wamati wa te'atulö'ö niha föna Lowalangi ba tenga börö wamalua nifakhoi huku Moze.


text:
Duhu, Lowalangi soi bö'ö göi Ia, börö me ha samösa Lowalangi. Itema dozi niha, he si no manema famoto, he göi si lö manema famoto, asala labokai dödöra ba wamati.


text:
Na simanö, hadia ma'osilö'ögö huku Moze ba niŵa'öma sanandrösa ba wamati andrö? Ma'ifu lö'ö! Ma na'i ma'a'aro'ö huku andrö.


text:
Fangatulö'ö sodanedane ba wamati No dumaduma Gaberahamo Na simanö, hadia niŵa'öda sanandrösa khö Gaberahamo, furugö soida? Hadia nisöndrania?


text:
Na ha börö ngawalö nifaluania te'atulö'ö ia, tola isuno ia mena'ö. Ba hiza, tebai isuno ia föna Lowalangi.


text:
Hadia zi no tesura ba zura ni'amoni'ö? Tesura: "Mamati Gaberahamo khö Lowalangi, ba börö da'ö wa Itema ia Lowalangi."


text:
[Fabö'ö föna Lowalangi.] Na so niha si tebai mangoroma'ö bua halöŵö, ba mamati sa ia khö Lowalangi sangetu'ö wa aefa niha moroi ba golalöŵa, te'atulö'ö ia börö wamatinia andrö.


text:
Simanö göi niŵa'ö Dawido sanandrösa ba niha sowuawua tödö, börö me no Itema ia Lowalangi, heŵa'ae tebai i'oroma'ö mbua halöŵö, me imane:


text:
Hadia ha khö ndra niha [Yahudi] sanema famoto wehede fa'owuawua dödö andrö ma khö ndra niha [si tenga niha Yahudi] si lö manema famoto göi? No taŵa'ö mege, wa börö wamati wa te'atulö'ö Gaberahamo föna Lowalangi.


text:
Ba hamega alua da'ö? Hadia fatua lö itema wamoto ma me no aefa itema wamoto? Tenga me no itema wamoto, ba hiza fatua lö itema wamoto.


text:
Famoto andrö zi tobali famotandro wa Itema ia Lowalangi, börö wamati ni'oroma'önia fatua lö itema wamoto, ena'ö tobali ia furugö ndra niha samati fefu si lö manema famoto, irege te'atulö'ö ira föna Lowalangi börö wamatira;


text:
ba furugö göi ia khö ndra niha si no manema famoto, asala latara lahenia ba wamati, simane nitörönia fatua lö nitemania famoto.


text:
Fawu'usa li Lowalangi nitema ba wamatiTenga börö wolo'ö huku wa fawu'u li Lowalangi khö Gaberahamo, wa tebe'e ba nga'ötönia gulidanö tobali ondröitara, ba hiza börö wamati sangatulö'ö ya'ia.


text:
Na niha solo'ö huku zanema ondröita andrö mena'ö, tobali lö eluaha wamati ba lö a'ozu wawu'usa li andrö.


text:
Börö me oroisa andrö zamobörö fanguhuku moroi khö Lowalangi; ba ba zi lö oroisa, lö göi fanawö oroisa.


text:
Börö da'ö famati zamokai lala ba wanema fawu'usa li Lowalangi nibe'eNia ba wa'ebua dödöNia andrö. Na simanö fawu'usa li andrö tetandrösaigö ba nga'ötö Gaberahamo ma'afefu, tenga ha ba zi so oroisa, ba hiza ba zi so famati göi simane Aberahamo, faudu ba zi no tesura ba zura ni'amoni'ö: "No Ubali'ö ndra'ugö furugö ba ngawalö soi."


text:
Ya'ia wurugö ba khöda fefu tanö föna Lowalangi si no ifati andrö; khö Lowalangi samofa'auri si mate ba sanga'asogö hadia ia moroi ba wa'a-lö-hadöi faoma fehedeNia.


text:
Heŵa'ae lö danedanenia ba wanötöna, ba hiza manötöna sa'atö ia ba ifati wa tobali ia furugö ngawalö soi. No fawu'u li khönia Lowalangi: "Simane [fa'oya ndröfi ba dalu mbanua] wa'oya ma'uwumö dania."


text:
Lö mangiwa wamatinia ba wamaigi botonia si no atua sa'ae, me no arakha gö otu fakhe ndröfinia, ba tebai göi sa'ae mo'ono wo'omonia Sara andrö.


text:
Heŵa'ae simanö, lö mangiwa dödönia ba wawu'usa li Lowalangi andrö, ma na'i te'abölö'ö wamatinia, irege ifolakhömi Lowalangi,


text:
No tetou'ö Ia ba wa'amate börö go lalöŵada ba no ifuli te'orifi Ia, ena'ö te'atulö'ö ita föna Lowalangi.


text:
Bua wangatulö'ö Me no te'atulö'ö ita sodanedane ba wamati, andrö wa tobali ita si fahuwu khö Lowalangi, si fao fama'ema Zo'aya ya'ita, Yesu Keriso.


text:
Si fao fama'emaNia göi wa teboka khöda lala ba wa'ebua dödö Lowalangi andrö nitemada ba wamati. Aro ita ba wa'ebua dödö andrö ba tasuno ita, me so wanötönada wa mo'urakha ita ba lakhömi Lowalangi.


text:
Ba tenga ha da'ö, tasuno göi ita ba ngawalö wa'atosasa, börö me ta'ila fa'atosasa andrö zanga'asogö fa'ebolo dödö;


text:
fa'ebolo dödö zanga'asogö fanaha tödö ba wanandraigö; ba fanaha tödö ba wanandraigö andrö zanga'aro'ö fanötöna.


text:
Lö ifatö dödöda fanötöna andrö, börö me no teduwagö ba dödöda wa'omasi Lowalangi si fao fama'ema Geheha Ni'amoni'ö si no tebe'e khöda.


text:
Noa sa mate Keriso soguna khöda, me lö saboto na sa ba dödöda Lowalangi, me inötö so ita ba wangosawuyu horö na sa.


text:
Lö ato niha sanehegö mate salahi niha satulö, ba tola sa so niha sanehegö mate salahi niha si sökhi sibai.


text:
Ba hiza, no Iforoma'ö wa'omasiNia khöda Lowalangi, ya'ia me mate Keriso salahida, heŵa'ae niha si so horö ita na sa.


text:
Mendrua manö iada'e me no te'atulö'ö ita föna Lowalangi börö wa'amate Keriso andrö, I'efa'ö göi dania ita moroi ba wanguhuku Lowalangi.


text:
Na ba ginötö me fa'udu ita khö Lowalangi no tobali ita si fahuwu khöNia börö wa'amate NonoNia andrö, mendrua manö iada'e me no tobali ita si fahuwu khöNia, te'orifi ita ba wa'auri Keriso si no maoso andrö.


text:
Ba tenga ha da'ö, tasuno göi ita börö wa'ebua dödö Lowalangi, si fao fama'ema Zo'aya ya'ita, Yesu Keriso. Si fao fama'emaNia sa, wa tasöndra wangatulö andrö.


text:
Niha sará – Niha si bohou Simane fa'aso horö ba gulidanö börö zi samösa niha [simanö göi wangorifi andrö]. Ba börö horö andrö wa so wa'amate, ba ikhamö fefu niha fa'amate andrö, börö me fefu niha no mamalua horö.


text:
No so horö ba gulidanö, fatua lö mube'e goroisa, ba lö te'akui wa horö horö andrö, börö me lö oroisa na sa.


text:
Heŵa'ae simanö, i'otarai ginötö Gadamo irugi ginötö Moze no ifatörö niha fefu fa'amate andrö. Niha si lö mamalua horö simane horö nifalua Gadamo andrö, ifatörö göi ira fa'amate. Adamo andrö no famaedo khö Zi tohare dania.


text:
Ba hiza, buala fa'ebua dödö andrö nibe'e Lowalangi khöda si fao fama'ema Zi samösa andrö no aröu fabö'ö moroi ba zi göna ita börö golalöŵa Gadamo. Börö wa'afaröi zi samösa, wa ifatörö fefu niha fa'a mate; ba börö Zi samösa, ya'ia Yesu Keriso, wa tebe'e ba niha fefu mbuala fa'ebua dödö Lowalangi si falawu andrö.


text:
Buala fa'ebua dödö Lowalangi andrö no aröu tohude moroi ba golalöŵa zi samösa andrö. Olalöŵa zi samösa niha zamobörö fanguhuku; ba fa'ebua dödö Lowalangi zame'e fangefa ba ngawalö zala soi niha fefu.


text:
Börö wa'afaröi zi samösa niha andrö, wa ifatörö fefu niha fa'amate. Ba hiza, ha wa'ebua na sa kharasi niduwagö khö ndra niha si no manema fa'ebua dödö si falawu andrö awö mbuala fangatulö, si fao fama'ema zi samösa andrö, ya'ia Yesu Keriso, auri ira ba mamatörö.


text:
Börö da'ö, hulö simane wa'afaröi zi samösa andrö no möi börö wa tehuku niha fefu, simanö göi ba wa'a-lö-faröi Zi samösa andrö no möi börö wa tola te'atulö'ö niha fefu ba latema wa'auri.


text:
Hulö simane ba wa'afaröi zi samösa niha andrö wa tobali si so horö niha fefu, simanö göi ba wa'a-lö-faröi Zi samösa, wa te'atulö'ö niha fefu.


text:
Ba wa'atohare goroisa monönö na sa golalöŵa niha. Ba hiza, ba zi no fahöna olalöŵa ba da'ö falawu wa'ebua dödö Lowalangi.


text:
Börö me simane fa'abölö horö zolohe fa'amate, simanö göi wa'abölö wa'ebua dödö Lowalangi börö wangatulö andrö, ifasao ita ba wa'auri si lö aetu, si fao fama'ema Yesu Keriso, So'aya ya'ita.


text:
Mate börö horö, auri ba khö KerisoNa simanö, hadia niŵa'öda? Hadia, lö tabulö'ö ita ba horö, ena'ö itugu falawu wa'ebua dödö andrö?


text:
Ma zui lö aboto ba dödömi, wa dozi sanema fanasa ba döi Keriso Yesu, no telömö bakha ba wa'amateNia?


text:
Noa sa teko'o ita ba wa'amate awöNia me tatema wanasa, ena'ö simane femaosoNia moroi ba wa'amate ba wa'abölö Nama, simanö göi ita akha tatörö lala wa'auri si bohou.


text:
Simane fa-ha-sambuada khöNia bakha ba wa'amateNia, akha göi simanö wa-ha-sambuada khöNia ba wemaosoNia.


text:
Aboto ba dödöda wa fa'anihada me föna no teforöfa awö Keriso, ena'ö tetayaigö wa'anihada nikuasoi horö andrö, fa böi sa'ae tobali ita sawuyu horö.


text:
Börö me aboto ba dödöda wa Keriso andrö, me no te'orifi Ia moroi ba wa'amate, lö sa'ae mate Ia ba lö sa'ae ikuasoi Ia fa'amate.


text:
Fa'amateNia andrö no fa'amate börö horö, sakali ba lö sa'ae; fa'auriNia iada'a no fa'auri khö Lowalangi.


text:
Ya simanö göi ami, akha mimane dödömi wa tenga sa'ae ba kuaso horö auri ami, ba hiza, auri ami khö Lowalangi, börö Keriso Yesu, So'aya ya'ita.


text:
Böi milulu ndrotondrotomi ba kuaso horö tobali fakake ba wamalua si lö atulö. Ba hiza, mitou'ö ami khö Lowalangi, hulö niha si no tewu'a moroi ba wa'amate möi ba wa'auri; ba milulu ndrotondrotomi tobali fakake ba wamalua satulö.


text:
Tenga sa'ae sawuyu horö Hewisa iada'e? Hadia tola talau horö, börö me tenga barö goroisa so ita, me no barö wa'ebua dödö Lowalangi? Ma'ifu tenga!


text:
Hadia lö aboto ba dödömi, na milulu ami tobali sawuyu ba zi samösa niha, wa lö tola lö'ö mi'o'ö linia? Na sawuyu ho rö ami, i'ohe ami ba wa'amate; na mi'o'ö li Lowalangi misöndra wa'atulö.


text:
Ta'andrö saohagölö khö Lowalangi, börö ya'ami si no sawuyu horö me föna, iada'e moroi sibai ba dödömi no mi'o'ö zi duhu, si no tefa'ema khömi me tobali ami niha keriso.


text:
U'oguna'ö wamaedo zawuyu, börö wa'ambö fa'abölö nösimi. Simane folulumi ndrotondrotomi tobali sawuyu ngawalö zi lö enahöi ba si lö atulö me föna, saekhu ba wa'auri si lö sökhi, simanö iada'a, akha milulu ndrotondrotomi tobali enoni zi duhu, saekhu ba wa'auri ni'amoni'ö.


text:
Me luo da'ö, hadia hare si no mitema moroi ba ngawalö gamuata sangailasi ya'ami iada'e? Noa sa fa'amate lualua gamuata andrö.


text:
Ba iada'e, me no te'efa'ö ami moroi ba kuaso horö ba no tobali ami enoni Lowalangi, mitema mbua ba wa'atobali niha ni'amoni'ö ba ba gafuriata fa'auri si lö aetu.


text:
Börö me sulö horö no fa'amate, ba buala fa'ebua dödö Lowalangi andrö no fa'auri si lö aetu ba khö Yesu Keriso, So'aya ya'ita.


text:
Fa'aefa moroi ba huku Moze Hadia, lö aboto ba dödömi, ya'ami ira talifusö sogonekhe ba huku, wa ha gasagasa wa'auri tola ikuasoi zi samösa niha huku.


text:
Simane samösa ira alawe si no mangowalu, tefaböbö ia molo'ö huku khö wo'omonia gasagasa wa'auri wo'omonia andrö. Ba na mate wo'omonia, aefa ndra alawe andrö moroi ba huku samöbö ya'ia ba khö wo'omonia.


text:
Andrö na faböbö ia ba ndra matua bö'ö, fatua auri na sa wo'omonia, no sohorö ia. Ba na no mate wo'omonia, aefa ia moroi waböbösa khö wo'omonia andrö; ba tenga sohorö ia na faböbö ia ba ndra matua bö'ö.


text:
Simanö göi ami, ya'ami ira talifusögu. No mate ami ba huku, börö me fao ami ba wa'amate Keriso andrö, irege tobali ami tana khö Niha bö'ö, ya'ia Zi no maoso moroi ba wa'amate andrö, ena'ö mowua ita tanö föna Lowalangi.


text:
Börö me ba ginötö auri ita molo'ö fa'edöna wa'anihada na sa, ifatörö nösida isö'isö dödö si lö sökhi solohe ya'ita ba wa'amate; huku andrö sa zangoroma'ö wa horö da'ö.


text:
Ba iada'e, no aefa ita moroi ba huku Moze, no mate ita ba huku samöbö ya'ita me föna andrö. Börö da'ö tenga sa'ae ba lala sará möi ita enoni Lowalangi ba wolo'ö huku nisura, ba hiza, möi ita enoni ba lala si bohou molo'ö ni'oroma'ö Geheha khöda.


text:
Huku, horö ba fa'amate Na simanö, hadia tola taŵa'ö wa tana khö horö huku Moze andrö? Ma'ifu tenga! Ba hiza, na lö huku andrö mena'ö, lö u'ila wa so horö. Börö me lö u'ila hadia wangisö andrö, na lö teŵa'ö ba goroisa: "Böi mangisö!"


text:
Modanedane ba goroisa ifatumbu'ö ngawalö wangisö bakha ba dödögu horö andrö; börö na lö hadöi huku mena'ö, no si mate horö andrö.


text:
ba mate ndra'o. Oroisa si lö tola lö'ö mamasao ya'o ba wa'auri mena'ö, tenga sa solohe fa'auri, ba hiza no solohe fa'amate khögu.


text:
Na simanö, hadia si sökhi andrö zolohe khögu fa'amate? Ma'ifu tenga simanö! Ba hiza, ena'ö oroma wa sindruhu horö ia, andrö wa i'odela zi sökhi andrö ba wolohe khögu fa'amate. Ba zimane, awena börö goroisa andrö oroma, ha wa'a-lö-sökhi horö andrö.


text:
Fa'edöna dödö ba fa'a-lö-abölö nösi No ta'ila wa moroi khö Lowalangi huku; ba ya'o, no niha sambö fa'abölö. No te'amawa ndra'o tobali sawuyu horö.


text:
Börö me lö aboto ba dödögu hadia ia nilaugu. Tenga sa somasi ndra'o nifaluagu, ba hiza, si fatuwu ndra'o, da'ö nilaugu.


text:
Aboto ba dödögu, wa molo'ö wa'a-ösi-nihagu ma'ifu lö si sökhi ba khögu. So sa wa'edöna si sökhi bakha ba dödögu, ba hiza no ambö fa'abölögu ba wamalua ya'ia.


text:
Andrö uhalö rahurahu: Na edönado wamalua si sökhi, horö andrö si no fatewu ba nösigu no oföna i'ohe ndrao ba zomasi dödönia.


text:
ba hiza, u'ila göi goroisa tanö bö'ö si fasöndra ba goroisa andrö si so bakha ba dödögu, ba iböbö ndra'o tobali sawuyu goroisa horö si no so ba nösigu.


text:
[Da'ö zangorifi ya'o:] Kharasi Lowalangi si fao fama'ema Yesu Keriso, So'aya ya'ita. Tobali, na dali dödögu bakha no enoni goroisa Lowalangi ndra'o, ba hiza, na dali nösigu no enoni horö ndra'o.


text:
Fa'auri nibohouni Geheha Andrö wa iada'e lö sa'ae fanguhuku khö ndra niha si no tefaböbö ba khö Keriso Yesu, (ira niha si lö mangodanedanegö fa'aurira molo'ö isö'isö dödöra, ba hiza, molo'ö fanuturu Geheha).


text:
Me no Ifatörö ndra'ugö Eheha same'e fa'auri ba waböbö sa khö Keriso Yesu, lö sa'ae teböbö ndra'ugö ba wamatörö horö awö wa'amate.


text:
Hadia sa zi tebai ilau huku [Moze] andrö, me si lö fa'abölö ia börö wa'atebaida ya'ita niha, no Ifalua Lowalangi ba wamatenge OnoNia samösa tobali ösi niha, fagölö khöda, ya'ita niha si so horö, ba wangalani horö andrö, irege ba wa'a ösiniha NonoNia andrö te'alani wa'abölö horö.


text:
Börö me niha sangodanedanegö fa'aurira ba wa'aniha, lö aetu lagohi tödöra zanandrösa ba wa'aniha; ba niha sangodanedanegö fa'aurira khö Geheha, lö aetu labokai dödöra ba halöŵö Geheha.


text:
No saekhu ba wa'a mate gisö'isö dödö wa'aniha; ba Eheha andrö zamasao ba wa'auri ba ba wa'ohahau dödö.


text:
Börö me isö'isö dödö wa'aniha andrö no si fa'udu khö Lowalangi ba lö i'o'ö goroisaNia; ba sindruhu göi wa tebai,


text:
Tenga sa'ae ba wamatörö gisö'isö dödö wa'aniha so ami, no ba wamatörö Geheha, na sindruhu so khömi Geheha Lowalangi. Na so niha si lö Eheha nibe'e Keriso, tenga tana khö Keriso ia.


text:
Na so khömi Keriso, he ŵa'ae itörö wa'amate botomi börö horö, Eheha andrö zangorifi ya'ami me no te'atulö'ö ami föna Lowalangi.


text:
Na so khömi Geheha Lowalangi, sangorifi Yesu moroi ba wa'amate, Lowalangi andrö, sangorifi Yesu moroi ba wa'amate, I'orifi göi dania mbotomi sanörö fa'amate andrö, faoma EhehaNia si no so bakha ba dödömi.


text:
Eheha ba ya'ita, iraono LowalangiDa'ö mbörö, ya'ami ira talifusö, wa monoro dödö ita, tenga ba wamalua amuata wa'aniha, irege ifatörö wa'aurida fa'aniha.


text:
Na ifatörö wa'aurimi fa'aniha, mate ami dania. Ba hiza na faoma fa'abölö Geheha mi'alani gamuata wa'aniha, auri ami dania.


text:
Börö me Eheha nitemami moroi khö Lowalangi tenga eheha sombali'ö ami sawuyu zui, irege sada'uda'u wa'aurimi; ba hiza, no mitema Geheha sombali'ö ya'ami ono Lowalangi; ba ba Geheha andrö tola mu'ao ita: Abba - he Ama!


text:
Na iraono ita, no sanema ondröita göi ita, sanema ondröita moroi khö Lowalangi, ba tatema na'i gondröita andrö si fao awö Keriso, asala tatehegö wanaögö famakao awöNia, irege tefolakhömi göi ita awöNia dania.


text:
Tötönafö ndraono Lowalangi no tötönafö ni ' a ' asogö ma ' afefuFaduhu dödögu, wa lakhömi nihönagö Lowalangi khöda lö famaedonia ba ngawalö wamakao nitaögöda iada'e.


text:
Noa sa muhulu dödö fefu ni'a'asogö ba wombalombaloi inötö, na Iforoma'ö lakhömi ndraonoNia Lowalangi.


text:
Noa sa Ilulu Lowalangi ba wa'atekiko ni'a'asogö andrö fefu, tenga börö me fasala ira, no börö me tefaogö ira ba wanguhuku niha,


text:
heŵa'ae so dötönafö wa te'efa'ö göi ni'a'asogö andrö fefu moroi ba wangosawuyu wa'atekiko ba mo'urakha ira ba wangefa'ö solakhömi andrö ba ndraono Lowalangi.


text:
Börö me abo to ba dödöda, wa irugi iada'a, fefu ni'a'asogö so ba wangaröngarö ba fa'afökhö hulö wa'afökhö nirasoi ndra alawe ba wo'ono.


text:
Ba tenga ha ya'ira manö, mangaröngarö göi dödöda, heŵa'ae no tatema we'ewe'e dödö wangöhöli, ya'ia Geheha, fao wa tabalobaloi ginötö wangöhöli botoda (irege oroma wa sindruhu ono Lowalangi ita).


text:
Itolo ita Eheha ba wanötönaNo te'orifi ita ba wanötöna. Na no i'ila horöda nidönadönada, lö sa'ae manötöna ita. Hewisa na sa wa tadönadöna zi no so ba duduma höröda?


text:
Ba da'a Itolo ita Eheha ba wa'ambö fa'abölöda, börö me lö ta'ila hewisa zi sökhi na mangandrö ita; ba hiza, Eheha andrö samösa zangandrö salahida khö Lowalangi ba wangaröngarö si lö alua baeha.


text:
Ba Lowalangi sanekhegö tödö niha zangila niŵa'ö Geheha andrö; börö me mangandrö Ia salahi ndra niha samati faudu ba gohitö dödö Lowalangi.


text:
Aboto ba dödöda: Fao Lowalangi ba wohalöŵö khö ndra niha sangomasi'ö Ya'ia, irege aekhu ba wa'asökhi fefu hadia ia. Noa sa Ikaoni ira Lowalangi ba da'ö, faudu ba nifakhoi dödöNia.


text:
Börö me fefu zi no tohöna Ifili, no göi tohöna Ihonogöi, wa tobali dania ira si fakhili ba wamaedo NonoNia [si no maoso]. Ba zimanö tobali Ono sia'a NonoNia andrö ba gotalua ndra talifusö sato.


text:
Dozi si no tohöna Ihonogöi, da'ö göi nikaoniNia. Dozi si no Ikaoni, da'ö ni'atulö'öNia, ba si no I'atulö'ö, da'ö göi nifolakhömiNia dania.


text:
Lö samabali ya'ita ba wa'omasi Lowalangi Hadia na sa niŵa'öda iada'e sanandrösa ba da'ö fefu? Na fao khöda Lowalangi, haniha zangalani ya'ita?


text:
Na lö alimagö khöNia NonoNia samösa, ba hiza no Ibe'e soguna khöda fefu, hadia, lö I'amualagö khöda ngawalö danö bö'ö fefu si fao awö -Nia?


text:
Haniha zi tola mangadugö niha nifili Lowalangi? No Lowalangi zangatulö'ö ya'ira. Haniha zi tola manguhuku ya'ira?


text:
No mate Keriso Yesu [salahida], töratöra me no ifuli auri Ia, so Ia ba gambölö Lowalangi ba wombelegö ya'ita.


text:
Hadia zi tola mamabali ya'ita ba khö Keriso sangomasi'ö ya'ita? Hadia, famakao, ma fa'afökhö, ma folohi, ma fa'olofo, ma fo'ambö'a mböta, ma ameta'uö, ma zui famu nu?


text:
Simane si no tesura ba zura ni'amoni'ö: "Börö me tana khöU ndra'aga [he So'aya], lö mamalö te'ohe ndra'aga ba wa'amate, labali'ö ndra'aga biribiri ni'ohe ba wanaba."


text:
Faduhu dödögu, wa he fa'amate ba he fa'auri, he ira mala'ika ba he ira samatörö, he si so iada'e ba he si so dania,


text:
ma fa'abölö tanö bö'ö, he si so ba mbanua si yaŵa ba he si so barö danö, ma zui ngawalö ni'a'asogö tanö bö'ö, tebai laba'agö Lowalangi ba wangomasi'ö ya'ita, si no alua ba khö Keriso Yesu, So'aya ya'ita.


text:
Fa ' abu dödö Waulo börö Ndraono Gizara ' eli Uŵa'ö zindruhu ba khö Keriso, si no sasi ba wehedegu. Tödögu nifatörö Geheha Ni'amoni'ö zanga'aro'ö ya'o, wa sindruhu niŵa'ögu:


text:
Abu sibai dödögu ba lö aedu'aedu tefakao gera'eragu, börö ndra talifusögu si sambua soi khögu molo'ö fa'aniha.


text:
Iraono Gizara'eli ira, soi si no Ifili Lowalangi, me no Itema ira tobali iraonoNia awö wa no Iforoma'ö khöra lakhömiNia. No auli'auli Ifaböbö ira ba khöNia ba Ibe'e khöra ngawalö goroisa, Ituturu khöra lala wamosumange Ya'ia awö wa Ibe'e khöra wawu'usa li [ba wangorifi ya'ira dania].


text:
Nga'ötö ndra tuada ira; ba molo'ö fa'aniha moroi khöra na'i i'otarai Keriso andrö. Börö da'ö, ya nisuno Lowalangi, si so yaŵa hadia ia fefu, irugi zi lö aetu. Amen


text:
Tebai sa lö tefönui daroma li Lowalangi. Ba hiza, tenga fefu Ndraono Gizara'eli no Iraono Gizara'eli sindruhu,


text:
ba tenga fefu nga'ötö Gaberahamo no nga'ötö Gaberahamo sindruhu. Noa sa Imane Lowalangi khö Gaberahamo: "Ha nga'ötö Giza'aki nifotöi nga'ötömö dania".


text:
Eluaha nia: Tenga nga'ötönia molo'ö fa'aniha nifotöi iraono Lowalangi, ba hiza, ha iraono si tumbu ba wawu'usa li Lowalangi nifotöi sindruhu nga'ötö.


text:
Simane sa wawu'usa li andrö: "Ba ndröfia, ba ginötö si mane, so zui Ndra'o, ba no tumbu khö Zara nono matua."


text:
Ba tenga ha khö Zara, simanö göi zalua khö Rebeka. So dombua khönia nono si'otarai khö zi samösa ira matua, ya'ia Giza'aki, furugöda.


text:
Me lö si tumbu na sa ndraono andrö, me lö na sa nifaluara si sökhi ba si lö sökhi, − ba ena'ö aro nifili Lowalangi faudu ba nifakhoi dödöNia, ba tenga börö gamuata niha, no sodanedane ba wogaoni Lowalangi,−


text:
Fa'edöna dödö Lowalangi ba fa'ahakhö dödöNia Hadia niŵa'öda ba da'e? Hadia, so wa'a-lö-atulö khö Lowalangi? No tatu lö'ö.


text:
Noa sa Imane khö Moze: "U'ebua'ö dödöGu ba niha sedöna Uforoma'ö fa'ebua dödöGu ba Uhakhösi tödö niha somasi Ndra'o Uhakhösi tödö."


text:
Simane sa niŵa'ö Lowalangi khö Wara'o ba zura ni'amoni'ö: "Da'ö sa dani wa Ufataro ndra'ugö [tobali razo], ena'ö U'oguna'ö ndra'ugö ba wangoroma'ö lakhömiGu, awö ba wangombakha töiGu ba gulidanö ma'asagörö."


text:
Tatu mimane khögu iada'e: "Na simanö, hana na sa wa Itegu na fasala niha? Haniha sa zi tola molaŵa ohitö dödöNia?"


text:
He niha, haniha sa ndra'ugö, wa barani ndra'ugö wolaŵa Lowalangi? Hadia tola iŵa'ö nifazökhi khö zamazökhi ya'ia: "Hana wa ömane wamazökhi ya'o?"


text:
Hadia tenga ba danga zamazökhi bowoa so kuaso ba wamazökhi nahia soguna ba gamagama solakhömi ma zui nahia soguna ba gamagama sambö molakhömi, moroi ba la'uri si ha sambua?


text:
Hewisa göi na edöna Lowalangi Iforoma'ö wönuNia awö wa Ifa'ele'ö wa'abölöNia ba niha si no tehonogöi ba wanema fönuNia, me no ara sibai Ibologö dödöNia khöra,


text:
Soi Lowalangi si bohou Alua da'ö, faudu niŵa'ö ba Lowalangi ba zura Hosea me Imane: "Soi si tenga soiGu, Ufotöi soiGu dania, ba si tenga ni'omasi'öGu, tobali ni'omasi'öGu (ba si lö manöndra fa'ahakhö dödö, isöndra wa'ahakhö dödö dania).


text:
Ma na'i no iŵa'ö Yesaya sanandrösa ba Ndraono Gizara'eli andrö: "He hulö wa'oya gawu ba mbewe nasi wa'atomi, ya'ami Iraono Gizara'eli, ha ma'ifu zi toröi ba ha da'ö ni'orifi dania.


text:
No I'etu'ö wanguhuku So'aya ba Ifatörö wa'atulöNia. Ba hiza, fanguhuku andrö si no te'etu'ö, Ifalua dania So'aya ba soi niha ba zi sagörö ulidanö."


text:
No göi iŵa'ö Yesaya: "Na lö mena'ö niröi Zokhö banua si yaŵa awö danö ösa moroi khöda tobali tanömö, no tobali hulö Zodoma ita ba no fagölö ba Gomora."


text:
Fa'ateduhö dödö Ndraono Gizara'eli Yesu Keriso no Kara Anendrea Na simanö, hadia niŵa'öda? Soi tanö bö'ö, si lö mangalui fangatulö [moroi khö Lowalangi], no lasöndra wangatulö andrö, ba hiza fangatulö nifodanedane ba wamati.


text:
Ba hiza, Iraono Gizara'eli sogamögamö fangatulö [moroi khö Lowalangi] ba wamalua oroisa, lö lasöndra wangatulö andrö.


text:
Hana wa lö lasöndra? Börö me lafalua da'ö tenga sodanedane ba wamati, no ba wa'abölöra samösa. Manendre ira ba Gowe Anendrea andrö,


text:
simane si no tesura ba zura ni'amoni'ö: "Hiza, Utaru'ö dania Gowe ba Ziona, kara nitendre ba gowe wa'ate'ala; ba hiza, niha si faduhu tödö khöNia lö te'ala ira dania."


text:
Ya'ami ira talifusögu! Da'ö zomasi dödögu ba fangandröngandrögu khö Lowalangi, ya'ia ena'ö te'orifi soigu andrö.


text:
Tola ube'e wasasita sanandrösa ba khöra andrö, wa terou sibai dödöra ba wamalua somasi Lowalangi, ba hiza fa'aterou dödöra andrö tenga sodanedane ba wa'aboto ba dödö sindruhu.


text:
Lö sa aboto ba dödöra, hewisa wanga'azökhi Lowalangi amakhaitaNia ba khöra, ba hiza la'alui lala ba wanga'azökhi amakhaita andrö molo'ö fangerangerara samösa ba lö latou'ö ira ba wangatulö andrö si'otarai khö Lowalangi.


text:
No Keriso sa zangasiwai huku [Moze] andrö, irege si fao fama'emaNia lasöndra wangatulö dozi niha samati khöNia.


text:
Misteri Paska no danedane ba wangorifi Sanandrösa ba wangatulö sodanedane ba huku andrö, noa sa isura Moze wa ha samalua huku andrö zanöndra fa'auri.


text:
Ba hiza, sanandrösa ba wangatulö sodanedane ba wamati andrö, no tesura: "Böi ömane bakha ba dödöu, haniha zi möi misi yaŵa ba zorugo?" Eluahania, ba wolohe Keriso mitou.


text:
Ma zui ömane: "Haniha zi möi ba mbanua niha tou?" Eluahania, ba wolohe Keriso miyaŵa moroi ba gotalua zi mate.


text:
Ba hiza, hadia niŵa'ö ba zura ni'amoni'ö? Simane niŵa'önia: "No ahatö sibai khöu daroma li andrö, no so ia ba mbawau ba ba dödöu." Da'ö sa duria ni'ombakha'öma, wa ha famati zoguna.


text:
Börö na ö'akui bawau wa Yesu andrö no So'aya, ba mamati ndra'ugö ba dödöu wa no I'orifi Ia Lowalangi moroi ba wa'amate, te'orifi dania ndra'ugö.


text:
Börö na mamati niha faoma tödönia, isöndra wangatulö; na mangaku niha faoma bawania, isöndra wangorifi.


text:
Ba da'a lö amaehuta niha Yahudi moroi ba soi si tenga Yahudi, börö me Lowalangi si ha samösa andrö no Lowalangi ba niha fefu, same'e howuhowu si fahöna ba niha sangaröfili Ya'ia.


text:
Fa ' a-lö-mamati Ndraono Gizara ' eliHewisa wa tola la'angaröfili döi Zo'aya, na lö mamati ira khöNia? Ma hewisa wa tola mamati ira khöNia, na lö nirongora turiaNia? Hewisa wa tola larongo duria sanandrösa khöNia, na lö niha sanuriaigö khöra?


text:
Ba wanuriaigö andrö lö tola lö'ö tefatenge niha? [No alua da'ö,] faudu ba zi no tesura: "Ha wa'asökhi na tohare niha solohe turia wa so wa'atulö, turia wa no sökhi fefu."


text:
Ba hiza, lö fefu niha latema duria andrö. No iŵa'ö Yesaya: "He So'aya, haniha zi faduhu tödö ba duria nifa'emama?"


text:
Manofu ndra'o: "Hadia, lö nirongora turia andrö?" Tatu noa. Noa sa tesura: "No tehöngö ba zi sagörö ulidanö wanuriaigöra, ba no irugi wondrege danö duriara."


text:
Ifuli zui usofu: "Hadia, lö saboto ba dödö Ndraono Gizara'eli?" No tohöna iŵa'ö Mo ze: "[Imane Lowalangi:] Ubali'ö dania alege dödömi ba soi si tenga soiGu, ba mofönu dania ami ba soi sambö era'era Ube'e."


text:
Lö ibini'ö wanguma'ö Yesaya, me imane: "[Ima ne Lowalangi:] No lasöndra Ndra'o ira niha si lö mangalui Ya'o; ba no to'ele Ndra'o khö ndra niha si lö manofunofu Ya'o."


text:
Ba hiza, sanandrösa ba Ndraono Gizara'eli Imane: Ma'öma'ökhö manö no U'oro'ö dangaGu ba soi si lö molo'ö ba solaŵalaŵa." ""Si tosai Ndraono Gizara'eli sanöndra fangorifi


text:
Manofu ndra'o, umane: "Hadia no Itibo'ö soiNia Lowalangi? Tatu lö'ö! Ya'odo samösa no Iraono Gizara'eli, nga'ötö Gaberahamo, mado Mbeneyami.


text:
Lö Itibo'ö soiNia Lowalangi si no Ifili i'otarai mböröta. Ma zui lö mi'ila niŵa'ö zura ni'amoni'ö sanandrösa khö Gelia, me i'angadugö Ndraono Gizara'eli föna Lowalangi?


text:
Imane: "He So'aya, no labunu ndra sama'ele'ö khöU ba ladudugö altarMö. Ha tö ya'o zi toröi, ba edöna göi ira ba wamunu ya'o."


text:
Ba hiza, hadia niŵa'ö Lowalangi khönia? Imane: "No Uröi khöGu fitu ribu si lö irai mamalöduhini tanö föna Mba'ali."


text:
Ifili ira börö wa'ebua dödöNia ba tenga börö nilaura. Na börö nilaura mena'ö, tenga sa'ae fa'ebua dödö sindruhu wa'ebua dödö Lowalangi andrö.


text:
Fa'ateduhö dödö Ndraono Gizara'eli no tobali hare ba soi bö'öHewisa iada'e? Lö lasöndra hadia ni'aluira Iraono Gizara'eli, ba hiza ha si tosai andrö si no Ifili Lowalangi zanöndra. Oi abe'e dödö danö bö'ö,


text:
simane si no tesura: "No Ibe'e khöra dödö si mörömörö Lowalangi, irege tebai la'ila horöra ba tebai larongo tögi dalingara; simanö irugi ma'ökhö andre."


text:
No göi iŵa'ö Dawido: "Akha tobali tandraŵa ba fesufe su watomesara, ba tobali famakiko ba fanguhuku [wasömbatara].


text:
Akha tobali ogömigömi höröra, irege lö sa'ae la'ila hadia ia; ba böi famalömalö ba wamaöndrö hulura [barö kalo mbagi wangosawuyu]."


text:
Usofu zui: Hadia, alabu niha Yahudi, ena'ö tekiko ira [irugi zi lö aetu]? Ma'ifu tenga. Ba hiza, börö golalöŵara, wa irugi soi tanö bö'ö fangorifi andrö, ena'ö tefarou dödö ndra niha Yahudi.


text:
Na no tobali hare nösi gulidanö golalöŵara, ba no tobali howuhowu ba soi niha wa'ate'alara, mendrua manö tobali fa'amo'ahonoa wa'amolo'öra.


text:
Iada'a fahuhuo ndra'o khömi, ya'ami si tenga niha Yahudi: Sagötö wa'atobaligu rasul ba ngawalö soi si tenga niha Yahudi no u'odödögö, ena'ö molakhömi halöŵögu.


text:
Börö na fanibo'ö ya'ira no tobali fangatulö ba nösi gulidanö, hadia tenga mendrua manö wanema'ö ya'ira no fa'auri mangawuli moroi ba wa'amate.


text:
Töla zaitun ba ngawalö ndrahania Na te'amoni'ö zia'a roti, tatu te'amoni'ö roti andrö ma'afefu; ba na te'amoni'ö ŵa'a geu, tatu te'amoni'ö ndraha geu göi.


text:
Na no mufatö ösa ndraha zaitun, ba no tetanö ami ba nahia ndraha nifatö andrö, ya'ami daha zaitun gatua, irege mo'urakha ami ba wa'atabönia,


text:
böi fayaŵa ami ba ndraha nifatö andrö. Na fayaŵa ami, mitörö tödömi wa tenga ya'ami zanundreheni ŵa'a andrö, ba hiza ŵa'a zanundreheni ya'ami.


text:
Duhu da'ö! Tetibo'ö ira börö wa'a-lö-faduhu dödöra, ba tetema ami börö wa'afaduhu dödö. Börö da'ö, böi mifayaŵa, ba hiza akha ata'u na'i ami.


text:
Na lö alimagö khö Lowalangi ba wanibo'ö daha sindruhu, te mendrua manö lö alimagö khöNia ba wanibo'ö ya'ami [daha nifalemba andrö].


text:
Börö da'ö, akha mifatoutou tödömi wa'asökhi dödö Lowalangi ba he göi wa tola Ihuku niha. Ihuku niha si so horö, ba hiza sökhi dödöNia khömi, asala lö mamalö auri ami sodanedane ba wa'asökhi dödöNia; na lö'ö, ba tetibo'ö göi ami dania.


text:
Ba ya'ira, ifuli dania tetanögö ba döla andrö, asala laröi wa'a-lö-faduhu dödöra, börö me khö Lowalangi so wa'abölö ba wananögö ya'ira mangawuli.


text:
Na ya'ami si te'eŵa ba ndraha zaitun gatua, ba no tetanögö ami ba döla zaitun si sökhi, heŵa'ae tenga börötami ia, hadia tenga mendrua manö ira si no daha sindruhu moroi ba döla zaitun si sökhi andrö, aoha sibai ba wananögö ya'ira mangawuli.


text:
Fa'ahakhö dödö Lowalangi ba niha fefu He ya'ami ira talifusö! Omasido sibai, ena'ö mi'ila nifakhoi dödö Lowalangi [sanandrösa ba Ndraono Gizara'eli], ena'ö börö wa'onekhemi lö mihalö gangetula si lö fagöna. Duhu sa wa irugi iada'e no teduhö dödö ndra niha Yahudi ösa, irugi mo'ahonoa wa'ato nikaoni moroi ba gotalua niha si tenga niha Yahudi,


text:
awena te'orifi göi soi niha Yahu di ma'afefu, faudu ba zi no tesu ra: "Moroi ba Ziona dania tohare Zangorifi ba wangeheta fa'afaröi ndra ma'uwu Yakobo.


text:
Na dali Injil no tobali ira si fa'udu khö Lowalangi, börö ami [ena'ö te'orifi ami]; ba hiza, na dali wamili no si fahuwu khö Lowalangi ira, börö ndra furugöra.


text:
Simane ya'ami, si lö molo'ö li Lowalangi me föna, iada'e no misöndra wa'ahakhö dödö, börö wa'a-lö-molo'öra li Lowalangi,


text:
simanö göi ira si lö molo'ö iada'a, ena'ö misöndra wa'ahakhö dö dö Lowalangi, falukha göi ira wa'ahakhö dödöNia dania.


text:
Noa sa Ilulu fefu niha ba wa'a-lö-molo'ö Lowalangi, ena'ö tola Iforoma'ö wa'ahakhö dödöNia ba khöra fefu.


text:
Sinunö fanuno fa'atuatua LowalangiHa wa'abakha wa no a'oi so khö Lowalangi, fa'atuatuaNia awö wangi'ilaNia! Lö aboto ba dödö niha gangetulaNia ba tebai te'osisi'ö döröŵaNia.


text:
Moroi khöNia sa fefu hadia ia ba Ya'ia mbörö hadia ia fefu ba ba khöNia lualua hadia ia fefu. KhöNia sa zumange irugi zi lö aetu. Amen.


text:
Fo'ömö niha keriso ba wa'aurira Iada'a, ya'ami ira talifusö, börö wa'ahakhö dödö Lowalangi andrö, u'amenesi ami: Mitehegö wa tobali fasömbata sauri nösimi, ni'oniagö khö Lowalangi ba si fatema ba dödöNia. Da'ö sa lalami ba wamosumange Lowalangi ba wa'asinangea.


text:
Böi mifagölösi lala wa'aurimi ba lala wa'auri wa'a-niha-gulidanö, ba hiza, akha itugu miwu'ai lala wa'aurimi si fao famohouni era'era dödö, ena'ö mi'ila mifahela tödömi hadia gohitö dödö Lowalangi, hadia zi sökhi, so'ahonoa ba hadia zomasimasi dödöNia.


text:
Lagu wariawösa ba gotalua umat Modanedane ba kharasi si no Ibe'e khögu Lowalangi [ya'ia wa tobali ndra'o rasul], uŵa'ö khömi zamösana: Böi miŵa'ö tödömi abölö alaŵa mbosimi moroi ba wetaromi sindruhu, ba hiza mifaigi ami dali zindruhunia, faudu ba kharasi si no Ibe'e Lowalangi ba zamösana.


text:
simanö göi ita, heŵa'ae oya, ha sambua boto ita ba khö Keriso, ba dozi ita faoma fariawö zamösana hulö ndrotondroto ba zi sambua boto.


text:
So khöda mbuala si faehufaehu, faudu ba kharasi nibe'e Lowalangi khöda zamösana: Na buala fama'ele'ö, akha te'oguna'ö faudu ba wamati.


text:
Na sohalöŵö ba wame'e menemene, akha sindruhu ibe'e menemene. Haniha zohalöŵö ba wame'e ame'ela, akha ifalua halöŵönia si fao fa'ahele dödö. Haniha zondrönia'ö, akha owölö'ölö ia ba halöŵönia. Haniha zohalöŵö ba wondrorogö niha si tosasa, akha ifalua halöŵö andrö ba wa'omuso dödö.


text:
Fa ' omasi ba nawö Böi so wamini tödö ba wamalua fa'omasi andrö. Mi'ogorofi zi lö sökhi ba mi'odödögö wamalua si sökhi.


text:
Mi'omusoi'ö dödömi ba wanötöna, ya ebolo dödömi ba wanaögö famakao ba böi adagedage ami ba wangandrö.


text:
Mifao wa'omuso dödö awö niha si so ba wa'omuso dödö ba mifao wa'abu dödö awö niha si so ba wa'abu dödö.


text:
Ya so khömi wa-ha-sara-dödö, böi fayaŵa dödömi ba mi'ide'ide'ö ami; böi miŵa'ö tödömi wa atuatua ami.


text:
Böi misulöni zi lö sökhi faoma si lö sökhi; mi'odödögö wamalua si sökhi (tenga ha föna Lowalangi, ba hiza) föna niha fefu.


text:
Akha tenga ya'ami zangetu'ö huku, ya'ami ni'omasi'ögu, ba hiza mitou'ö ba danga Lowalangi ba wangetu'ö huku. Noa sa tesura ba zura ni'amoni'ö: "Ba dangaGu so wanguhuku. Ya'odo dania zanulöni hadia ia, Iŵa'ö So'aya."


text:
Ba ya'ami, na olofo zi fa'udu khömi, mibe'e gönia; na owökhi dödönia, mibe'e önia nidanö. Na mifalua zimanö, hulö na no mi'owuloi mbo galitö ba högönia.


text:
Noro dödö niha keriso khö ndra samatörö Dozi niha, akha i'o'ö li ndra samatörö, börö me lö samatörö si so kuaso si tenga moroi khö Lowalangi. Samatörö si so kuaso no nihonogöi Lowalangi.


text:
Börö da'ö, dozi solaŵa samatörö, no ilaŵa zi no ihonogöi Lowalangi; ba dozi samalua ya'ia, no i'andrö wanguhukunia samösa.


text:
Ira samatörö andrö tenga fameta'u ba gamuata si sökhi, no fameta'u ba gamuata si lö sökhi. Na lö omasi ami ata'u khö ndra samatörö, akha mifalua zi sökhi, irege mitema wamosumange moroi khöra.


text:
No enoni Lowalangi ndra samatörö andrö soguna ba wa'ohahau dödömi. Ba na mifalua zi lö sökhi, ya ata'u ami, börö me tenga lö guna wa so ba dangara kuaso ba wangetu'ö huku. No sa enoni Lowalangi ndra samatörö ba wanulöni hadia ia ba niha si lö sökhi.


text:
Da'ö mbörö wa moguna mi'o'ö li ndra samatörö, tenga ha ena'ö böi tehuku ami, ba hiza ena'ö böi itegu ami tödömi göi.


text:
Da'a ae mbörö wa mibu'a göi bea. Sohalöŵö khö Lowala ngi sa ira, na lafalua halöŵö andrö ba wa'owölö'ölö.


text:
Mibu'a hadia ia zinangea mibu'a ba niha: Bea khö zinangea manema bea, be'elö khö zinangea manema be'elö, fangata'ufi khö zinangea mu'ata'ufi ba sumange ba zinangea manema sumange.


text:
Noro dödö niha keriso ba wobanuasa Böi mo'ömö ami hadia ia gofu ha'ökhö, baero wa faoma mi'omasi'ö nawömi. Börö me sangomasi'ö awönia, no ifönui goroisa [Moze].


text:
Börö me oroisa: Böi ohorö, böi amunu niha, böi anagö, (böi lau wasasita si lö duhu), böi angisö hadia ia, ba hadia ia goroisa tanö bö'ö, no terahugö ba goroisa andre: Omasi'ö nawöu simane fa'omasiu ndra'ugö.


text:
Niha sangomasi'ö awönia, lö ilau khönia zi lö sökhi; börö da'ö, fa'omasi andrö no fa'amo'ahonoa huku ma'afefu.


text:
Lala wa'auri si bohou Lö tola lö'ö mifalua da'ö, me no mi'ila ginötö iada'a, ya'ia wa no irugi inötö khömi ba wemaoso moroi ba wemörö. Noa sa abölö ahatö ginötö wangorifi andrö iada'e, moroi ba ginötö me awena mamati ita.


text:
Noa sa numalö zi bongi; ba no arakhagö moluo. Börö da'ö dataröi ngawalö gamuata wa'ogömigömi ba tafa'anö khöda wangöna haga.


text:
Datatörö lala wa'aurida ba gamuata si sökhi si faudu ba zi ma'ökhö; tenga ba wo lau femangamanga, ma famadumadu, ma fohoröhorö, ma amuata fa'a-lö-aila'aila, ma fabagobagosa, ma zui fa'afökhö dödö.


text:
Ba hiza, mitehegö wa ifatörö wa'aurimi So'aya ya'ita, Yesu Keriso; ba na mihaogö nösimi, böi irege tobali börö wa'atesao wangisö.


text:
Faoma mitema nawömi Mitema dalifusö sambö'ambö ba wamati ba böi mitehegö wa so wabalisa wangerangera ba gotaluami.


text:
So zi faduhu tödö, wa tola i'a fefu ngawalö gö; ba hiza, niha sambö'ambö ba wamati ha bulu geu ndriwora.


text:
Haniha zi lö mamoni ba wemanga, böi fayaŵa ia ba niha samoni; niha samoni ba wemanga, böi i'etu'ö huku ba niha si lö mamoni, börö me no Itema ia Lowalangi.


text:
Haniha sa ndra'ugö, wa barani ndra'ugö wangetu'ö huku ba genoni niha bö'ö? Ha sokhö ya'ia zi tola manguma'ö wa aro ia ma lö'ö; ba aro sa genoni andrö, me abölö Zo'aya ba wanuwuni ya'ia.


text:
So niha sanguma'ö, wa so ngaluo sabölö moguna moroi ba ngaluo tanö bö'ö; so göi zanguma'ö wa fagölö manö fefu ngaluo. Akha ihonogöi zamösana hadia nifaduhusinia tödö.


text:
Haniha zangofönai'ö fasambua ngaluo, akha ilau da'ö ba wamosumange So'aya. Niha si lö mamoni ba wemanga, ifosumange Zo'aya, börö me i'andrö saohagölö khö Lowalangi [gö ni'ania andrö]. Niha samoni ba wemanga, ifosumange göi Zo'aya, börö me i'andrö saohagölö khö Lowalangi.


text:
Na auri ita, khö Zo'aya auri ita, ba na mate ita, mate ita khö Zo'aya. Tobali, he sauri ita ba he si mate, no tana khö Zo'aya ita.


text:
Da'ö sa mbörö wa mate Keriso ba ifuli auri Ia, ena'ö tobali Ia samatörö, he ba niha si no mate, he göi ba niha sauri.


text:
Ba hiza, ya'ugö [solau famoni], hana wa ö'etu'ö huku khö dalifusöu [si lö mamoni]? Ma ya'ugö göi [si lö mamoni], hana wa fayaŵa ndra'ugö khö dalifusöu [solau famoni]? Fefu sa ita muzizio föna dadaoma Keriso; Ya'ia zangetu'ö huku.


text:
Noa sa tesura ba zura ni'amoni'ö: "Faya wa sauri Ndra'o, − Iŵa'ö So'aya, − na lö dozi mbalöduhi aöndrö ba wangalulu fönaGu, ba na lö dozi lela mu'ao ba wangakui wa Ya'o Lowalangi."


text:
Böi fobörö wamaelungu dalifusöu Börö da'ö böi sa'ae faoma ta'etu'ö huku khö nawöda, ba hiza akha mi'ame'egö tödö fa böi so zi toba li famawuka dödö dalifusömi ma si tobali fangalania ba wamati.


text:
U'ila, ba Yesu So'aya zangaro'ö tödögu, wa lö hadöi si no tohöna alakha; ba hiza, ba niha si faduhu tödö wa salakha ia, sindruhu no salakha.


text:
Ba na mi'afökhöi dödö dalifusömi ba wemanga hadia ia gö, tenga sa'ae ba wa'omasi so ami. Böi mi'alani dalifusömi börö ngawalö gö; noa sa mate Keriso soguna khönia göi.


text:
Börö me lö khaikhai gamatöröŵa Lowalangi andrö ba ngawalö hadia ni'ada ma hadia nibaduda, ba hiza ba wa'atulö, fa'ohahau dödö ba fa'omuso dödö nibe'e Geheha Ni'amoni'ö.


text:
Börö da'ö, akha ta'ame'egö tödö wolohi soguna ba wa-ha-sara dödö awö wondrorogö fa'afaoma mondrou'ö ba zi sökhi.


text:
Böi fakiko zi no I'ohalöŵögöi Lowalangi ha börö ngawa lö gö. Oi sökhi sa fefu hadia ia, ba hiza alai niha na börö ni'ania tedöni niha bö'ö ba wamalua horö.


text:
Abölö sökhi lö mi'a nagole, ma lö mibadu nagu, ma zui hadia ia danö bö'ö si tobali börö wa ifalua horö talifusöu.


text:
Na so khömi wa'afaduhu dödö [wa aefa ami moroi ba ngawalö goigoi wemanga], tobönö manö na ha Lowalangi zangila. Ohahau dödö niha, na lö itegu ia tödönia ba ngawalö nifaluania.


text:
Gofu haniha zangiwa tödö [hadia salakha ma tenga] na manga ia, no tehuku ia, börö me tenga sodanedane ba wa'afaduhu dödönia ifalua da'ö. Gofu hadia ia nifalua niha, na lö modanedane ba wa'afaduhu dödö, no horö da'ö.


text:
Famarou ba wa-ha-sara dödö Dumaduma nibe'e KerisoMo'ömö ita, ya'ita si no aro ba wamati, ba wolului fa'ambö'a mbö ndra talifusö sambö aro, ba böi fayaŵa ita ba zi sökhi si so khöda.


text:
Börö me Keriso göi tenga soguna khöNia samösa auri Ia; ba hiza simane si no tesura [sanandrösa khöNia]: "No göna Ndra'o fa ngo'aya ndra niha sango'aya Ya'ugö [he Lowalangi]."


text:
Fefu zi no tesura me föna [ba zura ni'amoni'ö], no tesura ia tobali famaha'öda, ena'ö aro ita ba wanötöna börö wa'ebolo dödö ba fondrara dödö nitemada moroi ba zura ni'amoni'ö.


text:
Ya Lowalangi, si no umbu wa'ebolo dödö ba fondrara dödö andrö, zame'e khömi fangerangera ba fa'edöna dödö si fagölö, sinangea ba wangerangera ba fa'edöna dödö Keriso Yesu,


text:
Da'e niŵa'ögu: No Itehegö Ia Keriso ba wanema famoto ba wangoroma'ö fa'a-lö-faröi Lowalangi sanandrösa ba ngawalö wawu'usa liNia si no Ibe'e khö ndra furugöda,


text:
ba ena'ö lafosumange göi Lowalangi ira soi tanö bö'ö börö wa'ahakhö dödöNia. Noa sa tesura ba zura ni'amoni'ö: "Da'ö mbörö wa usuno Ndra'ugö ba gotalua soi bö'ö (he So'aya); ba ulau zinunö ba wanuno töiMö."


text:
No göi iŵa'ö Yesaya: "So dania Lewiö ba nga'ötö Giza'i; maoso Ia ba wamatörö ngawalö soi fefu; ba khöNia manötöna fefu ngawalö soi."


text:
Lowalangi si no umbu wanötöna, ya Ifönui ami fa'omuso dödö ba fa'ohahau dödö si fahöna ba wama ti, ena'ö itugu aro ami ba wanötöna andrö si'otarai wa'abölö Geheha Ni'amoni'ö.


text:
Fangasiwai sura – Hadia mbörö wa isura zura Faulo Faduhu dödögu sanandrösa ba khömi, ya'ami ira talifusögu, wa no fahöna khömi wa'edöna dödö si sö khi ba a'oi so khömi wangi'ila, irege so danedane wa tola faoma mifarou dödö nawömi.


text:
Heŵa'ae simanö, auli'auli [ba zura andre] barani sibai ndra'o ba wanura khömi, hulö ba wamasugi ba dödömi [si no mi'ila], börö me no utema kharasi moroi khö Lowalangi ba wa'atobali enoni Keriso Yesu soguna ba ngawalö soi si tenga niha Yahudi.


text:
Ba wangombakha Injil si'otarai Lowalangi andrö ufalua halöŵö wa'a'ere, irege fefu soi si tenga niha Yahudi tola tobali fasömbata sinangea nitema dödö Lowalangi ba si no I'amoni'ö Eheha Ni'amoni'ö.


text:
Ba halöŵögu fe'amöi enoni Lowalangi andrö, nifalua ba waböbösa khö Keriso Yesu, tola usuno ndra'o ma'ifu,


text:
börö me lö barani ndra'o ba wahuhuosa sanandrösa ba danö bö'ö, baero zanandrösa ba zi no Ifalua Keriso si fao fama'emagu, he ba ngawalö wehedegu, he ba gamuatagu,


text:
si fao tandra sahölihöli dödö awö gila'ila ba ba wa'abölö Geheha Ni'amoni'ö, ena'ö tefasao ngawalö soi ba wolo'ö li Lowalangi. Ba zimanö, no u'asiwai halöŵö wanuriaigö Injil Keriso, nibörögö ba Yerusalema ba ba danö si fasui irugi ba Ilirika.


text:
Ba wamalua halöŵö andrö u'odödögö sibai, ena'ö uturiaigö Injil andrö ba nahia ba zi lö na sa teturiaigö Keriso. Lö sa omasido motomo ba dete wondrasi nifa'anö niha bö'ö;


text:
ba hiza, faudu ba zi no tesura ba zura ni'amoni'ö: "Oi la'ila Ia dozi niha si lö irai manema turia sanandrösa khöNia; ba si lö irai mamondrondrongo liNia, oi aboto ba dödöra."


text:
Hadia mbörö wa omasi möi Waulo ba RomaBörö wanuriaigögu Injil [ba danö gatumbukha] andrö wa irugi ma'ökhö andre tetaha manö ndra'o we'amöi khömi.


text:
Ba hiza iada'e, me lö sa'ae nahiagu wohalöŵö ba danö andre, ba me no ha'uga fakhe wa'ara no humulu dödögu wangondrasi ya'ami,


text:
andrö wa utötöna, na möi ndra'o ba Spanyol, tola utörö khömi ba wamaigi ya'ami ba ena'ö mifasao ndra'o we'amöi ba da'ö, na no u'omusoi'ö dödögu ma'ifu ba we'aso ba gotaluami.


text:
Noa sa ahele dödö niha keriso ba Makedo nia ba ba Akhaya wangowuloi fanolo soguna khö ndra talifusö si numana ba gotalua ndra niha samati ba Yerusalema.


text:
Duhu sa wa no angetulara da'ö, ba sindruhunia no noro dödöra wolau da'ö. Börö na mo'urakha ndra soi si tenga niha Yahudi ba ngawalö kharasi si no Ibe'e Lowalangi khö ndra niha keriso [si so ba Yerusalema], mo'ömö göi soi bö'ö andrö ba wanolo ya'ira faoma okhötara.


text:
Ba döi Zo'aya ya'ita Yesu Keriso ba ba wa'omasi nibe'e Geheha Ni'amoni'ö, u'andrö sibai khömi, ya'ami ira talifusö, ena'ö milului wangandrö khö Lowalangi soguna khögu,


text:
ena'ö te'efa'ö ndra'o ba danga niha [Yahudi] si lö mamati [khö Yesu Keriso] ba danö Yudaia, ba ena'ö itema tödö ndra niha keriso si so ba Yerusalema wanolo ni'ohegu andrö.


text:
Ba zimanö tola u'ondrasi ami ba wa'omuso dödö, na Itehegö Lowalangi, ba terara dödögu we'aso ba gotaluami.


text:
Fangowai ba döi Zo'aya Hiza [si fao sura andre] möi khömi ninada Fo'ibe, talifusöda ba wamati ba enoni ndra niha samati si so ba Genkhrea.


text:
Mitema ia ba döi Zo'aya, simane sinangea ba khöda, ya'ita niha samati; ba mito lo ia ba ngawalö ni'oguna'önia, börö me no ato itolo niha, he göi ya'odo samösa.


text:
Lö ni'alimagösira fa'aurira ba wombelegö nosogu. Tenga ha ya'odo zo'ömö ba wangandrö saohagölö khöra; ba hiza, no fefu ndra niha samati si tenga niha Yahudi;


text:
ba u'owai göi ndra niha samati sowulo ba nomora. Mifa'ema wangowaigu khö Efeneto, talifusö ni'omasi'ögu, si no bua sia'a khö Keriso ba gotalua ndra niha samati ba danö Asia.


text:
Mifa'ema wangowaigu khö Gandroniko ba khö Yunia, talifusö si sambua soi khögu, si no irai lakuru awögu. No niha nifosumange ira ba gotalua ndra rasul ba no oföna tobali ira niha keriso moroi khögu.


text:
Mifa'ema wangowaigu khö Urbano, awöma wohalöŵö ba khö Keriso Yesu, ba u'owai göi Stakhi, ni'omasi'ögu.


text:
U'owai göi Herodio, si no talifusö si sambua soi khögu. U'owai göi zi sambua omo Narkiso, si no mamati khö Zo'aya.


text:
Mifa'ema wangowaigu khö Trifena ba Trifosa, si no mangeregesi tödö wohalöŵö ba we'amöi enoni Zo'aya. U'owai Persi ni'omasi'ö, si no erege tödö göi ba wohalöŵö khö Zo'aya.


text:
Mifa'ema wangowaigu khö Filologo ba Yulia, Nereo ba talifusönia ira alawe, ba Olimpia, he göi khö ndra niha samati ma'afefu si fao khöra.


text:
Ya faoma mi'owai nawömi faoma fa'agosa bawa ni'amoni'ö. La'owai göi ami ira niha samati khö Keriso ma'afefu.


text:
Famangelama sanandrösa ba niha samawukaisi famati U'amenesi ami, ya'ami ira talifusö, ena'ö mi'angelamaisi sibai ami khö ndra niha samobörö fabalisa dödö ba famaelungu ba wamati, same'e famaha'ö si lö faudu ba zi no mitema; mi'aröu'ö ami khöra.


text:
Börö me niha simanö tenga khö Keriso, So'aya ya'ita möi ira enoni, ba hiza no ba gomasiö dödöra. Lalimo niha sadölö tödö faoma li sami ba fehede ni'alösöi'ö.


text:
Gofu heza no teturia wa'a-lö-faröimi [ba Injil andrö], ba omuso sibai dödögu sanandrösa ba khömi andrö. Ba hiza, omasido na onekhe ami ba zi sökhi ba lö onekhe ba zi lö sökhi.


text:
Ba zi lö ara tö, Lowalangi si no umbu wa'ohahau dödö zame'e barö gahemi afökha ba wamufu ya'ia. Ya lö mamalö fao khömi kharasi Zo'aya ya'ita, Yesu Keriso!


text:
Fangowai si'otarai ba Gorindro I'owai göi ami Timoteo, awö gu wohalöŵö awö ndra talifusö si sambua soi khögu: Lukio, Yaso ba Sosipater.


text:
I'owai ami Gayo, si no manema ya'o ba nomonia, ba sane hegö omonia tobali nahia wa'owulo niha samati. I'owai ami Erasto, bendahara mbanua; simanö göi Kuarto, talifusö andrö.


text:
Fangandrö fanuno LowalangiKhö Lowalangi, si so fa'abölö ba wanga'aro'ö tödömi, faudu ba Injil nituriaigögu si no turia sanandrösa khö Yesu Keriso ba si no fama'ele'ö misteri si no tobini i'otarai wamobörö


text:
ba si no teforoma'ö iada'a, faudu ba zi no tesura ba zura ndra sama'ele'ö ba sodanedane ba nifakhoi dödö Lowalangi si lö tebulö, ena'ö fefu ngawalö soi tefasao ba wolo'ö Injil andrö si fao famati,


text:
khöNia sa, si no umbu wa'atuatua, si fao fama'ema Yesu Keriso, fefu lakhömi ba sumange götögötö wa'ara! Amen.


text:
Fangowai – Fangandrö saohagölö Faulo, si no tekaoni ba wa'edöna dödö Lowalangi tobali rasul Keriso Yesu, ba Sostene, talifusöda,


text:
zama'ohe'ö sura andre khö ndra niha samati khö Lowalangi si so ba Gorindro, si no te'oniagö khö Keriso Yesu ba si no tekaoni tobali niha ni'amoni'ö, si fao niha ma'afefu, gofu heza, he ba khöra he göi ba khöma, sangaröfili töi Zo'aya ya'ita, Yesu Keriso.


text:
Ya fao khömi wa'ebua dödö ba fa'atulö moroi khö Lowalangi, Amada, ba si'otarai khö Yesu Keriso, So'aya ya'ita.


text:
Lö mamalö u'andrö saohagölö khö Lowalangigu sanandrösa ba khömi andrö, börö kharasi Lowalangi nibe'eNia khömi si fao fama'ema Keriso Yesu.


text:
irege lö ambö ami hadia ia ba ngawalö kharasi andrö, ba gasagasa mibalobaloi wa'ato'ele Zo'aya ya'ita, Yesu Keriso.


text:
I'a'aro'ö göi ami irugi gamozua, irege si lö sinegu ami na luo wa'atohare Zo'aya ya'ita, Yesu Keriso.


text:
Si lö faröi sa Lowalangi andrö, si no mogaoni ya'ami ba waböbösa khö NonoNia, Yesu Keriso, So'aya ya'ita.


text:
Fabalisa dödö - Famarou ba wa-ha-sambua mangawuliBa döi Keriso Yesu, So'aya ya'ita, u'o'ou sibai ami, ya'ami ira talifusö, ena'ö ha sara dödömi. Böi mitehe gö wa tumbu wabalisa dödö ba gotaluami, akha afönu wa-ha-sambuami ba wangerangera ba ba gangetulami.


text:
No urongo moroi khö ndra niha soroiyomo ninada Kheloe zanandrösa khömi, ya'ami ira talifusö, wa so gamadöniŵa ba gotaluami.


text:
Sedöna uŵa'ö, ya'ia wa faoma mimane khö nawömi: "Solo'ö Faulo ndra'odo" ma "Solo'ö Afolo ndra'odo" ma zui "Fetero ni'o'ögu" ba ma zui "Solo'ö khö Keriso ndra'odo."


text:
Hadia no tebagibagi Keriso andrö? Hadia Faulo zi mate ba röfa salahimi? Ma zui ba döi Waulo mitema wanasa?


text:
Duhu sa wa ya'o zame'e fanasa ba zoroiyomo Zitefana. Ba baero da'ö, ndrege ni'ilagu, lö hadöi nibe'egu fanasa.


text:
Tenga ba wame'e fanasa ba ni ha Ifatenge ndra'o Keriso, no ba wanuriaigö InjilNia andrö; ba tenga ba wa'onekhe wahuhuosa, ena'ö lö tobali zayazaya gölö röfa Keriso andrö.


text:
Fa'abölö si tobini ba röfa KerisoKhö ndra niha saekhu ba wa'atekiko, no turia si lö ösi duria sanandrösa ba röfa andrö; ba ba khöda, ya'ita ni'orifi, to'ele wa'abölö Lowalangi ba duria andrö.


text:
Noa sa tesura ba zura ni'amoni'ö: "(Ulau zagahölihöli dödö, irege) tobali si lö eluaha wa'atuatua niha sagatuatua, ba labini'ö wa'onekhera niha sogonekhe börö wa'aila."


text:
Na simanö, heza so niha satuatua iada'e? Heza so zangila amakhoita? Heza so niha sonekhe ba wahuhuosa iada'e? Hadia, tenga no Ibali'ö si lö eluaha wa'atuatua niha gulidanö andrö Lowalangi?


text:
Heŵa'ae no oroma wa'atuatua Lowalangi ba ni'a'asogö andrö fefu, lö sa'atö aboto ba dödö niha gulidanö Lowalangi ba wa'atuatuara. Börö da'ö Ibokai lala ba wangorifi niha samati ba duria sanandrösa ba röfa andrö si no fa'abodo molo'ö fangerangera niha gulidanö.


text:
ba hiza, ya'aga maturiaigö Keriso si no teforöfa, si fatuwu ba niha Yahudi ba si no fa'abodo ba niha si tenga niha Yahudi.


text:
Ba hiza, ba niha si no tekaoni, he niha Yahudi, he niha si tenga niha Yahudi, no fa'abölö Lowalangi Keriso andrö ba fa'atuatuaNia.


text:
Fa'abodo [nitötöigu andrö] khö Lowalangi no abölö atuatua moroi ba wa'atuatua niha gulidanö, ba fa'a-lö-abölö khö Lowalangi no abölö moroi ba wa'abölö niha gulidanö.


text:
Fanuyu niha side'ide Mitörö tödömi atö, ya'ami ira talifusö, hewisa ami me tekaoni ami: Na dali wa'aniha, lö ato ba gotaluami zatuatua, lö ato zi so töi ba lö ato zalaŵa.


text:
Ba hiza, si bodo molo'ö famaigi niha no Ifili Lowalangi ba wangailasi satuatua; ba si lö fa'abölö dali wamaigi niha no Ifili Lowalangi ba wangailasi sabölö;


text:
ba hadia ia zi lö töi awö ni'ositengagö niha gulidanö andre, ma na'i fondrege zi lö eluaha ba wamaigi niha gulidanö, no Ifili Lowalangi ba wangosilö'ögö si so töi,


text:
Ya'ia sa zogaoni ya'ami ba waböbösa ba khö Keriso Yesu, si no tobali fa'atuatua khöda nibe'e Lowalangi. Ya'ia andrö zangatulö'ö ya'ita, sangamoni'ö ba sangöhöli ya'ita.


text:
Tenga fa'atuatua molo'ö fa'aniha Simanö göi me tohare ndra'o ba khömi, ya'ami ira talifusö, tenga si fao fa'onekhe ba wahuhuosa ma zui fa'atuatua tohare ndra'o ba wangombakha khömi ohitö dödö Lowalangi [ba wangorifi soi niha].


text:
Me luo da'ö, no uhalö gangetula, wa lö edönado u'ila hadia ia ba gotaluami baero zanandrösa khö Yesu Keriso, ba da'ö na'i, si no mate ba röfa.


text:
He huhuogu, he göi fanuriaigögu tenga si fao fehede sadöni dödö börö wa'atuatua wa'aniha ufa'ema ia, ba hiza si fao fangoroma'ö fa'abölö nibe'e Geheha Ni'amoni'ö,


text:
Fa'atuatua LowalangiUturiaigö sa wa'atuatua khö ndra niha si teboka tödö, ba hiza tenga fa'atuatua molo'ö famaigi niha gulidanö ma zui ira samatörö ulidanö si ha gasagasa andre,


text:
ba hiza, fa'atuatua nituriaigögu andrö, no fa'atuatua Lowalangi si no tobini bakha ba misteriNia, ya'ia, fatua lö inötö na, no Ihonogöi Lowalangi wa Ifo'urakha ita ba lakhömiNia.


text:
Samösa lö ba gotalua ndra samatörö ba gulidane andre saboto ba dödö angetulaNia andrö. Na no aboto ba dödöra mena'ö, lö sa laforöfa Zo'aya lakhömi andrö.


text:
Ba hiza, noa sa tesura ba zura ni'amoni'ö: "Si lö irai i'ila hörö niha, si lö irai irongo tögi dalinga niha ba si lö irai tumbu ba dödö niha, da'ö zi no Ihönagö Lowalangi khö ndra niha sangomasi'ö Ya'ia."


text:
Eheha zangombakha ösi dödö Lowalangi No Ifa'ele'ö khöda da'ö Lowalangi si fao fama'ema Geheha Ni'amoni'ö. Eheha andrö sa zanekhegö hadia ia fefu, he göi hunö dödö Lowalangi.


text:
Haniha sa zangila si so ba dödö niha, na tenga eheha niha samösa, si so khönia? Simanö göi samösa lö sangila ösi dödö Lowalangi, baero Geheha Lowalangi samösa.


text:
Ba hiza, tenga eheha gulidanö andre nitema da, no Eheha si'otarai khö Lowalangi, irege ta'ila hadia ni'amualagö Lowalangi khöda.


text:
Duhu sa wa sanandrösa ba mbuala andrö mamaha'ö ndra'aga, ba hiza tenga si fao fehede wa'atuatua niha, no si fao fa'atuatua nibe'e Geheha. Si'otarai khö Geheha ha ba geheha tola tebotokhi ia.


text:
Na dali wa'aniha si to'ölö, samösa niha tebai itema tödönia zi'otarai Geheha Lowalangi; no turia si lö boto wamaiginia da'ö, ba tebai göi aboto ba dödönia. Awena sa tola aboto ba dödönia na Itolo ia Eheha Lowalangi.


text:
Börö me [no tesura]: "Haniha sa zangila era'era Zo'aya, irege tola ibe'e khöNia wanuturu lala?" Ba Eheha andrö no tebe'e khöda.


text:
Falulusa fohalöŵö ndra enoni Lowalangi [Me luo da'ö, me so ndra'o ba gotaluami], ya'ami ira talifusö, tebai na sa fahuhuo ndra'o khömi simane ba niha si no manema Eheha; ba hiza, fahuhuo ndra'o khömi simane fahuhuosa ba niha saolo tödö ba nösi gulidanö.


text:
No amaedola nono sawuyu ami ba wamati khö Keriso, irege ufabadugö khömi susu, tenga ö sabe'e, börö me tebai na sa ami. Simanö göi irugi iada'e tebai ami, börö me falemba na sa dödömi ba nösi gulidanö.


text:
Börö na so na sa ba gotaluami wa'afökhö dödö ba fabalisa dödö, hadia, tenga da'ö zangoroma'ö wa falemba na sa dödömi ba nösi gulidanö ba faya'osa?


text:
Na imane si samösa: "Solo'ö Faulo ndra'o," ba imane si samösa: "Solo'ö Afolo ndra'o," hadia, tenga fa gölö ami khö ndra niha bö'ö (si lö Eheha Lowalangi)?


text:
Hana, haniha Afolo andrö? Ba haniha zindruhunia Waulo andrö? Ha enoni khö Nifatimi andrö ira, faudu ba halöŵö si no Ibe'e khöra zamösana So'aya.


text:
Sanolo sa ndra'aga ba halöŵö andrö khö Lowalangi, ba ya'ami, no amaedola nowi khö Lowalangi ba tomosaNia.


text:
Tatema zulö ba halöŵöda zamösana Faudu ba kharasi Lowalangi si no tebe'e khögu, no hulö samösa duka ndra'o, uhaogöhaogö sibai wamazökhi fondrasi domosa andrö, ba niha bö'ö zanohugö fangotomosi ya'ia. Ba hiza, akha dozi niha lahaogöhaogö sibai hewisa wanohugö tomosa yaŵa ba dete fondrasi andrö.


text:
Börö me samösa lö si tola mamazökhi fondrasi tanö bö'ö baero fondrasi si no tehonogöigö, ya'ia Keriso Yesu.


text:
Wa so zotomo ba dete fondrasi andrö faoma ana'a, faoma firö, faoma feremata, faoma eu, faoma lewuö ma zui faoma töla zukhu,


text:
to'ele dania halöŵö zamösana ba ngaluo wanguhuku andrö, börö me tohare ngaluo andrö si fao alitö, ba alitö andrö zangoroma'ö hadia aro ma lö'ö.


text:
Na akhozi ba galitö ni'ohalöŵögöinia, te'ala ia; te'orifi sa ia, ba hiza hulö zi no arakhagö akhozi ia ba galitö.


text:
Hadia, lö aboto ba dödömi wa ya'ami nomo Lowalangi andrö awö wa ba gotaluami toröi Geheha Lowalangi?


text:
Na so niha samakiko omo Lowalangi, ba Ifakiko göi dania niha andrö Lowalangi. Ni'amoni'ö sa nomo Lowalangi andrö, ba ya'ami nomo andrö.


text:
Okhöta Keriso ita Böi so ba gotaluami zolimo ya'ia samösa. Na so ba gotaluami zanguma'ö wa atuatua ia molo'ö su'asu'a niha gulidanö andre, akha oföna tobali ia niha si bodo, ena'ö sindruhu atuatua ia [föna Lowalangi].


text:
Börö me fa'atuatua molo'ö niha gulidanö andre no fa'abodo ba wamaigi Lowalangi. Noa sa tesura ba zura ni'amoni'ö: "Utandraŵaisi ndra niha satuatua ba wa'onekhera samösa."


text:
he Faulo, he Afolo, he Fetero, he ulidanö andre, he fa'auri, he fa'amate, he inötö iada'e, he inötö dania; no okhötami fefu da'ö.


text:
Ha Keriso zanguhuku satulö Akha lamane dödöra niha sanandrösa ba khöma andre: Ira enoni Keriso ndra'aga ba wondrorogö ba famosasi ngawalö misteri andrö khö Lowalangi.


text:
Ba hiza, ma'ifu lö ba dödögu, hadia mi'etu'ö hukugu ya'ami ma zui so zangetu'ö huku tanö bö'ö. Ma na'i ya'odo samösa lö baranido wangetu'ö hadia ia sanandrösa ba khögu andre.


text:
Heŵa'ae lö i'angadu gö ndra'o tödögu, ba hiza, tenga da'ö lohelohe wa no te'atulö'ö ndra'o; So'aya samösa sa zangetu'ö hukugu.


text:
Börö da'ö, böi mi'ofönai'ö wangetu'ö huku fatua lö tohare Zo'aya. Ya'ia sa zohagaini si tobini ba zogömigömi ba sangoroma'ö nifakhoi dödö niha; awena ba da'ö dania dozi niha latema zulö moroi khö Lowalangi faudu ba gamuata zamösana.


text:
Börö ami, ya'ami ira talifusö, wa utandrösaigö wehedegu andre ba khögu samösa ba ba khö Afolo, ena'ö börö dumaduma si no mabe'e, aboto ba dödömi hadia geluaha na laŵa'ö ''böi mitalu'i ndrege zi no tesura'', ena'ö lö hadöi ba gotaluami sanunonuno ya'ia ba wangebua'ö si samösa niha modanedane ba zi samösa tanö bö'ö.


text:
Haniha zanehegö khöu wa fa yaŵa ndra'ugö? Hadia, tenga fefu zi so khöu no [moroi khö Lowalangi] ötema ia? Ba na nitemau da'ö fefu, hana wa fayaŵa ndra'ugö, hulö na tenga buala khöu ia?


text:
Duhu sa wa no abuso ami, no fahöna khömi fefu hadia ia, no tobali ami samatörö, heŵa'ae lö ya'aga. Ha wa'asökhi na sindruhundruhu no tobali ami samatörö, irege tola göi fao ndra'o awömi ba wamatörö.


text:
Lala wa'auri ndra tengetenge LowalangiBa dödögu, hulö na no Ifonahia ndra'aga Lowalangi ba nahia fondrege tanö furi, ya'aga ira rasul, ma na'i hulö niha si no te'etu'ö huku fa'amate; no tobali ndra'aga sandiwara nifaigifaigi gulidanö ma'asagörö, nifaigifaigi ndra mala'ika awö niha fefu.


text:
Tobali ndra'aga niha sambö tödö, börö Keriso, ba ya'ami no satuatua ba khö Keriso. Si lö fa'abö lö sa ndra'aga ba sabölö ami. Teturia ami, ba teheraherai ndra'aga.


text:
ba ma'erege si dödöma wangalui soguna khöma faoma tangama samösa. Na lalele ndra'aga, mafa'ema howuhowu; na lagohi ndra'aga, mataha manö;


text:
na la'obousi ndra'aga, masulöni faoma fehede si sökhi. Hulö na tobali ndra'aga sasao gulidanö andre, tobali si ta'unö ba hörö niha fefu, irugi iada'e.


text:
Sanuriaigö Injil no amaedola nama khö ndra niha samatiTenga ba wangailasi ya'ami wa usura da'e, ba hiza, ba wangamenesi ya'ami hulö nonogu fondrege ni'oma si'ö.


text:
Heŵa'ae mena'ö hönö wa hönö gurumi ba khö Keriso andrö, ba lö oya namami. Ba khö Keriso Yesu, no u'adonogö ami börö wanuriaigögu Injil.


text:
Andrö wa no ufatenge khömi Dimoteo, onogu ba khö Zo'aya, si no ni'omasi'ögu ba si lö faröi, ena'ö ifasugi ba dödömi ngawalö gamakhoita si no ufa'ema khömi ba döi Keriso Yesu, ba simane si no ufaha'ö göi ba Gereja misa gofu heza.


text:
Ba hiza, lö ara tö möi ndra'o khömi, na Itehegö So'aya. Ba da'ö dania oroma khögu hadia so nösi khö ndra segebua bawa andrö ma zui ha li manö khöra.


text:
Iada'e, hadia zabölö omasi ami, hadia tohare ndra'o khömi si fao bözibözi ma zui tohare ndra'o khömi si fao fa'omasi ba fa'ebolo dödö?


text:
Fa'amoguna ekskomunikasi – Fangowasaini Paska ba wa 'asinangeaNo tehöngö wa so ba khömi wohorö, ma na'i fohorö si lö to'ölö alua ba gotalua ndra niha si lö aboto ba dödö Lowalangi, ya'ia wa so niha sangodonga fo'omo namania.


text:
Heŵa'ae simanö, ba ebua na sa mbawami. Sabu tödö na'i mena'ö ami, ba mituli'ö niha samalua simanö moroi ba wariawösami.


text:
Aröu ndra'o moroi khömi na dali mbotogu, ba hiza na dali gehehagu no so ndra'o ba gotaluami, ba no u'etu'ö huku ba niha samalua da'ö, hulö no so ndra'o ba gotaluami.


text:
mitou'ö niha samalua da'ö khö zatana ba wamakiko boto wa'anihania, ena'ö te'orifi ia ba ngaluo wangawuli Zo'aya.


text:
Miheta khömi laru satua andrö, ena'ö tobali ami adona roti si bohou. Noa sa tobali ami hulö roti si-lö-mu'aisöni [ni'amoni'ö], börö me no tefasömba'ö Nono Mbiribiri Paska khöda, ya'ia Keriso.


text:
Börö da'ö, data'owasaini Paska andrö, tenga si fao laru si no arara, ya'ia wa'obou dödö ba fa'a-lö-sökhi, ba hiza, si fao roti si-lö-mu'aisöni, ya'ia wa'adölö dödö ba fa'aduhu.


text:
Niŵa'ögu andrö, tenga fefu niha gulidanö safönu fangisö, ma niha solu'alu'a, ma zui si falimo, ma zui ira sanömba adu, börö na simanö, lö tola lö'ö miröi gulidanö andre mena'ö.


text:
Börö da'ö, uŵa'ö khömi iada'e, akha lö fariawö ami khö ndra niha sanguma'ö wa niha Keriso ia, ba hiza sa no sohoröhorö ia, no solu'alu'a, no sanömba adu, no sangobongobou si awönia, no si mabumabu, ma zui sorabu. Ma na'i khö ndra niha sima nö, akha lö orudu ami khöra ba wemanga.


text:
Hadia sa lohelohegu ba wangetu'ö huku khö ndra niha si tenga niha keriso? Hadia, tenga ya'ami zi lö tola lö'ö mangetu'ö huku khö ndra ndrotondroto Gereja?


text:
Khö ndra niha si tenga niha keriso, akha Lowalangi samösa zangetu'ö huku khöra; ba ya'ami, [simane si no tesura:] mituli'ö moroi ba wariawösami niha si lö sökhi andrö.


text:
Hewisa wangasiwai fabalisa dödö ba gotalua niha keriso Na so samösa ba gotaluami zi so amadöniŵa khö nawönia niha keriso, hana wa barani ia wolohe farakaro andrö föna zanguhuku si lö mamati, ba tenga föna ndra niha samati?


text:
Hadia lö mi'ila wa niha samati zangetu'ö huku ba nösi gulidanö andre? Na ya'ami zangetu'ö huku ba nösi gulidanö andre, hadia tebai mi'etu'ö gamadöniŵa si lö eluaha andrö?


text:
Hadia lö göi mi'ila, wa so na'i khöda kuaso ba wangetu'ö huku khö ndra mala'ika? Mendrua manö zanandrösa ba wa'auri sero ma'ökhö.


text:
Andrö na so gamadöniŵa sanandrösa ba wa'au ri sero ma'ökhö andrö, akha föna niha fondrege zide'ide ba gotalua niha samati mi'ohe gamadöniŵa andrö ba wangetu'ö ya'ia.


text:
Ba wangailasi ya'ami, wa uŵa'ö da'ö. Hadia samösa lö sa'ae ba gotaluami satuatua si tola mangasiwai amadöniŵa ba gotalua ndra talifusö niha samati?


text:
Hadia sinangea na samösa niha samati i'angadugö dalifusönia niha samati, ma na'i föna niha si tenga niha samati [khö Keriso] i'ohe gamadöniŵa andrö?


text:
Fanehegö manaögö famakao Haniha zi möi ba gamatöröŵa Lowalangi Wa so gamadöniŵa ba gotaluami, no fa'ate'alami da'ö. Hana wa ambö omasi ami wanaögö fa'a-lö-atulö; ba hana wa tebai mitehe telimo ami [moroi na mi'ohe gamadöniŵa andrö föna zanguhuku]?


text:
Ba hiza sa, ya'ami samösa milau wa'a-lö-atulö ba ya'ami zolohe fa'ate'ala, ma na'i khö ndra talifusö niha samati milau da'ö.


text:
Ma lö aboto ba dödömi, wa ira niha solau si lö atulö andrö lö tana khöra ba gamatöröŵa Lowalangi? Böi elungu ami! Lö motana khö ba gamatöröŵa Lowalangi ndra niha safönu fangisö, ira sanömba adu, sohoröhorö, sohoröni si fagölö ngasi khönia ba sanehegö ya'ia tehoröni,


text:
No simanö sa gamuata mi ba mböröta. Ba hiza, iada'e no tehaogö ami ba wanasa ni'amoni'ö, no te'amoni'ö ami, ba te'atulö'ö ami [khö Lowalangi] ba döi Zo'aya ya'ita, Yesu Keriso, ba ba Geheha Lowala ngida.


text:
No soguna ba wamolakhömi Lowalangi mbotoda [So zanguma'ö:] "Tola ufalua fefu hadia ia". [Te sindruhu] Ba hiza, tenga fefu oi sökhi. "Tola ufalua fefu hadia ia". [Te sindruhu] Ba hiza, böi irugi ikuasoi ndra'o hadia ia.


text:
Ö andrö no soguna ba dalu, ba talu andrö no soguna ba gö, ba hiza, no Ihonogöi Lowalangi wa'atebulö zi dua balö andrö. Ba hiza, tenga sa ba wo horöhorö mboto andrö, ba hiza no khö Zo'aya, ba So'aya zokhö boto andrö.


text:
Hadia, lö mi'ila wa ndrotondroto mboto Keriso mbotomi andrö? Hadia, sinangea uhalö ndrotondroto mboto Keriso andrö ba ubali'ö ia ndrotondroto ndra alawe sohoröho rö? Ma'ifu tebai!


text:
Ma zui lö mi'ila, wa niha sanou'ö ya'ia khö ndra alawe sohoröhorö, tobali sambua boto ia khö ndra alawe andrö? Simane si no tesura: "Tobali sambua boto zi darua andrö."


text:
Mi'aröu'ö ami ba wohorö. Fefu horö tanö bö'ö nilau niha, lö manandrösa ba mbotonia. Ba hiza, niha solau fohorö no ba mbotonia ifazökhi horö.


text:
Ma lö mi'ila, wa botomi andrö no nahia Geheha Ni'amoni'ö, sangiagö ya'ami, ni'amualagö Lowalangi khö mi? Tenga sa'ae okhötami samösa mbotomi!


text:
No tebe'e mböli fondrege zebua ba wangöhöli ya'ami [moroi ba wangosawuyu horö]. Andrö mi'oguna'ö mbotomi tobali famosumange Lowalangi.


text:
Sanandrösa ba warongasa Sanandrösa ba nisurami khögu, [me mimane]: "Abölö sökhi na lö ibabaya zi samösa ira alawe ira matua."


text:
[Utema li]: Börö wangisö ba nösi niha andrö, abölö sökhi na dozi ira matua so wo'omo ira alawe, ba simanö göi ndra alawe dozi so wo'omora ira matua.


text:
Akha ifönui zinangea halöŵönia ira matua khö wo'omonia ira alawe, ba simanö göi ndra alawe khö wo'omonia ira matua.


text:
Lö kuaso ndra alawe ba mbotonia samösa, ha fo'omonia ira matua; ba simanö göi ndra matua, lö kuasonia ba mbotonia samösa, ha fo'omonia ira alawe.


text:
Böi faoma mi'aröu'ö ami [khö wo'omomi], tola sa ba zi lö ara, asa la sodanedane ba wa-ha-sara dödö, ena'ö so khömi ginötö ba wangandrö. Aefa da'ö akha ifuli orudu ami, ena'ö lö ifa'amöi ami ba wanandraigö satana, börö wa'ambömi ba wanaha tödö.


text:
Ha wa'asökhi sa na fefu niha fagölö ba khö gu andre [ba wa'a-lö-mangowalu], ba hiza, no fabö'öbö'ö kharasi nitema zi samösa niha moroi khö Lowalangi; simane ba zi samösa, simanö ba zi samösa.


text:
Khö ndra niha si lö mangowalu awö ndra niha si mate donga, abölö sökhi na lö la'alui lala ba wangowalu, simane ya'o.


text:
Ba hiza, na tebai lataha dödöra, akha mangowalu manö ira. Abölö sökhi sa zimanö, moroi na ikhozi ira fangisö.


text:
Fa'aro wangowalu Da'e goroisa khö ndra niha si no mangowalu,− tenga oroisagu, no oroisa Zo'aya,− böi ifabalisi wo'omonia ira matua fo'omo ira alawe.


text:
Ba na no alua ifabalisi, akha lö ifuli mangowalu khö ndra matua bö'ö, ma zui abölö sökhi na i'atulö'ö ia ba khö wo'omonia andrö. Simanö göi ndra matua, böi ifofanö wo'omonia ira alawe.


text:
Da'e niŵa'ögu khö ndra niha bö'ö,− tenga niŵa'ö Zo'aya,−: Na so dalifusö ba wamati sokhö fo'omo ira alawe si tenga niha samati, ba fao sa dödö wo'omonia ira alawe andrö wefao khönia ba wa'auri, böi ifofanö wo'omonia andrö.


text:
Simanö göi wo'omo ira alawe [samati] sokhö fo'omo ira matua si tenga niha samati, ba fao sa dödö wo'omonia ira matua andrö wefao khönia ba wa'auri, böi ifabalisi wo'omonia andrö.


text:
Te'amoni'ö sa wo'omo ira matua si tenga niha samati andrö ba wa-ha-sambua khö wo'omonia ira alawe samati; ba te'amoni'ö wo'omo ira alawe si tenga niha samati andrö ba wa-ha-sambua-nia khö wo'omonia ira matua samati. Na tenga simanö mena'ö, no iraono salakha ndraonomi, ba hiza, sindruhundruhu wa tenga salakha ira.


text:
Ba na edöna fabali niha si tenga niha samati andrö, akha fabali ia; ba zimane lö tefesu dalifusö [niha samati] ira matua, simanö göi dalifusö ira alawe, börö me no Ikaoni ita Lowalangi, ena'ö auri ita ba wa'ohahau dödö.


text:
Ma ö'ila, he ya'ugö ira alawe, wa tola öfasao ba wangorifi wo'omou ira matua [si tenga niha samati andrö]? Ba ya'ugö, he ira matua, hadia ö'ila wa tola öfasao ba wangorifi wo'omou ira alawe [si tenga niha samati andrö]?


text:
Fogaoni moroi khö Lowalangi – Fetaro niha nikaoni Lowalangi Fabö'ö moroi ba niŵa'ögu no mege, akha ero samösa niha itörö lala wa'aurinia faudu ba wetaro nibe'e Zo'aya khönia, me inötö Ikaoni ia Lowalangi. Simanö sa gamakhoita nibe'egu ba Gereja misa, gofu heza.


text:
Na tekaoni zi samösa niha ba wa'amuboto [ba agama Yahudi], akha lö i'alui lala ba wangosilö'ögö fa'amubotonia andrö. Ba na tekaoni zi samösa niha ba wa'a-lö-muboto, akha lö i'alui lala ba wamoto ya'ia.


text:
He si no mu boto, he göi si lö muboto, lö eluaha [ba wamaigi Lowalangi], ha folo'ö ngawalö goroisa Lowalangi.


text:
Na samösa sawuyu ndra'ugö me tekaoni ndra'ugö, böi afökhöi högöu wo'angeragö da'ö. Ma na'i na ösöndra ginötö wa'aefa [moroi ba wangosawuyu andrö], abölö sökhi na lö mamalö tobali ndra'ugö sawuyu [hulö na khö Zo'aya].


text:
Börö me samösa niha si no sawuyu me inötö tekaoni ia ba khö Zo'aya, no tobali ia niha si no te'efa'ö ba khö Zo'aya; simanö göi niha si tenga sawuyu me inötö tekaoni ia, no tobali ia sawuyu ba khö Zo'aya.


text:
Gofu hadia wetaro ero samösa niha me inötö Ikaoni ia Lowalangi, ya'ami ira talifusö, böi ibulö'ö wetaronia andrö.


text:
No fadege ginötö – Akha tafa'anö dödöda!Iada'e, helawisa ira niha lö sangowalu? Sanandrösa khöra lö khögu oroisa si'otarai Zo'aya. Ba hiza, ube'e gera'eragu, ya'odo si no manema fa'ahakhö dödö moroi khö Zo'aya, irege tola tefaduhusi tödö.


text:
Na no tefaböbö ndra'ugö khö zi samösa ira alawe, böi alui lala ba wamabali. Na lö si faböbö ndra'ugö khö zi samösa ira alawe, böi alui lala ena'ö faböbö ndra'ugö khö ndra alawe.


text:
Na mangowalu sa ndra'ugö, tenga samazökhi horö ndra'ugö, ba na möi ni'owalu nono alawe, tenga samazökhi horö ia. Ba hiza, omasido na aefa ami moroi ba wa'atosasa si göna ira niha si no mangowalu.


text:
Da'a niŵa'ögu khömi, ya'ami ira talifusö: No fadege ginötö. Börö da'ö, ba ginötö si so na sa, akha hulö zi lö sangowalu niha si no mangowalu;


text:
niha sege'ege, akha hulö zi tenga sege'ege; niha somuso tödö, akha hulö niha zi tenga somuso tödö; niha si no mowöli hadia ia, akha hulö zi lö hadia ia khönia;


text:
ba niha sangoguna'ö ösi gulidanö andre, akha hulö zi lö fakhai dödönia ba da'ö fefu. Börö me tewu'ai gulidanö si so iada'e.


text:
Omasi ndra'o na lö hadia ia samawukaisi tödömi. Niha si lö mangowalu i'osambalö'ö dödönia ba ngawalö zanandrösa khö Zo'aya, ena'ö sinangea ia fönaNia.


text:
Ba hiza, niha si no mangowalu, i'abusi tödö zanandrösa ba nösi gulidanö andre, ba hewisa ena'ö itema tödö wo'omonia ia, ba ba zimanö no mombagi dödönia.


text:
Ira alawe si lö [sa'ae] fo'omo ba ono alawe la'osambalö'ö dödöra ba zanandrösa khö Zo'aya, ena'ö te'amoni'ö mboto awö nosora. Ba hiza, ira alawe si no möi ni'owalu, i'abusi tödö zanandrösa ba nösi gulidanö andre, ba hewisa ena'ö itema tödö wo'omonia ia.


text:
Usura khömi da'e ba wanuturu lalami, ena'ö mohare ami ba tenga ba wamesu ya'ami. Omasi ndra'o na satulö ba si sökhi nifaluami, ba ena'ö lö mombagi dödömi ba wanou'ö fa'aurimi khö Zo'aya.


text:
Sökhi na mangowalu - Abölö sökhi na lö mangowalu Na iŵa'ö tödönia samösa niha, wa lö enahöi gamuatania khö nihania [na lö alua i'owalu ia], börö me no numalö ndröfinia, ba molo'ö ya'ia lö zi lö tola lö'ö mangowalu ira, akha mangowalu ira; tenga sa horö da'ö.


text:
Ba na so niha si no mangetu'ö ba dödönia ba lö si tefaso ia ba da'ö, ba hiza tola ikuasoi wa'edönania ba no ihalö gangetula ba dödönia, wa lö ibabaya ni'onihania andrö, sökhi nifa luania.


text:
Eluahania, sangowalu khö nihania no si sökhi nifaluania; ba si lö mangowalu khö ni'onihania abölö sökhi na sa nifaluania.


text:
Teböbö zi samösa ira alawe sagötö auri wo'omonia. Na no mate wo'omonia, tola ifili haniha zomasi mangowalu khönia, asala fangowalu andrö alua ba khö Zo'aya.


text:
Ba hiza, abölö ohahau dödönia na lö ibulö'ö wetaronia andrö. Molo'ö era'eragu da'ö, ba faduhu göi dödögu, wa so khögu Geheha Lowalangi.


text:
Fa'amerdeka bakha ba wa'omasi Sanandrösa ba nagole si no tefasömba'ö khö ndra deŵa [nisofumi, utema li]: Aboto ba dödöda wa fefu ita so khöda wangi'ila. Fangi'ila andrö zombali'ö niha tobali fayaŵa, ba hiza fa'omasi zondrou'ö [angowuloa niha samati] ba wa'asökhi.


text:
Niha sanguma'ö wa so khönia wangi'ila, lö na sa saboto ba dödönia hewisa zinangea ba wangi'ila andrö.


text:
Sanandrösa ba wemanga nagole no mege si no tefasömba'ö khö ndra deŵa, aboto ba dödöda wa lö hadöi ba gulidanö ira deŵa andrö awö wa lö hadöi lowalangi baero Lowalangi si ha samösa andrö.


text:
Heŵa'ae laŵa'ö oya lowalangi, he ba mbanua si yaŵa, he ba gulidanö tou,− (duhu sa oya zi no ira deŵa ba ato si no ira so'aya,−)


text:
ba hiza, ba khöda ha samösa Lowalangi, Ama andrö, si no böröta hadia ia fefu, ba ba khöNia auri ita; ba ha samösa Zo'aya, Yesu Keriso, si fao fa ma'emaNia tewöwöi fefu hadia ia; ba ya'ita, moroi khöNia auri ita.


text:
Ba hiza, lö dozi niha so wa'a boto ba dödö simanö. So zi no to'ö lö ba wanömba deŵa me föna. Ba irugi iada'e lamane tödöra wa ö si no tefasömba'ö khö ndra deŵa, no hulö sindruhu gö nifasömba'ö khö ndra deŵa. Andrö wa na la'a gö andrö, lalaŵa li dödöra sambö aro ba wamati, irege fasala ira.


text:
Tebai i'o'awögö ita ö tanö föna Lowalangi. Na lö manga ita, lö salö khöda [föna Lowalangi], na manga ita, lö göi hareda [föna Lowalangi].


text:
Ba hiza, mi'angelamaisi, ena'ö fa'atolami sanandrösa ba da'ö fefu lö tobali fangala ba niha sambö aro ba wamati.


text:
Na so dalifusö sangila ya'ugö wedadao manga ba nomo deŵa, ya'ugö si so fangi'ila andrö, hadia, lö tefarou dödönia si no ambö aro ba wamati andrö ba wemanga ö si no tefasömba'ö khö deŵa andrö?


text:
Ba zimanö, fangi'ilamö andrö no tobali fangala zambö aro ba wamati. Talifusö sa ia khöu, me no mate Keriso salahinia göi.


text:
Na fasala ami khö ndra talifusö ba wamalua simanö ba na mifeso kho li dödöra sambö aro ba wamati andrö, no khö Keriso fasala ami.


text:
Ba na tobali fangala dalifusögu gö andrö, akha lö u'a sa'ae nagole sagötö fa'ara, ena'ö lö ufobörö wangala khö dalifusögu.


text:
Fombelegö Waulo ya'ia – Noro dödö umat [Usofu khö ndra niha sangadu gö ya'o:] Hadia tenga niha si no tehöli ndra'o? Hadia tenga rasul ndra'o? Hadia lö ni'ilagu Yesu, So'aya ya'ita? Hadia tenga bua halöŵögu ami ba khö Zo'aya?


text:
Heŵa'ae ba niha bö'ö tenga rasul ndra'o mena'ö, ba hiza ba khömi no tatu wa rasul ndra'o. Ya'ami no famotandro wa'arasulgu föna Zo'aya.


text:
Hadia tebai mena'ö ma'ohe awöma dalifusö ira alawe, simane nilau ndra rasul tanö bö'ö ba ira talifusö Zo'aya ba Fetero?


text:
Ma haniha zi fao ba wasuwöta zanaha balazonia samösa? Ma haniha zangehaogö kabu nagu si lö manga bua nagu andrö? Ma zui haniha zokubaloi ngawawa gurifö si lö mamadu susu moroi ba gurifö andrö?


text:
Noa sa tesura ba zura Moze: "Böi böbö mbawa zaŵi samöbörö fakhe". Hadia ha ba zaŵi manandrösa wehede Lowalangi andrö?


text:
Ma zui khöda abölö manandrösa? Khöda sa musura da'ö, ya'ia wa samaku tanö lö tola lö'ö mamaku ia si fao fanötöna, ba samöbörö fakhe si fao fanötöna wa itema dana khönia.


text:
Na no mafazaewe khömi danömö daroma li soguna ba noso, hadia, noro sabua na mabasi zoguna ba mboto moroi khömi?


text:
Na mo'urakha niha bö'ö ba zi so khömi, ba hadia te nga mendrua manö ndra'aga mena'ö? Ba hiza, lö ni'andrögu tana khögu andrö; ma na'i mataögö hadia ia fefu, ena'ö lö mafobörö zi tobali tahataha ba Injil Keriso andrö.


text:
Hadia lö mi'ila, wa ira sohalöŵö ba nomo Lowalangi lasöndra gaurifara moroi ba nomo Lowalangi andrö awö wa ira si möi enoni ba altar, lasöndra dana khöra moroi ba altar andrö?


text:
Simanö göi wa no Ihonogöi So'aya, wa ira sanuriaigö Injil, lö tola lö'ö auri ira moroi ba wanuriaigöra Injil andrö.


text:
Fa'ahele dödö rasul Faulo Ba hiza, ma'ifu lö ni'andrögu zinangea tana khögu andrö fefu. Ba tenga göi da'ö dani wa usura da'e, ena'ö tefalua khögu zimanö; abölö sökhi na'i na mate ndra'o moroi si manö. Lö utehegö wa iheta khögu si samösa niha mbörö wanunogu ya'o.


text:
Na ha fanuriaigö Injil, lö danedanegu ba wanuno ya'o, börö me no da'ö norogu. Alai ndra'o, na lö uturiaigö Injil.


text:
Na moroi ba gera'eragu samösa mena'ö ufalua halöŵö andrö, sinangea utema gazi. Ba hiza, börö me tenga sodanedane ba gera'eragu ufalua ia, fanuriaigö andrö no halöŵö nibe'e ba hulugu.


text:
Na simanö, hadia zulö khögu? Da'e zulö khögu: Ya'ia wa ba wanuriaigögu andrö ufazaewe Injil ba wa'a-lö-manötöna balazo, irege lö ni'oguna'ögu sinangea tana khögu ba wanuriaigö Injil.


text:
Möi enoni niha fefu ena'ö lasöndra wangorifi Heŵa'ae lö si teböbö ndra'o gofu ha'ökhö; ba hiza, no ubali'ö ndra'o sawuyu ba niha fefu, ena'ö ato udönisi ira ba khö Keriso, ndrege zi tola.


text:
Khö ndra niha Yahudi uba li'ö ndra'o hulö niha Yahudi, ena'ö tola udönisi ira. Khö ndra niha solo'ö huku Moze, ubali'ö ndra'o hulö niha solo'ö huku Moze,− heŵa'ae sindruhu nia lö sa'ae teböbö ndra'o ba huku andrö,− ena'ö tola udönisi ndra niha solo'ö huku Moze.


text:
Khö ndra niha si lö teböbö ba huku Moze, ubali'ö ndra'o hulö niha si lö teböbö ba huku andrö,− heŵa'ae lö irai aefa ndra'o moroi ba huku Lowalangi, me solo'ö oroisa Keriso ndra'o,− ena'ö tola udönisi ndra niha si lö teböbö ba huku Moze.


text:
Khö ndra niha sambö aro ba wamati, ubali'ö ndra'o hulö samösa moroi ba gotaluara, ena'ö tola udönisi ndra niha sambö aro ba wamati. No ufaomagö ndra'o ba ngawalö ngasi andrö, ena'ö ndrege zi tola ufasao ira ba wangorifi.


text:
Famoni ba wanöndra femöna Hadia lö mi'ila, wa ba arena wagohisa andrö dozi si fao oi fagohi ira, ba hiza sa ha samösa zanema buala wemöna? Andrö wa mi'osindruhugö wagohisa, ena'ö tola mitema!


text:
Dozi si fao ba wagohisa andrö, lataha dödöra ba ngawalö hadia ia fefu. Ya'ira andrö, lalau zimanö ba wanöndra takula wemöna saleu dania; ba ya'ita, ena'ö tasöndra dakula si lö aleu.


text:
Ba hiza, ufamaha mbotogu ba wamatörö ya'ia, ena'ö na no uturiaigö Injil ba niha bö'ö, ya'odo samösa lö tobali niha si lö moguna.


text:
Si no tesura, tesura soguna khöda Inötö safuria Omasido na aboto ba dödömi, ya'ami ira talifusö, hewisa ndra furugöda [me aheta ira moroi ba danö Mesirayi]. Fefu ira oi so barö wolumö'ö lawuo awö wa fefu ira oi la'ötö nasi.


text:
awö wa fefu ira no labadu nidanö rohani si fagölögölö,− labadu nidanö moroi ba Gowe rohani andrö si faofao khöra, ba Keriso sa Gowe andrö,−


text:
Alua da'ö fefu tobali famangelamada, ena'ö lö aolo ita ba wolau si lö sökhi, simane ya'ira saolo ba wolau si lö sökhi,


text:
ba ena'ö lö tasömba hadia ia ni'olowalangigö, simane ato ba gotaluara, simane si no tesura: "Mudadao soi andrö ba wemanga ba ba wamadumadu, ba maoso ira ba wolayalaya [ba wanömba ono zaŵi ana'a]."


text:
Böi tafalua wohorö, simane nifaluara ösa, irege ha ma'öma'ökhö dua wulu a tölu ribu niha ira zi mate.


text:
No dumaduma wa göna ira da'ö, ba tesura ia tobali famangelamada, ya'ita sauri ba ginötö safuria andre.


text:
Irugi iada'e lö si göna ami fanandraigö si tebai itaha niha. Si lö faröi sa Lowalangi ba lö Itehegö wa tetandraigö ami töra moroi ba wa'abölömi, ba hiza, ba ginötö göna ami fanandraigö, Ituturu khömi lala, irege tola mitaha. "Fo'urakha ba altar Zo'aya ma ba altar gafökha" ?


text:
Piala wamahowu'ö andrö, nifahowu'öda, hadia tenga fo'urakha ba ndro Keriso? Roti andrö, nibobotoda, hadia tenga fo'urakha ba mboto Keriso?


text:
Ha sambua roti andrö, andrö wa heŵa'ae oya ita, no sambua boto ita, börö me mo'urakha ita moroi ba roti si ha sambua andrö.


text:
Mifaigi soi Lowalangi [si no nga'ötö Gaberahamo] ba wa'aniha andrö! Hadia, tenga fefu zi manga ö nifasömba'ö ba altar, mo'urakha ira ba mbua altar andrö?


text:
Hadia gohitö dödögu wanguma'ö da'ö? Hadia, ba wanguma'ö wa ö nifasömba'ö andrö mo'eluaha? Ma zui so geluaha nadu andrö?


text:
Ba hiza, ba wanguma'ö wa fasömbata ndra niha baero andrö no fasömbata khö gafökha, ba tenga khö Lowalangi; ba lö omasido na faböbö ami khö gafökha.


text:
Tebai mamadu ami moroi piala Zo'aya, na mamadu göi ami moroi ba piala gafökha. Tebai mo'urakha ami moroi ba altar Zo'aya, na mo'urakha göi ami moroi ba altar gafökha.


text:
Fame'egö tödö ira talifusö [So zanguma'ö:] "Tola ufalua fefu hadia ia". [Te sindruhu.] Ba hiza, tenga fefu oi sökhi. "Tola ufalua fefu hadia ia." [Te sindruhu.] Ba hiza, tenga fefu sondrou'ö ba zi sökhi.


text:
Na ikaoni ami ba watomesa samösa niha si tenga niha keriso, ba na mitema wogaoni andrö, mi'a gofu hadia ia nibe'enia khömi, ba lö moguna mifahelahela tödömi.


text:
Ba hiza, na so zanguma'ö khömi: "Nagole wasömbata ba nadu da'ö", böi mi'a nagole andrö börö niha sanguma'ö fehede da'ö ba he göi börö wehede dödö.


text:
Ohitö dödögu ba wanguma'ö fehede dödö, tenga fehede dödömi samösa, no fehede dödö niha sanguma'ö da'ö. Hana wa moguna utehegö wa fehede dödö niha bö'ö zangohonogöi nilau gu?


text:
Na si fao fangandrö saohagölö khö Lowalangi fao ndra'o ba wema nga, hana wa latandraŵaisi ndra'o ba zi no u'andrö saohagölö andrö?


text:
Andrö wa he si manga ami, ma samadu hadia ia, ma samalua hadia ia, mifalua ia ba wamolakhömi Lowalangi.


text:
Böi tobali ami fangala ba wamati, he ba khö ndra niha Yahudi, he ba khö ndra niha si tenga niha Yahudi, ma zui ba khö ndrotondroto Gereja khö Lowalangi,


text:
simane ya'o si lö mamalö mangame'egö tödö wamaogö ya'o ba niha fefu ba ngawalö hadia ia, tenga ba wangalui soguna khögu samösa, ba hiza, soguna ba niha sato, ba wamasao ya'ira ba wangorifi.


text:
Lagu ba wamalua liturgiSinangea usuno ami, (ya'ami ira talifusö,) börö me mitörö tödömi ndra'o ba ngawalö hadia ia ba mi'o'ö gamakhoita andrö simane nifa'emagu khömi.


text:
Ba hiza, edöna ndra'o na mi'ila zi sambalö andre, ya'ia wa si'otarai Keriso ndra matua, si'otarai ndra matua ndra alawe, ba si'otarai Lowalangi Keriso.


text:
Andrö wa dozi ira matua samake balubalu högö ba wangandrö [ba gowuloa niha samati] ma na ifa'ema daroma li, no i'ositengagö hezo moroi ia.


text:
Ba hiza, dozi ira alawe si lö mamake balubalu högö ba wangandrö [ba gowuloa niha samati] ma ba wama'ema taroma li, no i'ositengagö hezo moroi ia, börö me hulö niha si no mutöŵö högö ia.


text:
Na lö ifake mbalubalu högö si samösa ira alawe, no fagölö na teguti mbunia. Ba na tobali fangaila khö ndra alawe na teguti mbunia ma tetöŵö högönia, sökhi manö na ifake mbalubalu högö.


text:
Lö moguna khö ndra matua mbalubalu högö, börö me no famaedo ba fangoroma lakhömi Lowalangi ia; ba hiza, ira alawe no fangoroma lakhömi ndra matua.


text:
Heŵa'ae simanö, ba khö Zo'aya, lö auri ndra alawe ha ya'ia manö aefa moroi ba ndra matua; ba lö auri ndra matua ha ya'ia manö aefa moroi ba ndra alawe.


text:
Börö me simane ira alawe si'otarai khö ndra matua, simanö göi ndra matua no si'otarai khö ndra alawe; ba fefu hadia ia no moroi khö Lowalangi.


text:
Mifahela tödömi: Hadia sinangea khö zi samösa ira alawe na mangandrö ia khö Lowalangi lö balubalu högö?


text:
awö wa no lakhömi ndra alawe na anau mbunia? Börö me tebe'e mbu sanau khö ndra alawe tobali fombalugö ya'ia.


text:
Ba na so zi lö omasi manema da'ö, lö tola lö'ö i'ila wa lö to'ölö [lö ifake mbalubalu högö ira alawe], he ba khöda, he ba Gereja Lowalangi ma'asambua.


text:
Fa-ha-sara dödö ba wangowasaini fatomesa Zo'aya Si tobali tohutohu ba niŵa'ögu andrö, tenga sinangea usuno ami, börö me tenga saekhu ba wa'asökhi gangowuloami, no saekhu ba wa'ate'ala.


text:
Töratöra me no urongo, wa so wabalisa dödö na owulo ami ba gangowuloa niha samati, ba faduhu dödögu wa duhu ösa duria andrö.


text:
Börö me si lö tola lö'ö wa so wa'afabö'ö wangerangera ba gotaluami, ena'ö oroma haniha ami zaro ba wamati.


text:
Hadia, lö omomi si tobali nahami ba wemanga ba ba wamadu hadia ia? Ma zui omasi ami mi'o'aya Gereja Lowalangi ba mi'ailasi niha si numana? Hadia niŵa'ögu khömi? Hadia usuno ami? Ba da'a tenga usuno ami.


text:
Fatomesa nihonogöi Zo'aya Moroi khö Zo'aya samösa utema nifa'emagu khömi, ya'ia wa Yesu So'aya, me ba zi bongi, fatua lö tebe'e Ia ba danga nuduNia, Ihalö roti,


text:
I'andrö saohagölö khö Lowalangi, Iboboto roti andrö ba Imane: "(Mitema ba mi'a:) Botogu da'e nibe'e salahimi. Mimane wolau ba wanörö tödö Ya'o."


text:
Simanö göi ba piala andrö, me no aefa watomesa, Imane: "[Mitema ba mibadu dozi ami:] No amabu'ula li si bohou piala andre, nifotandro ba ndroGu. Ero na mibadu nösi piala andrö, milau da'ö ba wa nörö tödö Ya'o."


text:
Andrö wa ero'ero na mi'a roti andrö ba na mibadu nösi piala andrö, no mituriaigö wa'amate Zo'aya irugi wa'atohareNia.


text:
Börö da'ö dozi si manga roti ba samadu ösi piala Zo'aya andrö ba wa'a-lö-sinangea, no mosala ia ba mboto ba ba ndro Zo'aya.


text:
börö me si manga ba samadu ösi piala andrö ba lö ba dödönia wa boto Keriso da'ö, no ifa'amöi khönia wanguhuku.


text:
Ba na tatema wanguhuku moroi khö Zo'aya, no famangelamada da'ö, ena'ö lö tehuku ita si fao ösi gulidanö ma'asambua.


text:
Börö da'ö, ya'ami ira talifusögu, na owulo ami ba wamalua fatomesa Zo'aya, akha faoma mibaloi nawömi.


text:
Na so zolofo, akha manga ua ia ba nomonia, ena'ö tenga ba wamangamöi khömi fanguhuku na owulo ami. Sanandrösa ba danö bö'ö, uzarazara wamöfö'ö na tohare ndra'o.


text:
Ngawalö mbuala Geheha ni'amoni'ö Sanandrösa ba ngawalö mbuala Geheha andrö, ya'ami ira talifusö, lö omasi ndra'o na lö mi'ila watahögö.


text:
Aboto ba dödömi wa me niha baero na sa ami, falemba dödömi ba nadu si lö hede andrö, hulö na no fatewu ira khömi.


text:
Andrö wa u'ombakha'ö khömi, niha si hede ba Geheha Lowalangi, tebai imane: "Te'elifi Yesu!" Ba simanö göi lö si tola mangakui: "Yesu no So'aya!" na tenga ba wamarou Geheha Ni'amoni'ö.


text:
Khö zi samösa, tebe'e kharasi wehede fa'atuatua si fao fama'ema Geheha; ba ba danö bö'ö tebe'e kharasi ba wangi'ila molo'ö Eheha si fagölö.


text:
Si samösa itema kharasi wamati saro ba Geheha si fagölö andrö. Khö danö bö'ö, tebe'e kharasi ba wamadöhö niha sofökhö.


text:
Khö zi samösa tebe'e kuaso ba wamalua sahölihöli dödö. Khö danö bö'ö tebe'e kharasi ba wama'ele'ö, ba ba zi samösa tebe'e kharasi ba wamaehusi hezo zi'otarai khö Geheha Lowalangi ba hezo zi tenga. Khö zi samösa tebe'e kharasi wahuhuosa ba li geheha, ba ba danö bö'ö tebe'e kharasi wamo'eluaha li geheha andrö.


text:
Ba hiza, fefu kharasi no ni'ohalöŵögöi Geheha si ha samösa ba si fagölö andrö, same'e kharasi ba zamösana molo'ö somasi Ia Ibe'e.


text:
Niha samati no boto Keriso Simane boto niha si no ha sambua ba no oya ndrotondrotonia, ba fefu ndrotondroto mboto andrö, heŵa'ae oya, no sambua boto, simanö sa Keriso.


text:
Börö me ya'ita fefu, bakha ba Geheha si ha sambua andrö, he niha Yahudi ma zui niha Yunani, he sawuyu ma zui si tenga sawuyu, no tatema wanasa ba wa'atobali sambua boto; ba ha sambua Geheha nifabadugö khöda.


text:
Na imane ahe: "Börö me tenga tanga ndra'o, tenga föfö mboto ndra'o", hadia, sindruhu wa tenga föfö mboto ia?


text:
Na imane talinga: "Börö me tenga hörö ndra'o, tenga föfö mboto ndra'o", hadia, sindruhu wa tenga föfö mboto ia?


text:
Na ha hörö manö zi sageu boto, hewisa wa tola mamondrongo? Ma zui na ha talinga manö mboto ma'a sageu, hewisa wa tola mangago?


text:
Ba hiza, no Ifonahia ngawalö ndrotondroto andrö Lowalangi ba mboto, ba Ifonahia ira molo'ö sedöna dödöNia.


text:
Börö da'ö tebai imane hörö ba danga: "Lö moguna khögu ndra'u gö." Simanö göi högö tebai imane ba gahe: "Lö moguna khögu ndra'u gö."


text:
Ndrotondroto niŵa'öda ambö moadu andrö, da'ö zabölö tafosumange, ba ndrotondroto niŵa'öda sambö enahöi, da'ö zabölö ta'odödögö wondrorogö;


text:
ba hiza, ndrotondrotoda soadu andrö, lö moguna ta'odödögö sibai ba wandrorogö ya'ira. No Ihaogö sibai Lowalangi ba wama'anö botoda, irege ndrotondroto sambö tebe'e dödö andrö zabölö tefosumange,


text:
Ba na so ndrotondroto sanaögö famakao, fefu ndrotondroto bö'ö oi larasoi wa'afökhö; na tefosumange zi sambua ndrotondroto, fefu ndrotondroto bö'ö oi larasoi wa'omuso dödö.


text:
Ngawalö kharasi ma karisma Noa sa Ihonogöi Lowalangi nahia ero zamösana bakha ba gotalua niha samati: Si föföna ndra rasul, aefa da'ö ira sama'ele'ö, ba awena ira samaha'ö. Awena ira si so kharasi ba wamalua sahölihöli dödö, kharasi ba wamadöhö niha sofökhö, kharasi ba we'amöi enoni, kharasi ba wondrönia'ö, awö kharasi ba wahuhuosa ba ngawalö li geheha.


text:
Hadia, oi rasul ira? Hadia, oi sama'ele'ö ira? Hadia, oi samaha'ö ira? Hadia, oi dozi ira tola lafalua zahölihöli dödö?


text:
Hadia, oi dozi ira latema kharasi ba wamadöhö niha sofökhö? Ma zui oi dozi ira tola fahuhuo ba ngawalö li geheha? Ma zui fefu ira tola lafo'eluaha li andrö?


text:
Andrö wa miforege, ena'ö tola mitema ngawalö kharasi sabölö ebua. Fanuno fa'omasiIada'e uforoma'ö khömi lala sabölö sökhi na sa [moroi ba ngawalö kharasi no mege].


text:
Heŵa'ae tola fahuhuo ndra'o ba ngawalö li soi niha ma na'i ba li ndra mala'ika, ba na lö khögu fa'omasi, no hulö mbelebele soli ba hulö ritiriti soriti ndra'o.


text:
Heŵa'ae so khögu kharasi ba wama'ele'ö, ba aboto ba dödögu ngawalö zi tobini andrö, awö wa u'ila ngawalö wangi'ila; ba heŵa'ae so khögu wamati saro, irege tola ufawu'a hili, ba na lö khögu fa'omasi, no si lö eluaha ndra'o.


text:
Heŵa'ae fefu zi so khögu ube'e tobali balazo ba niha si numana, ma na'i na utehegö tetunu mbotogu, ba na lö khögu fa'omasi, ma'ifu lö gunania khögu.


text:
Fa'omasi andrö no sebolo tödö ba si sökhi tödö. Lö afökhö dödö wa'omasi andrö, lö ilau waya'osa ba lö khönia fa'a-si-lö-yaŵa.


text:
Lö ilau zi lö enahöi fa'omasi andrö ba lö i'alui harenia samösa; lö itehegö tefofönu ia ba lö itanö ba dödönia zala niha bö'ö.


text:
Lö omasi ia, na te'ala zi samösa niha, ba hiza, gofu hadia zalua, faduhu dödönia ba lö aetu wanötönania khönia ba lö mamalö ebolo dödönia ba wombalombaloi.


text:
Lö mo'aetufa wa'omasi andrö. Lö sa'ae dania fama'ele'ö andrö, tebato wahuhuosa ba li geheha, ba taya kharasi ba wangi'ila andrö.


text:
Me ono side'ide na sa ndra'o, no ambö'ambö lelagu, tödö ndraono dödögu ba fangerangera ndraono wangerangeragu; ba me no bihasa ndra'o, uröi wa'a'iraono andrö.


text:
No hulö zi so ba zörömi ni'ilada iada'e ba afönu fanofunofu, ba hiza, dania fatutu wawa ita [khö Lowalangi]. No ambö'ambö wangi'ilada iada'a, ba hiza, dania ta'ila Ia simane fangi'ilaNia ya'ita iada'e.


text:
Iada'a si tölu ngawalö andre zi toröi: Famati, fanötöna ba fa'omasi; ba fondrege zebua ba gotaluara ya'ia wa'omasi andrö.


text:
Sökhi kharasi fama'ele'ö moroi ba kharasi fahuhuosa ba li geheha Migohi wa'omasi ba mi'odödögö, ena'ö tola mi'okhögö ngawalö kharasi nibe'e Geheha, töratöra kharasi ba wama'ele'ö.


text:
Haniha zi fahuhuo ba li geheha, tenga ba niha fahuhuo ia, no khö Lowalangi. Samösa lö saboto ba dödö hadia niŵa'önia, ba ba Geheha fahuhuo ia ba wehede si tobini eluaha.


text:
Ba hiza, niha si so kharasi ba wama'ele'ö, no ba niha fahuhuo ia ba wondrou'ö ya'ira ba wa'asökhi, he ba wangamenesi ya'ira, he ba wondrara tödöra.


text:
Niha si fahuhuo ba li geheha, ha ya'ia samösa ni'abölö'önia; ba hiza niha sama'ele'ö, idou'ö Gereja Lowalangi.


text:
Edönado na fefu ami tola fahuhuo ba li geheha, ba töra na sa na mama'ele'ö ami. Tohude na sa zama'ele'ö moroi ba zi fahuhuo ba li geheha, ha tö na so zamotokhi niŵa'önia andrö, ena'ö tola tedou ba wa'asökhi ndra niha samati.


text:
Na tohare mena'ö ndra'o khömi, ya'ami ira talifusö, ba fahuhuo ndra'o ba li geheha, hadia gunania khömi, na lö ufa'ele'ö khömi nifakhoi dödö Lowalangi ma ufa'ema khömi wangi'ila [ba wamati] ma era'era dödö Lowalangi ma zui na lö ube'e khömi wamaha'ö?


text:
Hulö simane ngawalö fakake soli, simane surune ma biola: Na lö lahaogö tefaehusi notenia, hewisa wa tola ta'ila hadia ni'anunöisi zurune ma biola andrö?


text:
Simanö göi ami na fahuhuo ami ba li si lö mu'ila eluaha, haniha zi tola aboto ba dödö hadia niŵa'ömi? Zayazaya gölö manö wehedemi andrö!


text:
Oya sibai,− lö tatu ha wa'oya,− ngawalö li ba gulidanö andre. Heŵa'ae simanö, sambua lö hadöi ba gotalua li andrö si lö eluaha.


text:
Ba hiza, na lö aboto ba dödögu geluaha li da'ö, no niha bö'ö ndra'o ba niha si fahuhuo khögu, ba ya'ia no niha bö'ö khögu.


text:
Simanö göi ami, me no mi'odödögö sibai ba wanema ngawalö kharasi moroi khö Geheha, akha töra moroi ba da'ö wangodödögömi fangalui kharasi sondrou'ö niha samati ba wa'asökhi, irege lö fo'amböta.


text:
Tobali, hewisa na simanö? Edönado wangandrö tenga ha ba Geheha, ba hiza, mangandrö göi ndra'o si fao era'eragu; omasido wanunö tenga ha ba Geheha, ba hiza, manunö göi ndra'o si fao era'eragu.


text:
Börö na ha ba Geheha ösuno Lowalangi, hewisa wa tola itema 'amen' niha si lö aboto ba dödö fanunomö andrö? Börö me lö i'ila hadia geluaha niŵa'ömö?


text:
U'andrö saohagölö khö Lowalangigu, wa tohude ndra'o moroi khö mi fefu ba wahuhuosa ba li geheha andrö.


text:
Ba hiza, bakha ba gowuloa ndra niha samati abölö omasido wamake lima ngawua wehede saboto ba dödö niha, ena'ö ufaha'ö göi niha bö'ö, moroi ba hönö ngahönö wehede ba li geheha [si lö aboto ba dödö niha eluaha].


text:
Liturgi sondrou'ö niha samati Ya'ami ira talifusö! Böi hu lö ndraono ami ba wangerangerami; akha hulö ndraono side'ide ami na ba gamuata si lö sökhi, ba bihasa ami ba wangerangera.


text:
Noa sa tesura ba zura goroisa: "Fahuhuo Ndra'o dania ba soiGu andrö faoma li bö'ö ba si fao fama'ema soi tanö bö'ö. Heŵa'ae simanö, lö sa'atö omasi ira wamondrondrongo fehedeGu", Iŵa'ö So'aya.


text:
Na simanö, kharasi ba wahuhuosa ba li bö'ö no tandra soguna khö niha si lö mamati, tenga khö ndra niha samati; ba kharasi wama'ele'ö andrö no tandra soguna khö ndra niha samati, tenga khö ndra niha si lö mamati.


text:
Na owulo mena'ö ndra niha samati ma'afefu ba zi sambua naha ba dozi ira fahuhuo ba li bö'ö, ba na ba da'ö tefaudu so niha tanö bö'ö ma niha si tenga niha samati, hadia lö laŵa'ö no owöhö ami?


text:
Ba hiza, na fefu ami mama'ele'ö, ba tohare niha si lö mamati ma zui niha tanö bö'ö, nifa'ele'ömi andrö zangoroma'ö amuatania ba irasoi hulö tehuku ia ba niŵa'ömi fefu.


text:
Oi oroma khönia fefu zi tobini bakha ba dödönia, irege mangalulu ia ba wanömba Lowalangi ba i'akui, wanguma'ö: "Sindruhu so Lowalangi ba gotaluami."


text:
Fa'amoadu ba fa'ateföfö ba wangandröNa simanö, he lawisa, ya'ami ira talifusö? Ero na owulo ami, akha ero zamösana ifa'ema hadia ia: Si samösa zolau sinunö, ba tanö bö'ö ifa'ema wamaha'ö, si samösa ifa'ema zanandrösa ba gohitö dödö Lowalangi, ba tanö bö'ö fahuhuo ia ba li geheha, ba si samösa zui ifo'eluaha li geheha andrö, ba hiza, akha alua da'ö fefu ba wondrou'ö niha samati.


text:
Na so zi fahuhuo ba li geheha, akha ha darua ma datölu wondrege wa'ato, ba lö tola lö'ö lazarazara wahuhuosa, ba lö tola lö'ö so zamo'eluaha.


text:
Na lö hadöi si tola mamo'eluaha li andrö, akha lahonogö manö ira ba gangowuloa ndra niha samati, ba awai fahuhuo ia na ha ya'ia ba ha Lowalangi.


text:
Sanandrösa ba khö ndra solau fama'ele'ö, akha ha darua ma datölu zi fahuhuo, ba lafahela ira tanö bö'ö.


text:
Ba hiza, na samösa moroi ba gotalua zi dadao andrö [i'anema'ö] itema wama'ele'ö, akha ibato wahuhuosa si samösa.


text:
Börö me tenga sokhö fawukasa Lowalangi andrö, ba hiza, no sokhö fa'atulö. Simanö zi to'ölö (si no uhonogöi) ba gangowuloa ndra niha samati ma'afefu.


text:
(Akha lahonogö manö ira ira alawe ba gowuloa niha samati; lö tetehegö khöra wahuhuosa, ha folo'ö khöra, simane si no tesura ba huku Moze.


text:
Na edöna ira la'ila hadia ia, akha ba nomo lasofu khö wo'omora, börö me ambö enahöi na fahuhuo ndra alawe ba gowuloa niha samati.)


text:
Na so zanguma'ö tödönia wa sama'ele'ö ia, ma zui sanguma'ö wa no itema Geheha, akha aboto ba dödönia, wa niŵa'ögu andre no oroisa moroi khö Zo'aya.


text:
Börö da'ö, ya'ami ira talifusögu, mi'odödögö ba wanema kharasi wama'ele'ö andrö, ba böi mitenaŵa zi fahuhuo ba li geheha.


text:
Misteri Paska wondrege zebuaYa'ami ira talifusö, ufasugi ba dödömi zanandrösa ba Injil andrö si no u'ombakha'ö khömi, si no mitema ba si no mibali'ö danedane wa'aurimi.


text:
Ba Injil andrö misöndra wangorifi, asala mitema ia faudu ba zi no u'ombakha'ö khömi. Na lö'ö, no zayazaya gölö wa tobali ami niha samati.


text:
Da'e zia'a nifa'emagu khömi, si no utema göi, ya'ia wa no mate Keriso börö horöda, faudu ba zi no tesura ba zura ni'amoni'ö;


text:
wa no teko'o Ia awö wa no ifuli te'orifi Ia ba ngaluo si tölu, faudu göi ba zi no tesura ba zura ni'amoni'ö;


text:
Aefa da'ö Isamuzaigö wangoroma'ö Ya'ia ba zi töra lima ngaotu ndra talifusö. So ösa zi no mate ba gotaluara, ba ato na sa zauri.


text:
Ya'odo wondrege zide'ide ba gotalua ndra rasul, si tenga sinangea tefotöi rasul, börö me no ugohi Gereja khö Lowalangi.


text:
Ba hiza, börö wa'ebua dödö Lowalangi, wa tola tobali ndra'o simane ya'odo iada'e, ba tenga zayazaya gölö wa'ebua dödöNia andrö sanandrösa khögu, ma na'i ya'o zabölö abua halöŵö moroi khöra fefu. Tenga sa fa'abölögu da'ö, fa'ebua dödö Lowalangi andrö zanolo ya'o.


text:
Femaoso Keriso no danedane ba wemaoso niha samati Na teturiaigö wa no ifuli auri Keriso moroi ba wa'amate, hewisa wa tola so ba gotaluami zanguma'ö, wa lö femaoso niha si no mate?


text:
Ba na lö te'orifi Keriso andrö moroi ba wa'amate, zayazaya gölö sa wanuriaigöma, ba zayazaya gölö göi wamatimi.


text:
Na duhu lö hadöi femaoso niha si no mate mena'ö, no sasi sofaya ndra'aga khö Lowalangi, börö me no maturiaigö wa no ifuli I'orifi Keriso moroi ba wa'amate, ba hiza sa lö'ö.


text:
Börö na lö te'orifi mangawuli niha si no mate, lö göi ifuli te'orifi Keriso andrö moroi ba wa'amate.


text:
Na ha soguna ba wa'aurida iada'e manötöna ita khö Keriso, no fondrege wa'ahakhö dödöda ita ba gotalua niha fefu.


text:
Fa'amöna Keriso zamolakhömi Ama Ba hiza, duhu sa wa no te'orifi Keriso moroi ba wa'amate; Ya'ia zia'a si no te'orifi moroi ba gotalua niha si no mate.


text:
Moroi ba niha sa wa'atohare wa'amate, ba moroi ba niha göi wa'atohare wa'auri moroi ba wa'amate andrö.


text:
Simane fefu niha göna fa'amate börö waböbösa khö Gadamo, simanö göi wa te'orifi fefu niha si faböbö ba khö Keriso.


text:
Ba hiza, femaoso moroi ba wa'amate andrö no teföfö'ö: Keriso zia'a; awena, ba we'asoNia mangawuli, ira niha si faböbö khöNia.


text:
Aefa da'ö alua gamozua andrö, ya'ia na Itou'ö wamatörö ba danga Lowalangi, AmaNia, na no aefa I'alani wamatörö, kuaso awö wa'abölö fefu [solaŵa Lowalangi].


text:
Simane si no [Iŵa'ö Lowalangi] ba zura ni'amoni'ö: "No Ube'e barö gaheNia fefu hadia ia." Na Iŵa'ö, no tebe'e barö gaheNia fefu hadia ia, tatu lö fao Zame'e barö gaheNia hadia ia andrö.


text:
Na no tebe'e barö gaheNia fefu hadia ia, Ibe'e göi Ia Ono barö wamatörö Zi no mame'e barö gaheNia hadia ia fefu andrö, irege Lowalangi zamatörö fefu hadia ia.


text:
Fogaoni ba wamati sindruhu Na tenga simanö [na lö maoso niha si no mate], hadia mena'ö geluaha na so niha sanema fanasa salahi niha si no mate? Na sindruhu wa lö te'orifi mangawuli niha si no mate, hadia guna mena'ö wa latema wanasa salahi niha si no mate?


text:
Ero ma'ökhö fatutu wawa ndra'o ba wa'amate, ha börö ami, ya'ami ira talifusö, si no tobali lakhömigu ba döi Keriso Yesu, So'aya ya'ita.


text:
Hadia mena'ö gunania khögu wa fasöndra ndra'o ba Nefeso, hulö wasöndrata ba wolaŵa utu ndru'u safaito? Na lö te'orifi niha si no mate, abölö sökhi na talau mangamanga ba talau mamadumadu, börö me mate sa'atö ita mahemolu.


text:
Mifuli mihaogö mi'atulö'ö wangerangerami ba mitö rö lala wa'aurimi ba wa lö molaŵa oroisa Lowalangi. Fangailasimi me na'ö na umane: So ba gotaluami zi lö fa'aboto ba dödö haniha Lowalangi andrö.


text:
Hewisa wemaoso niha si no mate?Te so niha sanofunofu: "Hewisa wemaoso niha si no mate andrö? Hewisa mbotora na ifuli tohare ira?"


text:
Tanömö nitanömö andrö, tenga sa sinanö sauri dania, ba hiza, ha hunö danömö nitanömö andrö, dumadumania simane bua gandru ma tanö bö'önia;


text:
Lö sa fagölö fefu nösi: Fabö'ö nösi niha, fabö'ö göi nösi gurifö, fabö'ö nösi wofo, ba fabö'ö göi nösi gi'a.


text:
Simanö göi wa fabö'ö nösi ni'a'asogö si haga ba mbanua si yaŵa, ba fabö'ö nösi ni'a'asogö sauri ba gulidanö. Fabö'ö wa'amolakhömi ni'a'asogö si haga ba mbanua si yaŵa, ba fabö'ö wa'amolakhömi ni'a'asogö sauri ba gulidanö.


text:
Fabö'ö wa'amoadu luo, fabö'ö wa'amoadu mbaŵa ba fabö'ö wa'amoadu ndröfi; ma na'i fabö'öbö'ö na sa wa'amoadu ndröfi andrö.


text:
Tetanö ba wa'a-lö-molakhömi, te'orifi mangawuli ba wa'amolakhömi. Tetanö ba wa'a-lö-fa'abölö, te'orifi mangawuli ba wa'abölö.


text:
Tetanö mboto wa'a'ulidanö, te'orifi mangawuli mboto wa'a'eheha. Na so mboto wa'a'ulidanö, so göi mboto wa'a'eheha.


text:
Noa sa tesura ba zura ni'amoni'ö: "Niha si föföna, Adamo andrö, no ni'a'asogö sonoso", ba hiza Adamo safuria andrö [Yesu Keriso] no eheha same'e fa'auri.


text:
Moroi ba danö te'a'asogö niha si föföna ba falemba khönia wa'a'ulidanö; ba Niha safuria andrö, no si'otarai zorugo (ba afönu fa'alowalangi).


text:
Simane niha si'otarai danö andrö, simanö fefu zi'otarai ba danö; ba simane Niha si'otarai zorugo [ya'ia Keriso], simanö göi zi'otarai zorugo si no tana khöNia andrö.


text:
Andrö wa simane foloheda khalakhala niha si'otarai danö andrö, simanö göi dania woloheda khalakhala Niha si'otarai zorugo.


text:
Börö me no tatu, ya'ami ira talifusö, wa tebai möi ba gamatöröŵa Lowalangi mboto wa'a'ulidanö; ba si tola tekiko tebai i'okhögö zi tebai tekiko.


text:
Fangalani fa'amate – Femöna ba khö Keriso Yesu U'ombakha'ö khömi sambua misteri: Lö fefu ita tatörö wa'ama te [irugi mangawuli Zo'aya], ba hiza, fefu ita oi tewu'ai.


text:
Alua da'ö ba zi lö mudönadöna ba ba wa'amamö'i hörö ba ginötö terongo li safuria moroi ba dorofe, börö me tefoli sa dorofe; ba te'orifi mangawuli niha si no mate fefu ba wa'a-lö-obou sa'ae, ba ya'ita fefu [si toröi] oi tewu'ai.


text:
Lö tola lö'ö i'onukha wa'a-lö-obou boto si tola obou andrö, ba lö tola lö'ö i'onukha wa'a-tebai-mate boto si tola mate andrö.


text:
Na no aefa i'onukha wa'a-lö-obou boto si tola obou andrö, ba na no aefa i'onukha wa'a-tebai-mate boto si tola mate andrö, awena tefönui zi no tesura ba zura ni'amoni'ö, sanguma'ö: "No te'alani wa'amate bakha ba wemöna.


text:
Ba hiza, ta'andrö saohagölö khö Lowalangi, me no Ibe'e khöda wemöna si fao fama'ema Zo'aya ya'ita, Yesu Keriso.


text:
Börö da'ö, ya'ami ira talifusögu somasi ndra'o, mi'a'aro'ö ami ba böi mitehegö wa muheuheu wamatimi, ba ya böi mifamalömalö wangodödögö famalua halöŵö Zo'aya. Noa sa aboto ba dödömi, wa ba waböbösa ba khö Zo'aya tenga zayazaya gölö wa'erege dödömi.


text:
Fangasiwai sura – Kolekte ba luo Migu Sanandrösa ba wangowuloi ame'ela soguna khö ndra niha samati [ba Yerusalema], mi'o'ö zimane si no uhonogöi khö ndra niha samati ba Galatia.


text:
Ero luo si föföna barö zi samigu, akha ero zamösana ibe'e yaŵa gama'elania, molo'ö sahele dödönia, ena'ö tenga awena te'ozaragö dania na tohare ndra'o.


text:
Na no tohare ndra'o, ufatenge si fao sura wamasao ba Yerusalema niha si no mituyu, ena'ö lafa'ema game'elami fangandrö saohagölö andrö.


text:
Ohitö dödö Waulo ba we'amöi ba Gorindro Möi ndra'o dania ba khömi na no utörö Makedonia, börö me ha u'anörö'ö Makedonia.


text:
Edönado mena'ö toröi mato ha ŵa'ara ba khömi, ma sagötö baŵa wa'okafu. Na simanö so khömi ginötö ba wanolo ya'o ba wanohugö fofanögu.


text:
Lö sa edönado na ha u'anörö'ö wamaigi ya'ami; ba hiza udönadöna wa tola ara ma'ifu toröido ba khömi, na Itehe So'aya.


text:
Fe'amöi Dimoteo ba Afolo ba GorindroNa tohare Dimoteo, akha mifaigi sibai ena'ö tenga sada'uda'u ia wa'atoröi ba gotaluami; halöŵö Zo'aya sa nihalönia, simane ya'o göi.


text:
Böi so niha sangositengagö ya'ia. Mitolo ia, ena'ö lö hadia ia khönia ba wanohugö fofanönia, irege tola ifuli ia khögu, börö me ubaloi wangawulinia si fao awö ndra talifusö tanö bö'ö.


text:
Sanandrösa khö dalifusöda Afolo u'ombakha'ö khömi wa no auli'auli ufarou dödönia ba we'amöi khömi si fao ira talifusö [si'otarai khömi]. Ba hiza, irugi iada'e, lö na sa Itehe Lowalangi; möi ia sa dania na so ginötö.


text:
Mi'a'aro'ö ami ba wamati ba mifalua wa'omasiMi'angenanö! Mi'a'aro'ö ami ba wamati! Akha itugu bihasa ba abölö ami!


text:
So sambua tö gangandröŵagu khömi, ya'ami ira talifusö somasi ndra'o: Mi'ila nösi nomo Stefana (awö Fortunato ba Akhaiko), wa ya'ira mbua sia'a ba Akhaya ba wa'atoba li niha keriso, awö wa no la'oigö dödöra we'amöi enoni khö ndra niha samati.


text:
Mi'o'ö sa wondrönia'ö ndra niha simanö, he göi niha tanö bö'ö si fao khöra wohalöŵö ba si no erege tödö.


text:
Omuso dödögu ba wa'atohare Stefana, Fortunato awö Akhaiko, börö me no salahimi ira ba khögu, me lö ya'ami.


text:
FangowaiLa'owai ami angowuloa ndra niha samati si so ba Provinsi Asia. Ba döi Zo'aya, la'owai sibai ami ira Akuila ba Priskila awö ndra niha keriso sowulo ba nomora; (ba nomora göi toröi ndra'o).


text:
Fefu ndra talifusö lafa'ema khömi wangowaira. Ya faoma mi'owai nawömi faoma fa'agosa bawa ni'amoni'ö.


text:
Fangowai Faulo, si no tobali rasul Keriso Yesu ba wa'edöna dödö Lowalangi, ba Timoteo, talifusöda, zama'ohe'ö sura andre khö ndra niha sama ti khö Lowalangi si so ba Gorindro, awö ndra niha samati fefu si so ba Provinsi Akhaya ma'asagörö.


text:
Ya fao khömi kharasi ba fa'ohahau dödö moroi khö Lowalangi, Amada, ba moroi khö Yesu Keriso, So'aya.


text:
Fangandrö saohagölö khö Lowalangi Ya nisuno Lowalangi, Ama Zo'aya ya'ita, Yesu Keriso, si no Ama safönu fa'ahakhö dödö ba Lowalangi si no umbu wondrara dödö.


text:
Irara dödöma bakha ba ngawalö wa'atosasa si falukha ndra'aga, irege ma'ila göi marara dödö ndra niha si so bakha ba ngawalö wa'atolazi dödö si fao fondrara dödö nitemama moroi khö Lowalangi.


text:
Börö me simane fa'afahöna khöma wamakao si no Itaögö Keriso, simanö göi wa'afahöna khöma wondrara dödö nitemama moroi khö Keriso.


text:
Na mataögö wa'atosasa, moguna da'ö ba wanga'aro'ö ba ba wangorifi ya'ami; na terara dödöma, no göi fondrara dödömi da'ö, irege misöndra wanaha tödö ba wanaögö ngawalö wa'atosasa si fagölö, simane si no mataögö göi.


text:
Aro wanötönama sanandrösa ba khömi andrö, börö me ma'ila wa simane fefaomi ba wanaögö fa'atosasa [nitaögöma], simanö göi wefaomi bakha ba wondrara dödö [nitemama].


text:
Lö omasiga, ya'ami ira talifusö, na lö mi'ila zanandrösa ba wa'atolazi dödö si no göna ndra'aga ba Provinsi Asia. Noro sabua si töra su'asu'a ba si töra ba wa'abölöma nibe'e ba hulu ma, irege arakhagö aetu wanötönama wa tola auri na sa ndra'aga.


text:
Ma na'i marasoi wa hulö no te'etu'ö khöma huku fa'amate. Alua zimanö, ena'ö lö ma'odanedanegö wa'afaduhu dödöma ba khöma samösa, ba hiza, ena'ö khö Lowalangi sangorifi niha si no mate.


text:
Ya'ia sa zangefa'ö ya'aga moroi ba gameta'uö fa'amate ba sangefa'ö ya'aga ba ginötö si so miföna. KhöNia manötöna ndra'aga,


text:
wa Itohugö wangefa'ö ya'aga, mendrua manö, me mitolo si fao fangandrömi salahima. Na simanö ato dania niha sangandrö saohagölö khö Lowalangi, börö mbuala wa'ebua dödö Lowalangi si no matema.


text:
Tenga lela mboroeDa'a sa lakhömima, ya'ia wa fehede dödöma ibe'e wasasita wa fanöröma lala wa'aurima ba gulidanö andre, mendrua manö sanandrösa ba khömi, alua si fao fa'ahele dödö ba fa'a-lö-sinegu si'otarai khö Lowalangi, ba tenga ba wa'atuatua niha gulidanö, no ba wa'abölö kharasi Lowalangi.


text:
Lö fabö'ö niŵa'öma moroi ba zi no mibaso ba si no aboto ba dödömi; ba udönadöna wa afönu dania wa'aboto ba dödömi,


text:
simane si no aboto ba dödömi ösa sanandrösa khöma, ya'ia wa lakhömimi ndra'aga, simane fanötönama wa tobali ami lakhömima ba ngaluo [wa'atohare] Zo'aya ya'ita, Yesu Keriso.


text:
No ' amen ' Lowalangi Yesu KerisoBörö wa'aro wa'afaduhu dödögu ba zimanö, si'oföna mena'ö möido ba khömi, ena'ö tola mitema zamuza tö kharasi Lowalangi


text:
na utörö ba khömi ba we'amöi ba Makedonia, ba ufuli zui utörö khömi na mangawulido moroi ba Makedonia, ba ena'ö mifasao ndra'o ba we'amöi ba Yudaia.


text:
Ba hiza, me no simanö gangetulagu, hadia, no fa'a-lö-tödö nifaluagu andrö? Ma zui ba zedöna dödögu manö uhalö gangetula da'ö, irege ya'o zangetu'ö ya'ia ma tenga?


text:
Lowalangi si lö faröi zi tobali sasi sanandrösa khögu, wa fawu'usa ligu ba khömi tenga faoma 'ya'ia' ba 'tenga' göi.


text:
Börö me Ono Lowalangi, Yesu Keriso, nituriaigöma khömi, he ya'odo, he Silwano, he Timoteo, tenga faoma 'ya'ia' ba 'tenga' göi; ba hiza ba khöNia ha 'ya'ia'.


text:
Ha wa'oya sa wawu'usa li Lowalangi, no ba khö Keriso [tefönui] tobali 'ya'ia'. Si fao fama'emaNia sa wa taŵa'ö 'amen' ba wamolakhömi Lowalangi.


text:
ba si no mamotandro wa tana khöNia ita ba si no mame'e Eheha Ni'amoni'ö bakha ba dödöda tobali we'ewe'e dödöda.


text:
Hana wa lö alua möi Waulo ba Gorindro? – Enoni wa 'omuso dödöBa döi Lowalangi sokhö fa'aurigu ufaduhu'ö, wa börö wa'alimagö khögu ami wa lö sa'ae möi ndra'o ba Gorindro.


text:
Lö edöna ndra'aga ba wamatörö famatimi, börö me no aro sa ami ba wamati, ba hiza, edöna ndra'aga wolului ba wangomusoi'ö tö dömi.


text:
Da'ö ae mbörö wa usura khömi zura andrö, ena'ö, na tohare ndra'o, lö abu dödögu börö ira si lö tola lö'ö mangomusoi'ö tödögu mena'ö. Börö me faduhu sibai dödögu sanandrösa ba khömi fefu, wa na omuso dödögu omuso göi dödömi fefu.


text:
Si fao fa'a'oi so wa'alangu dödö ba fa'atolazi dödö me usura khömi zura andrö, ba tenga ha ma'ifu mangele daŵa hörögu. Tenga ba wamusi tödömi da'ö, ba hiza ena'ö aboto ba dödömi ha wa'ebua wa'omasigu khömi.


text:
Fangefa'ö niha si fasala Na so niha samobörö fa'abu dödö, ba tenga tödögu nibusinia, ba hiza tödömi fefu, ma ena'ö lö abölöbölö wanguma'ögu, tödömi ösa.


text:
ba hiza, abölö moguna iada'a wa mi'efa'ö ia ba mirara dödönia, ena'ö lö ihawui fa'abu dödö si tebai itaha niha simane da'ö.


text:
Niha ni'efa'ömi sala, u'efa'ö göi niha andrö. Börö na so ni'efa'ögu sala,― na so zi lö tola lö'ö u'efa'ö,― ufalua da'ö tanö föna Keriso, börö ami,


text:
Fangiwa dödö Waulo ba fa'aro dödönia ba khö Keriso Me no urugi Deroa ba wanuriaigö Injil Keriso andrö, ba me no Ibokai khögu lala So'aya ba wohalöŵö ba da'ö,


text:
ba lö usöndra wa'ahono dödö, börö me lö falukha ndra'o khö Dito, talifusögu. Andrö wa mangona ndra'o khöra ba numalö ndra'o ba Makedonia [ba wamaondragö ya'ia].


text:
Ba hiza, u'andrö saohagölö khö Lowalangi, me lö mamalö I'ohe ndra'aga ba lala wa'amöna Keriso ba Itehegö wa si fao fama'emama teturiaigö wa'aboto ba dödö sanandrösa khöNia gofu heza, hulö hua zamohua si zawili.


text:
Börö me khö Lowalangi no hulö hua zamohua ndra'aga si'otarai Keriso khö ndra niha sanöndra fangorifi ba si lö manöndra fangorifi.


text:
Khö zi lö manöndra fangorifi, no hulö hua wa'amate sanaŵa fa'amate, ba khö zanöndra fangorifi, no hua wa'auri sanaŵa fa'auri. Haniha sa zi tola mangonoro halöŵö andrö?


text:
Tenga sa simane niha bö'ö sato andrö ndra'aga sombali'ö faniaga daroma li Lowalangi. Ba hiza, ya'aga, fahuhuo ndra'aga si fao fa'ahele dödö, faudu ba gohitö dödö Lowalangi, tanö fönaNia ba bakha ba waböbösa khö Keriso.


text:
Fa'a'enoni gamabu'ula li si bohouHadia, mabörögö zui mafaduhu'ö ndra'aga [fönami]? Ma moguna khöma zura wamasao nifa'ohe'ö khömi, ma zui nifa'ohe'ömi, simane niha tanö bö'ö ösa?


text:
Ya'ami sa zura wamasao andrö khöma, si no tesura bakha ba dödöma, saboto ba dödö niha ba nibasobaso niha fefu.


text:
No oroma sibai, wa ya'ami zura si'otarai Keriso, sanehegö wa ya'aga zanura. Tenga faoma taŵa tesura ia, no faoma Eheha Lowalangi sauri; tenga ba nga'örö gara tesura ia, no bakha ba nga'örö dödö niha.


text:
Ya'ia göi zamofa'abölö ya'aga ba wa'atobali enoni ba gamabu'ula li si bohou andrö, si tenga tesura faoma hurufo, ba hiza faoma Eheha. No solohe fa'amate hurufo andrö, ba Eheha andrö no solohe fangorifi.


text:
Na halöŵö ba gamabu'ula li solohe ba wa'amate, nisura ba nga'örö gara andrö, alua ba wa'amolakhömi, irege tebai lafaigi mbawa Moze Iraono Gizara'eli börö wa'amohaga mbawania, heŵa'ae alio taya wa'amohaga andrö,


text:
Na molakhömi halöŵö ba gamabu'ula li solohe fanguhuku andrö, ha ŵa'abölö töra wa'amolakhömi halöŵö solohe fangatulö [ba khö Lowalangi].


text:
No fondrege wa'amolakhömi halöŵö andre, irege lö sa'ae eluaha wa'amolakhömi me föna na lafahela ira.


text:
Fa'abarani rasul Fa'amerdeka niha keriso Börö me no aro wanötönama sanandrösa ba da'ö, andrö wa barani sibai ndra'aga,


text:
ba tenga simane Moze sombalugö bawania, ena'ö lö la'ila Iraono Gizara'eli wa'ataya zi lö arara andrö [ya'ia gamabu'ula li si föföna].


text:
Noa sa abe'e dödöra, börö me irugi ma'ökhö andre lö saheta mbalubalu andrö na tebaso gamabu'ula li si föföna; lö saboto ba dödöra wa no Iheta Keriso gamabu'ula li andrö.


text:
Ya'ita fefu no amaedola zörömi sangoroma'ö lakhömi Zo'aya faoma bawa si lö tebalu, irege tewu'ai ita tobali fakhilikhili khöNia awö wa tobali lakhömida lakhömiNia; Eheha Zo'aya zamalua.


text:
Fa'amohaga Keriso bakha ba dödödaBörö me no Ihakhösi tödö ndra'aga Lowalangi ba wanou'ö ba huluma halöŵö [fanuriaigö Injil] andrö, da'ö ae mbörö wa lö alö wehi'a dödöma,


text:
ba ma'osilö'ögö gamuata si tobini ba sangailasi ya'ita; lö khöma fawinisa tödö ba lö mafuyu'ö daroma li Lowalangi. Ba hiza, maturiaigö wa'aduhu föna niha sato, ba ba zimanö barani ndra'aga wangombakha ya'aga ba niha fefu, asala föna Lowalangi lasu'agö ndra'aga.


text:
Lö mamati ira, börö me no ibalugö wangerangerara samatörö niha gulidanö andre [si no aröu khö Lowalangi], irege lö mohaga khöra haga lakhömi Injil Keriso si no famaedo Lowalangi.


text:
Tenga ya'aga samösa nituriaigöma, no Yesu Keriso, So'aya; ba ya'aga, no enonimi si fao fama'ema Yesu.


text:
Lowalangi si no manguma'ö: "Ya mohaga haga bakha ba zogömigömi", zamatumbu'ö haga bakha ba dödöda, ena'ö tola taforoma'ö haga lakhömi Lowalangi simane soroma ba khö Keriso.


text:
Fa'abölö Lowalangi bakha ba wa'atebaidaBa hiza, harato andrö no ma'irö'ö bakha ba mboto tanö, ena'ö oroma wa fa'abölö si falawu andrö no moroi khö Lowalangi, ba tenga moroi khöma.


text:
No mataögö wamalangögö ba ngawalö hadia ia fefu, ba hiza lö irugi tolazi; mangiwa dödöma, ba hiza lö aetu wanötönama;


text:
Lö aedu'aedu tetou'ö ndra'aga, ya'aga sauri andre, ba wa'amate börö Yesu, ena'ö oroma göi wa'auri Yesu ba mbotoma andre si tola mate.


text:
Börö me so khöma wamati nibe'e Geheha si fagölö soroma ba wehede zura ni'amoni'ö, sanguma'ö: "Mamati ndra'o, andrö wa muhede ndra'o." Mamati göi ndra'aga, andrö wa lö mabato wanuriaigö Injil,


text:
me no ma'ila, wa Ya'ia, si no mangorifi Yesu, So'aya, moroi ba wa'amate, I'orifi göi ndra'aga dania si fao awö Yesu ba Ifonahia ndra'aga tanö föna dadaomaNia si fao ya'ami.


text:
Soguna khömi sa wa alua da'ö fefu, ena'ö itugu ara itugu ato niha sanema kharasi [wangöhöli], irege itugu ato zangandrö saohagölö ba wamolakhömi Lowalangi.


text:
Andrö wa lö ide'ide dödöma, heŵa'ae na arasa mboto wa'anihama andre, ba hiza, lö sa mamalö tebohouni wa'auri nosoma [nibe'e Lowalangi] ero ma'ökhö.


text:
Famakao si lö abölöbölö ba si lö arara andre, no sangöhönagö ya'ita ba wanema lakhömi fondrege zebua, si lö mamalömalö ba si töra moroi ba ngawalö zu'asu'a,


text:
asala tenga soroma ba hörö ni'odaligöda, ba hiza, si lö oroma ba hörö. Si lö arara sa zoroma ba hörö andrö, ba si tebai oroma ba hörö no sirugi zi lö aetu.


text:
Ma'ila sa wa na te dudugö nose nahia wa'atoröida ba gulidanö andre, no Ihönagö khöda domosa Lowalangi, sambua nomo ba zorugo si tenga nifazökhi danga niha ba si lö tebulö.


text:
Mangaröngarö ita [sagötö fe'asoda ba nose andre], börö me humulu sibai dödöda wangonukha tomosa si'otarai zorugo andrö.


text:
Sagötö fe'asoda ba nose nahia wa'atoröida ba gulidanö andre, mangaröngarö ita me no abua noroda; edöna sa ita wangonukha tomosa si bohou andrö ba wa lö taheta nukha sara andrö, ena'ö si tola mate andrö itölö ia fa'auri.


text:
Börö da'ö wa lö mamalömalö so wehulu dödöma, heŵa'ae ma'ila wa sagötö so ita ba mboto wa'a'ulidanö andre, no aröu ita moroi khö Zo'aya;


text:
ba hiza, muhulu sa dödöma ba wa'aefa moroi ba mboto wa'a'ulidanöma andre, ena'ö mangahono ndra'aga ba khö Zo'aya.


text:
Andrö wa lö mamalö maforege, ena'ö sinangea ndra'aga tanö fönaNia, he ba we'asoma khöNia, he na aröu na sa ndra'aga moroi khöNia.


text:
Lö sa tola lö'ö fefu ita te'ohe föna dadaoma wanguhuku andrö khö Keriso, ena'ö ero zamösana itema zinangea tana khönia, faudu ba zi no ifalua ba wa'aurinia, he si sökhi, he göi si lö sökhi.


text:
Ha fa'omasi Keriso zamarou ya'agaBörö wa'aboto ba dödöma zanandrösa ba wangata'ufi So'aya, andrö wa madönisi niha [ba wamati]; noa sa I'ila nösi dödöma Lowalangi, ba matötöna göi wa mi'ila nösi dödöma.


text:
Lö edöna ndra'aga ba wamaduhu'ö ya'aga zui tanö fönami, ba hiza mabe'e khömi danedane si sökhi ba wanuno ya'ami sanandrösa ba khöma andre, ba ena'ö mi'ila hewisa wanema li ndra niha sanuno ya'ira ba zoroma ba hörö, tenga si so ba dödö.


text:
Na hulö zi fatewu eheha ndra'aga, alua da'a föna Lowalangi; ba na ba khömi, moguna mafake wangerangera sohauhau.


text:
Fa'omasi Keriso sa zamarou ya'aga; me no aboto ba dödöma wa na no mate samösa niha salahi niha sato, no hulö mate fefu zato andrö.


text:
Noa sa mate Keriso salahi niha ma'afefu, ena'ö dozi sauri tenga ha khönia samösa auri ia, ba hiza khöNia si no mate salahira ba si no maoso.


text:
Mifa'atulö'ögö ami khö LowalangiBörö da'ö lö sa'ae masu'agö gofu haniha molo'ö su'asu'a wa'aniha. Na no irai masu'agö Keriso molo'ö su'asu'a wa'aniha, iada'e lö sa'ae masu'agö Ia simanö.


text:
Andrö wa dozi si no ha sambua khö Keriso, no ni'a'asogö si bohou; aheta zi no ara andrö, ba hiza no tohare zi bohou.


text:
Lowalangi zangohalöŵögöi da'ö fefu. Ya'ia zi no mangatulö'ö ya'ita ba khöNia si fao fama'ema Keriso ba si no manou'ö ba dangama halöŵö ba wangatulö'ö andrö.


text:
Börö me ba khö Keriso no I'atulö'ö nösi gulidanö ba khöNia Lowalangi. Lö sa'ae ba dödöNia horö nösi gulidanö, ba no Itou'ö ba dangama wanuriaigö fangatulö andrö.


text:
Börö da'ö ya'aga andre no tengetenge ba döi Keriso, hulö na Lowalangi samösa zangamenesi ya'ami si fao fama'emama. Ba döi Keriso ma'andrö sibai, ena'ö mifa'atulö'ögö ami khö Lowalangi.


text:
Keriso andrö, si lö irai mamazökhi horö, no Ibali'ö Ia [solu'i] horö salahida, ena'ö ba khöNia tasöndra wa'atulö si'otarai Lowalangi.


text:
Me si fao ndra'aga khöNia wohalöŵö, ma'amenesi ami: Böi mibali'ö zayazaya gölö kharasi si no mitema moroi khö Lowalangi.


text:
Börö me no Imane: "Ufondrondrongo we'aomö na baŵa kharasi; Utolo ndra'ugö na luo wangorifi." Hiza, iada'e sa mbaŵa kharasi andrö; iada'e ngaluo wangorifi andrö.


text:
Fa'amolakhömi wamakao nitaögö ndra rasulGofu ha'ökhö lö mafobörö zi tobali fangala, ena'ö lö te'o'aya halöŵö fa'a'enonima.


text:
Ba ngawalö hadia ia nifaluama maforoma'ö wa no enoni Lowalangi ndra'aga: Ba wanaha tödö na so wa'atolazi dödö ma fa'atosasa ma fa'alangu dödö;


text:
na labözi ndra'aga ba labe'e ba gurunga, na lafawe'e niha [ba wolaŵa ya'aga]; na mahorigö wa'abölöma ba wohalöŵö, irege lö inötö wemörö he göi femanga;


text:
si fao lala wa'auri sohauhau, si fao fangi'i la [nibe'e Lowalangi], si fao fa'ebolo dödö ba fa'asökhi mböwö, ba [wanuturu lala] Geheha Ni'amoni'ö ba fa'omasi si lö fawini tödö;


text:
[Maforoma'ö wa no enoni Lowalangi ndra'aga] ba wanuriaigö fa'aduhu ba ba wa'abölö si'otarai Lowalangi; ba wangoguna'ö fangöna fa'atulö si hulö doho ba wolaŵa ba si hulö mbaluse ba wombelegö ya'aga;


text:
na lafosumange ba na laherai ndra'aga, na lafatoutou ba na lasuno ndra'aga; na laŵa'ö si falimo ndra'aga, heŵa'ae satulö ndra'aga;


text:
na laŵa'ö mabini'ö dani we'asoma, heŵa'ae no oroma sibai; na hulö niha saekhu ba wa'amate, ba hiza auri sa ndra'aga; heŵa'ae laböbözi ndra'a ga ba lö sa'atö mate ndra'aga;


text:
he ŵa'ae tebusi dödöma, ba lö sa'atö mamalö wa'omuso dödöma; heŵa'ae numana ndra'aga, ato sa'atö niha ni fakayo'ögöma; heŵa'ae lö ma'okhögö hadia ia, ba hiza sa no si no a'oi so ndra'aga.


text:
Fahuhuo ndra'aga khömi hulö ba ndraono ma: Misulöni göi khöma ba wa'omasi si fagölö, ya'ia wa mibokai dödömi khöma.


text:
Mi'angelama! Böi mitehe tedönisi ami! Böi mitehegö la'oguna'ö ami niha si lö mamati ba halöŵö si lö sökhi. Börö me hadia sa khaikhai wa'atulö ba wa'a-lö-atulö? Hadia, tola faböbö ira haga zogömigömi?


text:
Hadia, so wariawösa ba gotaluara Keriso Mbelia? Hadia, tola so gamakhaita niha samati khö ndra niha si lö mamati?


text:
Hadia khaikhai nomo Lowalangi ba nadu? Ya'ita sa nomo Lowalangi sauri andrö, simane si no tesura ba zura ni'amoni'ö: "U'iagö gotaluara ba faofao Ndra'o khöra; tobali Ndra'o Lowalangira ba ya'ira tobali soiGu."


text:
Börö da'ö: Miheta ami moroi ba gotaluara ba mifabali ami khö ra, Iŵa'ö So'aya, ba böi mibabaya zi ra'iö, awena Utema ami.


text:
Tobali Amami Ndra'o, ba tobali iraonoGu matua ba iraonoGu alawe ami, Iŵa'ö So'aya samatörö hadia ia fefu."


text:
Börö me khöda tetandrösaigö wawu'usa li andrö, ya'ami ira ni'omasi'ö, andrö data'aröu'ö ita moroi ba ngawalö zana'unöi boto awö nosoda, irege mo'ahonoa wa'ani'amoni'öda sodanedane ba wangata'ufi Lowalangi.


text:
Fa'omuso dödö WauloMifonaha ndra'aga bakha ba dödömi! Lö irai mafalua zi lö sökhi gofu ha'ökhö; samösa lö niha ni'ala nima ba samösa lö nilimoma.


text:
Tenga ba wanguhuku ya'ami wa uŵa'ö zima nö. Noa sa uŵa'ö no mege, wa bakha ba dödöma so ami, irege ha sambua ita, he ba wa'amate he ba wa'auri [si lö aetu].


text:
Faduhu sibai dödögu khömi ba usuno ndra'o sanandrösa ba khö mi andrö. Bakha ba ngawalö wa'aga fökhö si falukha ndra'aga, terara sibai dödögu börö ami ba a'oi so wa'omuso dödögu.


text:
Börö me no marugi Makedonia, ma'ifu lö masöndra wa'ahono dödö ba gofu heza ihawui ndra'aga fa'agafökhö: Moroi baero fa'udusa, moroi bakha fa'ata'u.


text:
Tenga manö ha börö wa'atoharenia, ba hiza no göi börö wondrara dödö nisöndrania sagötö fe'asonia ba khömi. Noa sa idunödunö khöma wehulu dödömi [ba walukhata khögu], faniasami [börö zalua me luo no] awö wa'owölö'ölömi ba wombelegö ya'o, irege falawu wa'omuso dödögu.


text:
Ma na'i na no ubusi dödömi ba zuragu andrö, ba lö utahigödo. He ŵa'ae na fatahi ndra'o ba khögu samösa mena'ö, me u'ila wa tobali famusi dödömi zura andrö,− heŵa'ae ha ba zi lö arara,−


text:
omuso dödögu iada'e tenga börö me tebusi dödömi, ba hiza börö me fa'abu dödömi andrö no tobali famalalini gera'erami. Noa sa si faudu ba gohitö dödö Lowalangi wa'abu dödömi andrö, irege lö si te'ala ami börö ndra'aga.


text:
Börö me fa'abu dödö si faudu ba gohitö dödö Lowalangi i'owua wamalalini era'era samasao ba wangorifi si lö moguna fangesa dödö sa'ae; ba hiza fa'abu dödö dali wa'a'ulidanö andre no saekhu ba wa'amate.


text:
Mifaigi sa ha wa'ebua wangodödögö nisöndrami moroi ba wa'abu dödö si faudu ba gohitö dödö Lowalangi andrö, ya'ia wa maniasa ami, fatahi ami, ma na'i ata'u ami, humulu dödömi ba mi'odödögö sibai ba wamazökhi si no fasala. Ba ngawalö da'ö fefu, no mi'oroma'ö wa lö fasala ami.


text:
Börö da'ö, heŵa'ae no usura zura andrö, tenga börö niha solau si lö atulö ma zui börö niha sanaögö amuata andrö usura ia, ba hiza, ena'ö oroma ha wa'ebua wa'omasima khömi tanö föna Lowalangi.


text:
Da'ö sa mbörö wa terara dödöma. Baero wondrara dödöma andrö no tobali fonönö wa'omuso dödöma wa'omuso dödö Dito, me no falukha ia wondrara dödö börö ami.


text:
Na no usunosuno ami fönania, lö falukha ndra'o wa'aila sanandrösa ba da'ö. Simane fa'a-lö-mamalö maŵa'ö khömi zi duhu, simanö göi wanunonunoma ya'aga föna Dito [sanandrösa ba khömi andrö], no oroma wa sindruhu.


text:
No na sa abölö aolo dödönia wa'o masi khömi, na itörö tödönia hewisa wolo'ömi, ya'ami fefu, ba hewisa wanemami ya'ia si fao fa'ata'u ba fanizinizi.


text:
Kolekte niha samati ba Makedonia Fame'e fa'auri Ma'ombakha'ö khömi, ya'ami ira talifusö, ha wa'ebua kharasi Lowalangi ba gangowuloa ndra niha sa mati si so ba Makedonia.


text:
Heŵa'ae göna ira ngawalö wanandraigö sagafökhö, moroi ba wa'afahöna wa'omuso dödöra ba moroi ba wa'anumanara sebua tumbu wa'ebua dödö si fahöna.


text:
Fasasi ndra'o, wa no labe'e ndrege zi khamö fa'abölöra, ma na'i ba wa'ahelö dödöra labe'e zi töra moroi ba zi tola ira.


text:
Laforege sibai wangandrö khöma, ena'ö matehegö wa tola fao ira ba wame'e fanolo khö ndra niha ni'amoni'ö.


text:
No töra moroi ba nidönadönama nibe'era; labe'e wa'aurira, si'oföna ba danga Lowalangi, awena ba khöma göi, faudu ba gohitö dödö Lowalangi.


text:
Kolekte umat ba Gorindro – Tandra wamati ba fa'omasiAndrö wa mafarou Dito, ena'ö i'asiwai halöŵö ba wangowuloi tolotolo andrö si no ibörögö ba khömi.


text:
Me no fahöna khömi fefu hadia ia,− famati, fa'onekhe ba wehedehede, fangi'ila, fa'ahele dödö ba wame'e fanolo ba ba wa'omasimi khöma,− akha simanö göi wa'afahönami ba wame'e tolotolo andre.


text:
Lö uŵa'ö khömi wa sambua oroisa da'ö. No ba wangoroma'ö fa'aterou dödö niha ba wame'e tolotolo ba niha, omasido göi u'ila hezo ndrege wa'omasimi andrö.


text:
Noa sa aboto ba dödömi wa no i'omasi'ö sibai ita Yesu Keriso, So'aya ya'ita; heŵa'ae no fahöna khöNia, ba no ifa'anumana Ia börö ami, ena'ö ba wa'anumanaNia andrö fahöna khömi.


text:
Da'ö sa wamarou dödö moroi khögu si tola manolo ya'ami sanandrösa ba da'ö. No mibörögö me döfi si lalö ba wefao ba halöŵö andrö sodanedane ba gangetulami samösa.


text:
Andrö wa iada'e, akha mi'asiwai zi no mifobörö andrö! Mifalua ia simane fa'aterou dödömi ba wamobörö, faudu ba wa'atolami.


text:
Na aoha sa gölö zi samösa niha ba wame'e [fasömbata], tetema nibe'enia, na ibe'e faudu ba wa'atolania ba tenga dali zi lö'ö khönia.


text:
Tenga ena'ö te'aohasi noro niha bö'ö wa mitaögö wa'atosasa, ba hiza no ena'ö so wa'afaoma mamönökhi faoma fatambai.


text:
Andrö wa iada'a akha mibönökhi zo'amböta ya'ira faoma fa'afahöna khömi, ena'ö fa'afahöna khöra göi tobali famönökhi zo'amböta ami, ena'ö so wa'afaoma mamönökhi faoma fatambai,


text:
simane si no tesura: "Lö fa'atöra ba niha soya mangowuloi ba lö fo'amböta ba niha si lö oya'oya mangowuloi."


text:
Famatenge Tito ba awönia Ya oböwö ami!Ya nisuno Lowalangi si no mame'e ba dödö Dito wa'owölö'ölö si fagölö [khöma] soguna khömi.


text:
Noa sa aoha gölönia ba wanema famarou andrö, ba modanedane ba gangetulania samösa möi ia khömi si fao fa'afönu wehulu dödö.


text:
Mafatenge göi awönia dalifusö si sökhi turia ba gotalua ndra niha samati fefu, börö halöŵönia ba wanuriaigö Injil.


text:
Ba tenga ha da'ö, no göi lahonogöigö dalifusö andrö angowuloa ndra niha samati gofu heza tobali awöma ba halöŵö fa'a'enoni andre, nifaluama ba wamolakhömi So'aya ba si tobali tandra wa'ahele dödöma.


text:
Mafalua da'a, ena'ö lö hadöi sa ngenahö tödö ba khöma sanandrösa ba dolotolo sebua andrö nifa'emama.


text:
Si fao Tito ba talifusö andrö mafatenge göi samösa dalifusöda tanö bö'ö, si no auli'auli oroma khöma wa no niha sowölö'ölö ia ba ngawa lö hadia ia. Ba iada'e monönö na sa wa'owölö'ölönia, me no faduhu sibai dödönia khömi.


text:
Sanandrösa khö Dito: No awögu ia ba si falulu fohalöŵö khögu soguna khömi. Sanandrösa khö ndra talifusö tanö bö'ö andrö: No tengetenge gangowuloa ndra niha samati ira ba no lakhömi khö Keriso.


text:
Miforoma'ö khöra ba zanehe angowuloa ndra niha samati fefu dandra wa'omasimi awö ngawalö mbörö wanunonunoma ya'ami tanö fönara.


text:
Fanolo khö ndra talifusö niha samatiLö sa'ae moguna uzarazara wanura khömi zanandrösa ba halöŵö fa'a'enoni khö ndra niha ni'amoni'ö andrö.


text:
No aboto ba dödögu ha wa'aoha gölömi ba nisunosunogu ya'ami andrö khö ndra niha samati Makedonia. Uŵa'ö khöra: "No mama'anö Akhaya i'otarai me ndröfia", ba no tobali fa'aterou dödö zato wa'owölö'ölömi andrö.


text:
Andrö wa ufatenge khömi ndra talifusöda andre, ena'ö tenga zayazaya gölö wanunonunoma ya'a mi sanandrösa ba da'ö, ba hiza akha sindruhu no mama'anö ami, simane si no uŵa'ö [khöra];


text:
fa böi alua, na ma'ondrasi ami si fao ira niha Makedonia mena'ö, oroma wa lö sama'a nö ami. Ha wa'ebua wa'ailama,− fa lö maŵa'ö fa'ailami,− sanandrösa ba da'ö.


text:
Andrö wa uŵa'ö tödögu, sökhi na ufadaridari'ö khömi ndra talifusö andre ba lafa'anö dolotolo andrö si no ara mifabu'u, ena'ö tefa'anö ia toba li tandra wa'aoha gölömi ba tenga fa'atali.


text:
Howuhowu sangele moroi ba wa'oböwöDa'a niŵa'ögu: Niha si lö oya'oya mamazaewe tanömö, lö göi oya'oya ibasi mbua; niha samazaewe tanömö ba wa'oböwö, falawu göi ibasi dania.


text:
Akha ero zamösana ibe'e molo'ö fa'aoha gölönia, tenga si fao fa'abua gölö ma zui hulö nifaso; I'omasi'ö Lo walangi niha same'e ba wa'aohagölö.


text:
So wa'abölö khö Lowalangi ba wame'e khömi ngawalö zi sökhi, irege fahöna khömi ngawalö hadia ia ero inötö, ma na'i töra irege tola mifalua zi sökhi [ba niha bö'ö].


text:
Simane si no tesura ba zura ni'amoni'ö: "Ibagibagi, ibe'e khö ndra niha si numana, irugi zi lö aetu lö mamalö wa'asökhi dödönia."


text:
Ya'ia, si no mangöhönagö tanömö ba zanaru awö gö soguna ba wemanga, Ibe'e ba I'oya'ö göi danömömi, irege falawu mbua wa'asökhi dödömi.


text:
Tefafahöna'ö khömi ngawalö hadia ia, ena'ö oböwö göi ami, irege hadia ia nibe'emi si fao fama'emama, i'owua dania wangandrö saohagölö khö Lowalangi.


text:
Börö me halöŵö fa'a'enoni andre ba wame'e tolotolo tenga manö ha famönökhi zo'amböta ndra niha ni'amoni'ö andrö, ba hiza no umbu howuhowu, börö me ato dania niha sangandrö saohagölö khö Lowalangi.


text:
Na oroma wa'a-lö-faröimi ba halöŵö andrö, lasunosuno Lowalangi börö wa'a-lö-faröimi wolo'ö Injil Keriso andrö ba börö wa'oböwömi ba wombagimbagi ngawalö hadia ia khöra ba ba niha fefu.


text:
Fombelegö Waulo ya'ia – Fangöna niha samatiAwena sanandrösa ba khögu: Ufangelama ami ba khö Keriso si no sebolo tödö ba si sökhi tödö, ya'odo, Faulo, si lö barani [laŵa'ö] na fatutu wawa khömi, ba hiza, si barani khömi na ba zaröu so ndra'o.


text:
U'andrö khömi: Böi miforege khögu wa uforoma'ö wa'abe'e ba fa'abaranigu na tohare ndra'o, simane si no u'era'era khö ndra niha ösa, sanguma'ö wa matörö lala wa'aurima molo'ö fa'a'ulidanö.


text:
Tenga fangöna wa'a'ulidanö ni'oguna'öma ba wasöndrata andrö, no fangöna so'ösi fa'abölö Lowalangi ba wanudugö ngawalö mba'aba'a saro.


text:
Madudugö ngawalö nifakhoi dödö si lö sökhi awö ngawalö wayaŵasa dödö solaŵa fa'aboto ba dödö sanandrösa khö Lowalangi. Maböbö ngawalö gera'era ba matou'ö ba wolo'ö khö Keriso,


text:
Tebe'e kuaso ba wondrou'ö umatMihaogö wamaigi zindruhunia! Na so zaro tödö wa sindruhu tana khö Keriso ia, akha aboto ba dödönia wa simane ya'ia si no tana khö Keriso, simanö göi ndra'aga.


text:
Lö aila ndra'o, na hulö abölö ma'ifu usunosuno ndra'o sanandrösa ba kuasoma, si no Ibe'e So'aya ba wondrou'ö (ya'ami) ba tenga ba wangalani.


text:
börö me so zanguma'ö: "Mo'ösi sibai ba mofa'abölö zurania, ba hiza na so ia ba gotaluada, no saiwö'aiwö ia ba lö mofa'abölö wehedenia."


text:
Akha aboto ba dödö niha sanguma'ö da'ö, wa simane niŵa'öma ba zura, na so ndra'aga ba zaröu, simanö nifaluama na tohare ndra'aga dania.


text:
Su'asu'a danö ba wohalöŵö rasul FauloLö sa baraniga mafaedogö ma mafaomagö ndra'aga khö ndra niha sanguma'ö wa sonekhe ira. Lö aboto ba dödöra wa lasu'agö ira ba gafore nihaogöra samösa ba lafahela ira ba khöra samösa.


text:
Ba ya'aga, lö masunonuno sibai ndra'aga, ba hiza ma'odaligö zu'asu'a danö si no Ihonogöi Lowalangi; ba no farahu ami ba da'ö.


text:
Lö nitalu'ima su'asu'a danö si no tehonogöi khöma, me ofeta ndra'aga ba khömi, börö me ya'aga [zi oföna] manuriaigö khömi Injil Keriso.


text:
Lö nitalu'ima su'asu'a! Lö masunosuno ndra'aga sodanedane ba halöŵö nifalua niha bö'ö, ba hiza madönadöna wa na monönö wamatimi, monönö göi na sa lakhömima ba gotaluami, töra moroi ba gafore si no tehonogöi andrö,


text:
ba ba zimanö tola na sa maturiaigö Injil ba nahia tanö bö'ö saröu moroi khömi, ba lö moguna masunosuno ndra'aga sodanedane ba halöŵö nifalua niha bö'ö.


text:
Umat no ni'owalu khö Keriso Fa'olohu rasulHeŵa'ae simanö, mibologö dödömi khögu ma'ifu ba wa'ambö tödögu. Duhu wa mibologö dödömi.


text:
Hulö zolohu ndra'o ba khömi, fa'olohu Lowalangi. Noa sa ufohu ami khö zi samösa ira matua ba wamasao ya'ami khöNia ba wa'a'ono alawe si lö sinegu, ya'ia khö Keriso.


text:
Ba hiza ata'u ndra'o, alai na tefaelungu wangerangerami, hulö simane Khawa nifaelungu gulö ba wa'onekhenia, irege lö te'osambalö'ö dödömi khö Keriso (ba taya wa'a-lö-sinegumi).


text:
Börö me mitema manö na so niha si möi khömi, sanuriaigö Yesu si fabö'ö moroi khö Yesu si no maturiaigö, ma Eheha si fabö'ö moroi ba zi no mitema, ma zui Injil si fabö'ö moroi ba zi no mitema.


text:
Heŵa'ae no ambö onekhe ndra'o ba wahuhuosa, ba tenga sa simanö ba wa'aboto ba dödö Lowalangi; noa sa maforoma'ö khömi da'ö ero inötö ba ba ngawalö hadia ia.


text:
Fa'ahele dödö Waulo ba wanuriaigö Injil Ma da'a horögu, wa u'ide'ide'ö ndra'o ba wangalaŵa'ö ya'ami me uturiaigö khömi Injil ba wa'a-lö-manema sulö?


text:
No tobali ndra'o sorabu ba gangowuloa ndra niha keriso tanö bö'ö ba wanema fanolo moroi khöra, ena'ö tola möi ndra'o enoni ba khömi.


text:
Heŵa'ae no sambö'ambö ndra'o me so ndra'o ba gotaluami, lö si tobali noro dödö zi samösa niha ndra'o. Ira talifusö si'otarai Makedonia zombönökhi ngawalö zo'amböta ndra'o. Ba ngawalö hadia ia, no urorogö sibai, ena'ö lö tobalido noro dödömi; ba lö ubato wamalua simanö.


text:
Ba wa'aduhu Keriso si so khögu, uŵa'ö khömi wa samösa lö si tola manayaigö fanunogu andrö ba danö Akhaya ma'asagörö.


text:
Hadia nilaugu [irugi iada'a], ufalua göi zimanö ba ginötö si so miföna, ena'ö lö danedane khö ndra sedöna mamaomagö ya'ira ba khöma ba wanunonuno ya'ira.


text:
Andrö wa böi toba li dödöda na ira enoninia la'o'enoni wa'atulö ira; lualua wa'aurira no fagölö ba gamuatara.


text:
Fehede fasalita Waulo Ngawalö wamakao nitaögönia Ufuli uŵa'ö: Böi so zanguma'ö wa si lö mangila watahögö ndra'o. Ba na miŵa'ö tödömi wa no simanö, mitema ndra'o simane samösa niha si lö mangila watahögö, ena'ö tola usunosuno ndra'o ma'ifu.


text:
Niŵa'ögu andre tenga dali daroma li Lowalangi uŵa'ö ia, no hulö niha si lö mangila watahögö sanguma'ö tödönia wa tola isunosuno ia.


text:
Ebolo manö dödömi na so zangosawuyu ya'ami, ma na so zanisiö domi, ma na so zi manga töla högömi, ma na so zango'aya ya'ami, ma zui na latafari ami.


text:
Ha wa'ailagu ba wangakui wa no ambö abölö ndra'aga ba wanaögö da'ö fefu. Ba hiza, na so zi barani ba wanuno ya'ira,— fehedegu andre hulö wehede zi lö mangila watahögö,—barani göi ndra'o.


text:
Na niha Heberai'o ira, niha Heberai'o göi ndra'o; Irao no Gizara'eli ira, Iraono Gizara'eli göi ndra'o; nga'ötö Gaberahamo ira, nga'ötö Gaberahamo göi ndra'o.


text:
Na enoni Keriso ira,— fehedegu andre hulö wehede zabölö lö mangila watahögö,— tohude na sa wa enoni Keriso ndra'o, ya'ia bakha ba ngawalö wa'atosasa, ba wa'asese tebe'e ba gurunga, ba wamöbözi töra moroi ba zu'asu'a, ba wa'asese arakhagö mate.


text:
Tölu kali labözi ndra'o faoma ue; sakali latebu ndra'o faoma kara; tölu kali göna ndra'o fa'ahöndrö göfa ba nasi; sara luo sara wongi ahani ndra'o ba nasi.


text:
Ba wofanögu no oya kali falukha ndra'o gameta'uö, he fangötö idanö sebua, he ameta'uö moroi ba zorabu, ameta'uö nifobörö soigu samösa [niha Yahudi] ba he göi moroi ba soi tanö bö'ö, ameta'uö ba mbanua misa, ameta'uö ba danö si mate, ameta'uö ba nasi ba ameta'uö moroi khö ndra talifusö sofaya.


text:
No uhorigö wa'abölögu ba wohalöŵö ba ba wa'erege dödö; asese lö khögu inö tö wemörö, olofo ndra'o ba owökhi dödö, asese lö manga, göna ndra'o fa'okafu ba fa'a-lö-nukha,


text:
ba lö na sa utötöi ngawalö danö bö'ö sima ne fangondrasi niha sato ndra'o sero ma'ökhö awö wo'angeragö ngawalö gangowuloa ndra niha samati misa.


text:
Haniha zambö fa'abölö si lö irai fao ndra'o khönia ba wa'a-lö-abölö? Haniha zi no faröi ba wamati si lö itögi dödögu fa'afökhö?


text:
Lowalangi si no Ama Zo'aya ya'ita, Yesu Keriso, nisunosuno irugi zi lö aetu, zangila wa lö falimo ndra'o.


text:
Me luo no me so ndra'o ba Ndramaseko, samösa gumandru samatörö ba döi razo Areta, ifareta ndra saradadu ba wanarogö bawagöli mbanua ba wondra'u ya'o.


text:
Ba hiza, ladada ndra'o ba ragaraga, lafatörö ba zandrela ba gero göli kara, irege aefa ndra'o ba dangania.


text:
Angilata WauloNa lö tola lö moguna wa tesunosuno,— heŵa'ae lö moguna zindruhunia,—omasido sa'atö fahuhuo sanandrösa ba ngawalö gangilata awö wama'ele'ö si'otarai khö Zo'aya.


text:
U'ila samösa niha si no enoni Keriso; fele'öfa fakhe si lalö,— lö u'ila na si fao botonia ma zui na ba nosonia, lö u'ila, ha Lowalangi zangila,— tefazaŵa ia ba wenaeta mbanua si tölu.


text:
U'ila göi sanandrösa khö niha andrö,— lö u'ila na si fao botonia ma zui na ba nosonia, lö u'ila, ha Lowalangi zangila,—


text:
Edönado usunosuno ndra'o sanandrösa khö niha da'ö; ba hiza, sanandrösa khögu samösa lö usunosuno ndra'o, ha ba ngawalö wa'ambö fa'abölögu.


text:
Doi si so ba nösi Ba wa'a-lö-fa'abölö tumbu wa'abölö Börö na edöna ndra'o ba wanunonuno ya'o mena'ö, tenga sambö tödö ndra'o ba da'ö; si duhu manö niŵa'ögu. Ba hiza, utaha manö dödögu, ena'ö lö hadöi niha sowalinga abölö ebua ndra'o moroi ba ni'ilania khögu ma ba nirongonia moroi khögu, heŵa'ae no fahöna khögu gangilata.


text:
Börö da'ö, ena'ö lö fayaŵa ndra'o sanandrösa ba da'ö, no tebe'e khögu ndroi bakha ba nösigu, tengetenge zatana, ena'ö igukhugukhui ndra'o.


text:
Ba hiza, Iŵa'ö khögu: "No tobönö khöu kharasiGu; börö me bakha ba wa'a-lö-abölö(mö) tefo'ahonoa wa'abölö(Gu)." Andrö wa edönado usunosuno ndra'o ba wa'ambö fa'abölögu, ena'ö ifönui ndra'o fa'abölö Keriso andrö.


text:
Börö da'ö aoha gölögu ba wanema fa'a-lö-abölögu, he fango'aya, he fa'atosasa, he folohi ba fa'atolazi dödö; fefu da'ö börö Keriso, irege na lö abölö ndra'o, awena abölö ndra'o.


text:
Tandra wa'arasul Noa sa tobali niha si lö mangila watahögö ndra'o, ba ya'ami zamaso ya'o ba zimanö. Ya'ami mena'ö zi lö tola lö'ö mango'awögö ya'o. Börö me, heŵa'ae si lö eluaha ndra'odo andre, lö sa'atö ide'ide ndra'o moroi khö ndra rasul [nifotöimi] sebua andrö.


text:
Fefu ngawalö dandra sangoroma'ö wa so khögu kuaso wa'arasul, no tefalua ba gotaluami si fao fa'ebolo dödö ba ngawalö gila'ila ba tandra sahölihöli dödö ba ba ngawalö gamuata safönu fa'abölö.


text:
Ma zui hadia ni'ambösigu famalua ba khö mi na lafahela ba gangowuloa ndra niha samati tanö bö'ö, baero wa ya'o samösa lö tobali noro dödömi? Mibologö dödömi ba wa'a-lö-atulögu andrö!


text:
Satua soguna ba ndraono ma iraono soguna ba zatua? Hiza, no mama'anö ndra'o ba we'amöi khömi, si medölu sa'ae; ba lö ufonoro dödö ami, börö me tenga si so khömi ni'aluigu, ba hiza ya'ami samösa. Börö me lö mo'ömö ndraono ba wangowuloi harato khö ndra satuara, no ira satua [zo'ömö wangowuloi harato] khö ndraonora.


text:
Andrö wa edönado sibai ba wame'e khömi si so khögu; ma na'i fa'aurigu samö sa utehegö salahimi. Ba na no fahö na wa'omasigu ami, hewisa wa tola ambö te'omasi'ö ndra'o?


text:
Noa sa ufarou Dito [ba we'amöi khömi], ba no ufaogö göi khönia dalifusö andrö. Hadia, no ihalö harenia khömi Tito? Hadia, tenga no fagölö dödöma awö wa no faoma matara lahe nawöma?


text:
Te no ara miŵa'ö tödömi, wa samu'amu'a ba huluma ndra'aga tanö fönami? Ba hiza fahuhuo ndra'aga, si no tana khö Keriso, tanö föna Lowalangi; fefu da'a, ira talifusö ni'omasi'ö, no ba wondrou'ö ya'ami ba wa'asökhi.


text:
Alai na tohare ndra'o ba gotaluami ba usöndra ami tenga simane si no udönadöna ba ma tenga simane nidönadönami mi'ila khögu: Ma dania so waguaguasa, ma fa'afökhö dödö, ma fofönu, ma fasosota, ma fangobousi awö, ma faŵaiŵaisa, ma fayaŵasa ma zui fawukasa.


text:
Na ufuli u'ondrasi ami lö omasido na I'ailasi ndra'o Lowalangigu tanö fönami ma zui moguna u'e'esi ösa niha si no mamalua horö me föna, si lö mowu'ai lala wa'aurira moroi ba wohorö, amuata si ta'unö ba si lö enahöi.


text:
Fe'aso si medölu - Famareso na no mowua umat No si medölu we'amöigu khömi iada'e. [Na so ndra'o, ufalua zimane si no tesura:] "Modanedane ba wehede zi darua ma si datölu sasi, te'etu'ö ngawalö hadia ia."


text:
Khö ndra niha si no mamalua horö me föna ba ba khö ndra niha bö'ö fefu, iada'e ba we'asogu ba zaröu na sa, ufuli uŵa'ö zi no tohöna u'ombakha'ö ba we'amöigu si mendrua, wa na ifuli tohare ndra'o, ahori sa'ae wa'ebolo dödö.


text:
Ma zui mi'andrö sibai dandra, wa no Keriso zi fahuhuo si fao fama'emagu, awö wa tenga si lö fa'abölö Ia ba khömi ba hiza Iforoma'ö kuasoNia ba gotaluami?


text:
Heŵa'ae no teforöfa Ia ba wa'a-lö-abölö, no ifuli auri Ia ba wa'abölö Lowalangi. Simanö göi wa no si lö fa'abölö nda'aga ba khö Keriso; ba hiza, mi'ila dania wa si fao awöNia auri ndra'aga moroi ba wa'abölö Lowalangi.


text:
Mifareso dödömi samösa, hadia sindruhu auri ami ba wamati! Misekhegö dödömi! Hadia, lö mirasoi wa auri Keriso Yesu ba dödömi? Na tenga simanö, tebai fataha ami.


text:
Mangandrö ndra'aga khö Lowalangi, ena'ö lö mifalua zi lö sökhi, tenga ena'ö oroma wa fataha ndra'aga, ba hiza ena'ö tola mifalua zi sökhi, heŵa'ae oroma wa hulö zi lö fataha ndra'aga.


text:
Omuso dödöma na si lö fa'abölö ndra'aga, ba na sabölö ami; da'a sa wangandröma ena'ö tobali mo'ahonoa ami.


text:
Da'ö mbörö wa usura zura andre fatua so ndra'o ba zaröu na sa, ena'ö na so ndra'o [ba gotaluami], lö tefaso ndra'o ba wangoguna'ö fa'abe'e, börö me kuaso si no Ibe'e khögu So'aya no ba wanga'azökhi ba tenga ba wanudugö.


text:
Fangowai Baero da'ö, ya'ami ira talifu sö, mi'omusoi'ö dödömi! Mi'odödögö ena'ö mo'ahonoa ami ba mitehegö wa tehaogö ami ba wanema famarou dödö andre! Ya ha sara dödömi ba ya atulö ami khö nawömi, irege faofao khömi Lowalangi si no umbu wa'omasi ba fa'atulö.


text:
(13-13) Ya fa'ebua dödö Zo'aya ya'ita, Yesu Keriso, fa'omasi Lowalangi [Ama] ba fa-ha-sambua Geheha Ni'amoni'ö zi faofao khömi fefu. (Amen)


text:
Fangowai Faulo, si no tehonogöi tobali rasul, tenga ba wanuyu niha ma zui nifa'ema niha, ba hiza, moroi khö Yesu Keriso ba moroi khö Lowalangi, Ama, si no mangorifi Yesu Keriso moroi ba wa'amate,


text:
ba si fao ira talifusö fefu si fao khögu, [zama'ohe'ö sura andre] khö ndra angowuloa niha samati si so ba danö Galatia.


text:
Ya fao khömi kharasi ba fa'ohahau dödö moroi khö Lowalangi, Amada, ba moroi khö Yesu Keriso, So'aya,


text:
si no manou'ö fa'auriNia börö horöda ba wangefa'ö ya'ita moroi ba gulidanö andre nikuasoi wa'a-lö-sökhi, modanedane ba gohitö dödö Lowalangi ba Amada.


text:
Ha sambua InjilAhölihöli dödögu, wa alio sibai mi'erogö Ia si no mogaoni ya'ami [ba wa'auri si bohou] sodanedane ba kharasi nifa'ema Keriso, ba mi'otahögö Injil tanö bö'ö,


text:
He na ya'aga, he göi na mala'ika moroi ba zorugo zangombakha khömi Injil si fabörö moroi ba Injil ni'ombakha'öma khömi, ya tehuku ia.


text:
Simane si no maŵa'ö khömi föna, ufuli zui uŵa'ö iada'e: Na so niha sangombakha khömi Injil bö'ö si fabörö moroi ba Injil si no mitema, ya tehuku ia.


text:
Hewisa iada'e, hadia somasi dödö niha ni'aluigu ma somasi dödö Lowalangi? Hadia, ena'ö la'omasi'ö ndra'o niha ni'aluigu? Na somasi dö dö niha ni'aluigu mena'ö, tenga sa'ae enoni Keriso ndra'o.


text:
Fa'atobali rasul Waulo – No si'otarai Lowalangi Injilnia Uŵa'ö sibai khömi, ya'ami ira talifusögu, wa tenga nifakhoi dödö niha Injil andrö ni'ombakha'ögu.


text:
Börö me tenga moroi ba niha utema ia, ba tenga göi niha zamaha'ö ya'ia khögu, ba hiza no utema ia si fao fama'ele'ö Yesu Keriso.


text:
Noa sa mirongo gamuatagu föna, me solo'ö huku Moze ndra'o, wa si lö su'asu'a wolohigu Gereja Lowalangi ba uforege wangohorigö ya'ia.


text:
Ba wolo'ö huku Moze andrö, ato utalu'i zi faziazia'a khögu ba soigu ba wamorege folo'ö ngawalö hada ndra tuama.


text:
Ba hiza, me inötö Ihonogöi [Lowalangi] si no manuyu ya'o i'otarai dalu ninagu ba si no mogaoni ya'o ba wa'ebua dödöNia,


text:
ba wama'ele'ö khögu OnoNia andrö, ena'ö uturiaigö Ia ba gotalua soi si tenga niha Yahudi, lö ua oföna u'andrö wamahela moroi ba niha.


text:
Lö göi si möido ba Yerusalema ba wamalukhaisi ya'ira, si no oföna tobali rasul moroi khögu, ba hiza i'anema'ö numalödo ba danö Arabia, ba moroi ba da'ö ufulido ba Ndramaseko.


text:
Aefa da'ö, me no tölu fakhe, möido misi yaŵa ba Yerusalema ba wamalukhaisi Kefa, ba felelima ngaluo wa'ara toröi ndra'o khönia.


text:
Ba hiza, lö na sa si fa'ila baŵa khögu ngawalö gangowuloa ndra niha samati khö Keriso ba Yudaia [me luo da'ö];


text:
Fanema Faulo ba ngenoli ndra rasul Awena me no fele'öfa fakhe, möido zui ba Yerusalema si fao Baranaba ba ma'ohe göi Dito.


text:
Modanedane ba gangilata salua khögu wa möido ba da'ö, ba u'elegö khöra Injil nituriaigö andrö ba soi bö'ö, mendrua manö khö ndra sondrönia'ö ba da'ö, ena'ö böi tobali zayazaya gölö halöŵö ni'ohalöŵögöigögu, ma zui si no u'ohalöŵögöigö.


text:
Duhu sa wa so ösa ndra talifusö sofaya samasoli ya'ira ba lafatewu ira ba wohöröhörögö fa'amerdeka si no tatema moroi khö Keriso, ena'ö ba zimanö lafuli la'osawuyu ita.


text:
Sanandrösa khö ndra sondrönia'ö andrö,— haniha ira me föna, ma'ifu lö ba dödögu da'ö; lö sa mamaigi bawa niha Lowalangi andrö,—börö me ira sondrönia'ö andrö ma'ifu lö nifafaso'öra khögu hadia ia.


text:
Ma na'i me no la'ila wa no tetou'ö ba dangagu wanuriaigö Injil khö ndra niha si tenga niha Yahudi, simane Fetero göi khö ndra niha Yahudi,—


text:
börö me [So'aya] sanolo Fetero ba halöŵö wa'arasul khö ndra niha Yahudi, da'ö göi zanolo ya'o ba halöŵö wa'arasul ba gotalua ngawalö soi,—


text:
ba me no aboto ba dödöra wa'ebua dödö Lowalangi si falukha ndra'o, Yakobo ba Kefa ba Yohane, nifotöi ehomo niha samati, fara'u tanga ira khögu ba ba khö Mbaranaba si no tandra wariawösa, ena'ö möiga khö ndra niha si tenga niha Yahudi, ba ya'ira khö ndra niha Yahudi.


text:
Itegu Wetero Faulo – Fa'aefa moroi ba huku Moze Ba hiza, me möi Kefa ba Gandriokhia, ulaŵa ia börö me lö atulö nilaunia.


text:
Börö me fatua lö tohare ösa niha si faofao khö Yakobo, falulu manga ia khö ndra talifusö si tenga niha Yahudi. Ba me no tohare ira, iheta ia ba ifandröndröu ia khöra, börö me ata'u ia ndra talifusö si no niha Yahudi andrö.


text:
Ba simanö göi fao khönia ba wamini tödö ndra niha Yahudi bö'ö, ma na'i Baranaba tedöni ia ba wamini tödöra andrö.


text:
Me u'ila wa lö faudu ba wa'aduhu Injil gamuatara andrö, muhededo khö Kefa ba zi so ya'ira fefu: "Na ya'ugö, niha Yahudi, ötörö lala niha si tenga niha Yahudi, hewisa wa tola öfaso ndra talifusö si tenga niha Yahudi ba wolo'ö lala ndra niha Yahudi?


text:
ba börö me no aboto ba dödöma wa samösa lö niha ni'atulö'ö börö wamalua huku Moze, ba hiza ha ba wamati khö Yesu Keriso, da'ö ae mbörö wa mamati ndra'aga khö Keriso Yesu, ena'ö te'atulö'ö ndra'aga börö wamati khö Keriso ba tenga börö wamalua huku Moze. Börö me samösa lö ni'atulö'ö börö wolo'ö huku Moze."


text:
Na ya'aga [niha Yahudi],— heŵa'ae maforege wa te'atulö'ö ndra'aga khö Lowalangi si fao fama'ema Keriso,— oroma wa no niha si so horö göi ndra'aga [börö wolo'ö huku Moze sanguhuku ya'aga], hadia tola maŵa'ö wa möi enoni horö Keriso [ba zimanö]? Ma'ifu lö'ö!


text:
Huku Moze zamobörö fa'amategu ba khönia, irege khö Lowalangi auri ndra'o. No teforöfa ndra'o awö Keriso.


text:
Duhu sa wa auri ndra'o, ba hiza tenga ya'o, no Keriso zauri bakha ba wa'aurigu. Sagötö fa'aurigu na sa ba gulidanö andre, auri ndra'o ba wamati khö Nono Lowalangi, si no mangomasi'ö ya'o ba si no manou'ö Ya'ia salahigu.


text:
Lö utimbagö kharasi Lowalangi andrö, börö na ba wolo'ö huku tola isöndra wangatulö niha mena'ö, no zayazaya gölö wa mate Keriso.


text:
Ha famati zame'e fa'auri He ya'ami niha Galatia si lö tödö! Haniha zi no mokelemui ya'ami, (irege faröi ami ba zi duhu)? Hadia, tenga ba duduma hörömi no teforoma'ö Yesu Keriso si no teforöfa andrö (salahimi)?


text:
Ha da'a zomasi ndra'o u'ila moroi khömi: Hadia moroi ba wolo'ö huku [Moze] mitema Geheha, ma moroi ba wamondrondrongo Injil si fao famati?


text:
Hadia, simanö sa'ae wa'abodomi? No mibörögö [wa'aurimi] ba Geheha, ba hadia, omasi ami mi'o'ozui ba wa'abölömi samösa iada'a?


text:
Ya'ia si no mame'e khömi Eheha ba samalua sahölihöli dödö ba gotaluami, hadia börö wolo'ö huku Moze [wa Ifalua da'ö] ma börö wamondrondro ngo Injil si fao famati?


text:
Famati Gaberahamo - Fawu'usa li wa tebe'e howuhowu Hulö simane Aberahamo: Mamati Gaberahamo khö Lowalangi, ba börö da'ö wa Itema ia Lowalangi.


text:
Sura ni'amoni'ö, si no oföna mangila wa börö wamati te'atulö'ö niha si tenga niha Yahudi, no tohöna ituriaigö Injil khö Gaberahamo wanguma'ö: "Ba khömö tefahowu'ö fefu soi."


text:
Börö da'ö, fefu niha samati [ba wawu'usa li Lowalangi] simane Aberahamo, tefahowu'ö ira fao awö Gaberahamo.


text:
Ba hiza, fefu niha sauri ba wolo'ö huku Moze, no barö wangelifi so ira. Noa sa tesura: "Te'elifi dozi niha si lö mangodödögö wolo'ö fefu hadia ia zi no teŵa'ö bakha ba zura goroisa."


text:
Na simanö, no tatu wa samösa lö niha ni'atulö'ö föna Lowalangi börö wolo'ö huku, börö [me no tesura]: "Auri niha satulö börö wamatinia."


text:
Lö khaikhai wamati ba huku, ba hiza sanandrösa ba da'ö tesura: "Ha niha samalua huku zanöndra fa'auri."


text:
No Ihöli ita Keriso moroi ba wangelifi huku andrö ba wanehegö tobali ni'elifi salahida, börö me no tesura ba zura ni'amoni'ö: "Ni'elifi dozi niha si tetaŵi ba döla geu."


text:
Ba zimanö, howuhowu nibe'e khö Gaberahamo andrö, tefa'ema ba ngawalö soi si fao fama'ema Yesu Keriso, irege amabu'ula li ba wanuwagö Eheha andrö tola tatema bakha ba wamati.


text:
Lö tebulö gamabu'ula li Lowalangi khö Gaberahamo Ya'ami ira talifusö, da'u'oguna'ö dumaduma salua ba wa'aurida: Tebai tewu'ai ma tenönö goroisa safuria samösa niha.


text:
No tefa'ema khö Gaberahamo wawu'usa li andrö ba ba khö ma'uwunia, ba hiza lö niŵa'ö "ba ngawalö ma'uwumö", hulö na ato, ba hiza ha samösa, me teŵa'ö "khö Ma'uwumö", ya'ia Keriso.


text:
Ohitö dödögu ba wanguma'ö da'ö: Fawu'usa li si no tohöna I'a'aro'ö Lowalangi, tebai itayaigö ia huku Moze, sawena tebe'e öfa ngaotu a tölu ngafulu fakhe aefa da'ö, irege lö mofa'abölö sa'ae ia mena'ö.


text:
Börö na ba huku modanedane gondröita andrö mena'ö, tenga ba gamabu'ula li andrö modanedane ia; ba hiza, modanedane ba gamabu'ula li wa Ibe'e mbuala khö Gaberahamo Lowalangi.


text:
Hadia guna huku Moze? Na simanö, hadia guna wa tebe'e huku Moze? Tenönö ia börö ba [wangoroma'ö ngawalö] golalöŵa andrö, irugi tohare Ma'uwu andrö nitandrösaigö fawu'usa li, ba tebe'e si fao fama'ema ndra mala'ika ba danga zama'ema.


text:
Na simanö, hadia fabörö huku Moze andrö ba wawu'usa li Lowala ngi? Ma'ifu lö'ö! Börö na tebe'e mena'ö goroisa si tola mangorifi niha, sindruhu wa moroi ba huku te'atulö'ö niha.


text:
Ba hiza, molo'ö sura ni'amoni'ö, no tefa'u'u fefu niha barö gamatöröŵa horö, irege ba zimanö börö wamati ba khö Yesu Keriso tefatörö gamabu'ula li andrö khö ndra niha samati.


text:
Fatua lö tohare wamati, no so ndra'aga barö huku Moze ba itarogö ndra'aga irugi matema wamati andrö nifa'ele'ö dania.


text:
Simanö sa wa no tobali samamaha ya'aga huku andrö, samasao ya'aga khö Keriso, ena'ö börö wamati te'atulö'ö ndra'aga.


text:
Famati - Fa'a'ono khö Lowalangi Börö wamati wa no ono Lowalangi ami fefu ba waböbösa khö Keriso Yesu.


text:
Lö sa'ae amae huta niha Yahudi khö ndra niha si tenga niha Yahudi, sawuyu ba si tenga sawuyu, ira matua ba ira alawe, börö me fefu ami no ha sambua ba khö Keriso Yesu.


text:
Na tana khö Keriso ami, no göi ma'uwu Gaberahamo ami sanema ondröita sodanedane ba wawu'usa li Lowalangi andrö.


text:
Bakha ba Geheha tola fa'ama ita khö LowalangiDa'e niŵa'ögu [si fao amaedola]: Sagötö wa iraono na sa zanema ondröita, lö tohude ia moroi khö zi samösa enoni, heŵa'ae no sokhö hadia ia fefu ia,


text:
Ba hiza, me no irugi ginötö nihonogöigö, Ifatenge NonoNia Lowalangi ni'adonogö ndra alawe ba nibe'e barö wamatörö huku Moze,


text:
Me no ono ami khö Lowalangi, andrö wa Ifatenge Geheha NonoNia bakha ba dödöda, Ya'ia zi'ao, sanguma'ö: "Abba - He Ama!"


text:
Na simanö tenga sa'ae sawuyu ndra'ugö, no ono; ba na no ono, no göi sanema ondröita, börö kharasi Lowalangi.


text:
Ta'ila Lowalangi ba I'ila itaMe föna, me lö saboto ba dödömi Lowalangi, no mibali'ö ami sawuyu ba ngawalö zi tenga sindruhu Lowalangi.


text:
Iada'e me no aboto ba dödömi Lowalangi,— ma abölö sökhi na taŵa'ö, no I'ila ami Lowalangi,— hewisa wa tola mifuli ami ba ngawalö zi so ba gulidanö si lö fa'abölö ba si tebai manolo andrö ba wa'atobali sawuyunia zui?


text:
U'andrö khömi, ya'ami ira talifusö, akha simane ya'odo andre ami, börö me föna göi no ufagölösi ndra'o khömi. Lö irai mifalua khögu zi lö sökhi.


text:
Heŵa'ae fa'a-lö-abölö nösigu andrö tobali fanandraigö sebua khömi, lö sa'atö ni'anuzufimi tödö ndra'o ba lö sangendrilo ami, ba hiza, mitema ndra'o simane samösa mala'ika Lowalangi, ma na'i simane Keriso Yesu samösa.


text:
Heza so iada'a wehi'a dödömi andrö [niforoma'ömi me luo no]? Tola fasasi ndra'o sanandrösa ba khömi, wa na tola mena'ö, no mikoe nono hörömi ba mibe'e khögu.


text:
La'odödögö sibai ba wondrönisi ya'ami, ba hiza lö sökhi gohitö dödöra; edöna ira ba wamabali ya'ami, ena'ö adöni dödömi khöra.


text:
Sökhi sa na te'odödögö ba wondrönisi niha ba ngawalö zi sökhi, asala lö mamalömalö alua ba tenga ha na so ndra'o ba gotaluami.


text:
Ya'ami iraonogu, ifuli falukha ndra'o wa'afökhö wo'ono ba wangadonogö ya'ami, irugi mokhalakhala Keriso ba khömi.


text:
Ha wa'edönagu we'aso ba gotaluami iada'e ba ufalalini ligu, börö me no ahori sa'ae gera'eragu sanandrösa ba khömi.


text:
Ono zawuyu – Ono zi tenga sawuyuMiŵa'ö khögu, ya'ami sedöna manörö lala wa'auri barö huku Moze, hadia, lö mifondrondrongo niŵa'ö huku?


text:
No tesura wa so dombua nono matua khö Gaberahamo, samösa moroi khö ndra alawe sawuyu ba samösa moroi khö ndra alawe si tenga sawuyu.


text:
Ono moroi khö ndra alawe sawuyu andrö, no si tumbu börö wa'edöna nösi niha; ba ono moroi khö ndra alawe si tenga sawuyu, no börö wawu'usa li Lowalangi.


text:
Tedunödunö da'e fefu ba gamaedola: Darua ndra alawe si no amaedola dua balö wawu'usa li nihonogöigö, si sambua ya'ia nihonogöigö ba hili Sina'i ni'amaedolagö ninada Hagara, sangadonogö sawuyu.


text:
Hagara andrö no amaedola hili Zina'i si so ba danö Arabia ba no fakhilikhili ia ba Yerusalema iada'e, sauri barö wangosawuyu [huku Moze] si fao iraononia.


text:
[Si sambua, ya'ia ninada Sara so'amaedolagö] Yerusalema si so yaŵa andrö, da'e zi tenga sawuyu, da'a ninada [ya'ita niha samati].


text:
Noa sa tesura: "Omusoi'ö dödöu, ya'ugö si lö mo'ono, si lö irai madono! Owuawua'ö dödöu ba abölögö wa'iki, ya'ugö si lö irai morasoi fa'afökhö wo'ono! Oya sa nono khö ndra alawe si no iröi fo'omonia, moroi khö ndra ndra alawe si so fo'omo."


text:
Fa'amerdeka ba khö Yesu KerisoBa ya'ami, ira talifusögu, no ono [si tumbu sodanedane ba] gamabu'ula li ami, simane Iza'aki andrö.


text:
Ba hiza, simane me föna, wa ono si tumbu molo'ö fa'edöna nösi niha igohigohi nono si tumbu molo'ö Eheha [Lowalangi], simanö göi iada'e.


text:
Ba hiza, hadia niŵa'ö zura ni'amoni'ö? "Tuli'ö ndra alawe sawuyu andrö awö nononia, börö me tebai sa fao nono zawuyu andrö ba wanema ondröi ta awö nono ndra alawe si tenga sawuyu."


text:
börö me no Ifasao ita Keriso ba wa'amerdeka. Famati sowua ba wa'omasi Börö da'ö mi'a'aro'ö ami ba böi sa'ae omasi ami we'amöi barö wangosawuyu.


text:
Hiza sa, ya'odo, Faulo, uŵa'ö khömi: Na mifaboto'ö ami [molo'ö huku Moze], lö sa'ae eluahania Keriso ba khömi.


text:
Baero da'ö, ufaduhu'ö göi khö ndra niha fefu si no manema famoto, wa lö tola lö'ö la'o'ö huku Moze andrö ma'asambua.


text:
Börö me khö ndra niha si no tefaböbö ba khö Keriso Yesu, lö eluaha wa'ateboto ma fa'a-lö-muboto, ha famati sowua ba wa'omasi zoguna.


text:
Noa sa sökhi wahulöhulösami me föna [ba wolo'ö si duhu]. Ba iada'e, haniha zomba'amba'agö ya'ami, irege lö sa'ae mi'o'ö zi duhu?


text:
Ba hiza, ba khö Zo'aya faduhu dödögu sanandrösa ba khömi, wa lö miwu'ai gera'erami. Sanandrösa khö ndra samakuyu era'erami andrö, itema dania wanguhuku, gofu haniha ia.


text:
Ba ya'odo andre, ya'ami ira talifusö, na uturiaigö na sa wamoto andrö mena'ö, hana na sa wa tegohigohi ndra'o? [Na uturiaigö na sa wa'amoguna wamoto mena'ö] awena lö sa'ae tobali kara anendrea röfa andrö.


text:
Fa'auri niha Keriso ba wa'amerdeka nidönia'ö GehehaYa'ami ira talifusö, duhu sa wa no tekaoni ami ba wa'amerdeka, ba hiza, böi mi'oguna'ö wa'amerdeka andrö ba wolo'ö tödö wa'anihami, ba hiza akha faoma möi ami enoni khö nawömi si fao fa'omasi.


text:
Tefarahugö huku Moze ma'asambua ba zi sambua taroma li andre: "Omasi'ö nawöu simane fa'omasiu ndra'ugö!"


text:
Ba hiza, na faoma mi'usu'usu ba faoma mibörögö mitölö nawömi, mifaigi sibai fa böi faoma tekiko ami.


text:
Börö me fa'edöna dödö wa'aniha fabörö ba wa'edöna dödö Geheha, ba fa'edöna dödö Geheha fabörö ba wa'edöna dödö wa'aniha,― fa'udu sa zi dombua balö andrö,― irege tetaha ami wamalua sedöna dödömi si sökhi.


text:
fangolowalangigö ösi gulidanö, fakelemusa, fatiusa, fasosota, fa'afökhö dödö, fofönufönu, faya'osa, fa'udusa, fakhögusa, fabalisa dödö,


text:
fa'olohu, femabumabu, fa'olu'alu'a ba si fakhilikhili ba da'ö. Sanandrösa ba da'ö fefu tohöna uŵa'ö [fatua lö tohare zanguhuku andrö],― simane si no uŵa'ö me föna,―wa dozi niha samalua simanö lö mo'urakha ira ba gamatöröŵa Lowalangi.


text:
Ba hiza, na Eheha zondrönia'ö ya'ita, ta'owua wa'omasi, fa'omuso dödö, fa-ha-sara dödö, fa'ebolo dödö, fa'asökhi mböwö, fa'ebua dödö ba fa'a-lö-faröi,


text:
Dozi si no faböbö ba khö Keriso Yesu, [si fao Keriso] no laforöfa wa'anihara awö ngawalö gomasiö ba fangisönia.


text:
Mibologö dödömi khö nawömi! Ya'ami ira talifusö, na aekhu ba wa'a-lö-atulö samösa niha, akha miforoma'ö wa nidönia'ö Geheha ami ba wamasao ya'ia mangawuli ba lala satulö si fao fa'ebolo dödö; ba hiza, mifaigi sibai fa lö aekhu göi ami ba wanandraigö.


text:
Ya muhaogö wamareso nifaluania zamösana [föna Lowalangi], irege [na sökhi] tola omuso dödönia ba gamuatania samösa, ba tenga ba wamahemahela ba nifalua niha bö'ö.


text:
Böi atage ba wolau si sökhi!Niha si no manema famaha'ö ba daroma li, ya ifo'urakha zamaha'ö ya'ia ba ngawalö zi sökhi si so khönia.


text:
Böi zi lö aboto ba dödömi wa tebai mu'omai'ö Lowalangi! Hadia ia nitaru samösa niha, da'ö göi nibasinia dania.


text:
Na itaru molo'ö fa'aniha, moroi ba wa'aniha andrö ibasi wa'atekiko dania. Ba hiza, sanaru molo'ö Eheha, moroi ba Geheha Ni'amoni'ö ibasi wa'auri si lö tebulöbulö.


text:
Börö da'ö, böi atage ita wolau si sökhi, börö na no irugi inötönia, mamasi ita, na lö alö wehulu dödöda.


text:
Andrö wa fatua so khöda ginötö, datalau zi sökhi ba niha fefu, töratöra ba zi faböbö khöda ba wamati.


text:
Niha somasi ena'ö latema ira dali wa'aniha, lafaso ami ba wanema famoto. Lalau zimanö, ena'ö lö göna ira folohi börö röfa Keriso Yesu.


text:
Börö me niha si no manema famoto na'i, lö göi la'o'ö huku Moze. Ba hiza lafarou sibai ami ba wamaboto'ö ya'ami, ena'ö tola lasunosuno ira sanandrösa ba zi no alua ba nösimi.


text:
Ba ya'o, akha lö ufonaha ba dödögu wanunonuno ya'o baero ba röfa Zo'aya ya'ita, Yesu Keriso, börö me ba khöNia no teforöfa wa'abölö gulidanö andrö ba khögu, ba no teforöfa ndra'o ba wa'abölö gulidanö.


text:
Gofu haniha zolo'ö amakhoita andrö, ya teduwagö khöra wa'ohahau dödö ba fa'ahakhö dödö, ya'ira sa Ndraono Gizara'eli sindruhu khö Lowalangi.


text:
I'otarai da'e böi sa'ae so niha samusi tödögu, börö me u'ohe'ohe ba nösigu laheto zokho andrö khö Yesu.


text:
Fangowai Moroi khö Waulo, si no to bali rasul Keriso Yesu börö wa'edöna dödö Lowalangi, khö ndra niha ni'amoni'ö si so ba Nefeso, niha samati khö Keriso Yesu.


text:
Ya fao khömi kharasi ba fa'oha hau dödö moroi khö Lowalangi, Amada, ba moroi khö Yesu Keriso, So'aya.


text:
Fanuno Lowalangi börö howuhowu nifa'ema KerisoYa nisuno Lowalangi, Ama Zo'aya ya'ita Yesu Keriso, si no mamahowu'ö ya'ita ba ngawalö howuhowu rohani si'otarai zorugo, me no tana khö Keriso ita.


text:
Ba khö Keriso no Ituyu ita Lowalangi fatua lö fanga'asogö ulidanö, ena'ö sohauhau ba si lö sinegu ita tanö fönaNia.


text:
ena'ö tasuno wa'amolakhömi wa'ebua dödöNia si no I'amualagö khöda, si fao fama'ema NonoNia ni'omasi'ö.


text:
Börö me ba khö Keriso no tasöndra wangöhöli ba ndroNia, ya'ia wanayaigö ngawalö golalöŵada faudu ba wa'afahöna kharasiNia,


text:
Noa sa Ifa'ele'ö khöda nifakhoi dödöNia si tobini andrö, si no Ihonogöigö i'otarai mböröta faudu ba wa'edöna dödöNia,


text:
ya'ia ba wangasiwai ngawalö ginötö ba khö Keriso awö ba wamarahugö ngawalö hadia ia, he si so ba zorugo, he si so ba gulidanö, ba khöNia.


text:
Ba khöNia göi no mo'urakha ita ba gondröita andrö si no Ifabu'u Lowalangi sangohalöŵögöi si no Ifakhoi tödöNia khö ndra tana khöNia,


text:
Simanö göi ami [si tenga niha Yahudi], si no mamondrondrongo taroma li wa'aduhu, ya'ia Injil sanandrösa ba wangorifi ya'ami. Ba khöNia göi tefotandro ami ba Geheha Ni'amoni'ö si no tefabu'u, me inötö mitema wamati.


text:
Eheha andrö no hulö dandra mböli ba gondröita andrö, si no tefabu'u khö ndra tana khöNia, ya'ia wa'atobalida okhötaNia sagötö fa'ara, ena'ö tasunosuno lakhömiNia.


text:
Fa'amolakhömi halöŵö wangöhölida Börö da'ö, me no urongo zanandrösa ba wamatimi ba khö Yesu, So'aya, awö wa'omasimi khö ndra niha samati fefu,


text:
U'andrö khö Lowalangi Zo'aya ya'ita, Yesu Keriso, Ama sokhö lakhömi andrö, ena'ö Ibe'e khömi Geheha wa'atuatua awö Geheha wama'ele'ö irege tola aboto ba dödö mi Ia.


text:
U'andrö ena'ö Ifohaga hörö dödömi, ena'ö aboto ba dödömi ha dia dötönafömi ba wogaoniNia andrö, ya'ia wanema ondröita awö lakhömi si no Ihönagö khö ndra samati khöNia,


text:
ba aboto göi ba dödömi ha wa'afahöna wa'abölö ni'oguna'öNia ba wangorifi ya'ita, niha samati khöNia.


text:
Oroma wa'abölöNia fondrege zebua andrö ba khö Keriso, me I'orifi Ia moroi ba wa'amate, ba me Ifodadao Ia ba gambölöNia ba zorugo,


text:
yaŵa ndra samatörö fefu, yaŵa ndra salaŵa, yaŵa wa'abölö fefu, yaŵa ngawalö wamatörö awö ngawalö döi tanö bö'ö nitötöi, tenga ha götö danö andre, ba götö dania göi.


text:
Simanö sa wame'eNia hadia ia fefu barö wamatörö Keriso, awö wa no Ifataro Ia tobali högö ngawalö hadia ia ba Gereja.


text:
Tefasao ita ba wa'auri si fao fama'ema Keriso No si mate ami me föna börö ngawalö gamuata si lö sökhi awö ngawalö horömi,


text:
si no mifalua ba wanörö lala wa'aurimi ba gulidanö andre, börö me mi'o'ö wondrönisi geheha andrö [nifotöi] samatörö angi, sohalöhalöŵö na sa ba gotalua ndra niha si lö molo'ö [somasi Lowalangi].


text:
Me föna göi no te'erai ita ba ngenolira, me auri ita ba wolo'ö fangisö wa'anihada awö gomasiö dödöda awö gera'erada si lö sökhi. Noa sa si göna fönu ita fefu, simane ira niha bö'ö andrö göi.


text:
ba Ifasao ita ba wa'auri awö Keriso, me no si mate ita börö golalöŵada. Fa'ahakhö dödöNia sa mbörö wa te'orifi ami!


text:
Modanedane ba wa-ha-sambua khö Keriso Yesu, no göi Ibe'e khöda Lowalangi wa'auri ba Ifonahia ita awöNia ba zorugo;


text:
ba ba wa'omasiNia khöda ba khö Keriso Yesu i'otarai iada'a edöna Lowalangi wangoroma'ö ha wa'afahöna wa'ebua dödöNia.


text:
Fa'ahakhö dödöNia sa mbörö wa te'orifi ami sodanedane ba wamati, ba tenga moroi khömi da'ö, no buala Lowalangi.


text:
Nifazökhi Lowalangi sa ita, ni'a'asogö ba khö Keriso Yesu ba wamalua amuata si sökhi si no Ihönagö, ena'ö tatörö lala wa'aurida ba wamalua amuata andrö.


text:
Ha sambua börö Keriso Börö da'ö mitörö tödömi, hewisa ami me föna, ya'ami soi si tenga Yahudi, wa lafotöi ami 'si lö muboto' ira niha Yahudi si no manema famoto, heŵa'ae famoto andrö ha nifazökhi danga niha.


text:
Me luo da'ö, lö saboto ba dödömi Keriso, no niha bö'ö ami si lö farahu ba soi Ndraono Gizara'eli ba lö mo'urakha ami ba ngawalö wawu'usa li andrö nibe'e Lowalangi ba soiNia; ba wa'a-lö-fanö-töna ba ba wa'a-lö-lowalangi mitörö lala wa'aurimi ba gulidanö andre.


text:
Ba hiza iada'e, me no ha sambua ami khö Keriso, ya'ami si no 'aröu' [khö Lowalangi] me föna, no tobali 'ahatö' ami, börö ndro Keriso.


text:
Ya'ia sa wangatulöda ba no I'osambua'ö zi dombua ngasi andrö [niha Yahudi awö niha si tenga niha Yahudi]; ba wa'amateNia no Idudugö göli oto'oto samabali si dombua ngasi andrö ba sama'udu ya'ira,


text:
börö me Iheta huku Moze awö ngawalö gamakhoita ba oroisa, ena'ö I'osambua'ö zi dombua ngasi andrö tobali niha si bohou bakha ba khöNia, ba ba zimanö I'a'asogö wa'atulö ba gotaluara.


text:
Ba wa'amateNia ba röfa no I'osambua'ö zi dua ngasi andrö tobali sambua soi, ba bakha ba khöNia I'atulö'ö ira khö Lowalangi, irege taya fefu ngawalö wa'udusa andrö.


text:
Tohare Ia ba wanuriaigö Injil wangatulö khömi, ya'ami saröu khö Lowalangi [si tenga niha Yahudi] ba he göi si so ba zahatö [niha Yahudi].


text:
Si fao fama'emaNia, ya'ita si dua ngasi andrö, [he niha Yahudi, he si tenga niha Yahudi] tola ta'ondrasi Nama bakha ba Geheha si ha sambua.


text:
Andrö wa [ya'ami si'otarai soi bö'ö] tenga sa'ae niha bö'ö ami ba tenga niha si fatewu, ba hiza no ndrotondroto soi ni'amoni'ö ami ba soroiyomo Lowalangi.


text:
Tefa'anö ami ba dete wondrasi ndra rasul awö ndra sama'ele'ö, ba zi no tobali gowe sia'a Keriso Yesu ba watalinga.


text:
Bakha ba khöNia te'a'aro'ö ba tefa'anö domosa ma'asambua ba lö mamalö tedoudou tobali omo ni'amoni'ö khö Zo'aya.


text:
Halöŵö Waulo – Fanema'ö soi bö'ö tobali soi Lowalangi – Misteri Keriso Andrö wa ya'odo, Faulo, niha nikuru andrö khö Keriso Yesu soguna khömi, [u'o'awögö ami], ya'ami niha si lö mangila Lowalangi me föna.


text:
Te no mirongo zanandrösa ba kharasi Lowalangi si no tetou'ö ba dangagu ba wangohalöŵögöigö ya'ia soguna khömi.


text:
Si fao sambua fama'ele'ö no te'ombakha'ö khögu gohitö dödö Lowalangi andrö si tobini me föna, simane si no ubotokhi no mege ba wehede sadogodogo.


text:
si lö te'ombakha'ö na sa ba nono niha ba nga'ötö si lalö, simane iada'a no tefa'ele'ö khö ndra rasul ni'amoni'ö awö ndra sama'ele'ö andrö khöNia, si fao fama'ema Geheha Ni'amoni'ö,


text:
ya'ia wa ira soi tanö bö'ö fao göi ba wanema ondröita ba ba wa'atobali ndrotondroto mboto [Keriso] awö wa fao ira ba wanema ngawalö gamabu'ula li Lowalangi ba waböbösa khö Yesu Keriso si fao fama'ema Injil.


text:
No tobali ndra'o enoni ba wanuriaigö Injil andrö, faudu ba mbuala fa'ebua dödö Lowalangi si no tebe'e khögu si fao kuasoNia sabölöbölö.


text:
Khögu, si no fondrege zide'ide ba gotalua ndra niha samati, no tebe'e kharasi andre, ba wanuriaigö ba ngawalö soi wa'afahöna khö Keriso andrö si tebai nisu'a,


text:
ba ba wama'ele'ö khö ndra niha fefu ngawalö nifakhoi dödöNia si no tobini i'otarai mböröta ba khö Lowalangi sanga'asogö hadia ia fefu.


text:
Iada'a edöna Ia, ena'ö si fao fama'ema Gereja teturiaigö wa'atuatuaNia si falawu andrö khö ndra samatörö ba ira salaŵa si so ba mbanua si yaŵa,


text:
Ba waböbösa khö Keriso andrö so khöda wa'abarani awö lala wangondrasi Lowalangi si fao fa'afaduhu dödö ba ba wamati khöNia.


text:
Mangandrödo ena'ö ba wa'afahöna lakhömiNia Ibe'e khömi wa'atedou wa'abölö dödömi si fao fama'ema GehehaNia,


text:
ba ena'ö si fao ira niha samati fefu tola aboto ba dödömi ha wa'ebolo, ha wa'anau, ha wa'alaŵa, ba ha wa'abakha wa'omasi Keriso,


text:
si tebai ikhamö tödö niha wangerangera ya'ia, ena'ö itugu ara itugu tefönui ami fa'amo'ahonoa Lowalangi.


text:
Ya'ia, si so kuaso ba wamalua ngawalö hadia ia aröu tohude moroi ba ni'andröda ba ba ni'era'erada ba wa'abölö andrö sohalöŵö ba dödöda,


text:
Fa'a-ha-sambua Gereja Iada'a u'amenesi ami, ya'o niha nikuru andre ba khö Zo'aya, ena'ö, me no tekaoni ami, mitörö lala wa'aurimi ba wa'asinangea faudu ba wogaonimi andrö.


text:
Ya a'oi so khömi wangidengide'ö awö wa'asökhi dödömi ba fa'ebolo dödö; mifaoma mibologö dödömi khö nawömi ba wa'omasi.


text:
Ha sambua boto [ami khö Keriso], ba ha sambua Geheha, simane tekaoni göi ami ba wanötöna si ha sambua andrö, me Ikaoni ami Lowalangi.


text:
ha samösa Lowalangi si no Ama ni'a'asogö fefu, si so yaŵa hadia ia fefu, sohalöŵö ba ngawalö hadia ia fefu ba si so bakha ba ngawalö hadia ia fefu.


text:
Andrö wa teŵa'ö ba zura ni'amo ni'ö: "Me möi Ia miyaŵa ba nahia salaŵa, no I'ohe ndra niha nikuru ba no mamuala Ia ba niha."


text:
Na teŵa'ö 'no möi Ia miyaŵa', hadia tenga da'ö geluahania wa no oföna möi Ia ba nahia fondrege tanö tou ba gulidanö andre?


text:
Si no numalö mitou andrö, Ya'ia göi zi numalö miyaŵa irugi nahia fondrege zalaŵa, yaŵa mbanua si yaŵa ba wamönui ngawalö hadia ia fefu.


text:
Ya'ia samösa zamataro ya'ira tobali ira rasul ösa, ira sama'ele'ö ösa, ira sanuriaigö Injil ösa, ira kubalo ösa ba ira guru [agama] ösa.


text:
Simanö sa wama'anöNia ya'ira tobali tana khöNia ba wamalua halöŵö fa'a'enoni andrö ba ba wangotomosi boto Keriso,


text:
irugi ya'ita fefu tasöndra wa-ha-sambua ba wamati ba ba wa'aboto ba dödö Ono Lowalangi, ena'ö tobali niha si bihasa ita faudu ba zu'asu'a wa'amo'ahonoa Keriso andrö.


text:
Böi sa'ae hulö ndraono ita, si tola nifaheuheu ba nifadögödögö nangi wamaha'ö soya ngawalö andrö moroi ba niha salösö lela ba wolohe niha ba wa'elungu.


text:
Ba hiza, akha tafalua zindruhu ba wa'omasi, ena'ö ba ngawalö hadia ia fefu itugu tedou ita ba khöNia, si no högöda, ya'ia Keriso.


text:
Moroi khöNia sa mboto ma'asageu,— nifakhai ba nifaböbö ngawalö ndrotondroto ba halöŵö fa'a'enoni andrö, faudu ba wa'atola zamösana,— isöndra wa'atedou ba fa'amo'ahonoa ba wa'omasi.


text:
Fa'auri si bohou ba khö KerisoBörö da'ö uŵa'ö khömi ba ufaduhu'ö ba khö Zo'aya: Böi sa'ae mitörö lala wa'aurimi simane niha si lö mangila Lowalangi ba wangerangerara si lö boto.


text:
No ogömigömi gera'erara ba no aröu ira moroi ba wa'auri khö Lowalangi, börö me no ihawui ira fa'abodo ba fa'ateduhö dödöra.


text:
Noa sa mirongo zanandrösa khöNia ba no mitema wamaha'ö sanandrösa khöNia; ba khö Yesu sa so wa'aduhu.


text:
ba mi'onukha niha si bohou, ni'a'asogö molo'ö famaedo Lowalangi ba ba wa'atulö, ba wa'ohahau ba ba wa'aduhu.


text:
Börö da'ö miböhöli sa'ae wolau faya ba faoma sindruhu miŵa'ö khö nawömi, me no faoma ndrotondroto [mboto Keriso] ita.


text:
Niha sanagönagö böi sa'ae managönagö ia, ba hiza akha mohalöŵö ia ba ifalua zi sökhi faoma tangania, ena'ö so na sa zi tola ibe'e ba niha so'amböta.


text:
Akha ma'ifu lö tesöndra ba mbewemi wehede sambö enahöi, ba hiza fehede si sökhi mifake ba wondrou'ö niha ba wa'asökhi ba ena'ö ohahau dödö niha samondrongo.


text:
Böi milangusi dödö Geheha Ni'amoni'ö nibe'e Lowalangi. Noa sa Ifotandro ami soguna ba ngaluo wangöhöli andrö.


text:
Mi'aröu'ö moroi ba gotaluami wa'afökhö dödö, fa'abao dödö, fönu, fasosota ba fangelifi awö wa'a-lö-sökhi fefu.


text:
Akha faoma mihaogöhaogö khö nawömi, faoma mihakhösi tödö nawömi ba mi'efa'ö zala nawömi, simane fangefa'ö Lowalangi ya'ami ba khö Keriso.


text:
Mitörö lala wa'aurimi si fao fa'omasi, simane fangomasi'ö Keriso ami ba wanehegö fa'auriNia samösa tobali fasömbata salahida ba tobali kurban samohua khö Lowalangi.


text:
No iraono haga itaAkha ma'ifu lö tesöndra ba gotaluami wohorö awö ngawalö gamuata si ra'iö ma zui fa'olu'alu'a; simanö sa zinangea khö ndra niha ni'amoni'ö.


text:
Simanö göi wehede si lö enahöi, si lö boto ba si lö karua,— me tenga sinangea zimanö,— ba hiza si sökhinia fehede fangandrö saohagölö zalua ba mbawami.


text:
Da'ö sa nihaogömi fanöngöni: Lö mo'urakha ba gamatöröŵa Keriso si no amatöröŵa Lowalangi ndra niha sohorö, niha si ra'iö ma niha solu'alu'a, si no amaedola zanömba adu.


text:
Böi mitehegö ifaelungu ami niha ba wehede si lö boto, börö me da'ö zamobörö wa ihawui fönu Lowalangi ndra niha si lö ba dödö Ya'ia.


text:
Noa sa ba wa'ogömigömi so ami me föna, ba iada'e no ba haga so ami. Börö da'ö mitörö lala wa'aurimi simane niha si so ba haga.


text:
Da'ö mbörö wa teŵa'ö: "Faoso, he ya'ugö si no mörö, fazaŵa'ö moroi ba ngai zi mate, ba mohaga Keriso yaŵamö."


text:
Andrö wa mifaigi sibai, hewisa wanörömi lala wa'aurimi, böi hulö niha si bodo, akha hulö niha satuatua.


text:
Böi mabu ami agu, börö me ifatumbu'ö ngawalö wa'a-lö-sökhi; ba hiza ya fahöna khömi Geheha Ni'amoni'ö,


text:
ba milaulau ba gotaluami Zinunö Dawido ba sinunö fanuno khö Zo'aya awö zinunö bö'ö, simane nifatumbu'ö Geheha ba dödömi. Mifalailö tödömi ba misuno Zo'aya.


text:
Ba ngawalö hadia ia fefu böi mifamalömalö wangandrö saohagölö khö Lowalangi Ama, ba döi Zo'aya ya'ita, Yesu Keriso.


text:
Amakhoita nösi nomo niha keriso Fo'omo ira alawe ba fo'omo ira matuaYa faoma mi'ide'ide'ö ami khö nawömi ba wangata'ufi Keriso.


text:
Börö me no högö ndra alawe ndra matua, simane Keriso si no högö Gereja; Ya'ia sa zangorifi Gereja, si no botoNia.


text:
Andrö wa simane folo'ö Gereja li Keriso, akha simanö ndra alawe ba wolo'ö ngawalö li wo'omora ira matua.


text:
He ya'ami fo'omo ira matua, mi'omasi'ö wo'omomi ira alawe simane Keriso si no mangomasi'ö GerejaNia, awö wa no Itehegö wa'auriNia salahi GerejaNia andrö.


text:
Edöna I'o niagö ia [khö Lowalangi] ba wangehaogö ya'ia si fao sakramen fanasa ba taroma li (wangorifi).


text:
Ba zimanö Ibali'ö molakhömi Gereja andrö tanö fönaNia, tobali sohauhau ba si lö sinegu ma zui hadia ia danö bö'ö.


text:
Simanö göi ndra matua lö tola lö'ö la'omasi'ö wo'omora ira alawe, hulö mbotora samösa. Niha sangomasi'ö fo'omonia ira alawe no i'omasi'ö mbotonia samösa.


text:
Lö irai so niha si lö mangomasi'ö botonia samösa, ba hiza irorogö ba ihaogöhaogö, simane Keriso khö GerejaNia,


text:
Noa sa tesura: "Andrö wa iröi namania ba inania niha ba i'olembai ngambatönia ba tobali ha sambua ira [he boto, he noso]."


text:
Simanö göi ami, dozi ami, mi'omasi'ö wo'omomi ira alawe zamösana, simane fangomasi'ömi ami samösa; ba fo'omo ira alawe ya mu'oigö dödönia wamosumange fo'omonia ira matua.


text:
Amakhoita nösi nomo niha keriso: Iraono ba ira satuaYa'ami iraono, akha mi'o'ö li ndra satuami (hulö ba khö Zo'aya); da'ö sa zinangeania.


text:
Ba ya'ami, ira satua, mihaogöhaogö ba ndraonomi ena'ö lö tobali ira solaŵalaŵa, ba hiza mifaeri ira ba mifarou dödöra ba khö Zo'aya.


text:
Amakhoita sanandrösa ba zangoni ba enoniYa'ami ira enoni, mi'o'ö li ndra sokhö ya'ami si so ba gulidanö andre si fao fasumangeta ba fa'ata'u ba si fao fa'ahele dödö, hulö na khö Keriso möi ami enoni.


text:
Böi ha ba zoroma ba hörö milau zimanö, ena'ö lasuno ami niha; ba hiza akha hulö simane enoni Keriso ami solo'ö somasi Lowalangi si'oroi ba dödö.


text:
Mi'ila sa wa ero zamösana, he sawuyu he si tenga sawuyu, itema zulö moroi khö Zo'aya faudu ba ngawalö zi sökhi si no ifalua.


text:
Ya'ami ira niha sokhö enoni, milau göi zimanö khö ndra enonimi ba mibato sa'ae wamedameda'u ya'ira. Mitörö tödömi wa So'aya ya'ami si so ba zorugo no So'aya ya'ira göi; ba khöNia lö hadöi famaehusi niha.


text:
Fangöna rohani Baero da'ö, (ya'ami ira talifusögu,) akha aro ami ba khö Zo'aya ba bakha ba wa'abölö kuasoNia.


text:
Tenga sa fasöndrata ba niha gulidanö wasöndratada, ba hiza no fasöndrata ba wolaŵa ira samatörö, ira salaŵa, ira salaŵa gamatöröŵa zogömigömi awö ndra eheha si ra'iö si so ba gotaluara mbanua si yaŵa faoma tanö.


text:
Andrö wa mi'onukha fefu wangöna andrö nibe'e Lowalangi. Na tohare dania mbaŵa si lö sökhi andrö, no tefa'anö ami, ba na no te'asiwai ngawalö wasöndrata, lö mamalö fataha ami.


text:
Fa'amoguna wangandrö Ba ngawalö hadia ia, böi adagedage ami ba wangandrö fano lo moroi khö Lowalangi. Ero inötö mi'angandrö simane nifarou Gehe ha ya'ami. Akha lö mamalö mama'a nö ami ba böi atage ami ba wa ngandrö salahi ndra niha samati ma'afefu.


text:
Mi'angandrö göi salahigu, ena'ö na fahuhuo ndra'o tebe'e khö gu wehede si tefaudu ba lö aiwö ndra'o si fao fa'abarani ba wanu riaigö misteri Injil andrö,


text:
si möi ndra'o enoni, heŵa'ae tekuru ndra'o. Mi'angandrö ena'ö si fao fa'abarani uturiaigö ia, simane si lö tola lö'ö uŵa'ö.


text:
Fangowai safuria Ena'ö mi'ila göi hewisa zanandrösa khögu andre ba hewisa halöŵögu, andrö wa Tikhiko, talifusöda ni'omasi'ö ba enoni si lö faröi ba khö Zo'aya, i'ombakha'ö dania khömi ngawalö hadia ia fefu.


text:
Ya Lowalangi Amada, ba So'aya ya'ita, Yesu Keriso zame'e fa'ohahau dödö, fa'omasi ba famati khö ndra talifusö fefu.


text:
Ya fa'ebua dödö zi faofao ba niha fefu sangomasi'ö So'aya ya'ita, Yesu Keriso, ba wa'auri si lö sinegu. (Amen)


text:
Fangowai Moroi khö Waulo ba Timoteo, enoni Keriso Yesu, khö ndra niha ni'amoni'ö fefu si so ba Wilifi si no faböbö ba khö Keriso Yesu, he göi ira sondrönia'ö ba ira diakon.


text:
Faduhu dödögu, wa Ya'ia, si no mamörögö halöŵö si sökhi andrö ba dödömi, Itohugö manö irugi awai ba luo wangawuli Keriso Yesu.


text:
Sinangea sa simanö wangerangeragu sanandrösa khömi fefu, börö me bakha ba dödögu no so ami, ya'ami si fao awögu ba wanema urakha ba kharasi andrö [nibe'e Lowalangi khögu], he ba mbilagu, he göi ba ginötö wombelegö ba ba wasasita sanandrösa ba wa'aduhu Injil.


text:
Da'e sa wangandrögu, ena'ö itugu falawu wa'omasimi bakha ba wa'aboto ba dödö ba ba ngawalö wangi'ila fefu, irege tola mitimba tödömi hadia zi sökhi ba si lö sökhi,


text:
ba ena'ö fahöna khömi mbuabua wa'atulö dödö si fao fama'ema Yesu Keriso, ba wamolakhömi ba ba wanuno Lowalangi.


text:
Hare moroi ba mbilaguOmasido, ya'ami ira talifusö, ena'ö mi'ila, wa ngawalö zi no alua khögu andre no na'i tobali lala ba wa'atedou Injil,


text:
irege oroma ba zi sambua asrama ndra saradadu kaisaro ba he göi khö ndra niha bö'ö fefu, wa börö Keriso wa utaögö mbilagu andre.


text:
No ato ndra talifusö zi no te'a'aro'ö famati khö Zo'aya börö mbilagu andre nitaögögu, irege tedou wa'abaranira ba wanuriaigö taroma li Lowalangi, lö ata'u ira.


text:
Duhu sa wa so göi ösa zanuriaigö Keriso si fao fa'afökhö dödö ba fahulösa [ba khögu], ba hiza tanö bö'ö no si fao fa'edöna dödö si sökhi.


text:
Ya'ira andre laturiaigö Keriso börö wa'omasi [khögu], börö me aboto ba dödöra wa ba wombelegö Injil tefataro ndra'o.


text:
Ba hiza, ira tanö bö'ö andrö si fahulö khögu ba wanuriaigö Keriso si fao era'era dödö sambö sökhi, ma na'i lawalinga ba wolaura simanö itugu monönö mbilagu khögu.


text:
Ba hiza lö salania, gofu hewisa sa'atö asala teturiaigö Keriso, he ba lala sabila, he göi ba lala satulö; sanandrösa ba da'ö omuso dödögu, ba lö mamalö omuso dödögu.


text:
Börö me aboto ba dödögu, wa lualua da'ö fefu no tobali fangorifigu modanedane ba wangandrömi salahigu awö wanolo Geheha Yesu Keriso,


text:
faudu ba wehulu dödögu awö wanötönagu, wa ma'ifu lö falukha ndra'o wa'aila, ba hiza tefolakhömi Keriso ba wa'aurigu föna niha sato, simane ero inötö he göi iada'e, he na sauri he göi na si mate ndra'o.


text:
Ba hiza, na lö tola lö'ö auri ndra'o ba gulidanö andre na sa, no inötö khögu da'ö ba wa'amowua ba halöŵö. Na simane, ambö u'ila hadia zi lö tola lö'ö ufili.


text:
Tefadöni ndra'o ba zi dombua balö andrö: Mohulu dödögu ba wondröi ulidanö andre ba sodo khö Keriso, no da'ö sa zabölö sökhi;


text:
Bakha ba wa'afaduhu dödö ba da'ö u'ila, wa toröi na sa ndra'o ba lö aheta ndra'o ba gotaluami fefu, ena'ö itugu tedou ami ba wamati ba misöndra wa'omuso dödö si'otarai wamati,


text:
Famarou ba wa-ha-sara dödö Börö da'ö, akha mifaudugö wa'aurimi ba Injil Keriso andrö. He na tohare ndra'o ba u'ila ami ba he na so ndra'o ba zaröu, akha urongo zanandrösa khömi wa no aro ami ba wa-ha-sara dödö ba ha sambua gera'erami ba walulusa fohalöŵö sanandrösa ba wamati ba Injil andrö,


text:
awö wa ma'ifu tebai lafeta'u ami si fa'udu khömi. No tandra khöra da'ö wa ya'ira no saekhu ba wa'atekiko, ba ya'ami numalö ba wangorifi; noa sa si'otarai Lowalangi da'ö.


text:
Börö me ba khömi no tebe'e kharasi, tenga manö ha ba wamati khö Keriso, no göi ba wanaha famakao börö Ia.


text:
Famarou ena'ö ha sara dödöNa so sa wamarou dödö ba khö Keriso, na so wondrara dödö si'otarai ba wa'omasi, na so wa-ha-sambua ba khö Geheha, na so wa'aoha gölö dödö ba fa'ahakhö dödö,


text:
mifo'ahonoa wa'omuso dödögu andrö bakha ba wa-ha-sara dödömi, ba wa'afaoma mangomasi'ö awömi, ba wa-ha-sambua dödömi ba ba wa-ha-sambua gera'erami.


text:
Böi mifonaha khömi wasosota he göi fayaŵasa, ba hiza ya si fao fangidengide'ö akha si samösa i'ofönai'ö danö bö'ö moroi khönia samösa.


text:
Heŵa'ae no fagölö Ia khö Lowalangi, lö omasi Ia Igogohe sibai lakhömiNia si no fagölögölö khö Lowalangi.


text:
No I'ositengagö wetaroNia andrö ba we'amöi enoni ba no tobali Ia ösi niha awö wa amuata niha gamuataNia.


text:
Fa'owölö'ölö ba wamalua si sökhi Börö da'ö, ya'ami fondrege ni'omasi'ögu, simane fa'a-lö-mamalömalö wolo'ömi ba wamorege fangalui fangorifimi andrö si fao fa'ata'u ba fanizinizi me luo so ndra'o ba gotaluami akha abölö na sa iada'e me so ndra'o ba zaröu.


text:
Lowalangi sa zangohalöŵögöi ba dödömi he fa'edöna he göi famalua [somasi Ia] faudu ba wa'ebua dödöNia andrö.


text:
ena'ö si lö sala ami ba si lö sinegu, ono Lowalangi sohauhau ba gotalua niha si sagötö andre si no abila tödö ba si no elungu, irege mohaga ami ba gotaluara hulö haga sohagaini ulidanö,


text:
ba böi miböhöli daroma li same'e fa'auri andrö, irege tola usunosuno ndra'o ba khömi andrö ba luo we'aso Keriso, ya'ia wa tenga zayazaya gölö wa'erege dödögu ba tenga si lö bua halöŵögu.


text:
Ba heŵa'ae lö tola lö'ö uduŵagö ndrogu mena'ö, owuawua dödögu ba omuso dödögu si fao awömi börö wasömbata ba fa'owölö'ölömi sodanedane ba wamati.


text:
Famatenge Timoteo - Enoni Injil si lö faröiUdönadöna khö Zo'aya Yesu, wa ba wa'alio tola ufatenge khömi Dimoteo, ena'ö terara göi dödögu na urongo hewisa duria sanandrösa khömi.


text:
börö me fefu niha bö'ö ha soguna khöra samösa ni'angeragöra, tenga hadia ia sanandrösa khö Keriso Yesu.


text:
Noa sa mi'ila ha wa'a-lö-faröinia awö wa no fao ia awögu hulö zi samösa iraono khö namania ba wanuriaigö Injil andrö.


text:
Famatenge Efafodito Famosumange niha si no erege tödöBaero da'ö ufaigi tödögu mo guna göi ufatenge khömi mangawuli Efafodito andrö, talifusögu ba awögu wohalöŵö ba awögu ba wasöndrata göi, si no mifatenge ba wolohe tolotolo ba ba wanolo ya'o.


text:
Noa sa humulu sibai dödönia ba walukhata khömi fefu, ba lö sökhisökhi dödö nia me no mirongo wa mofökhö ia.


text:
Duhu sa wa mofökhö sibai ia irege arakhagö mate, ba hiza Ihakhösi tödö ia Lowalangi, ba tenga göi ha ya'ia, ya'odo göi, ena'ö lö monönönönö manö wa'abu dödögu.


text:
Da'ö mbörö wa alio ufatenge ia khömi mangawuli, ena'ö na mi'ila ia ifuli omuso dödömi ba alö göi wa'abu dödögu.


text:
Ba we'amöi enoni ba halöŵö Keriso sa no arakhagö falukha ia wa'amate. No itou'ö wa'aurinia ba wombönökhi si tebai mifalua ba wanolo ya'o [börö wa'aröu].


text:
Börö da'ö, ya'ami ira talifusögu, mi'omusoi'ö dödömi ba khö Zo'aya. Famangelama sanandrösa ba zamaelungu – Famoto sindruhu Lö aföli ndra'o ba wamuli manura khömi si no irai usura ba wanga'aro'ö tödömi.


text:
Mi'angelama khö ndra niha si lö sökhi, mi'angelama khö ndra samaelungu, mi'angelama khö ndra niha same'e famoto si lö eluaha.


text:
Ya'ita sa zi no manema famoto sindruhu, samosumange Lowalangi ba GehehaNia, ba tasunosuno ita ba khö Keriso Yesu awö wa lö mamati ita ba wamoto nifazökhi danga niha.


text:
Heŵa'ae ya'odo samösa so danedanegu ba wa'afaduhu dödö ba wamoto nifazökhi danga niha andrö. Na so niha sanguma'ö tödönia wa so danedanenia ba wa'afaduhu dödö ba wamoto nifazökhi danga niha, no mendrua manö na sa ndra'o.


text:
No teboto ndra'o me no irugi ŵalu bongi aefa wa'atumbugu; soi Ndraono Gizara'eli ndra'o, mado Mbeneyami; niha Heberai'o ndra'o, nga'ötö niha Heberai'o;


text:
sanandrösa ba wolo'ö huku Moze no farizai'o ndra'o; sanandrösa ba wa'owölö'ölö no samorege folohilohi Gereja Lowalangi; sanandrösa ba wolo'ö huku Moze no ma'ifu lö sinegu khögu.


text:
Ha Keriso zoguna Ba hiza, fefu hadia ia zi no haregu me föna, uŵa'ö tödögu wa no te'alagu börö Keriso.


text:
Ma na'i fefu hadia ia no si lö eluaha ba dödögu, börö wangi'ila sanandrösa khö Keriso Yesu, So'aya ya'o, fangi'ila si tohude moroi ba hadia ia fefu. Da'ö mbörö wa u'ositengagö fefu hadia ia, ba hulö zasao ia ba dödögu, asala tola u'okhögö Keriso


text:
ba tefaböbö ndra'o ba khöNia tenga sodanedane ba wa'atulö si'otarai ba wolo'ö huku Moze, ba hiza nifodanedane ba wamati khö Keriso, fa'atulö si'otarai Lowalangi sodanedane ba wamati.


text:
Omasido aboto ba dödögu Ia awö wa'abölö wemaosoNia andrö, awö wefao ba wanaögö famakaoNia, awö wa fakhilikhili ndra'o khöNia ba wa'amateNia.


text:
Fagohisa ba wogamö saŵatöLö uŵa'ö wa no ukhamö ba ma no mo'ahonoa ndra'odo. Ba hiza uforege ba wanöndra saŵatö andrö, simane Keriso samösa si no manöndra ya'o tobali tana khöNia.


text:
ba hiza sambalö nilaugu: U'olifugödo zi no utalu'i ba ugohi zi so fönagu. Fagohi ndra'o ba wanöndra buala wemöna, ya'ia wa'auri ba zoru go ba nikaoni Lowalangi ya'o, ba khö Keriso Yesu.


text:
Ha wa'ato ita si no mo'ahonoa, akha ta'angeragö zimanö. Ba na so na sa ba gotaluami zangerangera tanö bö'ö, Lowalangi göi dania zamotokhi.


text:
Aro ba khö Zo'aya – Udu röfa Mi'odumaduma ndra'o, ya'ami ira talifusö, ba mihaogö wanöngöni niha sanörö lala wa'aurira faudu ba dumaduma wa'auri si no matörö.


text:
No asese sibai u'ombakha'ö khömi, si fuli uŵa'ö göi iada'e si fao fe'e, ya'ia wa no ato niha si fa'udu ba röfa ba wanörö lala wa'aurira.


text:
Lualua wa'aurira no fa'atekiko, la'olowalangigö gomasiö nösira, ba zaila ita tehöngö ira; ha ba ngawalö hadia ia ba gulidanö ni'era'erara.


text:
Ba hiza me no ono gamatöröŵa zorugo ita. Moroi ba da'ö göi tabalobaloi wa'atohare Zangorifi, So'aya ya'ita, Yesu Keriso.


text:
Ya'ia sa zowu'ai botoda si lö fa'abölö andre, irege fakhilikhili ba mbotoNia solakhömi, faudu ba kuasoNia si tola mame'e barö wamatöröNia ngawalö hadia ia fefu.


text:
Börö da'ö, ya'ami ira talifusögu ni'omasi'ö ba si hulu dödögu, fa'omuso dödögu ba si no amaedola dakula wemönagu, ya lö mamalö aro ami ba khö Zo'aya, he ya'ami somasi ndra'o!


text:
Menemene ba wa'auri fa'atalifusöta Fa'omuso dödö ba fa'amoadu wa'aniha Keriso U'amenesi Efodia ba u'amenesi göi Sitikhe, ena'ö ha sara dödöra ba khö Zo'aya.


text:
Ba ya'ugö göi, Susugo, u'andrö khöu ena'ö ötolo ira. Noa sa la'oigö dödöra ba wondrou'ö Injil, si fao awö Klemens ba ira niha tanö bö'ö awögu ba wohalöŵö; tetanö sa döira ba mbuku wa'auri.


text:
Ya lö mamalömalö mi'omusoi'ö dödömi, me no tefaböbö ami ba khö Zo'aya! Ufuli uŵa'ö: Mi'omusoi'ö dödömi!


text:
Böi mi'abusi tödö zanandrösa ba ngawalö hadia ia, ba hiza mi'ohe föna Lowalangi ngawalö hadia ia bakha ba wangandrö ba fangaröngarö si fao fangandrö saohagölö.


text:
Fa'ohahau dödö si'otarai Lowalangi si lö ikhamö era'era niha zondrorogö tödömi awö gera'erami bakha ba khö Keriso Yesu.


text:
Baero da'ö, ya'ami ira talifusö, fefu ngawalö zi duhu, fefu zolakhömi, fefu zatulö, fefu zohauhau, fefu zinangea te'omasi'ö, fefu zomasi ita wamondrongo, fefu ngawalö gamuata si sökhi ba sinangea tesuno, akha da'ö zi so ba gera'erami.


text:
Fefu ngawalö zi no tefaha'ö ami awö zi no mitema, fefu ngawalö nirongomi awö ni'ilami khögu, da'ö mifalua. Ya Lowalangi si no umbu wa'ohahau dödö zi faofao khömi.


text:
Fangandrö saohagölö börö wanolo Omuso sibai dödögu ba khö Zo'aya, wa ba gafuriata ifuli so ginötö khömi ba wo'angeragö soguna khögu. Heŵa'ae lö mamalö mi'era'era zogu na khögu, ba hiza lö inötö khömi ba wamalua.


text:
Tenga börö wa so zo'amböta khögu wa uŵa'ö da'ö. Noa sa tofaha ndra'o ba wangohonogö tödögu ndrege zi so khögu.


text:
Aboto sa ba dödögu hadia wo'amböta ba aboto göi ba dödögu hadia wa'afahöna. Gofu hadia ia ba gofu hewisa, no tofaha ndra'o he ba wa'abuso he göi ba wa'olofo, he ba wa'afahöna he göi ba wo'ambö'amböta.


text:
Mi'ila samösa göi, he ya'ami niha Wilifi; me awena ubörögö wanuriaigö Injil, me mofanödo moroi ba Makedonia, sambua lö angowuloa niha samati nitemagu sulö ba halöŵö fa'a'enonigu, baero ami, ha ya'ami.


text:
Tenga sibai somasi manema buala ndra'o, ba hiza somasido ya'ia ena'ö tedou mbua sonönö haremi [föna Lowalangi].


text:
Noa sa ahori utema, ma na'i töra soguna khögu, irege fahöna khögu, me no utema zi no mifa'ohe'ö andrö khögu nifa'ema Efafodito; no sambua fasömbata samohua, si sökhi sibai, fasömbata nitema dödö Lowalangi.


text:
Lowalangi si möi ndra'o enoni andrö zanulöni khömi ba wame'e hadia ia ni'oguna'ömi, si fao fa'amolakhömi ba khö Keriso Yesu, faudu ba wa'afahöna khöNia.


text:
Fangowai safuria Mifa'ema wangowaigu khö ndra niha samati ma'afefu si no faböbö ba khö Keriso Yesu. La'owai göi ami ira talifusöda si fao awögu.


text:
Fangowai Moroi khö Waulo, si no rasul Yesu Keriso ba wa'edöna dödö Lowalangi, ba moroi khö Dimoteo talifusöda,


text:
khö ndra talifusö ni'amoni'ö ba samati khö Keriso Yesu si so ba Golose. Ya fao khömi kharasi ba fa'ohahau dödö moroi khö Lowalangi, Amada (ba moroi khö Yesu Keriso, So'aya).


text:
Fangandrö saohagölö Lö mamalö ma'andrö saohagö lö khö Lowalangi, Ama Zo'aya ya'ita, Yesu Keriso, ero na mangandrö ga soguna khömi.


text:
Börö me no ma rongo zanandrösa ba wamatimi khö Yesu Keriso awö wa'omasimi khö ndra niha samati fefu,


text:
[ba he göi] börö wanötöna fa'auri si no tehönagö khömi ba zorugo. Sanandrösa ba wa'auri andrö no tohöna mirongo ba daroma li wa'aduhu, ya'ia Injil andrö,


text:
si no ofeta khömi. Mowua ba tedou Injil andrö ba zi sagörö ulidanö, simane ba khömi göi i'otarai me luo mirongo ba me aboto ba dödö mi wa'ebua dödö Lowalangi bakha ba wa'aduhu.


text:
Simane si no ifaha'ö ami Efaferaso, awöma wohalöŵö ni'omasi'ö, enoni Keriso, si lö faröi ba wohalöŵö soguna khömi.


text:
Da'ö göi mbörö, i'otarai me marongo zanandrösa khömi, wa lö mabatobato wangandrö salahimi, ba matötöna wa tehöna khömi wa'aboto ba dödö sanandrösa ba zomasi Lowalangi awö ngawalö wangi'ila rohani,


text:
ena'ö mitörö lala wa'aurimi ba wa'asinangea föna Zo'aya, faudu ba zomasi Ia, irege mowua ami ba ngawalö gamuata si sökhi ba tedou ami ba wa'aboto ba dödö sanandrösa khö Lowalangi.


text:
Ya te'abölö'ö ami moroi ba wa'abölö lakhömiNia, ena'ö ba ngawalö hadia ia so khömi wa'ebolo dödö ba fanaha tödö.


text:
Fetaro Keriso ba gotalua ni'a'asogö fefu Ya lö mamalö mi'omusoi'ö dödömi ba wangandrö saohagölö khö Nama, si no mombali'ö sinangea ita ba wo'urakha ba gondröita andrö khö ndra niha ni'amoni'ö si so ba haga.


text:
No I'efa'ö ita moroi ba wa'abölö wa'ogömigömi ba no I'ohe ita bakha ba gamatöröŵa NonoNia andrö ni'omasi'öNia.


text:
Si fao fama'emaNia te'a'asogö ngawalö hadia ia, he ba mbanua si yaŵa, he göi ba gulidanö, he soroma ba he göi si lö oroma, dadaoma wa'arazo, amatöröŵa, samatörö ba salaŵa. Si fao fama'emaNia te'a'asogö fefu hadia ia, ba Ya'ia zawatö hadia ia fefu.


text:
Keriso sa högö mboto andrö, ya'ia Gereja. Ya'ia göi mböröta [ni'a'asogö si bohou, börö me] Ya'ia zi'oföna te'orifi moroi ba wa'amate, ena'ö sia'a Ia ba ngawalö hadia ia fefu.


text:
ba ena'ö si fao fama'ema Keriso I'atulö fefu hadia ia ba khöNia, ba wangosambua'ö he si so ba zorugo, he si so ba gulidanö ba ndroNia saduwa ba döla röfa.


text:
Famarou dödö ba wa'aro ba wamati No göi aröu ami khö Lowalangi me föna, ba mi'uduni Ia ba gera'erami soroma ba gamuatami si lö sökhi.


text:
Ba hiza, iada'e no I'atulö'ö ami Lowalangi ba khöNia ba wa'amate NonoNia nitaögöNia ba mboto wa'anihaNia, ena'ö sohauhau ami, si lö sala ba si lö sinegu tanö föna Lowalangi,


text:
asala lö mamalö aro ami ba da'ö fefu, ba lö mangiwa ami ba wamati ba lö tebulö ami ba wanötöna, si no mitema bakha ba Injil. Noa sa teturiaigö Injil andrö ba zi sagörö ulidanö; ba ya'odo, Faulo, no enoninia.


text:
Halöŵö Waulo ba niha samati Iada'e omuso dödögu wa utaögö wamakao andre soguna khömi. Börö me famakao andre nitaögögu no fombönökhi ba nösigu hadia ia zo'amböta ba wamakao Keriso nitaögöNia ba mbotoNia, ya'ia Gereja.


text:
No tefataro ndra'o tobali enoni Gereja faudu ba halöŵö si no Ihonogöi khögu Lowalangi soguna khömi ba wanuriaigö taroma liNia si fahöna andrö,


text:
misteri si no tobini ba ginötö me föna ba nga'ötö si lalö, ba hiza iada'e tefa'ele'ö khö ndra niha samati khöNia.


text:
Omasi Lowalangi ba wama'ele'ö ba soiNia ha wa'afahöna ba ha wa'amolakhömi misteri andrö nihönagöNia ba soi niha ma'afefu [si tenga niha Yahudi], ya'ia Keriso andrö si no so ba gotaluami, si no fanötöna ba wanöndra lakhömi.


text:
Keriso andrö ni'ombakha'öma ero'ero na mafarou dödö dozi niha ba na mafaha'ö ira ba ngawalö wa'atuatua ba wolohe dozi niha ba wa'amo'ahonoa ba waböbösa khö Keriso Yesu.


text:
Ba da'ö sa mohalöŵödo ba fasöndra ndra'o si fao fa'a bölö nibe'e Keriso khögu, fa'abölö si tenga ha ma'ifu, sohalöŵö bakha ba wa'aurigu.


text:
Fa'aro wamati umat Omasido na mi'ila ha wa'amangiŵa dödögu sanandrösa ba khömi, ba ba khöra si so ba Laodikia, ba dozi ba gotaluami si lö irai fa'ila khögu.


text:
Akha te'a'aro'ö dödömi ba ha sambua ami ba wa'omasi ba ena'ö misöndra wa'a'oi so wa'aboto ba dödö safönu ba fangi'ila sanandrösa ba misteri Lowalangi andrö, ya'ia Keriso.


text:
Heŵa'ae no aröu ndra'o moroi khömi dali nösigu, ba hiza soso sa ndra'o ba gotaluami dali gehehagu; ba omuso dödögu ba wamaigi fa'atoföfö ba fa'aro wamatimi khö Keriso.


text:
Keriso Yesu no So'aya ya'itaSimane fanemami Keriso Yesu tobali So'aya ya'ami, akha simanö göi waböbösami khöNia ba wanörö lala wa'aurimi.


text:
Akha moŵa'a ami ba khöNia ba te'otomosi ami ba deteNia, te'a'aro'ö ami ba wamati faudu ba nifaha'ö ya'ami, ba fahöna khömi wangandrö saohagölö.


text:
Mi'angelama ena'ö lö ifaelungu ami niha ba wa'atuatua niha gulidanö, ba ba huhuo si lö ösi sodanedane ba hada wa'aniha ba sodanedane ba [nifotöi] ngawalö geheha samatörö ulidanö, ba tenga sodanedane khö Keriso.


text:
Ba khöNia göi no mitema wamoto si tenga nifazökhi danga niha, ya'ia wangeheta ya'ami moroi ba wa'abölö nösi niha si no ikuasoi horö; da'ö sa wamoto ba khö Keriso.


text:
Börö me ba ginötö mitema sakramen fanasa, no teko'o ami awöNia, ba fao awöNia göi no te'orifi ami modanedane ba wamati ba wa'abö lö Lowalangi si no mangorifi Keriso moroi ba wa'amate.


text:
Me no si mate ami börö golalöŵami ba me lö ni temami famoto [ba khö Keriso], no I'orifi ami Lowalangi awöNia me I'efa'ö fefu ngawalö golalöŵada.


text:
No Itayaigö zura gömöda sanguduni ba sangadugö ya'ita molo'ö amakhoita. No I'atulö'ö ita Lowalangi ba khöNia ba wolosö sura gömöda andrö ba döla röfa.


text:
Ba zimanö no Iheta wangöna ndra samatörö ba ira salaŵa, me Ibali'ö aila ira ba zanehe sato ba I'ohe ira ba lala wemöna Keriso hulö niha nira'u ba wasuwöta.


text:
Famoni sindruhu Börö da'ö, böi sa'ae mitehe itegu ami niha ba ngawalö gö, ma ba ngawalö nibadu, ma sanandrösa ba ngawalö luo sebua, ma baŵa si bohou ma zui luo Sabato.


text:
Böi mitehe laheta moroi khömi mbuala wemöna andrö ira niha sangide'ide'ö ya'ira ba somasimasi mamosumange ira mala'ika, sanguma'ö wa so khöra gangilata ba safönu fayaŵasa dali wangerangera wa'aniha,


text:
ba hiza lö sa molemba ira ba högö andrö, [ya'ia Keriso] si no furugö mboto ma'afefu, ni'a'aro'ö ba nifaböbö ngawalö mbu'u awö nuo tobali ha sambua; moroi khöNia sa isöndra boto andrö wa'atedou faudu ba gohitö dödö Lowalangi.


text:
Na no mate ami awö Keriso ba na no te'efa'ö moroi ba ngawalö geheha samatörö ulidanö andre, hana na sa wa hulö [ha] niha gulidanö manö ami, wa mitehegö ifatörö ami ngawalö gamakhoita, sanguma'ö:


text:
[Mi'ila sa'atö wa] fefu da'ö no saekhu ba wa'ahori na te'oguna'ö ia; ha amakhoita ba famaha'ö niha manö da'ö.


text:
Heŵa'ae hulö afönu fa'atuatua ngawalö gamakhoita andrö, ba hiza fa'atulö dödö awö wangidengide'ö awö wamakao boto si talafo, lö khaikhainia ba wamosumange Lowalangi, ha ba wamönökhi omasiö dödö niha.


text:
Fa'auri si bohou ba khö Keriso Börö da'ö, na no te'orifi ami awö Keriso moroi ba wa'amate, mifaöga hörö dödömi ba zi so si yaŵa ba zi dadao Keriso ba gambölö Lowalangi.


text:
Börö da'ö mibunu sa'ae ngawalö wa'a'ulidanö ba wa'aurimi simane fohorö, fa'ara'ira'iö, fangisö ba nösi niha, fangisö si lö sökhi ba fa'olu'alu'a si no fagölö ba wanömba adu.


text:
Ba hiza iada'e, mi'aröu'ö khömi da'e fefu: Fönu, fa'abao dödö, fa'a-lö-sökhi, falelesa ma fehede sambö enahöi moroi ba mbawami.


text:
ba no mi'onukha niha si bohou, si lö aetu tedoudou ba wa'aboto ba dödö molo'ö famaedo Zanga'asogö ya'ia.


text:
Niha si bohou andrö, tenga sa'ae niha si tenga niha Yahudi ma zui niha Yahudi, tenga niha si no muboto ma si lö'ö, tenga niha sotöi Barbar ma na'i niha Sikiti, tenga sawuyu ma si tenga sawuyu, ba hiza ha sambalö Keriso, sauri ba samatörö ngawalö hadia ia.


text:
Lala wa'auri niha si no faböbö ba khö Keriso Me no niha nifili Lowalangi ami, ni'amoni'ö ba ni'omasi'öNia, akha mi'onukha wa'ahakhö dödö, fa'ebua dödö, fangidengide'ö, fanaha tödö ba fa'ebolo dödö.


text:
Faoma mibologö dödömi khö nawömi, ba faoma mi'efa'ö zala nawömi na so zinegu zamösana khö nawönia. Simane So'aya si no mangefa'ö ya'ami, akha göi mifalua zimanö.


text:
Akha fa'ohahau dödö si'otarai Keriso zamatörö tödömi, börö me ba da'ö sa no tekaoni ami tobali ha sambua boto [ba khöNia]; ba akha tobali ami sangila mangandrö saohagölö.


text:
Mifonaha ba dödömi daroma li Keriso si falawulawu. Ya a'oi so wa'atuatuami ba wamaha'ö ba ba wanegu awömi faoma fatambai. Mi'anunöisi Zinunö Dawido, sinunö fanuno ba sinunö rohani si fao fehi'a dödö ba wanuno Lowalangi.


text:
Gofu hadia ia nifaluami, he ba wehede ma ba gamuata, akha mifalua ia ba döi Yesu, So'aya; ba mi'andrö saohagö lö khö Lowalangi Ama si fao fama'emaNia.


text:
Amakhoita ba zoroiyomo He ya'ami fo'omo ira alawe, mi'o'ö li wo'omomi ira matua; simanö sa zinangea na tana khö Zo'aya ita.


text:
Ya'ami ira enoni, mi'o'ö gofu hadia ia niŵa'ö ndra sokhö ya'ami si so ba gulidanö andre, böi ha ba ni'ila höröra ba wangai tödöra, ba hiza akha si fao fa'ahele dödö, simane sinangea ba wamosumange So'aya.


text:
Gofu hadia halöŵö nibe'e khömi, akha si'oroi dödömi wangohalöŵögöigö ya'ia, börö me khö Zo'aya milau ia ba tenga ba niha.


text:
Aboto sa'atö ba dödömi wa moroi khö Zo'aya mitema zulö, ondröitaNia andrö. Keriso sa zokhö ya'ami, ba ya'ami no enoni khöNia.


text:
Ya'ami ira sokhö, akha satulö ba sinangea nifaluami khö ndra enonimi si fao fa'aboto ba dödö wa so göi Zokhö ya'ami ba zorugo.


text:
Menemene soguna khö ndra niha samati fefuBöi mibatobato wangandrö ba akha lö adagedage ami ba wangandrö saohagölö.


text:
Mi'angandrö göi salahima, ena'ö Ibokai Lowalangi mbawandruhö ba wanuriaigöma taroma li, irege tola maturiaigö misteri Keriso andrö, (si no börö wa so ndra'o ba gurunga),


text:
Akha safönu fa'ohauhau wehedemi ba tenga si lö raso, irege mi'ila mibe'e wanema li gofu haniha zanofu.


text:
Mitörö tödömi ndra'o ba gurunga Fangasiwai suraFefu zanandrösa ba zalua khögu, i'ombakha'ö dania khömi Tikhiko, talifusöda ni'omasi'ö andrö, enoni si lö faröi ba awöma ba wohalöŵö ba khö Zo'aya.


text:
Fao göi awönia Onesimo, talifusö si lö faröi ba ni'omasi'ö, banuami. La'ombakha'ö khömi fefu hadia ia zalua ba da'e.


text:
I'owai ami Aritarkho, awögu ba gurunga, ba simanö göi Mareko, ono mbene'ö Mbaranaba. Sanandrösa khönia no mitema goroisa ba wanema ya'ia na möi ia ba khömi.


text:
I'owai göi ami Yesu andrö nifotöi Yusto. Ha ya'ira si datölu andre moroi ba gotalua ndra niha Yahudi zi fao awögu wohalöŵö ba gamatöröŵa Lowalangi; ba ya'ira zi tobali fondrara dödögu.


text:
I'owai ami Efaferaso, banuami, enoni Yesu Keriso si lö mamalömalö mamorege fangandrö salahimi, ena'ö tola muzizio ami [föna Zo'aya na mangawuli Ia] ba wa'amo'ahonoa ba wamalua somasi Lowalangi ba ngawalö hadia ia.


text:
Tola fasasi ndra'o sanandrösa khönia, wa no erege dödönia soguna khömi, ba soguna khö ndra talifusö ba Laodikia ba ba Hirapolis.


text:
Na no aefa tebaso zura andre ba khömi, mi'alui lala, ena'ö tebaso göi khö ndra niha samati ba Laodikia. Simanö göi zura nifa'ohe'ö ba Laodikia, akha tebaso ba khömi.


text:
Fangowai moroi khögu, Faulo. Tangagu samösa zanura. Mitörötörö tödömi mbilagu andre. Ya faofao khömi kharasi Zo'aya. (Amen)


text:
FangowaiMoroi khö Waulo, Silvano ba Timoteo khö ndra niha samati ba Desalonika si no tana khö Lowalangi, Amada, ba tana khö Zo'aya, Yesu Keriso. Ya faofao khömi kharasi awö wa'ohahau dödö.


text:
Fangandrö saohagölö khö Lowalangi Famati, fanötöna ba fa'omasiLö mamalömalö ma'andrö saohagölö khö Lowalangi sanandrösa ba khömi andrö fefu, na itörö tödöma ami ba wangandröma.


text:
Lö aedu'aedu matörö tödöma tanö föna Lowalangi, Amada, mbua wamatimi, fa'ahele dödö wa'omasimi ba fo'arota wanötönami ba we'aso Yesu Keriso, So'aya ya'ita.


text:
Injil andrö nituriaigöma tenga ha si fao fehedema manö tohare ia, ba hiza no si fao fa'abölö awö Geheha Ni'amoni'ö ba si fao fa'afönu wa'afaduhu dödö. Noa sa aboto ba dödömi, hewisa wohalöŵöma ba khömi soguna khömi.


text:
No tobali ami sanara lahema ba [ba zimane] sanara lahe Zo'aya, börö me no mifonaha daroma li andrö ba wanaögö famakao soya ngawalö bakha ba wa'omuso dödö nibe'e Geheha Ni'amoni'ö.


text:
Moroi khömi sa tehöngö daroma li Zo'aya andrö, tenga ha ba Makedonia ba ba Akhaya, ba hiza gofu heza no teturia wamatimi khö Lowalangi.


text:
Sanandrösa ba da'ö lö moguna matutunö hadia ia ba niha bö'ö, börö me gofu heza, ya'ira samösa zanutunö hewisa wanemami ya'aga ba hewisa wondröimi adu andrö awö wa misaŵa khö Lowalangi ba we'amöi enoni Lowalangi sauri andrö ba sindruhu,


text:
awö hewisa wombalombaloimi fa'atohare No noNia moroi ba zorugo, (si no I'orifi moroi ba gotalua zi mate), ya'ia Yesu andrö, sangefa'ö ya'ita moroi ba wönu si tohare andrö dania.


text:
Halöŵö Waulo ba Desalonika: Hulö nina same'e fa'auriMi'ila samösa, ya'ami ira talifusö, wa tenga zayazaya gölö we'amöima ba khömi.


text:
Heŵa'ae fatua lö möiga ba khömi, simane si no aboto ba dödömi, no falukha ndra'aga wamakao ba folohi ba Wilifi, ba hiza börö wa'afaduhu dödöma khö Lowalangida, so khöma wa'abarani ba wanuriaigö Injil ba khömi, heŵa'ae si fao fa'erege dödö sebua.


text:
Halöŵö wokubaloima tenga si'otarai wangerangera nikarangaini ma nifodaneda ne ba gohitö dödö si lö sökhi ma ba walimosa,


text:
ba hiza börö me Lowalangi samösa zanuyu ya'aga ba wanou'ö ba dangama fanuriaigö Injil, andrö wa tola muhede ndra'aga, tenga ena'ö lasunosuno ndra'aga niha, ba hiza ena'ö itema tödö Lowala ngi ndra'aga; Lowalangi si no manu'a tödöma.


text:
Lö irai malau khömi li ni'a lösöi'ö,― mi'ila samösa da'ö,― ba lö tödöma si tobini ba wangalui harema khömi,― Lowalangi sa zi tobali sasi.−


text:
Lö göi irai ma'alui wanunonuno moroi ba niha, he moroi khömi, he göi ba niha bö'ö. Heŵa'ae tola tobali noromi ndra'aga mena'ö, me no rasul Keriso ndra'aga,


text:
Simanö sa wa'omasima khömi, irege aoha gölöma tenga ha ba wombagi khömi Injil Lowalangi, ba hiza göi fa'aurima samösa, börö me no omasi'öma ami.


text:
Fa'erege dödö samösa kubalo Lö sa'atö olifu ami, ya'ami ira talifusö, wa'erege dödöma ba fanaögöma fa'amarase: Bongi ma'ökhö malau mohalöŵö, ena'ö böi tobaliga noro fazamösa ba gotaluami, sagötö fanuriaigöma Injil Lowalangi ba khömi.


text:
Ya'ami, ba Lowalangi göi, zi tobali sasi ha wa'adölö dödöma, fa'atulö ba fa'a-lö-sineguma fönami, ya'ami si no tobali niha samati.


text:
ma'ame nesi ami, ena'ö mitörö lala wa'aurimi ba wa'asinangea föna Lowalangi, si no mogaoni ya'ami ba gamatöröŵaNia solakhömi.


text:
Börö da'ö wa lö aedu'aedu ma'andrö saohagölö khö Lowalangi, wa no mitema daroma li Lowalangi andrö nituriaigöma khömi, tenga simane fehede niha, no simane taroma li Lowalangi faudu ba wa'asinangeania; ba mohalöŵö göi daro ma li andrö ba dödömi, ya'ami si no mamati.


text:
Noa sa, ya'ami ira talifusö, tobali ami simane ira niha samati khö Lowalangi si so ba Yudaia, si no tana khö Keriso, me no falukha ami wamakao moroi ba soimi samösa, simane ya'ira göi moroi khö ndra niha Yahudi.


text:
Ma na'i ya'ira, niha Yahudi andrö, zi no mamunu Yesu, So'aya, ba he göi ira sama'ele'ö, ba lagohigohi göi ndra'aga. Lö itema tödö Lowalangi ira ba lö sökhi dödöra ba niha fefu,


text:
börö me laba'aba'agö ndra'aga ba wanuriaigö [Injil] khö ndra soi tanö bö'ö ba wangorifi ya'ira, irege ba zimanö lö mamalömalö labönökhi zu'asu'a horöra; ba noa sa ihawui ira fönu (Lowalangi).


text:
Fehulu dödö samösa kubalo khö ndra umatniaBa ya'aga, ira talifusö, me no tefabali ndra'aga khömi ba zi lö ara,― aröu ba hörö, ba hiza sa ahatö ba dödö,― sindruhu sa wa si fao fehulu dödö sebua no ma'odödögö sibai ba wamaigi ya'ami.


text:
Andrö wa, ya'odo Faulo, no irai ma na'i töra sakali, omasido u'ondrasi ami, ba hiza no iba'agö ndra'aga satana.


text:
Börö na tenga ya'ami, haniha sa dötönaföma ma fa'omuso dödöma ma takula lakhömima föna Yesu, So'aya ya'ita ba ginötö wa'atohareNia?


text:
Famatenge Timoteo – Hadia, aro wamatimi?Börö me tebai mataha sa'ae [wehulu dödöma khömi], andrö wa mahalö gangetula, wa ya'odo samösa toröi ba Atena,


text:
ba mafatenge khömi Dimoteo, talifusöda ba enoni Lowalangi ba wanuriaigö Injil Keriso, ba wanga'aro'ö ya'ami ba ba wamarou tödömi ba wamati khö Yesu Keriso,


text:
ena'ö samösa lö ba gotaluami sangiwa famati börö ngawalö wa'atosasa andre. Mi'ila sa, wa lö tola lö'ö tatörö ngawalö wamakao andrö.


text:
Börö me so ndra'aga ba khömi, no mahönagö ma'ombakha'ö khömi, wa lö tola lö'ö göna ita fa'atosa sa; simane ni'ilami samösa, no alua.


text:
Da'ö ae mbörö, me tebai utaha dödögu sa'ae, ufatenge Dimoteo, ena'ö u'ila hewisa situasi wamatimi, hadia no itandraigö ami sanandraigö andrö ma zui no tobali zayazaya gölö wohalöŵöma.


text:
Fangawuli Dimoteo – Famati saro no fondrara dödö gubaloBa hiza, iada'e me no mangawuli khöma Dimoteo moroi khömi ba me no i'ohe duria sanandrösa ba wamati ba fa'omasimi awö wa lö solifu ami ndra'aga, awö wehulu dödömi ba wamaigi ya'aga, simane ya'aga göi somasi mamaigi ya'ami,


text:
andrö wa ya'aga, ya'ami ira talifusö, terara dödöma ba ngawalö wamakao ba fa'atosasa, börö wamatimi andrö,


text:
Hadia sa zinangea tobali fangandrö saohagölöma khö Lowalangi börö ami ba wa'omuso dödö sebua andrö si no marasoi föna Lowalangi?


text:
Bongi ma'ökhö ma'oigö dödöma wangandrö, ena'ö tola fa'ila bawa ita ba wombönökhi so'amböta wamatimi.


text:
Ba ya'ami, ya munönönönö ami So'aya ba ya mufahöna wa'omasimi nawömi faoma fatambai awö niha fefu, simane fa'omasima ami göi.


text:
Ya I'a'aro'ö dödömi, ena'ö si lö sinegu ami ba sohauhau föna Lowalangi, Amada, ba we'aso Zo'aya ya'ita, Yesu Keriso, si fao ira niha ni'amoni'ö khöNia andrö fefu. (Amen)


text:
Famarou ba wa'auri sohauhau Baero da'ö, ya'ami ira talifusö, me no mitema wamaha'ö moroi khöma hewisa zi lö tola lö'ö ba wanörömi lala wa'auri, ena'ö itema ami tödö Lowalangi,― ba no mifalua da'ö,― ma'andrö ba mafarou ami ba khö Yesu, So'aya, ena'ö tedou na sa wanörömi lala andrö.


text:
Da'a sa zomasi Lowalangi: Fangamoni'ö ya'ami, ya'ia ba wangaröu'ö ya'ami moroi ba lala wa'auri si ra'ira'iö.


text:
Ba waniaga, akha samösa lö niha solimo ba sangalani talifusönia. Isulöni sa fefu da'ö Lowalangi, simane si no tohöna maŵa'ö khömi si fao famangelama.


text:
Andrö wa niha sangositengagö menemene andre, tenga niha ni'ositengagönia, no Lowalangi samösa; Ya'ia göi zame'e ba dödömi EhehaNia Ni'amoni'ö.


text:
Fa'atalifusöta niha samatiSanandrösa ba wa'omasi ba nawö lö moguna masura hadia ia khömi, börö me Lowalangi samösa zamamaha ya'ami, irege no mi'omasi'ö nawömi faoma fatambai.


text:
No göi mifalua da'ö khö ndra talifusö fefu si so ba Makedonia ma'asagörö. Ba hiza, mafarou dödömi, ya'ami ira talifusö, ena'ö tedou na sa ami,


text:
ba miŵa'ö tödömi wa sambua lakhömi mi na teföfö lala wa'aurimi awö wa mi'ohalöŵögöigö halöŵömi samösa ba mi'alui zoguna khömi ba halöŵö dangami samösa, simane si no maŵa'ö khömi,


text:
irege mitörö lala wa'aurimi ba wa'asinangea föna niha si tenga niha samati, ba lö tobali ami noro ba niha bö'ö.


text:
Hewisa ndra niha si no mate na tohare Zo'aya Lö omasiga, ya'ami ira talifusö, na lö mi'ila zanandrösa ba niha si no mate, ena'ö lö abu dödömi göi simane ira niha bö'ö si lö tötönafö.


text:
Mamati sa ita, wa no mate Yesu ba no ifuli maoso Ia moroi ba wa'amate, andrö wa fefu göi ndra niha si no mate ba wamati khö Yesu, I'ohe ira Lowalangi [ba lala wemöna] si fao awöNia.


text:
Da'ö ae wa maŵa'ö khömi si fao taroma li Zo'aya, wa ya'ita sauri, si so na sa ba ginötö we'aso Zo'aya, ma'ifu lö tahulö ndra niha si no mate.


text:
Na tebe'e dandra, ya'ia ba ginötö mu'ao mala'ika sebua ba tefoli dorofe Lowalangi, ba da'ö dania möi mitou Zo'aya moroi ba zorugo, ba fefu niha si no mate ba wamati khö Keriso, oföna maoso ira;


text:
awena dania, ya'ita sauri, si so na sa ba ginötö da'ö, tefazaŵa ita ba lawuo ba fao ita khöra ba wamaondragö So'aya ba dalu mbanua; ba zimanö toröi sa'ae ita khö Zo'aya sagötö fa'ara.


text:
Fama'anö ba wombaloi fe'aso Zo'aya Ba hiza, sanandrösa ba mbaŵa awö ginötö, ya'ami ira talifusö, lö moguna tesura khömi,


text:
Na laŵa'ö niha dania: No atulö ba lö sa'ae sangalangusi tödöda,― ba ginötö da'ö i'anema'ö ihawui ira fa'atekiko, simane fa'afökhö wo'ono sangahawui samösa ira alawe so'ono,― ba tebai moloi ira.


text:
Ba ya'ami, ira talifusö, tenga ba zogömigömi so ami, irege tola ihawui ami ngaluo andrö hulö zanagö.


text:
Fefu ami no iraono haga ba iraono zi ma'ökhö. Tenga sa tana khö zi bongi ma tana khö zogömigömi ita.


text:
Ba ya'ita, si no tana khö zi ma'ökhö, akha mama'anö ita ba ta'obaru si'öli wamati ba fa'omasi ba ta'okula dakula andrö fanötöna fangorifi.


text:
Börö me lö Ihonogöi ita Lowalangi ba wanema fönu, ba hiza ba wanöndra fangorifi si fao fama'ema Yesu Keriso, So'aya ya'ita,


text:
si no mate salahida, ena'ö, he sauri na sa ita ba he si no mate [ba ginö tö wa'atohareNia], fao ita khöNia ba wa'auri.


text:
Börö da'ö, akha faoma mi'amenesi nawömi faoma fatambai ba faoma midou'ö ba wa'asökhi, simane si no mifalua.


text:
Menemene safuriaMa'andrö sibai khömi, ya'ami ira talifusö, böi zi lö ba dödömi niha si no erege tödö wohalöŵö ba gotaluami ba wokubaloi ya'ami ba döi Zo'aya ba ba wangamenesi ya'ami.


text:
Akha mifosumange sibai ira ba wangomasi'ö ya'ira börö halöŵöra andrö si no lafalua. Akha atulö zamösana khö nawönia.


text:
Ma'amenesi göi ami, ya'ami ira talifusö, ena'ö mitegu niha si lö toföfö fa'auri; mirara dödö niha side'ide tödö; mitolo niha sambö fa'abölö ba mibologö dödömi ba niha fefu.


text:
Mifaigi sibai, ena'ö lö misulöni zi lö sökhi faoma si lö sökhi, ba hiza akha lö mamalömalö milau zi sökhi khö na wömi zamösana, he göi ba niha fefu.


text:
Ba ngawalö hadia ia fefu mi'andrö saohagölö, me da'ö sa zomasi Lowalangi ba khömi si no faböbö khö Keriso.


text:
Fangowai Ya Lowalangi samösa si no umbu wa'ohahau dödö zamo'ahonoa fangamoni'ö ya'ami, he ehehami, nosomi awö mbotomi, irege si lö sinegu ami ba ginötö we'aso Zo'aya ya'ita, Yesu Keriso.


text:
FangowaiMoroi khö Waulo, Silvano ba Timoteo khö ndra niha samati ba Desalonika si no tana khö Lowalangi, Amada, ba tana khö Zo'aya, Yesu Keriso.


text:
Ya faofao khömi kharasi ba fa'ohahau dödö moroi khö Lowalangi, Amada, ba moroi khö Zo'aya ya'ita, Yesu Keriso.


text:
Fangandrö saohagölö börö wanaha tödö niha samatiLö mamalömalö mo'ömö ndra'aga wangandrö saohagölö khö Lowalangi börö ami, ya'ami ira talifusö, me no simanö sa zinangeania, börö me itugu monönö wamatimi ba dozi ami tedoudou wa'omasimi khö nawömi faoma fatambai,


text:
irege tola masunosuno ndra'aga föna ngawalö gangowuloa ndra niha samati khö Lowalangi sanandrösa ba khömi andrö, börö wanaha tödömi ba famatimi ba wanaögömi ngawalö wolohi ba famakao.


text:
Da'ö sa zi tobali lohelohe ba wa'atulö wanguhuku Lowalangi andrö: Tebali'ö sinangea ami ba wa'atobali ono gamatöröŵa Lowalangi, ya'ami si no manaögö famakao börö gamatöröŵa andrö.


text:
ba ba khömi si no tefakao, ba he göi khöma, Ibe'e wa'ahono dödö ba ginötö wa'ato'ele Yesu So'aya moroi ba zorugo si fao ngawawa ndra mala'ika bakha ba holahola galitö,


text:
ba Ifalua wanguhuku khö ndra niha si lö mangakui Lowalangi ba si lö molo'ö Injil Yesu, So'aya ya'ita.


text:
na tohare Ia ba ngaluo andrö, ena'ö tefolakhömi Ia ba gotalua ndra niha ni'amoni'ö khöNia, ba ena'ö tesunosuno Ia ba gotalua ndra niha si no mamati khöNia, fao göi ami, ya'ami si no manema fasasitama, ni'ohema ba khömi.


text:
Da'ö mbörö wa lö mamalömalö mangandröga salahimi, ena'ö Ibali'ö sinangea ami Lowalangi ba wa'auri ba zi no tekaoni ya'ami, ba si fao fa'abölö Ifo'ahonoa gera'era dödömi si sökhi awö gamuatami nifodanedane ba wamati,


text:
irege tefolakhömi döi Zo'aya ya'ita, Yesu Keriso ba khömi andrö, ba tefolakhömi göi ami ba khöNia, faudu ba kharasi Lowalangida awö Zo'aya ya'ita, Yesu Keriso.


text:
Ngawalö dandra sagalua fatua lö mangawuli Zo'ayaSanandrösa ba we'aso Zo'aya ya'ita, Yesu Keriso, ba ba wangowuloiNia ya'ita ba wefao khöNia, ma'andrö sibai khömi, ya'ami ira talifusö,


text:
ena'ö lö alio tefangiwa dödömi ba tehafaini ami, he ba wama'ele'ö he göi ba wehede ma sura niŵa'ö si'otarai khöma, sanguma'ö wa no irugi luo Zo'aya andrö.


text:
Böi mitehegö wa ifaelungu ami niha, gofu haniha ia ba gofu hewisa. Börö me lö tola lö'ö alua ua wangosilö'ögö segebua sanandrösa ba wamati, ba lö tola lö'ö oroma nifotöi niha wa'a-lö-atulö ma ono wa'atekiko,


text:
solaŵalaŵa andrö ba sangalaŵa'ö ya'ia moroi ba ngawalö hadia ia fefu nifotöi niha Lowalangi ma ni'amoni'ö; ibali'ö dadao ma wamatörönia nomo Lowalangi ba i'olowalangi ia.


text:
Fa'abölö wa'a-lö-atulö andrö, heŵa'ae tobini na sa, ba hiza no ibörögö mohalöŵö. Na no dania teheta zomba'agö ya'ia andrö,


text:
awena iforoma'ö ia niha wa'a-lö-atulö andrö, ba hiza Ifakiko ia dania Yesu So'aya faoma hanuhanu si'otarai mbawaNia ba Ifufu ia faoma haga lakhömi wa'ato'eleNia.


text:
Nifofa'abölö gafökha wa'atohare niha wa'a-lö-atulö andrö, irege tola ifalua fefu gamuata segebua, awö ngawalö dandra ba ila'ila safönu faya,


text:
ba si fao ngawalö walimosa safönu fa'a-lö-atulö khö ndra niha saekhu ba wa'atekiko, börö me lö ba dödöra fa'omasi ba wamalua si duhu, irege tebai te'orifi ira.


text:
Tetuyu ami ba wangorifi, − mitaha dödömi! Ba ya'aga, lö mamalö mo'ömö ndra'aga wangandrö saohagölö khö Lowalangi börö ami, ya'ami ira talifusö ni'omasi'ö Zo'aya, börö no ituyu ami Lowalangi tobali ono sia'a ba wanema wangorifi nifodanedane ba wangamoni'ö Geheha ba ba wa'atulö si no mifati.


text:
Ba da'ö göi Ikaono ami si fao fama'ema Injil nituriaigöma, ena'ö mo'urakha ami ba lakhömi Zo'aya ya'ita, Yesu Keriso.


text:
Börö da'ö, ya'ami ira talifusö, böi mangiwa ami ba mi'a'aro'ö ami ba wamaha'ö si no mitema moroi khöma, he faoma fehede ba he göi faoma surama.


text:
Ba Ya'ia, So'aya ya'ita, Yesu Keriso, ba Lowalangi, Amada, si no mangomasi'ö ya'ita, bakha ba kharasiNia, ba si no mame'e khöda famarou dödö awö wanötöna si sökhi,


text:
Fangandrö salahi rasul - Fa'aro dödö ndra niha samati Baero da'ö, ya'ami ira talifusö, akha mi'angandrö salahima, ena'ö alio teboloso daroma li Zo'aya ba tefolakhömi, simane si no alua göi ba khömi,


text:
ba ena'ö telumö'ö ndra'aga moroi ba niha safaito ba si lö sökhi, börö me lö fefu niha lasöndra wa mati.


text:
Ya lö mamalö So'aya zondrönia'ö tödömi ba wangomasi'ö Lowalangi ba ba wehulu dödö wombaloi fe'aso Keriso.


text:
Noro dödö ba wohalöŵö Ba döi Yesu Keriso, So'aya ya'ita, ma'amenesi ami, ya'ami ira talifusö, ena'ö mi'aröu'ö ami khö dalifusö si lö toföfö fa'auri, ba si lö molo'ö famaha'ö si no mitema mo roi khöma.


text:
Noa sa mi'ila samösa hewisa wa lö tola lö'ö mi'o'ö khöma, börö me tenga si lö toföfö wa'aurima ba gotaluami


text:
ba lö göi nihalöma balazoma ba zi samösa niha si lö nibe'ema böli, ba hiza bongi ma'ökhö maforege wohalöŵö, ena'ö lö tobaliga noro gofu haniha ba gotalua mi.


text:
Tenga sa börö wa lö kuasoma ba da'ö mena'ö, ba hiza börö me omasiga mabali'öga tulada sinangea mi'o'ö.


text:
Börö me so ndra'aga na sa ba khömi, no mabe'e khömi goroisa andre: "Niha si lö edöna mohalöŵö, akha lö manga ia."


text:
Maŵa'ö da'ö, börö me marongo wa so ösa ba gotaluami zi lö toföfö fa'auri ba si lö edöna mohalöŵö, ba hiza arörö ira ba zi lö karua.


text:
Ba döi Zo'aya, Yesu Keriso, ma'amenesi sibai niha simane da'ö, ena'ö si fao fa'ahono lafalua halöŵöra, ba la'a mbua halöŵö dangara samösa.


text:
Na so niha si lö edöna molo'ö si no maŵa'ö ba zurama andre, mitöngöni ia ba böi mifariawö khönia, ena'ö te'ailasi ia,


text:
FangowaiBa Ya'ia, So'aya si no umbu wa'ohahau dödö, zi lö mamalöma lö mangamualagö khömi fa-ha-sara dödö ba ngawalö hadia ia ba gofu heza. Ya So'aya zi faofao khömi fefu.


text:
Fangowai nisuragu, ya'odo Faulo, faoma tangagu samösa. Da'a dandra ba ngawalö zuragu; simanö wanuragu.


text:
Fangowai Moroi khö Waulo, si no tobali rasul Yesu Keriso molo'ö fa'edöna dödö Lowalangi, sangorifi ya'ita, ba Yesu Keriso si no tötönaföda, khö Dimoteo, onogu sindruhu ba wamati.


text:
Ya kharasi ba fa'ahakhö dödö awö wa'ohahau dödö moroi khö Lowalangi Ama ba moroi khö Yesu Keriso, So'aya ya'ita, zi faofao khöu.


text:
Famangelama sanandrösa ba wamaha'ö selungu [Ya itörö tödöu niŵa'ögu khöu] me luo no, me mofanö ndra'o numalö ba Makedonia, no u'andrö sibai khöu, ena'ö toröi ndra'ugö ba Nefeso ba wangamenesi ya'ira ösa, ena'ö böi lafaehusi wamaha'ö


text:
ba böi lafaduhusi tödö hikaya nikarangaini niha ba arörö ba wangerangerai nga'ötö si lö ola, solohe niha ba wangerangera si lö boto, ba tenga samasao ya'ira ba wa'aboto ba dödö fangorifi nifakhoi dödö Lowalangi nitema ba wamati.


text:
Ohitö dödö ba wanegu andrö, ya'ia wamatumbu'ö fa'omasi si'oroi ba dödö sohauhau ba si'oroi wangerangera si lö sinegu ba si'oroi wamati si lö fawinisa tödö.


text:
Omasi ira tobali sangila amakhoita, ba hiza lö sa aboto ba dödöra hadia nifaha'öra awö hadia niŵa'öra si fao fa'afaduhu dödö saro.


text:
Aboto sa ba dödöda wa no sökhi huku Moze andrö, na atulö wangoguna'ö ya'ia, wa tenga ba niha satulö moguna huku andrö,


text:
ba hiza no ba niha si lö ba dödö huku ba ba zabe'e tödö, ba niha si lö ba dödö Lowalangi ba ba zi so horö, ba niha si ra'ira'iö ba ba zangosiwawöi niha, ba zamakao tödö nama ma inania ba ba zange'e,


text:
ba niha sohorö ba ba zohoröni si fagölö ngasi khönia, ba zamawa niha, ba zolau faya ba ba zi möi ba hölu ba zi lö duhu, awö ngawalö hadia zi lö faudu ba wamaha'ö satulö


text:
sodanedane ba Injil si no tetou'ö ba dangagu, sanandrösa ba lakhömi Lowalangi, si no umbu wa'ohahau dödö.


text:
Fangandrö saohagölö börö wa'atobali rasul U'andrö saohagölö khöNia, si no mangabölö'ö ya'o, ya'ia Yesu Keriso, So'aya ya'ita, sombali'ö si lö faröi ndra'o ba si no manou'ö ba dangagu halöŵö wa'a'enoniNia andre,


text:
heŵa'ae me föna no niha sangositengagö, solohi ba sangosiwawöi [Ya'ia], ba hiza no falukha ndra'o wa'ahakhö dödö (Lowalangi), börö me ufalua da'ö ba wa'a-lö-fa'aboto ba dödö, me lö na sa mamati ndra'o [khö Keriso].


text:
Sindruhu wehede andre ba sinangea sibai wa tetema, ya'ia wa no möi ba gulidanö Yesu Keriso ba wangorifi niha si so horö; ya'odo sa zia'ara.


text:
Da'a sa mbörö wa tehakhösi tödö ndra'o, ena'ö ba khögu, niha si föföna Iforoma'ö wa'afahöna wa'ebua dödöNia Yesu Keriso, irege tobali ndra'o dumaduma khö ndra niha samati khöNia fefu ba wanöndra fa'auri si lö aetu.


text:
Khö Razo ngawalö ginötö andrö, Razo si lö tebulöbulö ba si lö oroma, Lowalangi si ha samösa andrö, fefu wanuno ba lakhömi irugi zi lö aetu! Amen.


text:
Noro dödö Dimoteo Da'ö sa goroisagu khöu, ya'ugö onogu Timoteo, faudu ba zi no tohöna tefa'ele'ö sanandrösa ba khöu, ena'ö ö'oguna'ö da'ö tobali fangönau ba wasöndrata wondrou'ö si sökhi,


text:
ba ena'ö aro ndra'ugö ba wamati ba ba wehede dödöu si sökhi. So sa ösa niha si no mangositengagö fehede dödöra andrö, irege adudu wamatira, hulö göfa si tosake.


text:
Ba gotaluara ya'ia Hemenaio awö Alisandre andrö, si no utou'ö ba danga zatana, ena'ö tefaha'ö ira ba wa'a-lö-mangosiwawöi [somasi Lowalangi] sa'ae.


text:
Fangandrö niha samati Iada'a uŵa'ö, wa noro dödö si föföna khö ndra niha samati ya'ia wangandrö. Akha lafa'ema gangandröŵa awö ngawalö ngaröngarö dödö ba fangandrö saohagölö khö Lowalangi salahi niha fefu,


text:
[mendrua manö] soguna khö ndra razo ba ira samatörö fefu, ena'ö tola tatörö lala wa'aurida ba wa'ahono dödö ba fa'atulö dödö safönu fa'amoadu ba fa'adölö dödö.


text:
ya'ia wa ha samösa Lowalangi ba ha samösa zama'ema ba gotaluara Lowalangi niha, ya'ia Niha andrö, Yesu Keriso,


text:
Soguna ba da'ö sa wa tefataro ndra'o tobali rasul ba sanuriaigö,― sindruhu niŵa'ögu andre, lö falimodo,― ba samaha'ö ngawalö soi si tenga niha Yahudi sanandrösa ba wamati ba fa'aduhu.


text:
Goigoi sanandrösa ba wangandrö Omasido, ena'ö gofu heza lalau mangandrö ira matua si fao famazaŵa tanga ba wa'a-lö-sinegu, ba lö ba dödöra fönu awö wa'udusa.


text:
Simanö göi ndra alawe, akha lahaogö ira ba wa'asinangea ba wamake fa'asökhi dödö awö wangidengide'ö, ba tenga si fao fotonga mbu, ma ana'a, ma manimani, ma zui nukha sebua böli.


text:
Ba hiza, akha lahaogö ira faoma amuata si sökhi, simane sinangea ba ndra alawe sangata'ufi Lowalangi.


text:
Ba hiza te'orifi sa ndra alawe ba wangadonogö iraono, asala lö mamalö aro ira ba wamati, ba wa'omasi ba wa'auri si lö sinegu ba si toföfö;


text:
sindruhu sa wehede andre. Hewisa zinangea khö ndra sondrönia'ö umat? Niha sadöni tödö ba halöŵö wondrönia'ö, no adöni dödönia ba halöŵö solakhömi.


text:
Börö da'ö, samösa sondrönia'ö niha samati lö tola lö'ö niha si lö sinegu, fo'omo moroi ba zi ha samösa ira alawe, so khönia wanaha tödö, atuatua, sökhi gamuata, itema niha ba nomonia, onekhe mamaha'ö,


text:
Böi sawena manema fanasa, ena'ö lö fayaŵa ia, ba ena'ö lö göna ia fanguhuku [börö wamaelungu] gafökha.


text:
Lö tola lö'ö si sökhi duriania khö ndra niha si tenga niha keriso, ena'ö lö tetandraŵaisi ia, irege aekhu ia ba dandraŵa gafökha.


text:
Hewisa zinangea khö ndra sohalöŵö ba umat?Simanö göi khö ndra sohalöŵö ba niha samati, lö tola lö'ö sökhi ga muatara, böi si dua lela, böi si mabumabu, böi solu'alu'a ba gefe,


text:
Lö tola lö'ö tefareso ua ira, awena na oroma wa si lö sinegu ira, tola tefataro ira ba halöŵö andrö.


text:
Simanö göi wo'omora ira alawe, lö tola lö'ö niha si sökhi amuata, lö mamatomatou niha bö'ö, ba hiza tola lataha dödöra ba tola nifaduhusi tödö ba ngawalö hadia ia.


text:
Sohalöŵö ba niha samati andrö lö tola lö'ö fo'omo moroi ba zi samösa ira alawe, ba sökhi wondrönia'önia iraononia awö zoroiyomonia ma'afefu.


text:
Börö me niha samalua halöŵöra si fao fa'asökhi, lasöndra göi nahia nifosumange, irege tola lö tahataha khöra ba wasasita sanandrösa ba wamati, famati khö Keriso Yesu.


text:
ena'ö, na ahou toharedo, no ö'ila hewisa zi lö tola lö'ö ba nomo Lowalangi, ya'ia Gereja Lowalangi sauri, si no ehomo ba fondrasi wa'aduhu.


text:
Duhu sa wa no ebua misteri [Keriso ba] wamatida andrö: Ya'ia andrö, si no to'ele ba nga'eu niha, no tefaduhu'ö ba Geheha, si no te'oroma'ö khö ndra mala'ika, no teturiaigö ba ngawalö soi, si tefati ba zi sagörö ulidanö, no tefazaŵa ba lakhömi.


text:
Famangelama sanandrösa ba wamaha'ö selungu – Oi sökhi hadia ia fefu No tohöna Iŵa'ö sibai Eheha, wa ba ginötö si so föna dania, so ösa niha sondröi famati ba wolo'ö ehe ha samaelungu andrö ba famaha'ö gafökha,


text:
Laba'agö niha ba wangowalu ba lö latehegö wemanga ngawalö gö, heŵa'ae no I'a'asogö Lowalangi, ena'ö ira niha samati si no aboto ba dödö si duhu latema si fao fangandrö saohagölö.


text:
Oi sa sökhi ngawalö ni'a'asogö Lowalangi andrö, irege sambalö lö salakha, na tetema si fao fangandrö saohagölö,


text:
Enoni si sökhiNa öfa'ema da'ö khö ndra talifusö [ba wamati], tobali ndra'ugö enoni Keriso Yesu si sökhi, te'a'aro'ö ba daroma li Lowalangi awö wamaha'ö satulö si no ö'o'ö.


text:
Böhöli nidunödunö si lö enahöi ba si lö boto andrö, ba hiza famaha ndra'ugö wolo'ö somasi Lowalangi.


text:
Mo'ola sa guna wamamaha boto, ba hiza folo'ö somasi Lowalangi andrö moguna ba ngawalö hadia ia, börö me ibe'e lohelohe wa'auri, he ba wa'auri iada’a, he ba wa'auri si so dania.


text:
Da'e sa mbörö wa fasöndra ita ba taforege wohalöŵö, börö me manötöna ita khö Lowalangi sauri, sangorifi niha fefu, töratöra ndra niha samati.


text:
Böi tehegö wa so niha sangositengagö ya'ugö, börö me awuyu na ndra'ugö, ba hiza akha tobali ndra'ugö tulada khö ndra niha samati ba ngawalö wehede, ba ngawalö lagumö ba wa'omasi, ba wa'a-lö-faröimö ba ba wa'a-lö-sinegumö.


text:
Gasagasa ua, irugi tohare ndra'o, odödögö wamalua fombaso taroma li ba gotalua ndra niha samati, famarou dödö ba famaha'ö.


text:
Böi atöngö ndra'ugö ba wangoguna'ö kharasi si so khöu, si no tebe'e khöu ba wama'ele'ö faoma fanufa tanga moroi khö ndra satua.


text:
Angelamaisi ndra'ugö, he göi famaha'ömö, ba böi faröi ba da'ö. Na ölau da'ö, ösöndra wangorifi dania, he göi ira niha samondrondrongo ya'ugö.


text:
Lagu khö ndra satuaBöi tegu zatua si fao li sabe'e, ba hiza akha muhedehede'ö simane khö zi samösa ama; khö zawuyu boto simane khö zi samösa talifusö,


text:
khö ndra alawe satua hulö khö zi samösa ina, ba khö ndra alawe si bohou ebua hulö khö dalifusöu ira alawe, si fao fa'a-lö-sinegu.


text:
Ba hiza na so nono ma ma'uwu khö zi samösa lakha mbanua, akha lafamaha ira ba wondrorogö soroiyomora ba wanulöni si no latema moroi khö zatuara ma tuara; da'ö sa nitema dödö Lowalangi.


text:
Ba hiza lakha mbanua si lö sanolo, si ha samösamösa, ya manötöna ia khö Lowalangi ba böi ibö höli wangandrö ba fangaröngarö dödö bongi ma'ökhö.


text:
Ba hiza, samösa lakha mbanua sanörö lala wa'aurinia ba wa'a-lö-teföfö, hulö zi no mate ia, heŵa'ae auri na sa.


text:
Na so niha si lö mondrorogö sahatö khönia, mendrua manö zoroiyomonia samösa, no hulö i'osilö'ögö wamatinia, ba fa'a-lö-sökhinia no tö ra moroi ba niha si lö mamati.


text:
Si tola tefaogö ba ngenoli ndra lakha mbanua, ha si lö ambö önö ngafulu fakhe, ba ha sakali mango walu


text:
ba teturia ba wamalua amuata si sökhi me föna, ya'ia wa no i'ebua'ö ndraononia si fao fa'asökhi; wa no oböwö ia ba niha si fatewu ba no isasai gahe ndra niha samati; wa no itolo niha si tosasa, awö ngawalö gamuata si sökhi fefu.


text:
Böi tema ndra lakha mbanua sawuyu döfi na sa, börö na tesao wangisöra, tola alua wa fabali ira khö Keriso ba wa'edöna mangowalu mangawuli


text:
Baero da'ö, to'ölö ira ba wangohori inötöra ba wanörönöröi omo niha; ba tenga ha da'ö manö, omasi göi ira wamatomatou niha bö'ö ba lafasoli ira ba zi lö khaikhaira, ba ladunödunö ngawalö zi lö enahöi.


text:
Da'ö mbörö, wa omasido na lafuli mangowalu ira lakha mbanua sawuyu döfi andrö, lasöndra nono ba tobali ira samöfö'ö ösi nomo, irege ba zimanö lö labe'e ginötö khö ndra si fa'udu khöda ba wango'aya ya'ita.


text:
Na so ndra lakha mbanua ba zoroiyomo khö zi samösa ira alawe niha keriso (ma ira matua), akha i'onorogö tödö ira, irege lö tobali ira noro khö ndra niha samati sato. Ba zimanö, ira niha samati sato, tola latolo zindruhundruhu lakha mbanua.


text:
Sanandrösa ba wamosumange ira ereIra satua ba niha samati, samalua halöŵöra si fao fa'asökhi, sinangea wa tebe'e dua wenaeta zumangera, mendrua manö zerege tödö ba wanuriaigö taroma li ba ba wame'e famaha'ö.


text:
Noa sa tesura ba zura ni'amoni'ö: "Böi böbö mbawa zaŵi samöbörö fakhe", ba simanö göi wa "sinangea sa itema gazinia sohalöŵö."


text:
[Ba na so zame'e fasasita si lö duhu] tegu niha si so sala andrö föna niha sato, ena'ö tefangelama göi danö bö'ö.


text:
U'andrö sibai khöu föna Lowalangi ba föna Yesu Keriso ba föna ndra mala'ika nitutuyuNia andrö, ena'ö ö'o'ö da'ö ba wa'a-lö-fanahönahö tödö ba ba wa'a-lö-fa'ebua dödö zambua na.


text:
Böi aösö sibai ötufa tanga högö zi samösa niha [ba wamahowu'ö ya'ia], ena'ö lö mo'urakha ndra'ugö ba golalöŵa niha bö'ö; rorogö wa'a-lö-sinegumö.


text:
Ba tenga da'ö geluaha wa ha idanö öbadu, fasoli göi ma'ifu nagu ba wanolo talumö, börö me asese mofökhö'ö.


text:
So ösa niha, oroma föna niha sato horöra, hulö na idaridari fönara ba wanguhuku; ba so göi ösa zawena oroma dania, hulö i'o'ö ira moroi furi.


text:
Simanö göi gamuata si sökhi, i'anema'ö oroma föna niha sato; ba na tenga simanö, tebai sa'atö tobini.


text:
Hewisa wa'a'enoni niha keriso?[Niha keriso] si no tobali sawuyu, akha la'oigö dödöra ba wamosumange sokhö ya'ira, ena'ö lö te'o'aya döi Lowalangi awö wamaha'ö [wa'aniha kerisoda] andrö.


text:
Na niha keriso zokhö ya'ira andrö, akha lö te'ambösi wamosumangera ya'ia, börö me no si fatalifusö ba khö Keriso, ba hiza akha na'i abölö tefosumange ia, börö me no niha samati zokhö ya'ia andrö ba no niha ni'omasi'ö Lowalangi awö wa i'oigö dödönia ba wamalua si sökhi. Famangelama sanandrösa ba wamaha'ö selunguFaha'ö da'ö ba amenesi ba niha.


text:
Na so niha samaha'ö si fabö'ö moroi ba da'ö ba si lö manema famaha'ö sindruhu andrö, ya'ia wehede Zo'aya ya'ita, Yesu Keriso, awö wamaha'ö wamatida,


text:
no si fayaŵa ia ba si lö mangila watahögö, fökhö wada'ada'aŵasa wökhönia ba faguaguasa samatumbu'ö fa'afökhö dödö, fasosota, fangobousi niha bö'ö, fanahö tödö si lö sökhi,


text:
faguaguasa si lö aedu'aedu khö ndra niha si no elungu fangerangera ba si no teduhö tödö ba zi duhu. Molo'ö ya'ira fanöndra hare wa'atulö dödö andrö.


text:
Hadia sa ni'oheda ba gulidanö andre? Ma'ifu lö'ö. Na simanö, ma'ifu göi lö hadia ia ni'oheda na taröi gulidanö andre.


text:
Ba hiza, niha somasi tobali kayo, aekhu ira ba wanandraigö ba ba dandraŵa (gafökha) awö ngawalö wangisö si lö guna ba solohe fa'atolazi, sangöhöndrögö niha ba wa'ate'ala ma na'i ba wa'atekiko.


text:
Fangisö ba gefe no ŵa'a ba ngawalö wa'a-lö-sökhi; ba börö wolohi kefe andrö, no oya niha sangerogö famati ba oya lafobörö khöra wamakao.


text:
Fanuturu lala khö DimoteoBa ya'ugö, he niha Lowalangi, aröu'ö ndra'ugö moroi ba da'ö fefu, ba hiza odödögö wanöndra fa'atulö, folo'ö somasi Lowalangi, famati, fa'omasi, fa'ebolo dödö ba fa'asökhi dödö.


text:
Lau wasöndrata si sökhi ba wamati andrö, ena'ö ötema mbuala fa'auri si lö aetu. Ba da'ö sa no tekaoni ndra'ugö, ba [sanandrösa ba da'ö] no ölau wasasita solakhömi [ba wamati] föna sasi sato.


text:
Tanö föna Lowalangi same'e fa'auri ba ngawalö hadia ia fefu, ba tanö föna Keriso Yesu si no mame'e fasasita solakhömi föna Wondrio Filato, uŵa'ö khöu:


text:
Falua ba rorogö goroisa andrö ba wa'a-lö-sinegu ba fa'ohauhau irugi wa'ato'ele Zo'aya ya'ita, Yesu Keriso


text:
nifalua Lowalangi samatörö si ha samösa andrö ba so'ahonoa ba ginötö si no Ihonogöigö. Ya'ia sa Razo yaŵa ndra razo fefu ba Sokhö yaŵa ndra sokhö fefu.


text:
Ha sa Ya'ia zi tebai i'alani fa'amate, sangiagö haga si tebai ahatö niha; samösa lö sirai mangila Ya'ia, ba duhu wa tebai mu'ila. KhöNia sa zumange awö kuaso irugi zi lö aetu! Amen.


text:
Menemene khö ndra niha kayoFangelama ndra niha si kayo ba gulidanö andre, ena'ö böi fayaŵa dödöra ba böi la'odanedanegö wa'aurira ba harato si lö aro andrö, ba hiza akha khö Lowalangi sauri si no mangamualagö khöda ngawalö hadia ia ena'ö ta'oguna'ö,


text:
irege tola lafalua zi sökhi awö wa fahöna ira ba gamuata si sökhi, safönu fa'oböwö awö wa'omasi ba nawö.


text:
Ba zimanö no la'owuloi harato si no fondrasi saro soguna ba ginötö si so föna ba wogamö fa'auri sindruhu.


text:
Menemene safuria He ya'ugö, Timoteo, rorogö zi no tefaduhusi tödö khöu. Aröu'ö ndra'ugö ba huhuo si lö ösi ba si lö enahöi awö ba wada'aŵasa nifotöi fangi'ila, heŵa'ae tenga.


text:
So sa ösa niha si no mangakui famaha'ö andrö, irege aröu ira moroi ba wamati sindruhu. Ya faofao khöu kharasi Zo'aya. Amen.


text:
FangowaiMoroi khö Waulo, rasul Yesu Keriso ba wa'edöna dödö Lowalangi ba wanuriaigö fa'auri si no tefabu'u si'otarai khö Yesu Keriso,


text:
khö Dimoteo, onogu ni'omasi'ö. Kharasi ba fa'ahakhö dödö awö wa'ohahau dödö moroi khö Lowalangi Ama ba moroi khö Yesu Keriso, So'aya ya'ita, zi faofao khöu.


text:
Fangandrö saohagölö -Famarou dödöU'andrö saohagölö khö Lowalangi si no möi ndra'o enoni si fao tödö si lö sinegu, simane si no lafalua ira furugögu. Lö mamalö itörö tödögu ndra'ugö ero na mangandrö ndra'o, he na ma'ökhö, he göi na bongi.


text:
Itörö tödögu wamatimö andrö si lö fawinisa tödö, si no oföna monahia ba dödö gaweu, Lo'ise, ba inau, Eunike, si faduhu dödögu göi wa no monahia bakha ba dödöu.


text:
Fanuriaigö Injil si fao fa'abarani Da'ö sa mbörö wa ufarou dödöu, ena'ö ifuli musugi ba dödöu kharasi Lowalangi andrö, si no tebe'e khöu modanedane ba wanufagu tanga högöu.


text:
Tenga sa eheha wa'ata'u nibe'e Lowalangi khöda, ba hiza no eheha samatumbu'ö fangabölö, fa'omasi ba fanaha tödö.


text:
Andrö wa böi aiwö ndra'ugö wame'e fasasita sanandrösa khö Zo'aya ya'ita, ba he göi sanandrösa khögu, si no niha nikuru khöNia, ba hiza akha fao ndra'ugö wanaögö famakao börö Injil andrö, modanedane ba wa'abölö nibe'e Lowalangi.


text:
Ya'ia sa zangorifi ya'ita ba sogaoni ya'ita ba wa'atobali tana khöNia, tenga sodanedane ba gamuatada, no sodanedane ba nifakhoi dödöNia awö wa'asökhi dödöNia, si no I'amualagö khöda si fao fama'ema Keriso fatua lö inötö na.


text:
Iada'e Ifa'ele'ö wa'asökhi dödöNia andrö ba we'aso Zangorifi ya'ita, Yesu Keriso, si no mangalani fa'abölö wa'amate ba si no mamemöna fa'auri awö wa'a lötekiko sodanedane ba wanuriaigö Injil.


text:
Andrö göi wa utaögö da'e fefu, ba hiza lö aila ndra'o, börö me u'ila ha'ökhö mamati ndra'o, ba faduhu dödögu wa so kuasoNia ba wondrorogö si no ifaduhu si tödö khögu, irugi ngaluo [wanguhuku] andrö.


text:
O'ö wamaha'ö sindruhu andrö, si no örongo moroi khögu tobali dumaduma wamaha'ö satulö, ba falua si fao famati ba fa'omasi ba khö Keriso Yesu.


text:
Si faröi ba si lö faröi Noa sa ö'ila wa no la'erogö ndra'o fefu ira si so ba Provinsi Asia, fao göi Figelo awö Hermogene.


text:
Ya I'amualagö So'aya wa'ahakhö dödöNia ba zoroiyomo Onesiforo si no asese mangokafui tödögu. Lö aiwö ia wangondrasi ya'o bakha ba gurunga.


text:
Ya I'amualagö khönia wa'ahakhö dödö So'aya ba ngaluo [wanguhuku] andrö. Ha wa'oya wanolonia ya'o ba Nefeso, ya'ugö sa zabölö mangila da'ö.


text:
Fa'ahele dödö ba wa'a'enoni khö KerisoBörö da'ö, he onogu, ya abölö ndra'ugö bakha ba kharasi nibe'e Keriso Yesu.


text:
Fefu zi no örongo moroi khögu föna sasi sato, fa'ema da'ö ba niha si tola mufaduhusi tödö ba sonekhe ba wamaha'ö niha bö'ö dania.


text:
Gofu haniha zi möi ba wasuwöta, lö ifökhöi högönia ba ngawalö zoguna ba wa'auri sero ma'ökhö, ena'ö itema tödö zamataro ya'ia ia.


text:
Simanö göi samösa niha si fatandri ba arena, awai tola isöndra dakula wemöna na i'o'ö ngawalö goigoi ba watandrisa.


text:
Törötörö tödöu Yesu Keriso, So'aya, si no maoso moroi ba gotalua zi mate, ma'uwu Dawido andrö, faudu ba Injil nituriaigögu.


text:
Börö Injil andrö wa utaögö wamakao, ma na'i tekuru ndra'o hulö niha si lö sökhi, ba hiza tebai sa tekuru daroma li Lowalangi.


text:
Andrö wa utaögö manö da'ö fefu soguna khö ndra niha si no ituyu Lowalangi, ena'ö lasöndra göi wangorifi ba khö Yesu Keriso ba lakhömi andrö si lö tebulö.


text:
Na lö mamalö si lö faröi ita, mamatörö göi dania ita awöNia. Na ta'ositengagö Ia, I'ositengagö göi ita dania.


text:
Hewisa laguda khö ndra samaha 'ö selungu? Fasugi ba dödö [niha samati], ŵa'ö sibai khöra föna Lowalangi, ena'ö lö lafasoli ira ba wada'ada'aŵasa; börö me ma'ifu lö gunania, ha ba wolohe niha samondrondrongo ba wa'ate'ala.


text:
Ya ö'odödögö sibai, ena'ö tola ötema li tanö föna Lowalangi ba lö moguna aila ndra'ugö börö halöŵömö, ya'ia wanuriaigö taroma li wa'aduhu ba wa'a-lö-falimosa.


text:
Ba hiza, aröu'ö ndra'ugö moroi ba niha solau huhuo si lö boto ba sogoro ita; fahuhuosa simanö ha samonönö fa'a-lö-ba-dödöra Lowalangi.


text:
si no mangaröu'ö ya'ira moroi ba wamaha'ö satulö ba wanguma'ö wa no alua wemaoso niha si no mate, ba ba wamaha'öra andrö lafakiko wamati niha.


text:
Ba lö sa tebulö danedane saro andrö nifasindro Lowalangi, nifotandro ba wehede andre: ''I'ila dana khöNia So'aya'' ba ''Gofu haniha zangaröfili So'aya, akha iböhöli wolau si lö atulö.''


text:
Bakha ba nomo sebua tenga ha fakake ana'a ma firö zi so, so göi nifazökhi moroi ba geu ba moroi la'uri. Si föföna tefake ba ngawalö zoadu, ba safuria tefake ba ngawalö zambö moadu.


text:
Gofu haniha zangaröu'ö ya'ia moroi ba zi no tetötöi no mege, tobali ia fakake ni'oguna'ö ba ngawalö zoadu, te'amoni'ö ia, tobali sinangea ia nifake zokhö ya'ia ba ngawalö halöŵö si sökhi.


text:
Aröu'ö ndra'ugö moroi ba gomasiö dödö zi bohou ebua, ba oigö dödöu wolo'ö si duhu, famati, fa'oma si ba fa'atulö dödö, si fao awö ndra niha sangaröfili Lowalangi si fao tödö si lö sinegu.


text:
Aröu'ö ndra'ugö moroi ba wada'ada'aŵasa zi lö tödö ba si lö mangila watahögö. No aboto ba dödöu, wa fada'aŵasa andrö zamobörö fa'udusa.


text:
Tenga sinangea khö genoni Zo'aya waguaguasa; ba hiza, akha sökhi lagunia ba niha fefu, sökhi wamaha'önia, sebolo tödö ia;


text:
ba si fao fa'asökhi dödö akha itegu niha samadamadaö si duhu; ma sa Ibe'e ginötö Lowalangi khö niha simanö ba wamalalini era'era, irege so khöra wa'aboto ba dödö sanandrösa ba zi duhu,


text:
ba ba zimanö ifuli so khöra wangerangera sohauhau ba aefa ira moroi ba dandraŵa gafökha, si no mamesu ya'ira ba gohitö dödönia.


text:
Tandra ginötö safuria Böi zi lö aboto ba dödöu wa ba ginötö safuria andrö so dania mbaŵa si lö sökhisökhi.


text:
Tobali sebua fakhögusa niha ba somasimasi kefe, sebua bawa ba si fayaŵa, sango'aya niha bö'ö ba solaŵalaŵa khö zatua, si lö mangila mangandrö saohagölö ba si lö ba dödö Lowalangi.


text:
Tobali si lö fa'omasi ba si lö fa hasara dödö, sangobongobousi niha bö'ö, nifatörö gomasiö dödö, si lö fa'ahakhö dödö, safaito,


text:
si manga mböli, samu'i, si lö fangidengide'ö; lö ba dödöra wamönui ohitö dödö Lowalangi, ha omasiö dödöra.


text:
Hulö zatulö tödö ira dali zoroma ba hörö, ba hiza sa, lö mo'ösi agamara. Aröu'ögö moroi khö ndra niha simane da'ö.


text:
So ba gotaluara zanörönöröi omo ba ladönisi dödö ndra alawe sambö toföfö fa'auri, safönu horö, si no nifatörö gisö'isö dödö soya ngawalö.


text:
Heŵa'ae lö mamalö la'andrö [ira alawe andrö], ena'ö tefaha'ö ira ba lö sa'atö irai aboto ba dödöra zi duhu.


text:
Hulö simane Yanesi awö Yambere solaŵa Moze [ba danö Mesirayi], simanö göi wolaŵara si duhu andrö. No tekiko wangerangerara ba lö aro wamatira.


text:
Ba hiza lö sa'atö mo'ölö ira, hulö simane salua khö zi darua [niha Mesirayi] andrö, oroma dania wa'a-lö-tödöra ba niha fefu.


text:
Folohi ba fombaso sura ni'amoni'ö zondrou'ö famatiBa hiza ya'ugö, no öbali'ö su'asu'a khöu wamaha'ögu, amuatagu awö gohitö wa'aurigu. No ö'odumaduma wamatigu, fa'ebolo dödögu, fa'omasigu, awö wanahagu tödögu


text:
ba ngawalö wolohi ba famakao si göna ndra'o ba Gandriokhia, ba Nikonia ba ba Lisitera. Ha wa'oya utaögö wamakao simanö, ba hiza no I'orifi ndra'o So'aya moroi ba da'ö fefu.


text:
Simanö sa wa göna folohi dozi niha sedöna manörö lala wa'aurinia ba wa'atulö dödö ba waböbösa khö Yesu Keriso.


text:
Ba hiza, ira niha si lö sökhi ba si falimolimo, itugu tedou wa'a-lö-sökhira; lafaelungu niha ba tefaelungu göi ira.


text:
Ba hiza ya'ugö, böi böhöli wamaha'ö si no ötema ba si no öfaduhusi tödö; börö me aboto ba dödöu haniha ndra samaha'ö ya'ugö,


text:
awö wa i'otarai wa'a'iraonou no ö'ila zura ni'amoni'ö, si tola mame'e khöu fa'aboto ba dödö ba samasao ya'ugö ba wangorifi sodanedane ba wamati khö Keriso Yesu.


text:
Fefu zi no tesura, nihehaini Lowalangi, moguna da'ö ba wamaha'ö ba ba wangoroma'ö si duhu, ba wanga'azökhi ba ba wamasao niha ba wa'aboto ba dödö si duhu,


text:
Famarou dödö safuria Tanö föna Lowalangi ba tanö föna Keriso Yesu, sanguhuku dania niha sauri awö zi no mate, ba wa'ato'eleNia ba ba wamatöröNia, uŵa'ö sibai khöu:


text:
Turiaigö daroma li ba böi böhöli, he fatema he göi lö'ö, oroma'ö zi duhu he göi si sala, tegu ba amenesi si fao fa'ebolo dödö si fahöna ba fa'onekhe ba wamaha'ö.


text:
Börö me so dania ginötö, lö sa'ae edöna niha wanema famaha'ö si duhu, ba hiza la'owuloi khöra ndra guru somasi dödöra ba wamönui somasimasi dögi dalingara.


text:
Ba ya'ugö, taha dödöu ba ngawalö hadia ia, bologö dödöu ba wanema famakao, ohalöŵögöigö halöŵö zanuriaigö Injil ba falua halöŵö fa'a'enoniu.


text:
Ba iada'a no tehönagö khögu dakula wa'aduhu andrö, ni'amualagö Zo'aya khögu, sanguhuku satulö andrö, na no inötönia. Ba tenga ha khögu, ba zi dozi niha sombalombaloi fe'asoNia si fao fehulu dödö. ''''So 'aya zi fao khöu – Oroisa safuria


text:
Noa sa iröi ndra'o Dema, börö me ebua dödönia ba wangomasi'ö ulidanö andre; no möi ia ba Desalonika. Kresen no möi ba Galatia, ba Tito ba Dalamatia.


text:
Na möi ndra'ugö ba da'e, ohe mbarugu sebua si no uröi ba Deroa ba nomo Karpo, he göi ngawalö gölugölu zura, mendrua manö nifazökhi moroi ba guli.


text:
Alisandre, tuka ziambu andrö, no oya ilau khögu zi lö sökhi; Isulöni dania khönia So'aya faudu ba gamuatania.


text:
Ba ginötö wombelegögu ya'o si föföna [föna zanguhuku], samösa lö sango'awögö ya'o, ba hiza laröi ndra'o fefu,― ya lö tebe'e ba hulura [horö andre].―


text:
Ba hiza no I'o'awögö ndra'o So'aya ba I'abölö'ö ndra'o, irege tola u'asiwai halöŵö wanuriaigö Injil andrö, ba fefu ngawalö soi oi larongo; ba no aefa ndra'o moroi ba mbawa zingo.


text:
Ba he göi dania I'efa'ö ndra'o So'aya moroi ba nifakhoi dödö si lö sökhi fefu, ba I'orifi ndra'o irege tola möido ba gamatöröŵaNia ba zorugo. KhöNia sa lakhömi irugi zi lö aetu! Amen.


text:
Odödögö sibai we'aso fatua lö baŵa wa'okafu. La'owai ndra'ugö ira Ebulo, Fude, Lino ba Klaudia awö ndra talifusö niha samati fefu.


text:
FangowaiMoroi khö Waulo, enoni Lowalangi, rasul Yesu Keriso nifataro ba wamasao niha nifili Lowalangi ba wamati ba ba wa'aboto ba dödö sanandrösa ba wa'aduhu ba fangata'ufi Lowalangi,


text:
Iada'a, ba ginötö si no tehonogöi, Ifa'ele'ö daroma liNia andrö bakha ba wanuriaigö Injil si no tetou'ö ba dangagu, faudu ba gohitö dödö Lowalangi, Sangorifi ya'ita.


text:
Khö Dito, onogu sindruhu sodanedane ba wamatida. Ya kharasi ba fa'ohahau dödö moroi khö Lowalangi, Ama, ba moroi Keriso Yesu, Sangorifi ya'ita, zi faofao khöu.


text:
Halöŵö Dito ba Kreta – Hewisa zi samösa kubalo Da'a ae mbörö wa uröi ndra'ugö ba Kreta, ena'ö öföfö'ö zinangea teföfö'ö na sa, ya'ia ba wamataro ira sondrönia'ö ero sambua banua sebua, simane si no u'oroi'ö khöu.


text:
Ira sondrönia'ö andrö lö tola lö'ö si lö sinegu, si ha samösa fo'omo, si so iraono samati ba tebai teŵa'ö wa so khöra wa'a-lö-toföfö fa'auri awö wa'a-lö-folo'ö.


text:
Börö me samösa sondrönia'ö lö tola lö'ö si lö sinegu, simane samösa satua zangai halöŵö khö Lowalangi, lö fayaŵa, lö fönutö, lö mabumabu, lö amu'i ba lö mangisö ba gefe,


text:
ba hiza, itema niha ba nomonia, omasimasi ia zi sökhi, tola itaha dödönia, atuatua, lö famaehusi niha, atulö dödönia ba sohauhau.


text:
Lö iböhöli daroma li sindruhu andrö, si faudu ba wamaha'ö si no itema, ena'ö tola i'amenesi niha modanedane ba wamaha'ö satulö andrö, irege tola iforoma'ö wa lö atulö khö ndra samadamadaö andrö.


text:
Fomba'agö famaha'ö selungu Noa sa ato niha si lö molo'ö, solau huhuo si lö ösi ba samaelungu era'era niha, mendrua manö ndra talifusö si'otarai agama Yahudi.


text:
Lö tola lö'ö muduhö mbawa ndra niha simanö, börö me oya nifawukaisira fongambatö ba wamaha'ö selungu andrö, ena'ö lasöndra hare si lö atulö.


text:
So sa me föna samösa zama'ele'ö moroi ba gotaluara, sanguma'ö: ''No i'otarai me föna wa si falimolimo niha Kreta, no urifö safaito ira ba solu'alu'a fondrege wa'areu.'' Duhu sa wasasita andrö.


text:
ba lö sa'ae lafaduhusi tödö hikaya nikarangaini andrö khö ndra niha Yahudi awö ngawalö gamakhoita nifazökhi niha si no aröu fabörö moroi ba zi duhu.


text:
Sambalö lö salakha khö ndra niha satulö tödö. Khö ndra niha si ta'unö fangerangera ba si lö mamati, sambalö lö hadia ia sohauhau, börö me no ta'unö wangerangerara he göi li dödöra.


text:
La'akui wa aboto ba dödöra Lowalangi, ba hiza la'osilö'ögö sa Ia ba ngawalö gamuatara. Sogoro ita ira ba si lö molo'ö, ba tebai te'oguna'ö ira ba ngawalö halöŵö si sökhi.


text:
Ira matua satua, akha so khöra wanaha tödö, fa'asökhi gamuata ba fa'atuatua, aro ba wamati, fa'omasi ba fa'ebolo dödö.


text:
Simanö göi ndra alawe satua, akha moadu ira ba gamuata, lö la'obo'obousi niha bö'ö ba lö omasimasi mamadu tuo, ba hiza akha tobali ira samaha'ö ngawalö zi sökhi,


text:
ba lö sinegu ira ba sökhi gamuatara, la'ila laföfö'ö zoroiyomora awö wa la'o'ö niŵa'ö wo'omora ira matua, ena'ö lö hadöi danedane [ba niha baero] ba wango'aya taroma li Lowalangi andrö.


text:
Simanö göi khö ndra matua si bohou ebua, farou dödöra, ena'ö so khöra wanaha tödö ba ngawalö hadia ia.


text:
Ya'ugö samösa akha tobali dumaduma ba gamuata si sökhi. Fa'ema wamaha'ö si fao fa'adölö dödö ba fa'amoadu;


text:
akha atulö wehedeu ba lö sinegu. Na simanö, te'ailasi zi fa'udu khöu andrö, börö me lö hadia ia si tola laböbögö sanandrösa khöda.


text:
böi lalimo ira; ba hiza ba ngawalö hadia ia akha laforoma'ö wa'asökhi dödöra ba fa'a löfaröira; irege oroma wa'asökhi wamaha'ö si'otarai Lowalangi, sangorifi ya'ita.


text:
Ifahaö ita, ena'ö taböhöli wa'a-lö-ba-dödö Lowalangi, awö wangisö ösi gulidanö andre. Ifaha'ö ita, ena'ö sagötö fe'asoda ba gulidanö andre so khöda wanaha tödö, fa'atulö ba folo'ö li Lowalangi,


text:
gasagasa tabalobaloi wamönui fa'ohahau dödö si no tadönadöna andrö, ya'ia wa'ato'ele lakhömi Lowalangi sebua, ba Sangöhöli ya'ita, Yesu Keriso.


text:
Ya'ia zanehegö fa'auriNia salahida ba wangorifi ya'ita moroi ba zi lö sökhi fefu ba ba wombali'ö ya'ita sambua soi ni'amoni'ö, sauri nifaböbö ba khöNia, ba sowölö'ölö ba wamalua si sökhi.


text:
Turiaigö da'e, amenesi ba a'aro'ö dödö niha si fao fangoigö tödöu. Akha samösa lö sangositengagö ya'ugö.


text:
Lala wa'auri niha keriso Fasugi ba dödö ndra niha samati, ena'ö molo'ö ira khö wamareta ba ba khö ndra sololohe ba wobanuasa ba la'o'ö goigoi nibe'era. Akha lö mamalö mama'anö ira ba wamalua ngawalö zi sökhi.


text:
Böi latandraŵaisi niha, gofu haniha, awö wa lö fasoso ira ba niha, ba hiza lahaogöhaogö wehedera ba laforoma'ö wa'asökhi dödöra ba niha fefu.


text:
No göi si lö tödö ita me föna, si lö molo'ö, selungu, tobali sawuyu ngawalö wangisö ba omasiö dödö soya ngawalö, sanörö lala wa'a-lö-sökhi ba fa'afökhö dödö, sogoro niha ita ba faoma fatiu dödöda khö nawöda.


text:
no I'orifi ita, tenga sodanedane ba gamuata nifaluada ba wa'atulö dödöda, ba hiza börö wa'ahakhö dödöNia andrö nifa'e ma ba sakramen fanasa samatumbu'ö ya'ita mangawuli ba samohouni ya'ita ba khö Geheha Ni'amoni'ö,


text:
ena'ö ya'ita, si no te'atulö'ö ba wa'ahakhö dödöNia, sinangea tobali ita sanema ondröita wa'auri si lö aetu nidönadönada.


text:
Tenga fada'aŵasa, ba hiza famalua si sökhi Sindruhu wehede andre, ba omasido ena'ö si fao fangoigö tödöu öfa'ema khöra, ena'ö ya'ira si no mamati khö Lowalangi, la'oigö dödöra ba wamalua si sökhi. Da'a zi sökhi ba soguna ba niha.


text:
Ba hiza aröu'ögö ba wada'ada'aŵasa awö wangerangerai nga'ötö, fasosota ba faguaguasa sanandrösa ba gamakhoita, börö me fefu da'ö lö moguna ba si lö eluaha.


text:
Aboto sa ba dödöu wa no tefuyu gera'era niha simanö ba no i'etu'ö samösa wanguhukunia ba horönia andrö.


text:
Menemene safuriaNa no ufatenge khöu Artema ma Tikhiko, akha ba wa'alio möi'ö khögu ba Nikopoli, börö me no u'etu'ö wa toröido ba da'ö sagötö baŵa wa'okafu.


text:
Oigö dödöu ba wanolo Zena, sangi'ila huku andrö, ba Afolo ba lala wofanöra, ena'ö sambalö lö hadia ia sambö ira.


text:
Sökhi göi na ira niha khöda lafamaha ira ba wamalua ngawalö zi sökhi ba wombönökhi ngawalö zabölö moguna; akha tenga si lö mowua ira [ba wamati].


text:
FangowaiLa'owai ndra'ugö ira talifusö fefu si fao awögu ba da'e. Fa'ema göi wangowai khö ndra niha si fahuwu khöma bakha ba wamati. Ya khara si (Zo'aya) zi faofao khömi fefu! (Amen).


text:
FangowaiMoroi khö Waulo, si no niha nikuru ba khö Keriso Yesu, ba moroi khö Dimoteo, talifusöda, khö Wile mo ni'omasi'ö ba awöma wohalöŵö,


text:
ba khö Afia, talifusö alawe, ba khö Arkhipo, si no awöma ba wasöndrata, ba ba khö ndra niha samati sowulowulo ba nomou.


text:
Kharasi ba fa'ohahau dödö moroi khö Lowalangi, Amada, ba moroi khö Zo'aya ya'ita, Yesu Keriso, zi faofao khömi.


text:
Mangandrödo, ena'ö mowua wo'urakhamö ba wamati andrö, irege aboto ba dödöu fefu ngawalö zi sökhi, si no tobali tana khöda ba khö Keriso Yesu.


text:
Börö wa'omasimö tenga ha ma'ifu no usöndra wa'omuso dödö awö wondrara dödö, börö me no ö'a'aro'ö dödö ndra niha ni'amoni'ö, ya'ugö, talifusögu. ''Angandröŵa sanandrösa khö Onesimo – No si fatalifusö ami fefu''


text:
ba hiza, börö wa'omasimö andrö, sökhi manö na u'andrö: Ya'odo, Faulo, si no atua, mendrua manö iada'e no tobali niha nikuru börö Keriso Yesu,


text:
ufa'ema khöu gangandröŵagu sanandrösa khö nonogu ni'adonogögu me so ndra'o bakha ba gurunga, ya'ia Onesimo.


text:
Omasido sa utaha ia ba da'e mena'ö, tobali salahiu ba wanolo ya'o sagötö fe'a sogu bakha ba gurunga börö Injil andrö,


text:
ba hiza, lö omasido ufalua hadia ia fatua lö fatehe dödöu, ena'ö si sökhi andrö, lö öfalua ia si fao fa'abua gölö ba hiza si fao fa'ahele dödö.


text:
tenga sa'ae tobali sawuyu, ba hiza töra ia moroi ba da'ö, ya'ia wa tobali samösa talifusö ni'omasi'ö; simanö sa ia ba khögu, ba mendrua manö sa'ae khöu, he molo'ö fa'aniha, he göi ba khö Zo'aya.


text:
Ya'o, Faulo, si fao sura nisura dangagu andre, ufabu'u wa ya'o zamu'a khöu, ena'ö lö uŵa'ö wa mo'ömö göi ndra'ugö khögu, ya'ia wa'auriu samösa (ba khö Zo'aya).


text:
Börö da'ö, ya'ugö talifusögu, fohare ndra'o ba khömö andrö ba khö Zo'aya; rara dödögu ba khö Zo'aya.


text:
Usura khöu da'a ba wa'afaduhu dödö sanandrösa ba wolo'ömö, börö me u'ila wa öfalua töra moroi ba zi no u'andrö khöu.


text:
Muhede Lowalangi si fao fama'ema NonoNia No asese ba ba wangoguna'ö ngawalö lala, muhede Lowalangi me föna khö ndra furugöda si fao fama'ema ndra sama'ele'ö.


text:
Ba ginötö safuria andre, muhede Ia khöda si fao fama'ema NonoNia, si no tehonogöi ba wanema fefu hadia ia tobali ondröitaNia. Si fao fama'emaNia göi wa no I'a'asogö gulidanö ma'asagörö.


text:
Ya'ia haga lakhömiNia ba famaedo wa'asoNia. Faoma taroma liNia sabölö I'a'aro'ö gölia ulidanö andre. Me no aefa Ifalua wangehaogö niha moroi ba horö, dumadao Ia ba gambölö Lowalangi si lö ambö fa'abölö ba nahia fondrege zalaŵa,


text:
si no alaŵa moroi ba wetaro ndra mala'ika; simane töiNia andrö, si no Itema tobali ondröitaNia, no aröu tohude moroi ba wa'amolakhömi döira.


text:
Lakhömi Nono Lowalangi Ha'ökhö sa ba gotalua ndra mala'ika no irai Iŵa'ö Lowalangi: "OnoGu Ndra'ugö; ma'ökhö andre no U'adonogö Ndra'ugö." Ma Imane zui: "Tobali dania Ndra'o Ama khöNia; ba Ya'ia tobali Ono khöGu?"


text:
Ba me inötö Ifa'ele'ö NonoNia sia'a andrö ba gulidanö andre, Imane zui: "Akha fefu ndra mala'ika Lowalangi mangalulu khöNia."


text:
Sanandrösa khö ndra mala'ika teŵa'ö: "Ibali'ö tengetengeNia nangi Lowalangi, ba holahola galitö tobali enoniNia."


text:
Ba hiza, sanandrösa khö Nono Imane: "No dadaoma Yahwe dadaoma wa'arazoMö, ba lö tebulö irugi zi lö aetu; ba fa'atulö zi'o wa'arazoMö.


text:
Omasimasi Ndra'ugö wa'atulö, ba fatuwu khöU wa'a-lö-atulö. Da'ö mbörö wa Lowalangi, ya'ia LowalangiU, no Ibayoini Ndra'ugö fanikha wa'owuawua dödö, töra moroi khö ndra awö si fao khöU."


text:
Öfamurui baru sebua wamurui ya'ira, ba Ö'ali ira hulö nukha; ba hiza, Ya'ugö no si lö mamalömalö, ba döfiMö lö mo'aetufa."


text:
Ha'ökhö sa ba gotalua ndra mala'ika andrö no irai Iŵa'ö: "Dadao ba gambölöGu, irege Ubali'ö danedane gaheU fefu zi fa'udu khöU?"


text:
Na simanö, hadia tenga fefu ndra mala'ika no eheha si möi enoni, nifataro ba we'amöi enoni ndra niha si no tehonogöi ba wanema ondröita wangorifi andrö?


text:
Fa'amolakhömi wangorifi nitemada Da'ö mbörö wa abölö na sa moguna tabe'e ba dödöda zi no tarongo, ena'ö lö elungu ita ba lö takhamö zaŵatö.


text:
Börö na no tobali huku saro daroma li andrö nifa'ema ndra mala'ika [ba hili Sina'i], ba no latema zulö sinangea ira niha si lö molo'ö ba sanawö ya'ia,


text:
hewisa wa tola aefa ita [ba wanguhuku], na lö ba dödöda turia wangorifi solakhömi andrö? So'aya samösa zi'oföna manuriaigö ya'ia, awena lafaduhu'ö khöda ira sasi si no mamondrondrongo Ya'ia.


text:
I'a'aro'ö göi wasasitara Lowalangi si fao tandra sahölihöli dödö ba ila'ila awö ngawalö halöŵö segebua ba buala nibe'e Geheha Ni'amoni'ö molo'ö somasi Lowalangi.


text:
Keriso zamatörö ulidanö Tenga khö ndra mala'ika tetou'ö ba wamatörö ölia ulidanö si so andrö dania, nifatunöma andre,


text:
ba hiza, so niha si no irai fasasi ba ayati zura ni'amoni'ö, sanguma'ö: "Hadia niha andrö, irege itörö tödöU ia, ma hadia göi nono niha, irege soso dödöU ia?


text:
Ba ginötö si lö arara, no Öfonahia ia tou ndra mala'ika, ba hiza no Öfotakula ia si fao lakhömi ba sumange.


text:
No Öbe'e barö gaheNia hadia ia fefu." Na [teŵa'ö:] no Ibe'e barö gaheNia ngawalö hadia ia Lowalangi, ba sambalö lö hadöi si lö tebe'e barö wamatöröNia; ba hiza, iada'a lö na sa ta'ila hewisa wame'e barö gaheNia hadia ia fefu.


text:
Awai ni'ilada: Yesu, si no tefonahia tou ndra mala'ika ba ginötö si lö arara, no tefotakula si fao lakhömi ba sumange, börö wanaögöNia fa'amate. Edöna sa dödö Lowalangi ba wa'ebua dödöNia, wa Itandra wa'amate soguna ba zi dozi niha.


text:
Börö me sinangea sa wa Ya'ia, si no börö wa te'a'asogö hadia ia fefu ba si fao fama'emaNia, awö wa tehonogöi Ia ba wamasao ato ndraono [tanö bö'ö] ba lakhömi, tefo'ahonoa Ia ba wanaögö famakao, ena'ö tobali Ia samobörö fangorifira.


text:
He Sangamoni'ö, he göi ya'ira ni'amoni'ö, no moroi ba zi ha samösa [Ama], irege lö aiwö göi Ia ba wamotöi ya'ira talifusö,


text:
me Imane: "EdönaDo Uturiaigö döiMö [he Lowalangi] khö ndra talifusöGu ba Usunosuno Ndra'ugö ba gotalua zato."


text:
Ba teŵa'ö na sa: "Utou'ö wanötönagu khöNia." Ba teŵa'ö zui: "Ya'e Ndra'o awö ndraono [tanö bö'ö] andrö, si no Ibe'e khöGu Lowalangi."


text:
Börö me iraono [si sambua ama] faoma so khöra nagole ba do si fagölö, andrö göi wa Ya'ia tobali fagölö khöra ba mo'urakha Ia ba wa'anihara, ena'ö tola mate Ia, ba ba wa'amateNia andrö I'alani zamatörö fa'amate, ya'ia gafökha.


text:
Ba zimanö edöna Ia wangefa'ö ya'ira si no so barö wangosawuyu börö wa'ata'u wa'amate sandrohu fa'aurira.


text:
Da'ö mbörö wa ba ngawalö hadia ia lö tola lö'ö tefaomagö Ia khö ndra talifusöNia, ena'ö tobali Ia ere sebua solomasi ba si lö faröi we'amöi enoni khö Lowalangi ba wame'e höli horö soi niha.


text:
Me Ya'ia samösa tetandraigö me Itaögö wamakao, andrö wa I'ila Itolo göi ira si so bakha ba wanandraigö.


text:
Ebua kuaso Yesu moroi khö MozeBörö da'ö, ya'ami ira talifusö ni'amoni'ö, si no mo'urakha ba wogaoni moroi ba zorugo andrö, mitöngöni Yesu andrö, Tengetenge Lowalangi ba Ere Sebua nifatida [ba duho wamatida].


text:
Si lö faröi Ia khö Zi no mangohonogöi Ya'ia, simane Moze [nifotöi enoni si lö faröi ba wombambaya halöŵö] ba nomonia.


text:
Sinangea sa wa abölö tohude tefolakhömi Yesu moroi khö Moze, hulö simane tuka domosa abölö tefolakhömi moroi ba domosa nifazökhinia.


text:
Duhu sa wa dozi tomosa ifazökhi samösa tuka domosa, ba hiza Lowalangi sa zamazökhi ngawalö hadia ia fefu.


text:
Duhu sa wa si lö faröi Moze ba we'amöi enoni ba nomonia ma'asambua ba wame'e fasasita sanandrösa ba nituriaigö dania,


text:
ba hiza, Keriso andrö no Ono nihonogöigö ba wamatörö ösi nomoNia; ba ya'ita nösi nomoNia andrö, asala irugi gamozua ta'a'aro'ö ita wangolembai fa'afaduhu dödö awö wanötöna sanga'aro'ö tödöda.


text:
"Böi mi'abe'e'ö dödömi" - Folombase fao awö Lowalangi Börö da'ö, simane niŵa'ö Geheha Ni'amoni'ö: "Ma'ökhö andre, na mirongo liNia,


text:
böi mi'abe'e'ö dödömi simane me luo no ba naha wekökökökö, simane me luo no ba naha wanandraigö andrö, ba danö si mate.


text:
Öfa wulu fakhe wa'ara mofönu Ndra'o ba zi sagötö andrö ba Uŵa'ö wa lö mamalömalö soi selungu tödö ira, ba lö aboto ba dödöra lalaGu,


text:
Mi'angelama, ya'ami ira ta lifusö, ena'ö samösa lö tesöndra ba gotaluami zotödö si lö sökhi safönu fa'a-lö-faduhu dödö, irege i'erogö Lowalangi sauri.


text:
Ba hiza, ya faoma mi'amenesi nawömi ero ma'ökhö, sagötö tola na sa teŵa'ö "ma'ökhö andre", ena'ö samösa lö tesöndra ba gotaluami zabe'e tödö börö walimosa horö andrö.


text:
Börö me no tefaböbö ita khö Keriso, asala irugi gamozua lö mamalö ta'a'aro'ö ita ba wangolembai fa'afaduhu dödö si no ta'okhögö ba wamobörö.


text:
Ba hiza, na no teŵa'ö: "Ma'ökhö andre, na mirongo liNia, böi mi'abe'e'ö dödömi simane me luo no ba naha wekökökökö",


text:
haniha zamaoso fönu Lowalangi andrö, heŵa'ae no larongo liNia? Hadia tenga fefu ira sofanö moroi ba danö Mesirayi andrö nidönia'ö Moze?


text:
Ha'ökhö göi mofönu Lowalangi si öfa wulu fakhe wa'ara? Hadia, tenga khö ndra niha samalua horö andrö, irege tefazawili gamatelara ba danö si mate?


text:
Ha'ö khö göi tetandrösaigö me fahölu Ia wa lö tetehegö lakhamö wolombase andrö khöNia, na tenga khö ndra si lö faduhu tödö andrö?


text:
Ba no göi ta'ila wa tebai lakhamö, börö wa'a-lö-mamatira. Famarou dödö ba wa'a-lö-faröi ba wamati Lö na sa si taya gamabu'ula li Lowalangi andrö sanandrösa ba we'amöi ba nahia golombaseŵa khöNia.


text:
me ba khöda göi no tebe'e wanuriaigö, simane khöra, ba hiza, lö mo'ölö khöra daroma li nirongo andrö, börö me lö mamati ira, irege lö isösö dödö ndra samondrondrongo ya'ia.


text:
Ba ya'ita samati, möi ita ba nahia golombaseŵa andrö, simane si no teŵa'ö: "Irege fahölu Ndra'o ba wönugu: Böi ya lakhamö wolombase andrö khöGu." Hadia tenga no awai halöŵöNia i'otarai me te'a'asogö gulidanö andre?


text:
Börö me sanandrösa ba ngaluo si fitu, no tesura ba zura ni'amoni'ö: "Ba ngaluo si fitu molombase Lowalangi moroi ba halöŵöNia fefu."


text:
Na simanö, tatu so niha si möi ba wolombase andrö. Ba hiza ya'ira si'oföna manema fanuriaigö andrö, lö lakhamö börö wa'a-lö-mamatira.


text:
Andrö wa ifuli Ihonogöigö sambua ngaluo, ya'ia "ma'ökhö andre", me fahuhuo Ia si fao fama'ema Dawido, ara furi da'ö, simane si no teŵa'ö no mege: "Ma'ökhö andre na mirongo liNia, böi mi'abe'e'ö dödömi."


text:
Na no mena'ö i'ohe ira Yosua ba wolombase andrö, tatu lö sa'ae fahuhuo Ia sanandrösa ba luo tanö bö'ö, furi da'ö.


text:
Börö me gofu haniha zi no möi ba wolombase andrö khöNia, no molombase ia moroi ba ngawalö halöŵönia, simane Lowalangi solombase ba ngawalö halöŵöNia.


text:
Börö da'ö, akha taforege ba we'amöi ba wolombase andrö, ena'ö samösa lö si te'ala börö wolo'ö dumaduma wa'a-lö-mamati si fagölö.


text:
Fa'aro daroma li Lowalangi Auri sa daroma li Lowalangi andrö ba mofa'abölö, abölö atarö moroi ba wöda si faoma bawa. Isösö irugi ifabali ira noso geheha awö ngawalö mbu'u ba uto döla; ihuku gera'era ba ösi dödö niha.


text:
Sambalö lö hadöi ni'a'asogö si tobini föna duduma höröNia, oi lö balubalu fefu ba to'ele manö fönaNia; khöNia sa lö tola lö'ö tabe'e wanema li.


text:
Yesu no Ere Sebua gamabu'ula li si bohouMe no so khöda Gere Sebua solakhömi, si no mondrugi Lowalangi ba zorugo, ya'ia Yesu, Ono Lowalangi, akha lö taböhöli wangolembai tuho wamati nifatida [ba wanema fanasa].


text:
Börö me Ere Sebua andrö khöda tenga si tebai fao ba wanaögö fa'atebaida, ba hiza fagölö simane ya'ita: Ba ngawalö hadia ia no tetandraigö Ia, awai i lö khöNia horö.


text:
Börö da'ö, akha si fao fa'a-lö-aiwö ta'ondrasi dadaoma kharasi andrö, ena'ö tasöndra wa'ahakhö dödö awö wa'ebua dödö, ba tatema wanolo faudu ba ginötö moguna.


text:
Halöŵö gere sebua - Hewisa Keriso?Dozi sa ere sebua nituyu moroi ba gotalua niha, tefataro ia soguna ba gamakhaitara niha Lowalangi, ena'ö i'ohe game'elara ba ifasömba'ö wasömbata fangeheta horö.


text:
Lö tola lö'ö i'ila ibologö dödönia khö ndra niha si lö mangila watahögö ba si no elungu, börö me ya'ia samösa göi no niha si lö fa'abölö.


text:
Samösa lö sangebua'ö ya'ia ba wamataro ya'ia samösa, ba hiza Lowalangi zogaoni ya'ia, simane fogaoni Ga'aroni.


text:
Simanö göi Keriso, lö Ifolakhömi samösa Ia ba wa'atobali ere sebua, ba hiza Ya'ia andrö, si no muhede khöNia wanguma'ö: "OnoGu Ndra'ugö, ma'ökhö andre U'adonogö Ndra'uGö."


text:
Simane ba ayati tanö bö'ö göi teŵa'ö: "Ere Ndra'ugö irugi zi lö aetu, molo'ö amakhoita andrö khö Melekhisede."


text:
Me auri na sa Ia ba gulidanö andre, no Ifa'ema gangandröŵa awö ngaröngarö dödöNia si fao fe'ao sabölöbölö ba taŵa hörö khö Zangila mangefa'ö Ya'ia moroi ba wa'amate, ba no tefondrondrongo Ia börö wa'atulö dödöNia.


text:
Ya tobali bihasa ami ba wamati Sinangea wa oya fahuhuo ita sanandrösa ba da'ö, ba hiza abua wamotokhi, börö me no afuru dalinga dödömi.


text:
Na tafaigi dali wa'ara ginötö, no mena'ö tobali samaha'ö ami iada'a, ba hiza oroma wa moguna na sa tefamaha ami ba danedane sanandrösa ba daroma li Lowalangi; moguna na sa tebe'e khömi susu, tebai na sa ö sabe'e.


text:
Ba hiza, ö sabe'e nibe'e khö niha si no bihasa, si no to'ölö wangoguna'ö ngawalö indera, irege no tefamaha ira ba wamaehusi si sökhi ba si lö sökhi.


text:
He ŵa'ae simanö, dataröi danedane wamaha'ö sanandrösa khö Keriso andrö, ba tafa'ese ita ba wa'atedounia. Böi tafuli tafa'anö daneda ne sanandrösa ba wangositengagö ngawalö halöŵö solohe fa'amate, awö wangakui famati khö Lowalangi,


text:
sanandrösa ba wanasa awö wanufa tanga, ba he göi sanandrösa ba wemaoso zi mate awö wangetu'ö huku ba wa'auri si lö aetu.


text:
Börö me ya'ira si no irai tehagaini tödö, si no manandra buala zorugo ba si no irai mo'urakha ba khö Geheha Ni'amoni'ö,


text:
si no morasoi ha wa'asökhi daroma li Lowalangi solakhömi awö wa'abölö kharasi moroi wa'auri si so dania,


text:
ba hiza, aefa da'ö laröi wamati, hulö lö sa'ae tesöndra lala samuza tö ba wamuli ya'ira ba wamalalini era'era. Ya'ira samuza tö laforöfa khöra Nono Lowalangi ba labe'e ni'o'aya Ia föna niha sato.


text:
Börö me tanö zanisiö idanö deu sasese atoru yaŵania ba samatumbu'ö sinanö soguna khö ndra niha sangohalöŵögöi ya'ia zanema howuhowu moroi khö Lowalangi.


text:
Ba hiza, na ha ifatumbu'ö ndroi awö lato, lö guna sa'ae danö andrö ba no ahatö khönia wangelifi, ba ba gafuriata tetunu.


text:
Heŵa'ae no maŵa'ö da'ö, ya'ami ira ni'omasi'ö, faduhu dödöma wa so khömi zi sökhi ba si tola mangorifi ya'ami.


text:
Tenga sa si lö atulö Lowalangi andrö, irege olifu Ia zi no mifalua awö wa'omasimi si no miforoma'ö khöNia ba wanolo ira niha ni'amoni'ö, simane nifaluami irugi iada'e.


text:
Ba hiza omasiga na ero zamösana ami irugi gamozua miforoma'ö wa'owölö'ölö si fagölö ba wogamö si no midönadöna;


text:
böi atage ami. Mi'odumaduma ira si no mo'urakha ba ngawalö wawu'usa li Lowalangi andrö sodanedane ba wamati ba fa'ebolo dödöra.


text:
Fa'aro wawu'usa li Lowalangi Me fawu'u li Lowalangi khö Gaberahamo, fahölu Ia khöNia samösa, börö me lö hadöi salaŵa moroi khöNia si tola möi Ia ba hölu, Imane:


text:
Na fahölu niha, fahölu ia ba döi zabölö ebua moroi khönia, ba hölu andrö tobali fangaronia, irege lö hadöi sa'ae fada'aŵasa.


text:
Börö me omasi Lowalangi wangoroma'ö fa'a-lö-awu'a gohitö dödöNia khö ndra niha sanema ondröi ta wawu'usa liNia, andrö wa Ifaogö wahölusa,


text:
ena'ö si fao si dombua balö andrö [ya'ia wawu'usa li ba fahölusa] si tebai tewu'a, sangoroma'ö wa tebai falimo Lowalangi, so khöda lohelohe saro ba wogamö fanötöna andrö si no so fönada.


text:
Fanötöna andrö no hulö zao saro ba si sökhi soguna ba nosoda, si no tekhai bakha ba naha fondrege ni'amoni'ö furi mba'aba'a nukha andrö,


text:
ba zi möi Yesu sodaridari fönada, me to bali Ia Ere Sebua irugi zi lö aetu, molo'ö amakhoita andrö khö Melekhisede.


text:
Ere Sebua khöda Yesu KerisoMelekhisede andrö no razo Zalema ba ere khö Lowalangi fondrege zalaŵa; ifaondragö Gaberahamo, me mangawuli ia moroi ba wasuwöta ba wangalani ira razo, ba ifahowu'ö ia.


text:
Börö da'ö ibe'e khönia zi sambua ni'ofulu Aberahamo [moroi ba nisöndrania ba wanuwö andrö]. Töi Melekhisede, si'oföna sibai mo'eluaha razo wa'aduhu, ba hiza göi razo moroi ba Zalema, eluaha razo wa'atulö.


text:
Oroma ia hulö zi lö ama ba si lö ina, ba he göi angolifa nga'ötönia; lö tetutunö wamobörö wa'aurinia he göi fozu wa'aurinia, no fakhilikhili ia khö Nono Lowalangi ba lö tebulöbulö wa'a'erenia.


text:
Mifaigi ha wa'amolakhömi niha andrö nibe'e Gaberahamo, furugö soi Lowalangi, si sambua ni'ofulu moroi ba zia'a nisöndrania ba wasuwöta.


text:
Molo'ö huku Moze, nga'ötö Lewi si no manema fa'a'ere zi so kuaso ba wa ngai si sambua ni'ofulu moroi ba soi Lowalangi, eluaha moroi khö ndra talifusöra, heŵa'ae no nga'ötö Gaberahamo göi ira.


text:
Ba hiza Melekhisede, si tenga nga'ötöra, ihalö zi sambua ni'ofulu moroi khö Gaberahamo ba ifahowu'ö ia si no manema fawu'usa li andrö.


text:
Ba da'a, niha si tola mate zanema si sambua ni'ofulu andrö, ba ba da'ö, niha si no tebe'e fasasita wa sauri ia.


text:
Ma na'i tola teŵa'ö wa si fao fama'ema Gaberahamo no tehalö göi zi sambua ni'ofulu moroi khö Lewi si so kuaso ba wanema si sambua ni'ofulu andrö,


text:
Fa'a'ere Yesu alaŵa moroi ba wa'aere nibe'e ba mado LewiNa si fao fama'ema wa'a'ere Lewi mena'ö no tekhamö wa'amo'ahonoa,― heŵa'ae no latema huku nifodanedane ba wa'a'ere andrö soi Lowalangi,― hana na sa wa moguna tehonogöi niha bö'ö si tobali ere molo'ö amakhoita khö Melekhisede, ba tenga tetötöi molo'ö amakhoita Ga'aroni?


text:
Börö me no mu'ila, wa no si'otarai mado Yuda Zo'aya ya'ita; ba ba mado andrö lö irai itötöi Moze zanandrösa khö ndra ere.


text:
nihonogöi tobali ere tenga sodanedane ba gamakhoita nifazökhi niha, ba hiza no ba wa'abölö wa'auri si tebai teki ko.


text:
Sanandrösa khöNia no tebe'e wasasita: "Ere Ndra'ugö irugi zi lö aetu, molo'ö amakhoita andrö khö Melekhisede."


text:
börö me oroisa andrö lö ifasao niha ba wa'amo'ahonoa, ― ba hiza tebe'e wanötöna sabölö sökhi, sangahatö'ö ya'ita khö Lowalangi.


text:
ba hiza si Samösa andre no si fao fahölusa Zi hede, sanguma'ö khöNia: "No fahölu Zo'aya ba lö ifuli Iheta gangetulaNia: Ere Ndra'ugö irugi zi lö aetu."


text:
Ira tanö bö'ö andrö no ato ira fagatigati tobali ere, börö me iba'agö ira fa'amate ba wa'a-lö-mamalö tobali ere.


text:
Börö da'ö, tola Ifo'ahonoa wangorifi niha, sanörö Ya'ia ba wangondrasi Lowalangi; lö sa mamalö auri Ia ba wa'atobali sama'ema khöra.


text:
Simanö sa zinangea Ere Sebua khöda, ya'ia wa ni'amoni'ö Ia, si lö sala, si lö sinegu, si lö faruka ba niha si so horö, ba salaŵa moroi ba mbanua si yaŵa,


text:
si tenga ero ma'ökhö moguna Ifasömba'ö wasömbata si'oföna soguna ba horönia samösa, awena soguna ba horö soi Lowalangi, simane ira ere sebua tanö bö'ö. Noa sa Ifo'ahonoa wamalua da'ö, me Ifasömba'ö Ia samösa.


text:
Börö me huku föna andrö zamataro niha sambö fa'abölö tobali ere sebua, ba hiza taroma li wahölusa andrö, me no aefa ginötö huku andrö, zangohonogöigö Ono si no tefo'ahonoa irugi zi lö aetu.


text:
Fa 'a'ere Keriso ba zorugo Tuho moroi ba ngawalö nifatunö andrö ya'ia da'ö: No so khöda Gere Sebua simane da'ö, no mudadao Ia ba gambölö dadaoma Wa'asalaŵa ba zorugo


text:
ba we'amöi enoni ba nahia ni'amoni'ö ba nose sindruhu, nifasindro Zo'aya andrö ba tenga nifazökhi niha.


text:
Börö me dozi ere sebua tefataro ba wamasömba'ö ngawalö game'ela ba fasömbata, simanö göi Gere Sebua andrö [Keriso] moguna khöNia zi tola Ifasömba'ö.


text:
Na ba gulidanö andre soso Ia, tebai tobali Ia ere, börö me ba da'e no so ndra ere samasömba'ö fasömbata faudu ba gamakhoita.


text:
Möi ira enoni ba nose andrö si ha famaedo ba lumölumö zi so ba zorugo, simane ni'oroi'ö khö Moze, me edöna ia ifasindro nose andrö, Imane [Lowalangi]: "Faigi sibai, wa fefu da'ö öfazökhi molo'ö famaedo si no te'oroma'ö khöu ba hili."


text:
Iada'e no Isöndra halöŵö wa'a'ere si no abölö molakhömi [Keriso], börö me no tobali Ia sama'ema ba gamabu'ula li sabölö sökhi, ni'odanedanegö ba wawu'usa li sabölö sökhi göi.


text:
Börö da'ö no tetegu ira me teŵa'ö khöra: "Hiza, irugi dania inötö, Iŵa'ö So'aya, Ulau fawu'u li ba ma'uwu Gizara'eli ba ba ma'uwu Yuda, fawu'usa li si bohou,


text:
tenga simane fawu'usa li si no Ube'e khö ndra tuara, me U'ohe dangara ba wangeheta ya'ira ba danö Mesirayi. Börö me no laböhöli wawu'usa liGu andrö, andrö wa lö ba dödöGu sa'ae ya'ira, Iŵa'ö So'aya.


text:
Da'e sa dania wawu'usa li nibe'eGu ba ma'uwu Gizara'eli, Iŵa'ö So'aya, Ube'e barö dotora goroisaGu ba Usura bakha ba dödöra; tobali dania Ndra'o Lowalangira ba ya'ira tobali soiGu.


text:
Lö sa'ae dania faoma lafaha'ö nawöra ma ira talifusöra ba wanguma'ö: Ya aboto ba dödöu Zo'aya! Börö me fefu oi aboto ba dödöra Ndra'o, i'otarai wondrege zide'ide numalö ba wondrege zebua, Iŵa'ö So'aya.


text:
Ba wanguma'ö 'si bohou', no tobali atua zi föföna andrö; ba hadia ia zi no atua ba ahoe, no ahatö wa'atayania.


text:
Ose gamabu'ula li me föna si no taya Duhu sa wa ba gamabu'ula li si föföna andrö so ngawalö goigoi sanandrösa ba wamosumange Lowalangi ba so sambua nahia wangandrö nifazökhi danga niha,


text:
ya'ia sambua nose, tanö föna tefotöi nahia ni'amoni'ö ba zi so naha wandru awö altar, he göi roti nifasömba'ö.


text:
Ba da'ö so altar wanunu kumöyö nifazökhi moroi ba gana'a, awö dawöla gamabu'ula li andrö nifo'uli faoma ana'a ma'afefu. Bakha ba dawöla andrö so mbulibuli ana'a so'ösi manna, si'o Ga'aroni si no irai molewiö, ba dua görö gara wanura andrö si no tesura oroisa gamabu'ula li,


text:
ba ba dete dawöla andrö so darua mala'ika kerubi ba wangoroma'ö fe'aso lakhömi Lowalangi solumö'ö lagölagö [wangefa horö faoma afira]. Ba hiza, tebai tazarazara wamatunö da'ö iada'a.


text:
Ba hiza simanö wamöfö'ö nahia ni'amoni'ö andrö. Ero inötö möi ndra ere ba naha tanö föna ba nose andrö ba wamalua halöŵöra,


text:
ba hiza ba naha tanö bakha ba nose andrö ha ere sebua zi möi sakali döfi, ha ya'ia, ba lö irai möi ia na lö i'ohe ndro nifasömba'önia börö golalöŵania samösa ba he göi olalöŵa soinia.


text:
Ba zimane edöna I'ombakha'ö Eheha Ni'amoni'ö, wa lö na sa si teboka lala ba niha sato we'amöi ba nahia fondrege ni'amoni'ö andrö, sagötö so na sa nose si föföna andrö.


text:
Ose si föföna andrö zangoroma'ö hadia ia sanandrösa ba ginötö si so ya'ita: Ame'ela ba fasömbata nifasömba'ö [me luo no] tebai ifo'ahonoa zamasömba'ö ya'ia,


text:
ba hiza ha saekhu ba ngawalö gö, ba ngawalö nibadu ba ba ngawalö wanasa, si no amakhoita soroma ba hörö ba ha moguna irugi ginötö tebe'e gamakhoita si bohou.


text:
Amakhoita si bohou ba khö Yesu Keriso Ba hiza, no tohare Keriso si no Ere Sebua sanandrösa ba ngawalö zi sökhi si so dania, ba Itörö nose sabölö molakhömi ba mo'ahonoa, si tenga nifazökhi danga niha,― eluahania tenga si'otarai si so ba gulidanö andre,―


text:
ba tenga si fao do nambi si matua ma do nono zaŵi, ba hiza faoma doNia samösa, no möi Ia bakha ba naha fondrege ni'amoni'ö andrö, ha sakali ba sagötö fa'ara ba wanöndra fangöhöli si lö tebulö.


text:
Börö, na do nambi si matua ba do nono zaŵi awö nawu zaŵi si matua nitefe khö ndra niha si ra'iö, irege te'amoni'ö ira dali zoroma ba hörö,


text:
mendrua manö na sa ndro Keriso andrö, si no mamasömba'ö Ya'ia samösa khö Lowalangi ba wa'abölö Geheha Ni'amoni'ö toba li fasömbata si lö sinegu, i'ehaogö dödöda moroi ba gamuata si lö boto, irege tola möi ita enoni khö Lowalangi sauri?


text:
Yesu Keriso no sama'ema ba gamabu'ula li si bohouAndrö wa tobali Ia sama'ema ba gamabu'ula li si bohou. Ba da'ö sa dania latema gondröita si lö tebulö si no tefabu'u khö ndra niha si no tekaoni. Ba hiza lö tola lö'ö oföna Itaögö wa'amate ba wangöhöli horö si no alua ba ginötö gamabu'ula li si föföna.


text:
Hulö simane sura sanandrösa ba gondröita nifazökhi samösa ni ha [fatua lö mate ia], sawena tola te'oguna'ö na no mate niha same'e sura andrö.


text:
Börö me no aefa i'ombakha'ö Moze ngawalö goroisa huku ba soi Lowalangi, ihalö ndro zawi awö ndro nambi si matua nifaruka idanö, awena itefe he sura huku andrö he göi soi ma'afefu faoma bulu zukhu ba bu soyo,


text:
Molo'ö huku, arakhagö fefu ngawalö hadia ia te'ehaogö faoma do. Ba na lö fanuwagö do, lö alua wangefa'ö horö.


text:
Ha Keriso wasömbata sindruhu Ba lala simanö sa te'ehaogö wamaedo ngawalö zi so ba zorugo. Ba hiza, ba ngawalö zi so ba zorugo moguna wasömbata sabölö sökhi moroi ba da'ö.


text:
Lö sa möi Keriso ba nahia ni'amoni'ö nifazökhi danga niha, si ha lumölumö nomo Lowalangi sindruhu, ba hiza adölö Ia ba zorugo tanö föna Lowalangi ba wango'awögö ya'ita.


text:
Ba lö göi moguna auli'auli Ifa sömba'ö Ia samösa, simane ere sebua sero röfi möi ba nahia fondrege ni'amoni'ö ba wolohe do si tenga donia samösa.


text:
Börö na simanö, lö tola lö'ö mena'ö auli'auli Itaögö wama kao [Keriso] i'otarai womböi ulidanö andre. Ba hiza, no to'ele Ia ba ginötö safuria andre, ba ha samuza, ba wanayaigö horö niha sato faoma famasömba'ö Ya'ia samösa.


text:
simanö göi Keriso ha sakali Ifasömba'ö Ia ba wanayaigö horö niha sato. Ba ba zi samuza tö dania, na tohare Ia, tenga sa'ae ba wanayaigö horö, no ba wangorifi niha sombalombaloi fa'atohareNia.


text:
Fasömbata sindruhu Huku [satua] andrö ha lumölumö ngawalö zi sökhi si so dania, ba tenga gambara sindruhu moroi ba da'ö. Andrö wa ba huku andrö si fao fasömbata si fagölö, si lö aedu'aedu tefasömba'ö ero röfi, tebai tefasao niha samasömba'ö ya'ia ba wanöndra fa'amo'ahonoa.


text:
Hadia tenga sa'ae labato mena'ö wame'e fasömbata, na irugi zi lö aetu no la'ehaogö zamasömba'ö ya'ia ba lö sa'ae igohigohi ira tödöra wa si so horö ira?


text:
Börö da'ö, me möi Ia ba guli danö, Imane [Keriso]: "Lö omasi'Ö wasömbata nitaba ba fasömbata ni'a, ba hiza no Öhönagö khöGu mboto;


text:
irege Umane: Ya'e Ndra'o; noa sa tesura bakha ba gölugölu zura sanandrösa khöGu ba wamalua somasi'Ö, he Lowalangi!"


text:
No teŵa'ö: "Lö omasi'Ö wasömbata nitaba ba fasömbata ni'a, fasömbata nitunu ba fasömbata fangeheta horö, lö itema tödöU", hewa'ae tefasömba'ö molo'ö huku.


text:
Aefa da'ö Iŵa'ö: "Ya'e Ndra'o, tohareDo ba wamalua somasi'Ö." Ba zimane Iheta zi föföna andrö [Keriso] ba wanga'aro'ö si bohou.


text:
Ba wamalua somasi Lowalangi andrö Ifasömba'ö mbotoNia Yesu Keriso, irege te'amoni'ö ita irugi zi lö aetu.


text:
Dozi ere ero ma'ökhö so ira ba wamalua halöŵöra, ba auli'auli lafasömba'ö wasömbata si ha da'öda'ö manö, heŵa'ae lö irai so wa'abölönia ba wangefa'ö horö.


text:
Ba hiza, Ya'ia, ha sakali Ibe'e wasömbata ba wangefa'ö horö andrö, ba sagötö fa'ara dumadao Ia ba gambölö Lowalangi,


text:
Ba wamalua fasömbata si ha samuza andrö sa, no Ifasao zedöna te'amoni'ö ba wa'amo'ahonoa irugi zi lö aetu.


text:
me no tesura: "Da'e wawu'usa li andrö, na Ulau fawu'u li khöra dania,― Iŵa'ö So'aya,― Ube'e barö dotora goroisaGu ba Usura bakha ba dödöra.


text:
Ya si lö faröi ita wamalua fa'omasi ba ba wefao ba gangowuloa niha samati Ba hiza iada'a, ya'ami ira talifusö, börö ndro Yesu tetehegö khöda we'amöi ba nahia fondrege ni'amoni'ö andrö.


text:
Börö da'ö data'ondrasi Lowalangi si fao tödö satulö ba ba wa'afönu wamati, börö me no te'ehaogö dödöda moroi ba wa'a-lö-sökhi ba no tesasai mbotoda faoma idanö sohauhau.


text:
Data'a'aro'ö ita ba wololohe tuho wamatida sanandrösa ba wanötönada, börö me si lö faröi Zolau fawu'usa li andrö.


text:
Datafaoma tafaigifaigi nawöda, ena'ö faoma tafarou dödö nawöda ba wamalua fa'omasi awö ngawalö gamuata si sökhi.


text:
Böi taböhöli wefao ba gangowuloada, simane si no to'ölö lafalua ira talifusö ösa; datafaoma tafarou dödö nawöda, mendrua manö me mi'ila wa no ahatö ngaluo [wanguhuku Zo'aya] andrö.


text:
Börö na ta'odödögö sa'ae wamalua horö, me no aefa tefa'ema khöda wa'aboto ba dödö sanandrösa ba wa'aduhu, lö tesöndra sa'ae fasömbata soguna ba wangefa'ö horö andrö,


text:
ba hiza ha fombalomba loi fanguhuku si hokha mbuda awö wa'aukhu holahola galitö sangohorigö ira niha solaŵalaŵa andrö.


text:
Na so zangositengagö oroisa Moze, tehuku mate ia ba wa'a-lö-fa'ahakhö dödö modanedane ba wasasita darua irugi datölu sasi.


text:
Hewisa ba dödömi, hadia tenga mendrua manö mena'ö wa'abua hukuma niha sanguhundragö Ono Lowalangi ba si lö ba dödö do gamabu'ula li sangamoni'ö ya'ia awö zangosiwawöi Eheha sama'ema khönia kharasi?


text:
Te no aboto ba dödöda Zanguma'ö: "Ba dangaGu so wanguhuku; Ya'odo dania zanulöni hadia ia!" awö wa: "Ihuku dania soiNia andrö So'aya."


text:
Moguna wanaha tödöMitörö tödömi ginötö si lalö andrö, ba ginötö me awena mitema wohagaini [ba wanema sakramen fanasa], no oya mitörö wasöndrata safönu famakao


text:
he me tobali ami maimai nifaigifaigi niha sato ba ngawalö wango'aya ba famakao, he göi me fao ami awö ndra niha sanaögö simanö.


text:
Noa sa mitöfaigö ba dödömi wamakao niha nikuru ba lö sabu dödömi me tehalö gokhötami, börö me aboto ba dödömi wa so khömi zi sökhi moroi ba da'ö, si tebai taya.


text:
Moguna sa so khömi wanaha tödö, ena'ö, na no mifalua zomasi Lowalangi, mitema zulö si no tefabu'u andrö.


text:
Noa sa tesura: "Ha tö ma'ifu tö sibai, tohare dania Zi lö tola lö'ö tohare andrö, ba lö ahou wa'atohareNia.


text:
Ba ya'ita andre tenga niha samuwu ya'ia furi saekhu ba wa'atekiko, no niha samati ba wanöndra fangorifi.


text:
Dumaduma wamati nibe'e ndra furugö: Habeli, Henokhi, NoakhiFamati andrö no danedane ba ngawalö nidönadöna ba we'ewe'e dödö ba ngawalö zi lö oroma ba hörö.


text:
Modanedane ba wamati tasöndra wa'aboto ba dödö, wa te'a'asogö gulidanö si fao fama'ema daroma li Lowalangi, ya'ia wa moroi ba zi lö oroma tumbu zoroma.


text:
Börö wamati wa ifasömba'ö Habeli wasömbata sabölö sökhi moroi khö Ga'ino, irege itema wamaduhu'ö wa niha satulö ia. No itema tödö Lowalangi wasömbatania, ba ba döi andrö fahuhuo na sa ia khöda, heŵa'ae no mate ia.


text:
Börö wamati wa tefazaŵa Henokhi, irege lö itandra wa'amate, ba samösa lö sanöndra ya'ia, börö me Lowalangi zamazaŵa ya'ia. Börö me fatua lö tefazaŵa ia, itema wamaduhu'ö wa nitema dödö Lowalangi ia.


text:
Na lö famati, ma'ifu tebai itema tödö Lowalangi zi samösa niha. Börö me gofu haniha zangondrasi Lowalangi, lö tola lö'ö mamati ia wa so Lowalangi, awö wa Ibe'e zulö Lowalangi ba niha sangalungalui Ya'ia.


text:
Modanedane ba wamati tefa'ele'ö khö Noakhi zi lö alua na, irege ba wolo'önia ifazökhi nowo ba wangorifi soroiyomonia ma'afefu; ba börö wamatinia andrö hulö no i'etu'ö huku ba nösi gulidanö andre, ba itema tödö Lowalangi ia faudu ba wamatinia.


text:
Famaduhu'ö nitema GaberahamoModanedane ba wamati wa i'o'ö Aberahamo, me tekaoni ia wanaŵa tanö nitemania dania tobali ondröitania. Ba mofanö ia, heŵa'ae lö aboto ba dödönia heza isaŵa.


text:
Börö wamatinia wa toröi ia ba danö amabu'ula andrö, hulö ba danö zotanö, toröi ia ba nose si fao Iza'aki ba Yakobo sanema ondröita gamabu'ula andrö.


text:
Börö wamati göi wa, heŵa'ae no numalö ndröfi Gaberahamo ba si lö mo'ono wo'omonia Sara, tebe'e khönia wa'abölö ba wamobörö nga'ötö, me faduhu dödönia wa si lö faröi Zi fawu'u li andrö.


text:
Da'ö mbörö wa moroi ba zi samösa niha, ma na'i niha si no mate ösi, tumbu nga'ötö sato, simane fa'oya ndröfi ba dalu mbanua ba fa'oya nene ba mbewe nasi si tebai mu'erai.


text:
Fefu ira no aro ba wamati me mate ira, heŵa'ae lö na sa nitemara si no tefabu'u andrö, ha moroi ba zaröu la'ila, la'owai ba la'akui wa ha si fatewu ba sikoli ira ba gulidanö andre.


text:
Ba hiza humulu dödöra ba mbanua sabölö sökhi, ya'ia mbanua andrö si so ba zorugo. Da'ö mbörö wa lö aiwö khöra Lowalangi, na lafotöi Ia Lowalangira [ya'ia Lowalangi Gaberahamo, Lowalangi Giza'aki, ba Lowalangi Yakobo], me sindruhu wa no Ihönagö khöra sambua mbanua.


text:
Modanedane ba wamati wa ifasömba'ö Giza'aki Aberahamo, me tetandraigö ia, ma na'i aoha gölönia wamasömba'ö ononia si ha samösa, si no manema fawu'usa li andrö,


text:
Börö me iŵa'ö tödönia Aberahamo wa so wa'abölö khö Lowalangi ba wangorifi niha moroi ba wa'amate, ba moroi ba da'ö no itema ia mangawuli, me no hulö zi no mate ia [ba dödönia].


text:
Modanedane ba wamati göi, me so Yakobo ba mbawandruhö wa'amate, ifahowu'ö ndraono Yosefo ma'adarua, awena itendro'ö ia ba zuzu zi'onia [ba mate ia].


text:
Börö wamati wa itörö li Yosefo, me arakhagö mate ia, sanandrösa ba wa'aheta Ndraono Gizara'eli moroi ba danö Mesirayi ba ibe'e goroisa sanandrösa ba dölania.


text:
Famaduhu'ö nitema Moze awö niha bö'ö me aheta ira ba Mesirayi Modanedane ba wamati wa labini'ö Moze ira satuania, tölu waŵa wa'ara, me awena tumbu ia, börö me la'ila wa no iraono si sökhi ia, ba lö ata'u ira wolaŵa fareta razo.


text:
Modanedane ba wamati wa i'ositengagö Moze, me no bihasa ia, na laŵa'ö wa ono nono alawe khö Wara'o ia,


text:
ba hiza abölö omasi ia wanaögö famakao si fao awö soi Lowalangi, moroi na isöndra wa'ohahau dödö si ha gasagasa ba wamazökhi horö.


text:
Iŵa'ö tödönia wa fango'aya nitaögö Keriso andrö, no girögirö sabölö ebua moroi ba harato Mesirayi, ba si fao fehulu dödö ibalobaloi zulö nibe'e khönia dania.


text:
Modanedane ba wamati wa iröi danö Mesirayi Moze ba lö ata'u ia wönu razo; aro dödönia hulö na no i'ila zi lö oroma andrö.


text:
Börö wamati wa ilau gowasa Paska awö wogule'ö do [ba gehomo ba ba högö mbawandruhö], ena'ö lö ibabaya ira [mala'ika] samakiko ono sia'a.


text:
Modanedane ba wamati wa la'ötö Nasi Soyo Iraono Gizara'eli, hulö zofanö ba danö sabe'e, ba hiza ahöndrö sa niha Mesirayi me latandraigö wangötö.


text:
Börö wamati göi, wa Rakhaba, ira alawe sohoröhorö andrö, lö fao ia ba wa'atekiko awö ndra niha samadamadaö, börö me itema'ö si fao fa'asökhi ndra samauze andrö.


text:
Fa'abölö börö wamati ba he göi fanaögö famakao Hadia na sa zi lö tola lö'ö uŵa'ö? Börö me ambö khögu ginötö, na uzarazara wanutunö sanandrösa khö Gideono, Baraki, Simesono, Yefita, Dawido, Samueli, awö ndra sama'ele'ö.


text:
Modanedane ba wamati no la'alani ngawalö gamatöröŵa, lafalua zatulö, latema wawu'usa li Lowalangi, laduhö mbaŵa zingo,


text:
labunu holahola galitö ba no aefa ira ba mbawa wöda. He si lö abölö ira, ba tobali abölö, ma na'i itugu abölö ira ba wasuwöta, irege la'alani zagabölö ba soi bö'ö.


text:
Modanedane ba wamati, lasöndra mangawuli niha si no mate ira alawe, börö wemaoso. Ba hiza tanö bö'ö so zanehegö tefakao irugi mate ba lö omasi ira te'efa'ö, ena'ö latema wemaoso sabölö sökhi.


text:
Latebu ira kara, tetaba faoma garagazi, labunu faoma föda. So göi zanörönöröi tanö si ha mangonukha uli mbiribiri ma uli nambi, lataögö wo'amböta, lagohigohi ira ba lafakao.


text:
So zanörönöröi tanö si mate awö hili misa; so zamini'ö ya'ira ba dögi gara ba ba dögi danö, hulö tenga sinangea khöra gulidanö andre.


text:
Ba hiza, fefu ira, heŵa'ae no latema wamaduhu'ö si sökhi börö wamatira, lö sa'atö na sa nitemara nifabu'u andrö,


text:
börö me no Ihönagö zabölö sökhi Lowalangi khöda; ba ya'ira, akha lö lasöndra wa'amo'ahonoa andrö na lö fao ita.


text:
Dumaduma ba wasöndrata nibe'e Yesu samösa Börö me no ato khöda zame'e dumaduma, hulö lawuo samasui ya'ita, dataheta ngawalö zanambuaisi ya'ita, töratöra horö si no mamali ya'ita ba data'anau'ö gölöda ba wagohisa ba watandrisa si so fönada.


text:
Data'osambalö'ö duduma höröda khö Yesu, si no sondrönia'ö ba samo'ahonoa famatida. Börö wa'omuso dödö si so fönaNia, no Ilu'i röfa si fao fa'ebolo dödö ba lö ba dödöNia fangaila andrö [börö wa'amate ba röfa], irege dumadao Ia ba gambölö dadaoma Lowalangi.


text:
Mitörötörö tödömi Ia, si no manaha tödöNia ba wamadamadaö ndra niha si so horö, ena'ö lö atage ami ba lö aetu wanötönami.


text:
Hulö no olifu ami wamarou dödö andrö, si hede khömi hulö wehede khö zi samösa iraono, sanguma'ö: "He onoGu, böi zi lö ba dödöu menemene andrö khö Zo'aya, ba böi ide'ide dödöu na Ifangelama ndra'ugö,


text:
Mitaha wotuNia andrö, börö me hulö simane tödö samösa ama khö nononia, simanö sa dödö Lowalangi ba khömi. Haniha sa ndraono si lö irai i'otu'ö satuania?


text:
Ba hiza, na lö göna ami fangotu'ö, si lö tola lö'ö latema niha fefu, tenga ono sindruhu ami, no si tenga ono.


text:
Baero da'ö, no ae sangotu'ö ya'ita ndra amada ba gulidanö andre, irege ta'ata'ufi ira; hadia tenga mendrua manö wa tatou'ö ita barö wotu Nama ndra eheha [si so ba zorugo] andrö, ena'ö tasöndra wa'auri?


text:
La'otu'ö ita ira satuada ndrege niŵa'ö dödöra moguna, mo'amakhaita ba wa'auri si ha gasagasa andre, ba hiza I'otu'ö ita Lowangi soguna khöda, ena'ö mo'urakha ita ba wa'auriNia ni'amoni'ö.


text:
Duhu sa wa ero fotu andrö gasagasa ua hulö tenga sangomusoi'ö tödöda, no samusi tödöda; ba hiza, dania i'owua wa'atulö sangohahau'ö tödö ndra niha si no tefamaha ba wotu andrö.


text:
Böi faröi ba lala wa'auri wa'a nihakeriso Mi'alui lala, ena'ö atulö ami ba niha fefu ba migohi wa'auri sohauhau, börö na tenga simanö, samösa lö sangila So'aya dania.


text:
Mifaigi sibai, ena'ö samösa lö sangosiwawöi kharasi Lowalangi andrö. Akha lö tumbu [ba gotaluami] zi hulö ŵa'a safeto samobörö fangala, irege i'ananaisi niha sato.


text:
Akha lö tesöndra ba gotalua mi zohoröhorö ba ma si lö ba dödö si sökhi, simane Ezau andrö samawa fa'asia'ania, ha börö gö si sambua figa.


text:
Noa sa mi'ila wa aefa da'ö tetimbagö ia, me edöna isöndra howuhowu andrö, börö me lö lala sa'ae ba wowu'ai si no ifalua, heŵa'ae i'alui si fao fanuwagö taŵa hörö.


text:
Tenga sa'ae hili Sina'i, no hili Ziona si bohou Lö sa ni'ondrasimi hili [Sina'i] si tola mubabaya, si holahola ba galitö [me luo no], awö lawuo ba sogömigömi, awö zi höngö hulö nangi sabölöbölö.


text:
Lö nirongomi li dorofe awö li we'ugu'ugu mbanua, irege la'andrö ira samondrongo, ena'ö lö sa'ae tefa'ema khöra wehede andrö,


text:
börö me tebai lataha wamondrongo oroisa andre: "Ma na'i na ibabaya hili andre sageu urifö, lö tola lö'ö tetebu kara ia irugi mate."


text:
Ba simanö wa no fondrege zi hokha mbuda zoroma andrö, irege iŵa'ö Moze: "Ata'u sibai ndra'o ba manizinizido."


text:
Ba hiza, ya'ami, no mi'ondrasi hili Ziona awö mbanua Lowalangi sauri, Yerusalema si so ba zorugo awö ndra mala'ika si hönö wa hönö wa'ato.


text:
No fao ami ba gangowuloa ndra ono si föföna tefatumbu'ö, si no tesura töi ba zorugo, ba ba khö Lowalangi sangetu'ö huku ba niha fefu, he göi ba geheha ndra niha satulö si no tefo'ahonoa,


text:
ba ba khö Yesu si no sama'ema amabu'ula li si bohou, awö ndro nitefe andrö sebua li wehede moroi ba ndro Habeli.


text:
Mifaigi sibai fa lö mitimbagö Ia si hede andrö. Börö na lö aefa [ba wanguhuku] ndra niha sanimbagö li zi hede andrö ba gulidanö andre, hadia tenga mendrua manö ita, na ta'erogö li Zi hede si'otarai zorugo?


text:
Me luo da'ö, ifaheu gulidanö liNia ba iada'e Ibe'e wawu'usa li, me Imane: "Sakali tö dania Ufaheu gulidanö awö mbanua si yaŵa göi."


text:
Fehede "sakali tö" andrö zangoroma'ö, wa so wa'atewu'a ba zi tola tefaheu, ya'ia ngawalö zi no te'a'asogö; ena'ö ha tö si tebai tefaheu zi toröi.


text:
Börö da'ö, fao wa tatema gamatöröŵa si tebai tefaheu, data'andrö saohagölö ba si fao fasumangeta ba fangata'ufi damöi ita enoni Lowalangi ba wa'asinangea.


text:
Böi zi lö ba dödömi wanema niha ba nomomi, börö me ba zimanö so ösa niha, ba zi lö la'ila'ila no latema ndra mala'ika.


text:
Mitörötörö tödömi niha nikuru, hulö göi na fao ami khöra ba gurunga; simanö göi ndra niha nifakao, mitörötörö tödömi ira, hulö na ba mbotomi alua da'ö.


text:
Akha dozi ami mifosumange wa'aro wangowalu ba mirorogö wa'a-lö-sinegu wa'orudu ba warongasa, börö me Ihuku Lowalangi niha sohoröhorö awö zolau si lö enahöi.


text:
Böi ifatörö wa'aurimi kefe, ba mihonogö dödömi ba zi no so khömi. Börö me no Iŵa'ö Lowalangi: "Lö manö Ululu dania ndra'ugö ba lö faröiDo khöu",


text:
Mitörötörö tödömi zondrönia'ö ya'ami [me föna], si no mama'ema khömi taroma li Lowalangi; mitöngöni lualua wa'aurira ba mi'odumaduma wamatira.


text:
Altar khöda - Damöi ita baero golombaseŵa!Akha lö tefaelungu ami ba wamaha'ö soya ngawalö andrö ba si no fabö'öbö'ö, börö me abölö sökhi, na te'a'aro'ö dödöda faoma kharasi ba tenga faoma ngawalö gamakhoita ba gö, si lö molohe hare ba zolo'ö ya'ia.


text:
No so khöda sambua altar ba zi lö kuaso ndra sangai halöŵö ba nose [gamabu'ula li] wo'urakha ba mbuania.


text:
Amatela gurifö, nifasao gere sebua do ba nahia fondrege ni'amoni'ö ba wa'atobali fasömbata fangefa horö, tetunu baero nahia golombaseŵa.


text:
Da'ö göi mbörö, ba wangamoni'ö soiNia faoma doNia samösa, wa no Itaögö wamakao Yesu baero mbawagöli mbanua [Yerusalema].


text:
Si fao fama'emaNia akha lö mamalömalö tafasömba'ö wasömbata fangandrö saohagölö khö Lowalangi, ya'ia wehede salua ba mbeweda sangakui töiNia.


text:
Böi mi'olifugö ami wamalua si sökhi ba fame'e fanolo, börö me fasömbata simanö nitema dödö Lowalangi.


text:
Mifondrondrongo li ndra sondrönia'ö ya'ami ba mi'o'ö niŵa'öra, börö me ya'ira sa zondrorogö fa'auri nosomi, me lö tola lö'ö labe'e wanema li khö Lowalangi. Ha wa'asökhi na tola lafalua da'ö si fao fa'omuso dödö ba tenga si fao fangaröngarö dödö, börö na simanö lö khömi hare.


text:
Mi'angandrö salahima. Faduhu dödöma sa, wa sökhi nösi dödöma, me ma'oigö dödöma wanörö lala wa'aurima ba wa'aduhu.


text:
Famahowu'öLowalangi, umbu wa'ohahau dödö, si no molohe yaŵa moroi ba mbanua niha tou Kubalo solakhömi ngawawa mbiribiri faoma do gamabu'ula li si lö tebulö, ya'ia Zo'aya ya'ita, Yesu Keriso,


text:
ya Ifönui ami faoma ngawalö zi sökhi ba wama lua somasi Ia, ba sangohalöŵögöigö bakha ba dödömi hadia ia nitema dödöNia, nifa'ema Yesu Keriso. KhöNia sa lakhömi irugi zi lö aetu! Amen.


text:
FangasiwaiU'andrö khömi, ya'ami ira talifusö, ena'ö mitema wamarou dödö [ba zura] andre si fao fa'ahele dödö, heŵa'ae ba wa'adogodogo usura ia khömi.


text:
Ya aboto ba dödömi, wa Timoteo, talifusöda andrö, no te'efa'ö moroi ba gurunga. I'anema'ö na no tohare ia dania, u'ohe ia, na u'ondrasi ami.


text:
Mifa'ema wangowaima khö ndra sondrönia'ö ya'ami awö ndra niha ni'amoni'ö ma'afefu. Mitema göi wangowai moroi khö ndra talifusö si so ba Italia.


text:
Fangowai Yakobo, enoni Lowalangi ba enoni Zo'aya, Yesu Keriso, zangowai si felendrua mado [soi Lowalangi] si no muzawili misa.


text:
Famati ba fa'atuatua Mibali'ö sambua fa'omusö dödö, ya'ami ira talifusö, na göna ami ngawalö wanandraigö,


text:
Akha tobali mo'ahonoa wanaha tödömi andrö ba ngawalö gamuata si sökhi, ena'ö mo'ahonoa ami, si lö sinegu ba lö sambö hadia ia.


text:
Na so samösa ba gotaluami zi lö mangila hadia zi lö tola lö'ö ifalua na alua hadia ia, akha i'andrö wa'atuatua moroi khö Lowalangi; börö me Lowalangi andrö zame'e si fao fa'ahele dödö ba fa'ebua dödö.


text:
Ba hiza, akha i'andrö si fao fa'afaduhu dödö saro, ba ma'ifu lö khönia fangiwa dödö, börö me niha sangiwa tödö, no hulö ndrulu nasi nifadauludaulu nangi, si sate numalö misa.


text:
Tumbu luo, ba fa'aukhu zino zangoköli'ö du'u andrö; aleu mbowonia ba taya sa'ae wa'asökhinia. Simanö göi dania niha si kayo andrö, taya ia ba wanörö lala wa'aurinia.


text:
Fanandraigö - FamaresoYa owuawua dödö niha sanaha tödö ba ngawalö wanandraigö, börö na no möna ia itema dania dakula wa'auri si no Ifabu'u Lowalangi khö ndra niha sangomasi'ö Ya'ia.


text:
Akha samösa lö sanguma'ö na tetandraigö ia, wa Lowalangi zanandraigö ya'ia, börö me tebai tetandraigö Lowalangi ba wamalua si lö sökhi, ba lö göi Itandraigö niha.


text:
Dozi ame'ela si sökhi ba buala so'ahonoa no si'otarai si yaŵa, nibe'e Lowalangi, sanga'asogö sihaga; ba khöNia lö fa'awu'a ba lö lumölumö börö wa'awu'a andrö.


text:
Nilau dödöNia samösa wa I'adonogö ita [mangawuli] si fao fama'ema daroma li wa'aduhuNia, ena'ö tobali ita ono sia'a ba gotalua ngawalö ni'a'asogöNia.


text:
Fangofa'aurigö taroma li Ya aboto ba dödömi, ira talifusögu ni'omasi'ö: Akha ero zamösana abölö omasi ia wamondrondrongo moroi ba wehedehede, mendrua manö itaha dödönia ba wofönu,


text:
Andrö wa mi'aröu'ö khömi ngawalö zi ra'ira'iö awö wa'a-lö-sökhi si so na sa ba khömi, ba si fao fa'ahele dödö mi'ofa'aurigö daroma li si no tetanö ba dödömi, si so fa'abölö ba wangorifi fa'aurimi.


text:
Akha tobali ami samalua taroma li, ba tenga ha samondrondrongo manö, börö na tenga simanö no milimo ami samösa.


text:
Börö na samösa niha ha ifondrondrongo manö daroma li ba lö sa ifalua, no hulö niha samaigimaigi sikhala mboto wa'anihania ba zörömi ia.


text:
Fabö'ö niha sangodödögö wame'e ba dödönia oroisa [Lowalangi] sangefa'ö ba so'ahonoa, ba si lö tebulö wamalua ya'ia. Tenga ha irongo manö goroisa andrö ba aefa da'ö i'olifugö ia, ba hiza itörö lala wa'auri molo'ö oroisa andrö; owuawua dödö niha andrö ba gamuatania.


text:
Ba hiza, na so zanguma'ö tödönia wa satulö tödö ia, ba lö sa itaha lelania, ba ilimo dödönia samösa, no zayazaya gölö wa'atulö dödönia andrö.


text:
Fa'atulö dödö sohahau ba si lö sinegu tanö föna Lowalangi Ama, ya'ia ba wondrorogö iraono si lö ama si lö ina, awö ndra lakha mbanua si so ba wa'atosasa, ba fondrorogö fa'auri moroi ba wa'ata'unö gulidanö andre.


text:
Hewisa laguda khö ndra niha si kayo ba si numana?Ya'ami ira talifusögu, börö me mamati ami khö Zo'aya ya'ita, Yesu Keriso [razo] solakhömi, akha lö mifaehufaehusi niha molo'ö soroma ba hörö.


text:
[Dumaduma:] Na so samösa zi möi ba gangowuloami samake laeduru ana'a ba samake nukha si sökhi, ba tohare göi samösa niha si numana samake nukha si no arawirawi,


text:
ba mifosumange niha samake nukha si sökhi andrö, mimane khö nia: ''Aine, dadao ba da'e ba naha si sökhi'', ba ba niha si numana andrö miŵa'ö: ''Zizio ba da'ö sisa'', ma ''Dadao tou ba zalo, ba zinga gahegu'',


text:
na simanö, hadia, tenga no mifaehufaehusi niha ba gotaluami, ba tobali ami sanguhuku molo'ö era'era si lö sökhi?


text:
Mifondrondrongo, ya'ami ira talifusö ni'omasi'ögu! Hadia, tenga no Itutuyu Lowalangi ndra niha si numana ba wamaigi niha gulidanö andre ba wombali'ö ya'ira si fahöna ba wamati ba ba wanema ondröita gamatöröŵaNia si no Ifabu'u khö ndra sangomasi'ö Ya'ia?


text:
Ba ya'ami, no mi'o'aya niha si numana. Hadia, tenga na'i ira niha si kayo andrö zamakao ya'ami ba solulugö ya'ami ba wanguhuku?


text:
Ba hiza, na mifalua goroisa gamatöröŵa Lowalangi si no tesura ba zura ni'amoni'ö: ''Omasi'ö nawöu simane fa'omasiu ndra'ugö'', no mifalua zi sökhi.


text:
Ba hiza, na mifaehufaehusi niha molo'ö soroma ba hörö, no mifalua horö, ba ba goroisa andrö oroma wa si so olalöŵa ami.


text:
Börö me Sanguma'ö: ''Böi ohorö'', Ya'ia göi zanguma'ö: ''Böi ange'e''. Tobali, he na lö mohorö ndra'ugö ba na mange'e ndra'ugö, no ösawö huku.


text:
Na fahuhuo ami ba mifalua hadia ia, miŵa'ö tödömi wa no hulö niha nihuku ami molo'ö huku sangefa'ö andrö.


text:
Börö me fanguhuku andrö lö iforoma'ö wa'ahakhö dödö khö niha si lö mangila fa'ahakhö dödö; ba fa'ahakhö dödö andrö no aröu tohude moroi ba wanguhuku.


text:
Buabua wamatiHadia gunania, ya'ami ira talifusögu, na so zanguma'ö so khönia wamati, ba hiza sa lö hadöi bua? Hadia tola i'orifi ia famati andrö?


text:
[Dumaduma:] Na so samösa dalifusö matua ma talifusö alawe si lö hadöi nukha ba sambö'ambö soguna sero ma'ökhö,


text:
ba fa samösa ba gotaluami zanguma'ö khöra: ''Mi'ae'e, ya ohahau dödömi, mi'oleu ba mi'abusoi'ö ami'', ba hiza lö sa mibe'e khöra hadia ni'oguna'öra ba wa'auri, hadia gunania da'ö?


text:
Ma so zanguma'ö: "So khöu wamati, khögu so mbuabua." [Utema linia, umane:] ''Hewisa wangoroma'öu famatimö, na lö buabua? Ba ya'o, tola uforoma'ö khöu mbuabuagu sodanedane ba wamati andrö.


text:
Hadia, faduhu dödöu wa ha samösa Lowalangi? Sökhi da'ö! Ba hiza, ira afökha göi faduhu dödöra ba manizinizi ira wa'ata'u.


text:
Hadia, tenga börö ngawalö gamuatania wa te'atulö'ö duada Aberahamo, me ifasömba'ö nononia Iza'aki ba dete altar?


text:
Ba da'ö aboto ba dödöu wa famati andrö falulu fohalöŵö ba ngawalö mbuabua, ba moroi ba mbuabua andrö tefo'ahonoa wamati.


text:
Ba zimanö tefönui zi no tesura ba zura ni'amoni'ö, sanguma'ö: "Mamati Gaberahamo khö Lowalangi, ba börö da'ö wa Itema ia Lowalangi, ba tetötöi ia si fahuwu khö Lowalangi."


text:
Hadia, tenga göi simanö Rakhaba, ira alawe sohoröhorö andrö, te'atulö'ö ia börö gamuatania, ya'ia me itema ba nomonia ndra tengetenge [soi Ndraono Gizara'eli], awö wa ifatörö ira ba lala bö'ö woloi?


text:
Fa'amoguna ba fa'a-lö-sökhi lelaAkha lö ato ba gotaluami zomasi tobali samaha'ö, ya'ami ira talifusögu, me aboto ba dödömi, wa ya'aga [ira guru] tehuku ba zu'asu'a sabölö abua.


text:
Börö me fefu ita oi so'olalöŵa ba ngawalö hadia ia. Niha si lö fasala ba wehedenia, no niha so'ahonoa ia, si tola mamatörö botonia ma'asageu göi.


text:
Ma mifaigi atö göfa andrö, heŵa'ae no ebua sibai ia ba i'oloi'ö ia angi sabe'e, ba hiza tola ifatörö sa'atö ia amuri fondrege zide'ide molo'ö somasi nakhoda.


text:
Simanö göi lela andrö: Heŵa'ae no ndrotondroto side'ide sibai, ba hiza barani ia ba wamahuhuosi segebua. Mifaigi atö, wa alitö si no fondrege zide'ide, tola ikhozi gatua sebua.


text:
Simanö göi lela andrö, no hulö galitö; no umbu wa'a-lö-sökhi ia si no mangiagö otalua ndrotondroto mbotoda ba ita'unöi mbotoda ma'asageu; ifohola lala wa'aurida, ba ya'ia samösa no nifohola galitö narako.


text:
Fefu ngawalö gutu ndru'u, he si hombohombo ba dalu mbanua, he saliŵaliŵa ba danö, he göi si so ba nasi tola mufauwu, ba no göi lafauwu niha,


text:
ba hiza, samösa lö si tola mamauwu lela andrö; no si lö ahonohono ia si tebai mufatörö, afönu langu famunu.


text:
Faoma lelada tasuno Lowalangi, Amada; ba faoma lela andrö göi ta'e lifi nawöda niha si no tewöwöi molo'ö famaedo Lowalangi.


text:
Moroi ba mbawa si ha sambua i'otarai famahowu'ö ba fangelifi göi. Akha lö alua zimanö, ya'ami ira talifusögu!


text:
Hewisa, ya'ami ira talifusögu, hadia i'owua mbua falo töla marafala, ma i'owua mbua marafala töla nagu? Simanö göi wa umbu nidanö sasi'asi tebai ifangele nidanö sami.


text:
Fa'atuatua si'otarai si yaŵaHaniha ba gotaluami zatuatua ba so tödö? Akha iforoma'ö ba gamuatania ba lala wa'auri si sökhi, si fao fa'ohauhau wa'atuatua.


text:
Ba hiza na afönu dödömi fa'afökhö dödö ba fasosota, böi misunosuno ami, irege ba zimanö falimo ami ba wolaŵa fa'aduhu.


text:
Tenga fa'atuatua si'otarai si yaŵa [ba zorugo] da'ö, ba hiza no si'otarai gulidanö, moroi ba wangisö niha ba moroi khö ndra afökha.


text:
Ba hiza, fa'atuatua si'otarai si yaŵa andrö, si'oföna no ohauhau, aefa da'ö omasi mangatulö, sökhi lagu, molo'ö, ba fahöna khönia wa'ahakhö dödö awö ngawalö mbuabua si sökhi, lö ebua dödönia zambuana ba lö mamini tödö.


text:
Itimba So'aya zi fayaŵa tödö, I'alaŵa'ö zigide'ideHezo i'otarai fasosota ba faguaguasa ba gotaluami? Hadia, tenga moroi ba wangisömi andrö si fasöndra bakha ba mbotomi?


text:
Na mangisö ami ba hadia ia, ba na tebai mi'okhögö, mibunu niha. Na lö misöndra gohitö dödömi, fasoso ami ba fa'udu. Lö manö misöndra hadia ia, börö me lö mangandrö ami [khö Lowalangi].


text:
Ba he na'i na mi'andrö, lö sa'atö mitema, börö me lö atulö wangandrömi; edöna ami wangohorigö ya'ia ba gisö'isö dödömi.


text:
He ya'ami niha si faröi hulö niha sohoröhorö! Hadia, lö aboto ba dödömi wa fahuwusa ba nösi gulidanö andre no fa'udusa ba khö Lowalangi? Tobali, gofu haniha zedöna fahuwu ba nösi gulidanö andre, no ibali'ö ia si fa'udu khö Lowalangi.


text:
Ma zui miŵa'ö tödömi wa lö danedane zura ni'amoni'ö wanguma'ö: "Eheha si no Ifonahia Lowalangi bakha ba dödöda, Iwakhöwakhöni tödö si fao fa'olohu."


text:
Ba hiza, edöna Ibe'e khöda kharasi sabölö ebua na sa, simane si no tesura ba zura ni'amoni'ö: "Itimba Lowalangi zi fayaŵa tödö, ba hiza Ibe'e kharasi khö ndra sigide'ide."


text:
Mihatö'ö ami khö Lowalangi, ba Ihatö'ö göi Ia khömi. Mihaogö dangami, ya'ami niha si so horö, ba mi'osambalö'ö dödömi, ya'ami si no tebagi tödö.


text:
Ya aboto ba dödömi wa'a-lö-sinangeami, ba börö da'ö mi'angaröngarö ba mi'ege'ege. Mibali'ö fege'ege wa'igi'igimi; ba fa'omuso dödömi mibali'ö fa'abu dödö.


text:
Böi huku nawöu! - Ha Lowalangi zanguhukuBöi faoma mi'obo'obousi nawömi, ya'ami ira talifusögu. Niha sangobousi talifusönia ma sangetu'ö huku khö dalifusönia [ba wamati], no i'obousi huku ba no i'etu'ö huku ba huku andrö. Ba na ö'etu'ö huku ba huku andrö, ba tenga solo'ö huku ndra'ugö, ba hiza sangetu'ö huku.


text:
Ha samösa zamazökhi huku ba sangetu'ö huku, ya'ia Zi so kuaso ba wangorifi ba ba wamakiko. Ba hiza, haniha sa ndra'ugö, irege ö'etu'ö huku khö nawöu?


text:
Mitou'ö wa'aurimi ba danga Zo'ayaHe ya'ami sanguma'ö: "Ma'ökhö andre ma mahemolu mofanöga ba mbanua misa, toröiga ba da'ö döfi wa'ara, maniaga ndra'aga ba masöndra hare",


text:
ba hiza sa lö mi'ila hadia zalua ba wa'aurimi mahemolu. Hulö zau ami si ha gasagasa oroma, ba aefa da'ö taya.


text:
Famangelama khö ndra niha si kayo He ya'ami ira niha si kayo, mi'ege'ege ba mi'angaröngarö börö wamakao sangahawui ya'ami dania.


text:
No mohowu gana'ami awö wirömi andrö, ba howunia andrö tobali sasi solaŵa ya'ami ba ihorigö dania nagolemi simane alitö. Mihöna na sa khömi harato ba ngaluo safuria [wa'aurimi].


text:
Hiza sa, mu'ao'ao gazi ndra sohalöŵö wanaba gandru ba nowimi, si lö nibe'emi [ba fe'ao andrö no irugi zorugo], ba fangaröngarö ndra samasi bua nowimi no irugi dögi dalinga Zo'aya sokhö banua si yaŵa awö danö.


text:
No mitörö lala wa'aurimi ba gulidanö andre si fao fa'afahöna ba isö'isö dödö, ma na'i ba ngaluo wanaba mibula na sa ami.


text:
Akha sebolo tödö ita Mibologö dödömi wombase'ö, ya'ami ira talifusö, irugi we'aso Zo'aya. Hiza, ebolo sa dödö zonowi wombase'ö bua danö sebua böli, ba ibazebaze'ö irugi so mbaŵa wananö ba baŵa wamasi.


text:
Böi faoma mukökökökö ami, ya'ami ira talifusö, ena'ö lö tehuku ami. Hiza sa Zanguhuku andrö, no muzizio Ia ba mbawandruhö.


text:
Ba wanaha famakao ba ba wamologö tödö, ya'ami ira talifusö, mihalö famaedomi ndra sama'ele'ö, si no fahuhuo ba döi Zo'aya.


text:
Hiza, tafahowuhowu'ö ndra niha sebolo tödö. No mirongo zanandrösa ba wanaha tödö Yobi, ba no mi'ila hadia ba gafuria ta nihönagö Zo'aya khönia. Sahakhö tödö sa Zo'aya andrö ba si sökhi tödö.


text:
Ba sabölö sökhi, ya'ami ira talifusögu, böi fahölu ami ba döi mbanua si yaŵa ma ba döi danö ma hadia ia döi tanö bö'ö. Miŵa'ö manö ya'ia na ya'ia, ba tenga na tenga, ena'ö lö aekhu ami ba wanguhuku.


text:
Fa'amoguna wangandrö - Fombayoini niha sofökhöNa so ba gotaluami zi göna famakao, akha mangandrö ia. Na so zomuso tödö, akha ilau manunö.


text:
Na so ba gotaluami zofökhö, akha ifakaoni'ö ndra satua ndra niha samati, ena'ö mangandrö ira salahinia awö wa labayoini ia fanikha ba döi Zo'aya.


text:
Fangandrö si tumbu moroi ba wamati zangorifi sofökhö andrö, ba So'aya zanga'aro'ö ya'ia. Na no ifalua horö, te'efa'ö khönia horönia andrö.


text:
Börö da'ö, akha faoma mi'ombakha'ö khö nawömi horömi, ba faoma mi'angandrö salahi nawömi, ena'ö tefadöhö ami. Mofa'abölö sa wangandrö niha satulö, na te'andrö si fao fa'afaduhu dödö.


text:
Elia andrö no niha si to'ölö simane ya'ita, ba no mangandrö ia si'otarai si'aikö ba dödönia, ena'ö lö atoru deu, ba lö göi atoru deu tölu fakhe a matonga wa'ara.


text:
Ya'ami ira talifusögu, na so ba gotaluami zi no mangaröu'ö ya'ia moroi ba lala si duhu, ba so samö sa zolohe ya'ia mangawuli,


text:
akha faduhu dödönia, wa niha solohe mangawuli niha si so horö moroi ba lalania selungu andrö, no i'orifi noso niha andrö ba no oya iheta ngawa lö horö.


text:
Fangowai Moroi khö Wetero, rasul Yesu Keriso, khö ndra niha [samati] si fatewu misa ba Wondro, Galatia, Kapadokia, Asia ba ba Mbitinia,


text:
me no tohöna tefili ami faudu ba nifa khoi dödö Lowalangi, Amada, ba no I'oniagö ami Eheha Ni'amoni'ö, ena'ö tobali ami tana khö Yesu Keriso ba mitema wangehaogö ba ndroNia. Ya itugu falawu khömi kharasi ba fa'ohahau dödö.


text:
Fanuno Lowalangi börö wangöhöli Ya nisuno Lowalangi, Ama Zo'aya ya'ita Yesu Keriso. Ba wa'ahakhö dödöNia si fahöna no I'adonogö ita mangawuli sodanedane ba wemaoso Yesu Keriso moroi ba wa'amate, irege tasöndra wanötöna sauri,


text:
Mi'owuawua'ö dödömi ba da'ö dania, heŵa'ae iada'e ba zi ha gasagasa lö tola lö'ö abu dödömi mena'ö, börö ngawalö wanandraigö.


text:
Da'a lala ba wangoroma'ö wa abölö aro wamatimi moroi ba gana'a si tola taya andrö, si no tetandraigö ba galitö. Na oroma wa aro wamatimi, ba tesuno, tefolakhömi ba tefosumange ami ba ginötö wa'ato'ele Yesu Keriso.


text:
Heŵa'ae lö mi'ila ia föna, ba faduhu sa'atö dödömi khöNia. Heŵa'ae lö ya'ia ba duduma hörömi, ba mamati sa'atö ami khöNia. Owuawua sa dödömi dania ba wa'omuso dödö si lö awawö ba solakhömi,


text:
No tohöna laturiaigö wangöhölida ira sama'ele'ö Fangorifi andrö sa ni'erönusi ba ni'osisi'ö ndra sama'ele'ö. No mama'ele'ö ira sanandrösa ba kharasi si no tohöna tehonogöigö khömi.


text:
No la'osisi'ö hewisa lala ba ha wa'ara ginötö niŵa'ö Geheha Keriso si so bakha ba dödöra, börö me Eheha andrö zi no mama'ele'ö sanandrösa ba wamakao nitaögö Keriso dania awö lakhömi si so na no aefa wamakao andrö.


text:
No tefa'ele'ö khöra wa tenga soguna khöra möi ira enoni, ba hiza soguna khömi. Iada'a no teturiaigö khömi da'ö fefu si fao fama'ema ndra sanuriaigö Injil nifofa'abölö Geheha Ni'amoni'ö si'otarai zorugo, nifatenge Lowalangi. Humulu na'i dödö ndra mala'ika ba wamaigi da'ö fefu.


text:
Fogaoni ba wa'auri ni'amoni'öBörö da'ö mi'amöbö talu, eluahania mifa'anö dödömi, ba böi fawuka gera'erami. Mifodanedane wanötönami ha ba kharasi nibe'e khömi dania ba ginötö wa'ato'ele Yesu Keriso.


text:
Mitörö lala wa'aurimi simane iraono solo'ölo'ö ba böi mi'o'ö ngawalö wangisömi simane föna, me lö na sa mi'ila watahögö.


text:
Ba hiza, akha ni'amoni'ö ami ba wanörö lala wa'aurimi, simane Ya'ia si no mogaoni ya'ami no ni'amoni'ö.


text:
Heŵa'ae mitötöi Lowalangi Ama ba wangandrö, ba hiza no sanguhuku niha Ia molo'ö nifalua zamösana, ba lö khöNia famaigi bawa, andrö wa mi'ata'ufi Ia ba wanörö lala wa'aurimi ba gulidanö andre.


text:
Mitörötörö tödömi wa no tehöli ami moroi ba lala wa'auri si lö ösi nitemami moroi khö ndra tuami, tenga faoma firö ma ana'a,


text:
ba hiza faoma do sebua böli, ya'ia ndro Keriso, si hulö ndro nono mbiribiri si lö sala ba si lö sinegu.


text:
No tohöna tetuyu Ia fatua lö te'a'asogö gulidanö andre, ba hiza awena Ifa'ele'ö Ia ba ginötö safuria andre soguna khömi.


text:
Si fao fa ma'emaNia sa wa mamati ami khö Lowalangi si no mangorifi Ya'ia mangawuli moroi ba wa'amate ba si no mamolakhömi Ya'ia, irege famatimi andrö göi afönu fanötöna ba khö Lowalangi.


text:
Fa'afaoma mangomasi'ö awö ba wa'amoroi ba dödö Me no mi'amoni'ö wa'aurimi ba wolo'ö si duhu, irege tola mifalua wa'omasi wa'atalifusöta si lö famini tödö, akha mi'oigö dödömi ba wa'afaoma mangomasi'ö ba wa'amoroi ba dödö.


text:
Börö me no te'adonogö mangawuli ami tenga moroi ba danömö si tola obou, no si tebai obou, ya'ia daroma li Lowalangi sauri ba si lö tebulö.


text:
Börö [me no tesura ba zura ni'amoni'ö]: ''Fefu niha no amaedola ndru'u, ba fefu wa'amolakhöminia no hulö mbowo ndru'u, aleu ndru'u andrö ba atoru mbowonia.


text:
Ba taroma li Zo'aya, lö tebulö irugi zi lö aetu.'' Da'ö sa daroma li andrö ni fa'ema khömi me teturiaigö Injil.


text:
Börö da'ö, miböhöli ngawalö wa'a-lö-sökhi fefu, awö ngawalö walimosa, ngawalö wamini tödö, ngawalö wa'afökhö dödö, awö ngawalö wamatomatou awö.


text:
Gowe saro Keriso - Kara sauri ita Akha hulö wa'awakhöwakhö dödö ndraono si bohou tumbu wa'awakhöwakhö dödömi ba susu rohani ba si lö faruka falimosa [ya'ia Injil], ena'ö ba da'ö tedou ami ba [ba gafuriata] misöndra wangorifi,


text:
Börö da'ö mifaböbö ami ba Gowe sauri andrö, si no latibo'ö niha, ba hiza sa nifili ba nifosumange Lowalangi.


text:
Ba ya'ami samösa, si no amaedola gara sauri, mitehegö tefa'anö ami ba deteNia tobali tomosa rohani, si no fa'a'ere ni'amoni'ö ba wamasömba'ö fasömbata rohani, nitema dödö Lowalangi ba wama'ema Yesu Keriso.


text:
Börö me no tesura ba zura ni'amoni'ö: ''Hiza, Ube'e dania ba Ziona sambua gowe nifili, sebua böli, tobali kara ba watalinga; dozi si faduhu tödö khöNia lö falukha ira wa'aila.''


text:
Ba khömi, ya'ami si faduhu tödö, no lakhömimi Gowe andrö. Ba ba niha si lö faduhu tödö, alua zi no tesura: ''Gowe andrö nitibo'ö zotomo, no tobali kara ba watalinga;


text:
da'ö sa gowe anendrea ba kara solabugö ya'ira tou.'' Börö me lö la'o'ö daroma li Lowalangi, manendre ira, ba ba zimanö no tehonogöi ira ba da'ö.


text:
No mado nituyu ami, fa'a'ere wa'arazo, soi ni'amoni'ö, gana tana khö Lowalangi, ena'ö mituriaigö ngawalö zegebua andrö nilau Lowalangi, si no mogaoni ya'ami moroi ba wa'ogömigömi ba we'amöi ba hagaNia andrö sahölihöli dödö.


text:
Me föna tenga soi Lowalangi ami, ba iada'e no soi Lowalangi ami; lö tehakhösi tödö ami me föna, ba iada'e no falukha ami wa'ahakhö dödö.


text:
Fo'omöda börö döida solakhömi Ya'ami ira ni'omasi'ö! U'amenesi ami, ena'ö ya'ami, si fatewu ba sikoli ba gulidanö andre, mi'aröu'ö ami moroi ba ngawalö wangisö nösi si fasöndra ba wolaŵa noso.


text:
Mitörö lala wa'auri si sökhi ba gotalua ndra niha si lö mangila Lowalangi, ena'ö ba wamöbögöra khömi si lö sökhi, oroma khöra ba gamuatami si sökhi [wa elungu ira], ba lasunosuno Lowalangi ba ginötö wa'atohareNia ba wamareso.


text:
Noro dödö ba khö wamareta Börö Zo'aya, akha mi'o'ö fefu wenaeta wareta nihonogöi niha, he khö razo si no salaŵa ndra samatörö,


text:
ba he göi khö ndra nifataronia sangetu'ö huku ba döinia khö ndra niha solau si lö sökhi ba ba wangebua'ö töi zolau si sökhi.


text:
Da'a sa zomasi Lowalangi, ya'ia ena'ö ba wolaumi si sökhi miduhö mbawa wa'a lötödö andrö khö ndra niha si lö era'era,


text:
ba ba zimane miforoma'ö wa no niha si no te'efa'ö ami [ba ndro Keriso] ba tenga simane ya'ira sangoguna'ö fangefa'ö andrö ba wombalugö amuatara si lö sökhi, no simane enoni Lowalangi.


text:
Ira enoni - Keriso zi tobali dumaduma He ya'ami, ira enoni, mi'o'ö li zokhö ya'ami si fao fa'afönu wasumangeta, tenga ha khöra si sökhi tödö ba si sökhi böwö, ba hiza khöra göi ya'ira si lö sökhi böwö.


text:
Hadia, tola misunosuno ami na börö zalami mitaögö mbözibözi? Ba hiza, na mifalua zi sökhi ba börö da'ö mitaögö wamakao si fao fa'ebolo dödö, da'ö sa zedöna dödö Lowalangi.


text:
Ba da'ö sa Ikaoni ami Lowalangi. Noa sa Itaögö wamakao Keriso salahimi ba no Ibe'e khömi dumaduma, ena'ö mitara laheNia.


text:
Me la'o'aya Ia, lö nisulöniNia faoma fango'aya; me tefakao Ia, lö si fahö'ö Ia, ba hiza Itou'ö manö ba danga Lowalangi, si no sanguhuku satulö.


text:
Ya'ia samösa zolu'i horöda ba mbotoNia yaŵa ba döla röfa, ena'ö ya'ita, si no mate ba horö, auri ba wa'aduhu. Moroi ba zokhoNia wa tefadöhö wökhömi.


text:
Noro dödö ba warongasaSimanö göi ami, fo'omo ira alawe, akha mi'o'ö li wo'omomi ira matua, ena'ö tedönisi ira na so ba gotaluara zi lö na sa molo'ö taroma li Lowalangi, heŵa'ae lö hedehedemi, ba hiza börö gamuatami,


text:
ba hiza akha fa'asökhi dödö wa'abagami ya'ia wa'ohauhau ba fa'ebua dödö. Da'a sa wa'abaga si tebai taya ba sebua böli ba hörö Lowalangi.


text:
Börö me simanö göi wangehaogö ndra alawe ni'amoni'ö andrö ya'ira me föna, samodanedane fanötönara khö Lowalangi ba solo'ö li wo'omora ira matua,


text:
simane Sara andrö solo'ö li Gaberahamo awö wa ifotoi ia sokhö ya'ia. Ba ya'ami no nga'ötö Zara, na mifalua zatulö ba lö ata'u ami ngawalö wameta'u.


text:
Simanö göi ami, fo'omo ira matua, ya mihaogöhaogö lagumi khö wo'omomi ira alawe, me no [mi'ila wa] sambö fa'abölö ira. Mifosumange ira, me no awömi sanema ondröita ira, ya'ia kharasi wa'auri [si lö aetu], irege lö ba'aba'a ba gangandröŵami.


text:
Fanaögö famakao börö wa 'atulöAfuriatania, ya ha sara dödömi fefu, mitöfaigö ba dödömi zalua khö nawömi, faoma mi'omasi'ö dalifusömi, mihakhösi tödö nawömi ba mi'ide'ide'ö ami,


text:
ba böi misulöni zi lö sökhi faoma si lö sökhi, ma fango'aya faoma fango'aya, ba hiza akha misulöni faoma famahowu'ö, börö me ba da'ö sa tekaoni ami, ya'ia ba wanema howuhowu tobali ondröitami.


text:
Noa sa tesura: ''Haniha zedöna anau noso ba sorasoi fa'asökhi ba fa'ohauhau dödö? Akha itaha lelania ba wehede si lö sökhi ba bewenia fa böi ilau waya.


text:
Akha i'aröu'ö ia moroi ba zi lö sökhi ba ifalua zi sökhi, i'alui wa'atulö ba iforege, irugi isöndra.


text:
Lö sa aefa hörö Zo'aya khö ndra niha satulö tödö, ba Ibe'e mbörö dalingaNia ba we'aora, ba Ilaŵa ndra niha solau si lö sökhi.''


text:
Ba hiza, he sa'atö lö tola lö'ö mitaha wamakao börö zi duhu, mi'owuawua'ö dödömi. Böi mifonahia ba dödömi wa'ata'u ba khöra ba böi mitehegö wa tefawukaisi dödömi,


text:
ba hiza mifonahia Keriso bakha ba dödömi, me ha Ya'ia Zo'aya. Ya lö mamalö mama'anö ami ba wame'e fanema li khö ndra niha sanofu khömi sanandrösa ba wanötöna andrö nifatimi,


text:
ba hiza akha si fao fa'asökhi ba fasumangeta, ba si fao tödö sohauhau, ena'ö ya'ira sanandraŵaisi ya'ami börö lala wa'aurimi satulö andrö ba khö Keriso, te'ailasi ira ba wehedera andrö.


text:
Börö me abölö sökhi wanaha famakao börö wamalua si sökhi, (na da'ö zomasi Lowalangi), moroi ba wanaha famakao börö wamalua si lö sökhi.


text:
Famaedo nibe 'e KerisoNoa sa göi Itaögö samuza wamakao Keriso börö horö niha, Niha satulö salahi niha si lö atulö, ena'ö I'ohe ami mangawuli khö Lowalangi. Ya'ia, si no tebunu dali mboto wa'anihaNia, ba si no te'orifi dali Geheha.


text:
ya'ia ndra eheha niha si lö molo'ö khö Lowalangi ba ginötö Noakhi, me Ibalobaloi Lowalangi si fao fa'ebolo dödö, sagötö famazökhi Noakhi owo, me lö ato niha, ha daŵalu, ni'orifi ba nidanö andrö.


text:
Famaedo sa nidanö andrö göi, si no mangorifi ya'ami bakha ba [sakramen] fanasa,― si tenga amakhoita ba wangehaogö boto moroi ba wa'ata'unö, no ba wangandrö khö Lowalangi ena'ö tesöndra dödö si sökhi,― nifodanedane ba wemaoso Yesu Keriso,


text:
si dadao ba gambölö Lowalangi, me no möi Ia ba zorugo, ba me no tebe'e barö wamatöröNia ndra mala'ika, awö ngawalö kuaso ba fa'abölö.


text:
No mate ita awö KerisoBörö me no Itaögö wamakao Keriso ba mboto wa'aniha, akha göi mifa'anö ami faoma fangöna faoma tödö simanö, börö me niha sanehegö manaögö famakao dali mboto, no i'aröu'ö ia ba wamalua horö,


text:
ena'ö angohorita ginötö wa'aurinia ba gulidanö andre, lö i'oguna'ö ba wamalua isö'isö dödö wa'aniha, ba hiza ba wamalua somasi Lowalangi.


text:
Börö me no tobönö ginötö si lalö mi'oguna'ö ba wamalua sedöna dödö ndra niha si lö aboto ba dödö Lowalangi. No mitörö lala wa'aurimi ba ngawalö zi lö enahöi: Fangisö, femangamanga, femabumabu ba famosumange adu andrö sogoro ita.


text:
Andrö wa tetutu dödöra khömi ba la'o'aya ami, me lö sa'ae fao ami khöra wanörö lala wa'auri si lö enahöi andrö.


text:
Ba hiza, lö tola lö'ö labe'e wanema li khöNia, Ya'ia si no mama'anö ba wanguhuku niha sauri awö zi no mate.


text:
Da'ö ae mbörö wa teturiaigö göi Injil khö ndra niha si no mate, ena'ö ya'ira, simane niha gulidanö fefu, tola tehuku ira dali mboto, ba hiza tola auri göi ira dali Geheha faudu ba gohitö dödö Lowalangi.


text:
Fangoguna'ö kharasi si no tebe'e khöda Noa sa ahatö gamozua ngawalö hadia ia. Börö da'ö mifatörö wa'aurimi ba mihonogö dödömi, ena'ö lö tahataha na mangandrö ami.


text:
Ba si föföna sibai: Ya lö mamalömalö faoma mi'omasi'ö nawömi faoma fata mbai, börö me oya sa itayaigö horö fa'omasi andrö.


text:
Ya faoma midou'ö nawömi ba zi sökhi faudu ba kharasi si no tebe'e ba zamösana. Na simanö tobali ami enoni si sökhi ba ngawalö kharasi Lowalangi si no fabö'öbö'ö.


text:
Na so niha si fahuhuo, akha fahuhuo ia hulö zanuriaigö taroma li Lowalangi; na so niha si möi enoni akha ifalua ia si fao fa'abölö si'otarai Lowalangi, ena'ö ba ngawalö hadia ia fefu tefolakhömi Lowalangi börö Yesu Keriso. KhöNia sa lakhömi awö kuaso irugi zi lö aetu! Amen


text:
Fanaha tödö ba ngawalö wamakao Ya'ami ira ni'omasi'ö! Böi tokea dödömi börö mbo galitö wamakao andrö sangahawui ya'ami ba wanandraigö ya'ami, hulö na so hadia ia zi lö irai mi'ila.


text:
Ba hiza, mi'omusoi'ö dödömi, wa tola mo'urakha ami ba wamakao Keriso, ena'ö tola omuso dödömi ba owuawua dödömi ba ginötö wama'ele'ö lakhömiNia.


text:
Mi'omusoi'ö dödömi, na te'o'aya ami börö döi Keriso, börö me no I'iagö ami Eheha Lowalangi, Eheha lakhömiNia.


text:
Akha lö hadöi fasamösa ba gotaluami zanaögö famakao börö wamunu niha, ma börö wanagö, ma börö wamalua si lö sökhi, ma zui börö wamawukaisi.


text:
Ba hiza, na so zanaögö famakao börö me niha keriso ia, böi aila ia, akha ifolakhömi Lowalangi ba döi Keriso andrö.


text:
Iada'a noa sa irugi inötö tebörögö wanguhuku, si'oföna ba nomo Lowalangi. Ba na ba khöda tebörögö wanguhuku andrö, hewisa wozu ndra niha si lö faduhu tödö ba Injil si'otarai Lowalangi?


text:
[Tesura sa ba zura ni'amoni'ö:] ''Ba na arakhagö lö te'orifi na'i niha satulö tödö, heza la'iagö dania ira si lö ba dödö Lowalangi ba si so horö?''


text:
Börö da'ö, ira niha si göna famakao ba gohitö dödö Lowalangi, akha latou'ö wa'aurira khöNia, si no sanga'asogö si lö faröi, ba wanörö lala wa'auri si sökhi.


text:
Menemene khö ndra sondrönia'öU'amenesi ndra sondrönia'ö si so ba khömi, ya'odo si no sondrönia'ö göi ba si no mo'urakha ba wamakao Keriso ba he göi ba lakhömi si to'ele dania:


text:
Mikubaloi ngawawa mbiribiri Lowalangi si no tetou'ö ba dangami, böi si fao fa'abua gölö, ba hiza si fao fa'ahele dödö faudu ba zomasi Lowa langi, ba böi göi börö wangalui hare, ba hiza ba wanou'ö fa'auri tobali enoni.


text:
Böi göi hulö zamatörö ami ba khö ndra si no tetou'ö ba dangami andrö, ba hiza akha tobali ami dumaduma ba ngawawa mbiribiri andrö.


text:
Simanö göi ami, ya'ami si bohou ebua, mi'o'ö li niha si no atua. Ba ya'ami fefu, ya faoma mi'ide'ide'ö ami faoma fatambai, börö me Itimba niha si fayaŵa Lowalangi, ba Ihakhösi tödö ndra niha sangidengide'ö ya'ira.


text:
Fanou'ö fa'auri ba danga LowalangiBörö da'ö mi'ide'ide'ö ami barö danga Lowalangi andrö sabölö, ena'ö I'alaŵa'ö ami ba we'asoNia.


text:
Mi'angelama ba mifa'anö ami! Udumi andrö, afökha, i'anörönöröi fasui hulö zingo sondröndröndröndrö ba wangalungalui si tola itölö.


text:
Milaŵa ia si fao fa'abölö wamati. Akha aboto sa ba dödömi, wa ira talifusömi [ba wamati] ba zi sagörö ulidanö lataögö göi wamakao simane nitaögömi.


text:
Ba Lowalangi, umbu ngawalö kharasi, si no mogaoni ya'ami ba khö Keriso ba wo'urakha ba lakhömiNia si lö tebulö andrö, Ifo'ahonoa ami, I'abe'e'ö ba I'a'aro'ö ami, na no aefa mitörö wamakao si lö arara andrö.


text:
Fangowai ba fangasiwai suraSi fao fanolo Silvano, si no talifusögu si tola ufaduhusi tödö, usura zura andre khömi ba wa'adogodogo ba wangamenesi ya'ami ba ba wanga'aro'ö tödömi, wa fefu da'ö no kharasi sindruhu si'otarai Lowalangi, ba zi so ami iada'e.


text:
La'owai ami ira angowuloa niha samati si so ba Mbabilona, si no tetuyu simane ya'ami, ba simanö göi Mareko, onogu.


text:
Akha faoma mi'owai nawömi faoma fa'agosa bawa ni'amoni'ö. Ya kharasi zi faofao khömi fefu, ya'ami si no faböbö ba khö Keriso. Amen.


text:
Fangowai – Ösi zuraSimoni Fetero, enoni ba rasul Yesu Keriso, zanura sura andre khö ndra niha fefu si no manema famati solakhömi, si fagölö ba zi no matema [ya'aga ira rasul], sodanedane ba wangorifi nifalua Yesu Keriso, So'aya ba Sangöhöli ya'ita.


text:
Ya itugu ara itugu abölö ifönui ami kharasi ba fa'ohahau dödö, faudu ba wa'aboto ba dödömi Lowalangi awö Yesu, So'aya ya'ita.


text:
Fo'urakha ba wa'auri wa'alowalangiBörö kuaso wa'alowalangiNia no tebe'e khöda ngawalö hadia ia zoguna khöda ba wanörö lala wa'au ri satulö faudu ba wa'aboto ba dö döda Ya'ia, si no mogaoni ya'ita si fao kuasoNia solakhömi ba sahöli höli dödö.


text:
Ba zimanö no I'amua lagö khöda ngawalö wawu'usa li sebua böli ba fondrege zebua, ena'ö aefa ami ba wa'atekiko niha gulidanö, nifobörö wa'auri si lö enahöi, ba mo'urakha ami ba wa'auri wa'alowalangiNia.


text:
Lala wa'auri si faudu ba wogaoniDa'ö ae mbörö wa lö tola lö'ö miforege wondrou'ö famatimi faoma amuata si sökhi, amuata si sökhi faoma fa'aboto ba dödö,


text:
fa'aboto ba dödö faoma fanaha tödö, fanaha tödö faoma fa'ebolo dödö, fa'ebolo dödö faoma fa'atulö dödö


text:
Na fefu gamuata andrö oi so khömi ba tedoudou na sa, teheta khömi wa'areu ba fa'a-lö-mowua, irege itugu aboto ba dödömi Yesu Keriso, So'aya ya'ita.


